
mare importanţă istorică, printre care si submarinul confederat 
Hunley. 

Asemenea lui Pitt, Cussler colecţionează automobile clasice, 
colecţia sa de 80 de exemplare fiind una din cele mai frumoase din 
lume. 

Clive Cussler a scris peste 20 de romane de mare succes, dintre 
care amintim: Sahara, Aurul incaşilor, Walhalla, Vixen 03. 

FURCILE CAUDINE 


Texas, corabia Statelor Confederate 


a 


2 aprilie 1865 
Richmond, Virginia 


Părea să plutească prin ceața serii ca o jivină amenințătoare 
ridicată din mâlul primordial. Silueta ei scundă se zărea neagră şi 


primejdioasă pe fundalul copacilor de pe țărm. Se zăreau umbrele 
fantomatice ale unor bărbaţi mişcându-se pe punte sub lumina 
galbenă a felinarelor, iar picăturile de apă alunecau în josul bordurilor 
ei cenuşii, prelingându-se în apele leneşe ale râului James. 

Nava Texas trăgea nerăbdătoare de parâma de ancorare, ca un 
ogar gata să fie eliberat din lesă pentru vânătoare. Obloane solide din 
fier acopereau gurile tunurilor, iar cuirasa groasă de cincisprezece 
centimetri de pe cazemată nu avea nici o zgârietură. Doar drapelul 
alb cu roşu din vârful catargului, în spatele coşului, atârnând moale în 
aerul umed, arăta că este un vas de luptă al Marinei militare a 
Statelor Confederative. 

Oamenilor de pe uscat li se părea pătrăţoasă şi urâtă, dar marinarii 
îi observau imediat forţa şi graţia. Era dură şi aducătoare de moarte, 
ultima din acest model ciudat pornit spre distrugere după un scurt, 
dar memorabil moment de glorie. 

Comandantul Mason Tombs, aflat pe puntea din faţă, trase o eşarfă 
albastră din buzunar şi îşi şterse transpiraţia care începuse să i se 
prelingă pe sub gulerul uniformei. Încărcarea mergea încet, prea 
încet. Texas avea nevoie de fiecare clipă de întuneric ca să reuşească 
să ajungă în larg. Işi privi neliniştit echipajul care căra blestemând lăzi 
de lemn pe pasarelă, coborându-le apoi în magazia de sub punte. 
Lăzile păreau neobişnuit de grele pentru ceea ce conţineau - 
documentele oficiale ale guvernului aflat la putere de patru ani. Erau 
aduse cu căruţe trase de catâri ce opreau lângă doc, păzite de 
supraviețuitorii epuizați de lupte ai unei companii de infanterie din 
Georgia. 

Tombs îşi întoarse privirea, îngrijorat, spre Richmond, aflat la doar 
trei kilometri spre nord. Grant reuşise să spargă apărarea 
încăpăţânată a Petersburgului organizată de Lee, iar acum armata 
decimata a Sudului se retrăgea spre Appomattox, abandonând 
capitala confederată în mâinile forţelor unioniste în înaintare. Procesul 
de evacuare era în plină desfăşurare şi confuzia domnea în oraşul ale 
cărui străzi fuseseră lăsate pradă jafurilor şi terorii. Pământul era 
cutremurat de explozii şi flăcări luminau noaptea de la depozitele şi 
arsenalele pline cu muniţie ce erau incendiate. 

Tombs era un bărbat ambițios şi energic, unul dintre cei mai buni 
ofiţeri din marina confederată. Era scund, cu trăsături inimoase, păr şi 
sprâncene şatene, barbă deasă roşcată şi o expresie inflexibilă în ochii 
negri ca măslina. 

Comandant al unor canoniere mici în bătăliile de la New Orleans şi 
Memphis, ofiţer de artilerie la bordul blindatului de luptă Arkansas şi 
ofiţer secund pe temutul vas de atac Florida, Tombs se dovedise un 
om periculos pentru cauza unionistă. Preluase comanda navei Texas 
doar la o lună după ce se terminase construcţia ei pe şantierul naval 


Rocketts din Richmond, după ce ceruse şi supraveghease efectuarea 
unui număr de modificări pentru pregătirea unei călătorii aproape 
imposibile în josul râului, pe lângă o mie de tunuri unioniste. 

işi îndreptă din nou atenţia spre încărcare şi văzu cum ultima 
căruţă se desprinse de doc şi dispăru în noapte. Scoase ceasul din 
buzunar, îi săltă capacul şi îl ridică spre un felinar ce atârna pe un 
stâlp de pe doc. 

Era opt şi douăzeci. Ceva mai mult de opt ore până în zori. Nu era 
destul timp pentru a parcurge ultimele douăzeci de mile printre furcile 
caudine, sub mantia întunericului. 

O trăsură deschisă, trasă de doi cai pătaţi, opri lângă doc. Birjarul 
rămase ţeapăn pe capră, iar cei doi pasageri priviră cum ultimele lăzi 
erau coborâte prin trapă. Bărbatul mai solid, în haine civile, stătea 
gârbovit în timp ce un altul, care purta uniforma ofiţerilor de marină, îl 
privi atent pe Tombs şi îi făcu semn cu mâna. 

Tombs cobori pasarela spre doc, se apropie de trăsură şi salută 
regulamentar. 

— E o onoare să vă văd, domnule amiral, domnule secretar. Nu 
credeam că veţi avea timp să veniţi să vă luaţi rămas-bun. 

Amiralul Raphael Semmes, celebru pentru faptele sale de vitejie de 
pe vremea când era căpitan al navei corsar Alabama, acum 
comandant al escadronului de blindate de pe râul James, dădu din cap 
şi zâmbi pe sub mustaţa dată cu ceară şi pe deasupra barbişonului 
mic de sub buza inferioară. 

— Nici măcar un regiment de yankei nu m-ar fi putut opri să vin să 
vă conduc. 

Stephen Mallory, secretar al marinei militare a Statelor 
Confederate, îi întinse mâna: 

— Prea multe depind de tine ca să nu ne facem timp să venim să îţi 
urăm noroc. 

— Am o navă solidă şi un echipaj curajos, zise Tombs cu încredere. 
Vom reuşii. 

Zâmbetul lui Semmes se stinse şi ochii i se întunecară: 

— Dacă vezi că e imposibil să treci de ei, va trebui să arzi şi să 
scufunzi nava în partea cea mai adâncă a râului, pentru ca Uniunea să 
nu pună niciodată mâna pe arhivele noastre. 

— Explozibilul e pregătit, îl asigură Tombs pe Semmes. Fundul 
navei va fi aruncat în aer, lăzile cu greutăţi vor cădea pe fundul râului 
şi nava o să mai înainteze o bucată bună până să se scufunde. 

Mallory dădu din cap aprobator: 

— E un plan bun. 

Cei doi bărbaţi din trăsură schimbară priviri pline de subînţelesuri. 
O clipă se lăsă o tăcere stânjenitoare, apoi Semmes spuse: 

— Îmi pare rău să-ţi mai pun o povară pe umeri în ultima clipă, dar 


vei avea în grijă un pasager. 

— Un pasager? repetă Tombs, încruntat. Sper că nu e cineva care 
ţine la viaţă. 

— Nu are de ales, mormăi Mallory. 

— Unde e? întrebă Tombs aruncând o privire pe doc. Suntem gata 
de plecare. 

— O să ajungă imediat, îi răspunse Semmes. 

— Pot să întreb cine e? 

— O să-l recunoşti destul de uşor. Şi roagă-te ca şi inamicul să îl 
identifice dacă va fi nevoie să îl arăţi. 

— Nu înţeleg. 

Mallory zâmbi pentru prima oară: 

— Ai să înţelegi, băiete, ai să înţelegi. 

— Mai am o informaţie care s-ar putea să-ţi folosească, zise 
Semmes, schimbând subiectul. Spionii mei îmi raportează că fostul 
nostru cuirasat cu pinten, At/anta, capturat anul trecut de vase 
monitor aparţinând yankeilor, a fost pus din nou în serviciu şi 
patrulează râul mai sus de Newport Newss. 

Tombs se lumină: 

— Da, înţeleg. Cum Texas are cam aceeaşi formă şi dimensiune, ar 
putea fi confundată cu At/anta în întuneric. 

Semmes aprobă din cap şi îi întinse un steag împăturit: 

— Stelele şi dungile. Vei avea nevoie de steag pentru mascaradă. 
Tombs luă drapelul Uniunii şi îl băgă sub braţ: 

— O să-l înalţ pe catarg înainte să ajungem la amplasamentele 
artileriei unioniste de la Trents Reach. 

— Atunci, mult noroc, spuse Semmes. Imi pare rău că nu putem sta 
până plecaţi, dar secretarul trebuie să prindă un tren, iar eu trebuie să 
mă întorc la flotă şi să-i supraveghez retragerea înainte de sosirea 
yankeilor. 

Secretarul marinei militare a Confederaţiei îi strânse încă o dată 
mâna lui Tombs: 

— Vasul de blocadă Fox vă aşteaptă lângă Bermude ca să vă 
reîncarce buncărele cu cărbune pentru următoarea etapă a călătoriei. 
Mult noroc, căpitane. Salvarea Confederaţiei e în mâinile tale. 

Inainte ca Tombs să mai spună ceva, Mallory îi ordonă birjarului să 
pornească. Tombs ridică mâna într-un ultim salut şi rămase acolo, 
neştiind ce să înţeleagă din ultimele cuvinte ale secretarului. Salvarea 
Confederaţiei? Nu avea nici un sens. Războiul era pierdut. Cu 
Sherman înaintând la nord de cele două Caroline şi cu Grant 
măturând Virginia ca un val uriaş, Lee avea să fie prins între cele două 
forţe unioniste şi constrâns să se predea în câteva zile. Jefferson Davis 
va deveni, din preşedinte al Statelor Confederate, un fugar de rând. 

Şi, în câteva ore, Texas putea foarte bine să devină ultima navă a 


marinei confederate care avea să piară la datorie. 

Unde era salvarea în cazul în care Texas reuşea să îşi îndeplinească 
misiunea? Tombs nu avea nici cea mai vagă idee. | se ordonase să 
transporte arhivele guvernamentale într-un port neutru, la alegerea 
lui şi să rămână ascuns până ce avea să fie contactat prin curier. Cum 
putea scoaterea din ţară cu succes a documentelor oficiale să 
împiedice înfrângerea certă a Sudului? 

Gândurile îi fură întrerupte de ofiţerul său secund, locotenentul 
Ezra Craven: 

— Incărcătura a fost transportată la bord şi depozitată, domnule, îl 
anunţă Craven. Să dau ordin să se dezlege parâmele? 

Tombs se întoarse spre el: 

— Nu încă. Trebuie să luăm un pasager. 

Craven, un scoţian solid şi repezit, vorbi cu o combinaţie ciudată de 
accent irlandez şi sudist: 

— Ar fi cazul să se grăbească. 

— E O'Hare, mecanicul-şef, gata de plecare? 

— Motoarele sunt pornite la presiune maximă. 

— Şi artileriştii? 

— Toţi sunt la posturi. 

— Ne vom face cât mai puţin simțită prezenţa până întâlnim flota 
federală. Nu ne putem permite să pierdem oameni sau vreun tun din 
cauza unui obuz rătăcit. 

— Oamenilor n-o să le surâdă ideea de a întoarce celălalt obraz. 

— Spune-le că aşa au şanse să trăiască mai mult... 

Ambii bărbaţi se întoarseră brusc şi priviră spre mal când auziră 
zgomotul unor copite care se apropiau. Câteva secunde mai târziu, un 
ofiţer confederat ieşi călare din întuneric şi ajunse pe doc: 

— E vreunul dintre dumneavoastră comandantul Tombs? întrebă el 
cu o voce obosită. 

— Eu sunt Tombs, spuse căpitanul făcând un pas înainte. Călărețul 
cobori de pe cal şi salută. Era plin de praf şi părea epuizat: 

— Vă salut, domnule. Sunt căpitanul Neville Brown, însărcinat cu 
escortarea prizonierului dumneavoastră. 

— Prizonier! repetă Tombs. Mi s-a spus că e pasager. 

— Trataţi-l cum doriţi, ridică Brown din umeri cu indiferenţă. 

— Unde e? întrebă Tombs pentru a doua oară în noaptea aceea. 

— Ajunge imediat. Am venit înaintea grupului ca să vă avertizez, să 
nu vă alarmaţi. 

— E nebun? mormăi Craven. De ce să ne alarmăm? 

Primi răspunsul la întrebare când o trăsură închisă intră hurducăind 
pe doc, înconjurată de un detaşament de călăreţi îmbrăcaţi în 
uniforma albastră a cavaleriei unioniste. 

Tombs era pe punctul să strige echipajului său să scoată tunurile şi 


să respingă inamicul, dar căpitanul Brown îl opri: 

— Liniştiţi-vă, domnule comandant. Sunt băieţi buni, sudişti. Nu 
puteam trece de liniile unioniste decât în uniformă de yankei. 

Doi bărbaţi descălecară, deschiseră uşa trăsurii şi îl ajutară pe 
pasager să coboare. Un bărbat foarte înalt şi slab, cu o barbă teribil de 
cunoscută, păşii obosit pe scândurile docului. Purta cătuşe prinse cu 
lanţuri de încheieturile mâinilor şi de glezne. Studie nava blindată 
vreme de o clipă, cu o privire serioasă, apoi se întoarse şi dădu din 
cap spre Tombs şi Craven: 

— Bună seara, domnilor, spuse el cu o voce uşor piţigăiată. Să 
presupun că mă voi bucura de ospitalitatea marinei confederate? 

Tombs amuţise. Stătea nemişcat lângă Craven, amândoi uluiţi. 

— Dumnezeule, murmură Craven în cele din urmă. Dacă vă 
prefaceţi, sunteţi un actor bun, domnule. 

— Nu, replică prizonierul. Vă asigur că sunt chiar eu. 

— Cum e posibil? întrebă Tombs luat total pe nepregătite. 

Brown încălecă la loc: 

— Nu avem timp de explicaţii. Trebuie să traversez podul Richmond 
împreună cu oamenii mei înainte să fie aruncat în aer. Acum 
dumneavoastră răspundeţi de el. 

— Şi ce să fac cu el? vru să ştie Tombs. 

— Ţineţi-l închis la bord până primiţi ordin să fie eliberat. Asta e tot 
ce mi s-a spus să vă transmit. 

— E o nebunie! 

— Ca şi războiul, domnule comandant, îi aruncă Brown peste umăr 
dând pinteni calului şi îndepărtându-se, urmat de micul său 
detaşament deghizat în uniformele Cavaleriei unioniste. 

Nu mai era timp de alte întreruperi care să întârzie călătoria navei 
Texas spre iad. Tombs se întoarse spre Craven: 

— Domnule locotenent, conduceţi-l pe „pasagerul” nostru în cabina 
mea şi spuneţi-i lui O'Hare să trimită un mecanic să-i scoată cătuşele. 
Nu am de gând să mor la comanda unui vas care transportă sclavi. 

Bărbatul cu barbă îi zâmbi: 

— Vă mulţumesc, domnule comandant. Vă sunt recunoscător 
pentru amabilitate. 

— Nu e cazul să-mi mulţumiţi, replică Tombs, mohorât. Până la 
răsăritul soarelui vom face cu toţii cunoştinţă cu diavolul. 


Foarte încet la început, apoi din ce în ce mai repede, Texas porni pe 
râu în jos, ajutată de curentul de două noduri. Nu se simţea nici o 
adiere şi, cu excepţia bâzâitului motoarelor, râul era tăcut. În lumina 
palidă a lunii în primul pătrar, aluneca pe apele negre ca o fantasmă, 
mai mult simțită decât văzută, aproape o iluzie. 

Părea să nu aibă nici consistenţă, nici formă. Doar mişcarea o 


dădea de gol, conturul spectral plutind de-a lungul țărmului neclintit. 
Proiectat pentru o singură misiune şi o singură călătorie, constructorii 
reuşiseră un vas uimitor, o maşină de război desăvârşită pusă pe apă 
de confederație în cei patru ani de război. 

Avea elice dublă şi două motoare, cincizeci şi opt de metri în 
lungime, doisprezece metri în lăţime şi putea pluti în ape de numai 
trei metri adâncime. Laturile înalte de patru metri ale cazematei erau 
înclinate spre interior la treizeci de grade şi acoperite cu tablă groasă 
de cincisprezece centimetri, dublată de treizeci de centimetri de 
bumbac comprimat cu cincizeci de centimetri de lemn de stejar şi pin. 
Cuirasa continua sub linia de plutire formând un cot ondulat ce se 
prelungea de la carenă. 

Texas nu avea decât patru tunuri, dar muşcătura lor era feroce. 
Două tunuri Blakely ghintuite, cu obuze de cincizeci de kilograme erau 
aşezate la prova şi la pupa, pe pivoţi, ceea ce le permitea să tragă 
salve de bord, în timp ce celelalte două, cu obuze de treizeci şi două 
de kilograme şi având calibrul de douăzeci şi trei de centimetri, 
acopereau babordul şi tribordul. 

Spre deosebire de alte blindate de pe care fuseseră înlăturate 
maşinile cu abur, motoarele ei erau mari, puternice şi noi-nouţe. 
Cazanele masive erau aşezate sub linia de plutire, iar elicele de doi 
metri o propulsau în ape calme cu paisprezece noduri, echivalentul 
nautic a şaisprezece mile pe oră - viteză imensă, neegalată de nici un 
alt cuirasat din ambele armate. 

Tombs era mândru de nava sa, dar şi trist ştiind că viaţa ei putea fi 
foarte scurtă. Insă era hotărât ca ei doi să scrie un epitaf adecvat 
gloriei în asfinţit a Statelor Confederate. 

Urcă o scară de pe puntea artileriei şi intră în timonerie, o încăpere 
mică în partea din faţă a cazematei, având forma unei piramide cu 
vârful retezat. Privi prin fantele de observaţie în întunericul de afară, 
apoi dădu din cap spre tăcutul pilot secund, Leigh Hunt. 

— Vom merge cu viteză maximă tot timpul până ajungem la mare, 
domnule Hunt. Va trebui să fii foarte atent să nu eşuăm pe uscat. 

Hunt, pilot pe râul James, ştiindu-i toate meandrele şi bancurile de 
nisip ca pe propriile buzunare, privi drept înainte şi îşi înălţă bărbia: 

— Lumina slabă a lunii îmi e de ajuns să văd ce se întâmplă pe râu. 

— Artileriştii yankei se vor folosi şi ei de ea. 

— E adevărat, dar bordurile noastre cenuşii de-abia se zăresc în 
întuneric. Nu le va fi uşor să ne detecteze. 

— Să sperăm că aşa va fi, oftă Tombs. 

leşi printr-o trapă din spate pe acoperişul cazematei. Texas tocmai 
ajunsese la Drewrys Bluff şi trecea ca o furtună printre canonierele 
ancorate din flota de pe râul James a amiralului Semmes. Echipajele 
de pe blindatele ei surori, Virginia Il, Fredericksburg şi Richmond, care 


se pregăteau cu inima grea să îşi arunce vasele în aer, izbucniră brusc 
în urale când Texas trecu pe lângă ei. Un nor de fum negru ieşea din 
coşul ei întunecând stelele. Steagul de luptă confederat plana ţeapăn 
în vânt, o imagine mişcătoare ce nu avea să mai fie văzută niciodată. 

Tombs îşi scoase pălăria şi o ridică deasupra capului. Era finalul 
visului ce avea să se transforme curând într-un coşmar al amărăciunii 
şi înfrângerii. Dar acesta era un moment înălţător şi trebuia savurat. 
Texas era pe cale să devină legendă. 

Apoi, la fel de repede cum apăruse, dispăru după un cot al râului, 
urma lăsată pe apă fiind singurul semn că trecuse pe acolo. 


Ceva mai sus de Trents Reach, unde armata federală construise un 
baraj dintr-o parte în alta a râului şi săpase câteva amplasamente 
pentru artilerie, Tombs ordonă ca steagul Statelor Unite să fie ridicat 
pe catarg. 

In interiorul cazematei, puntea artileriei era pregătită de acţiune. 
Majoritatea oamenilor se dezbrăcaseră până la talie şi stăteau lângă 
tunuri cu batiste legate pe frunte. Ofițerii îşi scoseseră hainele şi, 
rămaşi în flanelele de corp trase peste bretele, străbăteau tăcuţi 
puntea cu paşi mari. Medicul navei împărţise bandaje şi îi învățase pe 
oameni cum să le folosească. 

Pe toată puntea fuseseră aşezate găleți cu apă pentru stins focul şi 
nisip care să absoarbă sângele. Pistoale şi pumnale scurte erau 
pregătite pentru respingerea celor care ar fi încercat să urce la bord, 
iar puştile erau încărcate şi cu baionetele fixate. Trapele spre 
magaziile de sub puntea artileriei erau deschise şi troliile şi scripeţii 
aşteptau să ridice obuzele şi praful de puşcă. 

Impinsă de curent, Texas mergea cu şaisprezece noduri când atinse 
cu botul pilonul plutitor al barajului. Trecu mai departe fără nici o 
zgârietură pe pintenul de fier fixat pe botul ei. 

O santinelă unionistă vigilentă văzu nava şi trase un foc cu 
muscheta spre ea. 

— Nu trage, pentru Dumnezeu, opreşte focul! strigă Tombs de pe 
acoperişul cazematei. 

— Ce vas sunteţi? îl întrebă o voce de pe țărm. 

— Atlanta, idiotule! Nu îţi mai recunoşti propriile nave? 

— Când aţi venit în amonte? 

— Acum o oră. Avem ordin să patrulăm până la baraj şi înapoi la 
City Point!. 

Cacealmaua ţinu. Santinelele Uniunii de pe țărm părură satisfăcute. 
Texas merse înainte fără nici un alt incident. Tombs respiră adânc, 


1 Portul de aprovizionare al armatei unioniste a generalului Grant pe râul 
James (n.a.). 


uşurat. 

Se aşteptase ca o ploaie de obuze să se abată asupra navei sale. 
Acest pericol fiind depăşit pentru moment, se mai temea doar că un 
ofiţer suspicios ar putea telegrafia un mesaj de avertisment în susul şi 
în josul râului. 

La cincisprezece mile de baraj, norocul începu să îl părăsească. 

O siluetă joasă şi amenințătoare răsări din întuneric. 

Nava monitor unionistă Onondaga, cu două turele acoperite cu o 
cuirasă de douăzeci şi şapte de centimetri şi de treisprezece 
centimetri pe carenă, având la bord două tunuri puternice Dahlgren 
cu ţeava netedă şi calibru de 38 de centimetri şi alte două tunuri 
Parrott cu obuze de şaptezeci şi cinci de kilograme, era ancorată 
lângă ţărmul vestic, cu pupa în aval. Incărca cărbune dintr-un şlep 
acostat la tribord.? 

Texas reuşise aproape să o depăşească, când un aspirant aflat în 
vârful turelei din faţă o zări şi dădu alarma. 

Echipajul se opri din încărcat cărbune şi privi blindatul care plutea 
cu viteză în noapte. Comandantul John Austin ezită câteva clipe, 
nevenindu-i să creadă că un blindat rebel fusese lăsat să ajungă atât 
de departe în josul râului. Acele câteva momente îl costară. Până să-i 
strige echipajului să scoată tunurile, Texas trecuse mai departe. 

— Opriţi-vă! strigă Austin. Altfel deschidem focul! 

— Suntem Atlanta! îi strigă Tombs încercând să ducă şarada până 
la capăt. 

Dar Austin nu se lăsă păcălit, nici măcar atunci când văzu steagul 
unionist pe catargul intrusei. Dădu ordin să se tragă. 

Turela din faţă intră în acţiune prea târziu. Texas ieşise deja din 
raza sa de foc. Dar cele două tunuri Dahlgren scuipară foc şi fum. 

Având Texas-ul chiar în raza de foc, tunarii unionişti nu puteau rata 
ţinta şi nici nu o făcură. Obuzele loviră bordurile 7exas-ului ca nişte 
lovituri de baros şi zdrobiră capătul de la pupa al cazematei, 
împrăştiind aşchii de lemn şi fier care doborâră şapte oameni. 

Aproape în acelaşi timp, Tombs strigă un ordin prin trapa deschisă 
de pe acoperiş. Obloanele tunurilor fură coborâte şi Texas trase cu 
toate cele trei tunuri de flanc în turela vasului Onondaga. Unul dintre 
obuzele de cincizeci de kilograme tras de un Blakely trecu prin orificiul 
tunului şi explodă lângă un Dahlgren provocând un adevărat carnagiu 
în turelă. Nouă oameni fură ucişi şi alţi unsprezece răniţi grav. 

Inainte ca ambele nave să apuce să îşi reîncarce tunurile, blindatul 
rebel se topi în noapte, trecând după următorul cot al râului. Turela 
din faţă de pe Onondaga mai trase orbeşte un foc de despărţire, dar 


2 Monitor-ul original a fost doar prima navă din clasa ei. Încă şaizeci, de 
diferite modele, au mai fost construite până în 1903 (n.a.). 


obuzele căzură în apă şuierând, fără să atingă pupa Texas-ului. 

Disperat, comandantul Austin ordonă echipajului său să ridice 
ancora şi să întoarcă vasul la 180 de grade. Era un gest zadarnic. 
Viteza maximă a monitorului de-abia trecea de şapte noduri. Nu avea 
nici o şansă să prindă din urmă nava rebelă. 

Calm, Tombs îl chemă pe locotenentul Craven. 

— Domnule Craven, nu ne vom mai ascunde sub un steag inamic. 
Ridicaţi, vă rog, culorile Confederaţiei şi închideţi gurile tunurilor. 

Un aspirant urcă fericit pe catarg şi dezlegă frânghiile, coborând 
stelele şi dungile şi urcând stelele şi barele diagonale pe fundalul alb 
cu roşu. 

Craven veni lângă Tombs pe acoperişul cazematei: 

— Acum s-a aflat, spuse el. Nu ne va fi moale până o să ajungem la 
mare. Putem face faţă bateriilor de pe țărm. Artileria lor de câmp nu 
ne poate face mai mult de o zgârietură pe cuirasă. 

Tombs privea îngrijorat râul negru ce i se întindea în faţă: 

— Tunurile flotei federale, care ne aşteaptă la gura râului, 
reprezintă cel mai mare pericol. 

Nici nu apucă să termine, când de pe țărm izbucni un foc de baraj. 

— A început, spuse Craven pe un ton filosofic, grăbindu-se să se 
întoarcă la postul său de pe puntea artileriei. 

Tombs rămase în spatele timoneriei să ghideze mişcările navei 
împotriva navelor federale ce ar fi putut bloca râul. 

Obuze trase de baterii nevăzute şi gloanţe de muschetă ale 
ţintaşilor de elită se abătură ca o grindină asupra Texas-ului. Deşi 
oamenii blestemau şi îşi muşcau buzele, Tombs nu deschise gurile 
tunurilor. Nu vedea nici un motiv să îşi pună în pericol echipajul şi să 
risipească praf de puşcă şi obuze preţioase pe un inamic nevăzut. 

Texas îndură atacul încă două ore întregi. Motoarele îi mergeau lin 
şi înainta cu un nod sau două mai repede decât fusese proiectată. 
Apărură canoniere din lemn, traseră în flanc şi încercară să se ţină 
după ea, dar Texas le ignoră ca pe nişte insecte şi trecu mai departe. 

Dintr-o dată, apăru silueta familiară a At/antei, ancorată de-a 
curmezişul râului. Santinelele recunoscură monstrul rebel ce se 
apropia şi tunurile de la tribord începură să tragă. 

— Ştiau că venim, şopti Tombs. 

— S-o ocolesc, domnule căpitan? întrebă ofiţerul secund Hunt de la 
cârmă, dând dovadă de un calm remarcabil. 

— Nu, domnule Hunt, răspunse Tombs. Intraţi cu pintenul în ea un 
pic mai sus de pupa. 

— O lovesc dintr-o parte şi o dau la o parte din drum, zise Hunt 
înțelegând. Foarte bine, domnule. 

Hunt răsuci cârma şi îndreptă botul navei drept spre pupa Atlantei. 
Două obuze trase de tunurile cu calibru de 20 de centimetri ale fostei 


nave confederate loviră cazemata Texas-ului, fisurând armătura, 
împingând înăuntru căptuşeala de lemn cu aproape treizeci de 
centimetri şi rănind trei oameni. 

Texas înainta rapid şi îşi îngropă trei metri din prova metalică solidă 
în carena At/antei, apoi trecu prin puntea acesteia, îi rupse lanţul 
ancorei de la pupa şi o învârti pe loc într-un arc de nouăzeci de grade, 
scufundându-i puntea. Apa începu să intre prin orificiile tunurilor şi 
începu să se scufunde rapid, Texas-ul trecând pur şi simplu peste ea. 

Chila At/antei atinse fundul râului şi se rostogoli într-o parte, elicele 
Texas-ului trecând doar la câţiva centimetri de carena ei. Majoritatea 
echipajului de pe Atlanta reuşise să iasă prin gurile de tun şi prin 
trape înainte să se scufunde, dar cel puţin douăzeci de oameni se 
duseră la fund o dată cu vasul. 

Tombs şi nava sa merseră cu viteză mai departe, încercând cu 
disperare să evadeze în ape libere. Texas-ul continua să facă faţă 
focului constant şi canonierelor unioniste care îl urmăreau. Forţele 
federale aflate de-a lungul râului înroşiră liniile de telegraf 
transmițând veşti despre înaintarea blindatului şi valul de haos şi 
disperare crescu printre bateriile de la țărm şi pe vasele care trebuiau 
să o intercepteze şi să o scufunde. 

Gloanţele şi obuzele loveau în continuu cuirasa Texas-ului, 
cutremurând-o de la prora la pupa. Un obuz de cincizeci de kilograme 
tras de un Dahlgren amplasat pe un mal înalt, la Fortul Hudson, lovi 
timoneria, ameţindu-l pe Hunt şi lăsându-l însângerat din cauza 
fragmentelor ce intrară-n fantele de observaţie. Dar nu se mişcă de la 
cârmă păstrând drept cursul navei pe mijlocul canalului. 

Cerul începea să se lumineze spre răsărit când Texas ieşi ca vântul 
de pe râu la Newport News şi intră în estuarul lat şi în apele mai 
adânci de la Hampton Roads, scenă bătăliei dintre Monitor şi 
Merrimack cu trei ani în urmă. 

Părea că toată flota unionistă îi aştepta aliniată. De pe acoperişul 
cazematei, Tombs nu vedea decât o pădure de catarge şi coşuri. 
Fregate bine înarmate şi goelete de război în stânga, monitoare şi 
canoniere în dreapta. lar în spate, canalul îngust dintre puterea 
masivă de foc a Fortăreţei Monroe şi a Fortului Wool, blocat de New 
Ironsides, un vas formidabil, cu carena cuirasată şi care avea la bord 
optsprezece tunuri solide. 

Tombs ordonă în sfârşit ca gurile să fie deschise şi ţevile tunurilor 
scoase. Se terminase cu rezistenţa pasivă. Marina federală avea să îi 
simtă acum muşcătura furioasă. lzbucnind în ovaţii, membrii 
echipajului scoaseră tunurile şi le îndreptară spre ţintă, le încărcară, 
traseră piedicile şi căpitanii de tun îşi ocupară poziţiile cu saulele de 
siguranţă. 

Craven străbătu calm nava zâmbind şi glumind cu oamenii, 


încurajându-i şi dându-le sfaturi. Tombs cobori şi ţinu un scurt discurs, 
plin de glume la adresa inamicului şi de optimism cu privire la bătaia 
pe care bravii băieţi sudişti aveau să le-o dea laşilor de yankei. Apoi, 
cu luneta sub braţ, se întoarse la postul său din spatele timoneriei. 

Tunarii unionişti avuseseră destul timp să se pregătească. Le 
fuseseră trimise semnale codificate să tragă imediat ce Texas intra în 
raza lor de acţiune. Uitându-se prin lunetă, lui Tombs i se părea că 
inamicul umple întregul orizont. O tăcere rău prevestitoare plutea pe 
apă în timp ce lupii îşi aşteptau prada să cadă în ceea ce părea a fi o 
capcană mortală. 

Contraamiralul David Porter, bărbos şi îndesat, cu şapca plată de 
marinar îndesată bine pe cap, stătea pe o ladă de unde putea 
supraveghea puntea artileriei navei sale amiral, fregata de lemn 
Brooklyn şi studia fumul care ieşea din coşul blindatului rebel ce se 
apropia în lumina zorilor. 

— Uite-o că se apropie, zise căpitanul James Alden, comandantul 
navei amiral a lui Porter. Vine drept spre noi ca un diavol. 

— O navă curajoasă şi nobilă îndreptându-se spre mormânt, 
murmură Porter privind-o prin ochean. E o privelişte pe care nu o vom 
mai vedea niciodată. 

— Aproape că o avem în bătaia tunului, anunţă Alden. 

— Nu e nevoie să risipim nici un obuz, domnule Alden. Spune-le 
tunarilor să aştepte şi să tragă cu folos. 

La bordul Texas-ului, Tombs i se adresă pilotului său secund, care 
stătea brav la cârmă ignorând sângele ce îi curgea din tâmpla stângă: 

— Hunt, treci cât poţi de aproape pe lângă linia de fregate, astfel 
încât blindatele să ezite să tragă ca să nu-şi lovească propriile nave. 

Primul vas din cele două linii era Brooklyn. Tombs aşteptă să o aibă 
în bătaie şi dădu ordin să se tragă. Tunul Blakely de la prova deschise 
focul cu un obuz cu fitil de cincizeci de kilograme, ce şuieră deasupra 
apei şi lovi nava unionistă sfărâmându-i parapetul din faţă, explodând 
lângă un tun Parrott uriaş şi ucigând toţi oamenii pe o rază de trei 
metri. 

Saugus, monitorul cu o singură turelă, deschise şi el focul cu cele 
două Dahigren-uri cu calibru de 38 de centimetri, în timp ce Texas se 
apropia amenințătoare. Ambele obuze alunecară pe suprafaţa apei ca 
nişte pietre, înălţând o perdea uriaşă de stropi. Apoi celelalte 
monitoare, Chickasaw - de-abia întoarsă din Mobil Bay unde ajutase la 
înfrângerea puternicului blindat confederat Tennessee - Manhattan, 
Saugus şi Nahaitt, toate îşi rotiră turelele, coborâră obloanele şi 
trimiseră un şuvoi cutremurător de obuze ce loviră cazemata navei 
Texas. Li se alătură şi restul flotei, făcând să clocotească apa din jurul 
blindatului confederat. 

— Nu putem lovi monitoarele! îi strigă Tombs lui Craven prin trapa 


deschisă. Răspundeţi la focul lor doar cu tunul de flanc de la tribord. 
Rotiţi pe pivoţi tunurile de la prora şi de la pupa şi trageţi în fregate! 

Craven îndeplini ordinele comandantului său şi Texas replică peste 
câteva secunde, obuzele sale explodând lângă carena de stejar a 
navei Brooklyn. Un obuz pătrunse în sala motoarelor omorând opt 
oameni şi rănind încă o duzină. Incă unul mătură echipajul care se 
grăbea să coboare ţeava netedă a unui tun cu obuze de şaisprezece 
kilograme. lar un al treilea căzu pe puntea aglomerată, creând şi mai 
mult haos şi sânge. 

Toate tunurile de pe Texas scuipau un foc distrugător. Tunarii rebeli 
încărcau şi trăgeau cu o precizie mortală. Nu aveau timp de pierdut cu 
ţintitul. Nu puteau rata nici o lovitură. Vasele yankeilor erau peste tot. 

La Hampton Roads aerul răsuna de tunetul ghiulelelor, al 
şrapnelelor, al percutoarelor solide, al mitraliilor şi chiar al gloanţelor 
de muschetă trase de marinarii unionişti căţăraţi sus, pe vergi. Un fum 
dens învălui repede nava Texas, împiedicându-i pe tunarii unionişti să 
ţintească cum trebuie. Trăgeau la lumina exploziilor de la gura 
armelor şi ascultau zgomotul făcut de obuzele care loveau cuirasa 
navei confederate şi ricoşau prin fum. 

Lui Tombs i se păru că nimerise într-un vulcan în erupție. Texas 
lăsă în urmă nava Brooklyn trimiţându-i un obuz de despărţire de la 
tunul de la pupa, ce trecu atât de aproape de amiralul Porter, că îl 
făcu să îşi piardă răsuflarea. Il înnebunea uşurinţa cu care blindatul 
rebel abătea loviturile de flanc pe care i le trimitea Brook/yn. 

— Semnalizează flotei să o încercuiască şi să o abordeze cu 
pintenii! îi ordonă căpitanului Alden. 

Alden se conformă, dar ştia că sunt puţine şanse. Toţi ofiţerii erau 
uluiţi de viteza incredibilă a blindatului. 

— Merge prea repede ca vreun vas de-al nostru s-o poată lovi în 
plin, spuse el sumbru. 

— Vreau să văd nava asta scufundată! se răsti Porter. 

— Dacă printr-un miracol reuşeşte să treacă de noi, nu are nici o 
şansă să treacă de forturi şi de New Ironsides, îşi încurajă Alden 
superiorul. 

De parcă ar fi vrut să îi confirme spusele, monitoarele deschiseră 
focul în momentul în care Texas reuşii să treacă de Brooklyn şi de 
următoarea fregată din linie, Colorado. 

Asupra navei Texas se dezlănţui un adevărat infern. Tunarii 
unionişti ţinteau cu mai multă precizie. Două obuze solide căzură 
lângă tunul de la tribord cu o explozie teribilă. Cazemata se umplu de 
fum şi aproape o sută de centimetri de fier, lemn şi bumbac fură 
împinşi mai mult de un metru înăuntru. Un alt obuz făcu un crater 
masiv la baza coşului, urmat de un altul care lovi exact în acelaşi loc, 
străpungând blindajul deja zdrobit şi explodând pe puntea artileriei cu 


efect teribil, ucigând şase oameni, rănind unsprezece şi dând foc 
bumbacului şi lânii zdrenţuite. 

— Pe toţi dracii! urlă Craven rămas singur în mijlocul unui morman 
de cadavre, cu părul pârlit, hainele sfâşiate şi braţul stâng rupt. Luaţi 
furtunul din sala motoarelor şi stingeţi naibii focul! 

Mecanicul-şef O'Hare îşi scoase capul prin trapa sălii motoarelor. 
Avea faţa neagră de praf de cărbune, brăzdată de şiroaie de sudoare. 

— Cât de rău stăm? întrebă el cu o voce surprinzător de calmă. 

— Mai bine să nu ştii, ţipă Craven. Ai grijă de motoare. 

— Nu e o treabă uşoară. Oamenii mei cad de pe picioare din cauza 
căldurii. E mai fierbinte aici decât în iad. 

— Consideră-l un exerciţiu bun pentru când vom ajunge cu toţii 
acolo, replică Craven. 

Un alt obuz lovi cazemata cu o explozie uriaşă, asurzitoare, care 
zgudui nava din temelii. Nu fusese o singură explozie, ci două, 
simultane. Partea din faţă a cazematei fu despicată ca de un topor 
uriaş. Bucăţi mari de fier şi lemn fură împrăştiate în jur, doborând 
echipajul tunului Blakely din faţă. 

Un alt obuz străpunse blindajul şi explodă în infirmeria navei 
omorându-i pe medici şi pe jumătate din răniții care aşteptau îngrijiri. 
Puntea artileriei arăta acum ca un abator. Cândva imaculată, era 
acum înnegrită de praf de puşcă şi înroşită de sânge. Goana pe apele 
inamice o fărâmiţase. Bărcile îi fuseseră luate de ape, împreună cu 
ambele catarge, iar coşul de fum era plin de găuri. Intreaga cazemată, 
de la prora la pupa, devenise o grămadă grotescă de fiare răsucite. 
Trei din conductele de abur fuseseră retezate şi viteza îi scăzuse cu o 
treime. 

Dar era departe de a fi învinsă. Motoarele mergeau şi cele trei 
tunuri semănau mai departe haos în flota unionistă. Următoarea ei 
lovitură de flanc străpunse bordul vechii fregate cu abur Powhatan şi 
făcu să îi explodeze unul dintre cazane, devastând sala maşinilor şi 
cauzând cea mai mare pierdere de vieţi de pe un vas unionist din 
acea zi. 

Tombs fusese şi el destul de grav rănit. O schijă de şrapnel îl lovise 
în pulpă şi un glonţ îi găurise umărul stâng. Totuşi, rămăsese expus 
nebuneşte în cabina pilotului, de unde îi striga instrucţiuni secundului 
Hunt. Reuşiseră aproape să treacă de zona măcelului. 

Aruncă o privire spre vasul New Ironsides aşezat de-a curmezişul 
canalului, cu tunurile de flanc încărcate şi îndreptate asupra lor. 
Studie tunurile din Fortăreaţa Monroe şi pe cele din Fortul Wool, cu 
ţevile scoase şi aţintite şi îşi dădu seama, cu inima grea, că nu aveau 
să reuşească niciodată să treacă dincolo. Nava Texas nu mai putea 
suporta alte lovituri, care ar fi făcut-o să devină complet neajutorată, 
iar monitoarele yankeilor aflate pe urmele ei i-ar fi dat lovitura de 


graţie. 

Apoi se gândi la echipajul lui, oameni pentru care viaţa nu mai 
conta şi cărora nu le mai păsa de nimic decât să încarce tunurile, să 
tragă şi să alimenteze motoarele cu abur. Cei care mai erau încă în 
viaţă se întrecuseră pe sine, ignorându-şi morţii şi făcându-şi datoria. 

Nu mai trăgea nimeni acum şi se lăsase o tăcere înspăimântătoare. 
Tombs îşi îndreptă luneta spre partea de sus a vasului New /ronsides. 
Văzu un bărbat, ce părea a fi căpitanul, aplecat peste balustrada 
blindată, privindu-l şi el prin lunetă. 

In clipa următoare observă bancul de ceaţă ce se rostogolea în 
direcţia lor dinspre gura Golfului Chesapeake, în spatele forturilor. 
Dacă, printr-un miracol, ar fi reuşit să ajungă la el şi să intre sub 
mantia lui cenușie, ar fi scăpat de haita de lupi a lui Porter. Tombs îşi 
aminti şi cuvintele lui Mallory: să scoată pasagerul la vedere. 

— Domnule Craven, eşti acolo? strigă el prin trapa deschisă. 
Ofiţerul secund apăru şi se uită în sus prin trapă cu o faţă ca de stafie, 
acoperit cu praf de puşcă, sânge şi cu pielea arsă. 

— Sunt aici, domnule, deşi mi-aş dori să fiu în altă parte. 

— Scoate pasagerul din cabina mea şi adu-l aici, pe cazemată. Şi 
pregăteşte un steag alb. 

Craven dădu din cap, înțelegând: 

— Am înţeles, domnule. 

Tunul de flanc rămas cu obuze de treizeci şi două de kilograme şi 
tunul Blakely din faţă încetaseră focul, flota unionistă rămânând în 
urmă şi nemaiavând o ţintă bună. 

Tombs avea să mizeze totul pe o ultimă carte. De-abia se mai ţinea 
pe picioare şi avea dureri mari din cauza rănilor, dar ochii săi negri 
ardeau la fel de strălucitori ca întotdeauna. Se rugă ca şi comandanții 
forturilor să aibă ocheanele aţintite asupra Texas-ului, cum îl avea 
căpitanul vasului New Ironsides. 

— Cârmeşte printre prora blindatului şi Fortul Wool, îi ordonă lui 
Hunt. 

— Cum spuneţi, domnule, zise Hunt. 

Tombs se întoarse spre prizonierul care urca încet scara spre 
acoperişul cazematei sfărâmate, urmat de Craven care ţinea în mână 
o faţă de masă albă, luată din popota ofiţerilor, prinsă pe o coadă de 
mătură. 

Bărbatul părea mai bătrân decât era în realitate. Era tras la faţă şi 
avea o paloare mortală. Anii de tensiune îl uzaseră şi îl epuizaseră. 
Ochii duşi în fundul capului erau plini de compasiune când se uită la 
uniforma plină de sânge a lui Tombs. 

— Aţi fost rănit grav, domnule comandant. Ar trebui să mergeţi jos, 
să vă vadă doctorul. 

Tombs clătină din cap: 


— Nu e timp de aşa ceva. Mergeţi, vă rog, pe acoperişul timoneriei 
şi rămâneţi acolo, la vedere. 

Prizonierul dădu din cap: 

— Vă înţeleg planul. 

Tombs se uită din nou spre blindat şi spre fortărețe şi văzu o flacără 
scurtă, urmată de un val de fum negru şi de ţiuitul unui proiectil tras 
de pe meterezele Fortăreţei Monroe. Un val uriaş de apă se ridică 
înspumat, apoi căzu la loc. 

Tombs îl împinse cu umărul fără menajamente pe bărbatul înalt 
spre acoperişul timoneriei: 

— Grăbiţi-vă, am ajuns în bătaia focului lor. 

Pe urmă îi smulse lui Craven steagul alb şi începu să îl fluture 
frenetic cu mâna nevătămată. 

La bordul vasului New /ronsides, căpitanul Joshua Wafkins privi fix 
prin luneta sa lungă: 

— Au scos steagul alb, spuse el, surprins. 

Ofiţerul secund, comandantul John Crosby, aprobă din cap uitându- 
se şi el prin binoclu: 

— Al naibii de ciudat să se predea după bătaia pe care i-au dat-o 
flotei. 

Dintr-o dată, Watkins îşi luă luneta de la ochi uluit, se uită să vadă 
dacă lentila nu are pete şi, negăsind nici una, o fixă din nou asupra 
blindatului rebel, marcat de loviturile pe care le primise. 

— Cine naiba... 

Căpitanul se opri să îşi regleze obiectivul: 

— Doamne, Dumnezeule, murmură el, şocat. Cine ţi se pare că e pe 
timonerie? 

Nu era uşor să zdruncini calmul de oţel al lui Crosby, dar de data 
asta faţa i se albi. 

— Pare să fie... Dar e imposibil! 

Tunurile Fortului Wool deschiseseră focul ridicând trâmbe de apă în 
jurul Texas-ului şi ascunzând-o aproape vederii. Dar nava îşi continua 
drumul cu o perseverenţă magnifică. 

Watkins îl privea fascinat pe bărbatul înalt şi slab de pe acoperişul 
timoneriei. Apoi pe faţă i se aşternu o expresie de oroare: 

— Dumnezeule, el e! Cobori luneta şi se întoarse spre Crosby: 
Semnalizează spre forturi să oprească focul. Grăbeşte-te, omule! 

Tunurile Fortăreţei Monroe le urmaseră pe cele din Fortul Wool 
trimițând un val de obuze spre Texas. Majoritatea trecură pe 
deasupra, dar două explodară lângă coşul de fum, făcând găuri mari 
în pereţii circulari. Artileriştii îşi reîncărcau tunurile disperaţi, fiecare 
sperând că va da lovitura finală. 

Texas era la două sute de metri distanţă când comandanții 
forturilor văzură semnalul lui Watkins şi tunurile amuţiră unul câte 


unul. Watkins şi Crosby alergară la prova vasului New Ironsides la 
timp ca să îi vadă clar pe cei doi bărbaţi în uniforme pătate de sânge 
ale marinei militare confederate şi pe bărbatul bărbos în haine civile 
boţite care se uita fix spre ei, iar apoi îi salută obosit, dar cu 
solemnitate. 

Rămaseră împietriţi, ştiind foarte bine că ceea ce vedeau avea să le 
rămână întipărit în minte pentru totdeauna. Şi, în ciuda disputei 
furtunoase ce avea să se stârnească mai târziu în jurul lor, ei, 
împreună cu sutele de oameni de pe vas şi cu cei aliniaţi lângă 
zidurile forturilor, nu aveau să fie clintiţi niciodată în convingerea lor 
absolută asupra identităţii celui pe care îl văzuseră stând pe 
însângeratul vas confederat în dimineaţa aceea. 

Aproape o mie de oameni priviră cu venerație şi fără să poată face 
nimic cum Texas trecu pe lângă ei, cu trâmbe de fum ieşind prin 
orificiile tunurilor acum tăcute, cu steagul prins de un stâlp fâlfâind 
sfâşiat în vânt. Nu se mai auzi nici un sunet şi nici o împuşcătură până 
când intră în bancul de ceaţă şi pieri pentru totdeauna. 


DISPARIŢIA 


10 octombrie 1931 
Sud-vestul Saharei 


Avionul Fairchild al lui Kitty Mannock 


Kitty Mannock avea senzaţia ciudată că zbura spre nicăieri. Nu mai 
exista absolut nici o îndoială că se rătăcise. Timp de două ore, ea şi 
avionul ei micuţ fuseseră aruncaţi de colo-colo pe cer de o furtună 
puternică de nisip care blocase orice vizibilitate asupra deşertului de 
dedesubt. Singură pe cerul pustiu, se lupta cu nişte năluciri stranii ce 
păreau să apară din norii cafenii din jur. 

Kitty îşi dădu capul pe spate şi se uită prin partea de sus a 
parbrizului. Soarele portocaliu nu se mai vedea deloc. Pe urmă, 
probabil pentru a zecea oară în tot atâtea minute, cobori geamul şi 
aruncă o privire peste marginea carlingii, dar nu văzu nimic, decât un 
nor vast rotindu-se ca un vârtej. Altimetrul indica patru sute cincizeci 
şi şapte de metri, era destul de sus ca să zboare în siguranţă peste 
orice obstacole, cu excepţia celor mai proeminente platouri nisipoase 
de pe Adrar des lforas, o prelungire a lanţului muntos Ahaggar din 
Deşertul Sahara. 

Avea încredere în aparatele ei că nu vor lăsa avionul să se 
prăbuşească. De patru ori de când intrase în furtuna orbitoare 
observase o scădere a altitudinii şi o modificare de direcţie, semne 
sigure că începuse să coboare în cercuri spre sol. Cu simţurile în 
alertă, reuşise să redreseze avionul de fiecare dată, virând până ce 
acul busolei arăta din nou un curs spre sud de 180 de grade. 

Kitty încercase să zboare deasupra şoselei transsahariene, dar o 
pierduse imediat ce intrase în furtuna de nisip ce apăruse fără veste 
dinspre sud-est. Neputând vedea nimic la sol, nu îşi dădea seama cât 
zburase în derivă şi cât de mult o făcuse vântul să devieze de la curs. 
Viră spre vest, schimbând direcţia, într-o încercare inutilă de a ocoli 
furtuna. 

Nu putea decât să meargă înainte prin oceanul ostil de nisip. Era 
bucata de drum de care se temea cel mai mult. Calculă că mai avea 
de zburat încă patru sute de mile până la Niamey, capitala Nigeriei. 
Acolo avea să facă plinul, apoi să îşi continue lungul drum până la 
Cape Town, Africa de Sud, sperând să stabilească astfel un nou 
record. 

Braţele şi picioarele începeau să îi amorţească. Bâzâitul şi vibrația 
motorului începeau să o calce pe nervi. Era în aer de aproape 
douăzeci şi şapte de ore, de când decolase de pe aerodromul din 
Croydon, o suburbie a Londrei. Zburase din frigul şi umezeala Angliei 
în arşiţa uscată a Saharei. 

In trei ore avea să se lase întunericul. Furtuna îi scăzuse viteza la 
nouăzeci de mile pe oră, cu treizeci de mile mai puţin decât cele o 
sută douăzeci pe care le putea atinge vechiul şi solidul ei avion 
Fairchild FC-2W, un monoplan cu aripa pe fuzelaj, cu carlingă închisă 
şi cabină, propulsat de un motor radial Pratt Whitney Wasp cu 410 cai 
putere. 


Avionul avea patru locuri pentru pasageri şi fusese cândva 
proprietatea Liniilor Aeriene Pan American-Grace, transportând poşta 
pe ruta Lima - Santiago. Când fusese scos din serviciu în favoarea 
unui model mai nou cu şase locuri pentru pasageri, Kitty îl cumpărase 
şi instalase rezervoare de benzină în plus în compartimentul pentru 
pasageri. Apoi se pusese pe treabă pentru a stabili un record de cursă 
lungă de la Rio de Janeiro la Madrid la sfârşitul anului 1930, fiind 
prima femeie care zburase deasupra părţii de sud a Oceanului 
Atlantic. 

Mai trecu o oră în care se luptă să ţină avionul pe cursul stabilit, 
împotriva vântului năucitor. Nisipul fin se strecura în cabină şi îi intra 
în ochi şi în nas. Se frecă la ochi, dar asta îi făcu şi mai rău. Şi, ceea ce 
era şi mai grav, nu mai vedea bine. Dacă orbea şi nu mai putea citi 
aparatele, totul avea să fie pierdut. 

Luă un bidon mic cu apă de sub scaun, îi scoase dopul şi îşi dădu cu 
apă pe faţă. Se simţi mai înviorată şi clipi din ochi cu furie. Dâre ude 
de nisip i se prelinseră pe obraji, uscându-se în câteva secunde din 
cauza arşiţei. Incepu să vadă mai bine, dar ochii o înţepau de parcă 
avea ace înăuntru. 

Dintr-o dată simţi ceva, o fracțiune de secundă ce păruse să stea 
pe loc sau poate un moment de tăcere în şuieratul vântului şi bâzâitul 
motorului. Se aplecă şi studie aparatele. Nici un cadran nu arăta ceva 
anormal. Controlă ventilurile de combustibil. Toate valvele erau în 
poziţie corectă. In final, puse totul pe seama confuziei. 

Apoi ticăitul infinitezimal reveni. Se încordă, cu urechea la pândă. 
Alternarea de normal şi anormal se distingea mai bine acum. Simţi un 
gol în stomac recunoscând rateurile la aprinderea bujiilor într-unul din 
cilindrii motorului. Pe urmă, bujiile începură să se oprească una câte 
una. Motorul începu să tuşească şi acul altimetrului o luă încet înapoi. 

In câteva clipe, motorul se opri şi elicea rămase nemişcată. Tăcerea 
bruscă a ţevii de eşapament o şocă. Nu se mai auzea decât geamătul 
vântului. Kitty nu mai avea nici o îndoială. Ştia exact de ce se oprise 
motorul. Barajul constant de nisip îi înfundase carburatorul. 

Primul val de surpriză şi teamă trecu repede şi Kitty îşi trecu în 
revistă posibilităţile limitate. Dacă reuşea să aterizeze cu succes, 
putea aştepta să treacă furtuna şi, probabil, să facă reparaţii. Avionul 
se opri şi împinse maneta în faţă ca să înceapă coborârea spre deşert. 
Nu avea să fie prima ei aterizare pe muchie de cuţit. Avea cel puţin 
şapte la activ, dintre care două prăbuşiri, dar scăpase din toate doar 
cu câteva tăieturi şi zgârieturi. Insă nu încercase niciodată o aterizare 
cu motorul mort, într-o furtună de nisip. Strânse puternic maneta cu o 
mână, iar cu cealaltă îşi puse o pereche de ochelari de protecţie, apoi 
cobori geamul şi scoase capul afară. 

Cobora în picaj, orbeşte, încercând cu disperare să îşi imagineze ce 


o aştepta jos. Era sigură că cea mai mare parte a deşertului era plană, 
dar ştia că există vâlcele ascunse şi dune înalte de nisip ce puteau 
zdrobi avionul Fairchild, cu pilot cu tot. Lui Kitty i se păru că 
îmbătrânise cu cinci ani până când jos apăru terenul sterp, doar la 
nouă metri sub trenul ei de aterizare. 

Terenul era nisipos, dar părea destul de stabil şi, lucrul cel mai bun, 
arăta destul de neted. Indreptă maneta şi ateriză. Cauciucurile mari 
ale avionului atinseră solul, săltară de două ori, de trei ori, apoi se 
rostogoliră fără efort pe nisip şi viteza de zbor scăzu. Roata din spate 
încetini şi ea şi Kitty tocmai se pregătea să tragă un strigăt de bucurie 
când pământul păru că i se prăbuşeşte în faţa ochilor. 

Avionul ajunsese la marginea unui mal abrupt şi se rostogoli ca o 
piatră în albia adâncă, îngustă şi secată de jos. Roţile scârţâiră în nisip 
şi trenul de aterizare se prăbuşi. Din cauza vitezei, se zdrobi de 
peretele albiei cu un bubuit. Elicea se făcu praf şi motorul fu împins 
înapoi, rupându-i lui Kitty o gleznă şi răsucindu-i genunchiul. Fu 
aruncată în faţă. Curelele de siguranţă ar fi trebuit să o ţină pe loc, 
dar uitase să fixeze centurile şi bustul îi fu aruncat înainte. Se lovi cu 
capul de cadrul parbrizului şi se prăbuşi în întuneric. 


Vestea despre dispariţia lui Kitty Mannock făcu ocolul lumii la 
câteva ore după ce se anunţă că nu ajunsese la Niamey să facă plinul. 
O operaţiune de căutare şi salvare la scară mare era imposibilă. Nu 
puteau să facă mare lucru. Partea din deşert unde dispăruse era în 
cea mai mare parte nelocuită şi neumblată. Nu exista nici un avion pe 
o rază de o mie cinci sute de kilometri. In 1931 nu existau în deşert 
suficienţi oameni şi echipament. 

In dimineaţa următoare se organiză o căutare de către o mică 
unitate mecanizată a Legiunii Străine franceze staționată în ceea ce 
era atunci Sudanul Francez, în oaza de la Takaldebey. Presupunând că 
se prăbuşise undeva, de-a lungul şoselei transsahariene, porniră spre 
nord, iar câţiva oameni cu două automobile de la o companie 
comercială franceză de la Tessalit o luară spre sud. 

Cele două echipe de căutare se întâlniră pe şosea două zile mai 
târziu, fără să fi găsit avionul prăbuşit şi fără să fi zărit flăcări în 
noapte. Se împrăştiară pe o rază de treizeci de kilometri, de fiecare 
parte a şoselei şi încercară din nou. După zece zile în care nu 
dăduseră de nici o urmă a femeii-pilot dispărute, comandantul 
detaşamentului Legiunii nu era deloc optimist. Nimeni nu poate 
supravieţui atât de mult fără mâncare şi fără apă în deşertul pârjolit 
de soare, raportă el. Kitty era mai mult ca sigur moartă din cauza 
temperaturilor extreme. 

In toate oraşele importante se ţinură servicii comemorative pentru 
una dintre cele mai iubite femei-aviator. Considerată una dintre cele 


mai bune femei-pilot, împreună cu Amelia Earhart şi Amy Johnson, 
Kitty fu plânsă de o lume întreagă care asistase cu sufletul la gură la 
isprăvile ei pline de curaj. Fusese o femeie frumoasă, cu ochi albaştri, 
adânci şi păr negru, lung până la talie, fiica unui crescător bogat de oi 
de lângă Canberra, Australia. După ce terminase liceul, începuse să ia 
lecţii de zbor. În mod surprinzător, mama şi tatăl ei îi încurajaseră 
pasiunea pentru zbor şi îi cumpăraseră la mâna a doua un biplan Avro 
Avian cu carlinga deschisă şi motor Cirrus de 80 de cai putere. 

Şase luni mai târziu, cu toate că o imploraseră să nu plece de 
acasă, zburase din insulă în insulă traversând Pacificul până în Hawaii, 
aterizând în uralele unei mulţimi uriaşe care îi aşteptase cu nerăbdare 
sosirea. Cu faţa arsă de soare, în cămaşă şi pantaloni scurţi kaki, 
pătaţi de ulei, Kitty le zâmbise obosită şi îşi fluturase mâna, uluită de 
primirea neaşteptată. Continuase să cucerească inimile a milioane de 
oameni şi numele ei era pomenit în toate casele pentru zborurile ei 
de-a lungul şi de-a latul oceanelor şi continentelor, pentru că bătea 
toate recordurile. 

Acest zbor trebuia să fie ultimul pe distanţă lungă înainte de a se 
mărita cu iubitul ei din copilărie, proprietarul unei firme din Australia. 
Ajunsese o maestră a zborului, aşa că vraja se mai destrămase, acum 
aştepta cu nerăbdare să se aşeze la casa ei şi să aibă copii. Mai 
descoperise şi un alt lucru, binecunoscut tuturor piloților din zilele de 
pionierat ale aviaţiei: piloţii erau acoperiţi de glorie, dar erau prea 
puţine slujbe plătite pentru ei. 

Fusese pe punctul de a anula zborul, dar apoi perseverase cu 
încăpățânare pentru a-l realiza. Acum lumea aviatică aştepta vestea 
salvării ei, dar speranţele păleau cu fiecare zi ce trecea. 


Kitty rămase în stare de inconştienţă până a doua zi dimineaţă, în 
zori. Soarele începuse să pârjolească deşertul, când reuşii ea să se 
trezească din leşin şi să dea cu ochii de butucul sfărâmat al elicei. 
Vedea ca prin ceaţă, încercă să scuture din cap ca să şi-l limpezească, 
dar i se tăie respiraţia din cauza durerii care o străpunse ca un cuţit. 
Işi pipăi încet fruntea. Nu avea nici o rană, dar dădu de un cucui mare 
la baza părului. Se pipăi, să vadă dacă are şi alte răni şi îşi dădu 
seama că are o gleznă ruptă, care se umflase în ghetele de zbor şi un 
genunchi luxat. 

Îşi scoase centura de siguranţă, deschise uşa cabinei şi cobori încet 
din avion. Şchiopătă câţiva paşi, se lăsă uşor în nisip şi evaluă 
situaţia. 

Din fericire, nu izbucnise un incendiu, dar credinciosul ei Fairchild 
nu avea să mai zboare niciodată. Motorul, cu trei dintre cilindri sparţi 
din cauza impactului cu peretele râpei, era răsucit în sus într-un unghi 
imposibil. Aripile erau, în mod straniu, intacte, ca şi restul aparatului 


de zbor, dar trenul de aterizare fusese aplatizat şi roţile erau răsucite 
în sus. 

Nici o şansă să facă reparaţii şi să îşi continue drumul. Acum 
trebuia să determine unde se afla. Nu avea nici cea mai vagă idee 
unde se prăbuşise. Işi dădu seama că nimerise în ceea ce australienii 
numesc billabong - albia secată a unui curs de apă ce se umple 
periodic. Numai că nisipul din aceasta nu mai văzuse, probabil, apa de 
vreo sută de ani. Furtuna de nisip se potolise, dar pereţii micului 
defileu în care se afla aveau peste şase metri înălţime şi nu putea 
vedea ce era sus. Şi era mai bine că nu vedea. Peisajul de sus era fără 
culoare, dezolant şi de o urâţenie de nedescris. 

| se făcu, brusc, sete şi îşi aminti de bidon. Sări într-un picior înapoi 
până la cabină, se întinse şi îl trase de sub scaun. Avea capacitatea de 
nici doi litri şi era plin doar pe jumătate. Kitty îşi dădu seama că nu îi 
va ajunge mai mult de două-trei zile şi nu îndrăzni să bea mai mult de 
câteva înghiţituri. 

Hotărî că trebuie să încerce să ajungă în vreun sat aşezat de-a 
lungul şoselei. Era sinucidere curată să rămână lângă avion. 
Fairchildul nu putea fi zărit decât dacă trecea vreun avion direct pe 
deasupra. Neţinându-se prea bine pe picioare, se întinse la umbra 
avionului şi se lăsă în voia sorții. 

Avea să descopere în curând incredibila variaţie a temperaturii în 
Sahara. În timpul zilei ajungea la patruzeci şi nouă de grade, scăzând 
până la patru grade noaptea. Frigul care se lăsa noaptea era la fel de 
greu de suportat ca şi căldura din timpul zilei. După douăsprezece ore 
de arşiţă, îşi săpă o groapă în nisip şi se cuibări în ea. Se strânse 
ghem tremurând şi dormi agitată până în zori. 

A doua zi dimineaţă, devreme, înainte ca soarele să înceapă să 
ardă, se simţi destul de în puteri ca să înceapă să se pregătească de 
drum, abandonând avionul. Işi făcu o cârjă dintr-o bară desprinsă din 
aripă şi o umbrelă improvizată din prelata aripii. Folosindu-se de un 
set mic de unelte, desprinse busola din tabloul de bord. In ciuda 
rănilor, era hotărâtă să ajungă la şosea. Simţea că nu are altă 
alternativă. 

Simţindu-se mai bine acum, că îşi făcuse un plan, Kitty îşi luă 
jurnalul de bord şi începu să scrie prima pagină din ceea ce avea să 
fie povestea perseverenţei şi a încercărilor ei eroice de a supravieţui 
în cele mai grele condiţii ce se pot imagina. Incepu cu descrierea 
accidentului şi a drumului pe care intenţiona să îl facă spre sud, prin 
albia secată, până ce avea să găsească un loc pe unde să urce mai 
uşor pe mal. Odată ajunsă sus, plănuia să o ia spre est, până ajungea 
la şosea sau până dădea de un trib de nomazi. Apoi rupse pagina şi o 
fixă de tabloul de bord, astfel încât o eventuală echipă de salvare să 
ştie încotro o luase în cazul, puţin probabil, că găseau avionul. 


Căldura deveni repede de nesuportat. Situaţia era înrăutăţită de 
pereţii albiei, care reflectau şi intensificau razele soarelui, ca un 
crematoriu în aer liber. Respira cu dificultate şi se lupta cu o dorinţă 
teribilă de a-şi bea dintr-o dată toată apa prețioasă. 

Mai avea încă ceva de făcut înainte de a porni la drum. Desfăcu 
şiretul ghetei cu glezna fracturată şi o scoase încet. Durerea o făcu să 
geamă şi aşteptă puţin până să o lege cu eşarfa ei de zbor din 
mătase. Pe urmă, cu busola şi bidonul prinse de curea, umbrela 
deschisă şi ţinând strâns cârja sub braţ, porni la drum sub asaltul 
soarelui din deşert, şchiopătând cu curaj pe nisipul albiei străvechi. 


Căutarea lui Kitty Mannock continuă cu întreruperi de-a lungul 
anilor, dar nimeni nu dădu vreodată de ea sau de avionul ei. Nu găsiră 
nici o urmă. Nici o caravană de cămile nu dădu peste vreun schelet în 
deşert care să poarte costumul de zbor demodat din anii treizeci, nici 
un nomad nu descoperi rămăşiţele avionului. Dispariţia în neant a lui 
Kitty rămase unul dintre marile mistere ale aviaţiei. 

Diverse zvonuri despre ceea ce se alesese de Kitty apăruseră şi se 
împrăştiaseră de-a lungul anilor. Unii pretindeau că supravieţuise, dar 
că suferea de amnezie şi trăia sub un alt nume în America de Sud, iar 
mulţi credeau că fusese capturată şi făcută sclavă de un trib de 
tuaregi. Doar zborul în necunoscut al Ameliei Earhart mai dăduse 
naştere la atâtea speculaţii. 

Deşertul îşi păstră bine secretul. Nisipurile deveniră mormântul lui 
Kitty Mannock. Zborul său în neant avea să rămână o enigmă încă o 
jumătate de secol. 


PARTEA I 
FRENEZIA 


1 


5 mai 1996 
Oaza Asselar, Mali, Africa 


După ce mergi prin deşert zile sau săptămâni întregi, fără să vezi 
nici un animal şi fără să întâlneşti nici o ființă umană, civilizaţia, 
indiferent cât de măruntă sau primitivă, devine o surpriză uluitoare. 
Pentru cei unsprezece oameni din cele cinci maşini Land Rover, plus 
cinci ghizi, vederea unei aşezări omeneşti fu o mare uşurare. 
Transpiraţi şi murdari, obosiţi după o săptămână de mers prin 
pustietate, aventuroşii turişti aflaţi în expediţia de douăsprezece zile 
Safari de-a lungul Deşertului Sahara organizată de Backworld 
Explorations erau extrem de fericiţi să vadă alţi oameni şi să dea de 
apă pentru baie. 

Zăriră satul Asselar din Mali, izolat în regiunea aridă din centrul 
Saharei. Casele de pământ erau strânse în jurul unei fântâni, în fundul 
secat a ceea ce trebuie să fi fost o matcă străveche de râu. La 
margine, erau împrăştiate ruinele a peste o sută de case şi în spatele 
lor se aflau malurile joase, coborâte sub câmpia aluvionară. De la 
distanţă, satul era aproape imposibil de observat, din cauza 
construcţiilor bătute de vreme ce păreau că se contopesc cu peisajul 
auster şi lipsit de orice culoare. 

— Am ajuns, le spuse maiorul lan Fairweather, conducătorul 
safariului, turiştilor obosiţi şi prăfuiţi care ieşeau din maşini şi se 
strângeau în jurul lui. E greu de crezut că Asselar a fost cândva o 
răscruce culturală a vestului Africii. Timp de cinci secole, a fost un 
important punct de aprovizionare cu apă pentru marile caravane 
comerciale şi pentru cele cu sclavi care treceau pe aici, spre nord şi 
spre est. 

— De ce a intrat în declin? întrebă o canadiană frumoasă, în tricou 
cu spatele gol şi pantaloni scurţi. 

— O serie de războaie cu maurii şi francezii, abolirea sclaviei, dar, 
în principal, din cauza faptului că rutele comerciale s-au mutat spre 
sud şi vest, spre țărmurile marine. Lovitura mortală a venit acum circa 
patruzeci de ani, când fântânile au început să sece. Singura fântână 


care mai aprovizionează satul a fost săpată la cincizeci de metri 
adâncime. 

— Nu e tocmai un paradis metropolitan, mormăi un bărbat solid cu 
un puternic accent spaniol. 

Maiorul Fairweather se strădui să zâmbească. Era un bărbat înalt, 
fost ofiţer în marina regală britanică. Pufăia tot timpul dintr-o ţigară cu 
filtrul lung şi vorbea rar, pronunţând distinct fiecare cuvânt. 

— İn Asselar nu mai locuiesc acum decât vreo câteva familii de 
tuaregi care au renunţat la viaţa de nomazi. Trăiesc, în principal, de 
pe urma unor turme mici de capre, cultivă bucăţi de teren nisipos 
irigate cu apă cărată din fântâna din centrul satului şi adună o mână 
de pietre preţioase din deşert, le şlefuiesc şi le duc cu cămilele în 
oraşul Gao, unde le vând ca suveniruri. 

Un avocat londonez, îmbrăcat impecabil în costum de safari kaki şi 
cască, arătă cu bastonul de abanos spre sat: 

— Mie mi se pare abandonat. Imi amintesc că în broşură spuneaţi 
că grupul nostru va fi „vrăjit de muzica romantică a deşertului şi de 
dansurile băştinaşilor la lumina focurilor de tabără din Asselar”. 

— Sunt sigur că omul nostru, care a venit înainte, a aranjat totul 
astfel încât să vă simţiţi şi să vă distraţi bine, îl asigură Fairweather pe 
un ton plin de încredere. Privi o clipă spre soarele care apunea în 
spatele satului: Se va lăsa întunericul în curând. Ar fi bine să intrăm în 
sat. 

— Există vreun hotel? întrebă canadiana. 

Fairweather îşi reprimă o privire agasată: 

— Nu, doamnă Lansing, ne vom pune corturile în ruinele de lângă 
sat. 

Toţi turiştii gemură la unison. Speraseră să doarmă în camere cu 
paturi moi şi toalete private. Un lux de care în Asselar probabil că nu 
se auzise încă. 

Grupul urcă din nou în maşinile care porniră pe o potecă bătătorită, 
prin valea râului, până ajunseră pe drumul principal ce străbătea 
satul. Pe măsură ce se apropiau, era tot mai greu să îşi imagineze un 
trecut plin de glorie. Străzile erau doar nişte cărări înguste, acoperite 
cu nisip. Satul părea mort şi emana un sentiment de înfrângere. Nu se 
vedea nici o lumină şi nu se auzea nici un lătrat de câine. Nu zăriră 
nici un semn de viaţă în casele de pământ, de parcă locuitorii 
acestora îşi strânseseră lucrurile şi dispăruseră în deşert. 

Fairweather începu să se îngrijoreze. Ceva nu era în regulă. Omul 
pe care îl trimisese înainte în recunoaştere nu se vedea pe nicăieri. O 
clipă, zări un animal mare în pragul unei uşi. Dar acesta dispăru atât 
de repede, încât îşi spuse că nu fusese decât o umbră aruncată de 
Land Rover-urile în mişcare. 

Gaşca lui veselă de turişti avea să mormăie în seara aceasta, se 


gândi. Şi asta numai din vina agenţilor de publicitate care exagerau 
cu mult farmecul deşertului. „Ocazia de a lua parte la o expediţie 
unică în viaţă de-a lungul nisipurilor nomade ale Saharei”, recita el în 
gând. Era gata să parieze salariul pe un an că autorul reclamei nu se 
aventurase niciodată dincolo de coasta Doverului. 

Se aflau la optzeci de kilometri de şoseaua transsahariană şi la vreo 
două sute patruzeci de oraşul Gao de pe râul Niger. Expediția avea 
destulă mâncare, apă şi combustibil pentru restul călătoriei, aşa că 
Fairweather se gândi să ocolească Asselarul dacă se ivea vreo 
problemă  neprevăzută. Siguranța turiştilor firmei  Backworld 
Explorations era pe primul loc şi, în douăzeci şi opt de ani, nu 
pierduseră nici unul, cu excepţia instalatorului american ieşit la pensie 
care sâcâise o cămilă şi primise drept răsplată pentru prostia sa o 
copită în cap. 

incepu să se întrebe de ce nu vedea nici o capră şi nici o cămilă. Pe 
străzile acoperite de nisip nu se zărea nici o urmă, ci doar semne 
ciudate de gheare şi adâncituri rotunde ce mergeau în paralel, ca cele 
lăsate de doi buşteni târâţi prin praf. Micuţele case tribale, construite 
din piatră şi acoperite cu pământ roşiatic, păreau mai părăginite decât 
ultima oară când trecuse pe acolo cu un safari, cu nu mai mult de 
două luni în urmă. 

Hotărât, ceva nu era în ordine. Chiar dacă, din cine ştie ce motiv 
locuitorii abandonaseră locul, omul pe care îl trimisese înainte ar fi 
trebuit să fie aici să îi întâmpine. Ibn Hajib nu îl dezamăgise niciodată 
în toţi anii în care umblaseră prin Sahara împreună. Hotărî să îşi lase 
turiştii să se odihnească şi să se spele la fântână, iar apoi să îşi ridice 
corturile puţin mai departe, în deşert. Trebuia să fie cu ochii în patru, 
gândi el scoţându-şi vechea puşcă-mitralieră Pachett dintr-un 
compartiment dintre scaune şi punându-şi-o între genunchi. Pe gura 
ţevii fixase un amortizor Invicta, ceea ce făcea arma să semene cu o 
țeavă prelungă, din care ieşea în afară un încărcător curbat. 

— S-a întâmplat ceva? întrebă doamna Lansing, care mergea, 
împreună cu soţul ei, în Land Rover-ul lui Fairweather. 

— E doar o precauţie ca să îi sperii pe cerşetori, minţi Fairweather. 

Opri maşina şi merse înapoi, avertizându-i pe şoferi să fie cu ochii 
în patru. Apoi se întoarse la Rover şi porni mai departe spre centrul 
orăşelului, străbătând străzile înguste şi pline de nisip care nu erau 
aşezate în vreo ordine anume. În cele din urmă, opri sub un curmal 
singuratic din mijlocul unei pieţe mari, lângă fântâna circulară din 
piatră ce avea circa patru metri în diametru. 

Studie solul nisipos din jurul fântânii la lumina ultimelor raze de 
soare ale zilei. Era înconjurat de aceleaşi urme ciudate pe care le 
văzuse pe străzi. Se uită în fântână. De-abia dacă văzu o reflecţie 
slabă în adâncuri. işi aminti că apa avea un conţinut crescut de 


minerale, ceea ce îi dădea un gust metalic şi o culoare verzuie, 
lăptoasă. Cu toate acestea, potolise setea multor suflete, oameni şi 
animale, de-a lungul secolelor. Dacă era şi sănătoasă pentru stomacul 
neiniţiat al turiştilor săi, nu îl mai interesa. Le spusese doar să se 
spele de transpiraţie şi de praf, nu să o şi bea. 

Le ceru şoferilor să stea de pază şi le arătă turiştilor cum să ridice 
găleata din piele de porc cu ajutorul unui scripete străvechi de care 
era legată o sfoară roasă. Imaginea exotică a muzicii deşertului şi a 
dansului la lumina pâlpâitoare a focului de tabără fu dată repede 
uitării şi toţi începură să râdă şi să se stropească cu apă, ca nişte copii 
la o stropitoare de pe pajişte, într-o după-amiază fierbinte de vară. 
Bărbaţii se dezbrăcară până la talie şi îşi dădură cu apă pe pielea 
goală, iar pe femei le interesă mai mult să se spele pe cap. 

Scena comică era luminată în mod straniu de farurile Land Rover- 
urilor, ce aruncau umbre mişcătoare pe zidurile tăcute ale orăşelului, 
ca nişte proiectoare de film. Şoferii priveau şi râdeau, iar Fairweather 
merse în josul străzii şi intră într-o casă ce se învecina cu o moschee. 
Zidurile erau vechi şi dărăpănate. Intrarea dădea într-un tunel scurt, 
boltit şi apoi într-o curte plină cu atâtea gunoaie şi moloz, că nu îi fu 
uşor să sară peste ele. 

Intră în camera principală a casei şi lumină cu lanterna în jur. 
Pereţii erau de un alb prăfuit, tavanul, înalt şi stâlpii, la vedere fixaţi 
peste o rogojină, asemănător cu acele /ati/la viga de pe tavanele din 
Santa Fe, în sud-vestul Americii. În ziduri erau o mulţime de nişe 
pentru păstrarea articolelor de gospodărie, dar acum toate erau goale 
şi lucrurile erau împrăştiate şi sparte pe podea, împreună cu mobila 
aruncată în toate părţile. 

Pentru că nu părea să lipsească nimic, Fairweather se gândi că 
nişte vandali devastaseră casa după ce ocupanţii fugiseră, lăsând în 
urmă tot ce aveau. Apoi văzu o grămadă de oase într-un colţ al 
camerei. Işi dădu seama că sunt de om şi se înspăimântă din ce în ce 
mai tare. 

Lumina slabă a lanternei dădea naştere la tot felul de umbre care 
jucau feste ochiului. Putea să jure că văzuse un animal mare trecând 
repede prin faţa unei ferestre ce dădea spre curte. Indepărtă 
siguranţa armei Pachett, nu atât de frică, cât dintr-un al şaselea simţ 
care îl avertiză în privinţa pericolului ce pândea pe străduţele 
întunecate. 

Se auzi un fâşâit din spatele unei uşi închise ce dădea într-o mică 
terasă. Fairweather se apropie de uşă fără să facă zgomot, păşind 
încet pe lângă talmeş-balmeşul din cameră. Dacă se ascundea cineva 
acolo, acum amuţise. Fairweather ridică lanterna în faţa lui cu o mână 
şi cu cealaltă prinse strâns puşca-mitralieră, cu ţeava îndreptată 
înainte. Apoi dădu un picior uşii care ieşi din balamale şi căzu pe 


podea înălţând un nor de praf. 

Fără îndoială că era cineva acolo sau era ceva? Negru şi sălbatic, ca 
un demon scăpat din iad, arăta ca o fiinţă subumană, legănându-se pe 
mâini şi genunchi şi privind fix în raza de lumină cu ochii roşii ca nişte 
cărbuni aprinşi. 

Fairweather se dădu instinctiv un pas înapoi. Creatura se ridică pe 
genunchi şi sări spre el. Fairweather apăsă calm trăgaciul, 
rezemându-şi patul armei de muşchii încordaţi ai stomacului. Prin 
gura puştii ieşi un şuvoi rapid de gloanţe de 9 milimetri cu vârful 
rotund, pocnind înăbuşit ca floricelele de porumb. 

Arătarea hidoasă scoase un sunet oribil ca un râgâit şi se prăbuşi, 
cu pieptul găurit. Fairweather se aplecă deasupra formei mototolite şi 
o lumină cu lanterna. Trupul era murdar şi complet gol. Ochii sălbatici, 
care rămăseseră deschişi, erau de un roşu aprins acolo unde ar fi 
trebuit să fie albi. Faţa părea să aparţină unui băiat în vârstă de nu 
mai mult de cincisprezece ani. 

Un val de groază îl copleşi lăsându-l paralizat pentru câteva clipe. 
Ştia acum de unde veneau urmele ciudate din nisip. Probabil că exista 
o întreagă colonie ce se târa prin sat. Se întoarse brusc şi o luă la fugă 
spre piaţă. Dar era prea târziu, mult prea târziu. 

Un puhoi de creaturi ieşi urlând din întuneric şi se aruncă asupra 
turiştilor care stăteau lângă fântână fără să bănuiască nimic. Şoferii 
fură înghiţiţi şi ei în vâltoarea clocotitoare, înainte să apuce să strige 
sau să opună cea mai mică rezistenţă. Hoarda sălbatică se repezi în 
mâini şi genunchi ca şacalii, doborându-i pe turiştii neînarmaţi şi 
înfigându-şi dinţii în carnea lor. 

Coşmarul oribil, luminat de farurile Land Rover-urilor, deveni o 
babilonie frenetică de trupuri zvârcolinde, ţipetele de teroare ale 
turiştilor intraţi în panică amestecându-se cu urletele de moarte ale 
atacatorilor. Doamna Lansing ţipă cuprinsă de groază şi dispăru într-o 
mulţime încâlcită de trupuri. Soţul ei încercă să se caţere pe capota 
uneia dintre maşini, dar fu tras pe jos şi mutilat ca un gândac de o 
ceată de furnici. 

Nesăratul londonez răsuci vârful bastonului dând la iveală o spadă 
scurtă pe care începu să o rotească cu violenţă în jur ţinând temporar 
la distanţă mulţimea de arătări. Insă acestea păreau să nu se teamă 
de nimic şi se aruncară imediat asupra lui. 

Zona de lângă fântână era plină de trupuri care zvâcneau 
spasmodic. Spaniolul gras, şiroind de sânge de la mai multe 
muşcături, sări în fântână ca să scape, dar patru monştri înnebuniţi 
săriră după el. 

Fairweather se apropie în fugă, se lăsă pe vine şi trase în atacatori, 
având grijă să nu nimerească vreunul din oamenii săi. Arătările, 
neauzind împuşcăturile din arma cu amortizor, le ignorară prea 


înnebuniţi sau prea indiferenți ca să observe că mai mulţi de-ai lor se 
prăbuşeau seceraţi lângă ei. 

Fairweather omorâse vreo treizeci de criminali când i se termină 
ultimul glonţ. Rămase pe loc nemaiputând să facă nimic, nevăzut şi 
neobservat până când toţi şoferii şi turiştii fură ucişi şi măcelul 
încetini, oprindu-se într-un târziu. Nu putea să îşi creadă ochilor: piaţa 
se transformase într-o morgă. 

— Doamne, Dumnezeule, şopti el cu vocea înecată, privind cu 
oroare cum sălbaticii se aruncă asupra cadavrelor cu o frenezie de 
canibali şi încep să rupă cu dinţii carnea victimelor lor. 

Continuă să privească cu o fascinaţie morbidă care se transformă 
încet în furie neagră în faţa tragediei ce se desfăşura în faţa lui. Era 
prins în acest coşmar şi nu putea decât să se uite plin de groază. 

Criminalii care nu-i sfâşiau pe bieţii turişti, începuseră deja să 
distrugă Land Rover-urile. Aruncau cu pietre în geam şi îşi revărsau 
cruzimea de nepotolit asupra a tot ceea ce le era necunoscut. 

Fairweather se dădu câţiva paşi înapoi în întuneric, distrus la 
gândul că era de vină pentru moartea şoferilor săi şi a turiştilor. Nu 
reuşise să le ofere siguranţă şi îi condusese fără să ştie la un dezastru 
sângeros. Işi blestema neputinţa de a-i salva şi laşitatea de a nu fi 
murit împreună cu ei. 

Cu un imens efort de voinţă, îşi întoarse privirea dinspre piaţă şi o 
luă la fugă pe străzile înguste, printre ruinele de la marginea oraşului 
şi prin deşert. Trebuia să se salveze ca să îi avertizeze şi pe alţi 
călători de masacrul ce îi aştepta în Asselar. Următorul oraş spre sud 
era prea departe ca să ajungă acolo fără apă, aşa că o luă pe şosea 
spre est, sperând să treacă vreo maşină sau vreo patrulă 
guvernamentală înainte să moară răpus de arşiţă. 

Se orientă după Steaua Polară şi porni să străbată deşertul cu pas 
rapid, ştiind că şansele lui de supravieţuire sunt aproape nule. Nu se 
uită înapoi nici măcar o dată, dar vedea totul clar cu ochii minţii şi în 
urechi îi răsunau ţipetele îngrozite ale celor care muriseră. 

10 mai 1996 
Alexandria, Egipt 


Nisipul alb al plajei pustii ardea sub picioarele desculţe ale Evei 
Rojas, intrându-i printre degete. Rămase pe loc privind lung spre 
Marea Mediterană. In depărtare apa, de un albastru de cobalt, căpăta 
o nuanţă de smarald pe măsură ce devenea mai puţin adâncă şi apoi 


era din ce în ce mai albastră acolo unde valurile spălau nisipul 
albicios. 

Eva plecase din Alexandria cu o maşină închiriată şi străbătuse o 
sută zece kilometri spre vest, apoi oprise pe plaja pustie aflată nu 
departe de oraşul El Alamein, unde se dăduse o mare bătălie în timpul 
celui de-al doilea război mondial. Parcase dincolo de autostrada de 
coastă, îşi luase geanta de voiaj şi trecuse de dunele joase până la 
țărm. 

Purta un costum de baie roşu dintr-o singură bucată, care i se mula 
pe trup ca o a doua piele. Braţele şi umerii îi erau acoperiţi cu o 
cămaşă asortată. Era plină de graţie, cu trupul ferm şi picioarele 
zvelte şi bronzate. Părul roşcat-auriu era împletit într-o coadă ce îi 
ajungea aproape până la talie şi strălucea în razele soarelui ca arama 
lustruită. Ochii albaştri îi luminau faţa cu piele netedă şi pomeţi înalţi. 
Avea treizeci şi opt de ani, dar arăta de treizeci. Poate că nu avea să 
ajungă niciodată pe coperta revistei Vogue, dar era frumoasă şi avea 
o vitalitate vibrantă pe care bărbaţii, chiar şi cei mult mai tineri, o 
găseau foarte atrăgătoare. 

Plaja părea pustie. Rămase pe loc întorcând capul şi privind în susul 
şi în josul plajei ca o căprioară vigilentă. Nu se vedea decât un jeep 
Cherokee, vopsit turcoaz şi având pe uşă literele NUMA, parcat cam la 
o sută de metri mai sus, pe şosea. Trecuse pe lângă el când venise. 
Proprietarul jeepului nu se vedea nicăieri. 

Soarele dimineţii încălzise deja nisipul şi îl simţi fierbinte, când se 
îndreptă, desculţă, spre apă. Se opri la câţiva metri de marginea apei 
şi întinse un prosop de plajă. Se uită la ceas, apoi îl scoase şi îl puse în 
geantă. Era zece fără zece. Işi dădu cu o loţiune de plajă, apoi se 
întinse pe spate suspinând şi lăsându-se în voia soarelui african. 

Incă mai suferea din cauza schimbării de fus orar după zborul lung 
de la San Francisco la Cairo. Se mai adăugau şi cele patru zile de 
nesfârşite şedinţe de urgenţă cu doctori şi colegi biologi în care 
dezbătuseră straniile maladii nervoase descoperite recent în toată 
partea de sud a Deşertului Sahara. Luase o pauză de la conferințele 
epuizante şi nu voia decât să se odihnească în singurătate câteva ore 
înainte să plece în deşert în misiunea de cercetare. Simţi cu plăcere 
briza mării răcorindu-i pielea, închise ochii şi adormi imediat. 

Când se trezi, Eva se uită din nou la ceas. Era unsprezece şi 
douăzeci. Dormise o oră şi jumătate. Loţiunea de plajă îi protejase 
pielea, care căpătase o nuanţă palidă de roz. Se întoarse pe burtă şi 
privi în jur. Doi bărbaţi în cămăşi cu mâneci scurte şi pantaloni scurţi 
kaki veneau încet în direcţia ei pe marginea apei. Se opriră brusc când 
îşi dădură seama că i-a văzut şi se întoarseră prefăcându-se că se uită 
la o navă ce plutea în depărtare. Se aflau încă la cel puţin vreo două 
sute de metri de ea şi nu le mai dădu atenţie. 


Brusc, ceva îi atrase interesul în apă, la distanţă de țărm. Un cap cu 
păr negru ieşi la suprafaţă. Eva îşi puse mâna deasupra ochilor, să 
vadă mai bine. Un bărbat cu mască şi papuci de scufundător înota 
singur dincolo de brizanţi. Părea să pescuiască cu sulița. Privi cum 
dispăru şi rămase sub apă atât de mult, încât fu sigură că avea să se 
înece. Dar ieşi din nou la suprafaţă şi îşi continuă vânătoarea. După 
câteva minute, începu să înoate spre mal, trecând ca un expert prin 
valuri şi plutind spre zone cu apă mai puţin adâncă, unde se ridică în 
picioare. 

Ţinea un harpon ciudat ce avea în capete un cârlig lung şi o 
mănuşă chirurgicală. In cealaltă mână ţinea câţiva peşti, nici unul 
cântărind mai puţin de un kilogram şi jumătate, prinşi pe un inel de 
oţel atârnat de o curea şi trecut prin urechile peştilor. 

Era foarte bronzat, dar faţa lui colţuroasă nu avea trăsături arabe. 
Părul negru ca tăciunele era lipit de cap de la apa sărată şi soarele 
făcea să strălucească picăturile de apă agăţate de părul încâlcit de pe 
piept. Era înalt, solid, cu umerii laţi şi mergea cu o graţie greu de 
imaginat pentru majoritatea bărbaţilor. Bănui că avea în jur de 
patruzeci de ani. 

Trecând pe lângă Eva, bărbatul o măsură de sus până jos. Era 
destul de aproape ca să îi vadă ochii de un verde opalin, cu albul ce 
înconjura irisul distingându-se clar. Se uită la ea cu atâta candoare, 
încât ea păru vrăjită. O parte din ea se temea că se va opri să spună 
ceva, iar cealaltă parte dorea să o facă, dar el îi zâmbi minunat 
arătându-şi dinţii albi, dădu din cap şi trecu mai departe spre şosea. 

Îl privi până dispăru în spatele dunelor, înspre zona unde văzuse 
jeepul cu NUMA scris pe uşă. „Ce e cu mine, gândi ea, puteam măcar 
să îi zâmbesc şi eu”. Apoi şi-l scoase din minte, gândindu-se că ar fi 
fost oricum o pierdere de timp pentru că, probabil, nu vorbea engleza. 
Totuşi în ochii ei apăru o lumină care nu mai fusese acolo de mult 
timp. „Ce ciudat, îşi spuse ea, să te simţi tânără şi entuziasmată de un 
bărbat ciudat care s-a uitat la tine o clipă şi pe care nu ai să îl mai 
întâlneşti niciodată.” 

Simţi nevoia să intre în apă să se răcorească, dar cei doi bărbaţi 
care se plimbau pe plajă se apropiaseră şi mergeau între ea şi valuri, 
aşa că decise să aştepte până treceau. Nu aveau trăsăturile fine ale 
egiptenilor, ci nasul teşit, pielea foarte închisă la culoare şi părul creţ 
al celor ce trăiau în marginea de sud a Saharei. 

Se opriră şi aruncară o privire furişă în susul şi în josul plajei, 
probabil pentru a douăzecea oară. Pe urmă, fără veste, se repeziră 
asupra ei: 

— Lăsaţi-mă în pace! ţipă ea, instinctiv. 

Incercă cu disperare să se lupte, dar unul dintre ei, un bărbat cu 
ochi vicleni, mustață neagră groasă şi faţă de şobolan, o prinse de păr 


şi o răsuci pe spate. Un fior rece de teamă o copleşi când celălalt 
bărbat, zâmbind sadic cu dinţii îngălbeniţi de tutun, se lăsă în 
genunchi şi se aşeză peste coapsele ei. Cel cu faţă de şobolan se 
aşeză călare pe pieptul ei, apăsându-i braţele cu picioarele şi 
îngropând-o adânc în nisip. Era ţintuită la pământ, total neajutorată, 
neputând să îşi mişte decât degetele şi labele picioarelor. 

Ciudat, în ochii lor nu se vedea nici un fel de dorinţă. Nici unul 
dintre ei nu făcu vreo încercare să îi smulgă costumul de baie. Nu 
păreau să aibă de gând să o violeze. Eva scoase iar un țipăt strident. 
Dar nu îi răspunse decât zgomotul valurilor. Nu mai era nici ţipenie de 
om pe plajă. 

Pe urmă mâinile bărbatului cu faţă de şobolan îi acoperiră nasul şi 
gura şi începu să o sufoce calm şi hotărât. Greutatea lui pe coastele ei 
o făcea oricum să respire cu greutate, iar acum nici un pic de aer nu Îi 
mai ajungea în plămâni. 

Ca hipnotizată şi copleşită de spaimă, îşi dădu seama că voiau să o 
omoare. Incercă să ţipe din nou, dar nu ieşi decât un sunet înăbuşit. 
Nu simţea nici un fel de durere, doar panica oarbă şi o amorţeală 
surprinzătoare. 

Încerca, disperată, să scape de mâinile care îi apăsau faţa, dar 
braţele îi erau prinse ca într-o menghină. Plămânii ei cereau aer. 
Privirea începu să i se întunece. Se luptă să nu îşi piardă cunoştinţa, 
dar simţi că alunecă. Il văzu pe bărbatul care stătea pe coapsele ei 
privind-o peste umărul ucigaşului şi îşi dădu seama că faţa lui întinsă 
într-un rânjet avea să fie ultima imagine pe care o va vedea. 

Eva închise ochii, apropiindu-se de marginea neantului. li trecu prin 
minte că nu era decât un coşmar ce avea să dispară când va deschide 
ochii. Trebuia să îşi ridice pleoapele şi să arunce o ultimă privire 
realităţii. 

Chiar era un coşmar, gândi ea aproape cu veselie. Bărbatul cu dinţii 
pătaţi nu mai rânjea. O bară subţire din metal îi ieşea din ambele 
tâmple, ca o săgeată de ultimul tip, care poate să-ţi străpungă craniul. 
Faţa atacatorului păru să se prăbuşească şi căzu pe spate peste 
picioarele ei, cu braţele deschise larg ca şi cum fusese crucificat. 

Cel cu faţa de şobolan era atât de hotărât să o omoare, că nu 
observă ceea ce i se întâmplase prietenului său. Apoi, pentru o 
secundă sau două încremeni, când două mâini mari apărură şi îi 
prinseră bărbia şi creştetul capului. Eva simţi cum presiunea de pe 
nasul şi buzele ei dispare, în timp ce asasinul îşi ridica braţele şi 
trăgea furios de mâinile care îi prinseseră capul. Acest nou eveniment 
şi el total neaşteptat, nu făcu decât să îi mărească Evei şocul şi 
senzaţia de irealitate. 

Inainte să leşine, auzi un zgomot scrâşnit, ca atunci când muşti 
dintr-un cub de gheaţă şi zări pentru o secundă ochii ucigaşului, larg 


deschişi, bulbucaţi, privind fix fără să vadă din capul care fusese 
răsucit cu 360 de grade. 

Când se trezi, Eva simţi pe faţă razele fierbinţi ale soarelui şi auzi 
zgomotul valurilor ce se spărgeau pe ţărmul african. Deschise ochii 
clipind des şi i se păru cea mai frumoasă privelişte pe care o văzuse 
vreodată. Gemu şi se mişcă privind cu ochii micşoraţi plaja orbitoare, 
panorama scăldată în lumina soarelui, de o mare frumuseţe. Se ridică 
brusc cu ochii măriţi de frică, amintindu-şi atacul. Dar ucigaşii 
dispăruseră. Oare existaseră cu adevărat? Incepu să se întrebe dacă 
nu avusese, cumva, halucinaţii. 

— Bine că ţi-ai revenit, auzi o voce de bărbat. M-am temut că ai 
intrat în comă. 

Eva se întoarse şi privi faţa zâmbitoare a pescarului care stătea în 
genunchi, lângă ea: 

— Unde sunt cei care au încercat să mă omoare întrebă ea, 
speriată. 

— Au plecat o dată cu mareea, răspunse străinul cu o veselie de 
gheaţă. 

— Cu mareea? 

— Am fost învăţat să nu las gunoaie pe plajă. l-am târât la distanţă 
de țărm şi ultima oară când i-am văzut pluteau spre Grecia. 

Rămase cu ochii la el, scuturată de un fior rece: 

— l-ai omorât. 

— Nu erau persoane drăguţe. 

— l-ai omorât, repetă ea amorţită. 

Era galbenă la faţă şi arăta de parcă era gata să vomite: 

— Eşti un criminal, ca şi ei. 

El îşi dădu seama că era încă în stare de şoc şi nu judecă prea clar. 
Ochii ei erau plini de repulsie. Dădu din umeri şi zise: 

— Ai fii preferat să stau deoparte? _ 

Teama şi repulsia dispărură încet din ochii ei. li luă un minut să îşi 
dea seama că străinul o salvase de la o moarte violentă: 

— Nu, iartă-mă, te rog. Mă port prosteşte. Mi-ai salvat viaţa şi nu 
ştiu nici măcar cum te cheamă. 

— Dirk Pitt. 

— Eu sunt Eva Rojas. 

Se simţi ciudat de fâstâcită când el îi zâmbi cu căldură şi îi strânse 
mâna uşor. Văzu doar îngrijorare în ochii lui şi teama o părăsi: 

— Eşti american. 


— Da, lucrez pentru NUMAS. Facem un studiu arheologic pe fluviul 
Nil. 

— Credeam că ai plecat înainte să fiu atacată. 

— Aproape, dar prietenii tăi m-au făcut curios. Mi s-a părut ciudat 
că şi-au parcat maşina la un kilometru distanţă şi apoi au venit pe 
plajă direct spre tine. Aşa că am stat să văd ce au de gând. 

— Norocul meu că eşti un om suspicios. 

— Ai idee de ce au încercat să te omoare? întrebă Pitt. 

— Probabil că erau bandiți care ucid şi jefuiesc turiştii. 

El clătină din cap: 

— Nu jaful îi interesa. Nu erau înarmaţi. Cel care a vrut să te sufoce 
şi-a folosit mâinile, nu o bandă sau o cârpă. Şi n-au încercat să te 
violeze. Nu erau asasini profesionişti, altfel am fi amândoi morți. 
Foarte ciudat! Pariez salariul pe o lună că au fost plătiţi de cineva care 
îţi doreşte moartea. Te-au urmărit în locul ăsta retras ca să te omoare 
şi apoi să îţi toarne apă sărată pe nas şi pe gât. După aceea te-ar fi 
aruncat în apă ca să pară că te-ai înecat. Asta ar explica de ce au 
încercat să te sufoce. 

— Nu îmi vine să cred toate astea, spuse ea, ezitând. Nu are nici un 
sens. Sunt doar o biochimistă, specializată în efectele materialelor 
toxice asupra oamenilor. Nu am duşmani. De ce Dumnezeu să vrea 
cineva să mă omoare? 

— Nu mă pot aventura să ghicesc, dat fiind că abia te-am cunoscut. 

Eva îşi masă uşor buzele învineţite: 

— E o nebunie. 

— De cât timp eşti în Egipt? 

— Doar de câteva zile. 

— Trebuie să fii făcut tu ceva care a înfuriat al naibii de tare pe 
cineva. 

— In nici un caz pe vreun nord-african, zise ea stând în cumpănă. 
Am venit aici să îi ajut. 

El privea nisipul dus pe gânduri: 

— Aşadar nu eşti în vacanţă. 

— Munca mea m-a adus aici, spuse Eva. Zvonuri despre anomalii 
fizice ciudate şi perturbări psihice printre nomazii din sudul Saharei au 
ajuns la urechile Organizaţiei Mondiale a Sănătăţii. Eu sunt membră a 
unei echipe internaţionale de oameni de ştiinţă trimişi aici să facă 
investigaţii. 

— N-ar fi un motiv de crimă, admise Pitt. 

— Cu atât mai ciudat. Eu şi colegii mei ne aflăm aici ca să salvăm 
vieţi. Nu reprezentăm nici o ameninţare pentru nimeni. 


3 NUMA (National Underwater and Marine Agency) - Agenţia Naţională 
pentru Studii Subacvatice şi Marine. 


— Crezi că epidemia din deşert e cauzată de toxine? 

— Nu ştim încă nimic sigur. Nu avem date suficiente ca să tragem o 
concluzie. La prima vedere, cauza pare să fie o boală contagioasă, dar 
sursa acesteia e un mister. Nu există nici o fabrică de chimicale sau 
vreun depozit de deşeuri periculoase pe o rază de sute de kilometri de 
zonele în care s-au raportat simptomele. 

— Cât de răspândită e problema. 

— Peste opt mii de cazuri au izbucnit în Mali şi Niger în ultimele 
zece zile. 

Pitt ridică din sprâncene: 

— Un număr incredibil pentru o perioadă atât de scurtă. De unde 
ştiţi că epidemia nu e cauzată de o bacterie sau de un virus? 

— Cum am zis, sursa e un mister. 

— Ciudat că presa n-a scris nimic. 

— Organizaţia Mondiala a Sănătăţii a insistat să nu se publice nimic 
până nu se determină cauza. Bănuiesc că au făcut-o ca să prevină 
ştirile de senzaţie şi panica. 

Pitt aruncă din când în când o privire în jur. Observă mişcare în 
spatele dunelor joase de la marginea şoselei. 

— Ce planuri ai? 

— Plec cu echipa mâine dimineaţă, să începem cercetările pe teren. 

— Sper că ştii că în Mali poate izbucni în orice clipă un război civil 
sângeros. 

Ea dădu din umeri cu indiferenţă: 

— Guvernul a fost de acord să le asigure cercetătorilor o pază 
puternică tot timpul, spuse ea, apoi se opri şi îl privi lung. De ce îmi 
pui toate întrebările astea. Parcă ai fi agent secret. 

Pitt izbucni în râs: 

— Sunt doar un inginer marin care nu îi suportă pe cei care vor să 
ucidă femei frumoase. 

— Poate că m-au confundat cu altcineva? zise ea cu speranţă. 

Pitt o măsură de sus până jos, apoi o privi în ochi: 

— Nu ştiu de ce, dar nu cred că a fost aşa... 

Se ridică brusc privind fix spre dune. Muşchii i se încordară. O 
apucă pe Eva de încheietura mâinii şi o ridică în picioare. 

— E timpul să mergem, zise el luând-o la fugă şi trăgând-o după el. 

— Ce faci? vru, ea să ştie clătinându-se în spatele lui. 

Pitt nu îi răspunse. Mişcarea din spatele dunelor se transformase 
într-un fir de fum ce se îngroşa din ce în ce mai tare. Işi dădu seama 
imediat că un alt ucigaş sau poate mai mulţi, dăduseră foc maşinii 
închiriate a Evei ca să îi ţină pe loc până primeau ajutoare. 

Acum vedea şi flăcările. Dacă şi-ar fi luat suliţa...? Nu! Nu se 
amăgea singur. Suliţa nu putea să ţină piept unei arme de foc. 
Singura lui speranţă era că nici acest asasin nu era înarmat şi că nu 


văzuse jeepul lui. 

Avea dreptate în prima privinţă, dar se înşela în cea de-a doua. 
După ce urcară pe ultima dună, văzu un bărbat cu pielea închisă la 
culoare care ţinea în mână un ziar împăturit ca o torţă. Intrusul 
încerca să spargă parbrizul ca să poată incendia interiorul jeepului. Nu 
era îmbrăcat ca ceilalţi. Purta un turban mov complicat, înfăşurat în 
aşa fel încât nu i se vedeau decât ochii. Corpul îi era acoperit de un fel 
de caftan larg, ce îi flutura în jurul gleznelor. Nu îl observă pe Pitt 
apropiindu-se cu Eva după el. 

Pitt se opri şi îi şopti Evei la ureche: 

— Dac o dau în bară, fugi în şosea şi opreşte prima maşină care 
trece, zise el, apoi ţipă: Stai pe loc! 

Luat prin surprindere, bărbatul se învârti pe loc şi îi privi 
ameninţător. Imediat, Pitt îşi cobori capul şi atacă. Bărbatul aruncă în 
faţă ziarul aprins, dar capul lui Pitt îl lovise deja în piept, spărgându-i 
sternul şi rupându-i coastele. In acelaşi timp, Pitt îl lovi cu pumnul în 
vintre. 

Amenințarea din ochii bărbatului fu înlocuită de şoc. Icni şi i se tăie 
respiraţia. Atacul sălbatic al lui Pitt îl aruncă în spate. 

Ziarul aprins zbură în spatele lui Pitt şi ateriză pe nisip. În ochii 
bărbatului apăru o expresie de durere şi teroare. Faţa i se învineţi şi 
se prăbuşi. Pitt îngenunche repede şi îl căută prin buzunare. Nu avea 
nimic, nici arme, nici acte. Nici măcar mărunţiş sau un pieptene. 

— Cine te-a trimis, amice? întrebă Pitt luându-l de gât şi 
scuturându-l, cum scutură dobermanul un şobolan. 

Reacţia nu fu cea la care se aştepta Pitt. Deşi avea dureri 
groaznice, bărbatul îi aruncă o privire sinistră - o privire, gândi Pitt, ca 
a cuiva care râde la urmă. Apoi bărbatul cu pielea întunecată rânjii, 
arătându-şi un şir de dinţi albi din care lipsea unul. Deschise puţin 
gura, apoi şi-o încleştă. Pitt îşi dădu seama prea târziu că muşcase o 
pastilă de cianură învelită în cauciuc. Fusese ascunsă în gură ca dinte 
fals. li apărură spume la gură. Pastila otrăvitoare era foarte puternică 
şi moartea surveni rapid. Pitt şi Eva priviră neputincioşi cum se 
stingea. Ochii îi rămaseră deschişi, goi şi reci ca gheaţa. 

— E...? Evei i se frânse vocea, apoi încercă din nou: E mort? 

— Cred că se poate spune că şi-a dat duhul, zise Pitt fără să arate 
nici un semn de remuşcare. 

Eva se sprijini de braţul Lui. Avea mâinile reci şi tremura din cauza 
şocului. Ochii îi erau plini de groază. Nu mai văzuse pe nimeni murind 
până atunci. li veni să vomite, dar reuşi să îşi controleze stomacul. 

— De ce s-a sinucis murmură ea. Ce motiv a avut? 

— Să îi protejeze pe cei care au legătură cu atentatul eşuat la viaţa 
ta, îi răspunse Pitt. 

— A fost în stare să îşi ia viaţa ca să nu dea pe nimeni de gol 


întrebă ea, nevenindu-i să creadă. 

— Un fanatic loial şefului său, zise Pitt încet. Bănuiesc că, dacă nu 
lua cianura singur, ar fi fost ajutat. 

Eva clătină din cap: 

— E o nebunie. Vorbeşti deja de o conspirație! 

— Priveşte realitatea în faţă: cineva şi-a dat multă silinţă să te 
elimine. O privi fix. Arăta ca o fetiţă pierdută într-un magazin 
universal: Ai un duşman care nu te vrea în Africa. Dacă vrei să trăieşti, 
îţi sugerez să iei următorul avion spre Statele Unite. 

Ea păru descumpănită: 

— Nu pot să fac asta, câtă vreme există oameni care mor. 

— Te laşi greu convinsă, zise el. 

— Pune-te în locul meu. 

— Mai bine mă pun în locul colegilor tăi. Probabil că şi ei sunt pe 
lista neagră. Ar fi cazul să ne întoarcem la Cairo şi să-i avertizăm. 
Dacă toate astea au vreo legătură cu cercetarea voastră şi vieţile lor 
sunt în pericol. 

Eva se uita în jos, la omul mort: 

— Ce intenţionezi să faci cu el? 

Pitt dădu din umeri: 

— II arunc în mare, ca şi pe prietenii lui. Un zâmbet diabolic i se 
întinse pe faţa colţuroasă. Mi-ar plăcea la nebunie să văd faţa şefului 
lor când va afla că asasinii lui au dispărut fără urmă, iar tu te mişti 
liber ca şi cum nimic nu s-ar fi întâmplat. 

Funcţionarii de la biroul din Cairo al companiei Backworld 
Expeditions îşi dădură seama că ceva nu era în ordine când grupul de 
safari nu sosi în legendarul oraş Tombouctou conform programului. 
Douăzeci şi patru de ore mai târziu, piloţii de pe avionul închiriat să îi 
transporte pe turişti în Marrakech, Maroc, făcură un zbor de 
recunoaştere spre nord, dar nu văzură nici urme de maşini. 

Temerile sporiră după ce trecură încă trei zile şi maiorul 
Fairweather nu dădu nici un semn de viaţă. Fura alertate autorităţile 
guvernamentale din Mali care cooperară fără rezerve, trimițând 
patrule aeriene şi terestre pe ruta urmată de safari prin deşert. 

Se instală panica după ce malienii nu găsiră nici oamenii şi nici 
Land Rover-urile după o căutare intensă ce dură patru zile. Un 
elicopter al armatei zbură pe deasupra Asselarului şi raportă că nu 
văzuse nimic decât un orăşel mort şi abandonat. 

In a şaptea zi, o echipă franceză care făcea prospecţiuni petroliere 
mergând spre sud pe şoseaua transsahariană îl descoperi pe maiorul 


lan Fairweather. Cerul de deasupra câmpiei plate şi pline de pietre era 
deschis şi pustiu. Soarele ardea nisipul atât de tare, încât valurile de 
căldură tremurau şi dansau. Geologii francezi rămaseră uluiţi când le 
apăru brusc în faţă o umbră distorsionată de mirajul valului de arşiţă. 
O clipă, imaginea păru să plutească, apoi să se mărească căpătând 
proporţii groteşti în aerul fierbinte. 

Apropiindu-se, distinseră o siluetă care îşi flutura mâinile nebuneşte 
şi mergea împleticindu-se spre ei. Apoi se opri, se clătină şi căzu pe 
nisip cu faţa în jos. Şoferul şocat al camionetei Renault frână prea 
târziu şi fu nevoit să vireze pe lângă bărbatul căzut, înainte să 
oprească, stârnind un nor de nisip. 

Fairweather era mai mult mort decât viu. Era extrem de deshidratat 
şi pe corp i se formase un strat de cristale albe de sare din cauza 
transpiraţiei, îşi recăpăta cunoştinţa după ce francezii îi turnară încet 
apă pe limba umflată. Patru ore mai târziu, lichidele din corp ajunseră 
la nivelul normal, după ce băuse aproape şase litri de apă şi 
Fairweather reuşii să le povestească cu un glas răguşit cum scăpase 
din masacrul de la Asselar. 

Singurului francez din echipa de prospecţiuni care înţelegea 
engleza, povestea i se păru o invenţie de beţiv, dar glasul lui 
Fairweather avea totodată o notă de convingere imperioasă. După o 
scurtă discuţie, îl urcară cu grijă pe Fairweather în spatele camionetei 
şi o luară spre oraşul Gao de pe râul Niger. Au ajuns chiar înainte de 
lăsarea întunericului şi s-au dus direct la spital. 

După ce îl văzură pe Fairweather aşezat în pat, cu un doctor şi o 
asistentă alături, francezii se gândiră că cel mai bine era să îl 
informeze pe comandantul forţelor de securitate locale din Mali. Li se 
ceru să scrie o declaraţie amănunţită şi în timpul ăsta colonelul aflat 
la comanda sediului din Gao îi puse la curent pe superiorii săi din 
capitala Bamako. 

Spre marea surpriză şi indignare a francezilor, fură toţi reţinuţi şi 
aruncaţi în închisoare. Dimineaţă, sosi o echipă din Bamako şi îi 
interogă pe fiecare despre felul în care îl găsiseră pe Fairweather. 
Cererile lor de a lua legătura cu consulatul francez fură ignorate. Când 
geologii petrolişti refuzară să coopereze, interogatoriul luă o turnură 
urâtă. 

Francezii nu erau primii care intrau în clădirea securităţii pentru a 
nu mai fi văzuţi niciodată. Când cei de la sediul companiei petroliere 
din Marsilia nu primiră nici o veste de la echipa lor de prospecţiuni, se 
îngrijorară şi cerură să fie căutaţi. Forţele de securitate din Mali 
răscoliră din nou deşertul cu ostentaţie, dar pretinseră că nu găsiseră 
nimic, decât camioneta Renault, abandonată, a companiei. 

Numele geologilor francezi şi ale turiştilor dispăruţi de la Backworld 
Expeditions fură, pur şi simplu, adăugate listei de persoane care 


dispăruseră şi pieriseră în imensitatea deşertului. 


Doctorul Haroun Madani stătea pe treptele spitalului din Gao, sub 
porticul din cărămidă acoperit, în partea de sus a zidurilor, cu desene 
misterioase. Privi neliniştit în josul străzii prăfuite ce despărţea un şir 
de case coloniale vechi şi prăpădite de celălalt şir de case din pământ 
cu un singur etaj. Bătea un vânt dinspre nord abătând un val de nisip 
asupra oraşului, cândva capitala a trei mari imperii, iar acum doar o 
relicvă în declin a perioadei coloniale franceze. 

Din minaretele înălțate deasupra moscheii venea chemarea la 
rugăciunea de seară. Credincioşii nu mai erau chemaţi la rugăciune de 
un muezin care urca treptele înguste până în minaret şi striga pe un 
ton de jelanie din balcon. Acum muezinul stătea pe pământ şi îşi 
înalţă rugăciunea către Allah şi Profetul Mahomed de la microfon şi 
prin boxe. 

Puțin mai departe de moschee, luna în al treilea pătrar îşi reflecta 
razele în râul Niger. Lat, pitoresc, cu apele curgând calm şi liniştit. 
Nigerul e doar o umbră palidă a ceea ce a fost. Vijelios şi adânc 
cândva, decade întregi de secetă i-au micşorat cursul, pe care 
navighează acum vase mici numite pinasc. Apele lui ajungeau 
odinioară la baza moscheii. Acum curgeau leneşe la aproape două 
străzi distanţă. 

Poporul malian e un amestec de descendenţi cu pielea mai 
deschisă la culoare ai francezilor şi berberilor, ai arabilor şi maurilor 
din deşert cu pielea cafenie şi ai africanilor negri. Doctorul Madani era 
negru ca tăciunele. Trăsăturile feţei erau de negroid, cu ochii de 
smoală adânciţi în orbite şi nasul mare, turtit. Era un bărbat solid care 
se apropia de cincizeci de ani, burtos şi cu fălci pătrate. 

Strămoşii lui fuseseră sclavi în Mandingo, aduşi în nord de 
marocanii care cuceriseră ţara în 1591. Când era copil, părinţii lui 
cultivau pământurile fertile de la sud de Niger. Fusese crescut de un 
maior din Legiunea Străină franceză, educat şi trimis să studieze 
medicina la Paris. Cum de se întâmplase asta, nu i se spusese 
niciodată. 

Doctorul înţepeni când văzu farurile galbene ale unui automobil 
vechi, unic prin locurile acelea. Maşina de un purpuriu intens parcurse 
fără zgomot strada denivelată, făcând notă discordantă cu casele 
deprimante şi sărăcăcioase din pământ. Maşina break Avions Voisin 
din 1936 avea o aură de eleganţă demnă. Modelul caroseriei era o 
combinaţie ciudată de aerodinamică de dinaintea celui de-al doilea 
război mondial, de artă cubistă şi de artă modernă în stilul lui Frank 
Lloyd Wright. Motorul cu şase cilindri şi fără supape era silențios şi 
puternic. Un exemplu de standarde inginereşti inflexibile, el 
aparținuse cândva generalului guvernator, pe vremea când Mali era 


teritoriu al Africii de Vest franceze. 

Madani ştia maşina. Aproape toţi oamenii din Mali ştiau maşina şi 
pe proprietarul ei şi se dădeau la o parte speriaţi când o vedeau 
venind. Doctorul observă că maşina era urmată de o ambulanţă 
militară şi se temu că vor fi probleme. Făcu un pas înainte şi deschise 
uşa din spate, în timp ce şoferul opri maşina fără nici un zgomot. 

Un ofiţer cu grad înalt se ridică de pe locul din spate întinzându-şi 
trupul zvelt, îmbrăcat într-o uniformă ce îi venea perfect, cu dungi 
impecabile. Spre deosebire de alţi comandanţi africani care îşi 
prindeau pe uniformă un număr impresionant de decoraţii, generalul 
Zateb Kazim avea doar o panglică verde cu auriu pe pieptul hainei 
militare. In jurul capului purta o versiune abreviată a /itham-ului, vălul 
mov-închis al tuaregilor. Faţa lui avea nuanţa cafenie şi trăsăturile 
sculpturale ale maurilor, iar ochii erau ca nişte punctuleţe de topaz 
într-un ocean de alb. Ar fi putut trece drept arătos, dacă nu ar fi fost 
nasul. În loc să fie drept şi neted, se răsucea strâmb deasupra unei 
mustăţi rare care se prelungea pe obraji. 

Generalul Zateb Kazim arăta ca un tâlhar inofensiv dintr-un vechi 
desen animat de Warner Brothers. Nu exista o altă descriere mai 
bună. 

Plin de el, îşi scutură pompos un fir imaginar de praf de pe 
uniformă. Dădu uşor din cap spre doctorul Madani: 

— E pregătit să fie transportat? întrebă pe un ton măsurat. 

— Domnul Fairweather şi-a revenit complet, îi răspunse Madani şi 
se află sub sedative, cum aţi ordonat. 

— Nu a văzut şi nu a vorbit cu nimeni de când a fost adus de 
francezi? 

— Doar eu şi o asistentă din tribul Tukulor, care vorbeşte doar 
dialectul fulah, ne-am ocupat de el. Nu a văzut pe altcineva. V-am 
îndeplinit instrucţiunile şi l-am dus într-o rezervă, departe de saloane. 
Fişa lui de internare a fost distrusă. 

Kazim părea mulţumit: 

— Mulţumesc, domnule doctor. Apreciez cooperarea dumitale. 

— Pot să vă întreb unde îl duceti? 

Kazim scoase un zâmbet macabru: 

— La Tebezza. f 

— Nu se poate! murmură. Madani cu glas dogit. In minele de aur 
ale închisorii din Tebezza? Doar trădătorii politici şi criminalii sunt 
condamnaţi să moară acolo. Omul ăsta e cetățean străin. Ce a făcut 
ca să merite o moarte lentă în mine. 

— Nu contează. 

— Ce crima a comis? 

Kazim se uită la el de sus până jos de parcă ar fi fost o insectă 
enervantă: 


— Nu întreba, zise el pe un ton rece. 

Un gând îngrozitor îi veni doctorului în minte: 

— Şi francezii care l-au găsit şi l-au adus aici? 

— Aceeaşi soartă. 

— Nici unul nu va rezista mai mult de câteva săptămâni în mine. 

— Mai bine decât să-i executăm pe loc, strânse Kazim din umeri. 
Lasă-i să muncească puţin cât timp le-a mai rămas din vieţile lor 
mizerabile şi să se facă folositori. Aurul e bun pentru economia 
noastră. 

— Sunteţi un om foarte înţelept, domnule general, spuse Madani, 
cuvintele servile aducându-mi parcă, venin în gură. 

Kazim era judecător, juriu şi călău, iar acesta era un fapt 
binecunoscut în Mali. 

— Mă bucur că eşti de acord, domnule doctor, spuse el uitându-se 
la el de parcă era un puşcăriaş pe banca acuzării. In interesul 
securităţii ţării noastre, îţi sugerez să uiţi că domnul Fairweather a 
trecut pe aici. 

Madani consimţi din cap: 

— Cum doriţi. 

— Fie ca nici un rău să nu se abată asupra familiei şi casei tale. 

Mesajul lui Kazim ajunse clar la doctor. Inţelesul formulei de salut a 
nomazilor era evident. Madani avea o familie numeroasă. Câtă vreme 
îşi ţinea gura, aveau să trăiască în pace. Nu voia să se gândească ce 
s-ar fi întâmplat în caz contrar. 

Câteva minute mai târziu, Fairweather, inconştient, fu scos pe targă 
din spital de doi gardieni ai lui Kazim şi urcat în ambulanţă. Generalul 
îl salută în grabă pe Madani şi urca în Avions Voisin. 

După ce dispărură în noapte cele două vehicule, o teamă cumplită 
îngheţă venele doctorului Madani şi acesta se întrebă la ce tragedie 
teribilă participase fără să vrea. Apoi se rugă să nu afle niciodată. 


5 


Într-un apartament cu pereţii acoperiţi de picturi murale din hotelul 
Nile Hilton, doctorul Frank Hopper stătea pe o canapea de piele 
ascultând atent. Aşezat în fotoliu de cealaltă parte a măsuţei de 
cafea, Ismail Yerli pufăia dus pe gânduri dintr-o pipă din spumă de 
mare cu cupa sculptată în forma unui cap de sultan cu turban. 

Chiar cu zgomotul obişnuit al traficului aglomerat din Cairo 
strecurându-se prin ferestrele închise dinspre balcon, Eva nu putea 
accepta coşmarul întâlnirii cu moartea de pe plajă. Subconştientul ei 
începuse deja să voaleze amintirea. Vocea doctorului Hopper o forţa 
să se întoarcă în prezent, în camera de conferinţe: 


— Nu ai nici o îndoială că oamenii aceia au încercat să te ucidă? 

— Absolut nici una, răspunse Eva. 

— Ai spus că păreau africani negri, zise Ismail Yerli. 

Eva clătină din cap: 

— Nu am spus negri, ci doar că pielea lor era întunecată la culoare. 
Trăsăturile lor erau mai precise şi mai definite, ca o încrucişare dintre 
un arab şi un indian din Indiile de Est. Cel care mi-a dat foc maşinii 
purta o tunică largă şi un turban complicat. Nu i-am văzut decât ochii 
negri ca smoala şi nasul ca de vultur. 

— Turbanul era din bumbac şi înfăşurat de mai multe ori în jurul 
capului şi al bărbiei? întrebă Yerli. 

Eva dădu din cap: 

— Pânza din care era făcut părea extraordinar de lungă. 

— Ce culoare era? 

— Un mov-închis. 

— Indigo? 

— Da, răspunse Eva, indigo era. 

Ismail Yerli rămase pe gânduri câteva momente. Era coordonatorul 
şi expertul în logistică al echipei Organizaţiei Mondiale a Sănătăţii. 
Subţire şi vânos, extrem de eficient şi cu o pasiune aproape 
patologică pentru detalii, era un îndrumător inteligent, cu foarte multă 
pricepere politică. Casa lui se afla în portul la marea Mediterana, 
Antalya, din Turcia. In vene îi curgea sânge kurd, fiind născut şi 
crescut în îndepărtata regiune Cappadocia din Asia Mică. Musulman 
nu prea convins, nu mai intrase într-o moschee de ani de zile. Ca 
majoritatea turcilor, avea o coamă masivă de păr negru, aspru, 
sprâncene groase ce se uneau deasupra nasului şi o mustață uriaşă. 
Etala o bună dispoziţie ce nu obosea niciodată. Avea un zâmbet 
permanent pe buze, ce ascundea, de fapt, un temperament extrem de 
serios. 

— Tuaregi, spuse el în cele din urmă. 

Vorbise atât de încet, încât Hopper trebui să se dea mai aproape. 

— Cine? întrebă el. 

Yerli îl privi peste măsuţă pe liderul canadian al echipei medicale. 
Hopper era un om tăcut, care vorbea puţin şi asculta mult. Era, 
reflecţia turcului, total diferit de el. Hopper era solid, vesel, roşu la 
faţă şi bărbos. Ca să arate ca un viking, ca Eric cel Roşu, nu îi mai 
trebuiau decât un topor şi un coif conic cu coarne. Inventiv, riguros, 
relaxat, el era considerat de specialiştii în contaminare din toată 
lumea ca unul dintre cei mai buni toxicologi. 

— Tuaregi, repeta Yerli. Au fost cândva puternicii războinici nomazi 
ai deşertului şi au câştigat bătălii măreţe împotriva armatelor franceze 
şi maure. Şi au mai fost, poate, cei mai mari bandiți romantici. Acum 
nu mai fac astfel de incursiuni. Astăzi cresc capre şi cerşesc în oraşele 


de la marginea Saharei ca să supravieţuiască. Spre deosebire de 
arabii musulmani, bărbaţii poartă vălul care, desfăşurat, măsoară 
peste un metru în lungime. 

— Dar de ce ar vrea un trib de nomazi din deşert să o omoare pe 
Eva? întrebă Hopper. Nu văd nici un motiv. 

Yerli clătină uşor din cap: 

— S-ar părea că unul dintre ei, cel puţin, nu vrea ca ea; şi - trebuie 
să cântărim foarte serios această posibilitate - restul echipei medicale 
să investigheze toxiinfecţii le izbucnite în sud-vestul deşertului. 

— In stadiul în care ne aflăm cu proiectul, zise Hopper, nici măcar 
nu ştim dacă de vină este contaminarea. Maladia misterioasă ar putea 
fi de natură virală sau bacteriană. 

Eva dădu din cap aprobator: 

— Asta a sugerat şi Pitt. 

— Cine? întrebă Hopper pentru a doua oară. 

— Dirk Pitt, omul care mi-a salvat viaţa. A zis că cineva nu mă vrea 
în Africa. E de părere că tu şi ceilalţi aţi putea fi pe lista neagră. 

Yerli ridică mâinile în aer: 

— Incredibil, individul crede că avem de-a face cu mafia siciliană. 

— Ai avut mare noroc că a fost pe aproape, spuse Hopper. 

Yerli scoase un nor de fum albastru şi rămase privindu-l dus pe 
gânduri. 

— Cam prea oportun ca singurul om de pe plajă pe o rază de mulţi 
kilometri să aibă curajul să dea piept cu un trio de asasini. Aproape un 
miracol sau... zise el făcând o pauză lungă... o prezenţă aranjată 
dinainte. 

Eva făcu ochii mari şi îl privi sceptică: 

— Dacă te gândeşti că a fost o înscenare, las-o baltă, Ismail. L-am 
văzut cu ochii mei cum i-a omorât pe cei trei. Poţi să mă crezi că n-a 
fost nici o înscenare. 

— Ai mai vorbit cu el de când te-a adus la hotel? o întrebă Hopper. 

— Mi-a lăsat un mesaj la recepţie ca să mă invite să iau masa cu el 
în seara asta. 

— Şi încă mai crezi că nu e decât un bun samaritean aflat în trecere 
pe acolo, insistă Yerli. 

Eva îl ignoră şi se uită la Hopper: 

— Pitt mi-a zis că a venit în Egipt ca să facă un studiu arheologic pe 
râul Nil pentru NUMA. Nu am nici un motiv să îi pun cuvântul la 
îndoială. 

Hopper se întoarse spre Yerli: 

— Asta e uşor de verificat, nu Yerli? 

Yerli dădu din cap: 

— O să sun un prieten biolog marin la NUMA. 

— Dar rămâne întrebarea, de ce? mormăi Hopper absent. 


Yerli dădu din umeri: 

— Dacă atacul asupra Evei a fost o conspirație, ar putea foarte bine 
să facă parte dintr-un plan de a ne înfricoşa şi de a ne forţa să anulăm 
misiunea. 

— Da, dar avem cinci echipe diferite de cercetare a câte şase 
membri, care se îndreaptă toate spre sudul deşertului. Vor acoperi 
şase ţări, de la Sudan la Mauritania. Nimeni nu i-a forţat să ne 
primească. Guvernele lor au cerut ajutorul Naţiunilor Unite în găsirea 
unui tratament pentru ciudata maladie ce le bântuie ţările. Suntem 
oaspeţi veniţi la invitaţia lor, nu duşmani nedoriți. 

Yerli îl privi fix pe Hopper: 

— Uiţi ceva, Frank. A existat un guvern care nu ne-a dorit. 

Hopper dădu din cap întunecându-se: 

— Ai dreptate. Am uitat de preşedintele Tahir din Mali. Nu s-a arătat 
prea încântat să ne primească în ţara lui. 

— Mai degrabă generalul Kazim, spuse Yerli. Tahir e un preşedinte- 
marionetă. Zateb Kazim e adevărata forţă din umbră a guvernului din 
Mali. 

— Ce are împotriva unor biologi inofensivi care nu încearcă decât 
să salveze vieţi? întrebă Eva. 

Yerli îşi ridică palmele în sus: 

— S-ar putea să nu aflăm niciodată. 

— Pare o coincidenţă bizară, zise Hopper cu glas scăzut, că o 
mulţime de oameni, în special europeni, au dispărut cu regularitate în 
marea pustietate din nordul Maliului în ultimul an. 

— Cum ar fi turiştii din acel safari, despre care scriu toate ziarele, 
zise Eva. 

— Soarta lor e încă un mister, adăugă Yerli încet. 

— Nu prea îmi vine să cred că e vreo legătură între tragedia aceea 
şi atacul asupra Evei, spuse Hopper. 

— Dar dacă presupunem că generalul Kazim se află în spatele 
atacului asupra Evei, e logic că spionii lui au făcut săpături şi au aflat 
că e membră a echipei de studii biologice care urmează să plece în 
Mali. Dispunând de această informaţie, a ordonat asasinarea ei, ca un 
avertisment, pentru ca noi să nu ne apropiem de teritoriul lui. 

Eva izbucni în râs: 

— Cu imaginaţia ta bogată, Ismail, ar trebui să te duci la Hollywood, 
să scrii scenarii. 

Yerli îşi încruntă sprâncenele groase: 

— Cred că trebuie să fim prudenţi şi să ţinem în Cairo echipa ce 
urmează să plece în Mali până descâlcim toată treaba asta. 

— Exagerezi, îi zise Hopper. Tu ce părere ai, Eva? Anulăm misiunea 
sau mergem mai departe? 

— Eu sunt dispusă să risc, răspunse Eva. Dar nu pot vorbi în 


numele celorlalţi membri ai echipei. 

Hopper privi în podea dând din cap: 

— Atunci vom cere voluntari. Nu voi anula misiunea din Mali câtă 
vreme sute, poate mii de oameni mor acolo din cauze inexplicabile. 
Voi conduce chiar eu echipa. 

— Nu, Frank! exclama Eva. Dacă se întâmplă ceva rău? Eşti prea 
valoros ca să te pierdem. 

— E datoria noastră să raportăm totul poliţiei. Nu puteţi pleca aşa, 
insistă Yerli. 

— Fii serios, Ismail, zise Hopper impacientat. Dacă ne ducem la 
poliţia locală, or să ne ţină pe loc şi or să întârzie întreaga misiune. 
Ne-am lupta cu birocraţia o lună întreagă. Nu am de gând să mă arunc 
în ghearele birocraţiei din Orientul Mijlociu. 

— Oamenii mei ar putea să ne ajute să trecem de birocraţie, stărui 
Yerli. 

— Nu, zise Hopper hotărât. Vreau ca toate echipele să ia avionul 
spre locaţiile desemnate, conform programului. 

— Atunci plecăm mâine dimineaţă, zise Eva. 

Hopper dădu din cap aprobator: 

— Fără întârzieri şi fără amânări. Plecăm mâine dimineaţă la prima 
oră. 

— Le pui vieţile în pericol, murmură Yerli. 

— Nu şi dacă îmi iau măsuri de asigurare. 

Yerli îl privi fără să înţeleagă: 

— De asigurare? j 

— Mă refer la o conferință de presă. Inainte să plecăm, îi voi chema 
pe toți corespondenţii străini şi serviciile de presă din Cairo şi le voi 
explica proiectul nostru, punând accent pe Mali. Bineînţeles că voi 
menţiona şi pericolele potenţiale. După asta, dată fiind publicitatea 
internaţională ce va înconjura prezenţa noastră în ţara lui, generalul 
Kazim se va gândi de două ori înainte să pună în pericol vieţile unor 
oameni de ştiinţă aflaţi într-o misiune de caritate despre care ştie 
toată lumea. 

Yerli oftă din greu: 

— Sper că aşa va fi, pentru binele vostru. Sper din toată inima că 
aşa va fi. 

Eva veni şi se aşeză lângă el: 

— Totul va fi bine, îl asigura ea pe ton scăzut. Nu ni se va întâmpla 
nimic. 

— Nu am nici o şansă să vă conving să vă răzgândiţi? Veţi pleca 
oricum? 

— Mii de oameni vor muri dacă nu ne ducem, zise Hopper cu 
fermitate. 

Yerli îi privi trist, apoi îşi înclină capul acceptând situaţia, palid 


dintr-o dată: 
— Fie ca Allah să vă protejeze, pentru că altfel veţi muri sigur. 

Pitt aştepta în holul hotelului Nile Hilton când Eva ieşi din lift. Era 
îmbrăcat într-un costum de poplin cafeniu, cu sacou la un singur rând 
de nasturi şi pantaloni cu cute. Cămaşa era bleu, iar cravata lată 
albastru-închis era din mătase, cu desene negre şi aurii. 

Stătea nepăsător cu mâinile la spate şi capul lăsat uşor pe un umăr, 
studiind o egipteancă tânără şi frumoasă, cu părul negru ca smoala, 
îmbrăcată într-o rochie mulată, aurie cu paiete. Trecea strălucitoare 
prin hol, la braţul unui bărbat care avea de trei ori vârsta ei. Vorbea 
foarte repede şi îşi mişca fundul generos înainte şi înapoi ca un 
pepene pe post de pendul. 

Nimic din expresia lui Pitt nu sugera dorinţă. Privea spectacolul cu o 
curiozitate detaşată. Eva veni în spatele lui şi îi prinse cotul. 

— Îți place? îl întrebă zâmbind. 

Pitt se întoarse şi o privi cu cei mai verzi ochi pe care ea îi văzuse 
vreodată, îi arunca un zâmbet de-abia schiţat pe care Eva îl găsi 
irezistibil. 

— E într-adevăr o apariţie ieşită din comun. 

— E genul tău? 

— Nu, eu prefer femeile tăcute şi inteligente. 7 

Vocea lui era profundă şi mângâietoare, gândi ea. Imprăştia un vag 
miros de colonie, nu dintre cele pătrunzătoare lansate de companiile 
franțuzeşti de parfumuri pentru anumite case de modă, ci o aromă 
mult mai masculină. 

— Se poate. 

Se înroşi la faţă şi îşi cobori ochii fără să vrea. 

— Plec cu avionul mâine dimineaţă în zori, aşa că trebuie să mă 
culc devreme. 

Doamne, e îngrozitor, îşi spuse ea. Mă port ca o şcolăriţă care se 
întâlneşte cu partenerul ei pentru balul de absolvire. 

— Mare păcat! Plănuisem să petrecem toată noaptea împreună şi 
să îţi arăt toate locurile de pierzanie din Cairo. Cele exotice, 
nefrecventate de turişti. 

— Vorbeşti serios? 

Pitt izbucni în râs: 

— Nu chiar. De fapt, mă gândisem să luăm masa aici în hotel şi să 
nu ieşim în oraş. Prietenii tăi s-ar putea să-şi fii băgat în cap să încerce 
din nou ceva. 

Ea privi în jur prin holul aglomerat: 


— Hotelul e plin. Am avea noroc dacă am găsi o masă. 

— Am făcut rezervare, zise Pitt luând-o de mână şi conducând-o în 
liftul ce urma să îi ducă la restaurantul luxos de la ultimul etaj al 
hotelului. g 

Ca tuturor femeilor, Evei îi plăceau bărbaţii cu inițiativă. li plăcu şi 
felul cum o ţinu de mână, uşor dar ferm, tot drumul spre restaurant. 

Ospătarul-şef îi conduse la o masă de lângă fereastră, de unde 
aveau o vedere splendidă a oraşului Cairo şi a Nilului. Un univers de 
lumini sclipea în ceața serii. Podurile peste râu erau pline de maşini 
care claxonau şi apoi dădeau năvală pe străzi, amestecându-se cu 
căruțele ce transportau marfă şi trăsurile turiştilor. 

— Dacă nu cumva vrei un cocteil înainte, zise Pitt, îţi sugerez să 
bem doar vin. 

Eva consimţi din cap şi îi zâmbi mulţumită: 

— Nu am nimic împotrivă. Alege tu şi felurile de mâncare. 

— Imi plac sufletele aventuroase, zâmbi el studiind o clipă lista de 
vinuri. Vom încerca o sticlă de Grenacilis Village. 

— Foarte bună alegere, zise chelnerul. E unul dintre cele mai bune 
vinuri seci locale. 

Pitt comandă apoi ca aperitiv vinete cu sos din seminţe de susan, o 
specialitate pe bază de iaurt numita /eban zabadi, o tavă cu murături 
şi un coş cu pâine albă integrală. 

După ce vinul fu adus şi turnat, Pitt ridică paharul: 

— Să aveţi o expediţie de teren în siguranţă şi plină de succes. Şi 
să găsiţi toate răspunsurile. 

— La fel şi pentru studiul tău, zise ea şi ciocniră paharele, apoi în 
ochii ei apăru o expresie ciudată. Ce cauţi tu de fapt? 

— Vechi vase naufragiate. Unul în special. Un vas pentru ceremonii 
funerare. 

— Sună fascinant. Cunosc persoana? 

— Un faraon din Vechiul Regat pe nume Menkura sau Mycerinus, 
dacă preferi denumirea grecească. A domnit în timpul celei de-a Patra 
Dinastii şi a construit cea mai mică dintre cele trei piramide de la 
Giza. 

— N-a fost înmormântat în piramida lui? 

— In 1830, un colonel din armata britanică a găsit un cadavru în 
sarcofagul din camera funerară, dar analiza rămăşiţelor a scos la 
iveală faptul că aparţineau perioadei greceşti sau romane. 

Aperitivele fură aduse şi ei le priviră cu poftă. Inmuiară felii de 
vinete prăjite în sosul din susan şi le gustară cu murături. Chelnerul 
rămase în aşteptare şi Pitt comandă felul principal. 

— Ce te face să crezi că Menkura se află în râu? întrebă Eva. 

— Inscripţiile hieroglifice de pe o piatră descoperită recent într-o 
veche carieră de piatră de lângă Cairo arată că vasul lui funerar a luat 


foc şi s-a scufundat în râu, între străvechea capitala Memphis şi 
piramida lui mortuara de la Giza. Piatra mai indică şi că adevăratul 
sarcofag, în care se afla mumia lui şi o mare cantitate de aur, nu a 
fost niciodată recuperat. 

Sosi şi iaurtul, gros şi cremos. Eva îl privi ezitând. 

— Gustă, o îndemnă Pitt. Acest /eban zabadi o să te facă nu numai 
să nu-ţi mai placă iaurtul american, dar îţi va regla şi digestia. 

— Te încheagă la stomac, vrei să spui. 

işi plimbă lingura prin iaurt şi gustă puţin. Impresionată, începu să 
mănânce lingură după lingură. 

— Şi ce se întâmplă dacă găseşti vasul? Aurul îţi rămâne ţie? 

— Nu prea, răspunse Pitt. In momentul în care instrumentele 
noastre de detecție descoperă ceva promiţător, marcăm locul şi îi 
chemăm pe arheologii de la Organizaţia Egipteană pentru Antichităţi. 
După ce obţin fondurile necesare, oamenii lor încep excavările sau, în 
cazul ăsta, dragările în căutare de relicve. 

— Dar vasul nu se află pe fundul fluviului? întrebă Eva. 

Pitt clătina din cap: 

— Aluviunile ultimelor patruzeci şi cinci de secole au acoperit şi 
îngropat toate rămăşiţele. 

— Cât de adânc crezi că e îngropat? 

— Nu pot să spun cu precizie. Inscrisurile istorice şi arheologice 
egiptene arată că principalul canal de pe porţiunea de fluviu unde 
facem cercetările s-a mutat cu aproximativ o sută de metri spre est 
din anul 2400 î.Hr. Dacă se afla pe uscat lângă un mal, poate fi 
oriunde de la trei la zece metri sub nisip şi pământ. 

— Mă bucur că te-am ascultat, iaurtul ăsta e bun. 

Apăru chelnerul ducând cu dexteritate o tavă mare de argint pe 
care se aflau farfurii ovale. Li se aduseră frigărui condimentate de 
miel la grătar şi raci fripţi pe jar care se serveau împreună cu spanac 
fiert şi pilaf de vită asezonat cu stafide şi nuci. După ce se consultă cu 
chelnerul foarte atent şi chiar un pic prezumţios, Pitt comandă câteva 
sosuri aromate pentru antreuri. 

— Deci ce fel de maladii ciudate vei investiga în deşert? întrebă 
Pitt, după ce bunătăţile aburinde le fură puse în farfurii. 

— Informaţiile venite din Mali şi Nigeria sunt prea sumare ca să 
putem trage vreo concluzie. Există zvonuri că există simptome clasice 
de toxiinfecţie. Defecte congenitale, convulsii, atacuri, comă şi deces. 
Mai există şi rapoarte despre tulburări psihice şi comportamente 
bizare. Mielul ăsta e foarte gustos. 

— Incearcă şi sosurile. Cel de zmeură fermentată merge foarte bine 
cu mielul. 

— Din ce-o fi cel verde. i 

— Nu ştiu sigur. E dulce şi iute la gust. Inmoaie racii în el. 


— Delicios, zise Eva. Totul e minunat. În afară de spanac. Are un 
miros foarte puternic. 

— E numit moulukeyeh. Trebuie să îi prinzi gustul. Dar să ne 
întoarcem la toxiinfecţii... ce fel de comportamente bizare? 

— Oameni care îşi smulg părul, se dau cu capul de pereţi, îşi bagă 
mâinile în foc. Aleargă dezbrăcaţi în patru labe ca animalele şi îşi 
mănâncă morţii de parcă s-ar fi transformat brusc în canibali. E bun 
pilaful ăsta. Cum e numit? 

— Khalta. 

— Mi-ar plăcea să iau reţeta de la bucătar. 

— Cred că se poate aranja, zise Pitt. Am auzit bine? Cei contaminaţi 
se hrănesc cu carne de om? 

— Reacţiile lor depind mult de cultura din care se trag, zise Eva 
mâncând cu poftă din khalta. Oamenii din ţările lumii a treia, de 
exemplu, sunt mult mai obişnuiţi cu masacrarea animalelor decât cei 
din Europa şi din Statele Unite. E adevărat că trecem din când în când 
pe lângă un animal mort pe şosea, dar ei văd tot timpul animale 
jupuite de piele atârnând în pieţe sau îşi privesc taţii cum măcelăresc 
capre sau oi. Copiii sunt învăţaţi de mici să prindă şi să ucidă iepuri, 
veveriţe sau păsări, apoi le jupoaie şi le scot măruntaiele ca să le frigă 
la grătar. Cruzimea primitivă şi vederea sângelui şi a intestinelor sunt 
fapte de fiecare zi pentru cei săraci. Trebuie să ucidă ca să 
supravieţuiască. lar când cantităţi foarte mici de toxine mortale sunt 
digerate şi absorbite în sânge timp îndelungat, organele încep să li se 
deterioreze - creierul, inima şi ficatul, intestinele, chiar şi codul 
genetic.  Simţurile le amorţesc şi devin schizofrenici. Are loc 
dezintegrarea codurilor şi a standardelor morale. Nu mai funcţionează 
ca nişte fiinţe umane normale. Pentru ei, să ucidă şi să omoare o rudă 
pare brusc la fel de normal ca sucirea gâtului unui pui şi pregătirea lui 
pentru masa de seară. Imi place la nebunie sosul ăsta condimentat. 

— E foarte bun. 

— În special cu Khalta. Noi, cei din lumea civilizată, cumpărăm de la 
supermarket carnea gata feliată. Nu vedem cum vitelor li se sfărâmă 
capul cu ciocanul electric sau cum li se taie gâtul oilor şi porcilor. Noi 
pierdem toată distracţia. Aşa că suntem mai predispuşi la teamă, 
anxietate şi depresie. Mai sunt unii care încep să tragă în stânga şi în 
dreapta şi îşi omoară vecinii într-o criză de furie, dar nu ajungem 
niciodată să mâncăm pe cineva. 

— Ce tip de toxină exotică ar putea cauza astfel de probleme o 
întrebă Pitt. 

Eva îşi goli paharul şi aşteptă până când chelnerul îi turnă altul. 

— Nu e neapărată nevoie să fie exotică. Chiar şi o infecţie obişnuită 
ca aceea cu plumb ne poate determina să facem lucruri stranii. Mai 
determină de asemenea spargerea vaselor capilare şi înroşirea 


globului ocular. 

— Ai loc şi pentru desert? 

— Totul e atât de bun, că o să fac loc. 

— Cafea sau ceai? 

— Cafea americană. 

Pitt îi făcu semn chelnerului, care se repezi spre ei ca un schior 
atacând zăpadă proaspătă. 

— Un Um Ali pentru doamna şi două cafele. Una americană şi una 
egipteană. 

— Ce e Um AIP întrebă Eva. 

— O prăjitură cu lapte şi acoperită cu muguri de ananas, care se 
serveşte caldă. Calmează stomacul după o masă grea. 

— Pare foarte potrivit. 

Pitt se rezemă de spătarul scaunului cu o expresie preocupată pe 
faţa colţuroasă. A 

— Spuneai că ai avion mâine. Incă mai intenţionezi să te duci în 
Mali? 

— Încă mai joci rolul protectorului? 

— Călătoria prin deşert e o treabă periculoasă. Căldura nu va fi 
singurul tău duşman. E cineva acolo care vrea să te omoare, pe tine şi 
pe colegii tăi. 

— lar cavalerul meu în armură strălucitoare nu va fi acolo să mă 
salveze, zise ea cu o notă de sarcasm. Nu mă sperii. Pot să-mi port de 
grijă. 

Pitt o privi lung şi ea îi observă tristeţea din ochi: 

— Nu eşti singura femeie care a zis asta şi a sfârşit la morgă. 


Într-o sală de bal dintr-o altă parte a hotelului, doctorul Frank 
Hopper tocmai încheia conferinţa de presă. Totul ieşise foarte bine. O 
mică armată de corespondenţi reprezentând ziare din tot Orientul 
Mijlociu şi patru servicii internaţionale de presă îl asaltau cu întrebări 
sub lumina puternică a camerelor televiziunii locale egiptene. 

— Cât de mult s-a extins poluarea mediului, domnule doctor 
Hopper întrebă o femeie de la Reuters. 

— Nu vom şti până când echipele noastre nu vor ajunge pe teren să 
studieze răspândirea contaminării. 

Un bărbat cu un reportofon flutură din mână: 

— Ştiţi care este sursa contaminării? 

Hopper clătina din cap: 

— In momentul de faţă, nu avem idee de unde vine. 

— Există vreo posibilitate să fie din cauza proiectului francez de 
detoxificare solară din Mali? 

Hopper se îndreptă spre o hartă a părţii de sud a Saharei aşezată 
pe un suport mare şi luă un băț. Arătă spre regiunea pustie de deşert 


din partea de nord a Maliului. 

— Proiectul francez este localizat aici, la Fort Foureau, la peste 
două sute de kilometri de cea mai apropiata arie de contaminare. 
Prea departe ca să reprezinte o sursă directă. 

Se ridică un corespondent german de la Der Spiegel: 

— Poluarea n-ar putea fi purtată de vânt? 

Hopper clătină din cap: 

— Imposibil. 

— Cum puteţi fi atât de sigur? 

— In timpul stadiilor de proiectare şi construcţie, eu şi colegii mei 
de la Organizaţia Mondiala a Sănătăţii am fost consultaţi în fiecare 
fază de inginerii de la Massarde Entreprises de Solaire Energie. Toate 
deşeurile periculoase sunt distruse prin intermediul energiei solare şi 
transformate în vapori inofensivi. Tot procesul e monitorizat constant. 
Nu rămân nici un fel de emisii toxice care să fie purtate de vânt şi să 
infecteze oamenii la sute de kilometri distanţă. 

Un reporter de la televiziunea egipteană îi împinse în faţă un 
microfon: 

— Beneficiaţi de cooperarea ţărilor din deşert la care intenţionaţi să 
participaţi? 

— Majoritatea ne aşteaptă cu braţele deschise, răspunse Hopper. 

— Aţi menţionat mai devreme că preşedintele Tahir al Maliului nu s- 
a arătat prea dornic să permită cercetătorilor dumneavoastră să intre 
în ţară. 

— E adevărat, dar sper că se va răzgândi când vom ajunge la faţa 
locului şi îi vom demonstra intenţiile noastre umanitare. 

— Aşadar nu credeţi că vă puneţi vieţile în pericol amestecându-vă 
în treburile guvernului condus de preşedintele Tahir? 

Vocea lui Hopper începu să dea semne de mânie: 

— Adevăratul pericol este felul de a gândi al consilierilor săi. Ignoră 
boala ca şi cum n-ar exista, dacă nu o recunosc oficial. 

— Dar credeţi că e bine ca echipa dumneavoastră să străbată 
Maliul fără pază? întrebă corespondenta de la Reuters. 

Hopper zâmbi cu viclenie. Întrebările se îndreptau în direcţia 
sperată de el. 

— Dacă se întâmplă vreo tragedie, contez pe dumneavoastră, 
doamnelor şi domnilor ziarişti, să investigaţi şi să îi demascaţi în faţa 
întregii lumi pe cei vinovaţi. 


După cină, Pitt o conduse pe Eva până în faţa camerei de hotel. Ea 
îşi căuta nervoasă cheia, nesigură pe ea. Avea un motiv perfect să îl 
invite înăuntru, îşi spuse. Îi era datoare şi îl dorea. Dar era o femeie de 
modă veche şi nu putea să sară în pat cu toţii bărbaţii care îi ieşeau în 
cale, chiar dacă acesta îi salvase viaţa. 


Pitt observă roşeaţa uşoară care îi acoperise gâtul şi urca spre faţă. 
O privi în ochi. Erau la fel de albaştri precum cerul de deasupra 
mărilor Sudului. O luă pe după umeri şi o trase spre el cu blândeţe. Ea 
se încordă puţin, dar nu se împotrivi. 

— Amână-ţi plecarea. 

Ea îşi feri privirea: 

— Nu pot. 

— S-ar putea să nu ne mai vedem. 

— Sunt legată de munca mea. 

— Şi când ai să termini? 

— Am să mă întorc acasă, la familia mea în Pacific Grove, 
California. 

— O zonă foarte frumoasă. Am participat de mai multe ori cu o 
maşină clasică la Concours d'Elegance de pe Pebble Beach. 

— E minunat acolo în iunie, zise ea cu vocea tremurătoare. 

El zâmbi: 

— Atunci rămâne să ne vedem în Golful Monterey. 

Parcă s-ar fi împrietenit în timpul unui voiaj pe ocean, un scurt 
interludiu care sădise sămânţa unei atracţii reciproce. O sărută uşor şi 
se dădu înapoi. 

— Ai mare grijă de tine. Nu vreau să te pierd. Se întoarse şi porni 
spre lift. 

De secole şi secole, egiptenii şi vegetaţia lor se luptă să îşi menţină 
teritoriul câştigat între apele albastre-cenuşii ale Nilului şi nisipurile 
galbene-maronii ale Saharei. Străbătând o suprafaţă de 6500 de 
kilometri de la izvorul său din Africa Centrală şi până la Mediterana, 
Nilul este singurul fluviu din lume care curge spre nord. Străvechi, 
prezent dintotdeauna şi viu, Nilul e la fel de străin în peisajul arid 
nord-african, cum ar fi şi în atmosfera încinsă de pe planeta Venus. 
Sezonul de arşiţă sosise de-a lungul apelor sale. Căldura venea în 
valuri şi se aşeza deasupra apei ca o pătură înăbuşitoare trasă dinspre 
vastul deşert, ce se întindea la vest. Soarele apunea la orizont, încins 
ca jăraticul, aducând o uşoară briză ce părea ieşită din gura unui 
furnal. 

Seninătatea trecutului se întâlni cu tehnologia prezentului, când o 
felucă latină cu vele, condusă de patru băieţi tineri, trecu pe lângă un 
vas suplu de cercetare, încărcat cu echipament electronic de ultima 
oră. Nepărând deloc deranjaţi de căldură, băieţii râdeau şi făceau 
semne cu mâinile spre vasul de culoare turcoaz ce se îndrepta în 
direcţie opusă în josul râului. 


Pitt ridică ochii de pe ecranul video de înaltă rezoluţie al camerei 
subacvatice şi le răspunse la salut printr-un hublou mare. Cuptorul de 
afară nu îl supăra deloc. Vasul de cercetare era dotat cu aer 
condiţionat şi el stătea confortabil în faţa aparatelor de detecție 
computerizate sorbind dintr-un pahar ceai cu gheaţă. Privi feluca doar 
câteva clipe, aproape invidios pe băieţii care se agitau pe puntea 
îngustă întinzând vela ca să prindă adierea ce sufla în susul râului. 

Apoi se întoarse din nou spre monitor, pe ecranul căruia începuseră 
să apară mai multe linii neregulate, în culori vii, semnalând o 
anomalie. Senzorul vertical al scannerului subacvatic înregistra un 
contact în adâncuri, sub aluviunile de pe fundul râului. La început doar 
un punct micuţ, dar, pe măsură ce imaginea era mărită automat, 
apăru încet conturul unui vas străvechi. 

— Apare ţinta, raportă Pitt. Marcheaz-o cu numărul nouăzeci şi 
patru. 

Al Giordino introduse un cod pe pupitrul de comandă. Imediat se ivi 
configuraţia râului împreună cu punctele de reper artificiale şi cu 
trăsăturile naturale de dincolo de țărm. Un alt cod şi sistemul satelit 
de localizare cu laser indică cu mare acuratețe poziţia exacta a 
imaginii în relaţie cu împrejurimile. 

— Numărul nouăzeci şi patru a fost introdus şi înregistrat, anunţă 
Giordino. 

Scund, brunet şi compact ca un butoi de ciment, Albert Giordino 
avea ochi căprui pătrunzători, ce priveau fix de sub o coamă sălbatică 
de păr negru creţ. Cu o barbă lungă şi un sac de jucării, îşi spunea el 
adesea Al Giordino ar fi putut juca rolul unui Moş Crăciun etrusc mai 
tinerel. Teribil de rapid pentru cât era de musculos, se putea lupta ca 
un tigru, dar se zbătea într-o agonie teribilă dacă era forţat să stea de 
vorbă cu femeile. Giordino şi Pitt se cunoşteau din liceu, jucaseră 
fotbal la Academia de Aviaţie şi luptaseră în Vietnam în ultimele zile 
ale războiului. La un moment dat, la cererea amiralului James 
Sandecker, directorul general al NUMA, fuseseră transferați la agenţie 
temporar, dar împliniseră nouă ani de când lucrau aici. 

Nici unul nu îşi amintea de câte ori îşi salvaseră viaţa unul altuia 
sau, cel puţin, preveniseră o situaţie foarte jenantă cauzată de obicei 
de vreo năzbâtie nebunească. Escapadele lor de deasupra şi de 
dedesubtul mării deveniseră legendare, aducându-le o faimă de care 
s-ar fi putut lipsi. 

Pitt se aplecă şi îşi concentra atenţia asupra unui ecran izometric 
digital. Computerul roti imaginea tridimensională, etalând nava 
îngropată în cele mai fine detalii. Imaginea şi dimensiunile acesteia 
erau înregistrate şi comunicate unui procesor de date, unde erau 
comparate cu informaţiile cunoscute despre bărcile Egiptului antic de 
pe Nil. În câteva secunde, computerul analiză profilul şi dădu 


verdictul. Datele despre construcţia vasului apărură în partea de jos a 
ecranului. 

— Se pare că avem aici un cargobot din Dinastia a Şasea, citi Pitt. A 
fost construit cândva între anii 2000 şi 2200 î.Hr. 

— În ce stare e? întrebă Giordino. 

— Destul de bună. Ca şi celelalte pe care le-am găsit, s-a păstrat 
bine sub mâl. Carena şi chila sunt intacte şi pot să disting catargul 
prăbuşit pe punte. La ce adâncime e? 

Giordino studie ecranul de localizare: 

— E sub doi metri de apă şi opt metri de mâl. 

— Ceva metalic? 

— Detectorul cu protoni n-a identificat nimic. 

— Nu e de mirare, dacă ne gândim că fierul nu a fost cunoscut în 
Egipt până în secolul al XII-lea î.Hr. Ce spune scanarea neferoasă? 

Giordino răsuci un buton pe pupitrul de comandă: 

— Nu cine ştie ce. Câteva piese din bronz. Probabil că e o epavă 
abandonată. 

Pitt studie imaginea vasului care se scufundase în râu acum 
aproape patruzeci de secole. 

— Fascinant cum forma vaselor a rămas practic neschimbată de 
trei mii de ani. 

— Ţine de arta lor. 

Pitt se uită la el: 

— Artă? 

— N-ai observat niciodată că stilul lor de artă a rămas neschimbat 
de la Dinastia întâi până la cea de-a Treizecea? întrebă Giordino 
dându-şi importanţă. Chiar şi poziţiile corpului rămân statice. Ce 
naiba, în tot timpul ăla n-au aflat că pot să reprezinte ochiul uman din 
profil desenându-l pe jumătate? Dacă vorbim de tradiţii, egiptenii au 
fost maeştri în aşa ceva. 

— De când ai devenit expert în egiptologie? 

Giordino ridică din umeri cu o privire atotcunoscătoare: 

— M-am informat pe ici şi colo. 

Pitt nu se lăsa păcălit. Giordino avea o percepţie ascuţită a 
detaliilor. Nu îi scapă nimic, dovada observaţia sa despre arta 
egipteană care trecea neobservată de nouăzeci şi nouă la sută dintre 
turişti şi nu era menţionată în nici un ghid. 

Giordino îşi termină berea şi îşi trecu sticla rece peste frunte, 
îndreptă un deget spre epavă în timp ce vasul lor trecea mai departe 
şi imaginea începea să dispară de pe ecran. 

— Greu de crezut că am găsit nouăzeci şi patru de epave după ce 
am cercetat doar două mile de râu. Chiar şi câte trei, grămadă unele 
peste altele. 

— Nu e aşa de greu, dacă te gândeşti de câte mii de ani se 


navighează pe Nil, zise Pitt. Vase aparţinând tuturor civilizaţiilor aveau 
noroc dacă rezistau douăzeci de ani fără să piară în furtuni, incendii 
sau coliziuni. Cele care au supravieţuit s-au degradat de cele mai 
multe ori din cauza neglijenţei. Intre deltă şi Khartoum, Nilul are mai 
multe vase scufundate pe kilometru pătrat decât în oricare altă parte 
pe pământ. Din fericire pentru arheologii, epavele au fost acoperite cu 
mâl şi s-au păstrat. Ar mai putea rezista foarte bine încă patru mii de 
ani înainte să fie excavate. 

— Nici o urmă de încărcătură, zise Giordino uitându-se peste 
umărul lui Pitt spre vasul care dispărea. Cum ai zis şi tu, probabil că 
nu le-a mai fost folositoare şi proprietarii au lăsat-o să se deterioreze 
până s-a scufundat. 

Pilotul bărcii de cercetare, Gary Marx ţinea un ochi aţintit pe sonda 
ultrasunet, iar celălalt spre râu. Blond, înalt, cu ochi albaştri limpezi, 
nu avea pe el decât pantaloni scurţi, sandale şi o pălărie de paie de 
fermier, întoarse puţin capul şi vorbi din colţul gurii: 

— Cu ăsta încheiem cursa în josul curentului, Dirk. 

— Bine, răspunse Pitt. intoarce şi ţine cât poţi de aproape de țărm. 

— Aproape că atingem fundul şi acum, zise Marx nepăsător. Dacă 
ne apropiem mai mult, va trebui să remorcăm vasul cu tractorul. 

— Să nu ne isterizăm, zise Pitt sec. Intoarce, mergi cât mai aproape 
de mal şi ai grijă să nu distrugem senzorul. 

Marx întoarse expert vasul spre canalul principal şi îl aduse paralel 
cu ţărmul la o distanţă de nu mai mult de cinci sau şase metri. 
Imediat, senzorii detectară altă epavă. Computerul stabili că era vasul 
personal al unui nobil din Regatul Mijlociu, undeva între 2040 şi 1786 
î.Hr. 

Carena era mai îngustă decât cea a vaselor de transport şi pe 
puntea de la pupa se afla o cabină. Observară rămăşiţele unei 
balustrade mergând în jurul punţii. Vârfurile stâlpilor de sprijin păreau 
să fie sculptați în formă de capete de leu. La babord avea o gaură 
mare, ceea ce sugera că se scufundase după ce se lovise de o altă 
navă. 

Mai descoperiră şi înregistrară încă opt nave antice sub mâl înainte 
ca senzorii să facă marea descoperire. 

Pitt se îndreptă brusc de spate concentrându-se asupra imaginii de 
pe monitor, mult mai mare decât cele anterioare. 

— Avem un vas regal! strigă el. 

— li marchez poziţia, răspunse Giordino. Eşti sigur că scrie faraon 
pe el? 

— Se vede clar. Uită-te şi tu. 

Giordino studie imaginea care se mărea din ce în ce mai mult. Nici 
urmă de catarg. E atât de mare, încât nu poate fi decât a unui cap 
încoronat. 


Carena era lungă, îngustându-se uşor spre capete. Etrava de la 
pupa era sculptată în formă de cap de şoim, reprezentându-l pe zeul 
egiptean Horus, dar partea din faţă a prorei lipsea. Imaginea mărită 
afişată de computer arăta că laturile carenei erau decorate cu peste o 
mie de hieroglife cioplite. Mai exista o cabină regală şi ea 
ornamentată. Din carenă încă mai ieşea ce rămăsese din rame. Cârma 
masivă semăna cu o vâslă uriaşă de canoe şi era fixată de o latură a 
pupei. Insă atracţia cea mai mare o reprezenta forma dreptunghiulară 
aşezată pe o platformă în centrul navei. Şi pe aceasta erau săpate 
sculpturi. 

Amândoi bărbaţii îşi ţinură respiraţia în timp ce computerul lucra 
mai departe. Apoi apăru profilul pe ecran. 

— Un sarcofag de piatră, izbucni Giordino cu un entuziasm 
necaracteristic. Avem un sarcofag. 

Se grăbi spre pupitrul de comandă şi verifică afişajele. 

— Scanarea neferoasă indică mari cantităţi de metal în zona 
cabinei şi a sarcofagului. 

— Aurul faraonului Menkura, şopti Pitt. 

— Ce data avem? 

— 2600 î.Hr. Data şi configuraţia se potrivesc la fix, zise Pitt 
zâmbind larg. lar analiza computerului arată că există lemn carbonizat 
în partea din faţă, indicând faptul că prora a ars. 

— Inseamnă că am găsit vasul de înmormântare al lui Menkura. 

— Aşa zic şi eu, spuse Pitt cu o expresie euforică. 


Marx ancoră vasul de cercetare direct deasupra locului unde se afla 
epava. In următoarele şase ore, Pitt şi Giordino supuseră vasul funerar 
unei serii de teste şi scanări electronice, acumulând o mulţime de 
date pentru autorităţile egiptene despre starea şi poziţia ei. 

— Doamne, cât aş vrea să pot introduce o cameră în cabină şi în 
sarcofag! 

Giordino deschise încă o bere, dar era atât de entuziasmat, că uită 
să bea din ea. 

— Coşciugele din interiorul sarcofagului s-ar putea să fie intacte, 
zise Pitt. Dar probabil că umezeala a putrezit mumia. Cât despre 
vestigii... cine poate spune? Ar putea egala comorile lui Tutankhamon. 

— Menkura a fost un nabab mult mai mare decât regele 
Tutankhamon. Probabil că şi-a luat destule cu el pentru viaţa de apoi. 

— Noi n-o să vedem nimic, zise Pitt întinzându-şi braţele spre 
tavanul cabinei. O să fim morţi de mult până când egiptenii o să 
găsească fondurile ca să dezgroape şi să ducă epava la muzeul din 
Cairo. 

— Avem vizitatori, îi alertă Marx. Un vas de patrulare egiptean se 
apropie din josul râului. 


— Zvonurile circulă repede pe aici, zise Giordino uimit. Cine le-o fi 
vândut pontul? 

— E o patrulă de rutină, zise Pitt. Vor trece pe lângă noi prin 
mijlocul canalului. 

— Vin drept spre noi, îi avertiză Marx. 

— Patrulă de rutină, n-am ce spune, mormăi Giordino. 

Pitt se ridică şi scoase un dosar dintr-un dulap. 

— Le place să-şi bage nasul peste tot şi vor să ne verifice. Mă duc 
să îi întâmpin pe punte cu aprobările de la biroul de antichităţi. 

leşi din cabină în arşiţa de afară şi se opri pe puntea de la pupa. 
Spuma făcută de prora navei de patrulare se potoli, iar zumzăitul 
metalic al motoarelor diesel se estompă şi vasul cenuşiu închis se opri 
la mai puţin de un metru distanţă. 

Pitt se prinse de balustradă când curentul zgâlţâi vasul de 
cercetare. Privi calm cum doi marinari, purtând uniforma marinei 
egiptene, se aplecară peste bord ţinând vasul pe loc cu căngi. Il zări 
pe căpitan în timonerie şi fu uşor surprins văzând că acesta îl saluta 
prieteneşte cu mâna, dar nu face nici o încercare să vină la bord. 
Surpriza lui crescu şi mai mult când un omuleţ slăbănog sări peste 
bord şi ateriză pe punte la picioarele lui. Se uită la el uluit: 

— Rudi! De unde naiba ai apărut? 

Rudi Gunn, directorul-adjunct al NUMA, îi zâmbi larg şi îi strânse 
mâna cu entuziasm: 

— Din Washington. Am aterizat pe aeroportul din Cairo cu mai puţin 
de o oră în urmă. 

— Ce te aduce pe Nil? 

— Amiralul Sandecker m-a trimis să vă scot pe tine şi pe Al din 
proiect. Un avion al NUMA ne aşteaptă în portul Harcourt. Ne întâlnim 
cu amiralul acolo. 

— Unde e portul Harcourt? întrebă Pitt fără nici un interes. 

— In Nigeria, în delta râului Niger. 

— Ce e cu graba asta? Puteai să ne anunţi prin satelit. De ce te-ai 
deranjat să vii în persoană? 

Gunn dădu din mâini: 

— N-aş putea să spun. Amiralul nu mi-a spus motivul urgenţei. 
Dacă Rudi Gunn nu ştia ce cloceşte Sandecker, nimeni nu ştia. 

Era un bărbat subţire, cu umeri şi şolduri înguste. Extrem de 
competent, un maestru al logisticii, Gunn absolvise Academia de 
marină din Annapolis şi fusese comandant în marina militară. Venit să 
lucreze la NUMA în aceeaşi perioadă cu Pitt şi Giordino, Gunn privea 
lumea prin ochelarii groşi cu rame de baga, iar buzele lui erau tot 
timpul schimonosite într-un zâmbet caustic. Giordino îl asemăna cu un 
agent al fiscului pe cale să se repeadă asupra următoarei victime. 

— Ţi-ai ales momentul ideal, zise Pitt. Vino înăuntru. Vreau să-ţi 


arăt ceva. 

Giordino stătea cu spatele la cabină când intrară Pitt şi Gunn: 

— Ce voiau indivizii ăia? întrebă el iritat. 

— Să te vadă mort, răspunse Gunn râzând. 

Giordino se răsuci şi îl recunoscu surprins pe bărbatul micuţ;: 

— Pentru numele lui Dumnezeu! exclama el, apoi se ridică şi îi 
strânse mâna lui Gunn. Ce cauţi aici? 

— Am venit să vă transfer la un alt proiect. 

— Ţi-ai ales momentul ideal. 

— Exact asta i-am spus şi eu, rânjii Pitt. 

— Bună ziua, domnule Gunn, îl salută Gary Marx băgându-şi capul 
în cabină. Ne bucurăm să va avem la bord. 

— Bună, Gary. 

— Sunt şi eu transferat? 

Gunn clătină din cap: 

— Nu, tu trebuie să rămâi aici. Dick White şi Stan Shaw vor sosi 
mâine să îi înlocuiască pe Dirk şi pe Al. 

— E o pierdere de timp, zise Marx. Suntem aproape să punem 
punct. 

Gunn se uită o clipă întrebător la Pitt, apoi înţelese şi făcu ochii 
mari: 

— Vasul funerar al faraonului, murmură el. L-aţi găsit? 

— Am avut noroc, admise Pitt. Şi încă în a doua zi de căutare. 

— Unde? izbucni Gunn. 

— Stai pe el, ca să zic aşa. Zace la nouă metri sub chila noastră. 

Pitt îi arătă modelul izometric digital al epavei pe monitorul 
computerului. Orele petrecute pentru perfecţionarea imaginii color 
dăduseră roade şi puteau vedea acum în amănunt fiecare metru 
pătrat al navei vechi de secole. 

— Incredibil, şopti Gunn cu venerație. 

— Am mai înregistrat şi localizat alte peste o sută de epave, datând 
între anii 2800 şi 1000 î.Hr., zise Giordino. 

— Vă felicit pe toţi trei, le spuse Gunn cu căldură. Aţi reuşit un lucru 
extraordinar. Demn de cărţile de istorie. Guvernul egiptean o să vă 
acopere cu medalii. 

— Şi amiralul? întrebă Giordino scurt. El ce are pentru noi? 

Gunn îşi luă ochii de pe monitor şi se întoarse spre ei cu faţa dintr- 
odată extrem de serioasă: 

— O treabă infectă, presupun. 

— Nu a făcut nici o aluzie? insistă Pitt. 

— Nimic clar, zise Gunn uitându-se în tavan. Când l-am întrebat ce 
e cu urgenţa asta, mi-a recitat versuri. Nu îmi amintesc cuvintele 
exact. Ceva despre umbra unui vas şi ape roşii fermecate. 

Pitt recită: 


„Îşi râdea de marea vrăjmaşă 

Ca promoroaca de aprilie; 

Dar în locul unde umbra uriaşă a vasului se întindea, 
Apa fermecată ardea împietrită şi roşie.” 


— E o strofă din Poemul bătrânului marinar, de Samuel Taylor 
Coleridge. 

Gunn îl privi pe Pitt cu înnoit respect: 

— Nu ştiam că te pricepi la poezie. 

Pitt începu să râdă: 

— Am memorat câteva versuri, asta e tot. 

— Mă întreb ce e în mintea diabolica a lui Sandecker, zise Giordino. 
Nu îi stă în fire să se exprime criptic. 

— Nu, întări Pitt trepidând de nelinişte. Nu îi stă deloc în fire. 

Pilotul elicopterului aparţinând Massarde Enterprises zbura la nord- 
est de capitala Bamako. Timp de două ore şi jumătate, vasta 
pustietate se întinse dedesubt ca un peisaj dintr-o miniatură lipit pe 
un pergament. După două ore, observă că razele soarelui se reflectau 
în nişte şine de oţel din depărtare. Viră şi merse de-a lungul căii 
ferate, care părea să nu ducă nicăieri. 

Calea ferată, terminată doar cu o lună în urmă, se sfârşea în 
dreptul unei structuri imense pentru detoxificarea solară a deşeurilor 
din inima deşertului malian. Fusese denumită Fortul Foureau, după 
numele unui fort al Legiunii Străine abandonat de mult, aflat la câţiva 
kilometri distanţă. De la locul proiectului, calea ferată mergea o mie 
şase sute de kilometri aproape în linie dreaptă, dincolo de graniţa 
Mauritaniei, terminându-se la portul Cape Tafarit de la Oceanul 
Atlantic. 

Generalul Kazim privi din interiorul luxos al elicopterului care zbura 
deasupra unui tren lung format din containere sigilate pentru deşeuri 
periculoase, trase de două locomotive diesel. Trenul se întorcea în 
Mauritania după ce îşi golise încărcătura mortală. 

Zâmbi cu şiretenie, îşi întoarse privirea de la vagoane şi dădu din 
cap către steward care îi umplu din nou paharul cu şampanie şi îi oferi 
o tavă cu antreuri. 

Francezilor, reflecta Kazim, nu le lipsesc niciodată şampania, trufele 
şi pateul. Îi considera o rasă izolată care nu încercase decât cu 
jumătate de inimă să construiască şi să menţină un imperiu. Ce suspin 
colectiv de uşurare trebuie să fi scos cetăţenii, gândi el, când fuseseră 


forţaţi să renunţe la avanposturile pe care le deţineau în Africa şi în 
Orientul îndepărtat. In adâncul sufletului, îl înfuria faptul că francezii 
nu dispăruseră total din Mali. Deşi jugul colonial le fusese smuls în 
1960, francezii îşi menţinuseră influenţa şi supravegheau atent 
economia ţării, exercitând un control puternic asupra unor sectoare ca 
mineritul, transportul şi energia. Mulţi oameni de afaceri francezi 
investeau masiv în întreprinderi din Mali. Dar nici unul nu îşi înfipsese 
lopata de investitor atât de adânc în nisipurile Saharei ca Yves 
Massarde. 

Cândva un as al comerţului exterior francez, Massarde strânsese o 
avere frumuşică pe lângă, folosindu-şi contactele şi influenţa ca să 
preia şi să ridice corporaţii vest-africane în suferinţă. Fiind un 
negociator dur şi abil, metodele lui erau necruțătoare şi se zvonea că 
nu se dădea în lături să folosească tactici de intimidare pentru a 
încheia o afacere. Averea lui era estimată între două şi trei miliarde de 
dolari, iar proiectul de eliminare a deşeurilor periculoase din Fortul 
Foureau în Sahara era bijuteria imperiului său. 

Elicopterul ajunse deasupra amplului complex şi pilotul se învârti 
puţin în aer pentru a-i oferi lui Kazim o imagine completă a 
perimetrului de detoxificare solară, împreună cu câmpurile sale vaste 
de oglinzi parabolice ce colectau energia solară şi o trimiteau unor 
receptori de focalizare, creând un număr incredibil de şaizeci de mii 
de sori cu temperaturi de până la 5000 de grade Celsius. Energia 
fotonică supraîncălzită era direcţionată apoi către reactori fotochimici 
care distrugeau moleculele chimicalelor periculoase. 

Generalul mai văzuse totul de câteva ori şi îl interesa mai mult să 
muşte iar dintr-un pateu de gâscă cu trufe. Tocmai îşi termina cel de- 
al şaselea pahar de şampanie Veuve Clicquot, când elicopterul ateriză 
uşor pe rampa din faţa birourilor tehnice. 

Kazim cobori şi îl salută pe Felix Verenne, asistentul personal al lui 
Massarde, care aştepta în soare. Lui Kazim îi crescu inima de bucurie 
când îl văzu pe francez suferind de căldură. 

— Felix, ce drăguţ din partea ta să mă întâmpini, spuse el în 
franceză cu dinţii strălucindu-i sub mustață. 

— Aţi călătorit bine? îl întrebă Verenne vorbindu-i de sus. 

— Pateul nu a fost la înălţimea standardelor bucătarului vostru. 
Slab, chel şi trecut de patruzeci de ani, Verenne se forţă să 
zâmbească învingându-şi dezgustul faţă de Kazim. 

— O să vă fie pe plac la întoarcere. 

— Ce face Monsieur Massarde? 

— Vă aşteaptă în birourile lui. 

Verenne porni înainte pe o alee acoperită cu copertină şi intră într-o 
clădire neagră din sticlă solară cu colţurile rotunjite. înăuntru, 
traversară un hol din marmură pustiu, doar cu un singur paznic şi 


intrară în lift. leşiră într-un hol cu lambriuri din lemn de tec, ce ducea 
într-un spaţiu mare unde se afla biroul şi locuinţa lui Massarde. 
Verenne îl conduse pe Kazim într-un birou micuţ, dar luxos şi îl invită 
cu un gest să se aşeze pe o canapea din piele Roche Bobois: 

— Luaţi loc, vă rog. Domnul Massarde va veni... 

— Sunt aici, Felix, se auzi o voce din pragul celeilalte uşi. Massarde 
intră în birou şi îl îmbrăţişa pe Kazim: 

— Zateb, prietene, ce amabil din partea ta că ai venit. 

Yves Massarde avea ochi albaştri, sprâncene negre şi păr roşcat. 
Nasul îi era subţire şi fălcile pătrate. Era slab şi avea şolduri înguste, 
în schimb burta îi era proeminentă. Nimic nu era în armonie la el. Dar 
cei care îl întâlneau nu rămâneau în minte cu imaginea fizicului său. 
Işi aminteau doar de intensitatea emanată din interiorul fiinţei lui, ca 
un fel de energie statică. 

li aruncă o privire cu înţeles lui Verenne, care dădu din cap şi ieşi în 
tăcere, închizând uşa în urma lui. 

— Zateb, agenţii mei din Cairo mă informează că oamenii tăi au 
eşuat în misiunea lor de intimidare a Organizaţiei Mondiale a 
Sănătăţii, ca să nu mai vină în Mali. 

— O împrejurare regretabilă, zise Kazim ridicând din umeri cu 
indiferenţă. Motivele sunt neclare. 

Massarde îl privi fix: 

— Conform surselor mele, asasinii tăi au dispărut fără urmă în 
timpul încercării eşuate de a o ucide pe doctoriţa Eva Rojas. 

— Au fost pedepsiţi pentru ineficienţa lor. 

— l-ai executat? 

— Nu tolerez eşecul, minţi Kazim. 

Faptul că oamenii lui nu reuşiseră să o ucidă pe Eva şi ciudata lor 
dispariţie îl nedumeriseră. Frustrat, ordonase ca ofiţerul ce pusese la 
cale crima să fie omorât, acuzându-l pe el şi pe ceilalţi că nu îi 
respectaseră ordinele. 

Massarde nu ajunsese unde se afla fără să fie un bun cunoscător al 
naturii umane. Îl cunoştea destul de bine pe Kazim ca să îl suspecteze 
că voia să îl ducă de nas. 

— Dacă avem duşmani, ar fi o greşeală gravă să îi ignorăm. 

— Nu a fost nimic, zise Kazim nedând importanţă subiectului. 
Secretul nostru e în siguranţă. 

— Cum poţi să spui asta când o echipă ONU de experţi în 
contaminare urmează să aterizeze la Gao într-o oră? E o problemă ce 
trebuie luată în serios, Zateb. Dacă vin să facă cercetări aici... 

— Nu vor găsi decât nisip şi arşiţă, îl întrerupse Kazim. Ştii foarte 
bine că sursa maladiei misterioase de lângă Niger nu poate veni de 
aici. Nu văd cum proiectul tău poate fi responsabil pentru poluarea a 
sute de kilometri la est şi sud de locul acesta. 


— E adevărat, zise Massarde dus pe gânduri. Sistemele noastre de 
monitorizare arată că deşeurile pe care le ardem de dragul 
aparenţelor se încadrează în limitele stricte stabilite prin standardele 
internaţionale. 

— Atunci ce motiv avem să ne îngrijorăm? întrebă Kazim ridicând 
din umeri. 

— Nici unul câtă vreme suntem acoperiţi. 

— Lasă echipa de cercetare a Naţiunilor Unite în seama mea. 

— Să nu le stai în cale, îl avertiză Massarde repede. 

— Deşertul ştie cum să scape de intruşi. 

— Dacă îi omori, pui în mare pericol Maliul şi Massarde Enterprises. 
Şeful lor, doctorul Hopper, a ţinut o conferinţă de presă în Cairo şi a 
ţinut să accentueze lipsa de cooperare a guvernului tău. A declarat 
oficial că echipa lui ar putea fi în pericol aici. Imprăştie-le oasele prin 
deşert, prietene şi ne vom trezi cu o armată de reporteri şi 
anchetatori ai Naţiunilor Unite. 

— Nu ai avut nici o obiecţie când a fost vorba să o eliminăm pe 
doctoriţa Rojas. 

— Da, dar atacul nu urma să se petreacă în curtea noastră şi nu ne 
putea suspecta nimeni. 

— Şi nu te-a deranjat nici când jumătate din inginerii tăi şi soțiile lor 
au plecat pentru un picnic la dune şi s-au volatilizat. 

— Inlăturarea lor era necesară pentru a proteja a doua fază a 
operaţiunii. 

— Ai avut noroc că am reuşit să acopăr totul şi să evit orice vâlvă în 
presa din Paris şi anchete la faţa locului conduse de agenţi 
guvernamentali francezi. 

— Te-ai descurcat foarte bine, oftă Massarde. Nu m-aş putea 
descurca fără nepreţuitele tale talente. 

Ca majoritatea oamenilor deşertului, Kazim nu putea trăi fără 
complimente la adresa geniului său. Massarde îl ura pe general, însă 
operaţiunea sa clandestină nu putea exista fără el. Era un contract 
încheiat cu diavolul, de către doi oameni diabolici, iar Massarde era 
cel mai câştigat. Trebuia să îl suporte pe rahatul de cămilă, cum îl 
numea pe Kazim pe la spate. La urma urmelor, cei cincizeci de mii de 
dolari americani pe care îi dădea acestuia pe lună erau o nimica toată 
pe lângă cele două milioane pe zi care îi intrau lui Massarde în 
buzunar de pe urma proiectului de distrugere a deşeurilor. 

Kazim se îndreptă spre barul bine garnisit şi îşi turnă un coniac. 

— Cum sugerezi să procedăm cu doctorul Hopper şi oamenii lui? 

— Tu eşti expertul în astfel de chestiuni, zise Massarde cu un 
farmec unsuros. Las problema în mâinile tale capabile. 

Kazim ridică mândru dintr-o sprânceană: 

— Elementar, prietene. Voi elimina pur şi simplu problema pe care 


au venit să o rezolve. 

Massarde păru curios: 

— Cum vei reuşii să faci asta? 

— Am început deja, răspunse Kazim. Mi-am trimis brigada 
personală să adune, să împuşte şi să îngroape toate persoanele 
contaminate. 

— Îţi extermini propriul popor? întrebă Massarde pe un ton ironic. 

— Îmi fac doar datoria patriotică de a eradica o plagă naţională, 
răspunse Kazim nepăsător. 

— Metodele tale sunt cam extreme, remarcă Massarde cu faţa 
încreţită de îngrijorare. Te previn, Kazim, nu provoca scandal. Dacă 
lumea descoperă accidental ce facem de fapt aici, vom fi spânzurați 
amândoi de un tribunal internaţional. 

— Nu au cum să o facă fără probe şi martori. 

— Cum rămâne cu diavolii aia care i-au masacrat pe turişti la 
Asselar? |i faci şi pe ei să dispară? 

Kazim zâmbi rece: 

— Nu, s-au ucis şi mâncat între ei. Dar mai sunt şi alte oraşe care 
suferă de aceeaşi maladie. Dacă doctorul Hopper şi echipa lui devin 
prea enervanţi, poate că o să aranjez să asiste personal la un 
masacru. 

Massarde nu avea nevoie de alte explicaţii. Citise raportul secret al 
lui Kazim despre măcelul de la Asselar. Şi-i imagină cu uşurinţă pe 
nomazii înnebuniţi de boală înghiţindu-i pur şi simplu pe cercetătorii 
Naţiunilor Unite, exact cum făcuseră şi cu turiştii din safari. 

— E cea mai eficientă metodă de a elimina o ameninţare, îi spuse 
lui Kazim. Te scuteşte de cheltuielile cu înmormântarea. 

— De acord. 

— Dar dacă supravieţuieşte vreunul sau doi şi încearcă să se 
întoarcă la Cairo? 

Kazim dădu din umeri şi buzele subţiri şi lipsite de sânge i se 
întinseră într-un surâs diabolic. Indiferent de felul în care îşi găsesc 
sfârşitul, oasele lor nu vor părăsii deşertul. 

Cu zece mii de ani în urmă, văile seci, albiile râurilor Republicii Mali 
erau pline cu apă, iar câmpiile sterpe erau acoperite cu păduri 
luxuriante. Platourile fertile şi munţii au adăpostit primii oameni cu 
mult înainte să prospere în epoca de piatră şi să devină păstori. În 
următorii şapte mii de ani, triburi numeroase au început să vâneze 
antilope, elefanţi şi bivoli africani şi să îşi mâne turmele de cornute de 
la o păşune la alta. 


Cu timpul, păşunatul în exces şi împuţinarea ploilor au secat Sahara 
şi au transformat-o în deşertul sterp de astăzi, în continuă 
expansiune, muşcând din restul pământurilor cu vegetaţie tropicală 
ale continentului african. Marile triburi au abandonat treptat regiunea, 
lăsând pământul pustiu şi aproape lipsit de apă celor câteva grupuri 
de nomazi care au rămas în zonă. 

Prin faptul că au descoperit rezistenţa incredibilă a cămilei, romanii 
au fost primii cuceritori ai deşertului, folosind-o ca să transporte 
sclavi, aur, fildeş şi mii de animale sălbatice destinate arenelor 
sângeroase ale Romei. Opt sute de ani, caravanele lor au străbătut 
pustiul de la Mediterană la malurile Nigerului. lar când gloria Romei a 
început să pălească, tot cămila a deschis hotarele Saharei 
invadatorilor berberi cu pielea deschisă la culoare, urmaţi apoi de 
arabi şi de mauri. 

Mali reprezintă ultimul vestigiu al unor puternice imperii de mult 
dispărute ce au stăpânit Africa neagră. La începutul Evului Mediu, 
regatul Ghanei a extins rutele caravanelor până la râul Niger, Algeria 
şi Maroc. Ghana a fost distrusă dinspre sud de populaţia mandingo, 
care a înălţat un imperiu şi mai mare numit Malinke, de unde vine 
numele Mali. S-a ajuns la o mare prosperitate, iar oraşele Gao şi 
Tombouctou au devenit respectate centre comerciale islamice de 
educaţie şi cultură. 

S-au răspândit legende despre incredibilele bogății purtate de 
caravane şi faima imperiului a crescut în tot Orientul Mijlociu. Dar 
peste două sute de ani, imperiul a intrat în declin când nomazii 
tuaregi şi fulani au năvălit dinspre nord. Populaţia Songhai venind 
dinspre est a preluat treptat controlul şi a stăpânit până când sultanii 
marocani le-au respins armatele către Niger şi au devastat ţara în 
1591. În momentul în care francezii şi-au stabilit coloniile în sud, la 
începutul secolului al XIX-lea, vechile imperii de pe teritoriul Maliului 
erau lăsate uitării. 

La începutul secolului al XX-lea, teritoriile franceze din Africa de 
Vest erau statornicite sub numele de Sudanul Francez. In 1960, Mali 
şi-a declarat independenţa şi-a scris constituţia şi a format un guvern. 
Primul preşedinte al naţiunii a fost înlăturat de un grup de ofiţeri 
militari conduşi de locotenentul Moussa Traore. In 1992, după un 
număr de lovituri de stat eşuate, preşedintele (acum general) Traore a 
fost înlăturat de la putere de Zateb Kazim, maior pe vremea aceea. 

Dându-şi seama în curând că nu putea obţine ajutoare sau 
împrumuturi externe ca dictator militar, Kazim s-a dat la o parte şi l-a 
instalat pe actualul preşedinte Tahir ca şef de stat numai cu numele. 
Manipulator viclean, Kazim a preluat puterea legislativă împreună cu 
apropiații săi şi a păstrat distanţa faţă de Uniunea Sovietică şi de 
Statele Unite, menţinând legături strânse cu Franţa. 


Preluase în curând controlul asupra comerţului intern şi 
internaţional, ticsindu-şi conturile secrete împrăştiate în bănci din 
toată lumea. Se implicase în proiecte de construcţii şi, cu toate că 
instituise controale vamale stricte, profita din plin, pe lângă, 
activităţile de contrabandă de banii pe care îi primea de la oamenii de 
afaceri francezi pentru cooperare, cum era şi asocierea cu Yves 
Massarde, îl făcuseră multimilionar. Mulțumită corupţiei absolute a lui 
Kazim şi a lăcomiei funcţionarilor lui de stat, nu era de mirare că Mali 
era una dintre cele mai sărace naţiuni din lume. 


Avionul Boeing 737 al Naţiunilor Unite se înclină atât de aproape de 
pământ, încât Eva avu impresia că aripa lui va reteza casele de 
pământ şi de lemn. Apoi pilotul redresă aparatul în apropierea 
aeroportului primitiv din legendarul oraş Tombouctou şi atinse pista 
cu o bufnitură fermă. Privind pe fereastră, Evei îi era greu să îşi 
imagineze că oraşul mizer fusese cândva un mare centru comercial în 
care se întâlneau caravane din Ghana, Malinke şi Songhai şi că fusese 
locuit de sute de mii de oameni. lnălţat de nomazii tuaregi ca tabără 
sezonieră în anul 1100 d.Hr., devenise unul dintre cele mai mari 
centre comerciale din vestul Africii. 

li era greu să îşi închipuie un trecut glorios. Chiar şi cele trei 
moschei străvechi rămase în picioare mai ofereau puţine dovezi ale 
grandorii apuse. Oraşul părea mort şi abandonat, cu străzi înguste şi 
strâmbe ce se încolăceau părând să nu ducă nicăieri. Bruma de 
vigoare rămasă nu-i folosea la nimic. 

Hopper nu pierdu timpul. Sării din cabină înainte ca bâzâitul 
motoarelor să se oprească. Un ofiţer, purtând turbanul indigo al 
gărzilor personale ale lui Kazim, veni spre ei şi îi salută în engleză, cu 
un pronunţat accent francez: 

— Sunteţi doctorul Hopper, presupun. 

— lar dumneata trebuie să fii domnul Stanley, replică Hopper cu 
obişnuitul său umor sec. 

Nu primi nici un zâmbet drept răspuns. Ofiţerul malian îi aruncă o 
privire duşmănoasă şi bănuitoare. 

— Sunt căpitanul Mohammed Batutta. Vă rog să veniţi cu mine în 
terminalul aeroportului. 

Hopper aruncă o privire spre terminal. Era un fel de baracă 
metalică, cu ferestre. 

— Foarte bine, dacă altfel nu se poate, zise el rece refuzând să se 
încline în semn de respect. 

O luară direct spre terminal şi intrară într-un birou în care era o 
căldură de cuptor, dotat doar cu o masă şchioapă şi cu două scaune. 
La masă stătea un ofiţer superior în grad lui Batutta şi care părea să 
treacă printr-o fază de mare depresie. Il studie o clipă pe Hopper fără 


să îşi ascundă disprețul: i 

— Sunt colonelul Nouhoum Mansa. Imi arătaţi, vă rog, paşaportul 
dumneavoastră? 

Hopper venise pregătit şi îi întinse cele şase paşapoarte ale 
membrilor echipei sale. Mansa le răsfoi fără nici un interes, uitându-se 
doar la naţionalitate. 

— De ce aţi venit în Mali întrebă el într-un târziu. 

Hopper călătorise prin toată lumea şi era învăţat să se dispenseze 
de formalităţi ridicole: 

— Cred că ştiţi care este scopul vizitei noastre. 

— Răspundeţi la întrebare. 

— Suntem membri ai Organizaţiei Mondiale a Sănătăţii a Naţiunilor 
Unite şi am venit să studiem boala toxică despre care ni s-a 
comunicat că s-a răspândit în rândurile poporului dumneavoastră. 

— Poporul meu nu suferă de o astfel de boală, zise colonelul cu 
fermitate. 

— Atunci nu veţi avea nimic împotrivă să luăm probe de apă şi de 
aer din oraşele situate de-a lungul Nigerului. 

— Nu ne plac străinii care vin să caute neajunsuri în ţara noastră. 

Hopper nu avea de gând să dea înapoi în faţa unei exercitări 
stupide a autorităţii: 

— Am venit aici să salvăm vieţi. Credeam că generalul Kazim a 
înţeles lucrul ăsta. 

Mansa se încordă. Faptul că Hopper îl pomenise pe Kazim şi nu pe 
preşedintele Tahir îl lua prin surprindere. 

— Generalul Kazim... v-a autorizat vizita? 

— De ce nu îl sunati ca să vă convingeţi? 

Era o cacealma, dar Hopper nu avea nimic de pierdut. Colonelul 
Mansa se ridică şi porni spre uşă. 

— Aşteptaţi aici, ordonă el scurt. 

— Spuneţi-i, vă rog, generalului, zise Hopper, că ţările învecinate au 
invitat oamenii de ştiinţă din Naţiunile Unite să îi ajute să depisteze 
sursa contaminării şi, dacă refuză să-mi lase echipa să intre în Mali, îşi 
va pierde orice credibilitate în ochii întregii lumi. i 

Mansa nu răspunse nimic şi ieşi din camera înăbuşitoare. In timp ce 
aşteptau, Hopper îi aruncă lui Batutta o privire de intimidare. Batutta 
îl privi în ochi câteva momente, apoi îşi întoarse privirea şi începu să 
se plimbe prin cameră. 

După vreo cinci minute, Mansa se întoarse şi se aşeză la masă. 
Fără să spună o vorbă, ştampilă paşapoartele şi i le întinse lui Hopper. 

— Vi s-a acordat permisiunea să intraţi în Mali şi să vă efectuaţi 
cercetările. Dar să nu uitaţi, domnule doctor, că sunteţi oaspeţi aici. 
Nimic mai mult. Dacă faceţi declaraţii supărătoare sau luaţi parte la 
acţiuni în detrimentul securităţii noastre, veţi fi scoşi din ţară. 


— Mulţumesc, domnule colonel. Mulţumiţi-i şi generalului Kazim 
pentru bunăvoință. 

— Căpitanul Batutta şi zece din oamenii lui vă vor asigura protecţia. 

— Sunt onorat să mi se acorde gardă de corp. 

— Imi veţi raporta mie direct rezultatul cercetărilor. Sper că veţi 
coopera pe deplin. 

— Cum să vă raportez din pustietate? 

— Căpitanul va avea tot echipamentul de comunicare necesar. 

— Cred că ne vom înţelege bine, îi zise Hopper lui Batutta privindu-l 
de sus, apoi se întoarse spre Mansa. Voi avea nevoie de o maşină 
pentru echipă şi de două camioane pentru echipamentul de laborator. 

Faţa colonelului Mansa se înroşii: 

— Am să aranjez să primiţi vehicule militare. 

Hopper îşi dădea bine seama că era important ca ultimul cuvânt să 
îl aibă colonelul pentru a-şi putea păstra autoritatea neştirbită. 

— Vă mulţumesc, domnule colonel Mansa. Sunteţi un om generos şi 
demn de stimă. Generalul Kazim trebuie să fie foarte mândru să aibă 
alături un adevărat luptător al deşertului cum sunteţi dumneavoastră. 

Mansa se lăsă pe spate cu o expresie de triumf şi satisfacţie în ochi: 

— Da, generalul şi-a exprimat deseori recunoştinţa pentru 
loialitatea şi serviciile mele. 

intrevederea se încheiase şi Hopper se întoarse la avion ca să 
supravegheze descărcarea echipamentului. Mansa privi totul de la 
fereastra terminalului cu un surâs vag pe buze. 

— Să le limitez investigația la zonele care nu sunt secrete? întrebă 
Batutta. 

Mansa clătină încet din cap fără să se întoarcă: 

— Nu, lasă-i să se ducă unde vor. 

— Şi dacă doctorul Hopper descoperă semne de boală toxică. 

— Nu contează. Eu controlez comunicațiile cu exteriorul şi voi avea 
grijă ca rapoartele lui să transmită lumii că în ţara noastră nu există 
nici o maladie şi nici deşeuri periculoase. 

— Dar când se vor întoarce la sediul Naţiunilor Unite... 

— Vor spune ce au descoperit cu adevărat? termină Mansa în locul 
lui. Da, bineînţeles. 

Se întoarse pe călcâi cu o expresie amenințătoare: 

— Dar nu şi dacă avionul lor va avea un accident tragic în drum 
spre casă. 

Pitt aţipi de câteva ori în avionul care îi ducea din Egipt în Nigeria. 
Se trezi doar când Rudi Gunn veni pe culoar ţinând strâns cu ambele 


mâini trei căni de cafea. Pitt luă o cană şi se uită la Gunn cu 
resemnare şi cu o expresie lipsită de orice entuziasm. 

— Unde în Port Harcourt ne întâlnim cu amiralul? îl întrebă fără să îi 
pese prea mult. 

— Nu chiar în Port Harcourt, se eschivă Gunn. 

— Dacă nu acolo, atunci unde? 

— Ne aşteaptă la bordul unuia dintre vasele noastre de cercetare, 
la două sute de kilometri de coastă. 

Pitt se uita la Gunn cu faţa unui ogar privind o vulpe încolţită: 

— Faci pe secretosul, Rudi. 

— Vrea şi Al o cafea? 

Pitt aruncă o privire spre Giordino care sforăia fără nici o grijă. 

— Păstreaz-o pentru mai târziu. Nu l-ai putea trezi nici cu tunul. 

Gunn se aşeză pe un scaun de cealaltă parte a culoarului: 

— Nu pot să îţi spun ce pune la cale amiralul Sandecker, pentru că 
habar n-am. Bănuiesc că e ceva în legătură cu studiile făcute de 
biologii marini de la NUMA pe recifele de corali din toată lumea. 

— Am aflat de studiu, zise Pitt, dar rezultatele au venit după ce eu 
şi Giordino am plecat spre Egipt. 

Pitt ştia că Gunn avea să îi spună totul până la urmă. Ei doi erau 
amici, în ciuda diferenţelor din stilul lor de viaţă. Gunn era un 
intelectual cu diplome în chimie, finanţe şi oceanografie. S-ar fi simţit 
ca peştele în apă în subsolul unei biblioteci, îngropat în cărţi, scriind 
rapoarte şi punând la cale proiecte de cercetare. 

Lui Pitt, pe de altă parte, îi plăcea să lucreze cu mâinile, de 
exemplu să meşterească la automobilele vechi, clasice, din colecţia sa 
din Washington. Aventura era drogul lui. Se simţea în paradis când 
pilota un avion vechi sau când făcea scufundări în căutare de epave 
istorice. Pitt era inginer şi îi plăcea la nebunie să se ocupe de treburi 
pe care alţii le găseau imposibile. Spre deosebire de Gunn, putea fi 
găsit rareori în biroul său de la sediul NUMA, preferând să răscolească 
adâncurile misterioase ale mării. 

— Recifele sunt în pericol de dispariţie cu o viteză nemaiîntâlnită, îi 
răspunse Gunn. E subiectul la ordinea zilei printre biologii marini. 

— În care părţi ale oceanelor se manifestă tendinţa asta? 

Gunn privi fix în ceaşca de cafea: 

— Peste tot. Din Caraibe până în Florida Keys şi Trinidad, din Pacific 
până în Hawaii şi Indonezia, Marea Roşie şi coastele Africii. 

— Toate cu aceeaşi viteză de erodare? 

Gunn clătină din cap: 

— Nu, variază în funcţie de loc. Situaţia cea mai rea pare să fie de-a 
lungul coastei africane de vest. 

— Ştiam că nu e neobişnuit ca recifele de corali să treacă prin 
cicluri în care îşi încetează reproducerea şi mor, pentru ca apoi să se 


însănătoşească. 

— Corect, dădu Gunn din cap. Când condiţiile revin la normal, 
recifele îşi revin şi ele. Dar nu s-a mai văzut până acum o deteriorare 
atât de întinsă şi într-o rată atât de alarmantă. 

— Are cineva idee care e cauza? 

— Doi factori. Unul, vinovatul obişnuit, este apa caldă. Creşterile 
periodice ale temperaturii apei, provocate în general de modificările 
curenților marini, îi fac pe micuţii polipi ai coralilor să regurgiteze sau 
să vomite, dacă vrei, algele cu care se hrănesc. 

— Polipii fiind tuburile mici care clădesc recifele cu rămăşiţele 
scheletelor lor. 

— Foarte bine. 

— Cam asta ar fi tot ce ştiu despre corali, admise Pitt. Lupta pentru 
supravieţuire a polipilor coralilor nu prea ajunge la ştirile de seară. 

— Păcat, zise Gunn. Mai ales dacă ne gândim că schimbările prin 
care trec coralii pot fi un barometru foarte precis al viitoarelor 
tendinţe ale mării şi ale condiţiilor meteorologice. 

— Bine, deci polipii scuipă algele, îl îndemna Pitt să continue. Apoi 
ce se întâmplă? 

— Pentru că algele hrănesc polipul şi îi dau culorile vii, zise Gunn, 
lipsa acestora îl lasă alb şi lipsit de viaţă, un fenomen cunoscut sub 
numele de decolorare. 

— Care are loc foarte rar când apa e rece. 

Gunn îl privi fix: 

— De ce mă mai obosesc să îţi spun ceva, dacă ştii tot? 

— Aştept să ajungi la partea interesantă. 

— Lasă-mă să-mi beau cafeaua până nu se răceşte. 

Se aşternu tăcerea. Gunn nu avea prea mare chef de cafea, dar 
continuă să soarbă din cană până când Pitt îşi pierdu răbdarea: 

— Bine, zise Pitt. Recifele de corali mor în toată lumea. Care e al 
doilea factor care le provoacă extincţia? 

Gunn amesteca încet cafeaua cu o lingură de plastic. 

— O noua ameninţare, una critică, este abundența bruscă de alge 
groase verzi şi iarba de mare care acoperă recifele ca o plagă scăpată 
de sub control. 

— Stai puţin! Vrei să spui că mor coralii de foame pentru că vomită 
algele, deşi au o grămadă la dispoziţie? 

— Apa caldă dă cu o mână şi ia cu alta. Distruge recifele ajutând la 
proliferarea algelor care împiedică substanţele hrănitoare şi lumina 
soarelui să ajungă la corali. Un fel de înăbușire. 

Pitt îşi trecu o mână prin părul negru: 

— Poate că situaţia se va redresa după ce apa se răceşte. 

— Nu s-a întâmplat aşa în emisfera de sud, zise Gunn. Şi nu se 
prevede nici o scădere de temperatură a apei pentru următoarea 


decadă. 

— Crezi că e un fenomen natural sau o urmare a efectului de seră? 

— E o posibilitate, împreună cu obişnuitele indicii de poluare. 

— Dar nu ai nici o probă solidă? 

— Nici eu, nici restul cercetătorilor de la NUMA nu deţinem toate 
răspunsurile. 

— N-am mai auzit ca un pasionat al eprubetelor să nu aibă o teorie 
proprie, rânjii Pitt. 

Gunn zâmbi şi el: 

— Nu m-am privit niciodată în lumina asta. 

— Sau în termenii ăştia. 

— Îți place să iei oamenii peste picior, nu-i aşa? 

— Doar pe savanții plini de ei. 

— Ei bine, începu Gunn, nu sunt chiar regele Solomon, dar pentru 
că ai vrut să ştii, am să-ţi spun care e teoria mea. Proliferarea algelor, 
după cum poate să-ţi spună şi un copil, are loc după ani şi ani în care 
se aruncă în ocean apa menajeră netratată, gunoaie şi chimicale 
toxice, ajungându-se la un punct de saturație. Echilibrul chimic delicat 
al mării se pierde pentru totdeauna. Apele se încălzesc şi vom plăti cu 
toţii scump, mai ales nepoţii noştri. 

Pitt nu îl văzuse niciodată vorbind cu atâta solemnitate. 

— Aşadar e de rău. 

— Cred că am depăşit punctul de unde nu mai există întoarcere. 

— Nu crezi că situaţia se poate schimba. 

— Nu, zise Gunn cu tristeţe. Efectele dezastruoase ale apelor uzate 
au fost ignorate prea mult. 

Pitt îl privi lung, uşor surprins că al doilea om din NUMA era pradă 
propriilor gânduri amare. Gunn îi pictase un tablou cumplit, dar Pitt nu 
îi împărtăşea pesimismul. Oceanele erau bolnave, dar nu în ultimul 
stadiu. 

— Revino-ţi, Rudi, îi zise Pitt vesel. Oricare ar fi misiunea pe care 
ne-o pregăteşte amiralul, nu cred că se aşteaptă ca noi să salvăm 
mările lumii. 

Gunn se uită la el zâmbind palid: 

— Nu încerc niciodată să ghicesc ce are în cap amiralul. 

Dacă vreunul dintre ei ar fi ştiut sau ar fi bănuit măcar cât de tare 
se înşelau, l-ar fi ameninţat pe pilot cu mutilarea dacă nu întorcea 
imediat avionul şi nu îi ducea înapoi la Cairo. 

Petrecură foarte puţin timp la sol pe aeroportul unei companii 
petroliere de lângă Portul Harcourt. In câteva minute, se aflau din nou 
în aer, într-un elicopter, deasupra Golfului Guineea. Patruzeci de 
minute mai târziu, aparatul de zbor se afla deasupra navei de 
cercetare Sounder aparţinând organizaţiei NUMA, pe care Pitt şi 
Giordino o cunoşteau bine pentru că supravegheaseră trei proiecte de 


studiu la bordul ei. Construcţia ei costase optzeci de milioane de 
dolari şi vasul de o sută douăzeci de metri era dotat cu cel mai 
sofisticat echipament seismic, sonar şi batimetric din lume. 

Pilotul ocoli macaraua uriaşă de la pupa navei şi cobori pe rampa 
de aterizare aflată tot la pupa uriaşului vas. Pitt cobori primul pe 
punte, urmat de Gunn. Giordino, mişcându-se ca un zombi, încheia 
plutonul căscând la fiecare pas. Câţiva membri ai echipajului şi 
cercetători, vechi prieteni de-ai lor, îi întâmpinară şi se salutară în 
timp ce elicele elicopterului se opriră. 

Pitt cunoştea nava şi urcă o scară spre o trapă ce ducea într-unul 
din laboratoarele marine de pe Sounder. Trecu pe lângă mesele 
încărcate cu aparatură şi substanţe chimice şi intră într-o cameră de 
conferinţe. Pentru o navă de cercetare şi de lucru, încăperea era 
plăcut mobilată ca o sală de consiliu, cu o tablă lungă din mahon şi 
scaune confortabile din piele. 

Un bărbat de culoare stătea în faţa unui ecran mare de proiecţie, cu 
spatele la Pitt. Părea absorbit total de diagrama de pe ecran. Avea cel 
puţin douăzeci de ani mai mult decât Pitt şi era mult mai înalt. Pitt 
ghicii că avea puţin peste doi metri şi se mişca cu o graţie ce îl dădea 
de gol ca fost jucător de baschet. 

Insă atenţia lui Pitt şi a celor doi prieteni ai lui nu fu atrasă nici de 
graficul colorat de pe ecran, nici de înălţimea străinului, ci de figura 
celuilalt bărbat din sala de conferinţe - scund, îngrijit şi totuşi 
impunând respect - care se rezema nepăsător cu o mână de masă, iar 
în cealaltă ţinea un trabuc neaprins. Faţa îngustă, ochii reci şi 
dominanti, părul roşu, acum încărunţit şi barba frumos tunsă îl făceau 
să semene cu un amiral în retragere, ceea ce de altfel tunica albastră 
cu ancorele aurii brodate pe buzunarul de la piept sugera că este. 

Amiralul James Sandecker, forţa conducătoare din spatele NUMA, îşi 
îndreptă spatele, surâse cu zâmbetul său de baracudă şi păşii spre ei 
cu mâna întinsă: 

— Dirk! Al! exclama el surprins parcă de venirea lor neaşteptată. 
Felicitări pentru descoperirea vasului funerar al faraonului! Frumoasă 
treabă! Bravo! 

Îl observă pe Gunn şi dădu uşor din cap spre el: 

— Rudi, văd că i-ai adus fără probleme. 

— Ca pe nişte miei la tăiere, zise Gunn cu un zâmbet întunecat. 

Pitt îi aruncă lui Gunn o privire apăsată, apoi se întoarse spre 
Sandecker. 

— Ne-ai adus aici de pe Nil în mare grabă. De ce? 

Sandecker îşi compuse o expresie îndurerată: 

— Nici bună ziua, nici mă bucur să te văd. Nici un fel de salut 
pentru bietul şi bătrânul vostru şef care a trebuit să renunţe la cina cu 
o bogătaşă superbă din Washington şi să zboare 6 000 de kilometri 


doar ca să vă felicite pentru reuşita voastră. 

— De ce, oare, amabilitatea ta dubioasă mă umple de nelinişte? 

Giordino se lăsă într-un scaun, îmbufnat: 

— Dacă ne-am descurcat atât de bine, ce-ar fi să ne dai o mărire 
grasă de salariu, o primă şi să ne laşi să plecăm acasă într-o vacanţă 
plătită de două săptămâni? 

— Răsplata va veni mai târziu, zise Sandecker cu răbdare. După ce 
veţi face o croazieră de plăcere în susul râului Niger. 

— Niger? mormăi Giordino, posac. Sper că nu căutam iar epave. 

— Nici o epavă. 

— Când? întrebă Pitt. 

— Plecaţi mâine dimineaţă, în zori. 

— Ce vrei să facem, mai exact? 

Sandecker se întoarse spre bărbatul înalt din faţa ecranului de 
proiecţie: 

— Să luăm lucrurile pe rând. Daţi-mi voie să vi-l prezint pe doctorul 
Darcy Chapman, toxicolog-şef la Laboratorul de Ştiinţe Marine 
Goodwin din Laguna Beach. 

— Domnilor, spuse Chapman cu o voce groasă ce venea parcă 
dintr-o fântână. Imi face mare plăcere să vă cunosc. Generalul 
Sandecker mi-a vorbit mult despre aventurile prin care aţi trecut 
împreună. Sunt cu adevărat impresionat. 

— Ai jucat în echipa Denver Nuggets, murmura Gunn dându-se pe 
spate ca să îl privească în ochi. 

— Până m-au lăsat genunchii, spuse Chapman printre dinţi. Pe 
urmă m-am întors la şcoală să îmi dau doctoratul în chimia mediului. 

Pitt şi Gunn dădură mâna cu el. Giordino făcu doar cu mâna obosit, 
de pe scaun. Sandecker ridică receptorul unui telefon şi comandă 
micul dejun la bucătărie. 

— Haide să ne facem comozi, zise el vioi. Avem multe de discutat 
până în zori. 

— Ai într-adevăr o treabă murdară pentru noi, zise Pitt încet. 

— Bineînţeles că e o treabă murdară, replică Sandecker practic. 

Dădu din cap spre doctorul Chapman care apăsă un buton al 
telecomenzii. Pe ecran apăru o hartă colorată înfăţişând cursul 
şerpuitor al unui râu. A 

— Râul Niger. Al treilea ca lungime în Africa, după Nil şi Congo. În 
mod ciudat, îşi are izvoarele în Guineea, doar la trei sute de kilometri 
de mare. Dar curge la nord şi apoi la sud pe o distanţă de patru mii 
două sute de kilometri şi se varsă în Atlantic, formând o deltă pe 
coasta Nigeriei. Undeva de-a lungul cursului său... undeva, o otravă 
extrem de toxică pătrunde în apele sale şi e purtată în ocean. Acolo, 
creează nişte transformări catastrofale care sunt... ei bine, 
incalculabile şi pot avea ca efect sfârşitul întregii lumi. 

Pitt se holbă la Sandecker, nefiind sigur că auzise bine. 

— Sfârşitul lumii, domnule amiral? Am auzit bine? 

— Nu vorbesc aiurea, replică Sandecker. Oceanul Atlantic moare la 
ţărmul vestic al Africii, iar plaga se răspândeşte din cauza unui factor 
contaminant necunoscut. O reacţie în lanţ se dezvoltă rapid, având 
potenţialul de a distruge absolut toate speciile de viaţă marină. 

— Asta ar putea duce la o modificare ireversibila a climatului Terrei, 
zise Gunn. 

— Şi asta e doar începutul, remarcă Sandecker. Rezultatul final va 
fi extincţia tuturor formelor de viaţă, iar asta ne include şi pe noi. 

— Nu cumva exagerezi situaţia..., murmură Gunn acuzator. 

— Exagerez situaţia! îl întrerupse Sandecker acid. Exact cuvintele 
pe care mi le-au aruncat în faţă cretinii din Congres când am început 
să trag clopotul de alarmă şi să îi implor să ne susţină ca să izolăm şi 
să rezolvăm problema. li interesează mai mult să se agaţe de putere 
şi să promită luna de pe cer ca să fie realeşi. M-am săturat până în gât 
de audierile lor nesfârşite şi stupide, de laşitatea lor când vine vorba 
să susţină chestiuni impopulare şi de felul în care cheltuiesc banii 
naţiunii aducând-o la sapă de lemn. Sistemul bipartit a devenit o 
cloacă a fraudelor şi a promisiunilor criminale. Ca şi în cazul 
comunismului, marele experiment al democraţiei se veştejeşte în 
corupţie. Cui naiba să-i pese că oceanul moare? La naiba, mie îmi 
pasă. Sunt dispus să-mi dau şi viaţa ca să salvez lumea. 

Ochii lui Sandecker străluceau de furie şi îşi strânse buzele cu 
vehemenţă. Pitt fu uluit de reacţia lui. Nu îi stătea deloc în fire. 

— Se aruncă deşeuri periculoase în aproape toate râurile din lume, 
zise Pitt cu glas scăzut aducând discuţia la subiect. Ce e atât de 
extraordinar în poluarea Nigerului? 

— Faptul că duce la crearea fenomenului cunoscut sub numele de 
„apa roşie”, care se întinde cu viteză la o scară înfricoşătoare. 

— Apa fermecată ardea împietrită şi roşie, cita Pitt. 

Sandecker îi aruncă o privire lui Gunn, apoi se concentră asupra lui 
Pitt: 

— Ai înţeles mesajul. 

— Dar nu şi ce înseamnă, admise Pitt. 

— Sunteţi cu toţii scufundători, zise Chapman, aşa că ştiţi probabil 
că apa roşie este produsă de creaturi microscopice numite 
dinoflagelate, microorganisme care conţin un pigment roşu care dă 
apei o culoare roşie-maronie când proliferează şi plutesc în masă. 

Apăsă din nou un buton al telecomenzii şi continuă să vorbească, în 


timp ce pe ecran apăru imaginea unui microorganism ciudat. 

— S-a vorbit de apele roşii din cele mai îndepărtate timpuri. Se 
spune că Moise a transformat apele Nilului în sânge. Homer şi Cicero 
au vorbit şi ei despre o pată roşie în mare, la fel şi Darwin în timpul 
călătoriei în Beugle. În timpurile moderne, astfel de incidente se 
petrec în întreaga lume. Cel mai recent a avut loc pe ţărmul vestic al 
Mexicului, după ce apa a devenit vâscoasă şi nocivă. Fluxul roşu 
rezultat a cauzat moartea a miliarde de peşti, crustacee şi broaşte 
țestoase. Chiar şi scoicile au fost distruse. Plaja a fost închisă pe o 
rază de peste trei sute de kilometri şi sute de localnici şi turişti au 
murit pentru că au mâncat peşte contaminat de specia de 
dinoflagelate toxice. 

— Am făcut scufundări în ape roşii, zise Pitt şi nu am păţit nimic. 

— Din fericire, ai înotat printr-una din speciile inofensive, îi explica 
Chapman. Există o specie mutantă descoperită recent, care produce 
cele mai periculoase toxine biologice pe care le-am întâlnit vreodată. 
Toate formele de viaţă marină ce intră cât de puţin în contact cu 
acesta sunt distruse. Câteva grame din această toxină, ingerate de 
om chiar şi prin mâncare sunt letale. 

— Atât de puternică e? 

Chapman dădu din cap: 

— Atât de puternică. 

— Şi, ca şi cum toxina nu era destul de rea, adaugă Sandecker, 
oribilele creaturi se devoră unele pe altele într-o orgie de canibalism 
marin ce scade dramatic cantitatea de oxigen din apă şi sufocă toţi 
peştii şi algele care au reuşit să supravieţuiască. 

— lar răul de-abia începe, continuă Chapman. Şaptezeci la sută din 
cantitatea de oxigen a Pământului e furnizat de diatomee, plantele 
minuscule, cum ar fi algele, ce trăiesc în mare. Restul vine de la 
vegetaţia de pe uscat. Nu e nevoie să vă explic pe larg cum 
diatomeele din apă sau copacii din junglă produc oxigen prin 
fotosinteză. Aţi învăţat despre asta în şcoala primară. Toxicitatea 
sufocantă a dinoflagelatelor, care se strâng şi formează apa roşie 
ucide diatomeele. In lipsa diatomeelor, nu mai există oxigen. Tragedia 
e că luăm oxigenul de bun, fără să ne gândim niciodată că cel mai mic 
dezechilibru în cantitatea produsă de plante şi ceea ce ardem prin 
bioxidul de carbon poate însemna ultima noastră suflare. 

— Există vreo şansă să se autodevore şi să dispară? 

Chapman clatină din cap: 

— işi recuperează pierderile într-un ritm de zece naşteri la un 
deces. 

— Fluxurile de apă roşie nu se dispersează până la urmă? întrebă 
Gunn. Sau nu pier complet când intră în contact cu alţi curenţi de apă, 
mai rece? 


Sandecker clătina din cap: 

— Din nefericire, nu ne confruntăm cu condiții normale. 
Microorganismele mutante par imune la schimbările de temperatura 
ale apei. 

— Adică nu e nici o şansă ca fluxul roşu să dispară? 

— Nu de unul singur, răspunse Chapman. Ca nişte trilioane de 
clone ale lui Frankenstein, dinoflagelatele se reproduc într-un ritm 
astronomic, în loc să fie câteva mii la un galon de apă, s-au înmulţit la 
aproape un miliard pe galon. O astfel de creştere n-a mai fost 
înregistrată până acum. In clipa de faţă, sunt de nestăvilit. 

— Unde se presupune că îşi are originea fluxul roşu mutant? întreba 
Pitt. 

— Factorul instigator din spatele acestei noi specii de dinoflagelate 
atât de prolifice este necunoscut. Credem că râul Niger aduce în 
ocean un anume contaminant ce provoacă mutaţia dinoflagelatelor, 
cărora le prieşte apa de mare şi le măreşte ciclul de reproducere. 

— Ca un sportiv care ia steroizi, remarcă Giordino sec. 

— Sau afrodiziace, rânjii Gunn. 

— Sau medicamente pentru fertilitate, aruncă Pitt. 

— Dacă fluxul roşu nu e oprit şi se extinde în toate oceanele, 
acoperindu-le suprafaţa ca o pătură uriaşă de dinoflagelate toxice, 
explică Chapman, producţia de oxigen se va reduce până la un nivel 
prea scăzut pentru ca viaţa să mai fie posibilă. 

— Ne-ai expus un scenariu sumbru, domnule doctor Chapman. 

— Mai degrabă o poveste de groază, zise Pitt încet. 

— Nu pot fi distruse cu substanţe chimice? întrebă Giordino. 

— Un pesticid? zise Chapman. E posibil să înrăutăţească situaţia. 
Cel mai bine e să smulgem răul din rădăcină. 

— Există vreo limită de timp pentru acest dezastru? îl întrebă Pitt 
pe Chapman. 

— Dacă fluxul contaminant nu poate fi oprit în următoarele patru 
luni, va fi prea târziu. Până atunci, se va întinde pe o suprafaţă prea 
mare ca să mai poată fi controlată. Pot avea de asemenea şi o viaţă 
independentă, fiind capabile să se hrănească autodevorându-se şi 
transmițând progeniturilor toxina otrăvitoare luată din Niger, spuse el. 
Se opri apoi, să apese un buton pe telecomandă şi pe ecran apăru un 
grafic colorat. Analiza computerului arată că milioane de oameni vor 
începe să moară prin sufocare lentă în opt luni, cel mult zece. Copiii 
mici, cu plămânii încă nedezvoltaţi, vor muri primii, nemaiputând nici 
să plângă din lipsă de aer, iar pielea li se va învineţi şi vor intra în 
comă ireversibilă. Nu va fi o privelişte frumoasă pentru cei câţiva care 
vor muri ultimii. 

Giordino părea neîncrezător: 

— E greu de conceput că lumea întreagă va muri din lipsă de 


oxigen. 

Pitt se ridică şi se apropie de ecran studiind cifrele reci ce indicau 
timpul care îi mai rămăsese omenirii. Apoi se întoarse şi se uită la 
Sandecker: 

— Pe scurt, vrei ca eu, Al şi Rudi să pornim cu un vas de cercetare 
în susul râului şi să analizăm probe de apă până dăm de sursa 
contaminării care formează apa roşie. Apoi, să găsim o soluţie de 
rezolvare a problemei. 

Sandecker aproba din cap: 

— Intre timp, noi vom încerca să găsim o substanţă care să 
neutralizeze apele roşii. 

Pitt se duse să studieze harta râului Niger atârnată pe un perete. 

— Şi dacă nu găsim originea în Nigeria? 

— Continuaţi să mergeţi în susul râului până o găsiţi. 

— Prin centrul Nigeriei, spre nord-vest unde râul separă ţările Benin 
şi Niger, apoi în Mali. 

— Dacă se va dovedi necesar, da, zise Sandecker. 

— Care e situaţia politică în aceste ţări? întrebă Pitt. 

— Trebuie să recunosc că e uşor instabilă. 

— Ce numeşti tu „uşor instabilă”? întrebă Pitt sceptic. 

— Nigeria, îşi începu Sandecker expunerea, ţara cu cea mai mare 
populaţie din Africa - o sută douăzeci de milioane - este în toiul 
răzmeriţei. Noul guvern democratic a fost înlăturat de armată luna 
trecută, a opta răsturnare în numai douăzeci de ani, ca să nu mai 
punem la socoteală nenumăratele lovituri eşuate. Ţara e sfâşiată de 
obişnuitele războaie etnice şi de ura dintre musulmani şi creştini. 
Opoziția asasinează funcţionarii guvernamentali care sunt acuzaţi de 
corupţie şi proastă administrare. 

— Pare un loc vesel, mormăi Giordino. De-abia aştept să miros 
praful de puşcă. 

Sandecker îl ignoră. 

— Republica Benin se află sub o dictatură foarte strictă. 
Preşedintele Ahmed Tougouri a instaurat un regim de teroare. De 
cealaltă parte a râului, în Niger, şeful statului e susţinut de Muammar 
al Gaddafi al Libiei, care vrea să pună mâna pe minele de uraniu ale 
ţării. Ţara e că o bombă gata să explodeze. Gherile rebele - peste tot. 
Vă sugerez să rămâneţi în centrul râului când treceţi pe acolo. 

— Şi Mali? întrebă Pitt. 

— Preşedintele Tahir e o persoană decentă, dar e legat de 
generalul Zateb Kazim aflat în fruntea unui consiliu militar suprem 
format din trei membri, care secătuieşte ţara. Kazim e un individ 
extrem de scârbos, un dictator care acţionează din spatele unui 
guvern onest de faţadă. 

Pitt şi Giordino îşi zâmbiră cinic şi clătinară din cap. 


— Aveţi vreo problemă? întrebă Sandecker. 

— „O croazieră de plăcere în susul râului Niger”, repetă Pitt 
cuvintele amiralului. Nu aveam decât de parcurs, plini de bună 
dispoziţie, o mie de kilometri în susul unui râu care mişună de rebeli 
ascunşi la țărm gata de atac, de vase de patrulare înarmate, greu de 
evitat şi unde e destul de greu să opreşti ca să faci plinul fără să fii 
arestat şi executat ca spion străin. Toate astea în timp ce adunăm, ca 
din întâmplare, probe chimice de apă. Nici o problemă, domnule 
amiral, absolut nici o problemă, numai că e sinucidere curată. 

— Da, zise Sandecker imperturbabil, aşa pare, dar cu puţin noroc 
veţi scăpa din asta fără nici un fel de inconvenient. 

— Să văd cum mi se zboară creierii mi se pare mai mult decât un 
simplu inconvenient. 

— V-aţi gândit să folosiţi informaţii obţinute din satelit? întrebă 
Gunn. 

— Nu oferă nivelul necesar de precizie, răspunse Chapman. 

— Nici dintr-un avion care să zboare foarte jos? încercă Giordino. 

Chapman clătină din cap: 

— Aceeaşi chestie. Nu merge să târăşti senzori prin apă la viteze 
supersonice. Ştiu foarte bine, pentru că am participat la un 
experiment care a încercat lucrul ăsta. 

— Există aici, la bord, laboratoare de înaltă clasă, zise Pitt. De ce nu 
mergeţi în deltă ca să stabiliţi măcar tipul, clasa şi nivelul 
contaminării? 

— Am încercat, replică Chapman, dar o canonieră nigeriană ne-a 
pus pe fugă înainte să ajungem la o sută de kilometri de gura râului. 
Prea departe pentru o analiză precisă. 

— Proiectul nu poate fi dus până la capăt decât de un vas mic bine 
echipat, zise Sandecker. Unul care să poată trece prin vârtejuri şi ape 
puţin adânci. Nu există altă modalitate. 

— A încercat Departamentul de Stat să convingă guvernele acestor 
ţări să lase o echipă de cercetare să studieze râul cu scopul de a salva 
miliarde de vieţi? întrebă Gunn. 

— Au fost abordaţi direct. Nigerienii şi malienii au refuzat fără să 
stea pe gânduri. Au venit respectaţi oameni de ştiinţă în Africa de 
Vest să le explice situaţia. Liderii africani nu au crezut nimic, chiar le- 
au râs în faţă. Nu poţi să-i învinuieşti. Mentalitatea lor nu e chiar 
monumentală. Nu pot gândii la o scară atât de mare. 

— Nu a crescut rata mortalităţii în ţările lor din cauza celor care au 
băut din râul contaminat? întrebă Gunn. N 

— Nu foarte mult, clătină Sandecker din cap. În râul Niger nu 
plutesc numai chimicale. Oraşele şi satele de pe maluri aruncă şi 
deşeuri menajere în apă. Localnicii ştiu că nu trebuie să bea din râu. 

Pitt cântări implicaţiile şi nu fu încântat deloc. 


— Aşadar crezi că o operaţiune sub acoperire e singura şansă de a 
depista sursa contaminării? 

— Da, zise Sandecker cu hotărâre. 

— Sper că ai un plan care să ne ajute să depăşim obstacolele. 

— Bineînţeles că am un plan. 

— Putem să ştim şi noi cum va trebui să procedăm ca să găsim 
sursa contaminării şi să rămânem şi în viaţă în acelaşi timp? întrebă 
Gunn pe ton scăzut. 

— Nu e nici un secret, zise Sandecker exasperat. Sosirea voastră va 
fi anunţată ca vacanţă de lucru a trei oameni de afaceri francezi 
bogaţi care vor să investească în Africa de Vest. 

Gunn păru şocat, iar Giordino, uluit. Faţa lui Pitt se umbri de furie. 

— Deci ăsta e planul tău, zise Pitt. 

— Da şi e foarte bun, se răsti Sandecker. 

— E o nebunie. Eu nu mă duc nicăieri. 

— Nici eu, pufni Giordino. Arăt a francez cât Al Capone. 

— Nici eu, adaugă Gunn. 

— İn mod sigur nu într-un vas de cercetare lent şi neînarmat, 
declară Pitt ferm. 

Sandecker păru că nu observă răscoala celor trei. 

— Asta îmi aminteşte că am uitat să vă spun partea cea mai 
interesantă. Vasul. Când îl veţi vedea, vă garantez că o să vă 
răzgândiţi. 

Dacă Pitt visase să atingă performanţe înalte, să dispună de stil, 
confort şi destulă putere de foc ca să scufunde flota a şasea 
americană, le găsi pe toate în nava promisă de Sandecker. O singură 
privire la liniile ei zvelte şi rafinate, la mărimea motoarelor şi la 
incredibilul armament ascuns şi Pitt fu câştigat. 

O capodoperă a echilibrului aerodinamic între fibra de sticlă şi 
oţelul inoxidabil; era numită Calliope, după muza poemelor epice. 
Proiectată de inginerii de la NUMA şi construită în mare secret, într-un 
şantier naval dintr-o mlaştină a Louisianei, avea carena de 
optsprezece metrii cu centrul de gravitate coborât şi fundul aproape 
plat, putând pluti în ape de numai 1,5 metri adâncime, fiind astfel 
ideală pentru canalele puţin adânci de pe cursul superior al râului 
Niger. Era propulsată de trei motoare turbo diesel V-12 care îi 
permiteau să atingă o viteză maximă de şaptezeci de noduri. Nimic nu 
fusese lăsat la voia întâmplării în construcţia ei. Era unică, proiectată 
pentru o misiune specifică. 

Pitt stătea la cârmă bucurându-se de forţa şi de uşurinţa cu care 


superiahtul plutea cu treizeci de noduri pe apele albastre-cenuşii ale 
deltei Nigerului. Ochii lui cercetau fără oprire apa şi ţărmul pe lângă 
care trecea în viteză, aruncând din când în când o privire pe o 
diagramă şi pe numerele digitale ale sondei de adâncime. Trecuse pe 
lângă un vas de patrulare, dar membrii echipajului acestuia nu 
făcuseră decât să îşi fluture mâinile plini de admiraţie pentru iahtul ce 
plutea pe suprafaţa râului. Un elicopter militar se învârtise curios în 
cercuri pe deasupra şi un avion militar franțuzesc Mirage coborâse să 
vadă mai bine nava şi apoi zburase mai departe, aparent satisfăcut. 
Până acum totul mersese bine. Nu încercase nimeni să îi oprească. 

Jos, în interiorul spaţios, Rudi Gunn stătea în mijlocul unui laborator 
micuţ, dar extrem de sofisticat, conceput de o echipă multidisciplinară 
de oameni de ştiinţă şi incluzând echipament compact de ultimă oră 
pentru explorarea spaţiului, construit de NASA. Laboratorul nu fusese 
aranjat doar pentru analizarea probelor de apă, ci şi pentru 
transmiterea prin satelit a datelor acumulate unei echipe de 
cercetători de la NUMA care lucrau cu baze de date computerizate 
pentru a identifica compuşi complecşi. 

Gunn, om de ştiinţă până în măduva oaselor, uitase de orice pericol 
de dincolo de pereţii elegantei nave. Se cufundase complet în munca 
lui, lăsându-le lui Pitt şi Giordino sarcina de a-l feri de orice întreruperi. 

Motoarele şi armamentul erau departamentul lui Giordino. Ca să nu 
mai audă zumzetul motoarelor, îşi pusese căşti conectate la un 
casetofon şi îl asculta pe Harry Connick Jr. Cântând la pian şi 
interpretând vechi melodii de jazz. Stătea pe o bancă tapiţată în sala 
motoarelor despachetând câteva cutii pline cu lansatoare de rachete 
portabile şi proiectilele lor. Rapier era o nouă armă multifuncţională 
concepută pentru atacarea avioanelor subsonice, a vaselor, tancurilor 
şi buncărelor de beton. Puteai trage cu ea de pe umăr sau de pe 
suportul sistemului central de tragere. Giordino monta ansamblurile şi 
le aşeza în lăcaşuri pentru ca proiectilele să poată fi trase prin orificiile 
blindate ale turelei de deasupra sălii motoarelor, ce arăta pentru toată 
lumea ca un luminator inofensiv. Suprastructura aparent inocentă se 
înălța la un metru de puntea de la pupa şi se putea învârti într-un arc 
de 220 de grade. După ce montă lansatoarele şi elementele de 
ghidare, iar apoi inseră proiectilele în tuburile lor, Giordino începu să 
se concentreze asupra curăţării şi încărcării unui mic arsenal de puşti 
automate şi pistoale. Pe urmă despachetă o ladă de grenade 
incendiare şi puse cu grijă patru dintre ele în încărcătorul unui 
lansator automat de grenade. Işi făceau cu toţii treaba cu eficienţă şi 
cu un devotament necondiţionat, pentru a asigura succesul misiunii şi 
supraviețuirea lor. Amiralul Sandecker îi alesese pe cei mai buni. Nu 
ar fi găsit o echipă mai bună, care să se lupte cu imposibilul, nici dacă 
ar fi răscolit întreaga ţară. Increderea lui în ei era aproape fanatică. 


Parcurgeau kilometru după kilometru. Munţii Camerunului şi 
dealurile Yorubei din partea de sud a râului se înălţară ca într-o ceaţă 
aplatizată de umiditatea densă. Pădurile tropicale alternau cu cele de 
salcâmi şi mangrove. Sate şi oraşe mici apăreau şi dispăreau imediat 
în timp ce botul Ca//iopei tăia apa lăsând în urmă un val de spumă în 
formă de V. 

Pe râu circulau tot felul de vase, de la canoe până la vechi 
feriboturi pufăitoare supraîncărcate cu pasageri care fluturau din 
mâini şi până la vase mici pentru transportat marfă, pătate de rugină, 
târându-se greoaie de la un port la celălalt şi scoțând un fum negru 
împrăştiat de briza slabă dinspre nord. Era o scenă paşnică, dar Pitt 
ştia că nu va dura. La fiecare cot al râului îi putea aştepta o 
ameninţare gata să îi trimită la o întâlnire cu diavolul. 

În jurul prânzului, trecură pe sub imensul pod de o mie patru sute 
patru metri ce traversa râul din portul şi centrul comercial Onitsha 
până în oraşul agricol Asaba. Catedrale romano-catolice stăteau de 
veghe pe străzile aglomerate ale Onitshei, mărginite de uzine. 
Docurile erau pline de nave şi barje ce transportau alimente şi alte 
produse în josul râului şi importau mărfuri din susul râului, din Delta 
Nigerului. 

Concentrat, Pitt se strecura prin traficul de pe râu trecând periculos 
de aproape pe lângă vasele mai mici. Zâmbi văzând pumnii scuturaţi 
şi blestemele furioase aruncate spre Calliope, al cărei siaj zgâlţâia 
puternic celelalte vase. leşit din port, se relaxă, îşi luă mâinile de pe 
cârmă şi mişcă din degete. Era la cârmă de aproape şase ore, dar nu 
era obosit sau amorţit. Avea un scaun la fel de confortabil ca fotoliul 
unui director, iar cârma era uşoară ca volanul unui automobil de lux. 

Giordino îşi făcu apariţia cu o sticlă de bere Coors şi un sandviş cu 
ton: 

— M-am gândit să-ţi aduc ceva de mâncare. N-ai mâncat de când 
am plecat. 

— Mulţumesc. Nu mi-am auzit stomacul ghiorăind din cauza 
zgomotului motoarelor. 

Pitt îşi lăsă prietenul la cârmă făcând semn cu capul spre botul 
navei: 

— Ai grijă când treci pe lângă remorcherul cu cele două şlepuri. Se 
mişcă dintr-o parte în alta pe tot canalul. 

— O să păstrez distanţa la babord, zise Giordino. 

— Suntem pregătiţi să respingem inamicii? rânjii Pitt. 

— Suntem. i-a dat cineva vreo bătaie de cap? 

Pitt clătină din cap: 

— Un elicopter şi un avion au trecut pe deasupra, iar de la bărcile 
de patrulare n-am primit decât semne prietenoase. Altfel, o zi liniştită 
şi călduroasă pe râu. 


— Probabil că birocraţii locali au crezut ce le-a îndrugat amiralul. 

— Să sperăm că şi cei din ţările de mai sus vor fii la fel de creduli. 

Giordino făcu un semn cu degetul mare spre steagul francez, ce 
flutura la pupa: 

— M-aş simţi mai bine dacă am fi avut stelele şi dungile, iar în 
spatele nostru ar fi venit Departamentul de Stat, Ralph Nader, echipa 
de fotbal Denver Broncos şi o companie de soldaţi din infanteria 
marină. 

— Nici vasul de luptă /owa n-ar fii fost rău. 

— E rece berea? Am pus o ladă în frigider acum o oră. 

— Destul de rece, răspunse Pitt muşcând din sandviş. Rudi a 
descoperit ceva? 

Giordino clătină scurt din cap: 

— E pierdut într-un tărâm al chimicalelor. Am încercat să fac 
conversaţie cu el, dar m-a concediat urgent. 

— Am să-i fac o vizită. 

Giordino căscă: 

— Ai grijă, să nu-l enervezi! 

Pitt râse şi cobori scara în laboratorul lui Gunn. Micuţul cercetător 
studia nişte foi printate din computer, cu ochelarii împinşi pe frunte. 
Giordino se înşelase în privinţa stării lui de spirit. Era chiar bine 
dispus. 

— Ai găsit ceva? îl întrebă Pitt. 

— Râul asta nenorocit are în el toţi poluanţii cunoscuţi şi încă alţi 
câţiva pe deasupra, zise Gunn. E mult mai contaminat decât tot ce-am 
văzut în zilele de restrişte pe Hudson, James şi Cayuhoga. 

— Pare complicat, zise Pitt şi se plimbă prin cabină studiind 
echipamentul sofisticat ce umplea tot spaţiul de la podea până la 
tavan. Ce rol au instrumentele astea? 

— De unde ai luat berea? 

— Vrei şi tu una? 

— Sigur. 

— Giordino a băgat o ladă în frigiderul din bucătărie. Aşteaptă o 
clipă. 

Pitt se duse în bucătărie şi se întoarse cu o sticlă de bere rece pe 
care i-o întinse lui Gunn. Gunn luă câteva înghiţituri şi suspină. 

— Bine, acum să-ţi răspund la întrebare, zise el. Există trei 
elemente esențiale ale cercetării noastre. Primul cere un 
microincubator automat. Folosesc aparatul ăsta ca să pun probe 
minuscule de apă în eprubetele cu apa roşie luată din larg. 
Microincubatorul monitorizează optic înmulţirea dinoflagelatelor. După 
câteva ore, computerul îmi dă o estimare despre cât e de puternic 
amestecul şi despre cât e de rapidă înmulţirea creaturilor. Apoi mă joc 
un pic cu numerele şi aflu cât suntem de aproape de sursa problemei. 


— Aşadar apa roşie nu vine din Nigeria. 

— Cifrele sugerează că sursa e undeva mai sus, pe râu. 

Gunn îi arată lui Pitt două aparate pătrate, ca nişte cutii de 
mărimea unor televizoare mici, dar având uşi acolo unde trebuia să fie 
ecranul. 

— Aceste două instrumente folosesc la identificarea periculosului 
ghem, cum îi spun ei, sau al combinației de gheme care ne-a adus 
problema asta. Primul este un cromatograf de gaz/spectrometru de 
masă. Pe scurt, iau pur şi simplu eprubetele cu apă de râu şi le pun 
înăuntru. Sistemul extrage şi analizează automat conţinutul. 
Rezultatele sunt interpretate de computerele pe care le avem la bord. 

— Ce îţi spun, mai exact? întrebă Pitt. 

— Definesc poluanţii organici sintetici, inclusiv solvenţii, pesticidele, 
fenilbenzenul policlorurat, bioxidele şi alţi compuşi chimici. Copilaşul 
ăsta sper că va detecta structura chimica a compusului ce produce 
mutaţia şi provoacă fluxul roşu. 

— Dacă factorul contaminant e un metal? 

— Aici intervine cuplajul inductiv plasmatic şi spectrometrul de 
masă, spuse Gunn arătând spre cel de-al doilea instrument. Rolul lui e 
să identifice automat toate metalele şi celelalte elemente prezente în 
apă. 

— Pare identic cu celălalt, observă Pitt. 

— Funcţionează pe acelaşi principiu, dar tehnologia diferă. Dar 
procedeul e la fel: umplu eprubetele cu apa din râu, apăs pe buton şi 
verific rezultatele din doi în doi kilometri. 

— Ce ţi-a spus până acum? 

Gunn se opri o clipă să se frece la ochii deja înroşiţi: 

— Că râul Niger cară jumătate din metalele cunoscute, de la cupru 
la mercur, aur, argint şi chiar uraniu. Toate în concentraţii cu mult 
peste nivelurile normale. 

— N-o să fie uşor să cerni toată adunătura asta, murmură Pitt. 

— La sfârşit, adăugă Gunn, datele sunt transmise cercetătorilor 
noştri de la NUMA care îmi revăd rezultatele în laboratoarele lor şi 
caută să vadă dacă nu mi-a scăpat ceva. 

Pitt nu îşi dădea seama cum i-ar fi putut scăpa ceva. Era clar că 
vechiul lui prieten era mai mult decât un savant şi un analist 
competent; era un om cu gândire lucidă, clară şi cât se poate de 
constructivă. Avea o minte pătrunzătoare şi nu se dădea bătut 
niciodată. 

— Ai reuşit să-ţi faci vreo idee care ar putea fi compusul toxic care 
ne face probleme? 

Gunn termină berea şi aruncă sticla într-o cutie de carton plină cu 
foi scoase la imprimantă. A 

— „Toxic” e un termen relativ. In chimie nu există compuşi toxici, ci 


doar niveluri de toxicitate. 

— Ei, bine? 

— Am identificat o mulţime de contaminanţi şi de compuşi naturali, 
metalici şi organici. Sistemele înregistrează nivelurile şocante ale unor 
pesticide interzise în Statele Unite, dar folosite încă pe scară largă în 
ţările lumii a treia. Insă n-am reuşit să izolez poluanţii chimici sintetici 
care le fac pe dinoflagelate să o ia razna. In clipa de faţă, nici nu ştiu 
ce caut. Nu pot decât să merg pe bâjbâite. 

— Cu cât înaintăm mai mult, cu atât ne înfundăm mai tare, spuse 
Pitt îngândurat. Speram că ai găsit ceva până acum. Cu cât 
pătrundem mai adânc în Africa, călătoria de întoarcere spre ocean va 
fi mai grea, în special dacă armata din zonă se hotărăşte să îşi bage 
nasul. 

— Obişnuieşte-te cu ideea că s-ar putea să nu găsim ce căutăm, 
zise Gunn, iritat. Habar n-ai câte chimicale există. Peste şapte 
milioane de compuşi chimici artificiali şi, în fiecare săptămână, numai 
chimiştii din Statele Unite creează peste şase mii de compuşi noi. 

— Dar nu pot fi toţi toxici. 

— Intr-o oarecare măsură, majoritatea chimicalelor au proprietăţi 
toxice. Orice e toxic, dacă e înghiţit, inhalat sau injectat în doze 
suficiente. Chiar şi apa poate fi fatală dacă e consumata în exces. 
Prea multă apă elimină electroliţii necesari organismului. 

Pitt îl privi: 

— Deci nu există nici o certitudine şi nici o garanţie. 

— Absolut nici una, clătină Gunn din cap. Tot ce ştiu sigur este că 
nu am trecut prin locul unde plaga noastră fatală se varsă în râu. De 
când am intrat în deltă şi am trecut pe lângă afluenții principali ai 
Nigerului, râurile Kaduna şi Benue, probele de apă le-au înnebunit pe 
dinoflagelate. Dar nu am nici un indiciu cu privire la sursă. Singura 
veste bună e că am eliminat microorganismele bacteriene dintre 
cauzele posibile. 

— Cum le-ai eliminat? N 

— Sterilizând probele de apă de râu. Inlăturarea bacteriilor nu a 
încetinit absolut deloc proliferarea creaturilor. 

Pitt îl bătu uşor pe umăr pe Gunn: 

— Dacă cineva poate opri chestia asta, tu eşti acela, Rudi. 

— O să trec totul prin sită, zise Gunn scoţându-şi ochelarii şi 
ştergându-le lentilele. S-ar putea ca tot ce vă rămâne să fie încă o 
necunoscută, dar promit că am să trec totul prin sită. 


Norocul începu să îi părăsească în după-amiaza următoare, doar la 
o oră după ce trecuseră de graniţa nigeriană şi ajunseseră pe 
porţiunea din râu ce separa Beninul de Niger. Pitt privea în tăcere 
peste botul Ca//iopei la râul mărginit de pereţii junglei umede şi ostile. 


Norii cenuşii dădeau apei culoarea plumbului. În faţă, râul se curba 
uşor şi părea să cheme, ca degetul osos al morii. 

Giordino era la cârmă şi primele semne ale oboselii îi încreţiseră 
pielea din colţul ochilor. Pitt stătea în picioare lângă umărul lui privind 
atent un cormoran ce plutea delicat deasupra apei. Brusc, bătu din 
aripi şi cobori în copacii de pe țărm. 

Pitt luă un binoclu de pe pupitru şi observă botul unui vas ieşit 
puţin în afară de după cotul râului. 

— Localnicii se pregătesc să ne facă o vizită, anunţă el. 

— İl văd, zise Giordino ridicându-se de pe scaun şi ferindu-şi ochii 
de soare cu mâna. Pardon, îi văd. Sunt două vase. 

— Vin direct spre noi, cu armele pregătite şi plini de suspiciuni. 

— Ce steag arborează? 

— Al Beninului, răspunse Pitt. Vasul este de construcţie rusească, 
după cum arată. 

Lăsă binoclul şi întinse o diagramă de recunoaştere a forţelor 
aeriene şi navale din Africa de Vest. 

— Nava de atac riveran, înarmată cu două tunuri cu diametrul de 
30 de milimetri, cu o viteză de tragere în jur de cinci sute de focuri pe 
minut. _ 

— Nu e bine deloc, mormăi Giordino şi se uită pe harta râului. Incă 
patruzeci de kilometri şi ieşim de pe teritoriul Beninului şi intrăm în 
apele Nigerului. Cu puţin noroc şi motoarele la maximum am putea 
ajunge la graniţă până la prânz. 

— Poţi să excluzi norocul din calcule. Indivizii ăştia n-or să ne lase 
să trecem mai departe aşa uşor. Nu pare o inspecţie de rutină, cu 
toate armele îndreptate spre gâtul nostru. 

Giordino se uită în spate şi arătă spre cer: 

— Gluma se îngroaşă. Au chemat şi un vultur. 

Pitt se răsuci şi văzu un elicopter apărând de după ultimul cot al 
râului, la nu mai mult de zece metri deasupra. 

— Toate îndoielile că ar putea fi o întâlnire prietenoasă tocmai s-au 
evaporat. 

— Miroase a capcană, zise Giordino, calm. 

Pitt îl alertă pe Gunn care ieşi din cabina sa electronică şi fu pus la 
curent cu situaţia. 

— Mă aşteptam la asta, zise el scurt. 

— Ne-au aşteptat, spuse Pitt. Nu e o întâlnire întâmplătoare. Dacă 
nu vor decât să ne aresteze şi să confişte nava, or să ne execute pe 
loc ca spioni, când or să vadă că suntem la fel de francezi ca Bruce 
Springsteen. Nu putem permite asta. Datele pe care le-am acumulat 
de când am pornit pe râu trebuie să ajungă la Sandecker şi la 
Chapman. Tipii ăştia sunt puşi pe fapte mari. Nu are sens să facem pe 
inocenţii şi să ne prefacem că vom coopera. Ori se scufundă ei ori noi. 


— Aş putea dobori elicopterul şi, cu puţin noroc, vasul cel mai 
apropiat, zise Giordino. Dar nu pe toate trei. 

— Bine, uite cum facem, spuse Pitt cu glas scăzut privind 
canonierele care se apropiau. 

Le explică planul său, iar Giordino şi Gunn ascultară atenţi. Când 
termină, îi privi şi îi întrebă: 

— Aveţi vreo observaţie? 

— Oamenii de pe aici vorbesc franceza, remarcă Gunn. Cum stai cu 
vocabularul? 

Pitt dădu din umeri: 

— Mă descurc. 

— Atunci să mergem, spuse Giordino cu glasul ca de gheaţă. 

„Oamenii ăştia sunt clasa întâi”, gândi Pitt. Poate că Gunn şi 
Giordino nu erau membri instruiți ai forţelor speciale, dar erau 
curajoşi, competenţi şi dispuşi să lupte alături de el. Nu s-ar fi simţit 
mai încrezător nici la comanda unui distrugător cu rachete cu un 
echipaj de două sute de oameni. 

— İn regulă, zise el cu un zâmbet sumbru. Puneţi-vă căştile şi fiţi 
pregătiţi. Baftă! 


Amiralul Pierre Matabu stătea pe puntea de comandă a canonierei 
blindate şi privea prin binoclu iahtul ce plutea uşor în susul râului. 
Avea aerul unui escroc cântărind cu privirea o pradă uşoară. Matabu 
era scund, pătrăţos, avea în jur de treizeci şi cinci de ani şi purta o 
uniformă ostentativă plină cu şireturi, de concepţie proprie. 
Comandant al marinei militare a Beninului, grad ce îi fusese acordat 
de fratele lui, preşedintele Tbugouri, avea în subordine o flotă formată 
din patru sute de oameni, două canoniere de râu şi trei nave de 
patrulare pe ocean. Experienţa lui, anterioară primirii gradului de 
amiral, era de trei ani ca băiat de punte pe un feribot de râu. 

Comandantul navei, Behanzin Ketou, stătea cu un pas în spatele 
lui. 

— A fost înţelept din partea dumneavoastră să veniţi din capitală şi 
să preluaţi comanda, domnule amiral. 

— Da, zise Matabu cu faţa zâmbitoare. Fratele meu va fi încântat 
când îi voi duce un vas de plăcere atât de frumos. 

— Francezii au ajuns exact când aţi spus dumneavoastră. 

Ketou era înalt, zvelt şi avea o ţinută mândră. 

— Flerul dumneavoastră este cu adevărat remarcabil. 

— Foarte amabil din partea lor să fie pe aceeaşi lungime de undă 
cu mine, zise Matabu cu mândrie şi aroganță. 

Uită să spună că agenţii lui plătiţi îi raportaseră din două în două 
ore fiecare mişcare a Ca/liopei de când intrase în delta Nigeriei. Faptul 
că ajunsese în apele Beninului era ca un vis devenit realitate. 


— Trebuie să fie persoane importante, dacă au un vas atât de 
scump. 

— Sunt agenţi inamici. 

Pe faţa lui Ketou apăru o expresie de neîncredere şi scepticism: 

— Atrag cam mult atenţia pentru nişte agenţi inamici. 

Matabu lasă binoclul să cadă şi se uită urât la Ketou: 

— Să nu-mi pui la îndoială informaţiile, comandante. Crede-mă pe 
cuvânt, când îţi spun că albii ăştia fac parte dintr-o conspirație care 
vrea să jefuiască bogăţiile naturale ale ţării noastre. 

— Vor fi arestaţi şi judecaţi în capitală? 

— Nu, îi vei împuşca tu, după ce urci la bordul navei lor şi descoperi 
dovezi incriminatoare. 

— Poftim? 

— Am uitat să-ţi spun că vei avea onoarea de a conduce echipa 
care va urca la bord, zise Matabu, plin de emfază. 

— Nu se poate să-i executăm, protestă Ketou. Francezii vor cere o 
anchetă când vor afla că mai mulţi cetăţeni influenţi de-ai lor au fost 
ucişi. Fratele dumneavoastră s-ar putea să nu aprobe... 

— Le vei arunca trupurile în râu fără să-mi mai comentezi ordinele, 
îl întrerupse Matabu cu răceală. 

Ketou cedă: 

— Cum doriţi, domnule amiral. 

Matabu privi iar prin binoclu. lahtul era la numai două sute de metri 
distanţă şi începuse să încetinească. 

— Pregăteşte-ţi oamenii pentru abordare. Eu personal le voi ordona 
spionilor să oprească şi să vă primească la bord. 

Ketou vorbi cu ofiţerul secund, care repetă ordinele prin portavoce 
căpitanului celei de-a doua canoniere. Apoi Ketou îşi întoarse din nou 
atenţia către iaht. 

— Se întâmplă ceva ciudat, îi zise lui Matabu. Nu se vede nimeni, cu 
excepţia omului de la cârmă. 

— Celelalte gunoaie de europeni zac probabil beţi în cabine. Nu 
bănuiesc nimic. 

— Straniu, nu par speriaţi de noi sau de tunurile îndreptate spre ei. 

— Tragi doar dacă încearcă să fugă, îl avertiză Matabu. Vreau să 
capturăm vasul întreg. 

Ketou îşi îndreptă binoclul spre Pitt: 

— Cârmaciul ne face semn cu mâna şi zâmbeşte spre noi. 

— N-o să mai zâmbească multă vreme, zise Matabu arătându-şi 
dinţii ameninţător. În câteva minute, va fi mort. 


— „Veniţi la mine acasă, zise păianjenul celor trei muşte”, şopti Pitt 
în timp ce îşi flutura mâna şi zâmbea cu toată gura. 
— Ai zis ceva? îl întrebă Giordino din turelă. 


Mormăiam de unul singur. 

— Nu văd nimic de la prora babord, zise Gunn aflat în poziţie în 
partea din faţa a navei. 

— Care e linia mea de foc. 

— Fii pregătit să îi dobori pe tunari la comanda mea, ţintind de pe 
traversa noastră de la tribord. 

— Unde e elicopterul? întrebă Giordino care nu vedea nimic cu 
pavăza turelei coborâtă. 

Pitt se întoarse şi se uită în sus: 

— Zboară la o sută de metri de pupa noastră şi la o înălţime de 
aproximativ cincizeci de metri deasupra apei. 

Nu existau jumătăţi de măsură în pregătirile lor. Erau convinşi cu 
toţii că elicopterul şi canonierele nu aveau de gând să îi lase să 
treacă. Amuţiră cu toţii, pregătiţi să lupte ca să îşi apere viaţa. Le 
dispăru orice fel de teamă pe măsură ce se apropiau de punctul de 
unde nu mai există întoarcere. Nici nu le trecea prin cap să piardă. Nu 
erau genul care cedează uşor şi întoarce şi celălalt obraz. Trei nave 
înarmate împotriva unuia singur, dar elementul surpriză era de partea 
lor. 

Pitt rezemă lansatorul cu grenade incendiare într-o nişă de lângă 
scaunul său. Fixă clapeta pe repaus, plimbându-şi ochii şi între cele 
două vase. Ignoră elicopterul. In faza de început, acesta avea să fie 
problema lui Giordino. Erau acum destul de aproape şi îi vedea bine 
pe ofiţeri. Trase imediat concluzia că africanul gras care se plimba 
ţanţoş pe puntea de comandă într-o uniformă ca de operetă era 
comandantul. Privi fără să clipească, cu o fascinaţie hipnotică, în ochii 
îngerului morţii din gurile negre ale tunurilor, îndreptate toate spre el. 

Pitt nu avea de unde să cunoască identitatea ofițerului de pe punte 
care îl privea fix prin binoclu. Şi nici nu îi păsa. Dar îi era recunoscător 
pentru greşeala tactică pe care o făcuse oponentul lui, neaşezând cele 
două nave în linie, în centrul râului, blocându-i astfel trecerea, în timp 
ce ar fi putut trage cu toate tunurile în Calliope. 

Calliope se strecură printre cele două canoniere oprite pe loc care 
erau deja trase de curent. Pitt reduse puţin viteza cât să menţină un 
uşor avans. Carenele canonierelor se aflau la mai puţin de cinci metri 
de Calliope. Din locul pilotului, Pitt îi vedea pe majoritatea membrilor 
echipajului stând relaxaţi şi înarmaţi doar cu pistoale automate. Nici 
unul nu avea puşcă. Arătau de parcă îşi aşteptau rândul la un concurs 
de tir. Pitt aruncă o privire inocentă spre Matabu: 

— Bonjour! 

Matabu se aplecă peste balustradă şi îi strigă în franceză să 
oprească şi să îi primească pe oamenii săi la bord. Pitt nu înţelese nici 
o vorbă. li strigă: 

— Pouvez-vous ne recomander un bon restaurant? 


— Ce-a zis? îl întrebă Giordino pe Gunn. 

— Dumnezeule! gemu Gunn. Tocmai l-a rugat pe comandant să îi 
recomande un restaurant bun. 

Canonierele alunecau încet pe lângă ei, în timp ce Pitt ţinea nava 
împotriva curentului. Matabu îi ordonă din nou să oprească şi să-i 
primească pe oamenii săi la bord. 

Pitt înţepeni şi încercă să pară suav şi dezarmant: 

— J'aimerais une bouteille de Martin Ray Chardonnay. 

— Ce-a mai zis acum? întrebă Giordino. 

Gunn părea total debusolat: 

— Cred că a cerut o sticlă de vin de California. 

— Data viitoare o să ceară cu împrumut un borcan de muştar Grey 
Poupon, bolborosi Giordino. 

— Probabil că încearcă să tragă de timp până trec pe lângă noi. 

La bordul canonierei, pe feţele lui Matabu şi Ketou se citea o 
confuzie totală. Pitt strigă din nou, de data asta în limba sa maternă: 

— Nu înţeleg swahili. Puteţi vorbi în engleză? 

Matabu dădu cu pumnul în balustrada podului, exasperat şi din ce 
în ce mai furios. Nu era obişnuit cu o astfel de atitudine. li răspunse 
într-o engleză stricată din care Pitt de-abia înţelese ceva: 

— Sunt amiralul Pierre Matabu, comandantul marinei militare a 
statului Benin, anunţă el bombastic. Stingeţi motoarele şi opriţi nava 
pentru inspecţie. Opriţi sau dau ordin de tragere. 

Pitt dădu din cap furios şi dădu din mâini într-un gest de supunere. 

— Da, da, nu trageţi. Vă rog, nu trageţi. 

Locul pilotului de pe Calliope se apropia încet de pupa canonierei 
lui Matabu. Pitt păstra distanţa între cele două nave, astfel încât doar 
un săritor olimpic ar fi reuşit să treacă de pe o navă pe alta. Doi 
membri ai echipajului aruncară parâme pe punţile de la prora şi de la 
pupa, dar Pitt nu făcu nici o mişcare spre ei. 

— Leagă parâmele, îi comandă Ketou. 

— Sunt prea departe, înălţă Pitt din umeri şi dădu din mână. Staţi 
puţin. O să mă apropii. 

Neaşteptând un răspuns, trase piedica lansatorului şi roti cârma 
astfel încât iahtul făcu un arc de 180 de grade ocolind pupa 
canonierei, apoi se îndreptă şi trase de partea cealaltă a carenei 
acesteia. Acum ambele vase mergeau în paralel cu boturile îndreptate 
în josul râului. Pitt observă cu satisfacţie că tunurile nu puteau fi 
coborâte destul de jos ca să tragă înspre cârma Ca/liopei. 

Matabu se uita spre Pitt cu ochii strălucitori şi fălcile masive întinse 
într-un zâmbet de triumf. Ketou nu împărtăşea starea de spirit a 
superiorului său. Pe faţa lui se aşternuse o expresie extrem de 
suspicioasă. 

Calm, zâmbind încă, Pitt aşteptă până când turela lui Giordino fu în 


linie cu sala motoarelor canonierei. Ţinu cârma cu o mână, iar pe 
cealaltă o băgă sub scaun şi prinse patul lansatorului de grenade. 
Apoi vorbi în şoaptă în microfonul căştii: 

— Elicopterul drept în faţă. Canonieră la tribord. Domnilor, e timpul 
să îi dăm drumul. Pe ei! 

In timp ce Pitt vorbea, Giordino coborî pavăza turelei şi aruncă un 
proiectil rapier drept în rezervorul elicopterului. Gunn sării din trapa 
din faţă cu două arme automate M-16 sub fiecare braţ şi apăsând 
ambele trăgace. Gurile armelor scuipară foc şi îi pulverizară pe tunarii 
vasului inamic de parcă erau pleavă aruncată de combinele de grâne. 
Pitt ridică ţeava lansatorului în aer şi trase prima grenadă incendiară 
peste nava lui Matabu, în suprastructura celeilalte. Neputând să vadă 
bine vasul, trase orbeşte, încercând să ghicească o traiectorie care să 
atingă ţinta. Grenada căzu în apă şi explodă cu un zgomot de tunet. 
Nici al doilea proiectil nu îşi atinse ţinta, explodând tot în apă. 

Matabu fu luat total pe nepregătite de spectacolul ce se dezlănţui 
în jurul lui. | se păru că tot cerul se prăbuşea peste el. Zări cu coada 
ochiului elicopterul explodând în aer cu o flacără uriaşă urmată de o 
ploaie de fărâme de metal şi sticlă ce căzură în râu. 

— Albii nemernici ne-au tras pe sfoară! urla Ketou înnebunit de 
furie că înghiţise momeala. 

Se repezi la balustradă şi îşi clătină pumnul spre Calliope: 

— Coborâţi tunurile şi trageţi! ţipă spre tunari. 

— Prea târziu! urlă Matabu, cuprins de oroare. 

Amiralul intră în panică, se lăsă pe vine şi îngheţă acolo privindu-şi 
echipajul murind secerat de gloanţele lui Gunn. Se uita paralizat, fără 
să îi vină să creadă, la cadavrele răsucite din jurul tunurilor tăcute, 
toţi zăcând în poziţie letală şi inundând puntea cu sângele lor. Nu 
putea să accepte că o navă clandestină, dându-se drept un iaht 
nevinovat sub un steag respectabil, avea atâta putere de foc încât să 
îi transforme mica lui lume tihnită într-un coşmar. Străinul de la cârmă 
adoptase tactica atacului surpriză. Oamenii lui Matabu erau copleşiţi 
de şoc şi păreau să nu îşi mai poată reveni. Se îmbulzeau ca vitele 
speriate de furtună, luaţi pe nepregătite şi înfricoşaţi, căzând fără să 
tragă nici măcar un glonţ. Matabu îşi dădu seama, cu o certitudine 
care îi îngheţa sângele în vine, că avea să moară; fu sigur de asta 
când turela de la pupa iahtului se deschise şi scuipă încă un proiectil 
drept în canonieră. Proiectilul pătrunse în carena de lemn şi lovi un 
generator din sala motoarelor înainte să explodeze. 

Aproape în acelaşi moment, cea de-a treia grenada a lui Pitt îşi 
atinse ţinta. In mod miraculos, grenada lovi un perete etanş şi ricoşă 
într-o trapă deschisă de pe cea de-a doua canonieră. Explodă într-o 
mare de flăcări, detonând şi muniţia şi obuzele din magazia vasului. 
Într-un nor de fum, se înălţă un vârtej de pereţi sfărâmaţi, 


ventilatoare, bucăţi de bărci de salvare şi trupuri mutilate. Nava fu 
distrusă într-o secundă. Unda de şoc porni ca un uragan şi aruncă 
vasul lui Matabu în iaht, aruncându-l pe Pitt cât colo. 

Proiectilul lui Giordino aruncă în aer sala motoarelor, transformând- 
o într-un iad de metal şi lemn sfârtecat. Apa năvălii înăuntru printr-o 
gaură masivă de pe fundul navei şi canoniera începu să se scufunde 
repede. Intregul interior al vasului ardea şi limbi de foc ieşeau prin 
hublouri. Dâre groase de fum negru se răsuceau în aerul tropical şi 
dispăreau în pădurile de pe țărm. 

Nemaiavând alte ţinte la tunuri sau pe punți, Gunn trase rundele 
finale spre cele două siluete de pe puntea de comandă. Două gloanţe 
nimeriră în pieptul lui Matabu, care se ridică în picioare şi rămase aşa 
câteva momente, cu mâinile încleştate pe balustradă şi privind năucit 
sângele ce îi păta uniforma sa imaculată. Apoi se prăbuşi pe punte şi 
rămase inert. 

Câteva secunde, pe râu se lăsă o tăcere disperată, întreruptă doar 
de zgomotul făcut de combustibilul în flăcări. Apoi, fără veste, răsună 
un urlet în agonie ca venit din adâncurile iadului. 

— Gunoaie de europeni! urla Ketou. Mi-aţi ucis echipajul! 

Stătea pe fundalul cerului cenuşiu, cu sângele şiroindu-i dintr-o 
rană la umăr, buimăcit de dezastrul din jurul lui. 

Gunn îl privi peste ţevile armelor golite. Ketou îl privi şi el o 
secundă, apoi îşi întoarse ochii spre Pitt, care se ridica de pe punte 
întinzând mâna spre cârmă. 

— Gunoaie de europeni! repeta Ketou. 

— Ce e corect, e corect! ţipa Pitt spre el încercând să acopere 
trosnetul flăcărilor. Ai pierdut jocul. Abandonează nava. Vom veni să 
te luăm... 

In clipa următoare, Ketou cobori în goană scara şi o luă la fugă spre 
pupa. Nava se înclinase mult spre babord şi bordul îi dispăruse în apă. 
Ketou se lupta să străbată puntea aplecată abrupt. 

— Nu-l lăsa, Rudi! ţipa Pitt în microfon. Se duce spre tunul de la 
pupa! 

Gunn nu zise nimic, dar îşi aruncă armele inutile, se aplecă spre 
compartimentul din faţă şi smulse o armă automată Remington 
TR870. Pitt puse siguranţa lansatoarelor, roti cârma şi învârti nava 
într-un cerc violent aducând-o cu botul spre susul râului. Elicele 
porniră să se rotească rapid făcând apa să fiarbă sub pupa şi Calliope 
sări înainte ca un cal de curse. 

Pe râu nu mai plutea acum decât carburant şi sfărâmături. 


Canoniera comandantului Ketou începuse coborârea finală către 
fundul râului. Carena găurită fu invadată de apa care fâsâie în valuri 
de aburi. Ketou avea apa până la genunchi când ajunse la tunurile de 
la pupa, le îndreptă ţevile spre iaht şi apăsă butonul de declanşare a 
focului. 

— Al! urlă Pitt. 

Primi drept răspuns şuieratul unui proiectil aruncat de Giordino din 
turelă. O dâră de flacără portocalie şi fum alb se înălţă în aer spre 
canonieră. Dar întoarcerea bruscă a navei şi accelerarea îl făcură pe 
Giordino să îşi piardă ţinta. Proiectilul trecu pe deasupra canonierei şi 
explodă în copacii de pe mal. 

Gunn apăru lângă Pitt, ochi atent şi începu să tragă foc după foc 
spre Ketou. Timpul păru să curgă mai încet în vreme ce gloanţele 
plouau peste tunuri şi peste comandantul vasului african. Erau prea 
departe ca să vadă ura şi frustrarea de pe faţa lui neagră, lucioasă. Nu 
văzură nici că murise prăbuşit peste tun, mâna lui fără viaţă 
continuând să apese grea butonul de declanşare a focului. 

O explozie puternică izbucni în spatele Ca//iopei. Pitt viră repede 
spre dreapta, dar ironia luptei nu se consumase încă. Ironie, pentru că 
un mort reuşise să răspundă atacului cu o precizie despre care nu 
avea să afle niciodată. Trâmbe înspumate de apă loviră nava şi 
obuzele începură să zboare pe deasupra locului pilotului unde se afla 
antena parabolică a satelitului, antena de comunicaţii şi repetorul de 
impulsuri pentru navigaţie, făcându-le praf şi aruncându-le rămăşiţele 
în râu. Parbrizul din faţa locului pilotului se făcu ţăndări şi cioburile 
zburară în apă. Gunn se aruncă pe punte cu faţa în jos, dar Pitt nu 
putu decât să se lase peste cârmă şi să încerce să scoată nava din 
zona periculoasă. Nu auzeau explozia obuzelor din cauza zgomotului 
puternic făcut de motoarele turbo diesel. insă vedeau fragmentele ce 
zburau în jurul lor. 

Giordino îşi aruncă ultimul proiectil. Pupa canonierei dispăru brusc 
într-o trâmbă de fum şi foc. Vasul dispăru lăsând în urmă bule de aer 
şi o pată mare de carburant. Marinarii şi flota de râu a amiralului din 
Benin nu mai existau. 

Pitt se forţă să se întoarcă cu spatele spre râul invadat de 
fragmente plutitoare şi să se uite la prietenii lui şi la propria navă. 
Gunn se ridică în picioare clătinându-se şi sângerând din cauza unei 
tăieturi de pe capul său chel. Giordino apăru din sala motoarelor 
arătând ca abia ieşit de pe un teren de handbal, transpirat şi epuizat, 
dar gata pentru un nou joc. Arătă spre râu: 

— O să avem probleme, ţipă în urechea lui Pitt. 

— Poate că nu, ţipă şi Pitt. La viteza asta o să ajungem în Niger în 
douăzeci de minute. 

— Să sperăm că nu există martori. 


— Nu conta pe asta. Chiar dacă nu există supraviețuitori, cineva de 
pe mal trebuie să fi văzut totul. 

Gunn îl prinse de mână şi urlă: 

— Imediat ce ajungem în Niger, trebuie să reduci viteza ca să 
putem reîncepe prospecţiunile. 

— De acord, consimţi Pitt. 

Aruncă o privire rapidă spre antena satelit şi spre cea de 
comunicaţii. De-abia atunci observă că dispăruseră. 

— Nu-l mai putem contacta pe amiral ca să-i dăm un raport 
complet. 

— lar laboratoarele de la NUMA nu mai pot primi datele mele, zise 
Gunn, trist. 

— Păcat că nu-i putem spune cum croaziera de plăcere în susul 
râului s-a transformat într-un coşmar sângeros, urla Giordino. 

— Suntem morţi dacă nu găsim o cale să ieşim de aici, zise Pitt, 
mohorât. 

— Aş vrea să văd faţa amiralului, rânjii Giordino, când o să audă că 
i-am făcut praf nava. 

— O să i-o vezi, ţipă Gunn punând mâinile pâlnie la gură în timp ce 
cobora scara spre cabina electronică. O să i-o vezi. 

„Ce încurcătură îngrozitoare!” gândi Pitt. Se aflau în misiune doar 
de o zi şi jumătate şi deja uciseseră cel puţin treizeci de oameni, 
doborâseră un elicopter şi scufundaseră două canoniere. „Şi toate 
astea în numele salvării umanităţii”, reflecta el cu sarcasm. Oricum, 
nu mai există cale de întoarcere. Trebuiau să găsească agentul 
contaminant înainte ca forţele de securitate din Niger sau Mali să îi 
oprească de tot. In orice caz, vieţile lor nu mai valorau nici cât o 
ceapă degerată în clipa de faţă. 

Aruncă o privire spre antena radarului mic din spatele locului 
pilotului. Există totuşi un Dumnezeu. Antena nu păţise nimic şi încă se 
rotea. Ar fi fost un infern să meargă pe râu noaptea sau prin ceaţă 
fără ea. Pierderea satelitului de navigaţie însemna că erau nevoiţi să 
poziţioneze intrările de contaminanţi în râu prin stabilirea de puncte 
de reper. Dar erau teferi şi nava înainta pe râu cu aproape şaptezeci 
de noduri. Singura grijă a lui Pitt acum era să nu se lovească de vreun 
obiect plutitor sau de vreun buştean scufundat. La viteza cu care 
mergeau, orice coliziune putea distruge fundul carenei şi transforma 
nava într-o epavă. 

Din fericire, pe râu nu mai pluteau obstacole şi calculele lui Pitt se 
dovediră aproape corecte. Trecură în Republica Niger în optsprezece 
minute, iar pe cer şi pe apă nu mai apărură nici un fel de forţe de 
securitate. Patru ore mai târziu, acostau la docul pentru realimentare 
cu combustibil din capitala Niamey. După ce îşi făcură plinul şi 
îndurară hărţuiala tradiţională din partea funcţionarilor africani de la 


Imigrări, li se dădu voie să îşi continue drumul. 

Lăsară în urmă clădirile oraşului Niamey şi podul peste râu numit 
după John F. Kennedy. Giordino li se adresă pe un ton vioi şi vesel: 

— Până acum, e bine. Lucrurile nu se pot înrăutăţi mai mult decât 
atât. 

— Nu e bine, replică Pitt de la cârmă. Şi lucrurile se pot înrăutăţi cu 
mult mai mult. 

Giordino se uită la el: 

— Ce e cu pesimismul ăsta? Oamenii de prin părţile astea nu par să 
aibă nimic cu noi. 

— A mers prea uşor, spuse Pitt încet. Lucrurile nu merg atât de uşor 
în Africa şi în mod sigur nu după mica altercaţie pe care am avut-o cu 
canonierele din Benin. Aţi observat că nu exista nici un poliţist sau 
paznic militar înarmat pe nicăieri când le-am prezentat paşapoartele 
şi actele navei funcţionarilor de la Imigrări? 

— Coincidenţă? ridică Giordino din umeri. Sau neglijenţă? 

— Nici una, nici alta, zise Pitt clătinând din cap serios. Am o 
presimţire că cineva se joacă cu noi. 

— Crezi că autorităţile din Niger ştiu despre ciocnirea noastră cu 
marina militară din Benin? 

— Veştile circulă repede pe aici şi pun pariu că s-a aflat înainte să 
ajungem noi. Armata Beninului a alertat în mod sigur guvernul din 
Niger. 

Giordino nu era convins. 

— Atunci de ce nu ne-au arestat birocraţii locali? 

— N-am idee, zise Pitt dus pe gânduri. 

— Sandecker? sugeră Giordino. Poate că a intervenit el. 

Pitt clătina din cap: 

— Amiralul este mare şi tare în Washington, dar aici nu are nici o 
trecere. 

— Atunci înseamnă că cineva vrea ceva ce avem noi. 

— Aşa s-ar părea. 

— Dar ce? întrebă Giordino, exasperat. Datele noastre despre 
contaminant? 

— În afară de noi, de Sandecker şi de Chapman, nimeni nu ştie 
scopul misiunii noastre. Trebuie să fie altceva dacă nu există o 
scurgere de informaţii. 

— Ce altceva? 

Pitt rânjii: 

— Poate nava noastră. 

— Calliope! exclama Giordino cu neîncredere totală. Nu cred aşa 
ceva. 

— Ba da, zise Pitt, sec. Gândeşte-te bine. O navă supersofisticată, 
construită în secret, capabilă să atingă şaptezeci de noduri şi având 


destulă forţă ca să doboare un elicopter şi două canoniere în trei 
minute. Orice comandant militar vest-african ar da orice ca să pună 
mâna pe ea. 

— Să zicem, acceptă Giordino fără tragere de inimă. Dar răspunde- 
mi la o întrebare. Dacă nava noastră e aşa de tentantă, de ce n-au 
înşfăcat-o cât am făcut plinul în Niamey? 

— Bănuiala mea e că cineva a făcut un târg. 

— Cine? 

— Nu ştiu. 

— De ce? 

— N-aş putea să spun. 

— Şi când va cădea securea? 

— Dacă ne-au lăsat să venim până aici, înseamnă că în Mali. 

Giordino se uita la Pitt. 

— Deci nu ne vom întoarce pe drumul pe care am venit. 

— Ne-am închis drumul când am scufundat flota Beninului. 

— Am crezut întotdeauna că drumul la dus e cel mai distractiv. 

— Distracţia s-a terminat, dacă eşti atât de morbid, încât să 
numeşti situaţia astfel. 

Pitt privi malurile râului. Vegetaţia luxuriantă cedase locul unui 
peisaj sterp, de arbuşti pitici, pietriş şi pământ galben. 

— judecând după teren, va trebui să schimbăm nava cu cămile 
dacă vrem să mai ajungem acasă vreodată. 

— Vom supravieţui, zise Pitt. Amiralul va muta cerul şi pământul, ca 
să ne scape după ce vom găsi toxina otrăvitoare. 

Giordino se întoarse şi se uita melancolic în josul râului. 

— Aşadar asta e, zise el încet. 

— Ce să fie. 

— Râul legendar unde se duc oamenii şi îşi pierd vâslele. 

Buzele lui Pitt se răsuciră într-un rânjet strâmb: 

— În cazul ăsta, hai să coborâm tricolorul francez şi să îl urcăm pe 
al nostru. 

— Avem ordin să ne ascundem naționalitatea, protestă Giordino. 
Nu putem să afişăm stelele şi dungile în misiunea asta. 

— Cine a zis ceva de stele şi dungi? 

Giordino ştiu că păşeşte pe nisipuri mişcătoare. 

— Să îndrăznesc să întreb ce steag vrei să ridici? 

— Pe ăsta. Pitt căută într-un sertar de pe puntea de comandă şi îi 
aruncă lui Giordino un steag negru împăturit. 

— L-am împrumutat de la un bal mascat unde am fost acum câteva 
luni. 

Giordino se uită şocat la craniul din centrul pânzei dreptunghiulare: 

— Steagul piraților! Ai de gând să navigăm sub steagul piraților? 

— De ce nu? întrebă Pitt sincer surprins de reacția lui Giordino. Mi 


se pare cel mai potrivit pentru ceea ce avem de făcut. 

— Ce mai echipă de cercetători suntem! mormăi Hopper privind 
soarele care apunea peste lacurile şi mlaştinile de pe cursul superior 
al râului Niger. N-am reuşit să descoperim decât indiferența tipică a 
lumii a treia faţă de igienă. 

Eva stătea pe un scaun de voiaj lângă o sobiţă pe petrol ca să se 
ferească de răcoarea serii. 

— Am făcut teste pentru toate toxinele existente şi nu am găsit nici 
urmă de vreuna. Maladia noastră fantomă se dovedeşte foarte 
amăgitoare. 

Lângă ea stătea un bărbat mai în vârstă, înalt, solid, cu păr cenușiu 
şi ochii albaştri, înţelepţi şi contemplativi. Era doctorul neozeelandez 
Warren Grimes, epidemiologul-şef al echipei. Se uita dus pe gânduri 
într-un pahar cu sifon. 

— Nici eu n-am găsit nimic. Toate culturile pe care le-am obţinut pe 
o rază de cinci sute de kilometri n-au avut nici un microorganism 
cauzator de boli. 

— E posibil să ne fi scăpat ceva întrebă Hopper aşezându-se pe un 
scaun pliant cu pernuţe. 

Grimes dădu din umeri: 

— Neavând nici o victimă, nu pot să iau interviuri sau să fac 
autopsii, în lipsa victimelor, n-am de unde obţine probe de ţesut şi n- 
am cum să analizez rezultate. Imi trebuie date de observaţie ca să 
compar simptomele şi să fac un studiu de caz. 

— Dacă există persoane care mor din cauza contaminării toxice, 
spuse Eva, nu se află în zona asta. 

Hopper îşi întoarse ochii de la orizontul luminat în portocaliu, luă un 
vas de pe sobiţă şi îşi turnă o cană de ceai. 

— Oare probele au fost false sau exagerate? 

— La sediul Naţiunilor Unite s-au primit doar rapoarte vagi, îi 
reaminti Grimes. 

— Se pare că am început cursa prea devreme, fără date concrete şi 
fără locaţii exacte. 

— Eu cred că cineva încearcă să şteargă orice urmă, zise Eva brusc. 

Se lăsă tăcerea. Hopper îşi mută privirea de la Eva la Grimes: 

— Dacă e adevărat, o face al naibii de bine, murmură Grimes într- 
un târziu. 

— Am şi eu aceeaşi impresie, zise Hopper, curiozitatea lui fiind 
stârnită. Echipele din Niger, Ciad şi Sudan n-au găsit nici ele absolut 
nimic. 


— Toate astea sugerează că în Mali este contaminarea, nu în 
celelalte ţări, zise Eva. 

— Poţi îngropa victimele, observă Grimes, dar nu poţi ascunde 
urmele contaminării. Dacă ar fi fost aici, le-am fi găsit. Părerea mea e 
că alergăm după cai verzi pe pereţi. 

Eva îl privi lung, cu ochii albaştri foarte mari în lumina flăcării de la 
sobiţă. 

— Dacă pot ascunde victimele, pot modifica şi rapoartele. 

— Aha! dădu Hopper din cap. Eva are dreptate. Nu am încredere în 
Kazim şi în echipa lui de şerpi şi nu am avut de la început. Dacă au 
modificat într-adevăr rapoartele ca să ne arunce pe o pistă falsă. Dacă 
contaminarea nu se află unde ni s-a spus că este? 

— O posibilitate ce merită luată în considerare, admise Grimes. Ne- 
am concentrat asupra celor mai umede şi mai dens populate regiuni 
din ţară pentru că e logic că aici ar trebui să se afle cea mai mare 
incidenţă de boală şi contaminare. 

— Ce facem mai departe? întrebă Eva. 

— Ne întoarcem la Tombouctou, zise Hopper cu fermitate. Aţi 
observat expresia de pe faţa oamenilor pe care i-am intervievat 
înainte să plecăm spre sud? Erau nervoşi şi îngrijoraţi. Se vedea clar. 
E posibil să fi fost ameninţaţi ca să nu spună nimic. 

— In special tuaregii din deşert, îşi aminti Grimes. 

— Vrei să spui mai ales femeile şi copii, adaugă Eva. Au refuzat să 
se lase examinaţi. 

Hopper clătina din cap: 

— Eu sunt de vină. Eu am luat decizia să întoarcem spatele 
deşertului. A fost o greşeală. De-abia acum îmi dau seama. 

— Eşti cercetător, nu psiholog, îl consolă Grimes. 

— Da, replică Hopper, sunt cercetător, dar nu-mi place să fiu prostit 
în faţă. 

— Nu am luat nici unul în seamă, zise Eva, atitudinea 
condescendenta a căpitanului Batutta. 

Grimes o privi: 

— Aşa e. O-ho! Ai nimerit-o şi de data asta, fata mea. Acum, că ai 
pomenit de asta, îmi dau seama că Batutta a fost chiar servil în ce 
priveşte cooperarea. 

— Adevărat, dădu Hopper din cap. S-a dat peste cap să ne vadă 
plecaţi mai repede, ştiind că ne ducem la sute de kilometri de pista 
corectă. 

Grimes îşi termină paharul cu sifon. 

— Va fi interesant să vedem ce faţă va face când îi vom spune că 
ne ducem în deşert să o luăm de la început. 

— O să-l anunţe pe colonelul Mansa în următoarea secundă. 

— Am putea să minţim, zise Eva. 


— De ce să minţim? întrebă Hopper. 

— Ca să nu îşi dea seama ce avem de gând. 

— Ascult. 

— Spune-i lui Batutta că proiectul e încheiat. Că n-am găsit nici o 
urmă de contaminare şi că ne întoarcem la Tombouctou, ne strângem 
lucrurile şi luăm avionul spre casă. 

— Nu mai înţeleg nimic. Unde vrei să ajungi? 

— După toate aparențele, echipa a renunţat, explică Eva. Batutta 
ne face semn cu mâna uşurat în timp ce decolăm. Numai că nu 
zburăm la Cairo. Aterizăm în deşert şi ne apucăm din nou de treabă 
pe cont propriu şi fără să ni se uite nimeni peste umăr. 

Cei doi bărbaţi se gândiră câteva secunde la planul Evei. Hopper se 
aplecă în faţă preocupat. Grimes arată de parcă i se ceruse să se urce 
în următoarea rachetă spre lună. 

— Nu se poate, spuse Grimes într-un final, aproape scuzându-se. 
Nu poţi să aterizezi în mijlocul deşertului. E nevoie de o pistă de cel 
puţin o mie de metri. 

— Există destule zone în Sahara unde solul e perfect plat pe sute 
de kilometri, peroră Eva. 

— E prea riscant, susţinu Grimes cu încăpățânare. Dacă Kazim 
prinde de veste, o să plătim scump. 

Eva îi aruncă o privire ascuţită lui Grimes, apoi se uită lung la 
Hopper. Observă un început de zâmbet pe faţa acestuia din urmă. 

— Este posibil, zise ea cu hotărâre. 

— Totul e posibil, dar nu întotdeauna şi practic. 

Hopper dădu cu pumnul în braţul scaunului atât de tare, că aproape 
îl rupse. 

— Cred că merită încercat. 

Grimes se holbă la el: 

— Pe naiba, doar nu vorbeşti serios? 

— Ba da. Pilotul şi echipajul de zbor vor avea ultimul cuvânt, 
bineînţeles. Dar cu ajutorul unui stimulent adecvat, cum ar fi o primă 
consistentă cred că pot fii convinşi să îşi asume riscul. 

— Pierzi ceva din vedere, spuse Grimes. 


— Adică? 
— Ce mijloc de transport folosim după ce aterizăm? 
Eva dădu din cap spre Mercedesul break pe care li-l dăduse 


colonelul Mansa în Tombouctou. 

— Mercedesul e destul de mic ca să încapă prin uşa magaziei. 

— Care se află la doi metri de pământ, zise Grimes. Cum ai de gând 
să îl urci la bord? 

— Vom folosi rampe, zise Hopper jovial. 

— Va trebui să o faci sub nasul lui Batutta. 

— Nu e o problemă insurmontabilă. 


— Maşina aparţine armatei din Mali. Cum o să îi explici dispariţia? 

— Asta e doar un amănunt, ridică Hopper din umeri. Îi vom spune 
colonelului Mansa că un hoţ nomad ni l-a furat. 

— E o nebunie, anunţă Grimes. 

Hopper se ridică brusc: 

— Atunci aşa rămâne. Incepem să punem în practică mica noastră 
şaradă mâine dimineaţă în zori. Eva, te las pe tine să-i informezi pe 
colegii noştri despre plan. Eu o să stau de vorbă cu Batutta şi o să mă 
vait de nereuşita noastră, ca să-i înlătur orice suspiciune. 

— Că veni vorba de supraveghetorul nostru, zise Eva privind în jurul 
taberei, unde se ascunde? 

— İn maşina aceea elegantă plină cu echipament de comunicaţie, îi 
răspunse Grimes. Acolo stă tot timpul. 

— Ciudat cum dispare de câte ori ne adunăm să purtăm o discuţie. 

— Al naibii de politicos din partea lui. 

Grimes se ridică şi îşi întinse braţele deasupra capului să le 
dezmorţească. Aruncă o privire pe furiş spre vehiculul de comunicaţii 
şi, nevăzându-l pe Batutta, se aşeză din nou. 

— Nu se vede. Probabil că stă înăuntru şi se uită la spectacole 
muzicale europene la televizor. 

— Sau îi transmite prin radio colonelului Mansa ultimele bârfe 
despre circul nostru ştiinţific, zise Eva. 

— Nu prea are ce să raporteze, râse Hopper. Nu stă destul pe lângă 
noi ca să vadă cu ce ne ocupăm. 


Căpitanul Batutta nu îi raporta nimic superiorului său în clipa aceea. 
Stătea în interiorul camionetei având pe cap nişte căşti stereo 
conectate la un aparat de ascultare electronic extrem de sofisticat. 
Amplificatorul era montat pe acoperişul camionetei şi îndreptat spre 
sobiţa din centrul taberei. Se aplecă şi reglă amplificatorul bionic, 
mărind suprafaţa de recepţie. 

Fiecare cuvânt rostit de Eva şi de colegii ei, fiecare murmur şi 
şoaptă erau recepționate şi înregistrate fără cea mai mică distorsiune. 
Batutta ascultă până când conversaţia se încheie şi trioul se despărţi - 
Eva pentru a pune la curent restul echipei cu noul plan, iar Hopper şi 
Grimes să studieze hărţile deşertului. 

Batutta ridică receptorul unui telefon legat de un alt satelit pentru 
comunicaţii african şi formă un număr. li răspunse o voce ce părea că 
tocmai se pregătea să caşte: 

— Centrul de securitate, districtul Gao. 

— Căpitanul Batutta. Vreau să vorbesc cu colonelul Mansa. 

— O clipă, domnule, zise vocea grăbită. 

Trecură aproape cinci minute până auzi vocea lui Mansa în 
receptor: 


— Da, căpitane. 

— Cercetătorii de la Naţiunile Unite pun la cale o diversiune. 

— Ce fel de diversiune? 

— Sunt pe punctul să raporteze că nu au găsit nici o urmă de 
contaminare sau vreo victimă... 

— Deci planul excelent al generalului Kazim de a-i îndepărta de 
zonele contaminate a avut succes, îl întrerupse Mansa. 

— Până acum, spuse Batutta. Dar au început să miroasă ceva. 
Doctorul Hopper intenţionează să anunţe că încheie proiectul şi să 
plece împreună cu oamenii săi la Tombouctou, iar de acolo vor lua 
avionul lor închiriat spre Cairo. 

— Generalul va fi încântat. 

— Nu şi când o să audă că Hopper nu are nici o intenţie să 
părăsească Maliul. 

— Ce vrei să spui? întrebă Mansa. 

— Planul lor e să mituiască piloţii ca să aterizeze în deşert şi să 
lanseze o nouă investigaţie în satele de nomazi. 

Falca lui Mansa căzu brusc de parcă avea gura plină cu nisip: 

— Asta ar putea fi un dezastru. Generalul o să fie furios când o să 
audă despre asta. 

— Nu e vina noastră, zise Batutta repede. 

— Ştii cum e când se înfurie. Işi varsă nervii atât pe cei nevinovaţi, 
cât şi pe cei vinovaţi. 

— Noi ne-am făcut datoria, replică Batutta cu convingere. 

— Ţine-mă la curent cu mişcările lui Hopper, îi ordonă Mansa. Am 
să-i raportez personal generalului. 

— E în Tombouctou? 

— Nu, în Gao. Din fericire, se află pe iahtul lui Yves Massarde, care 
e acostat pe râu aproape de oraş. O să iau un avion militar şi am să 
fiu acolo într-o jumătate de oră. 

— Vă urez mult noroc, domnule colonel. 

— Nu-l scăpa pe Hopper din ochi nici o secundă. Informează-mă 
imediat, dacă apare vreo schimbare de planuri. 

— Cum ordonaţi. 


Mansa închise telefonul şi rămase cu ochii la el gândindu-se la 
complicațiile implicate de informaţiile lui Batutta. Dacă nu era 
descoperit, Hopper ar fi putut să-i ducă de nas pe toţi şi să descopere 
victime ale contaminării în Sahara, unde nimeni nu se gândise să 
caute. Asta ar fi fost o calamitate. Căpitanul Batutta îl salvase dintr-o 
situaţie foarte urâtă, posibil chiar de la execuţie sub acuzaţii inventate 
de trădare, felul obişnuit al lui Kazim de a scăpa de ofiţerii care îl 
nemulţumeau. Scăpase ca prin urechile acului. Dacă îl prindea pe 
Kazim bine dispus, putea chiar să prindă o promovare în echipa 


generalului. 

Mansa îşi chema asistentul din biroul alăturat şi îi spuse să îi aducă 
uniforma de paradă şi să pregătească un avion. Era uşor euforic. 
Posibila catastrofă putea fi transformată într-o oportunitate de a-i 
anihila pe intruşii străini. 

O navetă rapidă aştepta la doc sub o moschee când Mansa cobori 
din maşina militară care îl adusese de la aeroport. Un marinar în 
uniformă desfăcu parâmele de la pupa şi de la prora şi sări pe locul 
pilotului. Apăsă butonul de pornire şi motorul puternic V-8 Citroen se 
trezi la viaţă. 

lahtul lui Massarde se legăna în mijlocul râului cu ancora aruncată 
la pupa şi reflectându-şi luminile în curentul unduitor. lahtul era, de 
fapt, un vas cu autopropulsie folosit pe post de locuinţă, cu trei etaje. 
Fundul plat îi permitea să navigheze cu uşurinţă în susul şi în josul 
râului în perioadele în care apele atingeau cota maximă. 

Mansa nu mai fusese niciodată la bord, dar auzise povestindu-se 
despre scara în spirală cu cupolă de sticlă, care urca din spaţiosul 
apartament principal spre heliport. lahtul era unic prin cele zece 
cabine de lux somptuoase, decorate cu antichităţi franţuzeşti, prin 
sufrageria cu tavan înalt cu fresce de pe vremea lui Ludovic al XIV-lea 
luate de pe pereţii unui castel de pe râul Loara, prin sălile pentru băi 
de abur, saunele, jacuzzi şi băile din camera de observaţie rotitoare, 
precum şi prin sistemul electronic de comunicaţie care îl lega pe 
Massarde de imperiul său întins în toată lumea. 

In timp ce urca din barcă pe pasarelă şi apoi pe scara din lemn de 
tec, colonelul spera că va vedea ceva din vasul luxos, dar aşteptările îi 
fură înşelate când Kazim îl întâmpină pe docul de lângă pasarelă. 

— Sper că mi-ai întrerupt conferinţa de afaceri cu domnul Massarde 
din cauza unei chestiuni urgente cu adevărat, cum ai lăsat să se 
înţeleagă în mesaj, zise Kazim cu răceală. 

Mansa îl salută regulamentar şi îşi începu informarea grăbită, dar 
precisă, înflorind faptele şi lustruind detaliile raportului lui Batutta 
despre echipa de cercetători a Naţiunilor Unite, dar fără să 
menţioneze nici măcar o dată numele căpitanului. 

Kazim îl ascultă curios. Ochii negri i se adânciră în orbite şi privi 
fără să vadă luminile strălucitoare ale iahtului, care dansau pe apă. O 
cută îngrijorată îi apăru pe faţă, dar fu în curând alungată de un 
zâmbet dur. 

Când Mansa termină de vorbit, îl întrebă: 

— Când sunt aşteptaţi Hopper şi caravana sa înapoi în 
Tombouctou? 

— Dacă pleacă mâine dimineaţă, ar trebui să ajungă după-amiază 
târziu. 

— Avem destul timp să spulberăm planurile bunului doctor, zise el 


uitându-se în ochii lui Mansa cu o privire de gheaţă. Vreau să pari 
dezamăgit şi plin de solicitudine când Hopper îţi va anunţa eşecul 
cercetărilor. 

— Am să fac tot ce o să pot, îl asigură Mansa. 

— Avionul şi echipajul de zbor sunt încă la sol în Tombouctou? 

Mansa dădu din cap aprobator: 

— Piloții stau la hotelul Azalai. 

— Zici că Hopper are de gând să le dea o primă, ca să aterizeze în 
deşert? 

— Da, asta le-a spus celorlalţi. 

— Trebuie să preluam controlul asupra avionului. 

— Doriţi să îi mituiesc pe piloţi cu o sumă peste cea care are de 
gând să le-o ofere Hopper? 

— Ar fi o risipă de bani, pufni Kazim. Omoară-i. 

Mansa se aştepta la ordinul acesta şi nu avu nici o reacţie. 

— Am înţeles, domnule. 

— Înlocuieşte-i cu piloţi de-ai noştri, care să aibă cam aceeaşi 
greutate şi trăsături faciale asemănătoare. 

— E un plan de geniu, domnule general. 

— Informează-l pe doctorul Hopper că insist ca Batutta să îi 
însoţească la Cairo unde să mă reprezinte în faţa Organizaţiei 
Mondiale a Sănătăţii. El va supraveghea întreaga operaţie. 

— Ce ordine doriţi să le transmit piloților noştri? 

— Ordonă-le, zise Kazim cu o strălucire diavolească în ochii 
întunecaţi, să aterizeze în Asselar. 

— Asselar! Numele se rostogoli pe limba lui Mansa de parcă era 
învelit în acid. 

— Hopper şi oamenii lui vor fi omorâţi în mod sigur de sălbaticii 
mutanti din Asselar, cum au fost şi turiştii din safari. 

— Asta, zise Kazim cu răceală, va hotărî Allah. 

— Şi dacă, cine ştie cum, vor reuşii să supravieţuiască? ridică 
Mansa o chestiune delicată. 

O expresie de cruzime, ce îl înfiora pe Mansa, se întinse pe faţa lui 
Kazim: 

— Pentru astfel de cazuri există Tebezza. 

15 mai 1996 
New York 


Pe aeroportul Floyd Bennett de pe ţărmul Golfului Jamaica, New 
York, un bărbat îmbrăcat ca un hippie din anii şaizeci stătea rezemat 
de un jeep Wagoneer parcat la capătul pustiu al pistei. Se uita printr-o 
pereche de ochelari mici cu rame metalice spre avionul turcoaz ce 
rula prin ceața uşoară a dimineţii, oprind la doar zece metri distanţă. 
Se îndreptă când Sandecker şi Chapman coborâră din avionul 
organizaţiei NUMA şi se duse spre ei să îi întâmpine. 

Amiralul observă maşina şi dădu din cap mulţumit. Detesta 
limuzinele protocolare, insistând să i se dea o maşină obişnuită pentru 
transportul personal. Zâmbi uşor spre directorul vastului centru 
informatic de la NUMA, îmbrăcat în jachetă Levis şi cu părul strâns în 
coadă. Hiram Yaeger era singurul din personalul de conducere al lui 
Sandecker care reuşea să ignore normele de ţinută obligatorie. 

— Mulţumesc că ai venit să ne iei, Hiram. Imi pare rău că te-am 
adus din Washington fără să te anunţ din timp. 

Yaeger veni spre el cu mâna întinsă: 

— Nici o problemă domnule amiral. Aveam nevoie de o pauză de la 
computerele mele. 

Işi dădu capul pe spate ca să-l privească pe doctorul Chapman: 

— Cum a fost zborul din Nigeria, Darcy? 

— Tavanul cabinei a fost prea jos şi scaunul meu prea mic, se 
plânse toxicologul înalt. Şi mai mult decât atât, amiralul m-a bătut cu 
zece la zero la gin rummy. 

— Să vă ajut să duceţi bagajul în maşină, apoi pornim spre 
Manhattan. 

— Ne-ai fixat o întâlnire cu Hala Kamil? întrebă Sandecker. 

Yaeger dădu din cap aprobator: 

— Am sunat la sediul Naţiunilor Unite imediat ce mi-aţi transmis 
prin radio ora la care sosiți. Doamna secretar general Kamil şi-a 
modificat programul ca să ne poată primi. Asistenta ei a fost uimită că 
a făcut asta pentru tine. 

Sandecker zâmbi: 

— Ne cunoaştem de multă vreme. 

— Ne va primi la ora zece şi jumătate. 

Amiralul se uită la ceas: 

— Mai avem o oră şi jumătate. E timpul să bem o ceaşcă de cafea 
şi să luăm micul dejun. 

— Sună bine, zise Chapman printre căscături. Sunt mort de foame. 

Yaeger ieşi din aeroport pe autostradă şi întoarse pe Coney Island 
Avenue unde găsi o braserie. Se aşezară într-un separeu şi dădură 
comandă unei chelneriţe care se holbă ostentativ la silueta 
dominatoare a doctorului Chapman. 

— Ce să fie, domnilor? 

— Somon afumat, brânză topită şi o chiflă. 


Chapman optă pentru pastramă şi omleta cu salam, iar Yaeger nu 
vru decât o gogoaşă. Rămaseră tăcuţi fiecare cu gândurile lui până 
când chelneriţa le aduse cafeaua. Sandecker amesteca un cub de 
gheaţă în ceaşcă, ca să o răcească, apoi se rezemă de spătarul 
banchetei. 

— Ce au copiii tăi electronici de zis despre apele roşii? îl întrebă pe 
Yaeger. 

— Estimările sunt destul de sumbre, zise expertul în computere 
jucându-se cu o furculiţă. Am adus la zi continuu informaţiile despre 
dimensiunea întinderii, după imaginile de pe satelit. Rata de creştere 
e uluitoare. E ca în vechea maximă care zice să începi cu un bănuţ şi 
să dublezi suma în fiecare zi, iar la sfârşitul lunii ajungi milionar. Apa 
roşie din largul vestului Africii se întinde şi îşi dublează mărimea din 
patru în patru zile. Azi-dimineaţă la ora patru acoperea o întindere de 
două sute patruzeci de mii de kilometri pătraţi. 

— Sau o sută de mii de mile pătrate, traduse Sandecker în vechiul 
sistem de măsurare. 

— In ritmul ăsta, va acoperi întregul Atlantic de Sud în trei sau 
patru săptămâni, calculă Chapman. 

— V-aţi făcut vreo idee care e cauza? 

— E posibil ca un agent organo-metalic să provoace mutaţia 
dinoflagelatelor, care formează nucleul fluxului roşu. 

— Organo-metalic? 

— O combinaţie între un metal şi o substanţă organică, explică 
Chapman. 

— Există vreun compus anume care iese în evidenţă? 

— Incă nu. Am identificat o mulţime de contaminanţi, dar nici unul 
nu pare de vină. Tot ce putem presupune în momentul de faţă e că un 
element metalic s-a combinat cumva cu nişte compuşi sintetici sau 
derivați chimici care au fost aruncaţi în râul Niger. 

— Ar putea să fie chiar deşeuri biotehnologice exotice de la vreun 
centru de cercetare, sugeră Yaeger. 

— Nu există în prezent nici un experiment biotehnologic exotic în 
Africa de Vest, zise Sandecker cu fermitate. 

— Cumva, mizeria asta neidentificată acţionează ca excitator, 
continuă Chapman, aproape ca un hormon şi creează fluxul roşu 
mutant, cu o uluitoare rată de creştere şi un uluitor grad de toxicitate 
în acelaşi timp. 

Conversaţia se opri când veni chelneriţa cu micul dejun pe o tavă. 
O lăsă pe masă, se întoarse cu un vas de cafea şi le reumplu ceştile. 

— E vreo şansă să avem în faţă o reacţie bacteriană provocată de 
scurgeri de ape menajere netratate? întrebă Yaeger uitându-se trist la 
gogoaşa lui ce arăta de parcă fusese călcată de un bocanc soios. 

— Apele menajere pot fi un nutritiv pentru alge, exact cum e 


bălegarul pentru sol, zise Chapman. Dar nu e cazul aici. Ne 
confruntam cu un dezastru ecologic de dimensiuni uriaşe şi care nu 
putea fi produs de deşeuri umane. 

Sandecker îşi unse chifla cu brânză topită şi puse somonul 
deasupra. 

— In timp ce noi stăm aici şi ne îndopăm, se formează un flux roşu 
ce va face pata de petrol din 91 din Irak să semene cu o băltoacă din 
prerie. 

— Şi nu putem face nimic, admise Chapman. Fără o analiză 
minuțioasă a probelor de apă, nu pot decât să fac supoziţii despre 
compusul chimic. Avem mâinile legate până nu găseşte Rudi Gunn 
acul în carul cu fân şi locul de unde vine. 

— Ce se mai aude? 

— Despre ce? mormăii Sandecker printre înghiţituri. 

— Despre cei trei prieteni ai noştri de pe Niger, răspunse Yaeger 
iritat de aparenta indiferenţă a lui Sandecker. Transmisia lor de date 
s-a oprit brusc ieri. 

Amiralul aruncă o privire prin restaurant să se asigure că nu îl 
ascultă nimeni: 

— Au intrat într-o mică altercaţie cu două canoniere şi un elicopter 
al marinei Beninului. 

— O mică altercaţie! izbucni Yaeger fără să îi vină să creadă. Cum 
naiba s-a întâmplat aşa ceva? Au păţit ceva? 

— Nu putem decât să sperăm că au supravieţuit şi că n-au păţit 
nimic, zise Sandecker circumspect. Urmau să primească vizitatori la 
bord şi n-au avut de ales decât să deschidă focul. Probabil că 
echipamentul de comunicaţie le-a fost distrus în timpul luptei. 

— Aşa se explică de ce n-am mai primit nimic de la ei, zise Yaeger 
liniştindu-se. 

— Fotografiile venite prin satelit de la Agenţia de Securitate 
Naţională, continua Sandecker, arată că au făcut praf ambele vase şi 
elicopterul şi că au reuşit să treacă graniţa în Mali. 

Yaeger se prăbuşi în scaun. Pofta de mâncare îi dispăruse: 

— N-or să reuşească să mai iasă din Mali. Acolo va fi staţia 
terminus. Am scos de pe computer profilurile membrilor guvernului 
malian. Liderul lor militar are cele mai proaste antecedente în ce 
priveşte respectarea drepturilor omului din toată Africa de Vest. Pitt şi 
ceilalţi vor fi prinşi şi spânzurați de primul palmier. 

— De asta ne întâlnim cu doamna secretar general a Naţiunilor 
Unite, zise Sandecker. 

— Ce poate ea să facă? 

— Naţiunile Unite sunt singura noastră speranţă de a ne recupera 
oamenii şi datele în siguranţă. 

— Incep să am impresia că investigația noastră pe râul Niger n-a 


fost aprobată, nu-i aşa? întrebă Yaeger. 

— Nu i-am putut convinge pe politicieni că situaţia e extrem de 
presantă, zise Chapman frustrat. Tot insistau că trebuie să creeze un 
comitet special care să cerceteze problema. Poţi să crezi aşa ceva? 
Lumea e pe cale de dispariţie, iar iluştrii noştri aleşi vor să-şi dea 
importanţă stând unul în faţa altuia pe fotolii şi făcând vocalize. 

— Darcy vrea să spună, explică Sandecker amuzat de exprimarea 
lui Chapman, că am explicat natura urgenţei preşedintelui, 
secretarului de stat şi câtorva membri ai Congresului. Au refuzat cu 
toţii să forţeze mâna naţiunilor vest-africane ca să ne permită să 
analizăm apa râului. 

Yaeger îl privi fix: 

— Aşa că i-aţi trimis pe Pitt, pe Giordino şi pe Gunn pe furiş, ca să 
nu se piardă timp. 

— Nu există altă posibilitate. Ceasul ticăie. A trebuit să trecem 
peste capul propriului nostru guvern. Dacă se află ceva, am păţit-o. 

— E mai rău decât mi-am imaginat. 

— De aceea avem nevoie de ONU, spuse Chapman. Dacă nu ne 
ajută ei, s-ar putea ca Pitt, Giordino şi Gunn să fie azvârliţi într-o 
închisoare din Mali şi să nu mai iasă niciodată. 

— lar datele de care avem disperată nevoie, zise Sandecker, vor 
dispărea o dată cu ei. 

Ochii lui Yaeger erau plini de tristeţe. 

— l-ai sacrificat, domnule amiral. Ţi-ai sacrificat de bunăvoie cei 
mai buni prieteni. 

Sandecker îi aruncă o privire de granit: 

— Crezi că mi-a fost uşor să iau hotărârea asta? Dată fiind miza, tu 
în cine ai fi avut încredere că va face treaba? Pe cine ai fi trimis în 
susul râului? 

Yaeger îşi masă tâmplele o clipă. Intr-un târziu, dădu din cap: 

— Ai dreptate. Sunt cei mai buni. Dacă cineva poate face 
imposibilul, acela e Pitt. 

— Sunt încântat că eşti de acord, zise Sandecker mohorât, apoi se 
uită din nou la ceas. E timpul să plătim şi s-o ştergem. Nu vreau să o 
fac pe doamna secretar general Kamil să aştepte. Mai ales că am de 
gând să îi cad în genunchi şi să o implor ca un suflet pierdut. 


Hala Kamil, secretar general al Naţiunilor Unite, era egipteancă şi 
avea frumuseţea şi misterul lui Nefertiti. In vârstă de patruzeci şi 
şapte de ani, cu ochi negri ameţitori, păr lung, negru ca abanosul, 
fluturând liber până mai jos de umeri, trăsături delicate puse în 
evidenţă de un ten fără cusur, îşi păstra frumuseţea şi tinereţea în 
ciuda greutăţii pe care i-o punea pe umeri postul său important. Era 
înaltă, iar silueta frumoasă nu se distingea prea bine sub taiorul clasic. 


Se ridică şi ocoli masa de lucru când Sandecker şi prietenii lui fură 
conduşi în biroul ei din sediul ONU. 

— Domnule amiral Sandecker, ce plăcere să vă văd din nou. 

— Plăcerea este a mea, doamnă secretar. 

Faţa lui Sandecker se lumina pur şi simplu în prezenţa unei femei 
frumoase. li strânse mâna şi se înclină uşor. 

— Mulţumesc că m-aţi primit. 

— Mă uimeşti, amirale. Nu te-ai schimbat deloc. 

— lar tu pari şi mai tânără. 

Ea îi aruncă un zâmbet încântător. 

— Să lăsăm complimentele. Amândoi am mai adăugat un rid sau 
două. A trecut multă vreme de când nu ne-am mai văzut. 

— Aproape cinci ani, zise Sandecker, apoi se întoarse şi îi prezentă 
pe Chapman şi pe Yaeger. 

Hala nu dădu importanţă înălţimii lui Chapman sau felului în care 
era îmbrăcat Yaeger. Era obişnuită să întâlnească oameni de toate 
mărimile, dintr-o sută de naţiuni, îmbrăcaţi în toate felurile. Arată cu 
mâna mică spre două canapele aşezate faţă în faţă. 

— Am să fiu scurt, zise Sandecker fără nici un preambul. Am nevoie 
de ajutorul tău într-o chestiune urgentă, în legătură cu dezastrul de 
mediu care ameninţă chiar existenţa rasei umane. 

Ochii ei negri îl priviră cu scepticism: 

— Te exprimi cam dur. Dacă e vorba de o altă previziune sumbră 
despre efectul de seră, am devenit imună. 

— E ceva mult mai rău, spuse Sandecker serios. Până la sfârşitul 
anului, cea mai mare parte a populaţiei lumii va fi doar o amintire. 

Hala privi feţele bărbaţilor din faţa ei. Erau aspre şi întunecate, 
începu să îi creadă. Nu ştia exact de ce îi crede. Dar îl cunoştea pe 
Sandecker destul de bine ca să îşi dea seama că nu îi stătea în fire să 
vorbească în vânt şi nici să susţină că cerul se prăbuşeşte decât dacă 
avea dovezi absolute, ştiinţifice. 

— Spune mai departe, te rog. 

Sandecker îi lăsă să vorbească pe Chapman şi pe Yaeger, care 
prezentară descoperirile lor privitoare la apa roşie ce se întindea 
rapid. După vreo douăzeci de minute, Hala se scuză şi apăsă un buton 
de pe intercomul de pe birou. 

— Sarah, sună-l te rog pe ambasadorul Perului, spune-i că a 
intervenit ceva urgent şi întreabă-l dacă putem amâna întâlnirea până 
mâine tot la ora asta. 

— Apreciem foarte mult timpul şi interesul tău, zise Sandecker şi 
era pe deplin sincer. 

— Nu există nici o îndoială cu privire la oroarea asta? îl întrebă ea 
pe Chapman. 

— Absolut nici una. Dacă fluxul roşu se întinde nestingherit peste 


oceane, va consuma oxigenul necesar vieţii pe pământ. 

— Asta fără să luăm în consideraţie toxicitatea, adăugă Yaeger, 
care va cauza în mod sigur uciderea în masă a tuturor formelor de 
viaţă marină şi a oamenilor şi animalelor care intră în contact cu 
aceasta. 

Hala Kamil se uită la Sandecker: 

— Ce zice Congresul vostru, oamenii voştri de ştiinţă? Trebuie să 
existe preocupare în rândul guvernului vostru şi a comunităţii 
internaţionale de mediu. 

— Există preocupare, replică Sandecker. Am prezentat dovezile pe 
care le avem preşedintelui şi membrilor Congresului, dar roţile 
birocraţiei se mişcă încet. S-au format comitete care studiază 
problema. Dar nu se întrevede nici o hotărâre. Dimensiunile ororii 
acesteia îi depăşesc. Nu îşi dau seama cât de important e timpul. 

— Am transmis, desigur, toate rezultatele cercetărilor noastre 
preliminare  oceanografilor şi specialiştilor în contaminare, zise 
Chapman, dar până nu determinăm cauza exactă a acestei plăgi de 
pe mări, nu putem găsi o soluţie. 

Hala rămase tăcută. li era greu să accepte ideea apocalipsei aşa, 
pe nepusă masă. Intr-un fel, nu avea nici o putere. Poziţia ei ca 
secretar general al ONU era mai mult ca cea a unei regine peste un 
regat iluzoriu. Treaba ei era să supravegheze diverse misiuni de 
menţinere a păcii şi programe comerciale şi de sprijin. Putea da 
instrucţiuni, dar nu putea conduce. 

Se uită peste măsuţa de cafea spre Sandecker: 

— In afară de promisiunea de cooperare a programului de mediu 
ONU, nu văd ce aş putea face. 

Sandecker se simţi mai stăpân pe teren şi vorbi pe un ton coborât 
şi tensionat: 

— Am trimis o navă cu o echipă de oameni pe râul Niger, să 
analizeze apa şi să încerce să găsească sursa exploziei fluxului roşu. 

Hala îi aruncă o privire rece şi ascuţită: 

— Nava ta a scufundat canonierele Beninului? întrebă ea. 

— Ai o minte foarte pătrunzătoare. 

— Am primit rapoarte din întreaga lume. 

— Da, a fost nava de la NUMA, recunoscu el. 

— Presupun că ştii că amiralul marinei militare a Beninului şi fratele 
preşedintelui ţării a fost ucis în luptă. 

— Am auzit. 

— Am înţeles că vasul naviga sub drapel francez. Oamenii tăi ar 
putea fi împuşcaţi ca agenţi inamici de vest-africani pentru că 
lucrează sub drapel străin. 

— Oamenii mei sunt conştienţi de pericole şi s-au oferit voluntari. 
Ştiu că fiecare oră contează şi că trebuie să oprim fluxul roşu până nu 


se întinde atât de tare, că nu va mai fi nimic de făcut. 

— Mai sunt încă în viaţă? 

Sandecker dădu din cap aprobator: 

— Acum câteva ore au trecut graniţa în Mali şi se apropiau de 
oraşul Gao teferi. 

— Cine altcineva din guvern mai ştie de asta? 

Sandecker arătă cu capul spre Chapman şi Yaeger: 

— Doar noi trei şi oamenii de pe navă. Nimeni din afara NUMA, în 
afară de tine. 

— Generalul Kazim, şeful securităţii din Mali, nu e prost. Probabil că 
a aflat despre lupta din Benin şi agenţii lui l-au avertizat despre 
intrarea echipei tale în ţara lui. li va aresta imediat ce acostează. 

— Asta e motivul pentru care am venit aici, doamnă secretar. 

Aşadar asta era, gândi Hala. 

— Ce doreşti de la mine, domnule amiral. 

— Să mă ajuţi să-mi salvez oamenii. 

— Mă gândeam eu că o să ajungem aici. 

— E vital să fie recuperaţi imediat ce descoperă originea 
contaminării. 

— Avem nevoie disperată de datele strânse de ei, zise Chapman 
sec. 

— Deci datele sunt cele pe care doriţi de fapt să le recuperaţi, zise 
ea rece. 

— Nu am obiceiul să abandonez oameni bravi, replică Sandecker, 
împingându-şi bărbia înainte. 

Hala clătină din cap a refuz: 

— Imi pare rău, domnilor. Vă înţeleg disperarea. Dar nu pot pune în 
pericol reputaţia acestui birou luând parte la o operaţiune 
internaţională clandestină indiferent cât de crucială ar fi. 

— Nici dacă oamenii pe care i-ai putea salva sunt Dirk Pitt, Al 
Giordino şi Rudi Gunn? 

Ea făcu ochii mari, apoi se prăbuşi în scaun cu gândurile pierdute în 
trecut pentru o clipă. 

— Incep să înţeleg ce se întâmplă, zise ea încet. Te foloseşti de 
mine, exact cum te-ai folosit şi de ei. 

— Nu pun la cale un meci de tenis între celebrităţi, zise Sandecker 
pe un ton sec. Incerc să previn pierderea unui număr inestimabil de 
vieţi. 

— Tragi drept în inimă, nu-i aşa? 

— Când e necesar. 

Hala vorbi privind în gol: 

— Acum cinci ani, cei trei oameni pe care i-ai trimis pe Niger mi-au 
salvat viaţa de asasini terorişti nu o singură dată, ci de două ori. Prima 
oară s-a întâmplat pe un munte în Breckenridge, Colorado; a doua 


oară s-a întâmplat la o mină abandonată lângă un ghețar în 
Strâmtoarea Magellan. Amiralul Sandecker face apel la conştiinţa mea 
ca să îmi plătesc datoria. 

— Parcă îmi amintesc, zise Yaeger dând din cap, că era în timpul 
căutărilor după Biblioteca din Alexandria. 

Sandecker se ridică şi se aşeză lângă ea: 

— Ne ajutaţi, doamnă secretar? 

Hala rămase nemişcată ca o statuie ce începe să se fisureze uşor. 
Părea să respire greu. Într-un târziu, se întoarse cu faţa la Sandecker. 

— Bine, zise ea încet. lţi promit că voi folosi toate resursele pe care 
le am la dispoziţie ca să îţi scot prietenii din Africa de Vest. Sper 
numai că nu e prea târziu şi că sunt încă în viaţă. 

Sandecker întoarse capul. Nu voia să îi vadă uşurarea din ochi. 

— Mulţumesc, doamnă secretar. lţi rămân dator. Dator vândut. 

— Nici un semn de viaţă? 

Grimes privea atent rămăşiţele în paragină ale orăşelului Asselar. 

— Nu se vede nici măcar un câine sau o capră. 

— Pare mort într-adevăr, zise Eva apărându-şi cu mâna ochii de 
soare. 

— Mai mort ca o broască ţestoasă călcată de o maşină pe 
autostradă, mormăi Hopper uitându-se prin binoclu. 

Stăteau în deşert pe o movilă de pietre privind spre Asselar. 
Singurele urme omeneşti erau nişte dâre de cauciucuri intrând în 
orăşel dinspre nord-est. Straniu, nu erau şi dâre de ieşire. Privind prin 
valurile de căldură ruinele din centrul oraşului, Eva avu impresia unui 
loc abandonat din timpuri străvechi, deasupra căruia plutea o tăcere 
ciudată ce o făcea să se simtă neliniştită şi încordată. 

Hopper se întoarse spre Batutta. 

— Amabil din partea dumneavoastră să cooperaţi cu noi şi să ne 
permiteţi să aterizăm aici, dar e clar că ăsta e un oraş fantomă, 
părăsit. 

Batutta dădu din umeri nevinovat de la volanul camionetei deschise 
Mercedes. 

— O caravană de la minele de sare din Taoudenni ne-a informat că 
există semne de boală în Asselar. Ce să vă spun altceva? 

— Nu strică să aruncăm, o privire, zise Grimes. 

Eva dădu din cap aprobator: 

— Ar trebui să analizăm apa din fântână ca să fim siguri. 

— Dacă vreţi să mergeţi pe jos de aici încolo, zise Batutta, eu o să 
mă întorc la avion ca să îi transport şi pe restul oamenilor 


dumneavoastră. 

— Ar fi drăguţ din partea dumneavoastră, domnule căpitan, zise 
Hopper. Ne-aţi putea aduce şi echipamentul. 

Fără să mai spună nimic, Batutta întoarse maşina într-un nor de 
praf şi o luă pe câmpia plină de arbuşti pitici spre avionul aterizat pe o 
fâşie lungă de teren plat. 

— Al naibii de ciudat din partea lui să devină atât de prevenitor, 
murmură Grimes. 

Eva dădu din cap: 

— Prea prevenitor, după părerea mea. 

— Nu prea îmi place cum miroase treaba asta, zise Grimes privind 
lung spre oraşul încremenit. Dacă am fi într-un film western american, 
aş zice că intrăm într-o ambuscadă. 

— Ambuscadă sau nu, zise Hopper indiferent, hai să încercăm să 
găsim nişte localnici. 

Porni în josul pantei cu paşi mari, părând neafectat de soarele 
prânzului şi de căldura radiată de pietrele de pe sol. Eva şi Grimes 
ezitară o clipă, apoi porniră după el. 

Zece minute mai târziu, intrară pe străzile înguste ca nişte alei ale 
Asselarului. Peste tot, lipsa de preocupare pentru curăţenie era 
evidentă. Peste tot trebuiau să sară peste grămezi de gunoaie ce 
păreau să acopere fiecare metru pătrat de pământ. O briză uşoară şi 
fierbinte îşi schimbă dintr-o dată cursul şi un miros de carne în 
putrefacție le lovi nările. Mirosul oribil se intensifica la fiecare pas, 
părând să vină din interiorul caselor. 

Hopper se abţinu să intre în vreo casă până ajunseră în piaţă. Aici, 
îi întâmpină o privelişte îngrozitoare. Nici unul dintre ei nu mai văzuse 
aşa ceva nici în cele mai urâte coşmaruri: schelete umane 
împrăştiate, tigve aliniate ca la expoziţie, piei uscate şi înnegrite 
atârnând din copacul din piaţă, ce păreau vii sub atacul roiurilor de 
muşte. 

Primul gând al Evei fu că privea urmele unui masacru lăsat în urmă 
de vreo forţă armată. Dar renunţă repede la această teorie, pentru că 
nu explică poziţia craniilor sau pielea jupuită. Aici se întâmplase ceva 
mult mai grav decât atrocitățile comise de soldaţi setoşi de sânge sau 
de bandiți ai deşertului. Se convinse de asta când îngenunche şi ridică 
un os pe care îl identifică drept humerus, osul lung al părţii superioare 
a braţului. Sângele îi îngheţă când descoperi că era crestat şi ciobit de 
ceea ce constată că erau urme de dinţi omeneşti. 

— Canibalism, şopti ea şocată. 

Dintr-un motiv sau altul, bâzâitul muştelor şi observaţia Evei 
adâncii şi mai mult tăcerea de moarte a oraşului. Grimes îi luă uşor 
osul din mână şi îl studie. 

— Are dreptate, îi spuse lui Hopper. Nişte bestii i-au mâncat pe 


oamenii ăştia. 

— După miros, zise Hopper încreţindu-şi nasul, mai există câţiva 
care nu s-au transformat încă în schelete. Aşteaptă aici cu Eva. O să 
mă uit prin case să văd dacă nu găsesc vreunul viu. 

— Nu cred că le plac străinii, se împotrivi Grimes. Eu sugerez să ne 
retragem urgent la avion până nu ajungem pe meniul local. 

— Prostii, zise Hopper sfidător. Avem în faţă un caz extrem de 
comportament anormal. Ar putea foarte bine să fie cauzat de 
contaminantul toxic pe care îl căutăm şi n-am de gând să plec până 
nu văd exact ce se întâmplă. 

— Vin şi eu cu tine, zise Eva hotărâtă. 

Grimes dădu din umeri. Făcea parte din vechea gardă şi nu avea de 
gând să lase o femeie să i-o ia înainte. 

— Foarte bine, vom căuta împreună. 

Hopper îl bătu pe spate: 

— Bravo ţie, Grimes. Va fi o onoare pentru mine să plutim împreună 
în supa zilei. 

Prima casă în care intrară avea pereţii din pietre lipite cu pământ şi 
înăuntru se aflau două cadavre, un bărbat şi o femeie, morţi de cel 
puţin o săptămână. Căldura le uscase deja țesuturile şi le încreţise şi 
întărise pielea. Moartea nu venise repede, ci agonizant de încet, 
deduse Hopper după o examinare rapidă a rămăşiţelor. Nu muriseră 
din cauza unei otrăvi cu acţiune rapidă, ci suferind chinuri groaznice. 

— Nu pot spune prea multe fără un examen patologic, zise Hopper. 
Grimes privi în jos cu faţa calmă şi imperturbabilă. 

— Oamenii ăştia au murit de ceva timp. Aş avea mai multe şanse 
de a identifica indicii solide de la o victimă proaspătă. 

Cuvintele lui i se părură extrem de reci şi de clinice Evei. Se 
cutremura, nu din cauza cadavrelor, ci la vederea unei grămăjoare de 
oase şi cranii mici într-un colţ al casei întunecoase. Nu se putu abţine 
să nu se întrebe dacă cei doi nu îşi omorâseră şi mâncaseră proprii 
copii. Ideea era prea înfiorătoare, ca să mai zăbovească asupra ei, aşa 
că şi-o alungă din minte şi porni de una singură intrând în casa de 
vizavi. 

Trecu pe sub o arcadă mult mai elaborată decât celelalte. Dincolo 
de ea se afla o curte în formă de L curată şi măturată. Aproape o 
blasfemie în comparaţie cu celelalte, pline de mizerie. Duhoarea era 
deosebit de puternică în casa aceasta. Eva umezi o batistă cu apă 
dintr-un bidon de la curea, apoi intră cu grijă dintr-o cameră în alta. 
Pereţii erau foarte albi, iar tavanele înalte cu stâlpi rotunjiţi fixaţi 
peste o rogojină. Erau bine luminate prin numeroase ferestre, toate 
dând în curte. 

Era una dintre casele mai mari din oraş, aparţinând probabil unui 
negustor, judecă Eva văzând scaunele şi mesele ornamentate, ce 


reuşiseră cumva să rămână în picioare, spre deosebire de mobilele 
din celelalte case care erau aruncate peste tot şi sfărâmate. Intră 
încet într-o încăpere mare, dreptunghiulară. | se tăie respiraţia şi 
rămase paralizată privind o grămadă grotescă de membre umane în 
descompunere, aşezate cu grijă în ceea ce părea să fie bucătăria. 

Eva se luptă cu greaţa, simțindu-se dintr-o dată vlăguită şi 
înspăimântată. Fugi de acolo şi nimeri într-un dormitor. Aici avu parte 
de încă un şoc. Înlemni şi se holbă la bărbatul ce stătea întins pe pat 
odihnindu-se parcă, cu ochii larg deschişi. Avea capul rezemat pe o 
pernă şi braţele întinse pe lângă el, cu palmele în sus. O privea şi el 
prin ochii fără vedere, ce păreau împrumutaţi de la diavol. Albul 
ochilor se colorase într-un roz aprins şi irisul în roşu închis. O clipă 
groaznică, i se păru că omul trăieşte. Dar pieptul nu i se ridica deloc şi 
ochii satanici nu clipeau. i 

Nu se putu mişca din loc multă vreme. Intr-un târziu, îşi luă inima în 
dinţi, se duse lângă pat şi îi atinse cu vârful degetelor artera carotidă. 
Nu avea puls. Se plecă şi îi ridică mâna. Rigiditatea cadaverică nu se 
instaurase de mult. Se ridică brusc auzind paşi în spate. Se răsuci pe 
călcâie şi îi văzu pe Hopper şi pe Grimes. 

Veniră lângă ea şi se uitară în jos la cadavru. Dintr-o dată, Hopper 
izbucni în râs şi hohotele răsunară în toată casa. 

— Doamne, Grimes, ai vrut o victimă proaspătă pentru autopsie şi 
uite-o! 


După ce făcu ultimul transport în oraş cu echipa ONU şi 
echipamentul lor portabil de analiză, Batutta parcă încremeni lângă 
avion. Interiorul carlingii şi al cabinei pasagerilor se transformase 
rapid într-un cuptor sub bătaia necruțătoare a soarelui, iar echipajul 
se întinsese la umbră sub o aripă. Deşi păstrau distanţa faţă de 
Batutta în prezenţa cercetătorilor, acum se ridicară şi îl salutară. 

— A mai rămas cineva în avion? întrebă Batutta. 

Pilotul şef clătină din cap: 

— l-aţi dus pe ultimii în oraş. Avionul e gol. 

Batutta îi zâmbi pilotului îmbrăcat într-o uniformă de aviaţie cu 
trese pe mâneci. 

— Foarte bine lucrat, locotenent Djemaa. Doctorul Hopper a muşcat 
momeala. L-aţi dus de nas că sunteţi echipajul adevărat. 

— Mulţumesc, domnule căpitan. Şi mulţumiţi-i mamei mele sud- 
africane că m-a învăţat engleză. 

— Trebuie să folosesc aparatul radio să iau legătura cu colonelul 
Mansa. 

— Dacă veniţi în carlingă, vă fixez eu frecvenţa. 

In carlingă era ca într-o baie de plumb topit. Deşi locotenentul 
Djemaa lăsase ferestrele laterale deschise, căldura tot îl făcu pe 


Batutta să nu poată respira. Suferi în tăcere în timp ce falsul pilot al 
aviaţiei din Mali contactă cartierul general al colonelului Mansa. După 
ce primi legătura, îi întinse microfonul lui Batutta şi se grăbi să iasă 
din carlinga încinsă. 

— Aici Vulturul-unu. Recepție. 

— Te ascult, căpitane, veni vocea familiara a lui Mansa. Poţi să 
renunţi la cod. Mă îndoiesc că ascultă vreun agent inamic. Care e 
situaţia? 

— Localnicii din Asselar sunt morţi cu toţii. Occidentalii acţionează 
liberi în oraş. Repet, toţi orăşenii sunt morţi. 

— Canibalii ăia s-au mâncat unii pe alţii, nu-i aşa? 

— Da, domnule colonel, până la ultima femeie şi copil. Doctorul 
Hopper şi oamenii lui cred că au fost intoxicaţi cu toţii. 

— Au dovezi? 

— Incă nu. Analizează apa din fântână şi fac autopsii victimelor în 
momentul de faţă. 

— Nu contează. Cântă-le în strună. Cum îşi termină experimentele, 
du-i la Tebezza. Generalul Kazim a pregătit un comitet de 
întâmpinare. 

Batutta îşi imagina cam ce plănuise generalul pentru Hopper. ÎI 
detesta pe canadianul voinic, îi detesta pe toţi. 

— O să am grijă să ajungă teferi. 

— Indeplineşte misiunea, căpitane şi îţi promit că vei fi avansat. 

— Vă mulţumesc, domnule colonel. Terminat. 


Grimes îşi stabili teatrul de operaţiuni în casa mortului descoperit 
de Eva. Era cea mai mare şi mai curată clădire din orăşel. Făcu 
autopsia cadavrului găsit în dormitor, iar Eva făcu analize de sânge. 
Hopper efectua analiza chimică a celor câteva fântâni ce asigurau 
rezerva săracă de apă a oraşului. Ceilalţi membri ai echipei începură 
să examineze probele de ţesut şi oase luate de la morţi. Găsiră într-o 
magazie mare din spatele pieţei Land Rover-urile cu geamurile sparte 
ce aparținuseră safariului ai cărui membri fuseseră masacrați. Puseră 
maşinile în funcţiune şi începură să transporte cu ele provizii dintr-un 
loc în altul între oraş şi avion, în timp ce căpitanul Batutta se plimba 
de colo-colo, făcându-se în general nefolositor. 

Duhoarea morţilor era prea puternică ca să poată dormi, aşa că 
lucrară toată noaptea şi până a doua zi seara. Işi ridicaseră tabăra în 
jurul avionului. După ce dormiră câteva ore şi luară masa formată din 
conserve de carne de vacă, echipa O.N.U. Se aşeză în jurul unei sobiţe 
ca să se adăpostească de scăderea cu 60 de grade a temperaturii faţă 
de maxima zilnică din deşert de 44 de grade Celsius. Batutta făcea pe 
gazda amabilă şi le pregăti un ceai african aromat, ascultând atent, în 
timp ce toţi se relaxau şi făceau schimb de impresii. 


Hopper îşi aprinse pipa şi dădu din cap spre Warren Grimes. 

— Începe tu, Warren. Dă-ne un raport despre ce-ai găsit la singurul 
cadavru întreg pe care l-am descoperit. 

Grimes luă suportul cu agrafa pentru hârtii de la unul dintre 
asistenții săi şi îl studie un moment la lumina puternică a unei 
lanterne Coleman. 

— În toţii anii mei de experienţă, n-am văzut niciodată atâtea 
complicaţii la un singur om. Inroşirea ochilor, atât a irisului, cât şi a 
corneei. Ţesuturile de piele au căpătat culoarea bronzului. Splina 
foarte mărită. Cheaguri de sânge în vasele inimii, ale creierului şi în 
extremităţi. Rinichii, distruşi. Leziuni mari ale ficatului şi pancreasului. 
Hemoglobina foarte mare. Degenerarea ţesuturilor grase. Nu e de 
mirare că oamenii ăştia au luat-o razna şi s-au mâncat unul pe altul. 
Dacă punem toate afecțiunile la un loc, obţinem uşor o psihoză 
necontrolată. 

— Necontrolată? întrebă Eva. 

— Victima a înnebunit încet, pe măsură ce leziunile s-au întins, în 
special cele ale creierului şi în final şi-a pierdut controlul, după cum o 
dovedesc semnele de canibalism. După estimarea mea modestă, e un 
miracol că bărbatul a trăit atât de mult. 

— Şi care e concluzia? întrebă Hopper. 

— Deces din cauza unei masive palicitemia vera, o boală a cărei 
cauză este necunoscută şi ale cărei simptome constau în creşterea 
numărului de celule roşii şi hemoglobină în sânge. În cazul de faţă, o 
infuzie masivă de celule roşii care au cauzat deteriorarea ireversibila a 
organelor interne ale victimei. Şi pentru că factorii de coagulare a 
sângelui nu au fost suficienţi pentru a duce la stop cardiac şi atac 
cerebral, s-au produs hemoragii în tot corpul, vizibile în special la 
nivelul pielii şi al ochilor. Parcă ar fi fost injectat cu doze masive de 
vitamina B12, despre care ştim cu toţii că este esenţială în 
dezvoltarea celulelor roşii. 

Hopper se întoarse spre Eva: 

— Tu ai făcut analiza sângelui? Ce ne poţi spune despre celule? Și- 
au menţinut forma plată şi rotundă cu centrul neted? 

Eva clătină din cap: 

— Nu, au o formă cum n-am mai văzut până acum. Aproape 
triunghiulară şi cu un fel de spori. Cum a spus şi doctorul Hopper, 
numărul lor e incredibil de mare. Un adult are în jur de 5,2 milioane de 
celule roşii pe milimetru cub de sânge. Sângele victimei noastre 
prezintă un număr de trei ori mai mare. 

— AŞ vrea să adaug că am mai descoperit şi urme de otrăvire cu 
arsenic, care i-ar fi provocat şi acesta moartea până la urmă, zise 
Grimes. 

Eva dădu din cap: 


— Am confirmat diagnosticul lui Warren. Am găsit în probele de 
sânge concentraţii de arsenic peste cele normale. Şi nivelul de cobalt 
e, de asemenea, foarte mare. 

— Cobalt? întrebă Hopper îndreptându-se brusc în scaunul pliant. 

— Nu e un lucru surprinzător, zise Grimes. Vitamina B12 conţine 
aproape 4,5 la sută cobalt. 

— Toate descoperirile voastre sunt în acord cu rezultatele analizei 
fântânilor pe care am făcut-o eu, zise Hopper. Există destul arsenic şi 
cobalt într-o cană cu apă, încât să omoare o cămilă. 

— Oglinda apelor subterane, zise Eva privind sobiţa încinsă. 
Curentul trebuie să fi pătruns încet într-un depozit de cobalt şi 
arsenic. 

— Dacă îmi aduc bine aminte ce am învăţat la geologie în facultate, 
zise Hopper, o arseniură comună este nichelina, un mineral asociat 
adesea cu cobaltul. 

— Oricum, n-am ajuns prea departe, îi avertiză Grimes. Ambele 
elemente combinate nu sunt de ajuns să provoace un asemenea 
dezastru. O altă substanţă sau compus, pe care nu le-am găsit încă, a 
acţionat drept catalizator împreună cu arsenicul şi cobaltul, a împins 
nivelul toxicității peste limitele admisibile şi a înmulţit celulele roşii. 

— Şi le-a făcut să devină mutante pe deasupra, adăugă Eva. 

— Nu vreau să mai intensific şi eu misterul, spuse Hopper, dar am 
mai găsit şi altceva în urma analizei. Urme pronunţate de 
radioactivitate. 

— Interesant, zise Grimes nu prea entuziasmat. Dar expunerea 
prelungită la radiaţii ar fi micşorat numărul de celule roşii. Eu nu am 
descoperit nimic care să sugereze efecte cronice ale radioactivităţii. 

— Şi dacă radiaţiile au penetrat apa din fântâni de curând? sugeră 
Eva. 

— E foarte posibil, admise Grimes. Dar tot n-am descoperit 
enigmatica substanţă ucigaşă. 

— Echipamentul nostru are limitele lui, ridică Hopper din umeri. 
Dacă ne confruntăm cu o nouă specie de bacterii sau cu o combinaţie 
de chimicale exotice, s-ar putea să nu putem identifica aici cauzele. 
Va trebui să ducem probele în laboratorul nostru din Paris. 

— Un produs secundar sintetic, murmură Eva dusă pe gânduri, apoi 
cuprinse tot deşertul într-un gest larg. De unde poate să vină. În mod 
sigur - nu din zona asta. 

— De la centrul de eliminare a deşeurilor periculoase din Fortul 
Foureau? presupuse Grimes. 

Hopper îşi studie pipa: 

— Care se află la două sute de kilometri spre nord-vest. Cam 
departe pentru ca vântul să poată să poarte un agent contaminant şi 
să-l depoziteze apoi în fântânile oraşului. Şi asta nu explică nivelele 


înalte de radiaţie. Centrul de la Fortul Foureau nu acceptă deşeuri 
radioactive, în plus, toate materialele periculoase sunt arse, deci nu 
au cum să penetreze o sursă de apă subterană şi să fie cărate atât de 
departe fără ca solul să absoarbă deloc chimicale mortale. 

— Bun, zise Eva. Care e pasul următor? 

— Ne strângem bagajele şi zburăm la Cairo şi de-acolo la Paris cu 
probele pe care le avem. Vom lua şi specimenul principal. Infăşuraţi-l 
bine şi ţineţi-l la răcoare şi se va păstra bine până ajungem la Cairo, 
unde o să-l punem în gheaţă. 

Eva dădu din cap aprobator: 

— Sunt de acord. Trebuie să ne continuăm cercetările în condiţii 
adecvate cât mai curând. 

Hopper se întoarse şi se uită la Batutta care ascultase fără să 
spună nimic, prefăcându-se indiferent în timp ce reportofonul de sub 
cămaşa lui înregistra fiecare cuvânt. 

— Domnule căpitan Batutta? 

— Domnule doctor Hopper? 

— Am decis să plecăm în Egipt mâine dimineaţă la prima oră. 
Sunteţi de acord? 

Batutta zâmbi cu toată gura şi începu să-şi răsucească un colţ al 
mustăţii. 

— Regret că trebuie să rămân ca să raportez superiorilor mei 
nenorocirea care a avut loc în oraşul acesta. Dar sunteţi liberi să 
plecaţi la Cairo. 

— Nu vă putem lăsa aici. 

— Maşinile au destulă benzină. Am să mă întorc la Tombouctou cu 
un Land Rover. 

— Sunt patru sute de kilometri până acolo. Cunoaşteţi drumul? 

— M-am născut şi am crescut în deşert, zise Batutta. Am să plec în 
zori şi am să fiu în Tombouctou până seara. 

— Schimbarea noastră de planuri vă poate face dificultăţi cu 
colonelul Mansa? întrebă Grimes. 

— Am primit ordin să vă sprijin, zise Batutta prevenitor. Nu vă 
faceţi nici o problemă. Imi pare doar rău că nu vă pot însoţi la Cairo. 

— Atunci aşa rămâne, zise Hopper ridicându-se de pe scaun. Ne 
încărcăm echipamentul dimineaţă în zori şi plecăm în Egipt. 

Discuţia se încheie şi cercetătorii se îndreptară spre corturi, dar 
Batutta rămase lângă sobiţă. Inchise reportofonul ascuns, apoi luă o 
lanternă şi lumină cu ea spre fereastra carlingii. Un minut mai târziu, 
căpitanul cobori pe scara de îmbarcare şi se apropie de Batutta. 

— Aţi semnalizat? întrebă el încet. 

— Porcii ăştia pleacă mâine, răspunse Batutta. 

— Trebuie să iau legătura prin radio cu Tebezza şi să îi anunţ că 
sosim. 


— Aminteşte-le să îiî 
pe oamenii lui. 

Pilotul clipi cu subînţeles: 

— E un loc oribil, Tebezza. Am de gând să le predau pasagerii şi să 
plec imediat. 

— Ai ordin să te întorci pe aeroportul din Bamako, zise Batutta. 

— Voi fi încântat să o fac, zise pilotul şi înclină uşor din cap. Noapte 
bună, domnule căpitan. 

Eva făcuse o scurtă plimbare să se bucure de aerul limpede şi de 
cerul spuzit de stele. Se întoarse la timp să îl vadă pe pilot întorcându- 
se la avion şi lăsându-l pe Batutta singur lângă sobiţă. 

E prea amabil şi prea nerăbdător să ne facă pe plac, îşi spuse ea. 
Ceva nu e în regulă. Scutură din cap de parcă voia să îşi alunge 
gândurile. Firea ei bănuitoare de femeie! Ce putea face să îi 
oprească? O dată ce vor fi în aer, nu va avea cum să îi întoarcă din 
drum. Vor scăpa de oroarea aceasta şi se vor îndrepta către o lume 
mai deschisă şi mai prietenoasă. O bucura gândul că nu avea să se 
mai întoarcă niciodată aici. Şi totuşi, o voce din adâncul ei, intuiţia 
probabil, o avertiză să nu fie aşa de sigură. 

— De cât timp ne urmăresc? întrebă Giordino frecându-se la ochi 
după doar trei ore de somn şi concentrându-se asupra imaginii de pe 
ecranul radarului. 

— l-am observat cu şaptezeci şi cinci de kilometri în urmă, imediat 
după ce am intrat pe teritoriul Republicii Mali, răspunse Pitt. 

Stătea rezemat într-o parte, ţinând cârma cu mâna dreaptă. 

— Ai observat ce armament au? 

— Nu, vasul era ascuns la o sută de metri pe un braţ al râului. Am 
observat o imagine pe radar care mi-a dat de bănuit. Imediat ce am 
trecut de primul cot, au intrat pe canal şi au început să ne 
urmărească. 

— S-ar putea să fie doar o patrulă de rutină. 

— Patrulele de rutină nu se ascund sub reţele de camuflaj. 

Giordino studie scara pentru distanţe a radarului: 

— Nu fac nici o încercare să se apropie. 

— Stau în expectativă. 

— Biata canonieră, zise Giordino cu tristeţe. Nu ştie că va ajunge 
curând la fier vechi în paradis. 

— Din păcate există şi alte complicaţii, spuse Pitt încet. Canoniera 
nu e singura pornită pe urmele noastre. 

— Mai sunt şi alţii? 


ntâmpine cum se cuvine pe doctorul Hopper şi 


— Armata maliană ne întâmpină cu alai. 

Pitt se răsuci şi privi spre cerul albastru şi perfect senin al după- 
amiezii. 

— Un şir de avioane de luptă zboară în cerc la est de noi. 

Giordino le reperă imediat. Soarele arzător strălucea pe acoperişul 
carlingilor. 

— Avioane de luptă franţuzeşti Mirage, noul model modificat. Sunt 
şase - ba nu, şapte - la mai puţin de şase kilometri distanţă. 

Pitt se întoarse din nou şi arătă spre vest: 

— Mai e şi norul acela de praf după dealurile de-a lungul țărmului. E 
făcut de un convoi de maşini blindate. 

— Câte? întrebă Giordino inventariind în gând proiectilele rămase. 

— Am numărat patru când au trecut pe o porţiune de teren deschis. 

— Nu sunt tancuri? 

— Mergem cu viteza de treizeci de noduri. Tancurile n-ar putea să 
ţină pasul cu noi. 

— N-o să luăm pe nimeni prin surprindere de data asta, zise 
Giordino sec. Vestea despre isprăvile noastre ne-a precedat. 

— Aşa se pare, dat fiind că se feresc să intre în raza noastră de foc. 

— Mă întreb când va hotărî individul ăla.... 

— Zateb Kazim? 

— Mă rog, cum l-o chema, ridică Giordino din umeri cu indiferenţă. 
Când va hotărî să dea semnalul de atac. 

— Dacă e mai deştept decât amiralul ăla de operetă al marinei din 
Benin şi dacă vrea să confişte Calliope pentru propriile lui plăceri, nu 
are nimic altceva de făcut decât să aştepte. Până la urmă vom ajunge 
la capătul râului. 

— Şi vom termina combustibilul. 

— Şi ăsta. 

Pitt tăcu şi privi înainte spre râul lat şi leneş ce şerpuia pe câmpia 
nisipoasă. Soarele galben-auriu cobora încet la orizont şi câteva berze 
zburau prin aerul fierbinte al după-amiezii sau se plimbau prin apa de 
la mal, pe picioarele lungi şi subţiri ca nişte bețe. Un banc de bibani 
sări în aer strălucind ca nişte focuri miniaturale de artificii până când 
Calliope trecu peste ei plutind pe apele placide. O barcă alunecă pe 
lângă ei mergând în sens opus, cu carena încărcată de desene viu 
colorate, de la pupa până la prora şi cu vela de-abia umflată de un 
vântuleţ uşor. Câţiva membri ai echipajului dormeau pe încărcătura 
de saci de orez sub o copertină roasă şi uzată, în timp ce ceilalţi 
împingeau barca cu prăjinile. Totul era calm şi pitoresc. Lui Pitt îi 
venea greu să creadă că moartea şi distrugerea îi însoțeau în susul 
râului. Giordino îi întrerupse reveria: 

— Nu spuneai tu că Femeia aceea pe care ai întâlnit-o în Egipt urma 
să plece în Mali? 


Pitt aprobă din cap: 

— Lucrează în echipa OMS a Naţiunilor Unite. Urmau să zboare în 
Mali ca să investigheze o epidemie stranie izbucnită în oraşele din 
deşert. 

— Păcat că nu te poţi întâlni cu ea, zâmbi Giordino. Aţi putea sta 
sub luna deşertului, tu cu braţul în jurul ei, povestindu-i în şoaptă la 
ureche peripeţiile tale şi cernând nisipul printre degete. 

— Dacă asta e ideea ta despre o întâlnire amoroasă, nu e de mirare 
că nu marchezi nimic. 

— Cum altfel ai putea distra o femeie-geolog? 

— Biochimist, îl corectă Pitt. 

Expresia lui Giordino deveni brusc serioasă: 

— Te-ai gândit că ea şi amicii ei, cercetători, ar putea căuta aceeaşi 
toxină ca şi noi? 

— Mi-a trecut prin cap. 

In clipa aceea, Rudi Gunn dădu năvală din laboratorul de sub punte, 
obosit, dar zâmbind cu toată faţa. 

— Gata, anunţă el triumfător. 

Giordino îl privi fără să înţeleagă: 

— Ce, gata? 

Gunn nu îi răspunse, ci continuă doar să zâmbească. Pitt se prinse 
imediat. 

— Ai găsit? 

— Mizeria care provoacă apele roşii? mormăi Giordino. 

Gunn aprobă din cap. Pitt îi strânse mâna, entuziasmat: 

— Felicitări, Rudi. 

— Eram pe punctul de a renunţa, zise Gunn. Dar chiar neglijenţa 
mea m-a ajutat. Am pus sute de probe de apă în cromatograf, însă n- 
am verificat componentele cât de des ar fi trebuit. Când am aruncat, 
în cele din urmă, o privire la rezultate, am observat un strat de cobalt 
în interiorul instrumentului. Am fost şocat să descopăr că un metal e 
extras împreună cu poluanţii organici sintetici şi reuşeşte să pătrundă 
în cromatograful cu gaz. După ore disperate de experimente, 
modificări şi teste, am identificat un compus exotic organometalic, 
care e o combinaţie între un aminoacid sintetic modificat şi cobalt. 

— Parcă vorbeşti în greacă, ridică Giordino din umeri. Ce e un 
aminoacid? 

— Chestia din care sunt făcute proteinele. 

— Cum poate ajunge în râu? întrebă Pitt. 

— N-aş putea să spun, replică Gunn. Bănuiesc că aminoacidul 
sintetic vine dintr-un laborator biotehnologic de inginerie genetică, ale 
cărui deşeuri sunt aruncate împreună cu reziduurile chimice şi 
nucleare în zona-sursă. Nu pare plauzibil să se amestece în mod 
natural cu poluantul care provoacă apele roşii după ce ajunge în 


mare. Cred că se formează în acelaşi loc. 

— Ar putea fi un loc unde sunt evacuate şi reziduuri nucleare? 

Gunn încuviinţă din cap: 

— Primesc indicaţii că radiaţiile din apă sunt destul de mari. E doar 
o porţiune din poluarea generală şi nu are nici o relaţie cu 
proprietăţile agentului nostru contaminant, dar e clar că există o 
conexiune. 

Pitt nu mai zise nimic şi se uită din nou pe ecranul radarului la 
imaginea canonierei, aflată tot în spate şi ascunsă vederii. Rămăsese 
chiar mai în urmă. Se întoarse şi se uită pe cer. Avioanele se mişcau 
încă leneş pe cer, conservându-şi combustibilul şi supraveghindu-le 
nava de la distanţă. Râul se lăţise de câţiva kilometri, aşa că nu mai 
putea să vadă maşinile blindate. 

— Treaba noastră e făcută doar pe jumătate, zise el. Pasul următor 
e să găsim locul pe unde toxina intră în Niger. Malienii nu par prea 
grăbiţi să ne atace. Aşa că o să ne continuăm cercetarea în susul 
râului şi vom încerca să ne încheiem misiunea până nu se reped 
asupra noastră. 

— Sistemul de transmisie a datelor e kaput. Cum o să ajungă 
rezultatele la Chapman şi Sandecker? întrebă Giordino. 

— Găsesc eu ceva. 

Gunn îi acordă toată încrederea lui Pitt, fără ezitare. Dădu din cap şi 
se întoarse în laborator. Pitt îi predă mulţumit cârma lui Giordino. Se 
întinse pe o rogojină de pe punte sub copertina postului pilotului şi 
adormii. 

Când se trezi, globul portocaliu al soarelui coborâse încă o treime la 
orizont şi totuşi temperatura părea să fi crescut cu 10 grade. O privire 
rapidă pe radar îi spuse că nava de luptă încă îi urmărea, dar 
avioanele se întorseseră la bază să îşi facă plinul. Devin cam prea 
siguri pe ei, îşi spuse el. Malienii credeau probabil că vânatul era prins 
deja. Altfel de ce şi-ar fi lăsat avioanele să plece fără să le 
înlocuiască? Se ridică în picioare şi îşi dezmorţi braţele şi umerii. 
Giordino îi întinse o cană de cafea: 

— la şi bea, o să te învioreze. Cafea bună egipteană, cu nămol pe 
fundul cănii. 

— Cât timp am plutit în lumea viselor? 

— Ai fost dus peste două ore. 

— Am trecut de Gao? 

— Da, l-am lăsat în urmă cu cincizeci de kilometri. Ai pierdut un 
vas-locuinţă ce plutea cu un stol de frumuseți în bikini, care mi-au 
aruncat sărutări de la balustradă. 

— Mă păcăleşti. 

Giordino ridică în aer trei degete: 

— Pe onoarea mea. Cea mai elegantă locuinţă plutitoare pe care 


am văzut-o vreodată? 

— Rudi primeşte încă nivele mari de toxicitate? 

Giordino încuviinţă din cap: 

— Spune despre concentraţie că e din ce în ce mai mare cu fiecare 
kilometru. 

— Inseamnă că ne apropiem. 

— Crede că mai avem foarte puţin până acolo. 

O clipă, în ochii lui Pitt apăru ceva, o lucire bruscă, asemănătoare 
cu o reflectare a imaginii care se crea în mintea lui. Giordino îşi dădea 
seama imediat când Pitt evada din realitate şi călătorea spre o 
destinaţie necunoscută. Clipi şi strălucirea din ochii lui opalini dispăru 
înlocuită de imaginea unei alte scene. 

Giordino îl privi în ochi: 

— Nu îmi place privirea asta. 

Pitt se întoarse pe pământ: 

— Mă gândeam cum să îl împiedic pe dobitocul ăla tiranic să pună 
gheara pe Calliope, pe care o vrea pentru orgiile lui bahice. 

— Şi cum crezi că o să poţi să-l faci pe Kazim să-i piară pofta? 

Pitt zâmbi cu cruzime: 

— Găsind o modalitate de a-i da peste cap planurile. 


Cu puţin înainte de apusul soarelui, Gunn începu să strige de jos: 

— Am trecut în ape curate. Nu mai am nici un indiciu de 
contaminare. 

Pitt şi Giordino întoarseră imediat capul şi priviră spre ambele 
maluri. Râul curgea într-un unghi uşor de la nord-vest la sud-est. Nu 
se vedeau nici oraşe, nici drumuri, doar pustietate fără nici o 
întrerupere în toate părţile cât vezi cu ochii. 

— Pustiu, murmură Giordino. Pustiu ca în palmă. 

Apăru şi Gunn privind înapoi spre pupa: 

— Aţi văzut ceva? 

— Uită-te şi singur, zise Giordino rotindu-şi braţele. Absolut nimic 
decât nisip. 

— Se vede ceva spre est, zise Pitt arătând spre o albie lată ce 
despărţea malul în două. Pare să fi fost plină cu apă cândva. 

— Nu în cursul vieților noastre, spuse Gunn. Pare să fi fost un 
afluent al râului în secole mai ploioase. 

Giordino studie solemn vechea matcă de râu. 

— Probabil că Rudi are în cap un joc video. Nu intră nici un fel de 
agent contaminant în râu pe acolo. 

— Întoarce-te pe acelaşi drum ca să pot verifica din nou datele, zise 
Gunn. 

Pitt se conformă şi trecu de câteva ori înainte şi înapoi, de parcă 
tundea iarba pe o pajişte, începând aproape de mal şi continuând spre 


malul opus până ce elicele muşcară din mâlul de pe fund. Radarul 
arăta că nava aflată în urmărire se oprise, căpitanul şi ofiţerii 
întrebându-se probabil ce aveau în cap cei de pe Calliope. 

Gunn scoase capul pe trapă după ultima cursă. 

— Jur că cea mai mare concentraţie de toxine vine de la gura albiei 
aceleia mari de pe malul estic. 

Se uitară toţi derutaţi spre matca secată de secole. Fundul acesteia 
plin de pietre şerpuia spre nord printre mai multe dune joase. Nimeni 
nu spuse nimic, iar Pitt reduse viteza şi lăsă iahtul în voia curentului. 

— Nici o indicație de reziduuri toxice după punctul ăsta? întrebă 
Pitt. 

— Absolut nici una, răspunse Gunn sec. Concentrația creşte brusc 
înainte de albie şi dispare cum trecem de ea. 

— Poate că e un produs secundar natural al solului, presupuse 
Giordino. 

— Compusul ăsta nenorocit nu poate fi produs de natură, mormăi 
Gunn. Te asigur de asta. 

— Poate că există vreo conductă subterană de scurgere venind de 
la un combinat chimic de undeva din spatele dunelor, speculă Pitt. 

Gunn dădu din umeri: 

— Nu pot spune nimic fără cercetări mai amănunțite. Noi atât am 
putut să facem. Ne-am îndeplinit misiunea. Acum e rândul 
specialiştilor în contaminare să dezlege misterul. 

Pitt aruncă o privire în spate spre canoniera care se apropiase. 

— Ogarii noştri devin curioşi. N-ar fii inteligent din partea noastră 
să le arătăm ce avem de gând. Cel mai bine e să ne continuam 
drumul şi să ne facem că admirăm în continuare peisajul. 

— Ce mai peisaj! bodogăni Giordino. Valea Morţii e o grădină cu 
flori în comparaţie cu ăsta. 

Pitt acceleră, iar Calliope îşi ridică botul şi se repezi înainte cu un 
bâzâit uşor. In mai puţin de două minute, canoniera maliană rămăsese 
mult în urmă. Acum, gândi el, urmează distracţia. 

Generalul Kazim stătea într-un scaun din piele în capătul unei mese 
de conferinţe, flancat de doi miniştri şi de şeful său de stat major. La 
prima vedere, picturile moderne de pe pereţii tapetaţi cu mătase şi 
covorul gros dădeau camerei de conferinţe aparenţa unui birou luxos 
dintr-o clădire modernă. Singurul lucru care o dădea de gol era 
tavanul arcuit şi zgomotul înfundat al motoarelor cu reacţie. 

Elegant mobilatul Airbus Industrie A300 era unul din numeroasele 
daruri oferite de Yves Massarde lui Kazim pentru faptul că îi permitea 


să îşi desfăşoare vastele operaţiuni în Mali, fără să piardă timpul cu 
detalii minore, ca legi şi restricţii guvernamentale. Orice voia 
Massarde, Kazim îi dădea, câtă vreme conturile din străinătate i se 
umpleau şi i se asigurau jucăriile scumpe. 

Pe lângă faptul că era mijlocul particular de transport al generalului 
şi al amicilor lui, Airbusul era dotat cu aparatura electronică ce îl 
transforma într-un centru militar de comunicaţii şi comandă, folosit în 
special pentru a contracara orice acuzaţii de corupţie din partea 
puţinilor, dar gălăgioşilor membri ai partidului de opoziţie din 
parlamentul preşedintelui Tahir. 

Kazim îl asculta în tăcere pe şeful său de stat major, colonelul Sghir 
Cheik, care îi dădea un raport detaliat despre distrugerea canonierelor 
şi elicopterului din Benin. Apoi îi dădu două fotografii ale superiahtului 
plutind pe râu. 

— In prima fotografie, îi explică Cheik, iahtul navighează sub 
tricolorul francez. Dar de când a intrat în ţara noastră, a arborat 
steagul piraţilor. 

— Ce prostie mai e şi asta? întrebă Kazim. 

— Nu ştim, mărturisi Cheik. Ambasadorul francez jură că guvernul 
său nu cunoaşte vasul şi că nu e înregistrat în proprietatea nici unui 
francez. lar chestia cu steagul piraţilor e o enigmă. 

— Trebuie să ştiţi de unde vine. 

— Sursele noastre de informaţii n-au reuşit să depisteze 
producătorul sau ţara de origine. Liniile şi stilul vasului sunt 
necunoscute tuturor şantierelor navale importante din America şi 
Europa. 

— Poate că e japonez sau chinezesc, sugeră ministrul de externe al 
Maliului, Messaoud Djerma. 

Cheik îşi trecu mâna prin barba deasă şi îşi aranja ochelarii fumurii. 

— Agenţii noştri au trecut în revistă şi constructorii navalii din 
Japonia, Hong Kong şi Taiwan care proiectează iahturi de lux ce ating 
viteze mai mari de cincizeci de kilometri pe oră. Nici unul nu ştie nimic 
de un astfel de vas. 

— Aşadar nu aveţi nici un fel de informaţii despre intrusul ăsta? 
întrebă Kazim neîncrezător. 

— Nimic, zise Cheik ridicând mâinile. Parcă ar fi căzut din cer. 

— Un iaht aparent inofensiv, care îşi schimbă steagul cum îşi 
schimbă femeile rochiile, navighează în susul râului Niger, pufni Kazim 
dispreţuitor, distruge jumătate din marina Beninului şi îl ucide pe 
amiral, apoi intră calm în apele noastre fără să se obosească să 
oprească pentru controalele de vamă şi de imigrări, iar voi staţi aici şi 
îmi spuneţi că reţeaua noastră de informaţii n-a putut identifica 
naționalitatea constructorului sau a proprietarului? 

— Imi pare rău, domnule general, zise Cheik nervos, ochii lui miopi 


evitând privirea de gheaţă a lui Kazim. Poate că dacă mi se dădea 
permisiunea să trimit un agent la bord în Niamey... 

— Ne-a costat destul să îi mituim pe funcţionarii din Niger ca să se 
uite în altă parte când a acostat să-şi facă plinul. N-aveam nevoie de 
un agent incapabil, care să dea totul peste cap. 

— Au răspuns când i-am contactat prin radio? întrebă Djerma. 

Cheik clătina din cap: 

— Avertismentele noastre nu au primit nici un răspuns. Au ignorat 
toate încercările de comunicare. 

— Ce vor, pentru numele lui Allah? întrebă Seyni Gashi, şeful 
consiliului militar al lui Kazim, care arăta mai mult a negustor de 
cămile decât a soldat. Ce misiune au? 

— Se pare că misterul e prea complicat pentru agenţii mei de 
informaţii, remarcă Kazim iritat. 

— Acum că a intrat pe teritoriul nostru, zise ministrul de externe 
Djerma, putem pur şi simplu să urcăm la bord şi să confiscăm nava, 
nu? 

— A încercat şi amiralul Matabu şi a ajuns pe fundul râului. 

— Sunt înarmaţi cu lansatoare de proiectile, sublinie Cheik. Foarte 
eficace, judecând după rezultate. 

— Dar avem şi noi puterea de foc necesară... 

— Nava împreună cu echipajul se află pe Niger şi nu au unde să se 
ducă, îl întrerupse Kazim. Nu au cum să se întoarcă şi să străbată o 
mie de kilometri până la mare. Işi dau seama că, dacă încearcă să 
fugă, vor fi distruşi de avioanele noastre de luptă şi de artileria de sol. 
O să stăm în expectativă. Când li se va termina combustibilul, singura 
lor speranţă de supravieţuire va fi să se predea. Atunci ni se va 
răspunde la toate întrebările. 

— Putem fi siguri că echipajul ne va dezvălui ce misiune are? 
întrebă Djerma. 

— Da, da, răspunse Cheik repede. Şi chiar mai mult decât atât. 

Copilotul ieşi din carlingă şi salută. 

— Avem nava în raza vizuală, domnule. 

— Aşadar putem vedea şi noi cu ochii noştri această enigmă, zise 
Kazim. Spune-i pilotului să ne asigure o vedere bună. 


Oboseala şi dezamăgirea că nu putuseră detecta exact sursa de 
provenienţă a toxinei îi tociseră vigilenţa lui Pitt. Percepția lui de 
obicei ascuţită slăbi şi nu văzu ameninţarea ce plutea deasupra 
Calliopei. 

Giordino auzi primul băzâitul motoarelor cu reacţie, ridică ochii şi 
văzu avionul ce plutea la mai puţin de două sute de metri deasupra 
râului, cu luminile strălucind în amurgul albăstrui. Era o aeronavă 
mare de pasageri, purtând culorile naţionale ale Maliului pe fuzelaj. 


Două sau trei avioane de luptă ca escortă ar fi fost de ajuns, însă 
aeronava aceasta era înconjurată de douăzeci. Părea că pilotul are de 
gând să treacă chiar pe deasupra Ca//iopei, dar la o distanţă de doi 
kilometri întoarse şi începu să zboare în cerc, apropiindu-se într-o 
spirală leneşă. Avioanele de luptă o luară în sus şi începură să zboare 
în opturi deasupra. 

Când avionul cu reacţie - Pitt îl văzuse în cele din urmă pe radar şi 
îl recunoscuse ca fiind o aeronavă de comandă - se apropie la o sută 
de metri, reuşiră să distingă mai multe feţe privindu-i prin hublouri şi 
analizând fiecare detaliu al superiahtului. 

Pitt oftă adânc şi le făcu semn cu mâna. Apoi făcu o plecăciune 
teatrală: 

— Apropiaţi-vă, prieteni şi priviţi nava-pirat cu banda ei veselă de 
şobolani ai râului. Puteţi să vă uitaţi, dar nu atingeţi marfa, că puteţi 
să o păţiţi. 

— Aşa e. Ghemuit pe scara dinspre sala motoarelor, pregătit să 
sară spre lansatorul de proiectile, Giordino nu scăpa din ochi avionul 
ce zbura în cercuri: 

— La prima mişcare greşită, îl fac praf şi pulbere. 

Gunn stătea relaxat pe un scaun de pe punte şi îşi ridică şapca spre 
spectatorii aerieni. 

— Dacă nu cumva aveţi vreo metodă să devenim invizibili, sugerez 
să îi lăsăm în pace. E una să fii în dezavantaj şi cu totul alta să fii 
pradă uşoară. 

— Suntem într-adevăr depăşiţi de situaţie, zise Pitt debarasându-se 
de orice urmă de oboseală. Nu putem face nimic. Au destulă putere 
de foc să o facă pe Calliope bucățele. 

Gunn se uită spre malurile joase ale râului şi spre pustietatea de 
dincolo de el. 

— Nu are sens să tragem la mal şi să o luăm la sănătoasa. Terenul 
e larg deschis. Nu am fugi nici cincizeci de metri. 

— Atunci, ce putem face? întrebă Giordino. 

— Ne predăm şi vedem după aceea, propuse Gunn fără vlagă. 

— Chiar şi şobolanii hăituiţi atacă şi fug, zise Pitt. Eu sunt pentru un 
ultim gest de sfidare, inutil poate, dar ce naiba! Le facem un semn 
obscen cu pumnii, accelerăm şi gonim cât ne ţin puterile. Dacă devin 
beligeranţi, îi trimitem drept în cimitir. 

— E mai probabil că o să ne trimită ei pe noi mai întâi, se plânse 
Giordino. 

— Chiar vorbeşti serios? întrebă Gunn. 

— Bineînţeles că nu, spuse Pitt emfatic. Băiatul doamnei Pitt nu e 
un sinucigaş. Mă bazez pe faptul că generalul Kazim doreşte atât de 
mult nava asta, încât a mituit funcţionarii din Niger să ne lase să 
trecem în Mali ca să poată pune gheara pe ea. Dacă iese cum vreau 


eu, o să-i piară orice dorinţă. 

— Mizezi pe o carte greşită, îl contrazise Gunn. Doboară un avion şi 
vei stârni un cuib de viespi. Kazim va asmuţi toate forţele de care 
dispune asupra noastră. 

— Asta sper şi eu. 

— Vorbeşti ca un nebun, zise Giordino bănuitor. 

— Datele despre contaminare, spuse Pitt răbdător. De asta ne 
aflăm aici, aţi uitat? 

— Nu e nevoie să ne aminteşti, spuse Gunn începând să vadă o 
luminiţă în aparenta încâlceală din mintea lui Pitt. Aşadar ce fierbe în 
creierul ăla drăcesc al tău? 

— Oricât de rău mi-ar părea să distrug un vas atât de bun şi de 
frumos, o diversiune s-ar putea să fie singura modalitate prin care să 
scăpăm şi să predăm rezultatele cercetării în mâinile lui Sandecker şi 
ale lui Chapman. 

— Nebunia lui duce totuşi undeva, recunoscu Giordino. Spune mai 
departe. i 

— Nu e nimic complicat, explică Pitt. In câteva ore va fi întuneric, 
întoarcem şi ne apropiem cât putem de Gao până nu se plictiseşte 
Kazim de jocul nostru. Apoi Rudi sare în apă şi înoată la mal. Eu şi cu 
tine dăm drumul la spectacol şi o luăm cu viteză în josul râului, ca 
nişte vestale virgine urmărite de hoarde barbare. 

— S-ar putea ca şi canoniera aia să aibă un cuvânt de spus în 
chestia asta, nu crezi. 

— Asta va fi un fleac. Dacă merge totul strună, o să trecem pe 
lângă ea înainte să îşi dea seama ce se întâmplă. 

Giordino îi aruncă o privire peste ochelarii de soare: 

— S-ar putea să meargă. Dacă ne văd cum gonim, n-or să stea să 
se mai uite că e cineva în apă. 

— Dar de ce eu? întrebă Gunn. De ce nu unul dintre voi? 

— Pentru că tu eşti cel mai calificat, zise Pitt. Eşti viclean, abil şi 
descurcăreţ. Dacă cineva se poate strecura în aeroportul din Gao şi 
într-un avion, tu eşti acela. Mai eşti şi singurul chimist adevărat dintre 
noi. Numai tu poţi prezenta datele despre substanţa toxică şi punctul 
prin care intră în râu. 

— Poate putem ajunge la ambasada noastră din capitala Bamako. 

— Slabe şanse. Bamako e la şase sute de kilometri distanţă. 

— Dirk are dreptate, fu de acord Giordino. Materia lui cenuşie şi a 
mea puse la un loc n-ar putea scoate nici formula pentru săpunul de 
toaletă. 

— Nu pot să fug şi să vă las să vă sacrificați vieţile pentru mine, 
insistă Gunn. 

— Nu vorbi prostii, zise Giordino ferm. Ştii bine că eu şi Dirk n-am 
semnat vreun pact de sinucidere, adăugă el şi se întoarse spre Pitt. 


Nu-i aşa? 

— Ferească Dumnezeu, zise Pitt semeţ. După ce îţi acoperim 
plecarea, o să o aranjăm pe Calliope în aşa fel încât Kazim să nu se 
poată bucura nici o clipă de ea. După aceea, abandonăm şi noi nava şi 
plecăm în expediţie prin deşert să descoperim adevărata sursă a 
toxinei. _ 

— Ce facem? exclamă Giordino îngrozit. In expediţie? 

— Ţie toate ţi se par simple, zise Gunn. 

— Prin deşert, bolborosi Giordino. 

— Mersul pe jos n-a omorât pe nimeni, zise Pitt jovial. 

— M-am înşelat, gemu Giordino. Vrea să ne autodistrugem. 

— Autodistrugere? repetă Pitt. Prietene, tocmai ai rostit nişte 
cuvinte magice. 

Pitt se mai uită încă o dată la avioanele de deasupra. Încă mai 
zburau în cercuri fără nici o ţintă. Nu dăduseră semne că vor ataca şi 
nici acum nu păreau dispuse să o facă. O dată ce Calliope îşi începea 
goana în josul râului, Pitt nu mai avea timp să le ţină sub observaţie. 
Cursa pe râul ciudat, în toiul nopţii şi cu o viteză de şaptezeci de 
noduri avea să îi solicite absolut toată concentrarea. 

Işi mută privirea de la avioane spre steagul uriaş pe care îl ridicase 
pe catargul ce susţinea antena de satelit distrusă. Coborâse micuțul 
steag al piraţilor de pe catargul de la pupa după ce găsise un steag al 
Statelor Unite într-un compartiment special pentru steaguri. Era mare, 
aproape de doi metri, dar, pentru că nu adia deloc vântul care să îl 
ridice în aerul uscat al nopţii, atârna moale lângă antenă. 

Se uită spre cupola de la pupa. Obloanele erau trase. Giordino nu 
se pregătea să arunce ultimele şase rachete, ci le fixa pe rezervoarele 
de combustibil şi apoi avea să le conecteze la un detonator. Gunn era 
jos, punând benzile cu datele de analiză şi rezultatele probelor de apă 
într-o pungă de plastic pe care avea să o aşeze apoi într-un rucsac 
mic, împreuna cu mâncarea şi trusa de prim ajutor. 

Pitt se întoarse spre radar şi memoră poziţia canonierei maliene. Nu 
mai simţea nici un pic de oboseală. Adrenalina începuse să curgă 
acum că îşi fixaseră irevocabil cursul. 

Respiră adânc, împinse maneta triplă de acceleraţie la maxim şi 
roti cârma spre dreapta. 

Celor ce priveau din avionul de comandă li se păru că nava Calliope 
făcuse un salt brusc şi se rotise în aer. Descrise un arc rapid în centrul 
râului şi porni în josul apei cu viteză maximă, acoperită de-o perdea 
de apă şi spumă. Botul îi ieşi din apă ca o sabie ridicată, iar pupa se 


înfundă adânc lăsând în urmă un val de apă ca o coadă de cocoş. 

Steagul american flutură brusc provocat de curentul brusc de aer. 
Pitt ştia foarte bine că era împotriva politicii guvernamentale să 
arboreze sfidător drapelul naţional pe pământ străin, în timpul unei 
misiuni neautorizate. Departamentul de Stat avea să facă o criză când 
malienii furioşi se vor bate în piept trimițând un protest dogoritor. 
Numai Dumnezeu ştia ce iad avea să se dezlănţuie la Casa Albă. Dar 
nu îi păsa nici cât negru sub unghie. 

Zarurile erau aruncate. Râul, ca o panglică neagră, îi chema. Având 
la dispoziţie doar lumina slabă a stelelor, Pitt nu era sigur că va reuşi 
să ţină nava în ape adânci. Dacă intră cu viteză maximă pe uscat, 
iahtul avea să se dezmembreze. Ochii lui se mutau constant de la 
radar, la sonda de adâncime şi înapoi spre râul cufundat în întuneric. 

Nu se obosi să se uite la vitezometru, al cărui ac tremura dincolo de 
şaptezeci de noduri şi nici la tahometre, care ştia că trecuseră de 
liniile roşii. Ca//iope dădea tot ce putea pe ultimul ei drum, ca un cal 
de cursă, depăşindu-şi limitele. Parcă ştia că nu avea să mai vadă 
niciodată portul din care pornise. 

Canoniera maliană ajunse aproape în centrul ecranului radarului, 
iar Pitt îşi micşoră ochii să vadă mai bine în întuneric. Zări silueta 
joasă a vasului aşezându-se de-a curmezişul râului în efortul de a le 
bloca trecerea. Nu avea nici o lumină aprinsă, dar nu se îndoi nici o 
clipă că echipajul avea armele îndreptate spre ei. 

Hotărî să simuleze că o ia spre dreapta, iar apoi să o taie brusc spre 
stânga înainte să ajungă la ape puţin adânci, ca să îi păcălească pe 
tunari şi pe urmă să treacă în viteză pe lângă botul canonierei. 
Malienii erau gata de atac, dar Pitt se baza pe faptul că Kazim nu 
dorea să distrugă unul dintre cele mai reuşite iahturi de viteză din 
lume. Generalul nu avea de ce să se grăbească. Mai avea sute de 
kilometri de râu la dispoziţie ca să îi oprească. 

Pitt îşi înţepeni picioarele pe punte şi puse ambele mâini pe cârmă, 
pregătindu-se pentru virajele abrupte. Nu ştia de ce, dar zgomotul 
motoarelor şi crescendo-ul vântului răsunându-i în urechi îi aminti de 
ultimul act din Amurgul zeilor de Wagner. Nu mai lipseau decât 
tunetele şi fulgerele. 

Apoi veniră şi acestea. 

Canoniera scăpă de sub control şi focul izbucni în noapte, asurzitor, 
iar o ploaie de şrapnele loviră în forţă nava Calliope. 


La bordul avionului de comandă, Kazim privi şocat atacul 
neaşteptat. Apoi făcu o criză de furie. 

— Cine i-a spus căpitanului canonierei să deschidă focul? întrebă. 

Cheik împietrise: 

— Probabil că a făcut-o din proprie iniţiativă. 


— Ordonă-i să oprească imediat focul. Vreau nava aia intactă. 

— Da, domnule, zise Cheik, sări din scaun şi se repezi spre cabina 
de comunicaţii. 

— Idiotul! izbucni Kazim cu faţa strâmbată de mânie. Ordinele mele 
au fost explicite. Nu deschide focul decât la ordinul meu. Vreau ca şi 
căpitanul şi ofiţerii săi să fie executaţi pentru că nu s-au supus 
ordinelor. 

Ministrul de externe Messaoud Djerma se uită la Kazim 
dezaprobator. 

— Sunt măsuri prea aspre... 

Kazim îl întrerupse cu o privire ucigătoare: 

— Nu şi pentru cei neloiali. 

Djerma se făcu mic sub privirea superiorului său. Nici un bărbat cu 
soţie şi copii nu îndrăznea să îl înfrunte pe Kazim. Cei care cârteau la 
dispoziţiile lui dispăreau pur şi simplu de pe faţa pământului. 

Incet, ochii lui Kazim îl părăsiră pe Djerma şi se întoarseră la scena 
de pe râu. 


Ucigaşele trasoare, strălucind ciudat în întunericul deşertului, 
trecură ca fulgerul pe apă, rotindu-se sălbatic la început pe lângă 
babordul Ca/liopei. După zgomot, ai fi zis că o duzină de tunuri trag în 
acelaşi timp. Trâmbe de apă se ridicau de peste tot. Apoi tunarii îşi 
reglară tirul şi proiectilele de foc începură să lovească nava aproape 
în plin. Găuri mari apărură la prora şi în partea din faţă a punţii; 
proiectilele ar fi ajuns în interiorul navei neblindate dacă n-ar fi fost 
absorbite de colacii de frânghii din nailon şi deviate de lanţul ancorei 
din castelul de la prora. 

Nu era timp de evitat barajul şi nici măcar de reacţie. Luat total pe 
nepregătite, Pitt se lăsă pe vine instinctiv şi în aceeaşi clipă trase 
disperat de cârmă să evite focul devastator. Calliope răspunse şi se 
depărtă de ţintă pentru câteva momente, până când tunarii îşi 
corectară tirul şi flăcările portocalii porniră iar peste râu şi găsiră din 
nou iahtul, muşcând din carenă şi distrugând partea superioară din 
fibră de sticlă a vasului. Loviturile înfundate semănau cu zgomotul 
făcut de cauciucurile unei maşini în viteză când trec peste 
reflectoarele din centrul autostrăzilor. 

Fum şi flăcări izbucniră în găurile făcute în castelul de la prora, 
unde proiectilele dăduseră foc colacilor de frânghii. Pupitrul de 
comandă se sparse şi explodă în jurul lui Pitt. Ca prin miracol, nu fu 
atins de proiectil, dar simţi un şiroi de lichid prelingându-i-se pe gât. 
Işi blestema prostia care îl făcuse să creadă că malienii nu vor 
distruge nava. Regreta din toată inima că îl pusese pe Giordino să 
scoată proiectilele din lansatoare şi să le fixeze pe rezervoarele de 
combustibil. Dacă nimerea vreun obuz în sala motoarelor, aveau să 


devină cu toţii hrană pentru peşti. 

Erau atât de aproape de canonieră acum, că ar fi putut să vadă ora 
pe ecranul portocaliu al ceasului său Doxa la lumina exploziilor de la 
gura tunurilor. 

Trase de cârmă cu disperare, cotind iahtul ciuruit la doar doi metri 
de botul canonierei. In clipa următoare o depăşise, iar valul de apă 
lăsat în urmă clătină nava inamică, făcându-i pe tunari să îşi piardă 
ţinta şi să-şi trimită obuzele şuierând în noapte. 

Brusc, focul continuu al artileriei inamice se opri. Pitt nu se obosi să 
se gândească la motivul încetării focului. Menţinu un curs în zigzag 
până când canoniera rămase în urmă învăluită în beznă. Doar când fu 
sigur că scăpaseră şi când radarul ce încă funcţiona nu indică nici un 
atac din partea avioanelor, îşi permise să se relaxeze şi să respire 
uşurat. 

Giordino apăru lângă el îngrijorat: 

— Eşti teafăr? 

— Sunt furios pe mine însumi că am fost un dobitoc. Dar tu şi Rudi? 

— Avem doar câteva vânătăi din cauza stilului tău lamentabil de a 
conduce. Rudi a căzut şi are un cucui urât, dar asta nu l-a oprit să se 
lupte cu focul de la prora. 

— E un omuleţ tenace. 

Giordino ridică lanterna şi lumină faţa lui Pitt: 

— Ştiai că ai o bucată de sticlă înfiptă în mutra ta hidoasă? 

Pitt luă o mână de pe cârmă şi atinse uşor bucata de sticlă ce îi 
aterizase în obraz. 

— Tu vezi mai bine. Trage-o tu. 

Giordino prinse între dinţi capătul lanternei, îndreptă fâşia de 
lumină spre rana lui Pitt şi prinse sticla cu degetul arătător şi cu cel 
mare. Apoi o smulse cu o mişcare bruscă. 

— E mai mare decât am crezut, comentă el. A 

Aruncă ciobul peste bord şi scoase o trusă de prim ajutor. li puse 
trei copci şi îl bandajă, timp în care Pitt nu îşi luă ochii de pe panoul de 
comandă şi de pe râu. Giordino se dădu un pas înapoi şi îşi admiră 
opera. i 

— Gata. Incă o operaţie plină de succes în saga continuă a 
doctorului Albert Giordino, medicul deşertului. 

— Care va fi următorul tău succes în medicină? întrebă Pitt 
reperând o lumină gălbuie slabă şi rotind nava într-un cerc larg ca să 
ferească un vas micuţ plutind în întuneric. 

— ţi voi prezenta nota de plată, bineînţeles. 

— O să-ţi trimit un cec. 

Apăru şi Gunn de jos ţinând un cub de gheaţă peste un cucui 
înfloritor de la ceafă. 

— Inima amiralului o să se frângă când va auzi ce i-am făcut navei 


sale. 

— Nu prea cred că se aştepta să o mai vadă vreodată, spuse 
Giordino cu glas de profet. 

— Focul e stins? îl întrebă Pitt pe Gunn. 

— Mai mocneşte încă. Voi încerca din nou cu stingătorul, după ce 
îmi scot fumul din plămâni. 

— Vreo spărtură jos? 

Gunn clătină din cap: 

— Am primit majoritatea loviturilor în partea de sus. Nici una sub 
linia de plutire. Santina e uscată. 

— Se mai văd avioanele? 

— Pe radar nu mai apare decât unul. 

Giordino înălţă capul: 

— Cel mare tot mai trage cu ochiul la noi, confirma el. E prea 
întuneric ca să le văd pe cele de luptă şi nici nu se aud, dar oasele 
mele bătrâne îmi spun că sunt pe aproape. 

— Cât mai avem până la Gao? întrebă Gunn. 

— In jur de şaptezeci şi cinci sau optzeci de kilometri, estima Pitt. 
Chiar şi cu viteza asta, n-o să vedem luminile oraşului în următoarea 
oră, sau chiar mai mult. 

— Cu condiţia ca indivizii de sus să ne lase în pace, zise Giordino 
ridicând vocea ca să se facă auzit prin şuieratul vântului şi al 
motoarelor. 

Gunn arată spre aparatul de emisie-recepţie aşezat pe un raft: 

— Poate ar fi bine să le cântăm puţin în strună. 

Pitt zâmbi în întuneric: 

— Da, cred că e timpul să preluam apeluri. 

— De ce nu? aprobă şi Giordino. Sunt curios să aud ce au de zis. 

— Am putea astfel să tragem de timp până ajungem la Gao, zise 
Gunn. Mai avem destul până acolo. 

Pitt îl lăsă pe Giordino la cârmă şi mări volumul aparatului ca să 
poată auzi cu toţii şi vorbi în microfon: 

— Bună seara, salută el pe un ton plăcut. Ce pot face pentru 
dumneavoastră? 

Urmă o scurtă pauză, apoi o voce îi răspunse în franceză. 

— Urăsc chestia asta, bombăni Giordino. 

Pitt se uită la avion în timp ce spuse: 

— Non parlez vous francais. 

Gunn înalţă din sprâncene: 

— Ştii ce ai zis? 

Pitt îl privi inocent: 

— L-am informat că nu ştiu franţuzeşte. 

— Vous înseamnă tu, predica Gunn. Tocmai i-ai zis că e/ nu ştie 
franţuzeşte. 


— Lasă că a prins ideea. 

Vocea se auzi din nou: 

— Inţeleg engleza. 

— Asta e foarte bine, zise Pitt. Spune mai departe. 

— Declară-ţi identitatea. 

— Tu primul. 

— Foarte bine. Sunt generalul Zateb Kazim, şeful Consiliului militar 
suprem din Mali. 

Pitt se întoarse spre Giordino şi Gunn: 

— Marele şef în persoană. 

— Mi-am dorit întotdeauna să fiu prezentat unei celebrităţi, zise 
Giordino sarcastic. Dar n-am crezut că se va întâmpla la dracu-n 
praznic. 

— Declară-ţi identitatea, repetă Kazim. Eşti la comanda unui vas 
american? 

— Edward Teach, căpitanul navei Răzbunarea reginei Anne. 

— Mi-am făcut studiile la Universitatea Princeton, replică generalul 
sec. Sunt familiarizat cu piratul Barbă Neagră, încetaţi, vă rog, cu 
bătaia de joc şi predaţi vasul. 

— Şi dacă am alte planuri? 

— Tu şi echipajul tău veţi fi distruşi de bombardierele de lupta ale 
aviaţiei Maliului. 

— Dacă ţintesc la fel de prost ca şi canonierele voastre, îl zgândări 
Pitt, nu avem de ce să ne facem griji. 

— Nu te juca cu mine, zise Kazim cu vocea veninoasă dintr-o dată. 
Cine sunteţi şi ce căutaţi în ţara mea? 

— Suntem nişte oameni obişnuiţi plecaţi într-o mică excursie la 
pescuit. 

— Incetaţi şi predaţi vasul imediat! se răsti Kazim. 

— Nu cred că se poate, răspunse Pitt pe un ton cavaleresc. 

— Veţi muri dacă nu o faceţi. 

— In cazul ăsta veţi pierde o navă unică în lume. Presupun că ai 
idee de ce e capabilă. 

Urmă o tăcere lungă şi Pitt ştiu că lovise drept la ţintă. 

— Am citit rapoartele despre altercaţia pe care aţi avut-o cu 
răposatul meu prieten, amiralul Matabu. Ştiu foarte bine ce poate 
nava voastră. 

— Atunci ştii şi că puteam să îţi trimitem canoniera pe fundul râului. 

— Regret că au deschis focul împotriva ordinelor mele. 

— Mai putem şi să-ţi doborâm avionul într-o clipă, încercă Pitt. 

Kazim nu era prost. Se gândise deja la această posibilitate. 

— Dacă mor eu, muriţi şi voi. Cu ce vă alegeţi din asta? 

— Lasă-mă să mă gândesc puţin la chestia asta. Să zicem, până 
ajungem la Gao. 


— Sunt un om generos, zise Kazim cu o răbdare ce nu îi stătea în 
fire. Dar la Gao vă opriţi şi acostaţi nava la docul pentru feriboturi. 
Dacă nu încetaţi cursa asta prostească, forţele aeriene vă vor trimite 
direct în iad. 

— Înţeleg, domnule general. V-aţi exprimat cum nu se poate mai 
clar. 

Pitt închise aparatul şi rânjii cu toată gura: 

— Îmi place la nebunie când închei o afacere bună. 


Luminile oraşului Gao apărură în întuneric, la mai puţin de cinci 
kilometri în faţă. Pitt preluă cârma de la Giordino şi îi făcu semn lui 
Gunn. 

— Pregăteşte-te de plecare, Rudi. 

Gunn se uită şovăitor la apa albă pe care vasul mergea cu o viteză 
de şaptezeci şi cinci de noduri. 

— Nu la viteza asta. 

— Nu îţi face probleme, îl linişti Pitt. O să încetinesc brusc până la 
zece noduri şi te arunci în apă pe partea opusă avionului. Cum ai 
plecat, accelerez din nou, adaugă el, apoi la adresa lui Giordino: 

— Mai vorbeşte cu Kazim. Abate-i atenţia. 

Giordino ridică aparatul şi vorbi pe un ton scăzut: 

— Puteţi repeta condiţiile, domnule general? 

— Incetaţi cu încercarea asta inutilă de a fugi, predaţi vasul la Gao 
şi veţi rămâne în viaţă. Astea sunt condiţiile. 

In timp ce Kazim vorbea, Pitt aduse nava mai aproape de malul pe 
care se află oraşul. Tensiunea din cabina pilotului şi propria lui 
nelinişte crescură, molipsindu-i şi pe prietenii lui. Se gândi că Gunn 
trebuia să sară înainte ca luminile oraşului să se reflecte în apele 
întunecate. Şi avea motive să fie neliniştit. Cel mai important era să 
nu le trezească suspiciuni malienilor. Sonda de adâncime arată că 
fundul apei se apropia cu repeziciune. Trase de manete înapoi, 
înfundând botul Ca//iopei adânc în apă. Viteza scăzu atât de repede, 
că fu aruncat în faţă peste pupitru. 

— Acum! ţipă Pitt. Dă-i drumul şi mult noroc! 

Fără un cuvânt de rămas-bun, micuțul om de ştiinţă de la NUMA îşi 
apucă strâns curelele rucsacului şi se rostogoli peste balustradă. 
Aproape în aceeaşi secundă, Pitt împinse din nou manetele. 

Giordino se uită peste pupa, dar Gunn se pierduse pe râul negru. 
Mulţumit că prietenul său înota în siguranţă cei cincizeci de metri 
până la mal, se întoarse şi îşi continuă calm conversaţia cu generalul 
Kazim. 

— Dacă ne promiteţi că vom pleca fără probleme din ţară; nava vă 
aparţine. Adică ce-a mai rămas din ea după ce-a schilodit-o canoniera. 

Kazim nu păru să fi devenit bănuitor după scurta micşorare a 


vitezei Calliopei. 

— Accept, susură el fără să prostească pe nimeni. 

— Nu avem chef să murim sub ploaia de gloanţe în râul ăsta poluat. 

— O alegere înţeleaptă, replică generalul. 

Cuvintele păreau formale şi politicoase, dar ostilitatea şi triumful se 
făceau clar simţite. 

— Intr-adevăr, nu aveţi altă opţiune. 

Pitt simţi un gol în stomac conştient că jocul ajunsese prea departe. 
Nici el, nici Giordino nu aveau vreo îndoială că generalul Kazim 
intenţiona să îi omoare şi să le arunce trupurile la vulturi. Aveau o 
singură şansă de a le abate atenţia malienilor de la Gunn şi de a 
rămâne în viaţă, dar sorții erau atât de potrivnici, încât nici un jucător 
care se respectă nu ar fi pariat pe ei. 

Planul lui, dacă se putea numi aşa, avea să le aducă doar câteva 
ore în plus, nimic mai mult. Începu să îşi blesteme prostia care îl 
făcuse să creadă că puteau scăpa din aventura asta. 

Dar o clipă mai târziu, salvarea, neaşteptată şi neimaginată, apăru 
în noapte. 

Giordino îl bătu pe umăr pe Pitt şi îi arătă ceva în josul râului: 

— Vezi luminile acelea de la tribord? E iahtul acela locuit de care ți- 
am povestit. Cel pe lângă care am trecut mai devreme. După cum e 
dotat, pare să aparţină unui milionar - are şi elicopter şi o mulţime de 
femei prietenoase. 

— Crezi că are sistem de comunicaţii prin satelit pe care să-l 
împrumutăm ca să comunicăm cu Washingtonul? 

— N-aş fi surprins dacă ar avea şi telex. 

Pitt se întoarse şi îi zâmbi lui Giordino: 

— Cum tot nu avem alte angajamente presante, ce-ar fi să le facem 
o vizită? 

Giordino râse şi îl bătu pe spate: 

— Mă duc să fixez detonatorul. 

— Treizeci de secunde sunt de ajuns. 

— S-a făcut. 

Giordino îi dădu aparatul de emisie-recepţie lui Pitt şi cobori scara 
spre sala motoarelor. Reapăru aproape imediat, în timp ce Pitt 
programa în computer cursul navei şi o punea pe pilot automat. Din 
fericire, râul era lat şi drept permiţând Ca//jopei să meargă de una 
singură o distanţă considerabilă după ce aveau să o abandoneze. 

Dădu din cap spre Giordino: 

— Eşti gata. 


— Spune cuvântul. 

— Apropo de cuvinte, zise Pitt ridicând aparatul portabil de emisie 
la gură. 

— Domnule general Kazim! 

— Da? 

— M-am răzgândit. Nu vă mai dau vasul. O zi bună. 

Giordino rânjii: 

— Îmi place stilul tău. 

Pitt aruncă aparatul peste bord şi rămase la pândă până când 
Calliope ajunse paralel cu iahtul locuit. Apoi trase în spate de manete. 
Imediat ce viteza scăzu la douăzeci de noduri, strigă: 

— Acum! 

Giordino nu avu nevoie de alt îndemn. Traversă în fugă puntea din 
spate şi se aruncă peste pupa. Ateriză în urma lăsată de vas şi fu 
înghiţit de apa înspumată. Pitt mai rămase doar ca să împingă 
manetele în faţă, înainte să sară peste bord făcându-se ghem. 
Impactul brusc aproape că îl lăsă fără răsuflare. Din fericire, apa era 
călduţă şi îl acoperi ca o pătură groasă. Avu grijă să nu ia nici o 
înghiţitură contaminată. Aveau destule belele şi fără să se mai 
îmbolnăvească grav. 

Se întoarse pe spate chiar la timp ca să o vadă pe Calliope gonind 
prin întuneric ca un tren expres - o navă fără viaţă şi abandonată, mai 
având doar câteva clipe de trăit. Pitt pluti privind fix şi aşteptând ca 
proiectilele şi rezervoarele de combustibil să explodeze. Nu avu mult 
de aşteptat. Chiar şi la un kilometru distanţă, explozia fu asurzitoare, 
iar unda de şoc ce traversă apa îi scutură trupul ca o lovitură 
puternică. Flăcările izbucniră în întuneric ca o minge portocalie uriaşă, 
iar credincioasa Calliope se sfărâmă într-o mie de bucățele. Intr-o 
jumătate de minut, flăcările fură înghiţite de noapte şi orice urmă a 
frumosului iaht dispăru. 

Se lăsă o tăcere stranie acum că zgomotul motoarelor iahtului şi 
explozia încetară. Singurele zgomote mai erau băzâitul avionului de 
comandă al lui Kazim şi acordurile fine ale unui pian de pe iahtul 
locuit. 

Giordino apăru lângă el: 

— Inoţi? Credeam că o să mergi pe ape. 

— Doar la ocazii speciale. 

Giordino ridică o mână spre cer: 

— Crezi că i-am păcălit? 

— Pentru moment, dar se vor prinde destul de curând. 

— Mergem să le stricăm petrecerea. 

Pitt se rostogoli şi începu să înoate bras: 

— Cum să nu! 

In timp ce înota, studie locuinţa plutitoare. Era un vas perfect 


pentru navigare pe râu. Pescajul nu putea avea cu mult peste un 
metru. Construcţia şi forma lui îi amintiră de vechile nave cu roţi cu 
zbaturi de pe Mississippi, ca faimosul Robert E. Lee, numai că acesta 
nu avea roţi cu zbaturi şi suprastructura era mult mai modernă. O 
asemănare izbitoare era timoneria aşezată în partea din faţă a 
covertei. Dacă ar fi fost construită pentru larg, cu o carenă pentru 
ieşire pe ocean, s-ar fi încadrat în eleganta clasă a megaiahturilor. 
Privi cu atenţie elicopterul stilat din mijlocul punţii de la pupa, 
atriumul pe trei nivele cu pereţi din sticlă şi plin cu plante tropicale şi 
aparatele electronice ţinând de era spaţială ce răsăreau din spatele 
timoneriei. lahtul-locuinţă era ca un vis devenit realitate. 

Erau la douăzeci de metri de pasarela iahtului când canoniera 
maliană zbură ca vântul în josul râului mergând cu viteză maximă. Pitt 
zări umbrele ofiţerilor pe puntea de comandă. Se uitau cu toţii spre 
locul unde se produsese explozia şi nu dădeau atenţie apei de lângă 
traverse. 

Mai văzu câţiva membri ai echipajului la prora şi îşi dădu seama 
imediat că se uitau pe râu după supraviețuitori, ţinându-şi strâns 
armele automate cu siguranţele trăgaciului trase. 

Inainte să se scufunde sub valul făcut de elicele canonierei, Pitt 
văzu un grup de pasageri apărând brusc pe puntea de promenada a 
locuinţei plutitoare. Vorbeau animați între ei şi arătau în direcţia 
locului unde pierise Calliope. Intregul vas şi apa din jurul lui erau 
luminate puternic de reflectoarele de pe coverta. Pitt ieşi din nou la 
suprafaţă chiar în marginea perimetrului luminat şi începu să calce 
apa în întuneric. 

— Până aici putem merge fără să fim observați, îi spuse încet lui 
Giordino care plutea calm pe spate la un metru distanţă. 

— Nu ne facem o intrare grandioasă? întrebă el. 

— Prudenţa îmi spune că e mai bine să îl punem la curent pe 
amiralul Sandecker cu situaţia în care ne aflăm înainte să le stricam 
petrecerea. 

— Ai dreptate, ca de obicei, o, tu, înţeleptule! aprobă Giordino. 
Proprietarul ne poate lua drept hoţi, ceea ce şi suntem şi ne poate 
pune în lanţuri, ceea ce probabil va face oricum. 

— Cred că mai sunt douăzeci de metri până la iaht. Cum stai cu 
respiraţia? 

— Pot să mi-o ţin cât poţi şi tu. 

Pitt respiră adânc de câteva ori ca să îşi scoată bioxidul de carbon 
din plămâni, apoi inhala până ce fiecare milimetru cub se umplu de 
oxigen şi se scufundă. 

Ştiind că Giordino îl urmează, începu să înoate împotriva curentului 
nevăzut. Rămase la o adâncime de aproape trei metri, înaintând spre 
partea laterală a locuinţei plutitoare. Işi dădu seama că se apropia 


după suprafaţa apei luminată din ce în ce mai mult. Când trecu o 
umbră pe deasupra lui, îşi dădu seama că intrase sub carenă. Ridică o 
mână ca să nu se lovească la cap şi urcă încet până când atinse cu 
degetele mâlul de pe fundul navei. Apoi coti şi continuă să urce până 
când ajunse la suprafaţa apei, lângă bordul de aluminiu al vasului. 

Respiră cu putere aerul nopţii şi ridică privirea. In afară de câteva 
mâini pe balustradă la doar doi metri deasupra capului său, nu îi 
vedea pe pasageri şi nici ei nu îl vedeau, decât dacă unul dintre ei se 
apleca şi privea drept în jos. Era imposibil să urce la bord pe pasarelă 
fără să fie văzuţi. Giordino ieşi la suprafaţă şi cântări imediat situaţia. 

Pe tăcute, Pitt arătă spre carenă. Deschise mâinile larg indicând 
mărimea  pescajului navei. Giordino dădu din cap înțelegând şi 
amândoi îşi umplură din nou plămânii. Apoi se scufundară din nou şi 
trecură pe sub carenă. Traversa era atât de lată că le luă aproape un 
minut până să iasă la suprafaţă de partea cealaltă. 

Punţile de la babord erau pustii. Toată lumea era la tribord, atrasă 
de distrugerea Ca/liopei. O bară de cauciuc era fixată de-a lungul 
carenei, iar Pitt şi Giordino o folosiră ca să se tragă la bord. Pitt ezită 
câteva secunde, să îşi dea seama de amplasamentul de pe vas. Erau 
pe puntea unde se aflau cabinele oaspeţilor. Trebuiau să meargă mai 
sus. Urmat de Giordino, urcă prudent scara spre puntea următoare. 
Aruncară o privire rapidă printr-un hublou mare şi, văzând un salon de 
dimensiunile şi eleganța unui hotel de lux, urcară mai departe pe 
puntea următoare, chiar sub timonerie. 

Pitt crăpă uşa şi privi într-o sală mare, mobilată luxos. Totul era 
numai sticlă, sculpturi metalice delicat curbate şi piele în tonuri de 
auriu şi galben. Pe un perete se afla un bar ornamentat şi extrem de 
bine dotat. 

Barmanul nu era la locul lui, se zgâia probabil cu ceilalţi afară, însă 
o femeie blondă, cu picioare lungi dezgolite, talie îngustă şi pielea 
bronzată stătea la un pian cu coadă acoperit de alămuri strălucitoare. 
Purta o rochie mini, neagră, seducătoare, strâmtă şi acoperită cu 
paiete. Cânta o versiune trista a melodiei „Ultima oară când am văzut 
Parisul” şi o interpreta prost, fredonând şi cuvintele cu o voce plină. 
Deasupra clapelor stăteau patru pahare goale de martini aşezate în 
linie. Părea să îşi fi petrecut întreaga zi dând peste cap pahare de gin, 
cauza evidentă a interpretării ei ce lăsa de dorit. Se opri în mijlocul 
refrenului privindu-i cu o curiozitate înceţoşată pe Pitt şi Giordino, cu 
ochii verzi ca de catifea deschişi doar pe jumătate. 

— Ce pisică v-a târât aici? întrebă ea împleticit. 

Pitt, zărindu-se pe el şi pe Giordino în oglinda din spatele barului, 
doi bărbaţi în tricouri şi pantaloni scurţi uzi, cu părul lipit de cap şi 
nebărbieriţi de o săptămână, se gândi că nu poate s-o învinovăţească 
pentru că se uită la ei ca la nişte şobolani înecaţi. Duse un deget la 


buze implorând-o din ochi să tacă, îi luă mâna şi i-o sărută şi trecu în 
grabă pe lângă ea ieşind într-un hol. 

Giordino se opri şi îi aruncă o privire plină de alean şi îi făcu cu 
ochiul: 

— Numele meu e Al, îi şopti la ureche. Te iubesc şi mă voi întoarce. 
Apoi dispăru şi el. 

Holul părea să se întindă la infinit. Coridoare laterale porneau în 
toate direcţiile, un labirint intimidant pentru cei care se pomeneau 
dintr-o dată în mijlocul lui. Dacă iahtul părea mare pe dinafară, pe 
dinăuntru părea enorm. 

— Ne-ar trebui nişte motociclete şi o hartă, bombăni Giordino. 

— Dacă nava asta ar fi a mea, zise Pitt, mi-aş pune biroul şi centrul 
de comunicaţii sus ca să mă bucur de priveliştea de la prora. 

— Cred că vreau să mă însor cu fata de la pian. 

— Nu acum, murmură Pitt obosit. Hai să pornim înainte şi să 
verificăm toate uşile. 

Identificarea compartimentelor se dovedi uşoară. Pe uşi se aflau 
plăcuţe de aramă cu litere înflorite. După cum presupusese Pitt, pe 
cea de la capătul holului scria Biroul particular al domnului Massarde. 

— Probabil că e proprietarul palatului ăstuia plutitor, zise Giordino. 

Pitt nu răspunse şi deschise uşa încet. Toţi directorii celor mai mari 
companii din lumea occidentală s-ar fi înverzit de invidie, văzând 
biroul de pe locuinţa plutitoare ancorată în pustietatea deşertului. În 
centru se află o masă spaniolă veche de conferinţe cu zece scaune 
tapiţate cu stofă de lână cu desene realizate de maeştrii ţesători din 
rezervaţia Navajo. Incredibil, decorul şi obiectele de artă de pe pereţi 
şi piedestale veneau din sud-vestul american. Statuete mari Hopi 
Kachina sculptate în întregime în trunchiuri uriaşe de arbori de 
bumbac erau aşezate în nişele înalte din pereţii despărțitori. Tavanul 
era acoperit de /ati/las, ramuri mici aşezate peste vigas, stâlpi de 
susţinere ai acoperişului; ferestrele erau acoperite cu jaluzele din 
nuiele de răchită. 

Colecţii de vase ceremoniale frumoase şi coşuri împletite erau 
aşezate pe rafturile lungi din spatele biroului din lemn decolorat de 
soare. Intr-un trastero, un dulap din secolul al nouăsprezecelea, se 
afla un sistem complet de comunicaţii. 

Incăperea era goală şi Pitt nu pierdu nici o clipă. Traversă camera în 
grabă spre consola telefonică, se aşeză şi studie câteva clipe 
mulţimea de butoane şi cadrane. Apoi începu să formeze un număr. 
După ce termină cu prefixele de ţară şi de oraş, adaugă numărul 
secret al lui Sandecker şi se lăsă pe spate. Difuzorul de pe consolă 
emise o serie de păcănituri. Pe urmă urmară zece secunde de tăcere. 
In final, difuzorul transmise soneria speciala a telefoanelor americane. 

Telefonul sună de zece ori, dar nu răspunse nimeni. 


— De ce naiba nu răspunde? întrebă Pitt frustrat. 

— Washingtonul e cu cinci ore în urma Maliului. E miezul nopţii 
acolo. Probabil că e în pat. 

Pitt clătină din cap: 

— Sandecker nu doarme niciodată în timpul unei crize. 

— Ar fii bine să ridice receptorul mai repede, imploră Giordino. 
Potera ne va vedea urmele de apă de pe hol. 

— Ţine-i în şah, zise Pitt. 

— Dacă sunt înarmaţi? 

— O să ne gândim la asta la timpul potrivit. 

Giordino privi obiectele indiene de artă din cameră. 

— Cică să-i ţin în şah, mormăi Giordino. Cine sunt eu, generalul 
Custer în Montana? 

Intr-un târziu, se auzi vocea unei femei în difuzor: 

— Biroul amiralului Sandecker. 

Pitt smulse receptorul din furcă. 

— Julie? 

Secretara particulară a lui Sandecker, Julie Wolff, îşi ţinu respiraţia. 

— Domnule Pitt, dumneavoastră sunteţi? 

— Da. Nu mă aşteptam să te găsesc la birou la ora asta. 

— Nimeni n-a dormit de când am pierdut legătura cu 
dumneavoastră. Slavă Domnului că sunteţi în viaţă! Toţi de la NUMA 
sunt foarte îngrijoraţi. Domnul Giordino şi domnul Gunn sunt şi ei 
bine? 

— Da. Amiralul e prin zonă? 

— E într-o şedinţă cu echipa tactica a ONU încercând să găsească o 
cale să vă scoată din Mali. II chem imediat. 

Peste mai puţin de un minut, se auzi vocea lui Sandecker în acelaşi 
timp cu nişte bătăi puternice în uşă. 

— Dirk? 

— Nu am timp pentru un raport detaliat, domnule amiral. Daţii 
drumul, vă rog, la reportofon. 

— E deschis. 

— Rudi a izolat toxina. Are datele asupra lui şi se îndreaptă spre 
aeroportul din Gao unde speră să se strecoare într-un avion şi să 
părăsească ţara. Am găsit locul în care compusul intră în Niger. Poziţia 
exactă o are Rudi. Partea proastă e că sursa se află undeva în nordul 
deşertului. Eu şi Al rămânem aici ca să încercăm să o descoperim. 
Apropo, am distrus-o pe Calliope... 

— Băştinaşii devin din ce în ce mai agitaţi, strigă Giordino luptându- 
se să ţină uşa care era lovită cu picioarele din cealaltă parte. 

— Unde sunteţi? întrebă Sandecker. 

— Aţi auzit vreodată de un bogătaş pe nume Massarde? 

— Yves Massarde, mahărul francez. Am auzit de el. 


Înainte ca Pitt să mai apuce să spună ceva, uşa fu spartă şi şase 
membrii voinici ai echipajului năvăliră asupra lui Giordino ca zidul unei 
echipe de rugby. Giordino îi dobori pe primii trei, dar fu repede 
îngropat sub o grămadă de trupuri care îl lovea continuu. 

— Ne aflăm neinvitaţi pe iahtul plutitor al lui Massarde, zise Pitt în 
grabă. Imi pare rău, domnule amiral. Trebuie să închid. 

Pitt puse calm receptorul în furcă, se întoarse cu scaunul şi îl privi 
pe bărbatul ce intrase în cameră în spatele busculadei. 

Yves Massarde era îmbrăcat impecabil într-un sacou alb de seară, 
cu un trandafir galben pe rever. Ţinea o mână, elegant, în buzunarul 
hainei, cu cotul îndoit în afară. Ocoli impasibil grămada de oameni 
plini de sânge şi de vânătăi care se luptau să îl imobilizeze pe 
Giordino ca nişte vagabonzi de stradă. Apoi se opri şi privi prin fumul 
albastru al ţigării Gauloise Bleu ce îi atârna la colţul gurii. Văzu un 
individ cu privire de gheaţă aşezat la biroul său personal, cu braţele 
încrucişate şi zâmbindu-i amuzat. Il categorisi imediat ca fiind viclean 
şi periculos. 

— Bună seara, zise Pitt politicos. 

— Americani sau englezi? întrebă Massarde. 

— Americani. 

— Ce căutaţi pe vasul meu? 

Pitt rânjii uşor: 

— A trebuit să dau un telefon urgent. Sper că eu şi prietenul meu 
nu v-am deranjat. O să fiu mai mult decât fericit să vă despăgubesc 
pentru convorbirea telefonică şi pentru uşa spartă. 

— Puteaţi să urcați la bord şi să-mi cereţi permisiunea să folosiţi 
telefonul ca nişte domni adevăraţi, spuse Massarde pe un ton ce arăta 
clar că îi consideră pe americani nişte cow-boy primitivi. 

— Aţi fi invitat nişte străini apăruţi din noapte, care arată cum 
arătăm noi, în biroul dumneavoastră particular? 

Massarde rămase pe gânduri, apoi zâmbi: 

— Probabil că nu. Ai dreptate. 

Pitt luă un stilou dintr-o călimară antică şi scrise ceva pe o bucată 
de hârtie, se ridică de la birou şi i-o întinse lui Massarde. 

— Puteţi trimite nota de plată la adresa asta. Mi-a făcut plăcere să 
stăm de vorbă, dar acum trebuie să plecăm. A 

Mâna lui Massarde ieşi din haină ţinând un pistol automat mic. Il 
îndreptă spre fruntea lui Pitt. 

— Insist să vă mai bucuraţi un pic de ospitalitatea mea înainte să 
vă predau forţelor de securitate maliene. 

Giordino fusese ridicat în picioare fără menajamente. Un ochi 
începuse deja să i se umfle şi dintr-o nară îi curgea un fir subţire de 
sânge. 

— Aveţi de gând să ne legaţi cu lanţuri? îl întrebă pe Massarde. 


Francezul se uită la Giordino de parcă era un urs la grădina 
zoologică: 

— Da, cred că se impune să fiţi imobilizaţi. 

Giordino se uită la Pitt: 

— Vezi, mormăi el arţăgos. Ţi-am spus eu! 

Sandecker se întoarse în sala de conferinţe din sediul NUMA şi se 
aşeză cu o expresie optimistă pe care nu o avusese cu zece minute în 
urmă. 

— Sunt în viaţă, anunţă el scurt. 

Doi bărbaţi stăteau la o masă pe care se afla o hartă mare a părţii 
de vest a Saharei şi nişte rapoarte cu informaţii despre forţele de 
poliţie şi militare din Mali. Se uitară la Sandecker şi dădură din cap 
aprobator. 

— Atunci continuam operaţiunea de salvare conform planului, zise 
cel mai în vârstă dintre cei doi, un bărbat cu părul cărunt pieptănat pe 
spate, faţa mare şi rotundă şi ochi duri cu străluciri albastre de topaz. 

Generalul Hugo Bock era un om prevăzător şi planurile lui erau la 
fel. Era un soldat cu o mulţime de aptitudini, un ucigaş înnăscut. Era 
comandantul unei forţe de securitate de care puţini ştiau, numită 
UNICRATT?, abrevierea de la Echipa tactică şi de intervenţie rapidă 
internaţională a ONU. Echipa era formată din luptători extrem de bine 
instruiți şi foarte capabili, oameni din nouă ţări care efectuau misiuni 
sub acoperire pentru Naţiunile Unite, despre care publicul nu era 
niciodată informat. Bock avusese o carieră strălucită în armata 
germană, mereu activ în postul de consilier pentru ţările lumii a treia 
ale căror guverne aveau nevoie de serviciile lui în timpul revoluțiilor 
sau al conflictelor de graniţă. 

Colonelul Marcel Levant era locţiitorul său, un veteran cu multe 
decoraţii al Legiunii Străine franceze. Levant avea ceva de vechi 
aristocrat. Absolvise Saint Cyr, cel mai prestigios colegiu militar din 
Franţa, luptase în toată lumea şi fusese erou în scurtul război din 
deşert împotriva Irakului, în 1991. Faţa lui era inteligentă, chiar 
frumoasă. Deşi avea aproape treizeci şi şase de ani, trupul zvelt, părul 
lung castaniu, mustaţa mare, tunsă îngrijit şi ochii mari, cenușii, îl 
făceau să pară de-abia ieşit de la ceremonia de absolvire a vreunei 
universităţi. 

— Ştiţi unde se află? îl întrebă Levant pe Sandecker. 

— Da. Unul încearcă să se strecoare la bordul unui avion pe 
aeroportul din Gao. Ceilalţi doi se află pe un iaht de pe râul Niger, 

aparţinând lui Yves Massarde. 

Levant făcu ochii mari când auzi numele: 

— A, da, Scorpionul. 

— İl cunoşti? întrebă Bock. 

— Doar după reputaţie. Yves Massarde e un om de afaceri 
internaţional, care a strâns o avere estimată în jurul a două miliarde 
de dolari americani. | se spune Scorpionul pentru că o mulţime de 
competitori şi parteneri de afaceri de-ai săi au dispărut în mod 
misterios, lăsându-l unicul proprietar al mai multor corporaţii mari şi 
foarte profitabile. E considerat un om fără scrupule, ca să nu mai zic 
că e o ruşine pentru guvernul francez. Prietenii dumneavoastră nu 
puteau nimeri pe mâini mai proaste. 

— Desfăşoară activităţi ilegale? întrebă Sandecker. 

— În mod sigur, dar nu lasă în urmă nici o dovadă care i-ar putea 
aduce o condamnare. Prietenii mei din Interpol îmi spun că au un 
dosar gros de un metru despre el. 

— Din toată Sahara, murmură Bock, cum au nimerit oamenii 
dumneavoastră chiar la el? 

— Dacă i-aţi cunoaşte pe Dirk Pitt şi pe Al Giordino, dădu Sandecker 
din umeri, obosit, n-aţi mai întreba. 

— Tot nu înţeleg de ce doamna secretar general Kamil a aprobat o 
Operaţiune de scoatere a oamenilor dumneavoastră din Mali, zise 
Bock. Misiunile echipei noastre se desfăşoară, în general, în mare 
secret în perioade de crize internaţionale. Nu văd de ce salvarea a trei 
oameni de la NUMA e un eveniment atât de critic. 

Sandecker îl privi pe Bock drept în ochi: 

— Credeţi-mă, domnule general, n-aţi avut niciodată o misiune mai 
importantă ca asta. Datele ştiinţifice adunate de aceşti oameni în 
vestul Africii trebuie aduse în laboratoarele noastre din Washington 
cât mai urgent. Guvernul nostru, numai Dumnezeu ştie din ce motive 
stupide, refuză să se implice. Din fericire, Hala Kamil şi-a dat seama 
de caracterul presant al situaţiei şi a aprobat misiunea 
dumneavoastră. 

— Pot să întreb ce fel de date? întrebă Levant. 

Amiralul clătină din cap: 

— Nu vă pot spune. 

— E o chestiune secretă ce priveşte doar Statele Unite? 

— Nu, e o chestiune ce priveşte pe toţi bărbaţii, femeile şi copiii de 
pe Pământ. 

Bock şi Levant făcură schimb de priviri ironice. Bock se întoarse 
spre Sandecker. 

— Aţi spus că oamenii dumneavoastră s-au despărţit. Asta ne 
îngreunează mult operaţiunea. Riscăm mult, dacă ne divizăm forţele. 

— Vreţi să spuneţi că nu îmi puteţi scoate toţi oamenii? întrebă 


Sandecker fără să îi vină să creadă. 

— Generalul Bock vrea să spună, explică Levant, că riscul e dublu 
dacă desfăşurăm două misiuni simultan. Elementul surpriză este 
retezat în două. De exemplu, avem şanse mult mai mari de succes 
dacă ne concentram forţele pentru scoaterea celor doi de pe iahtul lui 
Massarde, fiindcă nu ne aşteptăm să fie păzit de forţe militare 
puternice. Şi putem determina locaţia exactă. Aeroportul e altă 
poveste. Nu avem idee unde se ascunde omul dumneavoastră... 

— Rudi Gunn, preciză Sandecker. Numele lui e Rudi Gunn. 

— Unde se ascunde Gunn, continuă Levant. Echipa noastră ar 
trebui să piardă timp preţios căutându-l. În plus, aeroportul e folosit 
de forţele aeriene maliene, ca şi de alte linii aeriene comerciale. E 
păzit de soldaţi tot timpul. Oricine încearcă să iasă din ţară prin 
aeroportul din Gao ar avea mare noroc să reuşească să o facă teafăr. 

— Mă puneţi să fac o alegere. 

— Trebuie să luăm în calcul dificultăţile neprevăzute, spuse Levant 
şi să determinăm care misiune constituie prioritatea întâi şi care e cea 
secundară. 

Bock se uită la Sandecker: 

— Dumneavoastră hotărâți, domnule amiral. 

Sandecker se uită la harta Maliului întinsă pe masă, concentrându- 
se asupra liniei roşii de pe râul Niger ce marca drumul Ca//iopei. Ştia 
clar ce decizie trebuia să ia. Analiza chimică era tot ce conta. Îşi 
aminti ultimele cuvinte ale lui Pitt că aveau să rămână pe loc şi să 
caute sursa contaminării. Scoase unul dintre trabucurile sale speciale 
din tabachera din piele şi îl aprinse încet. Privi fix câteva secunde 
marcajul ce indica oraşul Gao, apoi ridică din nou ochii spre Bock şi 
Levant. 

— Salvarea lui Gunn trebuie să fie prioritară, zise el sec. 

Bock dădu din cap: 

— Aşa să fie. 

— Cum putem fi siguri că Gunn nu se află deja la bordul unui avion 
ce a plecat din ţară? 

Levant strânse din umeri stăpân pe situaţie: 

— Personalul meu a verificat deja orarele de zbor. Următorul avion 
al Maliului sau al oricărei alte companii de zbor, care va pleca din Gao 
spre altă ţară nu e programat decât peste patru zile, cu condiţia să nu 
fie anulat, ceea ce nu ar fi un eveniment rar. 

— Patru zile, repetă Sandecker pierzându-şi brusc speranţele. Gunn 
nu se poate ascunde patru zile. Douăzeci şi patru de ore, poate, dar 
după aceea forţele de securitate maliene îl vor repera sigur. 

— Doar dacă nu cumva vorbeşte araba sau franceza şi arată ca un 
localnic, zise Levant. 

— Nu e cazul, spuse Sandecker. 


Bock bătu cu degetul în harta Maliului: 

— Colonelul Levant şi o echipă tactică de patruzeci de oameni pot 
ajunge în Gao în douăsprezece ore. N 

— Am putea, dar nu o vom face, îi atrase Levant atenţia. In 
douăsprezece ore va răsări soarele în Mali. 

— Greşeala mea, se corectă Bock. Forţele noastre nu pot acţiona 
ziua. Riscurile sunt prea mari. 

— Cu cât aşteptăm mai mult, spuse Sandecker acid, cu atât cresc 
şansele lui Gunn de a fi prins şi împuşcat. 

— Vă promit că eu şi echipa mea vom face tot ce putem ca să îl 
scoatem pe omul dumneavoastră din Mali, zise Levant solemn. Dar nu 
punând în mare risc viaţa altora. 

Pe faţa lui Bock se aşternu o expresie sceptică, în timp ce cântărea 
cuvintele lui Sandecker. Apoi privirea îi deveni dură: 

— Ţin să vă avertizez, domnule amiral, dacă îmi pierd oamenii într- 
o goană după cai verzi pe pereţi, aprobată sau nu de ONU, ca să 
salveze doar unul de-al dumneavoastră, sper să aveţi o justificare 
solidă, altfel cineva o să aibă de-a face cu mine personal. 

Era clar la cine se referea când spusese cineva. Sandecker nici 
măcar nu clipi. Apelase la un prieten care îi era dator şi care avea o 
agenţie de informaţii, iar acesta îi dăduse un dosar despre UNICRATT. 
Li se spunea UNICRAZIESS de către celelalte forţe speciale, fiind 
oameni duri care trăiau şi luptau la limită. Nu le era frică de moarte, 
înverşunaţi în luptă şi incapabili de milă, erau puţini cei care să îi 
întreacă în arta de a ucide. In mod obişnuit, toţi acționau ca agenţi ai 
propriei ţări, transmițând mai departe informaţii despre activităţile 
sub acoperire ale ONU. Citise profilul psihologic al generalului Bock şi 
ştia exact cu cine are de-a face. 

Se aplecă peste masă şi îi aruncă lui Bock o privire ucigătoare: 

— Ascultă-mă bine, măi neamţule! Nu îmi pasă nici cât negru sub 
unghie câţi oameni pierzi ca să mi-l scoţi pe Gunn din Mali. Treaba ta 
e să-l scoţi şi dacă o faci de oaie, te distrug cu mâna mea. 

Bock nu încercă să îl lovească. Rămase pe scaun privindu-l pe 
Sandecker pe sub sprâncenele cărunte şi stufoase cu expresia unui 
urs ce îşi leagă şervetul la gât înainte să se repeadă asupra viţelului. 
Amiralul nu avea nici jumătate din statura lui şi o luptă între ei s-ar fi 
terminat într-o secundă. Apoi neamţul voinic se relaxă şi izbucni în 
râs. 

— Acum că ne înţelegem unul pe altul, hai să îi dăm bătaie şi să 
punem la punct un plan imbatabil. g 

Sandecker zâmbi şi se destinse şi el, încet. li oferi lui Bock unul 
dintre trabucurile lui mamut. 

— E o plăcere să fac afaceri cu dumneavoastră, domnule general. 
Să sperăm că asocierea noastră se va dovedi de succes. 


Hala Kamil stătea pe treptele hotelului Waldorf Astoria aşteptându- 
şi limuzina, după ce participase la o cină oficială dată în onoarea ei de 
ambasadorul ONU al Indiei. Ploua uşor şi străzile reflectau luminile 
oraşului pe pavajul ud. Lincoln-ul mare şi negru trase lângă bordură şi 
cobori scara sub umbrela ţinută de portar, îşi adună trena lungă a 
rochiei şi urca graţioasă pe locul din spate. 

Ismail Yerli era deja înăuntru. li luă mâna şi i-o sărută: 

— Îmi pare rău că ne întâlnim în felul ăsta, se scuza el, dar e prea 
riscant să fim văzuţi împreună. 

— A trecut multă vreme, Ismail, zise Hala cu privirea caldă şi 
radioasă. M-ai evitat. 

El se uită spre locul şoferului: asigurându-se că geamul dintre ei e 
ridicat. 

— Am considerat că e cel mai bine pentru tine să dispar. Ai ajuns 
prea departe şi ai muncit prea mult să pierzi totul din cauza unui 
scandal. 

— Am fi putut fi discreţi, zise Hala pe ton scăzut. 

Yerli clatină din cap. 

— Aventurile amoroase ale bărbaţilor influenţi sunt ignorate în 
majoritatea cazurilor. Dar pentru o femeie în poziţia ta... presa şi 
intriganţii din întreaga lume te-ar distruge. 

— Tot mai am o mare afecţiune pentru tine, Ismail. 

El îşi puse palma peste a ei: 

— Şi eu pentru tine, dar ONU n-a mai avut niciodată pe cineva atât 
de bun ca tine. Nu vreau să fiu cauza prăbuşirii tale. 

— Aşa că ai plecat pur şi simplu, zise ea cu ochii îndureraţi. Câtă 
nobleţe din partea ta! 

— Da, zise el fără să ezite. Ca să evit titlurile din ziare de genul: 
„Doamna secretar general a ONU este amanta unui agent de 
informaţii francez, care lucrează sub acoperire pentru Organizaţia 
Mondiala a Sănătăţii”. Superiorii mei din Divizia a două a Statului 
Major de Apărare Naţională n-ar fi nici ei prea încântați dacă m-aş 
expune în felul ăsta. 

— Am ţinut relaţia noastră în secret până acum, protestă ea. De ce 
n-am continua? 

— Imposibil. 

— Eşti bine cunoscut ca fiind cetăţean turc. Cine ar putea descoperi 
că ai fost recrutat de francezi când erai student la Universitatea din 
Istanbul? 

— Dacă se hotărăşte cineva să sape adânc, va da de destule 
secrete. Prima regulă a unui bun agent e să acţioneze din umbră, fără 


să se ascundă şi fără să fie prea vizibil. Mi-am compromis acoperirea 
la ONU, când m-am îndrăgostit de tine. Dacă agenţiile de spionaj 
britanice, ruseşti sau americane aflau ceva despre relaţia noastră, 
echipele lor de investigaţie nu se vor opri până nu vor umple un dosar 
cu detalii sordide, pe care le vor folosi ca să stoarcă favoruri de la 
tine. 

— Nu au făcut-o încă, zise ea cu speranţă. 

— Nu şi nici n-o vor face, spuse el ferm. Pentru asta nu trebuie să 
fim văzuţi împreună în afara clădirii ONU. 

Hala se întoarse şi privi prin geamul şiroind de ploaie: 

— Atunci de ce te afli aici? 

Yerli respiră adânc: 

— Vreau să te rog să-mi faci un serviciu. 

— Ceva în legătura cu ONU sau cu şefii tăi din Franţa? 

— Cu ambele. 

Ea se simţi întoarsă pe dos: 

— Te foloseşti de mine, Ismail. Te joci cu sentimentele mele pentru 
interesele tale. Eşti un şobolan fără scrupule. 

El nu zise nimic. Hala cedă până la urmă, cum ştia că avea să o 
facă. 

— Ce vrei să fac? 

— Există o echipă de specialişti în epidemiologie de la OMS, spuse 
el şi tonul lui deveni brusc oficial, care investighează rapoartele 
despre nişte maladii stranii izbucnite în deşertul malian. 

— Îmi amintesc proiectul. Mi s-a vorbit despre el acum câteva zile 
în timpul informării zilnice. Doctorul Frank Hopper conduce 
cercetările. 

— Exact. 

Hala dădu din cap: 

— Hopper e un om de ştiinţă respectat. Cum eşti tu implicat în 
misiunea asta? 

— Treaba mea e să le coordonez călătoria şi să mă ocup de 
logistică, mâncare, transport, echipament de laborator, lucruri de 
genul ăsta. 

— Tot nu mi-ai spus ce vrei de la mine. 

— Vreau să îi chemi imediat înapoi pe doctorul Hopper şi pe 
oamenii lui. 

Ea se întoarse şi îl privi surprinsă: 

— De ce îmi ceri asta? 

— Pentru că sunt în mare pericol. Am aflat din surse sigure că 
urmează să fie asasinați de terorişti vest-africani. 

— Nu te cred. 

— E adevărat, spuse el serios. Va fi plasată o bombă în avionul lor, 
care va exploda deasupra deşertului. 


— Pentru ce fel de monştri lucrezi? izbucni ea şocată. De ce ai venit 
la mine? De ce nu l-ai avertizat pe doctorul Hopper? 

— Am încercat să îl alertez pe Hopper, dar a ignorat toate mesajele 
mele. 

— Nu poţi să convingi autorităţile maliene să îi protejeze? 

Yerli dădu din umeri: 

— Generalul Kazim îi consideră intruşi şi nu dă doi bani pe 
siguranţa lor. 

— Nu pot să cred că aici nu se ascunde mai mult decât o simplă 
ameninţare cu bomba. 

El o privi drept în faţă: 

— Crede-mă, Hala. Nu mă interesează decât să-l salvez pe doctorul 
Hopper şi pe oamenii lui. 

Hala voia cu disperare să îl creadă, dar în adâncul sufletului ştia că 
minte. 

— Se pare că toată lumea caută surse de contaminare în Mali zilele 
astea. 

Yerli păru deconcertat, dar nu spuse nimic, aşteptând-o pe ea să 
explice. 

— Amiralul Sandecker de la Agenţia Naţională pentru Studii 
Subacvatice şi Marine din Statele Unite a venit la mine şi mi-a cerut 
aprobarea de a folosi echipa noastră tactică şi de intervenţie rapidă ca 
să scape trei oameni de-ai săi din ghearele forţelor de securitate 
maliene. 

— Americanii căutau surse de contaminare în Mali? 

— Da. Se pare că era o operaţiune sub acoperire, dar au fost 
interceptaţi de armata maliană. 

— Au fost prinşi? 

— Nu fuseseră încă prinşi acum patru ore. 

— Unde căutau mai exact? 

Yerli părea supărat şi Hala detectă un notă imperioasă în tonul lui. 

— Pe râul Niger? 

Yerli o prinse de braţ şi ochii lui căpătară o expresie cruntă. Pentru 
prima oară, o străbătu un fior rece. 

— Incercau să depisteze sursa unui compus chimic care provoacă 
fluxul roşu din largul coastelor Africii. 

— Am citit despre asta în ziare. Continuă. 

— Mi s-a spus că au folosit o navă cu echipament de analiză 
chimică ca să găsească locul unde se varsă în râu. 

— L-au găsit? întrebă el. 

— După câte mi-a spus amiralul Sandecker, au mers până la Gao, 
în Mali. 

Yerli nu părea convins: 

— Dezinformare, asta trebuie să fie. Totul e probabil o acoperire 


pentru altceva. 

Ea clătină din cap: 

— Spre deosebire de tine, meseria amiralului nu e să mintă. 

— Zici că NUMA e în spatele operaţiunii. 

Hala consimţi din cap: 

— Nu CIA sau o altă agenţie de informaţii americană? 

Ea îşi smulse braţul şi zâmbi sfidătoare: 

— Vrei să spui că sursele tale de informaţii din vestul Africii habar 
n-au avut că americanii operau sub nasul lor? 

— Nu fi absurdă. Ce secrete spectaculoase poate deţine un popor 
sărac, ca acela din Mali, ca să atragă interesul Americii? 

— Trebuie să fie ceva. De ce nu-mi spui tu despre ce e vorba? 

Yerli părea absent şi nu îi răspunse imediat: 

— Nimic... bineînţeles că nimic. 

Bătu în geam să îi atragă atenţia şoferului şi arătă spre bordură. 
Şoferul frână şi opri în faţa unei clădiri mari de birouri. 

— Te smulgi deja de lângă mine? 

Vocea ei era plină de dispreţ. Se întoarse şi o privi: 

— Imi pare cu adevărat rău. Poţi să mă ierţi? 

Ceva înăuntrul ei se frânse. Clătină din cap: 

— Nu, Ismail. Nu pot să te iert. Nu o să ne mai vedem niciodată. 
Aştept să primesc scrisoarea ta de demisie mâine până la prânz. Dacă 
nu, te voi da eu afară din ONU. 

— Nu eşti un pic prea aspră? 

Hala era hotărâtă: 

— Nu te interesează Organizaţia Mondială a Sănătăţii. lar 
francezilor nu le eşti loial nici măcar cincizeci la sută. Lucrezi doar 
pentru interesele tale materiale, zise ea, se aplecă şi îi deschise uşa: 

— Pleacă acum! 

Tăcut, Yerli cobori din maşină şi rămase pe trotuar. Hala, cu ochii 
plini de lacrimi, închise uşa şi nu privi nici măcar o dată înapoi, după 
ce şoferul băgă limuzina în viteză şi porni pe şoseaua cu sens unic. 

Yerli şi-ar fi dorit să simtă remuşcare sau tristeţe, dar era prea 
profesionist pentru asta. Avea dreptate, se folosise de ea. Afecţiunea 
lui fusese o prefăcătorie. Singura atracţie pe care o simţise faţă de ea 
fusese sexuală. Reprezentase doar o misiune şi atâta tot. Dar ca 
majoritatea femeilor care se simt atrase de bărbaţi retraşi care le 
tratează cu indiferenţă, se îndrăgostise de el. Şi de-abia acum află că 
trebuie să plătească pentru asta. 

Intră în barul hotelului Algonquin, comandă o băutură, apoi se duse 
la telefonul public. Formă un număr şi aşteptă să i se răspundă. 

— Da? 

Cobori vocea şi vorbi pe un ton confidenţial. 

— Am informaţii vitale pentru domnul Massarde. 


— De unde veniţi? 

— De la ruinele Pergamului. 

— Turcia? 

— Da, zise Yerli repede. 

Nu avea încredere în telefoane şi ura codurile, pe care le considera 
infantile. 

— Sunt în barul hotelului Algonquin. Când să vă aştept? 

— Ora unu noaptea e prea târziu? 

— Nu. O să iau cina târziu. 

Yerli închise telefonul dus pe gânduri. Ce ştiau americanii despre 
operaţiunea din deşert a lui Massarde de la Fortul Foureau, se întreba. 
Serviciile lor de informaţii aflaseră, oare, ceva despre adevăratele 
activităţi care se desfăşurau la combinatul de eliminare a deşeurilor? 
Dădeau târcoale pe acolo? Dacă lucrurile stăteau aşa, consecinţele 
puteau fi dezastruoase şi căderea actualului guvern francez, doar una 
dintre repercusiuni. 

În spatele lui era beznă totală, iar în faţă, luminile rare de pe 
străzile din Gao. Gunn încă mai avea zece metri de înotat când lovi cu 
un picior fundul moale al râului. Incet, cu multă prudenţă, cobori 
mâinile şi se prinse de mâl trăgându-se prin apa mică până când 
ajunse la mal. 

Plaja era înclinată într-un unghi de 10 grade până la o bordură de 
pietre de la marginea drumului. incepu să se târască pe nisip, 
bucurându-se de căldura lui pe pielea umedă de pe braţele şi 
picioarele goale. Se opri şi se rostogoli pe o parte ca să se odihnească 
câteva minute şi să se asigure că nu era decât o umbră nedefinită în 
noapte. Avea o crampă în piciorul drept şi îşi simţea braţele amorţite 
şi grele. 

intinse mâna în spate şi îşi pipăi rucsacul. Pentru o clipă, după ce 
se aruncase în apă ca o ghiulea, crezuse că îi fusese smuls din spate. 
Dar curelele erau încă bine strânse pe umeri. 

Se ridică şi porni repede pe vine spre bordura de pietre, lăsându-se 
în genunchi în spatele acesteia. Se ridică puţin şi privi drumul. Era 
pustiu. Insă pe o stradă prost pavată ce intră în diagonală în oraş se 
circula destul de intens pe jos. Cu colţul ochiului văzu o flacără mică şi 
se uită pe acoperişul unei case din apropiere la timp să vadă un 
bărbat aprinzându-şi o ţigară. Mai erau şi alţii: figuri de-abia vizibile, 
altele luminate de felinare, stând de vorbă fericiţi cu vecinii de pe 
acoperişurile învecinate. Probabil că ies ca fluturii de noapte, îşi spuse 
Gunn, să se bucure de răcoarea serii. 


Studie fluxul de trecători de pe stradă, încercând să descifreze 
ritmul mişcărilor lor. Păreau să plutească în veşmintele lor largi 
fluturânde, cu paşi neauziţi ca de fantomă. Işi desfăcu rucsacul, îl 
deschise şi scoase un cearceaf albastru. Rupse o parte din el după un 
tipar improvizat şi şi-l înfăşură în jurul trupului ca pe o dje//a/ă, o haină 
lungă cu mâneci şi glugă. Nu avea şanse să câştige vreun concurs de 
modă local, dar era destul de sigur că va trece neobservat pe străzile 
slab luminate. Se gândi să îşi scoată ochelarii, dar decise să nu o facă, 
trăgându-şi gluga în aşa fel încât să îi acopere. Era miop şi nu vedea 
nici măcar un autobuz apropiindu-se la douăzeci de metri. 

Îşi strecură rucsacul sub haină şi îl prinse în partea din faţa, arătând 
ca o burtă mai proeminentă. Apoi se urcă pe bordură şi îşi trecu 
picioarele pe partea cealaltă. Traversă drumul degajat, alăturându-se 
cetăţenilor din Gao care ieşiseră pentru plimbarea de seară. După 
două străzi, ajunse la o intersecţie. Singurele vehicule care circulau 
erau câteva taxiuri rablagite, unul sau două autobuze vechi, câteva 
motociclete şi o grămadă de biciclete. 

Ar fi fost perfect să poată lua un taxi până la aeroport, se gândi el 
nostalgic, dar ar fi atras atenţia. Inainte să plece de pe navă, studiase 
harta zonei şi ştia că aeroportul era la câţiva kilometri la sud de oraş. 
Se gândi să fure o bicicletă, dar renunţă repede la idee. Furtul ar fi 
fost probabil observat şi declarat, iar el nu voia să lase vreo urmă a 
prezenţei lui în oraş. Dacă poliţia sau forţele de securitate nu aveau 
motive să creadă că există un străin ilegal printre ei, nu aveau de ce 
să îl caute. 

Gunn trecu nonşalant prin centrul oraşului, pe lângă piaţă, pe lângă 
dărăpănatul hotel Atlantide şi pe lângă negustorii care îşi strigau 
marfa de la tarabele de sub arcadele vizavi de hotel. Mirosurile nu 
erau deloc exotice. Gunn fu recunoscător pentru briza ce împingea 
majoritatea miasmelor oraşului în deşert. Semnele de circulaţie erau 
inexistente, dar se orienta pe străzile pline de nisip, ridicând ochii din 
când în când spre Steaua Polară. 

Oamenii erau îmbrăcaţi într-o orgie de verde, albastru şi galben. 
Bărbaţii purtau dje//aba sau caftane. Unii dintre ei purtau pantaloni şi 
tunici occidentale. Câţiva aveau capul descoperit. Majoritatea 
capetelor şi feţelor masculine erau înfăşurate sub straturi de pânza 
albastră. Multe femei purtau mantii elegante, iar altele rochii lungi, 
înflorate. Majoritatea nu purtau văl. 

Vorbeau cu toţii întruna în tonalități joase şi stranii. Copiii alergau în 
toate direcţiile şi nu existau doi îmbrăcaţi la fel. Gunn nu îşi putuse 
imagina atâta activitate şi veselie în mijlocul unei sărăcii lucii. Ca şi 
cum nimeni nu îi informase pe malieni că erau săraci. 

Ţinând capul în jos şi faţa acoperită de glugă ca să nu i se vadă 
pielea albă, Gunn se amestecă în mulţime şi ieşi din partea 


aglomerată a oraşului. Nimeni nu îl opri să îi pună întrebări incomode. 
Dacă dintr-un motiv neaşteptat ar fi fost oprit şi interogat, ar fi pretins 
că era turist în expediţie de-a lungul Nigerului. Nu stărui prea mult 
asupra acestei posibilităţi. Pericolul să fie oprit de cineva care căuta în 
mod specific un american intrat ilegal era nul. 

Trecu pe lângă un semn cu o săgeată şi un avion. Ajungea la 
aeroport mai uşor decât se aştepta. Norocul nu îl părăsise încă. 

Străbătu cartiere mai bogate de negustori şi intră în mahalalele de 
la periferie. De când părăsise râul, Gao îi dăduse impresia unui oraş 
unde, o dată cu lăsarea întunericului, grozăvii neaşteptate aveau să 
se dezlănţuie pe străzile nisipoase. li păru un oraş scăldat în sângele 
şi violențele seculare. Imaginaţia începu să i-o ia razna în timp ce 
mergea pe străzile aproape părăsite, începând să vadă pentru prima 
oară priviri curioase şi ostile de la oamenii care stăteau în faţa caselor 
părăginite. 

Se strecură pe o alee îngustă ce părea pustie şi se opri să scoată 
un revolver din rucsac, un Smith Wesson vechi cu ţeava scurtă, de 
calibrul 38, model Bodyguard, care îi aparținuse tatălui său. Instinctul 
îi spunea că nu e bine să mergi noaptea prin locul acesta dacă vrei să 
mai vezi lumina zorilor. 

Un camion cu platforma încărcată cu cărămizi trecu pe lângă el 
stârnind nisipul fin. Dându-şi seama că mergea în direcţia în care se 
îndrepta şi el, Gunn se debarasă de orice precauţie. O luă la goană şi 
sări în partea din spate a camionului. Ateriză pe burtă deasupra 
cărămizilor cu faţa spre cabina şoferului. 

Mirosul gazelor de eşapament al motorului veni ca o uşurare după 
miasmele oraşului. De sus, de pe încărcătură, Gunn văzu două lumini 
roşii strălucind la câţiva kilometri în faţă şi spre stânga. Când 
camionul se mai apropie, observă câteva reflectoare montate la 
terminal şi două hangare pe câmpul întunecat. 

— Ce mai aeroport, mormăi el. Inchid toate luminile de pe pistă 
când nu e folosită. 

O groapă pe drum apăru în lumina farurilor şi şoferul încetini. Gunn 
profită de viteza scăzută, sări şi o luă la fugă. Camionul dispăru în 
întuneric împrăştiind nisipul cu roţile, fără ca şoferul să îşi dea seama 
vreo clipă că transportase un pasager. Gunn se luă după lumina 
farurilor din spate ale camionului până ajunse la un drum lateral 
asfaltat unde se găsea o pancartă de lemn pe care scria în trei limbi 
Aeroportul Internaţional Gao. 

— Internaţional, citi Gunn cu voce tare. Sper că aşa e. 

Porni pe şosea nedepărtându-se de margine în cazul, puţin 
probabil, că ar fi trecut vreun vehicul pe acolo. Nu era nevoie de prea 
multe măsuri de precauţie. Terminalul era întunecat, iar parcarea 
complet goală. Speranţele începură să îl părăsească atunci când văzu 


de aproape clădirea. Văzuse depozite urmând a fi demolate care 
arătau mai bine decât construcţia de lemn cu acoperişul metalic 
ruginit. Trebuia să ai mare curaj să te urci şi să lucrezi în turnul de 
control învecinat, aşezat precar pe stâlpi de susţinere aproape 
complet mâncaţi de rugină. Ocoli clădirile şi porni spre pista pustie, pe 
care se aflau opt avioane de luptă maliene şi unul de transport. 

Rămase nemişcat când văzu doi paznici înarmaţi stând lângă o 
baracă. Unul dormita într-un scaun, iar celălalt stătea rezemat de 
baracă fumând. Nemaipomenit, îşi spuse el. Acum trebuia să aibă de- 
a face şi cu soldaţi. 

Işi ridică ceasul Chronosport şi se uită la cadran. Era unsprezece 
fără douăzeci. Se simţi brusc obosit. Mersese atâta drum ca să ajungă 
pe un aeroport părăsit care părea că nu văzuse un avion venind sau 
plecând de săptămâni întregi. Şi, de parcă asta nu era destul de rău, 
pista era păzită de soldaţi din securitatea aviaţiei maliene. Nu ştia cât 
va putea rezista fără să fie descoperit sau fără să moară din cauza 
lipsei de mâncare şi apă. 

Se resemnă în faţa unei lungi aşteptări. Nu avea sens să stea pe 
acolo în timpul zilei. Merse o sută de metri în deşert până dădu de o 
groapă mică pe jumătate plină de rămăşiţele vreunei cocioabe 
părăsite demult. Işi scobi o gaură în nisipul uscat, se băgă înăuntru şi 
trase peste el câteva scânduri putrezite. Groapa ar fi putu colcăi de 
furnici şi scorpioni, dar era prea obosit ca să îi pese. 

Adormi în treizeci de secunde. 


Brutalizaţi de oamenii din echipajul lui Massarde, lui Pitt şi Giordino 
li se puseră cătuşe şi fuseseră forţaţi să stea în genunchi legaţi de 
lanţuri scurte răsucite în jurul unei ţevi. Erau închişi fără speranţă de 
ieşire în fundul de cală sub o platforma grea de oţel care servea drept 
punte pentru sala motoarelor şi a generatoarelor de sus. Deasupra, un 
paznic înarmat cu un pistol automat păşea încet înainte şi înapoi, 
pantofii lui ţăcănind pe podeaua de oţel. Rămaseră îngenuncheaţi în 
sala umedă, cu genunchii goi aproape arşi de podeaua metalică 
fierbinte. A 

Orice scăpare era imposibilă. In curând aveau să fie predaţi poliţiei 
generalului Kazim, iar existenţa lor avea să se sfârşească cu o 
condamnare la moarte. 

Atmosfera din fundul calei era înăbugşitoare şi aproape irespirabilă. 
Erau scăldaţi în sudoare din cauza aburului fierbinte ce ieşea din 
țeavă. 

Chinul lor creştea cu fiecare clipă. Giordino se simţea foarte slăbit, 
forţele părăsindu-l aproape în întregime după două ore în acea gaură 
de iad. Umiditatea era mai rea decât în toate saunele în care fusese. 
lar pierderea lichidelor corpului îl înnebunea de sete. 


Se uită la Pitt să vadă cum suporta rezistentul său prieten detenţia. 
Din câte îşi dădea seama, Pitt nu manifestă nici o reacţie. Faţa lui, udă 
de transpiraţie, părea gânditoare şi satisfăcută. Studia un şir de chei 
atârnate pe peretele din spate. Nu putea ajunge la ele, pentru că 
lanţul cătuşelor era oprit să alunece de o clamă. Măsura dus pe 
gânduri distanţa. Din când în când era atent la zgomotul făcut de 
paznic, apoi se întorcea la chei. 

— lar ne-ai băgat într-o încurcătură frumoasă, Stan, zise Giordino 
repetând o replică din comediile cu Stan şi Bran. 

— Îmi pare rău, Bran, dar totul a fost în numele umanităţii, rânjii 
Pitt. 

— Crezi că Rudi a reuşit? 

— Dacă s-a ţinut în umbră şi şi-a păstrat calmul, nu avea de ce să 
ajungă în halul în care am ajuns noi. 

— Ce crezi că se aşteaptă să obţină mahărul francez ţinându-ne aici 
să transpiram? întrebă Giordino meditativ, ştergându-şi cu braţul 
transpiraţia de pe faţă. 

— Nu am nici cea mai vagă idee, răspunse Pitt. Dar bănuiesc că 
vom afla curând de ce ne-a băgat în cutia asta cu aburi, în loc să ne 
predea imediat jandarmilor. 

— E dobitoc rău dacă s-a enervat în halul ăsta din cauza unui 
telefon. 

— E vina mea, zise Pitt cu ochii lucindu-i veseli. Ar fi trebuit să îl 
dau cu taxă inversă. 

— Păi n-aveai de unde să ştii că tipul e aşa de calic. 

Pitt îl privi lung pe Giordino, cu admiraţie. Se minuna de faptul că 
italianul îndesat mai avea încă simţul umorului, deşi era pe punctul de 
a leşina. 

În momentele lungi de agonie ce urmară, Pitt îşi înlătură din minte 
celula ca un cuptor şi ameninţarea care îi pândea şi se concentra cu 
totul asupra planurilor de evadare. Dar pentru moment, optimismul nu 
îşi avea rostul. Nu aveau destulă putere să rupă lanţul şi nici 
mijloacele de a sparge încuietoarea cătuşelor. 

Prin minte i se perindară o duzină de posibilităţi, renunțând la ele 
pe rând. Nici una nu se potrivea decât în anumite contexte. Problema 
principală o constituiau lanţurile. Intr-un fel sau altul, trebuiau scoase 
de pe ţeavă. Dacă nu, orice plan, cât de bun, era inutil. 

Se opri din exerciţiile de gimnastica a minţii când paznicul ridică o 
placă metalică din podea, apoi o împinse la loc. Scoase o cheie de la 
curea şi le desprinse cătuşele. Alţi patru membri ai echipajului stăteau 
în sala motoarelor. Se aplecară şi îi ridicară pe Pitt şi pe Giordino în 
picioare, îi târâră prin sala motoarelor, în susul unei scări şi pe un hol 
cu mochetă groasă. Unul dintre ei ciocăni la o uşă din lemn de tec, o 
deschise şi îi împinse pe cei doi prizonieri în cameră. 


Yves Massarde stătea în mijlocul unei canapele lungi din piele, 
fumând un trabuc subţire şi rotind un pahar de coniac. Un bărbat cu 
pielea închisa la culoare în uniformă militară stătea pe scaunul din 
faţa lui, bând şampanie. Nici unul nu se ridică în clipa în care Pitt şi 
Giordino ajunseră în faţa lor, desculți, îmbrăcaţi doar în pantaloni 
scurţi şi tricouri ude de transpiraţie. 

— Astea sunt mizerabilele specimene pe care le-ai pescuit din râu? 
întrebă ofiţerul, privindu-i curios cu ochii negri, reci şi goi. 

— De fapt au urcat la bord fără invitaţie, replică Massarde. l-am 
prins când se foloseau de echipamentul meu de comunicaţii. 

— Crezi că au reuşit să transmită mesajul? 

Massarde dădu din cap: 

— Am ajuns prea târziu ca să-i opresc. 

Ofiţerul îşi puse paharul pe o măsuţă mică, se ridică, traversă 
încăperea şi se postă în faţa lui Pitt. Era mai înalt decât Giordino, dar 
cu vreo cincisprezece centimetri mai scund decât Pitt. 

— Care dintre voi a ţinut legătura cu mine pe râu? întrebă el. 

Pitt se lămuri: 

— Trebuie să fiţi generalul Kazim. 

— Exact. 

_ — Asta îmi demonstrează că nu poţi judeca o persoană după voce. 
Imi imaginam că semănaţi mai mult cu Rudolph Valentino decât cu 
Willie Nevăstuica... 

Pitt se lăsă pe vine şi se întoarse într-o parte când Kazim, cu faţa 
înroşită dintr-o dată de ură şi dinţii încleştaţi de furie, îşi aruncă 
piciorul încălţat cu gheată spre burta lui. Lovitura era dură şi fusese 
trimisă cu toată puterea. Expresia de furie a lui Kazim se transformă 
brusc în şoc, când Pitt, cu o mişcare fulgerătoare, îi prinse gheata din 
zbor şi o strânse ca într-o menghină. 

Pitt rămase nemişcat fără să dea drumul piciorului generalului. 
Rămase pur şi simplu pe loc, ţinându-l cu ambele mâini şi făcându-l pe 
general să ţopăie într-un picior. Apoi îl împinse uşor înapoi până ce 
Kazim, înnebunit de furie, căzu la loc pe scaun. 

In cameră se aşternu o tăcere deplină. Kazim era în stare de şoc. 
Dictator de peste o decadă, mintea lui refuză să accepte un 
comportament nesupus şi dispreţuitor. Era atât de obişnuit ca oamenii 
să tremure în faţa Lui, că nu ştiu imediat cum să reacționeze. 
Respirația i se accelerase, buzele îi deveniseră o linie albă şi faţa 
luase o culoare stacojie. Doar ochii îi rămăseseră reci şi goi. 

Incet, deliberat, scoase un pistol din tocul de la curea. Un automat 
mai vechi, observă Pitt cu detaşare, un Beretta NATO de 9 milimetri, 
modelul 92 SB. Fără grabă, Kazim cobori siguranţa cu degetul mare şi 
îndreptă ţeava spre Pitt. Sub mustaţa groasă apăru un zâmbet de 
gheaţă. 


Pitt îi aruncă o privire lui Giordino şi observă că prietenul său era 
pregătit să sară asupra lui Kazim. Apoi ochii i se fixară asupra mâinii 
cu care Kazim ţinea pistolul, aşteptând cea mai mică încordare, cea 
mai mică îndoire a degetului de pe trăgaci şi pregătindu-se să sară în 
dreapta. Ar fi putut fii o ocazie de evadare, dar ştia că pierduse şansa 
forțând prea tare nota cu Kazim. Avea să îl omoare încet şi pe 
îndelete. Kazim nu putea fi decât un bun ţintaş şi nu putea rata de la o 
distanţă atât de mică. Probabil că putea evita primul glonţ, dar 
generalul avea să îşi regleze repede ţinta şi să tragă din nou ca să îl 
schilodească, întâi într-o rotulă, apoi în cealaltă. Putea citi acest lucru 
în ochii de diavol ai generalului. 

Apoi, cu o fracțiune de secundă înainte ca încăperea să explodeze 
de gloanţe şi trupuri convulsive, Massarde făcu o spirală în aer cu 
mâna şi vorbi pe un ton autoritar. 

— Te-aş ruga, generale, să îţi conduci execuţia în altă parte şi nu în 
camera mea de petrecere. 

— Cel înalt va muri, şuieră Kazim cu ochii de smoală fixaţi asupra 
lui Pitt. 

— Toate la timpul lor, dragul meu camarad, spuse Massarde 
turnându-şi nonşalant încă un coniac. Fă-mi plăcerea şi nu îmi păta de 
sânge covorul rar Nazlini Navajo. 

— O să-ţi cumpăr altul, grohăi Kazim. 

— Te-ai gândit la faptul că vrea să scape repede în felul ăsta. E clar 
că ţi-a întins o momeală, preferând o moarte rapidă decât să sufere 
agonia unei torturi îndelungate. 

Pistolul cobori încet, iar zâmbetul lui Kazim deveni crud: 

— L-ai citit imediat. Ţi-ai dat seama ce are în cap. 

Massarde înălţă din umeri cu nepăsare galică: 5 

— Americanii numesc asta şmecherie de stradă. Aştia doi ascund 
ceva vital. S-ar putea să profităm amândoi dacă îi convingem să 
vorbească. 

Kazim se ridică de pe scaun, se apropie de Giordino şi ridică din 
nou pistolul, îndreptându-l de data asta spre urechea dreaptă a lui 
Giordino. 

— Să vedem dacă eşti mai vorbăreţ decât ai fost pe navă. 

Giordino nici nu clipi: 

— Care navă? întrebă el cu vocea la fel de nevinovată ca a unui 
preot la confesiune. 

— Cea pe care aţi abandonat-o la câteva minute înainte să sară în 
aer. 

— A, nava aceea. 

— Ce misiune aveţi? De ce aţi venit pe Niger în Mali? 

— Cercetam obiceiurile migratoare ale anumitor peşti, urmărind un 
banc de diavoli din ăştia alunecoşi în susul râului până în locul unde îşi 


depun icrele. 

— Şi armele de la bordul navei? 

— Armele? Care arme? întrebă Giordino răsucindu-şi buzele şi 
ridicând din umeri. Nu avem nici o armă. 

— Ai uitat de întâlnirea cu vasele de patrulare din Benin? 

Giordino clătină din cap: 

— Imi pare rău, nu îmi dau seama despre ce vorbiţi. 

— Câteva ore în camerele de interogatoriu din sediul meu de la 
Bamako s-ar putea să-ţi reîmprospăteze memoria. 

— Nu e un climat sănătos pentru străini care refuză să coopereze, 
vă asigur, zise Massarde. 

— Incetează cu minciunile, spuse Pitt privindu-l pe Giordino. Spune- 
i adevărul. 

Giordino se întoarse şi îl privi fără expresie: 

— Eşti nebun! 

— Poate că tu suporţi tortura, dar eu nu. Gândul la dureri mă 
îmbolnăveşte. Dacă nu-i spui generalului Kazim ce doreşte să ştie, am 
să-i spun eu. 

— Prietenul tău e un om înţelept, zise Kazim. Ai face bine să-l 
asculţi. 

O clipă Giordino păru deconcertat, apoi ochii i se umplură de furie. 

— Nenorocitule! Trădătorule... 

Blestemele lui Giordino fură întrerupte brusc de Kazim care îl lovi 
cu pistolul peste faţă tăindu-i bărbia. Giordino se dădu, clătinându-se, 
doi paşi înapoi, se opri şi se repezi ca un taur turbat. Kazim ridică 
pistolul şi îl îndreptă spre fruntea lui Giordino. 

A început nebunia, gândi Pitt cu răceală, derutat de izbucnirea lui 
Giordino. Se băgă repede în faţa lui Kazim, îl prinse pe Giordino de 
braţe şi i le duse la spate. 

— Potoleşte-te, pentru numele lui Dumnezeu! 

Neobservat, Massarde apasă un buton de pe o consolă mică de 
lângă canapea. Inainte ca ceilalţi să mai facă vreo mişcare, o mică 
armată de membri ai echipajului năvălii în cameră, doborându-i pe Pitt 
şi pe Giordino. Pitt de-abia îi zări cu coada ochiului şi nu opuse nici o 
rezistenţă, ştiind că nu are nici un sens şi hotărât să îşi păstreze 
puterile. Dar Giordino se zbătu ca un nebun umplând camera cu 
înjurături. 

— Duceţi-l pe ăla înapoi în cală, ţipă Massarde ridicându-se în 
picioare şi arătând spre Giordino. 

Pitt simţi cum presiunea asupra lui slăbeşte, paznicii concentrându- 
se să-l potolească pe Giordino. Unul dintre gardieni scoase o măciucă 
prevăzută cu o greutate la capătul corzii flexibile şi îl lovi pe Giordino 
în spatele urechii, care gemu şi puterile îl părăsiră. Se prăbuşi, iar 
paznicii îl prinseră de sub braţe şi îl târâră din cameră. 


Kazim îndreptă pistolul spre Pitt, care zăcea încă pe podea. 

— Dacă tot preferi o conversaţie cordială în locul chinurilor, ce-ar fi 
să începi spunându-mi numele tău adevărat. 

Pitt se întoarse pe o parte şi se ridică: 

— Pitt, Dirk Pitt. 

— Să te cred? 

— E un nume la fel de bun ca oricare altul. 

Kazim se întoarse spre Massarde: 

— Au fost percheziţionaţi? 

Massarde consimţi din cap: 

— Nu aveau asupra lor nici un fel de legitimaţii sau acte. 

Kazim îl privi fix pe Pitt, cu faţa ca o mască plină de aversiune. 

— Poate că mă poţi lămuri de ce aţi intrat în Mali fără paşaport? 

— Nici o problemă, domnule general, se grăbi Pitt să îi răspundă. Eu 
şi partenerul meu suntem arheologi. Ni s-a încredinţat un contract de 
către o fundaţie franceză să căutăm epave pe râul Niger. Paşapoartele 
noastre s-au pierdut când nava noastră a fost incendiată şi distrusă de 
unul din vasele dumneavoastră de patrulare. 

— Nişte arheologi cinstiţi s-ar smiorcăi ca nişte copii după ce au 
fost ţinuţi în lanţuri două ore în camera de aburi. Voi doi sunteţi prea 
înrăiţi, neînfricoşaţi şi aroganţi ca să fiţi altceva decât agenţi 
instruiți... 

— Ce fundaţie? se amestecă Massarde. 

— Societatea Franceză pentru Explorări Istorice, răspunse Pitt. 

— N-am auzit de ea. 

Pitt dădu din mână: 

— Ce pot să spun? 

— De când caută arheologii relicve într-un superiaht dotat cu 
lansatoare de rachete şi arme automate? întrebă Kazim sarcastic. 

— Nu strică niciodată să fii pregătit pentru pirați sau terorişti, zâmbi 
Pitt stupid. 

În clipa aceea se auzi o bătaie în uşă. Unul dintre oamenii lui 
Massarde intră şi îi înmână un mesaj. 

— Doriţi să răspundeţi, domnule? 

Massarde îl citi repede şi dădu din cap: 

— Transmite-i  complimentele mele şi spune-i să continue 
investigația. 

După ce omul plecă, Kazim întrebă: 

— Veşti bune? 

— Extrem de edificatoare, susură Massarde. De la agentul meu de 
la Naţiunile Unite. Se pare că indivizii ăştia sunt de la Agenţia 
Naţională pentru Studii Subacvatice şi Marine din Washington. 
Misiunea lor era să găsească sursa contaminării chimice a Nigerului, 
ce provoacă o creştere rapidă a fluxului roşu după ce se varsă în 


mare. 

— E doar o faţadă, zise Kazim dispreţuitor, nimic mai mult. Căutaţi 
ceva mult mai semnificativ decât poluarea. Petrol, după părerea mea. 

— Asta crede şi agentul meu din New York. Presupune că eo 
acoperire, dar sursa lui de informaţii nu e de aceeaşi părere. 

Kazim îl privi pe Massarde cu suspiciune: 

— Sper că nu e o scurgere de la Fort Foureau? 

— In nici un caz, zise Massarde fără ezitare. Proiectul meu e prea 
departe ca să aibă vreun impact asupra Nigerului. Nu poate fi decât 
una dintre operaţiunile tale clandestine pe care nu le dezvălui. 

Faţa lui Kazim deveni rigidă şi se goli de sânge: 

— Dacă cineva e de vină pentru deversarea de substanţe 
contaminante în Mali, nu poţi fi decât tu, prietene. 

— Imposibil, zise Massarde sec şi îl privi fix pe Pitt. Ţi se pare 
interesantă conversaţia aceasta, domnule Pitt. 

— Habar n-am despre ce vorbiţi. 

— Tu şi partenerul tău trebuie să fiţi foarte valoroşi. 

— Nu chiar. In clipa aceasta, nu suntem decât nişte prizonieri 
amărâţi. 

— De ce spui că sunt valoroşi? întrebă Kazim. 

— Agentul meu mi-a mai raportat că ONU trimite o echipă tactică 
specială ca să-i recupereze. 

O clipă, Kazim păru şocat, dar îşi reveni imediat. 

— Vin încoace nişte forţe speciale? 

— Probabil că sunt deja pe drum, acum că domnul Pitt a reuşit să 
îşi contacteze superiorul, zise Massarde uitându-se din nou peste 
mesaj. După spusele agentului meu, numele lui e amiralul James 
Sandecker. 

— Se pare că nu îţi scapă nimic. 

Incăperea elegantă de pe locuinţa plutitoare era răcită de aerul 
condiţionat şi Pitt tremura incontrolabil după căldura şi aburii din 
fundul calei, dar altceva îl înfrigură şi mai tare. Îl şocă faptul că 
Massarde cunoştea detaliile întregii misiuni. Incerca să îşi imagineze 
cine i-ar fi putut trăda, dar nu îi veni nici un nume în minte. 

— Aha, nu mai suntem aşa de isteţ şi de indiferent acum că 
acoperirea ne-a fost aruncată în aer, nu-i aşa, amice? remarcă 
generalul, turnându-şi încă un pahar din şampania excelentă a lui 
Massarde şi ridicând imediat ochii. Unde plănuiaţi să aveţi acel mic 
rendez-vous cu echipa ONU, domnule Pitt? 

Pitt încerca să dea impresia că e lovit de amnezie. Ajunsese într-o 
fundătura. Aeroportul din Gao era cel mai logic loc de întâlnire. Nu 
îndrăznea să îl pună în pericol pe Gunn, dar încercă totuşi în speranţa 
că generalul era la fel de prost pe cum arăta. 

— La aeroportul din Gao, urmează să aterizeze în zori. Trebuia să îi 


aşteptăm în capătul dinspre vest al pistei. 

Kazim se holbă la el o clipă, pe urmă îl lovi brusc peste frunte cu 
teava Berettei. 

— Mincinosule! urlă el. 

Pitt îşi lăsă capul între umeri şi îşi acoperi faţa cu mâinile: 

— E adevărul, vă jur. 

— Mincinosule, repetă Kazim. Pista de la Gao se întinde spre nord şi 
spre sud. Nu există un capăt spre vest. 

Pitt oftă adânc şi clătină din cap foarte încet: 

— Bănuiesc că nu are nici un sens să vă ascund adevărul. Oricum 
veţi scoate totul de la mine mai devreme sau mai târziu. 

— Din nefericire pentru tine, am metodele mele pentru asta. 

— Foarte bine, zise Pitt. Instrucţiunile amiralului Sandecker după ce 
am distrus nava erau să ne ducem la sud de Gao cu vreo douăzeci de 
kilometri, unde se află o vale lată şi seacă. Un elicopter urmează să 
vină acolo din direcţia Nigerului. 

— Care e semnalul pentru ca să vă ridice? 

— Nu e nevoie de semnal. In jur e pustiu. Mi s-a spus că elicopterul 
va cerceta zona cu luminile de aterizare până vor da de noi. 

— La ce oră? 

— Patru dimineaţa. 

Kazim îl privi lung dus pe gânduri, apoi spuse caustic: 

— Dacă mă minţi din nou, vei regreta amarnic. 

Işi puse pistolul în toc şi se întoarse spre Massarde: 

— Nu e timp de pierdut. Trebuie să pregătesc o festivitate de bun 
venit. 

— Cel mai bine ar fii, Zateb, să păstrezi distanţa de ONU. Te 
sfătuiesc cu tărie să laşi în pace echipa lor tactică. Când nu-i vor găsi 
pe Pitt şi pe prietenul lui, vor zbura înapoi în Nigeria. Dacă dobori 
elicopterul şi îi omori pe toţi cei aflaţi la bord, vei stârni un roi de 
viespi. 

— Îmi invadează ţara. 

— Să lăsăm chestiile astea, dădu Massarde din mână. Mândria 
naţională nu le aranjează. Nu merită să pierzi ajutoare şi fonduri 
pentru programele tale, ca să zic aşa, ilicite numai ca să-ţi satisfaci 
setea de sânge. Lasă-i să plece teferi. 

Kazim zâmbi strâmb şi izbucni într-un râs sec: 

— Yves, mă lipseşti de toate plăcerile vieţii. 

— Dar îţi pun milioane de franci în buzunare. 

— Şi asta e adevărat, consimţi Kazim. 

Massarde dădu din cap spre Pitt: 

— Pe lângă asta, te poţi distra cu ăsta şi cu prietenul lui. Sunt sigur 
că-ţi vor spune tot ce vrei să ştii. 

— Işi vor deşerta sacul până la prânz. 


— Sunt sigur de asta. 

— Mulţumesc că i-ai frăgezit în sala motoarelor. 

— Plăcerea a fost de partea mea, zise Massarde luând-o spre o uşă 
laterală. Acum, dacă mă scuzi, trebuie să mă întorc la oaspeţii mei. l- 
am neglijat prea multă vreme. 

— Mai am să-ţi cer o favoare, zise Kazim. 

— Spune şi îţi va fii îndeplinită. 

— Mai ţine-i puţin pe domnul Pitt şi pe domnul Giordino în cală. 
Vreau să li se topească orice urmă de ostilitate până când îi transport 
la sediul meu din Bamako. 

— Cum doreşti, fu de acord Massarde. O să le spun oamenilor mei 
să îl ducă pe domnul Pitt în cală. i 

— iți mulţumesc, Yves, prietene, că i-ai capturat şi mi i-ai predat. Iți 
sunt recunoscător. 

Massarde îşi înclină capul: 

— Cu plăcere. 

Inainte ca uşa să se închidă în urma lui Massarde, Kazim îşi 
concentra din nou atenţia asupra lui Pitt. Ochii lui negri străluceau de 
sadism. Pitt nu mai văzuse decât o dată atâta răutate pe faţa unui 
om. 

— Şedere plăcută în cală, domnule Pitt. După aceea vei suferi cum 
n-ai fi crezut că se poate nici în cele mai groaznice coşmaruri. 

Dacă generalul se aştepta să îl vadă tremurând de frică, nu se 
întâmplă aşa. Pitt părea incredibil de calm. Avea expresia de 
încântare a omului care a câştigat o grămadă de bani la un automat. 
In sinea lui, Pitt exulta pentru că generalul pusese fără să vrea la locul 
ei piesa care îi lipsea în planul de evadare. Uşa era întredeschisă, iar 
Pitt avea de gând să se strecoare afară. 

Prea agitată ca să doarmă, Eva observă prima că avionul cobora. 
Deşi piloţii făcuseră manevrele cât mai uşor posibil, simţi că zgomotul 
motorului scade în intensitate şi ştiu că avionul pierdea din altitudine, 
când urechile i se înfundară brusc. 

Se uită pe geam, dar nu distinse decât beznă totală. Nu existau nici 
un fel de lumini pe suprafaţa deşertului. Se uită la ceas şi văzu că 
trecuse cu zece minute de miezul nopţii şi doar o oră şi jumătate de 
când încărcaseră ultimele aparate şi probe de contaminare la bord şi 
decolaseră din cimitirul care era Asselar. 

Se relaxă puţin gândindu-se că, probabil, piloţii schimbau cursul şi 
altitudinea. Dar senzaţia de gol în stomac îi spuse că avionul cobora în 
continuare. 


Eva ieşi pe culoar şi se duse spre spatele cabinei unde Hopper se 
exilase ca să îşi poată fuma pipa. Se apropie de locul lui şi îl scutură 
uşor: 

— Frank, ceva nu e în regulă. 

Hopper avea somnul uşor, aşa că deschise ochii instantaneu şi se 
uită la ea întrebător: 

— Ce ai spus? 

— Avionul coboară. Cred că aterizăm. 

— Prostii, pufni el. Mai avem cinci ore până la Cairo. 

— Nu, am auzit cum încetinesc motoarele. 

— Probabil că piloţii au scăzut viteza ca să facă economie de 
combustibil. 

— Pierdem altitudine, sunt sigură de asta. 

Hopper fu alertat de seriozitatea tonului ei, se ridică în scaun şi îşi 
înclină capul ascultând motoarele. Apoi se aplecă peste braţul 
scaunului şi privi spre peretele despărțitor al cabinei piloților. 

— Cred că ai dreptate. Botul avionului pare îndreptat în jos. 

Eva arătă cu capul spre cabina piloților: 

— Piloții au ţinut mereu uşa deschisă în timpul zborului. Acum e 
închisă. 

— Pare să fie ceva ciudat la mijloc, dar sunt sigur că reacţionăm 
exagerat. 

Aruncă pătura cu care se învelise şi se ridică greoi: 

— Oricum, nu strică să aruncăm o privire. 

Eva îl urmă pe culoar spre uşa cabinei piloților. Hopper întoarse 
mânerul uşii şi se întunecă brusc la faţă: 

— E încuiată. 

Bătu cu pumnul în uşă şi aşteptă câteva clipe, dar nu primi nici un 
răspuns. Unghiul de coborâre al avionului se mări. 

— Se întâmplă ceva foarte ciudat. Ar fi bine să îi scoli şi pe ceilalţi. 

Eva se grăbi înapoi şi îi trezi şi pe ceilalţi membri ai echipei. Grimes 
veni primul lângă Hopper: 

— De ce aterizăm îl întrebă el. 

— Nu am nici cea mai vagă idee. Piloții nu au chef să comunice. 

— Poate că fac o aterizare de urgenţă. 

— Dacă o fac, sunt hotărâți să păstreze secretul. 

Eva se aplecă peste un scaun şi scrută întunericul prin hublou. 
Observă un grup de lumini de un galben stins la câţiva kilometri 
dincolo de botul avionului. 

— Se văd lumini în faţă, anunţă ea. 

— Am putea sparge uşa, sugeră Grimes. 

— Şi ce obţinem vru să ştie Hopper. Dacă piloţii vor să aterizeze, nu 
avem ce face. Nici unul dintre noi nu poate prelua controlul unui 
avion. 


— Nu avem ce face decât să ne aşezăm şi să ne punem centurile. 

De-abia rosti aceste cuvinte, că se aprinseră luminile de aterizare şi 
pilotul viră brusc venind deasupra unei piste de aterizare nevăzute 
încă. Până să îşi pună cu toţii centurile, roţile se loviră de nisipul dur şi 
motoarele vuiră când pilotul puse în funcţiune frânele pneumatice. 
Suprafaţa moale a pistei neasfaltate oferea destulă rezistenţă la 
înaintare pentru ca piloţii să nu fie nevoiţi să frâneze prea intens. 
Avionul rulă spre un şir de reflectoare de lângă pistă şi se opri. 

— Mă întreb unde ne aflăm? murmură Eva. 

— O să aflăm destul de curând, zise Hopper luând-o spre uşa 
cabinei pilotului, hotărât să o spargă de data aceasta. 

Dar uşa se deschise înainte să ajungă la ea şi ieşi pilotul. 

— Ce înseamnă oprirea asta? întrebă Hopper. Avem vreo problemă 
mecanică? 

— Aici coborâţi, zise pilotul încet. 

— Cum adică? Trebuie să ne duci la Cairo. 

— Am ordine să vă las la Tebezza. 

— Asta e un avion închiriat de ONU. Ai fost angajat să ne duci unde 
îţi cerem noi, iar noi nu ţi-am cerut să ne duci la Tebezza asta sau 
cum se cheamă. 

— Consideraţi-o ca o oprire neprogramată, zise pilotul cu hotărâre. 

— Nu ne poţi arunca în mijlocul deşertului. Cum ne continuăm 
drumul spre Cairo? 

— S-au făcut aranjamente. 

— Şi echipamentul nostru? 

— Va fii păzit. 

— Probele noastre trebuie duse la laboratorul OMS din Paris cât mai 
curând. 

— Asta nu e treaba mea. Acum vă rog să vă luaţi lucrurile şi să 
coborâţi. 

— N-o să coborâm deloc, zise Hopper indignat. 

Pilotul trecu pe lângă Hopper şi merse repede spre ieşirea din 
spate. Trase de mânere şi apăsă pe un întrerupător mare. Pompele 
hidraulice şuierară şi podeaua din spate cobori încet, transformându- 
se în scară spre sol. Apoi pilotul ridică un revolver de calibru mare pe 
care îl ţinuse la spate şi îl flutură spre cercetătorii uluiţi. 

— Coborâţi din avion imediat! le comandă el ameninţător. 

Hopper veni drept în faţa lui ignorând ţeava pistolului care i se 
înfipsese în stomac. 

— Cine eşti? De ce faci asta? 

— Sunt locotenentul Abubakar Babanandi din forţele aeriene ale 
Maliului şi acţionez conform ordinelor superiorilor mei. 

— Şi cine ar fi aceştia? 

— Consiliul Militar Suprem al Maliului. 


— Vrei să spui generalul Kazim. El face cărţile pe aici... Hopper 
gemu dintr-o dată. 

Locotenentul Babanandi îl lovise puternic cu ţeava pistolului în 
stomac. 

— Vă rog să nu faceţi probleme, domnule doctor. Părăsiţi avionul 
sau vă împuşc pe loc. 

Eva îl prinse de braţ: 

— Fă ce spune, Frank. Nu are rost să mori din cauza mândriei. 

Hopper se clătină apăsându-şi instinctiv stomacul cu mâinile. 
Babanandi părea dur şi rece, dar Eva văzu în ochii lui mai multă frică 
decât ostilitate. Fără nici un alt cuvânt, Babanandi îl împinse brutal pe 
Hopper pe prima treaptă. 

— Vă avertizez. Coborâţi cât mai repede. 

Douăzeci de secunde mai târziu, sprijinit de Eva, Hopper păşii pe 
sol şi privi în jur. Vreo şase bărbaţi, cu capul şi faţa ascunse sub 
valurile indigo, înfăşurate strâns, ale tuaregilor, se apropiară şi se 
aşezară în semicerc în jurul lui Hopper. Erau cu toţii înalţi şi 
ameninţători. Purtau veşminte lungi şi negre şi erau înarmaţi cu săbii 
late care atârnau în teci prinse în jurul taliei. În mâini ţineau arme 
automate, îndreptate toate spre pieptul lui Hopper. 

Se apropiară încă două persoane. Unul dintre ei era un bărbat 
foarte înalt şi dominator, subţire şi cu mâini cu piele deschisă la 
culoare, singura parte ce i se vedea, în afară de ochii de-abia vizibili 
sub tăietura îngustă din /itham. Veşmântul lui era purpuriu, iar vălul 
alb. Vârful capului lui Hopper ajungea la acelaşi nivel cu umerii 
străinului. 

Era însoţit de o femeie mare cât un camion. Purta o rochie murdară 
şi largă ce se oprea deasupra genunchilor, dând la iveală picioarele 
groase ca nişte buturugi. Spre deosebire de ceilalţi, avea capul 
descoperit. Deşi era la fel de neagră ca sud-africanii şi avea păr 
sârmos, pomeţii îi erau înalţi, bărbia rotundă şi nasul ascuţit. Ochii 
erau mici ca două mărgele şi gura i se întindea aproape de la o ureche 
la alta. Avea o înfăţişare rece şi sadică, accentuată de nasul rupt şi de 
cicatricea de pe frunte. Era faţa unei femei care fusese cândva 
brutalizată. Ţinea în mână un bici din piele groasă, cu un nod în capăt. 
II privea pe Hopper de parcă era membră a Inchiziției şi îşi măsură 
următoarea victimă candidată la instrumentul de tortură. 

— Unde ne aflăm? întrebă Hopper fără altă introducere. 

— Tebezza, îi răspunse bărbatul înalt. 

— Asta mi s-a spus deja. Dar unde se află Tebezza asta? 

Răspunsul îi veni în engleză, cu un accent pe care Hopper îl 
identifică a aparţine unui nord-irlandez: 

— Tebezza e locul unde se termină deşertul şi începe iadul. Aici e 
scos aurul din mină de deţinuţi şi sclavi. 


— În genul minelor de sare de la Taoudenii, zise Hopper privind 
puştile îndreptate spre el. N-aţi vrea să luaţi armele astea din faţa 
mea? 

— Sunt necesare, domnule doctor Hopper. 

— Nu vă faceţi griji. Nu am venit să vă furăm... 

Se opri în mijlocul propoziției. Ochii i se goliră de orice expresie şi 
se albi la faţă. 

— Ştiţi cum mă cheamă? întrebă el în şoaptă. 

— Da, vă aşteptam. 

— Cine sunteţi? 

— Mă numesc Selig O'Bannion. Sunt inginerul-şef al minei, spuse el 
şi se întoarse spre femeia masivă. Ea este asistenta mea, Melika - şi 
înseamnă regina. Tu şi oamenii tăi veţi primi ordinele de la ea. 

Zece secunde trecură într-o tăcere deplină, întreruptă doar de 
turbinele avionului, ce se roteau încet. 

— Ordine? Ce dracu vrei să spui? izbucni Hopper. 

— Aţi fost trimişi aici prin bunăvoința generalului Zateb Kazim. Este 
dorinţa lui expresă să lucraţi în mine. 

— Asta e răpire! gâfâi Hopper. 

O'Bannion clătină din cap răbdător: 

— Nu e deloc răpire, domnule doctor Hopper. Nu se va cere nici o 
răscumpărare şi nu veţi fi ţinuţi ostatici. Aţi fost condamnaţi la muncă 
silnică în minele de la Tebezza, să excavaţi aur pentru trezoreria 
naţională a Maliului. 

— Eşti nebun de legat..., izbucni Hopper, dar se dădu înapoi pe 
treptele avionului când Melika îl lovi peste faţă cu biciul. 

Lovitura şi şocul îl paralizară şi îşi duse mâna la obrazul umflat. 

— E prima ta lecţie ca sclav, porc nenorocit, se răsti femeia imensă. 
Începând din clipa asta, nu mai vorbeşti fără să ţi se acorde 
permisiunea. 

Ridică biciul să îl lovească din nou, dar O'Bannion o prinse de 
mână: 

— Incet, femeie. Dă-i timp să se obişnuiască cu ideea. 

Se uită spre ceilalţi cercetători care coborâseră treptele şi se 
strânseseră în jurul lui Hopper, feţele şi ochii lor exprimând şoc şi 
teroare. 

— Îi vreau în stare bună pentru prima lor zi de lucru. 

Melika cobori biciul fără tragere de inimă: 

— Am impresia că începi să te înmoi, Selig. Nu sunt făcuţi din 
porțelan. 

— Eşti americană, zise Eva. 

Melika rânjii: 

— Aşa e, scumpo. Zece ani am fost şefa gardienelor la Penitenciarul 
de femei din Corona, California. Mai rele ca cele de acolo nu există, 


poţi să mă crezi pe cuvânt. 

— Melika are grijă specială de femei, zise O'Bannion. Sunt sigur că 
o să aibă grijă să te integrezi în familie. 

— Vrei să spui că femeile lucrează în mină? întrebă Hopper 
incredul. 

— Da, multe dintre ele, inclusiv copiii lor, răspunse O'Bannion 
nepăsător. 

— Incălcaţi flagrant drepturile omului, zise Eva furioasă. 

Melika se uită la O'Bannion cu o expresie de cruzime: 

— Se poate? 

El consimţi din cap: 

— Se poate. 

Femeia o lovi în stomac pe Eva cu capătul biciului, făcând-o să se 
încovoaie. Apoi o lovi din nou peste ceafă. Eva se mototoli ca o cârpă 
şi s-ar fi prăbuşit dacă Hopper nu ar fi prins-o de talie. 

— O să învăţaţi curând că nu are rost să vă împotriviţi, zise 
O'Bannion. Cel mai bine e să cooperaţi şi să vă scutiţi de chinuri cât v- 
a mai rămas de trăit. 

Hopper căscă gura fără să îi vină să creadă: 

— Suntem cercetători respectați ai Organizaţiei Mondiale a 
Sănătăţii. Nu ne puteţi executa numai pentru că aşa aveţi chef. 

— Să vă execut, scumpe doctor? remarcă O'Bannion indiferent. Nici 
vorbă de aşa ceva. Am de gând să vă fac să munciţi până muriţi. 

Planul lui Pitt merse ca pe roate. După ce paznicul îl împinse înapoi 
lângă Giordino în cala plină de abur, se arăta supus şi ascultător, 
ridicând mâinile astfel încât gardianul să îi poată prinde lanţul 
cătuşelor în jurul ţevii de abur. Numai că de data aceasta Pitt ridică 
mâinile de cealaltă parte a suportului ţevii. Considerând că Pitt era 
legat bine, paznicul ieşi încet şi trânti uşa de oţel a trapei cu un 
zgomot puternic, închizând prizonierii în fundul de cală înăbuşitor. 

Giordino stătea nepăsător scăldat în sudoare şi îşi masă ceafa. Pitt 
de-abia îl vedea prin aburul gros. 

— Cum a mers? întrebă Giordino. 

— Massarde şi Kazim lucrează mână în mână. Sunt parteneri într-o 
operaţiune dubioasă. Massarde îl mituieşte pe general ca să îi acorde 
favoruri. Asta e clar. Mai mult n-am reuşit să aflu. 

— Mai am o întrebare. 

— Dă-i drumul. 

— Cum ieşim din ceainicul ăsta? 

Pitt ridică mâinile şi rânijii: 


— Cu o învârtitură de mână. 

Legat acum de cealaltă parte a suportului, îşi lăsă lanţul să alunece 
până ajunse la peretele din spate unde se află raftul cu chei de 
diferite mărimi. Luă una dintre ele şi o încercă pe armătura fixată pe 
perete pentru a susţine ţeava de abur. Era prea mare, dar următoarea 
se potrivea perfect. Apucă bine mânerul cheii şi trase. Armătura era 
plină de rugină şi nu se clinti. Pitt se odihni o clipă, apoi îşi rezemă 
picioarele de o traversă de oţel şi trase cu toată puterea. Fileturile 
armăturii începură să cedeze încet. Primul sfert de rotaţie îi solicită 
toţi muşchii braţelor, apoi armătura începu să se rotească mai uşor. 
Când nu mai era prinsă decât în două fileturi, Pitt se opri şi se întoarse 
spre Giordino. 

— Gata, poate fi scoasă. Dacă n-avem noroc să circule prin ea abur 
de joasă presiune pentru încălzirea cabinelor de sus, o să aflăm pe 
pielea noastră cum se simte un biet homar în oală. Oricum o să iasă 
destul abur ca să ne sufoce dacă nu ieşim de-aici repede. 

Giordino se ridică în picioare, cu genunchii îndoiţi şi lovind cu capul 
placa metalică de sus. 

— Dă-l pe paznic pe mâna mea şi o să am eu grijă de restul. 

Pitt dădu din cap şi mai învârti armătura de câteva ori până ieşi. 
Apoi se lăsă să atârne cu toată greutatea de ţeavă. Izbucni un val de 
abur care înveli încăperea mică. In câteva secunde era atât de gros, 
că Pitt şi Giordino nu se mai vedeau deloc unul pe altul. Cu o mişcare 
rapidă, Pitt îşi trase lanţul până în capătul ţevii, opărindu-şi ambele 
mâini. 

El şi Giordino începură în acelaşi timp să ţipe şi să bată cu pumnii în 
placa de sus. Auzind şuieratul aburului şi văzându-l ieşind prin 
crăpăturile dintre plăcile punţii, gardianul reacţionă conform 
scenariului gândit de Pitt şi deschise trapa. Il învălui un nor de abur şi 
mâinile nevăzute ale lui Pitt îl traseră înăuntru. Paznicul căzu cu capul 
înainte şi se lovi cu falca de o traversă metalică. Leşină instantaneu. 

O secundă mai târziu, Pitt îi smulsese din mâini arma automată. 
Alte cinci secunde mai târziu, Giordino îl căutase orbeşte prin 
buzunare şi găsise cheia cătuşelor. Le desfăcu pe ale lui, în timp ce 
Pitt sări ca o pisică pe puntea de sus şi se lăsă pe vine privind în jur cu 
arma pregătită. Sala motoarelor era goală. Nu mai stătea de pază nici 
un alt membru al echipajului. 

Pitt se întoarse şi îngenunche, ştergându-şi şiroaiele de sudoare de 
pe frunte şi uitându-se chiorâş din cauza aburului ce năvălea afară. 

— vii? 

— Trage-l pe paznic, mormăi Giordino nevăzut. Nu are rost să-l 
lăsăm pe bietul nenorocit să moară aici. A 

Pitt întinse mâinile, găsi două braţe şi le apucă strâns. Îl trase pe 
paznicul inconştient în sala motoarelor şi îl aşeză pe punte. Apoi îl 


prinse pe Giordino de încheietura mâinii şi îl trase din gaura aceea de 
iad, strâmbându-se de durere şi simțind pentru prima oară arsura de 
pe mâini. 

— Mâinile tale arată ca nişte creveţi fierţi, îi zise Giordino. 

— Probabil că mi le-am prăjit când mi-am tras lanţul peste capătul 
țevii. 

— Ar trebui să le înfăşurăm cu ceva. i 

— N-avem timp, spuse el şi îşi ridică mâinile încătuşate. Imi faci 
onoarea să le desfaci. 

Giordino îi desfăcu imediat lanțul şi cătuşele. Ţinu puţin cheia în 
aer, apoi o băgă în buzunar. 

— Suvenir. Nu poţi să ştii niciodată când eşti arestat din nou. 

— După încurcătura în care ne aflăm, nu va dura mult, mormăi Pitt. 
Pasagerii lui Massarde vor începe în curând să se plângă de lipsa de 
căldură, în special femeile cu rochii cu umeri goi. Vor trimite un 
membru al echipajului să remedieze problema, care ne va descoperi 
dispariţia. 

— Atunci e timpul să părăsim scena cu stil şi discreţie. 

— Discreţia e obligatorie oricum. 

Pitt se duse spre o trapă, o deschise şi se uită pe puntea exterioară 
ce ducea spre pupa. leşii, se duse lângă balustradă şi privi în sus. Se 
vedeau oameni prin ferestrele mari ale salonului, bând şi conversând 
în ţinută de seară, neavând nici cea mai mică idee de chinul suferit de 
Pitt şi Giordino chiar sub ei, în sala motoarelor. 

li făcu semn lui Giordino să iasă şi începură să se furişeze pe punte, 
aplecându-se pe sub hublourile cabinelor echipajului până ce ajunseră 
la o scară. Se ascunseră sub trepte şi priviră în sus. Vizibil ca ziua în 
luminile puternice de sus, vişiniu cu alb pe fundalul cerului negru, 
elicopterul particular al lui Massarde se afla pe puntea-acoperiş 
deasupra salonului principal. Stătea părăsit, în jurul lui nefiind nici un 
membru al echipajului. 

— Caleaşca ne aşteaptă, zise Pitt. 

— Mult mai bine decât s-o ştergem înot, admise Giordino. Dacă 
franţuzoiul ştia că găzduieşte doi piloţi vechi, nu l-ar fi lăsat aşa de 
unul singur. 

— Greşeala lui, norocul nostru, spuse Pitt afabil. 

Urcă scara, cercetă puntea şi privi prin hublourile din jur. Văzu 
câteva capete în cabine, dar care erau întoarse şi neinteresate de 
ceea ce se întâmpla afară. Traversă uşor puntea, deschise uşa 
elicopterului şi urcă. Giordino trase calele roţilor, desfăcu frânghiile şi 
pe urmă urcă şi el pe locul din dreapta. 

— Ce avem aici? murmură Giordino studiind panoul de comandă. 

— Un ultim model francez de Ecureuil cu turbină dublă, după toate 
aparențele, răspunse Pitt. Nu îmi dau seama ce model, dar n-avem 


timp să-i descifrăm toate comenzile. Va trebui să sărim peste 
verificare şi să-i dăm drumul. 

Pierdură câteva minute preţioase cu pornirea, dar nu sună nici o 
alarmă când Pitt trase frâna şi paletele rotorului începură să se învârtă 
încet, apoi din ce în ce mai accelerat până prinseră viteza de ridicare. 
Forţa centrifugală zgudui elicopterul. Ca majoritatea piloților, Pitt n- 
avea nevoie de traducerea denumirilor în franceză de sub aparatele şi 
butoanele de pe panou. Ştia ce indicau. Aparatura de control este 
universală şi nu îi dădu nici un fel de bătaie de cap. 

Apăru un membru al echipajului şi privi curios prin parbrizul lat. 
Giordino îi făcu semn cu mâna şi îi zâmbi larg. Marinarul rămase pe 
loc indecis. 

— Tipul nu îşi dă seama cine suntem, zise Giordino. 

— E înarmat? 

— Nu, dar amicii lui care dau năvală pe scara nu par prea 
prietenoşi. 

— E timpul s-o ştergem. 

— Toate indicatoarele ne dau verde, consimţi Giordino. 

Pitt nu mai ezită nici o clipă. Respiră adânc şi ridică elicopterul 
deasupra punţii, apoi îi lăsă botul în jos, apăsă manetele şi îşi începură 
zborul. lahtul rămase în urmă, o mare de lumini pe apa întunecată. 
După ce se îndepărtară, Pitt îndreptă aparatul şi fixă cursul de zbor în 
josul râului. 

— Incotro mergem? întrebă Giordino. 

— n locul unde a descoperit Rudi că se varsă substanţa 
contaminantă în râu. 

— Nu mergem în direcţie greşită? Am găsit gura de deversare a 
toxinei la vreo sută de kilometri în cealaltă direcţie. 

— Îi fentez pe urmăritori. După ce ne îndepărtăm de Gao, schimb 
cursul spre sud, ne întoarcem prin deşert şi ajungem din nou pe râu la 
treizeci de kilometri în susul curentului. 

— De ce nu trecem pe la aeroport, să-l luăm pe Rudi şi să ne cărăm 
naibii din ţară asta? 

— Din mai multe motive, explică Pitt arătând cu capul spre 
indicatoarele de combustibil. În primul rând, avem combustibil doar 
pentru două sute de kilometri. In al doilea rând, din clipa în care 
Massarde şi amicul lui, Kazim, vor da alarma, avioanele de luptă 
maliene ne vor vâna cu radarul, ne vor forţa să aterizăm, ori ne vor 
face praf în aer. Şi în al treilea rând, Kazim crede că suntem numai 
doi. Cu cât punem o distanţă mai mare între noi şi Rudi, cu atât 
şansele lui de a scăpa cu probele cresc. 

— Chestiile astea îţi vin în cap aşa deodată? se plânse Giordino. 
Sau te tragi dintr-o lungă linie de profeţi? 

— Sunt doar un simplu proroc fără pretenţii, zise Pitt 


condescendent. 

— Ar trebui să dai o probă, poate te angajează pe post de ghicitor 
la carnaval, spuse Giordino sec. 

— Datorită mie, am scăpat din sala de aburi şi de pe iaht, nu-i aşa? 

— lar acum o să zburăm deasupra Saharei până terminăm 
combustibilul. Apoi o să străbatem cu piciorul cel mai mare deşert din 
lume căutând nu ştiu ce toxină, până când crăpăm sau ne prinde 
armata maliană ca să ne arunce în pivnițele lor de tortură. 

— Ai un mare talent să vezi totul în negru, zise Pitt sardonic. 

— Atunci spune-mi tu cum să văd. 

— Bine, dădu Pitt din cap. Când ajungem în locul în care agentul de 
contaminare intră în râu, aruncăm elicopterul. 

Giordino îl privi fix: 

— În râu? 

— Ai început să înţelegi. 

— Nu mai vreau să înot în râul ăsta împuţit, clătină el din cap 
hotărât. Eşti mai nebun decât ciocănitoarea Woody. 

— Fiecare cuvânt al meu e plin de virtute, fiecare mişcare sublimă, 
declamă Pitt, apoi deveni brusc serios. Toate avioanele de care dispun 
malienii vor fi trimise să caute păsăroiul ăsta. Odată îngropat pe 
fundul râului, nu vor mai şti de unde să ne ia. Lui Kazim nu îi va trece 
prin cap că am luat-o spre nordul deşertului căutând sursa 
contaminării. 

— Eşti extrem de abil, remarcă Giordino. 

Pitt scoase o hartă dintr-un suport prins de scaunul său: 

— Pilotează tu cât stabilesc cursul. 

— E în ordine, zise Giordino preluând maneta de control colectiv de 
lângă scaunul lui şi manşa de tangaj ciclic. 

— Ridică-l o sută de metri, menţine cursul deasupra râului cinci 
minute, apoi execută un cap-compas de 260 de grade. 

Giordino îi îndeplini instrucţiunile şi ridică o sută de metri, apoi privi 
în jos. De-abia vedea suprafaţa râului. 

— Avem noroc că stelele se reflectă în apă, altfel n-aş fi văzut pe 
unde naiba merg. 

— Ai grijă la umbre întunecate la orizont, după ce întorci. N-am 
vrea să ne facem praf de vreo stâncă. 

Ocoliră Gao în doar douăzeci de minute şi se apropiară de 
destinaţie. Elicopterul rapid al lui Massarde plutea pe cerul nopţii ca o 
fantomă, invizibil fără luminile de navigare, cu Giordino ca pilot 
priceput şi Pitt ca navigator. Deşertul de dedesubt era plat şi fără nici 
o formă, cu umbre rare aruncate de pietre sau ridicături mici. Fu 
aproape o uşurare când văzură din nou apele negre ale Nigerului. 

— Ce sunt luminile acelea din dreapta? întrebă Giordino. 

Pitt nu ridică ochii de pe hartă: 


— În care parte a râului? 

— inspre nord. 

— Ar trebui să fie Bourem, un oraş mic pe lângă care am trecut cu 
nava imediat ce am ieşit din apele poluate. Nu te apropia de el. 

— Unde vrei să ne aruncăm? 

— In susul râului, unde să nu fim simţiţi de vreun locuitor cu auzul 
prea ascuţit. 

— Ai ales locul acesta dintr-un motiv special? întrebă Giordino 
suspicios. 

— E sâmbătă seara. Ce-ar fi să mergem în oraş să vedem ce se 
întâmplă pe acolo? 

Giordino deschise gura să răspundă, dar se răzgândi şi se 
concentră din nou asupra elicopterului. Se încordă când se uită la 
indicatoarele de pe panou. Când se apropie de centrul râului, trase 
înapoi manetele, împinse uşor maneta colectivă şi direcţia spre 
dreapta, întorcând elicopterul cu botul spre partea de sus a râului. 

— Ai la tine vesta de salvare? întrebă el. g 

— Nu plec nicăieri fără ea, dădu Pitt din cap. Incepe coborârea. 

La doi metri deasupra apei, Giordino stinse motoarele, iar Pitt 
întrerupse alimentarea cu combustibil şi curent. Frumosul aparat de 
zbor al lui Yves Massarde se undui ca un fluture rănit şi căzu în apă 
fără zgomot mare. Se legănă puţin, cât să le dea timp lui Pitt şi 
Giordino să sară cât putură de departe; cei doi începură apoi să înoate 
repede ca să nu intre în raza de acţiune a elicei care se mai rotea 
încă. Apa ajunse la uşile deschise şi inundă interiorul, iar elicopterul se 
scufundă cu un sunet ca un suspin făcut de aerul ce ieşea din cabină. 

Nimeni nu îl auzi sau văzu cum e înghiţit de ape. Dispăru ca şi 
Calliope, căzând pe mâlul moale de pe fundul râului, care avea până 
la urmă să îl acopere complet, devenind giulgiul lui mortuar. 

Nu era chiar salonul Polo al hotelului Beverly Hills, dar pentru 
cineva care a fost aruncat în râu de două ori, opărit într-o baie de 
aburi şi cu picioarele pline de băşici de la mersul prin deşert noaptea 
două ore, nici un alt bar nu ar fi putut fi un sanctuar mai grandios. Pitt 
nu văzuse niciodată un local mai soios care să i se pară atât de 
minunat. 

Avură impresia că intră într-o peşteră. Pereţii erau zgrunţuroşi şi 
podeaua bătătorită de pământ. O scândură lungă proptită pe blocuri 
de ciment servea drept bar şi era îndoită la mijloc atât de tare, încât 
părea că toate paharele aşezate pe ea aveau să alunece imediat spre 
centru. In spatele barului decrepit se află un raft, ce părea să iasă din 


pământul din care erau făcuţi pereţii, pe care se află o gamă ciudată 
de vase şi valve în care fierbea cafea şi ceai. Lângă ele stăteau cinci 
sticle de băutură cu etichete obscure, mai goale sau mai pline. Erau 
ţinute probabil pentru rarii turişti care se aventurau în local, reflectă 
Pitt, dat fiind că musulmanii nu aveau voie să se atingă de aşa ceva. 

Rezemată de perete, o sobă mică emana o căldură plăcută, 
împreună cu un miros iute de bălegar de cămilă, pe care Pitt şi 
Giordino nu îl putură încă identifica. Scaunele păreau să fie respinse 
de la magazinele de caritate Goodwill şi ale Armatei Salvării. Nu 
existau două la fel. Nici mesele nu arătau mai bine, înnegrite de fum, 
arse de nenumărate ţigări şi acoperite cu graffiti ce datau din 
perioada colonială franceză. Puţina lumină din încăperea cât o debara 
venea de la două becuri atârnând de acelaşi fir bătut în cuie pe o 
bârnă a acoperişului. Luminau slab, puterea lor limitată venind de la 
generatorul diesel suprafolosit al oraşului. 

Cu Giordino venind în urma lui, Pitt se aşeză la o masă goală şi îşi 
mută atenţia de la mobilă la clientelă. Fu uşurat să constate că nu era 
nimeni în uniformă. In încăpere se află o adunătură pestriță de 
localnici, barcagii şi pescari de pe Niger, săteni şi alţii pe care Pitt îi 
lua drept agricultori. Nu exista nici o femeie. Câţiva beau bere, dar 
majoritatea sorbeau din ceşti mici cafea dulce sau ceai. După ce le 
aruncară o privire scurtă, se întoarseră cu toţii la discuţiile lor sau la 
jocul pe care îl jucau, asemănător dominoului. 

Giordino se aplecă peste masă şi îi şopti: 

— Asta e ideea ta despre o noapte în oraş? 

— Orice port e bun pe vreme de furtună, zise Pitt. 

Patronul, un bărbat oacheş cu o coamă deasă de păr negru şi o 
mustață imensă, ieşi agale din spatele barului improvizat şi se apropie 
de masă. Rămase lângă ei privindu-i fără nici un cuvânt, aşteptând să 
vorbească ei primii. 

— Bere, zise Pitt ridicând două degete. 

Patronul dădu din cap şi se întoarse la bar. Giordino îl privi cum 
scoate două beri nemţeşti dintr-o cutie frigorifică plină de zgârieturi, 
apoi se întoarse şi se uită la Pitt şovăielnic: 

— Poţi să-mi spui şi mie cum intenţionezi să plăteşti? întrebă 
Giordino. 

Pitt zâmbi, se aplecă sub masă, îşi scoase adidasul Nike şi scoase 
ceva de pe talpă. Apoi privi în jur atent. Ceilalţi clienţi nu le dădeau 
nici cea mai mică atenţie. Işi deschise prudent mâinile şi i le arătă lui 
Giordino. Ţinea în palme un teanc frumos împăturit de bani malieni. 

— Confederaţia francilor francezi africani, zise el încet. Amiralului 
nu-i scapă nimic. 

— Sandecker se gândeşte într-adevăr la toate, recunoscu Giordino. 
Cum se face că ți i-a dat ție şi nu mie? 


— Am picioare mai mari. 

Patronul se întoarse şi le trânti în faţă sticlele de bere: 

— Dix francs, mormăi el. 

Pitt îi întinse o bancnotă. Proprietarul o luă, o ridică spre unul dintre 
becuri şi o cercetă atent, apoi îşi trecu degetul unsuros peste ea. 
Văzând că tuşul nu se ia, dădu din cap aprobator şi se îndepărtă. 

— A cerut zece franci, zise Giordino. l-ai dat douăzeci. Dacă te vede 
că arunci cu banii, jumătate de oraş o să ne aştepte să ne jefuiască la 
plecare. 

— Asta şi era ideea, spuse Pitt. Nu mai trece mult până ce escrocul 
local va simţi mirosul sângelui şi va începe să dea târcoale victimei. 

— Cumpărăm sau vindem? 

— Cumpărăm. Avem nevoie de un mijloc de transport. 

— O masă copioasă ar trebui să fie pe locul întâi. Sunt înfometat ca 
un urs ieşit din hibernare. 

— Poţi să încerci mâncarea de aici dacă vrei, spuse Pitt. Eu prefer 
să mor de foame. 

Ajunseseră la a treia bere când un tânăr ce nu părea să aibă mai 
mult de optsprezece ani intră în bar. Era înalt, slab şi uşor adus de 
spate. Avea o faţă ovală cu ochi mari şi trişti. Tenul îi era aproape 
negru, iar părul des şi sârmos. Purta un tricou galben şi pantaloni kaki 
pe sub o haină desfăcută, dintr-un fel de bumbac alb. Studie rapid 
clienţii şi îşi opri privirea asupra lui Pitt şi Giordino. 

— Răbdarea e cea mai bună virtute, murmură Pitt. Salvarea e pe 
drum. 

Tânărul se opri la masa lor şi îi salută din cap: 

— Bonsoir. 

— Bună seara, replică Pitt. 

Ochii melancolici se măriră puţin: 

— Sunteţi englezi? 

— Neozeelandezi, minţi Pitt. 

— Numele meu este Mohammed Digna. As putea să vă ajut să vă 
schimbaţi banii, domnilor. 

— Avem banii în moneda locală, dădu Pitt din umeri. 

— Nu aveţi nevoie de un ghid, de cineva care să vă ajute în orice 
probleme cu vama, poliţia sau funcţionarii guvernamentali? 

— Nu prea cred, zise Pitt şi arătă spre un scaun gol. Vrei să bei 
ceva cu noi? 

— Da, mulţumesc. 

Digna spuse câteva cuvinte în franceză patronului - barman şi se 
aşeză. 

— Vorbeşti engleză foarte bine, remarcă Giordino. 

— Am făcut şcoala primară în Gao şi colegiul în Bamako, unde am 
terminat şef de promoţie, spuse el cu mândrie. Vorbesc patru limbi, 


inclusiv limba mea maternă, bambara, franceză, engleză şi germana. 

— Eşti mai deştept decât mine, replică Giordino. Eu nu ştiu decât să 
mă descurc cât de cât în engleză. 

— Cu ce te ocupi? întrebă Pitt. 

— Tatăl meu este şeful unui sat din apropiere. Eu mă ocup de 
proprietăţile şi de afacerile lui de export. 

— Şi cu toate astea frecventezi barurile şi îţi oferi serviciile 
turiştilor, mormăi Giordino suspicios. 

— Îmi place să mă întâlnesc cu turişti ca să îmi exersez 
cunoştinţele de limbi străine, zise Digna fără să ezite. 

Apăru patronul şi îi puse în faţă o ceaşcă mică de ceai. 

— Cum îşi transportă tatăl tău mărfurile? întrebă Pitt. 

— Are câteva camioane Renault. 

— Am putea să închiriem şi noi unul? încercă Pitt. 

— Doriţi să transportaţi marfă. 

— Nu, eu şi prietenul meu am vrea să facem o mică excursie în 
nord şi să vedem deşertul înainte să ne întoarcem acasă în Noua 
Zeelandă. 

Digna clătină scurt din cap: 

— Nu se poate. Camioanele tatălui meu au plecat la Mopti în după- 
amiaza aceasta, încărcate cu textile şi alte produse. În afară de asta, 
străinii nu au voie să meargă prin deşert fără permise speciale. 

Pitt se întoarse spre Giordino cu o expresie tristă şi dezamăgită: 

— Ce păcat! Şi când te gândeşti că am venit din cealaltă parte a 
lumii ca să vedem nomazii din deşert pe cămile! 

— Nu mai pot să dau ochii cu bătrâna mea mamă cu părul alb, se 
văită Giordino. A renunţat la economiile ei de o viaţă ca să pot vedea 
cum e viaţa în Sahara. 

Pitt bătu cu palma în masă şi se ridică: 

— Nu avem ce face decât să ne întoarcem la hotel în Tombouctou. 

— Aveţi maşină, domnilor? întrebă Digna. 

— Nu. 

— Cum aţi venit aici de la Tombouctou? 

— Cu autobuzul, răspunse Giordino ezitant, de parcă punea o 
întrebare. 

— Vreţi să spuneţi cu un camion ce transporta pasageri. 

— Exact, spuse Giordino fericit. 

— Nu veţi găsi nimic care să meargă la Tombouctou până mâine la 
prânz. 

— Trebuie să existe un vehicul în Bourem pe care să-l putem 
închiria, zise Pitt. 

— Bourem e un oraş sărac. Majoritatea oamenilor merg pe jos sau 
cu motocicleta. Prea puţine familii îşi permit maşini, iar acelea au 
nevoie constantă de reparaţii. Singurul vehicul în stare de funcţionare 


aflat în clipa de faţă în Bourem este maşina personala a generalului 
Zateb Kazim. 

Digna ar fi putut la fel de bine să zădărască cu o furcă doi tauri 
înhămaţi. Pitt şi Giordino erau pe aceeaşi lungime de undă. Amândoi 
înţepeniră, apoi se relaxară imediat. Se uitară unul la altul şi zâmbiră 
cu subînţeles. 

— Ce caută maşina lui aici? întrebă Giordino cu inocenţă. L-am 
văzut abia ieri în Gao. 

— Generalul zboară peste tot cu elicopterul sau cu avionul militar, 
răspunse Digna. Dar îi place ca şoferul său personal să îl transporte cu 
maşina prin oraşe. Şoferul venea de la Bamako la Gao pe noua 
autostradă, când maşina s-a stricat la câţiva kilometri de Bourem şi a 
fost remorcată până aici pentru reparaţii. 

— Şi a fost reparată? întrebă Pitt luând o gură de bere ca să pară 
indiferent. 

— Mecanicul din oraş a terminat târziu în seara asta. Radiatorul era 
găurit de o piatră. 

— A plecat şoferul spre Gao întrebă Giordino nepăsător. 

Digna clătină din cap: 

— Şoseaua spre Gao e încă în construcţie. E periculos să mergi pe 
ea noaptea. Nu a vrut să rişte să strice maşina generalului Kazim din 
nou. Plănuieşte să plece mâine dimineaţă în zori. 

Pitt se uită la el: 

— De unde ştii toate astea? 

Digna zâmbi larg: 

— Tatăl meu e proprietarul garajului auto, iar eu supraveghez 
lucrările. Am luat cina cu şoferul. 

— Unde e şoferul acum? 

— E oaspetele tatălui meu. 

Pitt schimbă subiectul spre industria locală: 

— Există vreo companie de chimicale pe aici? întrebă el. 

Digna râse: 

— Bourem e prea sărac ca să producă altceva în afară de obiecte 
de artizanat şi ţesături. 

— Dar vreun loc de eliminare a deşeurilor? 

— Fortul Foureau, dar e la sute de kilometri spre nord. 

Conversaţia trenă o vreme, apoi Digna întrebă brusc: 

— Câţi bani aveţi la dumneavoastră? 

— Nu ştiu, răspunse Pitt sincer. Nu i-am numărat. 

Pitt îl observă pe Giordino aruncându-i o privire ciudată, apoi clipind 
repede din ochi spre patru bărbaţi aşezaţi la o masă din colţ. Se uită 
spre ei şi îi surprinse întorcându-şi capetele brusc. Trebuie să fie o 
înscenare, concluziona el. Se uită spre patron care se sprijinea de bar 
şi trase imediat concluzia că şi el făcea parte dintre tâlhari. O privire 


rapidă aruncată celorlalţi clienţi fu de ajuns ca să se convingă că nu îi 
interesa decât conversaţia lor. Se părea că erau cinci contra doi. Nu 
era deloc rău, gândi Pitt. 

Işi termină berea şi se ridică în picioare: 

— E timpul să mergem. 

— Transmite-i salutările mele Şefului, zise Giordino strângându-i 
mâna lui Digna. 

Tânărul malian continuă să zâmbească, dar ochii căpătară o 
expresie dură: 

— Nu puteţi pleca. 

— Nu-ţi face griji pentru noi, zise Giordino dând din mână. Vom 
dormi lângă drum. 

— Daţi-mi banii pe care îi aveţi, spuse Digna încet. 

— Băiatul unui şef cerşeşte bani, remarcă Pitt sec. Trebuie să fii o 
ruşine pentru bătrânul tău părinte. 

— Nu mă jigniţi, zise Digna rece. Daţi-mi toţi banii voştri, altfel 
podeaua se va umple de sângele vostru. 

Giordino se purtă de parcă încerca să ignore confruntarea şi se 
strecură spre un colţ al barului. Cei patru bărbaţi se ridicaseră de la 
masă şi păreau să aştepte un semnal de la Digna. Semnalul nu veni. 
Malienii păreau încurcaţi de totala lipsă de teamă a victimelor lor 
potenţiale. 

Pitt se aplecă peste masă şi îl privi pe Digna în ochi: 

— Ştii ce facem eu şi prietenul meu cu jeguri ca tine? 

— Nimeni nu mai trăieşte după ce l-a insultat pe Mohammed Digna, 
mârâi el cu dispreţ. 

— li îngropăm, continua Pitt calm, cu o bucată de şuncă în gură. 

Cea mai mare oroare pentru un musulman devotat este un contact 
cât de mic cu un porc. Le consideră cele mai murdare creaturi şi 
numai gândul de a petrece o eternitate în mormânt, chiar şi numai cu 
o felie subţire de slănină e de ajuns să le provoace cele mai 
îngrozitoare coşmaruri. Pitt ştia că ameninţarea e ca o ţeapă de lemn 
pe pieptul unui vampir. 

Cinci secunde întregi Digna rămase nemişcat, scoțând nişte sunete 
din gât de parcă era strangulat. Muşchii feţei i se încordară şi dinţii i 
se dezveliră din cauza furiei pe care nu mai reuşea să şi-o controleze. 
Apoi sării în picioare şi scoase un cuţit lung de sub haină. 

Dar acţionase cu două secunde prea încet şi cu una prea târziu. 
Pumnul lui Pitt se înfipse în falca lui ca un piston. Malianul fu azvârlit 
în spate şi căzu peste o masă la care stăteau bărbaţii care jucau 
domino, le risipi piesele şi se prăbuşi grămadă pe podea leşinat. 
Bandiţii lui se aruncară spre Pitt şi îl înconjurară încet, trei dintre ei 
scoțând cuțite încovoiate, iar al patrulea venind spre el cu un topor 
ridicat. 


Pitt înhăţă scaunul şi îl pocni cu el pe atacatorul cel mai apropiat, 
rupându-i braţul şi umărul drept. Se auzi un urlet de durere şi în 
încăpere izbucni haosul. Clienţii uluiţi se îngrămădiră unul în altul în 
panică, grăbindu-se să iasă pe uşa îngustă. Un alt țipăt de durere fu 
scos de individul cu toporul, când o sticlă de whisky bine ţintită se 
sparse cu un zgomot oribil lovindu-l drept în faţă. A 

Pitt ridică masa deasupra capului ţinând-o de două picioare. In 
aceeaşi clipă se auzi zgomot de sticlă spartă şi Giordino veni lângă el 
ţinând în mână gâtul unei sticle. 

Atacatorii înlemniră, numărul fiind acum egal. Se uitară cu priviri 
tâmpe spre cei doi prieteni ai lor, unul clătinându-se în genunchi, 
gemând şi ţinându-şi braţul răsucit rău, iar celălalt stând cu picioarele 
încrucişate şi acoperindu-şi faţa cu mâinile. Printre degete i se 
prelingea sânge. Mai priviră odată spre conducătorul lor leşinat, pe 
urmă  porniră cu spatele spre uşă. |n următoarea secundă, 
dispăruseră. 

— N-a fost cine ştie ce bătaie, mormăi Giordino. Tipii ăştia n-ar 
rezista nici cinci minute pe străzile din New York. 

— Stai cu ochii pe uşă, zise Pitt. 

Se întoarse spre patronul care stătea imperturbabil dând paginile 
ziarului, ca şi cum bătăile din barul său erau o distracţie nocturnă 
obişnuită. 

— Le garage? întrebă Pitt. 

Patronul înălţă capul, se trase de mustață şi arătă cu degetul într-o 
direcţie vagă, dincolo de peretele dinspre sud al barului. 

Pitt aruncă nişte franci pe barul încovoiat ca să acopere pagubele şi 
spuse: 

— Merci. 

— Locul ăsta ţi se lipeşte de suflet, zise Giordino. Mi se rupe inima 
să plec de aici. 

— Păstrează-l în minte pentru totdeauna, spuse Pitt uitându-se la 
ceas. Mai sunt doar patru ore până în zori. Să mergem până nu 
porneşte vreo alarmă. 

leşiră din barul mizerabil şi porniră prin spatele clădirilor, 
ascunzându-se în întuneric şi privind pe furiş pe după colţuri. 
Precauţiile lor, îşi dădu Pitt seama, erau exagerate: lipsa aproape 
totală de lumini pe străzi şi casele întunecate cu cei dinăuntru 
dormind adânc făceau inutile orice temeri. 

Ajunseră la una dintre clădirile de cărămidă mai impozante ale 
oraşului, un fel de magazie cu o poartă lată de metal în faţă şi uşi 
duble în spate. Curtea din spate, înconjurată de un gard din zăbrele 
metalice arăta ca un cimitir de maşini. Aproape treizeci de maşini 
vechi erau parcate în şiruri, dar nu mai rămăsese nimic din ele, în 
afară de caroserie şi şasiu. Intr-o margine a curţii erau aşezate unele 


peste altele roţi şi motoare soioase, lângă mai multe canistre. 
Mecanisme de transmisie şi diferenţiale stăteau rezemate de 
magazie, cu pământul din jurul lor îmbibat de uleiul scurs de-a lungul 
anilor. 

Găsiră o poartă în gard legată cu frânghie. Giordino luă o piatră de 
pe jos, tăie frânghia şi deschise poarta. Porniră încet spre uşile duble, 
atenţi la orice sunet al vreunui câine de pază şi scrutând întunericul 
după un sistem de securitate. Probabil că nu era nevoie să îşi ia astfel 
de măsuri, decise Pitt. Cu atât de puţine maşini în oraş, oricine ar fi 
furat vreo piesă ca să îşi repare maşina ar fii fost suspectat imediat. 

Uşile erau încuiate cu un lacăt ruginit. Giordino îl prinse în mâinile 
sale mari şi trase puternic. Lacătul cedă. Giordino se uită la Pitt şi 
zâmbi: 

— O nimica toată. Mecanismul era vechi şi uzat. 

— Dacă aş crede că există cea mai mică speranţă să ieşim 
vreodată vii de aici, zise Pitt printre dinţi, te-aş propune pentru o 
medalie. Ă 

Trase uşor de uşă cât să se poată strecura înăuntru. Intr-un capăt al 
garajului era o groapă în care lucrau mecanicii sub maşini. Exista şi un 
mic birou şi o încăpere plină cu unelte. Restul spaţiului era ocupat de 
trei maşini şi două camioane în diverse stadii de dezasamblare. Dar 
atenţia lui Pitt fu reţinută de maşina aşezată în centrul garajului. Băgă 
mâna pe fereastra unui camion şi aprinse farurile, iluminând un 
automobil vechi, fabricat înainte de cel de-al doilea război mondial, cu 
linii elegante şi vopsit într-un purpuriu aprins. 

— Dumnezeule, murmură Pitt cu venerație. E un Avions Voisin. 

— Un ce? 

— Un Voisin. A fost fabricat între 1919 şi 1939 în Franţa de către 
Gabriel Voisin. E o maşină foarte rară. 

Giordino se plimbă în jurul ei studiind stilul maşinii unice şi atât de 
diferite. Observă mânerele deosebite ale uşilor, cele trei ştergătoare 
fixate pe parbriz, barele cromate dintre aripile din faţă şi radiator şi 
mascota înaltă, cu aripi, de pe masca radiatorului. 

— Mi se pare foarte ciudată. 

— N-are importanţă. Maşina asta stilată e scăparea noastră de aici. 
Pitt urcă la volanul aşezat pe dreapta şi se aşeză pe bancheta tapiţată 
în stil art deco. In contact era o singură cheie. Răsuci cheia şi privi 
acul indicatorului de combustibil ce arăta că rezervorul e plin. Apoi 
apăsă butonul ce punea în funcţiune electromotorul, aşezat sub 
radiator şi având un dublu rol de demaror şi generator. Singurul semn 
că mergea fu o tuse uşoară şi un norişor slab ce ieşi pe ţeava de 
eşapament. 

— E al naibii de silenţioasă, observă Giordino impresionat. 

— Spre deosebire de majoritatea motoarelor moderne care au 


supape de aerisire, zise Pitt, maşina asta are un motor Knight fără 
supape, foarte popular pe vremea lui pentru silenţiozitate. 

Giordino privi maşina clasică extrem de sceptic: 

— Chiar vrei să străbaţi Sahara cu relicva asta? 

— Are rezervorul plin şi e mai bine decât pe cămilă. Caută nişte 
bidoane curate şi umple-le cu apă şi vezi dacă poţi găsi ceva de 
mâncare. 

— Mă îndoiesc, zise Giordino privind posomorât prin garaj. Există 
doar un automat de sucuri şi de dulciuri. 

— Fă şi tu ce poţi! 

Pitt deschise uşile din spate ale garajului şi împinse poarta cât să 
poată trece maşina. Apoi verifică dacă avea ulei şi apă de ajuns şi 
dacă roţile erau bine umflate, mai ales cea de rezervă. 

Giordino apăru cu o cutie umplută pe jumătate cu sucuri de 
producţie locală şi câteva sticle pline cu apă. 

— Nu vom suferi de sete câteva zile, dar pentru departamentul 
culinar n-am găsit decât două cutii de sardine într-un sertar şi nişte 
chestii lipicioase ce par a fi bomboane. 

— Nu are rost să mai zăbovim pe aici. Pune-le pe locul din spate şi 
hai să-i dăm drumul. 

Giordino se conformă şi urcă în faţă, în timp ce Pitt împinse în 
viteza întâi maneta cutiei de viteze Cotai, de fapt un comutator fixat 
pe un braţ ce ieşea din coloana de direcţie. Apoi apăsă acceleraţia şi 
eliberă uşor ambreiajul. Voisin-ul în vârstă de şaizeci de ani porni lin şi 
aproape neauzit. 

Pitt ocoli vehiculele demontate şi ieşi pe poartă, merse precaut pe 
o alee şi ajunse pe un drum de ţară îngust ce ducea spre vest paralel 
cu râul Niger. Viră şi porni înainte urmând făgaşele de pe drum, 
nedepăşind douăzeci şi cinci de kilometri pe oră până ce se 
îndepărtară de oraş. Doar atunci aprinse farurile şi acceleră. 

— O hartă ne-ar fi de ajutor, zise Giordino. 

— Cea mai practică ar fi o hartă a rutelor urmate de cămile. Nu 
putem risca să o luăm pe autostradă. 

— Nu vom avea probleme câtă vreme şleaul ăsta merge de-a 
lungul râului. 

— Când ajungem la matca unde instrumentele lui Gunn au detectat 
contaminarea, întoarcem şi o luăm spre nord. 

— N-aş vrea să fiu în preajmă când şoferul o să-l anunţe pe Kazim 
că lumina ochilor lui i-a fost furată. 

— Generalul şi Massarde vor crede că am luat-o spre graniţa cea 
mai apropiată, care e cea cu Nigerul, zise Pitt încrezător. Ultimul loc 
unde s-ar aştepta să ne găsească este în mijlocul deşertului. 

— Trebuie să te anunţ, mormăi Giordino, că excursia asta nu îmi 
face nici o plăcere. 


Nici lui Pitt nu îi făcea. Era o încercare nebunească, care îi ducea 
spre o moarte sigură. În lumina farurilor, terenul era plat cu porţiuni 
acoperite de pietre mici maronii. Fasciculul de lumină prindea umbre 
fantomatice aruncate de câte un copăcel. 

Era, gândi Pitt, un loc prea pustiu pentru moarte. 


26 


Gunn se trezii. Soarele răsări fierbinte şi la ora zece erau deja 32° 
de grade. Incepuse să adie un vânt dinspre sud, dar acest fapt 
prezenta şi avantaje şi dezavantaje. Briza îi răcorea trupul transpirat, 
dar îi arunca nisip în nas şi urechi, îşi înfăşură pânza mai strâns în 
jurul capului şi îşi puse ochelarii cu lentile negre să îşi protejeze ochii. 
Scoase o sticlă mică de apă din rucsac şi o goli pe jumătate. Nu avea 
sens să o raţionalizeze, gândi el, pentru că văzuse un robinet lângă 
terminal. j 

Aeroportul părea la fel de pustiu ca şi noaptea trecută. In partea 
militară se schimbaseră gărzile, dar în hangare şi pe linia de zbor nu 
se mişcă nimic. Văzu cum un bărbat pe motocicletă se apropie de 
terminalul zborurilor comerciale şi urcă în turnul de control. | se păru 
un semn bun. Nimeni zdravăn la cap nu ar suferi de bunăvoie, într-o 
cutie supraîncălzită cu pereţi din sticlă, sub un soare arzător, decât 
dacă era programată sosirea unui avion. 

Un şoim se roti deasupra cuibului pe care şi-l făcuse Gunn în nisip, 
îl privi o vreme, apoi trase cu grijă peste el câteva scânduri vechi ca 
să îi ţină umbră. Privi din nou aeroportul. Sosise un camion pe pistă, în 
faţa terminalului. Coborâră doi bărbaţi şi descărcară un set de cale de 
roţi, pe care le aşezară pe pistă ca să blocheze roţile avionului după 
aterizare. Gunn înţepeni şi începu să îşi pregătească mental cea mai 
bună strategie de apropiere de locul unde avea să parcheze avionul. 
Işi fixă ruta în minte, hotărând să se strecoare prin vadurile seci şi 
printre copăceii rari. 

Apoi se lăsă la loc pe spate pregătindu-se să suporte arşiţa din ce 
în ce mai mare şi privi cerul. Şoimul se repezi către un fluierar, care 
zbura în mare goană spre râu. Câţiva nori pufoşi pluteau pe 
imensitatea râului. Se întrebă cum puteau exista în atmosfera 
arzătoare. Privea cu atâta atenţie norii, că nu auzi de la început 
bâzâitul îndepărtat care semnala apropierea unui avion cu reacţie. 
Apoi zări o licărire şi se ridică. Razele soarelui se reflectaseră pe un 
punct micuţ de pe cer. Rămase cu ochii aţintiţi aşteptând ca 
scânteierea să apară din nou şi de data aceasta o văzu mai jos pe 
orizontul deschis. Era un avion care se pregătea să aterizeze, dar se 
afla încă prea departe ca să îl poată vedea mai bine. Probabil că era o 


aeronavă comercială, gândi el, altfel nu ar opri în partea civilă a 
aeroportului. 

Dădu la o parte scândurile ce acopereau soarele, îşi puse rucsacul 
şi se aşeză pe vine pregătit să pornească pe furiş. Privi cerul făcând 
ochii mici până când avionul se afla doar la un kilometru distanţă, iar 
inima începu să îi bată mai tare. Secundele trecură greu până când 
putu, în sfârşit, să distingă tipul şi marcajele - era un avion francez 
purtând dungile verde-deschis şi verde-închis ale companiei Air 
Afrique. 

Pilotul ajunse la capătul pistei, ateriză şi frâna. Apoi rulă spre 
partea din faţă a terminalului şi opri. Motoarele nu fuseseră oprite, ci 
continuaseră să meargă până când doi lucrători de la sol au pus calele 
sub roţi şi au împins o scară din scânduri către uşa principală. 

Au rămas la baza scării aşteptând să iasă pasagerii, dar uşa nu se 
deschise imediat. Gunn porni repede spre marginea pistei. După 
cincizeci de metri se opri sub un salcâm mic şi studie din nou 
aeronava. Uşa din faţă începuse, în sfârşit, să se deschidă şi o 
stewardesă începu să coboare scările din lemn. Trecu pe lângă cei doi 
lucrători malieni fără să se uite la ei şi se îndreptă spre turnul de 
control. Malienii o priviră cu o curiozitate plină de fascinaţie. Când 
ajunse la baza turnului, femeia scoase un patent mic din geanta de pe 
umăr şi tăie calmă cablurile de electricitate şi comunicaţii ce duceau 
de la turn până la terminal. Apoi făcu semn cu mâna spre cabina 
piloților. 

In spatele fuselajului cobori brusc o rampă, acompaniată de 
zgomotul puternic al motorului unui automobil. Brusc, un vehicul care 
lui Gunn i se păru a fi o maşină de teren deşertic ieşi cu viteză din 
avion şi porni în josul rampei. Şoferul viră şi porni spre baraca 
paznicilor din partea militară a aeroportului. 

Gunn participase cândva împreună cu Pitt şi Giordino la o cursă de 
maşini de teren din Arizona, dar nu mai văzuse niciodată un astfel de 
vehicul. Nu există un şasiu comun. Construcţia consta într-un labirint 
de suporturi tubulare sudate unul de altul şi propulsate de un motor 
cu compresor V-8 Rodeck, folosit de piloţii americani de curse. Şoferul 
stătea într-o cabină mică din partea din faţă a vehiculului, chiar lângă 
motorul montat în mijloc. Puţin deasupra şoferului stătea un puşcaş 
manevrând o mitralieră uşoară, cu şase ţevi, tip Vulcan. Un alt puşcaş 
stătea pe osia din spate, cu spatele la cabina şoferului, ţinând o 
mitralieră Stoner 63 cu calibrul de 5,56 milimetri. Gunn îşi aminti că 
vehiculele de acest tip se dovediseră foarte eficace în timpul 
războiului din deşert şi că fuseseră folosite de forţele speciale 
americane în spatele liniilor irakiene. Pe rampa apăru apoi un pluton 
de militari înarmaţi până în dinţi, în uniforme necunoscute, care îi 
înconjurară repede pe lucrătorii malieni şi preluară controlul asupra 


clădirii terminalului. 

Cei doi gardieni din partea militară a aeroportului priveau fascinaţi 
vehiculul ce se îndreptă cu viteză spre ei. Doar când ajunse la o sută 
de metri îşi reveniră şi îl priviră ca pe o ameninţare. Ridicară armele 
să tragă, dar fură seceraţi de Vulcanul puşcaşului din faţă. 

Şoferul viră brusc şi puşcaşii îşi concentrară tirul asupra celor opt 
avioane maliene de luptă garate pe pistă. Neameninţate de nici un 
război iminent, aeronavele nu erau dispersate, ci aliniate pe două 
rânduri, de parcă aşteptau inspecția. Vehiculul deschise un foc 
devastator asupra lor. Intr-o succesiune rapidă, avioanele explodară 
pe rând într-un nor de fum negru, pe măsură ce avalanşa de gloanţe 
se înfigea în rezervoarele lor de combustibil. Intr-o clipă, elegantele 
avioane cu reacţie de luptă se transformară în epave în flăcări. 

Gunn observă drama foarte surprins. Se ascunse după salcâm, ca şi 
cum trunchiul subţire al acestuia era un zid lat din beton. Intreaga 
operaţiune nu dură mai mult de şase minute. Vehiculul armat de teren 
porni înapoi spre avion rămânând în poziţie la intrarea în terminal. 
Apoi pe treptele de lemn apăru un bărbat în uniformă de ofiţer ţinând 
în mână ceva ce lui Gunn i se păru o portavoce. 

Ofiţerul duse difuzorul la gură şi începu să vorbească, vocea sa 
răsunând peste zgomotul făcut de flăcări în cealaltă parte a 
aeroportului. 

— Domnule Gunn, veniţi vă rog! Nu avem prea mult timp. 

Gunn fu uluit. Ezita, neştiind dacă nu era cumva o capcană 
complicată. Dar imediat această idee i se păru stupidă. Generalul 
Kazim nu avea cum să-şi distrugă flota aeriană ca să captureze un 
singur om. Totuşi, nu îi venea să iasă în faţa unei asemenea forţe de 
foc. 

— Domnule Gunn! strigă ofiţerul din nou. Dacă mă auziţi, vă implor 
să vă grăbiţi, altfel vom fi nevoiţi să plecăm fără dumneavoastră. 

Gunn nu mai avu nevoie de un alt îndemn. leşi în grabă de după 
copac şi alergă pe terenul denivelat spre avion, dând din mâini şi 
ţipând ca un nebun: 

— Staţi! Vin! 

Ofiţerul necunoscut porni de-a lungul pistei ca un pasager 
nerăbdător, iritat din cauza întârzierii zborului. Când Gunn ajunse în 
faţa lui, se uită la el ca la un cerşetor de stradă. 

— Bună dimineaţa. Sunteţi Rudi Gunn? 

— Sunt, răspunse Gunn gâfâind de efort şi de căldură. 
Dumneavoastră cine sunteţi? 

— Colonelul Marcel Levant. 

Gunn privi cu admiraţie forţa de elită ce păzea cu eficienţă 
perimetrul din jurul avionului. Părea un grup de bărbaţi duri, care nu 
îşi făceau prea multe scrupule ca să ucidă. 


— Ce grup este acesta? 

— Echipa tactică a Naţiunilor Unite, răspunse Levant. 

— De unde îmi ştiţi numele şi cum aţi aflat unde să mă găsiţi? 

— Amiralul James Sandecker a primit un mesaj de la cineva pe 
nume Dirk Pitt, prin care a fost anunţat că vă ascundeţi lângă 
aeroport şi trebuie să fiţi evacuat urgent. 

— Amiralul v-a trimis? 

— Cu aprobarea doamnei secretar general, replică Levant. De unde 
ştiu că dumneavoastră sunteţi Rudi Gunn? 

Gunn arătă spre pustietatea din jur: 

— Câţi Rudi Gunn credeţi că se află în partea aceasta a deşertului 
aşteptând un semnal de la dumneavoastră? 

— Nu aveţi nici o dovadă de identitate? 

— Documentele mele personale se află probabil acum pe fundul 
râului Niger. Va trebui să aveţi încredere în mine. 

Levant îi dădu portavocea unui ajutor şi făcu semn cu capul spre 
avion. 

— Toată lumea la bord, ordonă el scurt, apoi se întoarse spre Gunn 
şi îl privi cu o lipsă vădită de cordialitate. Urcaţi în avion, domnule 
Gunn. Nu mai avem timp de pierdut cu discuţii inutile. 

— Unde mă duceţi? 

Levant aruncă o privire iritată spre cer: 

— La Paris. De acolo veţi zbura cu un avion Concorde la 
Washington, unde vă aşteaptă mai multe persoane importante. Asta e 
tot ce trebuie să ştiţi. Acum vă rog să urcați în avion. Timpul e crucial. 

— De ce atâta grabă? întrebă Gunn. Din câte văd eu, le-aţi distrus 
flota aeriană. 

— Mă tem că doar o escadrilă. Mai sunt încă trei, având bazele în 
jurul capitalei Bamako. Dacă sunt alertaţi, ne pot intercepta înainte să 
ieşim din spaţiul aerian al Maliului. 

Vehiculul militar de teren urcase deja la bord şi era urmat repede 
de echipa de teren. Stewardesa care tăiase cu atâta curaj cablurile 
turnului de control îl luă pe Gunn de braţ şi îl conduse pe rampa de 
lemn. 

— Nu avem cabină clasa întâi, cu specialităţi culinare şi şampanie, 
domnule Gunn, zise ea veselă. Dar avem bere rece şi sandvişuri cu 
salam. 

— Nici nu ştiţi cât de bine sună asta, zâmbi Gunn. 

Ar fi trebuit să simtă un mare val de uşurare urcând la bord, dar 
brusc fu copleşit de nelinişte. Datorită lui Pitt şi Giordino, acum se 
îndrepta spre libertate. Se sacrificaseră ca să îl salveze. Cum naiba 
reuşiseră să îl contacteze pe Sandecker, se întreba. 

Erau nebuni să rămână în deşert, îşi spuse. Incăpăţânarea lor de a 
găsi sursa contaminării era o nebunie. Kazim avea să îşi pună la 


bătaie toate forţele de securitate ca să îi vâneze. Dacă deşertul nu îi 
înghiţea, aveau să o facă malienii. 

Se opri înainte să intre în avion, se întoarse şi privi peste pustiul 
plin de nisip şi pietre. De sus, vedea doar râul Niger, la puţin mai mult 
de un kilometru spre vest. 

Unde se aflau acum? Care era situația lor? 

Reuşii să se desprindă de privelişte şi intră în cabină. Aerul 
condiţionat îi învălui trupul ca un val răcoritor. Ochii îl înţepau când 
avionul se înălţă deasupra aeronavelor în flăcări. g 

Colonelul Levant se aşeză lângă el şi îi studie expresia tristă. Il privi 
în ochi încercând să înţeleagă, dar nu găsi nimic acolo: 

— Nu păreţi prea fericit să scăpaţi din încurcătura asta. 

Gunn privi pe fereastră: 

— Mă gândeam la cei pe care i-am lăsat în urmă. 

— Sunteţi prieten bun cu Pitt şi Giordino? 

— De mulţi ani. 

— De ce nu au venit cu dumneavoastră? 

— Au ceva de terminat. 

— Nu înţeleg spuse Levant, sunt ori foarte curajoşi ori foarte proşti. 

— Nu, spuse Gunn, nu sunt proşti deloc. 

— Atunci vor ajunge în iad cu siguranţă, spuse colonelul. 

— Dacă cineva e în stare să intre în iad şi să iasă de acolo zise 
Gunn cu însufleţire, apoi aceia sunt Dirk Pitt şi Al Giordino. 

Şase soldaţi de elită din garda personală a generalului Kazim luară 
poziţie de drepţi când Massarde păşii din şalupă pe punte. Un maior îi 
ieşi înainte şi îl salută: 

— Domnul Massarde. 

— Ce este? 

— Generalul Kazim a ordonat să fiţi condus imediat la dânsul. 

— Nu ştie că prezenţa mea e necesară la Fortul Foureau şi că nu 
doresc să-mi întrerup programul? 

Maiorul se înclină politicos: 

— Bănuiesc că e o urgenţă. 

Massarde dădu din umeri enervat şi îi făcu semn maiorului să o ia 
înainte: 

— După dumneavoastră. 

Maiorul dădu din cap şi dădu un ordin scurt unui sergent. Apoi o luă 
pe docul tocit cu scândurile albite spre un depozit mare din margine. 
Massarde îl urmă, înconjurat de garda de securitate. 

— Pe aici, vă rog, zise maiorul înconjurând depozitul şi ieşind într-o 


alee laterală mică. 

Acolo, păzit de gardieni înarmaţi, se află un camion Mercedes-Benz 
cu rulotă, ce servea drept centru mobil de comandă şi de locuit al 
generalului Kazim. Massarde fu condus pe trepte şi intră pe o uşa care 
fu închisa imediat în urma lui. 

— Generalul Kazim este în biroul său, zise maiorul deschizând o 
altă uşă şi dându-se într-o parte. 

In birou era ca într-o gheţărie după căldura de afară. Kazim ţinea 
probabil aerul condiţionat la maxim, gândi Massarde. Ferestrele 
rezistente la gloanţe erau acoperite cu perdele şi rămase pe loc un 
moment, clipind din ochi după lumina orbitoare a soarelui de afară. 

— Intră, Yves. la loc, îl îndemna Kazim din spatele biroului, punând 
în furcă receptorul unuia dintre cele patru telefoane ale sale. 

Massarde zâmbi şi rămase în picioare: 

— Ce e cu atâta pază? Te aştepţi la o încercare de asasinat? 

Kazim zâmbi şi el: 

— După cele întâmplate în ultimele ore, mi s-a părut normal să iau 
măsuri de precauţie suplimentare. 

— Mi-ai găsit elicopterul? întrebă Massarde direct. 

— Nu încă. 

— Cum se poate pierde un elicopter în deşert? Avea combustibil 
doar pentru o oră şi jumătate de zbor. 

— Se pare că cei doi americani pe care i-ai lăsat să scape... 

— lahtul meu nu are facilităţile necesare ca să ţină prizonieri, se 
răsti Massarde. Ar fi trebuit să îi iei cu tine când ai avut ocazia. 

Kazim îl privi drept în faţă: 

— S-au făcut greşeli, prietene. Se pare că după ce agenţii NUMA ti- 
au furat elicopterul, au zburat la Bourem, unde am motive să cred că 
l-au scufundat în râu, au intrat în oraş şi apoi mi-au furat maşina. 

— Vechiul tău Voisin? întrebă Massarde pronunţând Vuazaan. 

— Da, răspunse Kazim printre dinţi. Nemernicii aia au fugit cu 
maşina mea rară. 

— Şi n-ai găsit-o? Nu i-ai prins încă? 

— Nu. 

Massarde se aşeză în cele din urmă, furia pentru pierderea 
elicopterului amestecându-se cu încântarea provocată de ştirea 
furtului preţiosului automobil al lui Kazim. 

— Cum a rămas cu întâlnirea lor cu un elicopter la sud de Gao? 

— Spre regretul meu, le-am crezut minciuna. Forţele pe care le-am 
amplasat la pândă, la douăzeci de kilometri spre sud au aşteptat în 
zadar, iar radarele mele nu au detectat nici un avion. Au venit, în 
schimb, la aeroportul din Gao într-un avion comercial. 

— De ce n-ai fost alertat? 

— Nu părea să fie o chestiune de securitate, răspunse Kazim. Doar 


la o oră după răsăritul soarelui, funcţionarii de la Air Afrique din Gao 
au fost anunţaţi că un avion de-al lor urmează să facă o escală 
neprogramată, pentru ca un grup de turişti să viziteze oraşul şi să 
facă o scurtă croazieră pe râu. 

— Funcţionarii de la compania de zbor au crezut chestia asta? 
întrebă Massarde fără să îi vină să creadă. 

— De ce nu? Au cerut, desigur, confirmarea în Alger la sediul 
central al companiei şi au primit-o. 

— Şi ce s-a întâmplat după aceea? 

— După câte spune controlorul de trafic şi echipa de teren, avionul, 
care zbura sub logo-ul Air Afrique, a furnizat datele corecte de 
identificare când s-a apropiat. Dar după ce a aterizat şi a rulat spre 
terminal, din interior au năvălit soldaţi înarmaţi şi un vehicul armat şi 
au tras în gardienii din partea militară, până ca aceştia să apuce să 
opună rezistenţă. Apoi vehiculul armat a distrus o întreagă escadrilă 
de opt avioane de luptă de-ale mele. 

— Da, exploziile mi-au trezit toţi oaspeţii, zise Massarde. Am văzut 
fum dinspre aeroport şi am crezut că s-a prăbuşit un avion. 

— N-a fost chiar aşa simplu, mârâi Kazim. 

— Echipa de teren sau controlorul au reuşit să-i identifice pe 
atacatori? 

— Purtau uniforme necunoscute şi nu aveau insigne sau trese. 

— Câţi oameni de-ai tăi au fost omorâţi? 

— Din fericire, doar doi gardieni. Restul personalului bazei, echipa 
de întreţinere şi piloţii au liber pentru un festival religios. 

Massarde deveni serios: 

— Asta nu mai e o simplă intruziune pentru a găsi o substanţă 
contaminantă. Mie mi se pare mai mult un raid al opoziţiei tale rebele. 
Sunt mai deştepţi şi mai puternici decât crezi tu. 

Kazim dădu din mână într-un gest de respingere: 

— Câţiva tuaregi disidenţi luptând cu săbii călare pe cămile! Aici e 
vorba de forţe speciale instruite, cu putere de foc modernă. 

— Poate că erau mercenari angajaţi de ei. 

— Cu ce fonduri? clătină Kazim din cap. Nu, a fost un plan bine pus 
la punct dus la îndeplinire de profesionişti. Au distrus avioanele de 
vânătoare pur şi simplu ca să elimine orice mijloc de contraatac sau 
de intercepţie după ce l-au luat la bord pe unul dintre agenţii NUMA. 

Massarde îi aruncă o privire duşmănoasă: 

— Un mic detaliu pe care ai uitat să mi-l spui, nu-i aşa? 

— Echipa de la sol a raportat că liderul atacatorilor l-a strigat pe un 
bărbat pe nume Gunn, care a apărut de undeva din deşert, unde se 
ascundea. După ce Gunn a urcat la bord, au decolat spre nord-vest, 
spre Algeria. 

— Pare un subiect dintr-un film de mâna a doua. 


— Nu face pe spiritualul, Yves, spuse Kazim pe un ton calm, dar în 

care se simţea iritarea. Dovezile sprijină ideea unei conspirații care 
implică mult mai multe decât o simplă căutare de petrol. Sunt sigur că 
interesele amândurora ne sunt amenințate de forţe din afară. 
_ Lui Massarde nu prea îi venea să creadă teoria lui Kazim. 
Increderea puţină pe care o aveau unul în altul se baza pe respectul 
pentru mintea ascuţită şi teamă faţă de forţa celuilalt. Massarde avea 
suspiciunile lui faţă de jocul lui Kazim. Un joc care nu se putea sfârşi 
decât în favoarea generalului. Privi în ochii lui de şacal, în timp ce 
Kazim se uită în ochii unei vulpi. 

— Cum ai ajuns la această concluzie subtilă? întrebă Massarde 
sarcastic. 

— Ştim acum că erau trei oameni pe nava care a explodat pe râu. 
Bănuiesc că au pus explozibilul ca o diversiune. Doi dintre ei au venit 
la bordul iahtului tău, iar al treilea, care trebuie să fi fost Gunn, a 
înotat la țărm şi s-a dus la aeroport. 

— Raidul şi evacuarea par incredibil de bine puse la punct, ca să 
coincidă cu ridicarea acestui individ, Gunn. 

— A mers atât de repede pentru că a fost plănuit şi realizat de 
profesionişti de prima mână, replică generalul rar. Forţele de asalt au 
fost puse la curent cu ora şi locul unde se află Gunn, cel mai probabil 
de agentul care a zis că se numeşte Dirk Pitt. 

— De unde ştii? 

Kazim dădu din umeri: 

—E o presupunere bazată pe fapte, spuse el uitându-se la 
Massarde. Ai uitat că Pitt s-a folosit de sistemul tău de comunicaţie 
prin satelit ca să-şi contacteze superiorul, pe amiralul James 
Sandecker? De aceea au urcat la bord el şi Giordino. 

— Dar asta nu explică de ce n-au încercat să scape odată cu Gunn. 

— E clar că i-ai prins înainte să poată înota până la țărm ca să i se 
alăture lui Gunn la aeroport. 

— Atunci de ce n-au fugit după ce mi-au furat elicopterul? Granița 
cu Nigerul e doar la o sută cincizeci de kilometri distanţă. Cred că ar fi 
reuşit cu combustibilul rămas în rezervoare. Nu are nici o logică să 
zboare în interiorul ţării, iar apoi să arunce elicopterul şi să fure o 
maşină veche. Nu există nici un pod peste râu în zona aceea ca să 
poată merge spre graniţa din sud. Unde ar putea să se ducă? 

Ochii de dihor al lui Kazim îl priviră fix: 

— Poate că unde nu se aşteaptă nimeni. 

Sprâncenele lui Massarde se împreunară: 

— Spre nord în deşert 

— Unde altundeva? 

— E absurd. 

— Dacă ai o teorie mai bună, vreau să o aud. 


Massarde clătină din cap cu îndoială: 

— Ce motiv ar putea avea să fure o maşină veche de şaizeci de ani 
şi să o pornească prin cel mai mare deşert din lume? Ar fi sinucidere 
curată. 

— Tot ce au făcut până acum sfidează orice explicaţie, admise 
Kazim. Sunt într-un fel de misiune secretă. Măcar atât e evident. Dar 
tot nu ştim ce vor să descopere. 

— Secrete? sugeră Massarde simplu. 

Kazim clătină din cap: 

— Toate materialele secrete despre programul meu militar se află, 
fără îndoială, în dosarele CIA. Mali nu are nici un fel de proiecte 
secrete care ar putea interesa o naţiune străină, nici măcar pe cele cu 
care ne învecinăm. 

— Uiţi două proiecte. 

Kazim îl privi curios: 

— La ce te referi? 

— Fortul Foureau şi Tebezza. 

Era posibil, se întrebă Kazim, ca centrul de eliminare a deşeurilor şi 
minele de aur să aibă vreo legătură cu intruşii? Incerca să găsească 
răspunsuri, dar nu putu să descopere nici unul. 

— Dacă astea ar fi obiectivele lor, de ce se învârt la trei sute de 
kilometri spre sud? 

— Nu pot să-ţi răspund. Dar, după cum mi-a spus cu insistenţă 
agentul meu de la Naţiunile Unite, se aflau în căutarea sursei de 
contaminare chimică a râului Niger şi care a cauzat o extindere 
masivă a fluxului roşu după ce a intrat în mare. 

— Mi se pare o aberaţie totală. E mai degrabă un paravan de fum, 
care să ascundă misiunea lor reală. 

— Care ar putea fii penetrarea Fortului Foureau şi demascarea 
violării drepturilor omului de la Tebezza, aruncă Massarde grav. 

Kazim rămase tăcut, dar pe faţa lui se citea îndoiala. 

Massarde continua: 

— Să presupunem că Gunn avea deja informaţii vitale asupra lui 
când a fost recuperat. Altfel de ce ar fii fost pusă în scenă o 
operaţiune atât de complexă ca să-l salveze, în timp ce Pitt şi Giordino 
se îndreaptă spre nord către proiectele noastre comune? 

— Vom afla răspunsurile când îi vom captura, zise Kazim pe un ton 
încordat şi plin de furie. Toate unităţile mele militare şi de poliţie au 
închis deja toate drumurile şi rutele de cămile ce ies din ţară. Am 
ordonat forţelor aeriene să plece în misiuni de recunoaştere în partea 
de nord a deşertului. Nu voi lăsa nici o pistă necercetată. 

— O decizie înţeleaptă, zise Massarde. 

— Fără provizii nu vor rezista nici două zile în arşiţa deşertului. 

— Am încredere în metodele tale, Zateb. Nu mă îndoiesc că mâine, 


la ora asta, Pitt şi Giordino se vor afla într-una din camerele tale de 
interogatoriu. 

— Mai repede, după părerea mea. 

— Asta sună foarte încurajator, zise Massarde zâmbind. 

Dar, într-un anume fel ştia că Pitt şi Giordino nu erau un vânat atât 
de uşor de prins. 


Căpitanul Batutta luă poziţie de drepţi şi îl salută pe colonelul 
Mansa, care îi răspunse cu o fluturare indiferentă din mână. 

— Cercetătorii de la ONU se află în închisoarea de la Tebezza, 
raportă Batutta. 

Un zâmbet uşor flutură pe buzele lui Mansa: 

— Imi închipui ca O'Bannion şi Melika au fost fericiţi să primească 
noi lucrători pentru mine. 

Pe faţa lui Batutta se aşternu o expresie de dezgust: 

— Melika aia e o vrăjitoare crudă. Nu invidiez nici un bărbat care 
simte înţepătura cravaşei ei. 

— Sau femeie, adăugă Mansa. Nu face nici o diferenţă când împarte 
pedepse. Le dau doctorului Hopper şi oamenilor lui patru luni până să 
ajungă îngropaţi în nisip. 

— Generalul Kazim va fi ultimul care să verse vreo lacrimă pentru 
moartea lor. 

Uşa se deschise şi locotenentul Djemaa, pilotul avionului malian 
care îi transportase pe cercetătorii ONU, intră şi salută. Mansa ridică 
ochii spre el. 

— A mers totul cum trebuie? 

Djemaa zâmbi: 

— Da, domnule. Am zburat înapoi în Asselar, am dezgropat numărul 
cuvenit de cadavre şi le-am urcat în avion. Apoi ne-am întors în nord, 
unde eu şi copilotul meu ne-am paraşutat în zona stabilită deasupra 
deşertului Tanezrouft, la o sută de kilometri de cea mai apropiată rută 
de cămile. 

— A ars avionul după ce s-a prăbuşit? întrebă Mansa. 

— Da, domnule. 

— Ai controlat epava? 

Djemaa consimţi din cap: 

— După ce a sosit şoferul cu vehiculul de deşert pe care ni l-aţi 
trimis, ne-am dus la locul prăbuşirii. Aranjasem comenzile astfel încât 
să cadă în plonjon vertical. A explodat în momentul impactului, făcând 
un crater de aproape zece metri adâncime. Cu excepţia motoarelor, n- 
a mai rămas nici o bucată din avion mai mare decât o cutie de 
pantofi. 

Faţa lui Mansa se întinse într-un zâmbet de satisfacţie: 

— Generalul Kazim va fi mulţumit. Amândoi vă puteţi aştepta să fiţi 


promovați, zise el şi se uită la Djemaa. lar dumneata, locotenente, vei 
comanda operaţiunea de căutare a avionului lui Hopper. 

— De ce să comand o operaţiune de căutare, întrebă Djemaa 
confuz, când ştiu deja unde este? 

— De ce crezi că ai pus cadavre înăuntru? 

— Căpitanul Batutta nu mi-a spus nimic. 

— Vom face pe binevoitorii şi vom descoperi epava, explică Mansa. 
Apoi o vom preda investigatorilor de zboruri internaţionale, care nu 
vor găsi destule rămăşiţe umane care să poată fi identificate sau 
probe care să indice cauza prăbuşirii. 

Se uită fix la Djemaa: 

— Asta dacă locotenentul şi-a făcut treaba cum trebuie. 

— Eu personal am înlăturat cutia neagră, îl asigură Djemaa. 

— Bun, acum putem să arătăm în faţa presei internaţionale 
îngrijorarea ţării noastre pentru dispariţia avionului cu cercetătorii 
ONU şi să ne exprimăm adâncul regret pentru pierderea pe care au 
suferit-o. 

Căldura sufocantă a după-amiezii iradia din nisipul arzător. Fără 
ochelari de soare, imensitatea de pietre şi nisip, încinsă de soarele 
nemilos, îl orbi pe Pitt, care stătea pe fundul plin de pietriş al unei 
trecători înguste, la umbra maşinii Avions Voisin. Cu excepţia 
proviziilor pe care le şterpeliseră de la garajul din Bourem, nu mai 
aveau altceva decât hainele de pe ei. 

Giordino folosea sculele pe care le găsise în portbagaj şi scotea 
teava de eşapament şi toba ca să îi dea maşinii o gardă de sol mai 
mare. Reduseseră deja presiunea în cauciucuri pentru o mai bună 
tracţiune în nisip. Până acum, vechea maşină Voisin se mişcase prin 
peisajul neprimitor ca o fostă regină a frumuseţii plimbându-se prin 
cartierul Bronx din New York, elegantă, dar total nelalocul ei. 

Călătoriseră prin răcoarea nopţii la lumina stelelor, bâjbâind prin 
vasta pustietate cu nu mai mult de zece kilometri la oră, oprindu-se 
din oră în oră să ridice capota ca să permită motorului să se răcească. 
Nici nu putea fi vorba să folosească farurile. Lumina acestora ar fi 
putut fi observată dintr-un avion pe care ei nu l-ar fi auzit. Destul de 
des, cel care nu conducea trebuia să meargă înainte ca să cerceteze 
terenul. Odată aproape că se prăbuşiseră într-o vale adâncă, iar de 
două ori fuseseră nevoiţi să sape ca să scoată maşina afundată în 
nisipul moale. 

In lipsa unei busole şi a unei hărţi, se orientau după stele în drumul 
lor de-a lungul albiei străvechi ce pornea de la râul Niger şi se înfunda 


din ce în ce mai adânc în deşert. Ziua se ascundeau în defileuri şi văi 
adânci, unde acopereau maşina cu un strat subţire de nisip şi tufişuri 
ca să o facă să pară din avion o dună mică, acoperită cu puţină 
vegetaţie. 

— Doreşti un pahar de apă rece şi acidulată din izvoarele Saharei 
sau un suc răcoritor de producţie maliană? rânjii Giordino întinzându-i 
o sticlă de suc şi o cană de apă călduţă cu gust de sulf luată de la 
robinetul din garaj. 

— Nu pot să suport gustul, zise Pitt şi luă cana strâmbând din nas, 
dar e bine să bem cel puţin trei litri în fiecare zi. 

— Nu crezi că ar trebui să o raţionalizăm? 

— Nu, cât timp avem destulă. Te deshidratezi mult mai repede 
dacă te abţii şi bei doar câte puţină. Cel mai bine e să bem pe 
săturate şi o să vedem noi ce facem când se termină. 

— Ce zici de o cină copioasă cu sardine? 

— Sună bine. 

— Nu ne lipseşte decât o salată Caesar. 

— Cred că te gândeşti la salata de anşoa. 

— N-am putut niciodată să fac diferenţa. 

După ce îşi savură sardinele, Giordino îşi linse degetele. 

— Mă simt ca un idiot, mâncând peşte în mijlocul deşertului. 

Pitt zâmbi: 

— Fii mulţumit că îl ai şi pe ăsta, zise el, apoi îşi înclină capul 
ascultând. 

— Ai auzit ceva? întrebă Giordino. 

— Un avion, răspunse Pitt făcându-şi mâinile pâlnie la urechi. Unul 
cu reacţie care zboară la înălţime mică după sunet. 

Se târî pe burtă până la marginea văii şi se ascunse în spatele unui 
tufiş mic de tamarisca şi începu să observe cerul. 

Bâzâitul avionului se auzea foarte clar acum. Se uită cu ochii mici 
pe cerul de un albastru orbitor, dar la început nu văzu nimic. Cobori 
privirea şi văzu o mişcare bruscă cam la trei kilometri distanţă. 
Recunoscu un avion Phantom american, purtând însemnele forţelor 
aeriene maliene, cam la şase kilometri spre sud. Zbura la o distanţă 
de mai puţin de o sută de metri de pământ. Semăna cu un vultur 
imens, era vopsit într-un maro de camuflaj, pe fundalul galben- 
cenuşiu al peisajului şi zbura în cercuri mari de parcă avea un al 
şaselea simţ care îi spunea că prada e pe aproape. 

— İl vezi? întrebă Giordino. 

— E un Phantom F-4, răspunse Pitt. 

— Din ce direcţie? 

— Zboară în cercuri dinspre sud. 

— Crezi că pe noi ne caută? 

Pitt se întoarse şi privi crengile cu frunze de palmier legate de bara 


din spate a maşinii, pe care le târau după ei ca să acopere urmele de 
roţi. Făgaşele paralele ce coborau spre mijlocul văii erau şterse 
aproape complet. 

— O echipă de căutare dintr-un elicopter ne-ar putea descoperi 
urmele, dar nu şi pilotul unui avion de vânătoare. Nu poate vedea 
nimic sub avion şi trebuie să se încline ca să zărească ceva. Şi zboară 
prea repede şi prea aproape de sol ca să detecteze o urmă vagă de 
cauciucuri. 

Avionul se îndrepta zgomotos spre vale, destul de aproape acum, 
ca însemnele sale de camuflaj să fie vizibile pe cerul albastru. 
Giordino se băgă sub maşină, iar Pitt îşi trase ramurile tufişului de 
tamarisca deasupra capului şi umerilor. Privi cum pilotul Phantom-ului 
face o curbă largă, observând atent deşertul în aparenţă pustiu de 
dedesubt. 

Pitt se încordă şi îşi tinu răsuflarea. Virajul aducea avionul direct 
deasupra văii. Zbură în viteză pe deasupra, aerul trecând pe lângă 
aripile sale ca un val tăiat de prora unui vas, iar curentul făcut de elice 
răscoli nisipul. Părea că avionul s-a materializat dintr-o dată deasupra 
văii, atât de jos, încât Pitt jură că ar fi putut să arunce cu o piatră în 
paletele sale de admisie. Apoi dispăru. 

Se temu de ce era mai rău când îl văzu îndepărtându-se. Dar 
avionul îşi continuă căutarea înceată în cercuri, ca şi cum pilotul nu 
văzuse nimic care să îi stârnească interesul. Pitt îl urmări cu privirea 
până dispăru la orizont. Continua să mai privească câteva minute, 
fiindu-i teamă că pilotul a observat ceva ce îi trezise bănuielile şi 
făcea un ocol larg pentru ca apoi să se întoarcă deasupra văii, 
sperând să îşi ia prada prin surprindere. 

Dar zgomotul motorului cu reacţie se stinse de tot, lăsând din nou 
deşertul într-o tăcere de moarte. 

Pitt cobori panta spre vale şi se aşeză iar la umbra maşinii, iar 
Giordino se târî de sub şasiu. 

— A fost cât pe ce, zise Giordino scuturându-şi un pluton de furnici 
de pe braţ. 

Pitt răscolea nisipul cu un băț mic: 

— Ori nu l-am păcălit pe Kazim îndreptându-ne spre nord ori nu lasă 
nici o piatră neîntoarsă. 

— Probabil că nu înţelege deloc cum o maşină cu o culoare atât de 
ţipătoare nu poate fi găsită în pustietatea asta monotonă. 

— Nu prea are de ce să sară în sus de bucurie, încuviinţă Pitt. 

— Pun pariu că a explodat când a descoperit că a fost furată şi că 
noi suntem vinovaţii, râse Giordino. 

Pitt ridică o mână să îşi ferească ochii şi privi soarele ce cobora 
spre vest: 

— Intr-o oră va fi întuneric şi vom putea porni la drum. 


— Cum e drumul înainte. 

— După ce ieşim din vale şi ne întoarcem în albia râului neted, cu 
nisip şi câţiva bolovani. Bun pentru condus dacă suntem atenţi şi 
evităm pietrele ascuţite care ne pot dezumfla cauciucurile. 

— Cât crezi că am mers de când am plecat din Bourem? 

— După kilometraj, o sută şaisprezece kilometri, dar în linie dreaptă 
aş zice în jur de nouăzeci. 

— Şi încă nici urmă de fabrica de chimicale sau centru de eliminare 
a deşeurilor. 

— Nici măcar un bidon gol. 

— Nu prea văd ce sens are să mergem mai departe, zise Giordino. 
O scurgere de chimicale n-are cum să meargă nouăzeci de kilometri 
într-o matcă secată până în Niger. 

— Pare o cauză pierdută, într-adevăr, recunoscu Pitt. 

— Mai putem încă încerca să ajungem la graniţa cu Algeria. 

Pitt clătină din cap: 

— Nu avem destulă benzină. Ar trebui să mergem pe jos ultimii 
două sute de kilometri până la şoseaua transsahariană de unde să 
facem autostopul spre civilizaţie. Am muri din cauza arşiţei la 
jumătatea drumului. 

— Aşadar ce opţiuni avem? 

— Mergem mai departe. 

— Până unde? 

— Până când găsim ceea ce căutăm, chiar dacă asta înseamnă să 
ne întoarcem. 

— Şi ne vom lăsa oasele în deşert în ambele cazuri. 

— Cel puţin vom elimina partea asta a deşertului ca sursă a 
contaminării, zise Pitt nepăsător privind fix nisipul de la picioarele sale 
ca şi cum încerca să aibă o viziune. 

Giordino se uită la el: 

— Am trecut prin multe de-a lungul anilor. Ar fi păcat să sfârşim în 
cel mai oribil loc din lume. 

Pitt rânjii spre el: 

— Doamna cu coasa n-a apărut încă. 

— O să fie foarte jenant când vom ajunge la rubrica decese, insistă 
Giordino pesimist. 

— Ce anume? 

— Doi directori de la Agenţia de Studii Subacvatice şi Marine au 
pierit în mijlocul deşertului Sahara. Cine întreg la minte ar crede?... Ai 
auzit ceva? 

Pitt se ridică: 

— Am auzit. 

— O voce cântând în engleză. Dumnezeule, poate că am murit 
deja! 


Rămaseră în picioare unul lângă altul în timp ce soarele începu să 
dispară la orizont, ascultând o voce care cânta vechiul cântec de 
tabără, Draga mea Clementine. Cuvintele deveniră din ce în ce mai 
distincte pe măsură ce vocea afonă se apropia: 


„Te-am pierdut şi ai plecat pentru totdeauna, 
Imi pare atât de rău, draga mea Clementine.” 


— Vine în vale, murmură Giordino strângând o cheie fixă. 

Pitt adună câteva pietre. Se aşezară în tăcere pe poziţii, la capetele 
maşinii acoperite cu nisip, gata de atac, aşteptând să-l vadă pe cel 
care se apropia, după următorul cot al văii. 


„Într-o peşteră, într-un canion, săpând o mină...” 
Umbra unui bărbat apăru pe peretele văii târând după el un animal. 
„Trăia un miner şi fiica lui, Clementine...” 


Vocea înceta să mai cânte când dădu cu ochii de maşina acoperită 
cu nisip. Rămase pe loc la vederea vehiculului camuflat şi începu să îl 
studieze, nu atât surprins, cât mai mult din simplă curiozitate. Se 
dădu mai aproape, trăgând după el de o funie animalul încăpățânat. 
Se opri lângă maşină, întinse mâna şi dădu la o parte nisipul de pe 
acoperiş. 

Pitt şi Giordino se ridicară încet şi se uitară la el, ca la un 
extraterestru. În mod evident nu era un tuareg ducându-şi cămila prin 
deşert. Apariţia era total nelalocul ei în Sahara. 

— Poate că acum nu mai poartă coasa, mormăi Giordino. 

Bărbatul era îmbrăcat ca un vechi prospector al deşertului din 
vestul Americii. Purta o pălărie Stetson de cow-boy uzată, pantaloni 
de dril prinşi cu bretele şi băgaţi în cizme de piele zgâriate şi 
decolorate. O basma roşie legată în jurul gâtului îi acoperea partea de 
jos a feţei, dându-i înfăţişarea unui bandit de altădată. 

Animalul din spatele lui nu era o cămilă, ci un măgar, purtând în 
spate o povară cu provizii aproape la fel de mare ca şi el, inclusiv 
câteva bidoane rotunde cu apă, pături, conserve, un târnăcop, o 
lopată şi o puşcă Winchester. 

— Ştiam eu, şopti Giordino înfiorat. Am murit şi am ajuns în 
Disneyland. 

Străinul îşi trase basmaua dând la iveală o mustață şi o barbă albă. 
Avea ochii verzi, aproape la fel de verzi ca ai lui Pitt. Sprâncenele erau 
la fel de albe ca barba, dar părul ce îi ieşea de sub pălărie era cărunt 
cu şuviţe de culoare şaten-închis. Era înalt, aproape de aceeaşi 


înălţime cu Pitt, dar mai solid. Buzele i se întinseră într-un zâmbet 
prietenos. 

— Sper că vorbiţi limba mea, oameni buni, zise el cu căldură. Mi-ar 
plăcea mult să am şi eu cu cine discuta. 

Pitt şi Giordino se uitară unul la altul fără nici o expresie, apoi din 
nou la bătrânul şobolan de deşert, siguri că ochii le jucau feste. 

— De unde ai mai apărut şi tu? izbucni Giordino. 

— Acelaşi lucru aş putea să vă întreb şi eu, replică străinul privind 
Voisin-ul acoperit de nisip. Pe voi vă căuta avionul ăla? 

— De ce vrei să ştii? întrebă Pitt. 

— Dacă vreţi să ne jucăm de-a întrebările şi răspunsurile, am să-mi 
văd de drum. 

Intrusul nu părea deloc un nomad şi, pentru că părea un 
compatriot, Pitt decise repede să îi acorde încredere. 

— Mă numesc Dirk Pitt, iar el e prietenul meu. Al Giordino şi da, 
suntem căutaţi de malieni. 

Bătrânul dădu din umeri: 

— Nu mă miră. Străinii nu sunt bineveniţi pe aici, zise el privind 
mirat Voisin-ul. Cum naiba aţi reuşit să veniţi până aici cu maşina? 

— Nu a fost uşor, domnule... 

Străinul se apropie şi întinse o mână bătătorită: 

— Toată lumea îmi spune Kid®. 

Pitt zâmbi şi îi strânse mâna: 

— Cum a ajuns un om de vârsta dumitale să fie numit aşa? 

— Cu multă vreme în urmă, când mă întorceam dintr-o 
prospecţiune, mă duceam întotdeauna la barul meu preferat din 
Jerome, Arizona. Când ajungeam la bar, prietenii mei mă întâmpinau 
cu: „Hei, Kid s-a întors în oraş.” Şi aşa mi-a rămas numele. 

Giordino privea fix spre tovarăşul de drum al lui Kid: 

— Un catâr e cam nepotrivit prin părţile astea. N-ar fi fost mai 
folositoare o cămilă? 

— În primul rând, zise Kid indignat, domnul Periwinkle nu e catâr, e 
măgar. Şi încă unul foarte rezistent. Cămilele pot parcurge distanţe 
mai mari fără apă, dar şi măgarul e obişnuit cu deşertul. L-am găsit pe 
domnul Periwinkle acum opt ani în Nevada, l-am domesticit, am 
aranjat să fie transportat şi el când am venit în Sahara. Nu e nici pe 
departe atât de rău ca o cămilă, mănâncă mai puţin şi poate să care 
poveri la fel de grele. Pe lângă asta, fiind mai scund, îl poţi încărca 
mult mai uşor. 


6 Puştiul. 


— Un animal de nădejde, retractă Giordino. 

— Păreţi gata să porniţi la drum. Speram că vom sta de vorbă 
puţin. N-am mai întâlnit un alt suflet de om, în afară de un arab care 
ducea câteva cămile la Tombouctou să le vândă. lar asta a fost acum 
trei săptămâni. N-aş fi crezut nici într-o mie de ani că o să dau de alţi 
americani aici. 

Giordino se uită spre Pitt: 

— N-ar fi rău să mai stăm puţin ca să aflăm câte ceva de la cineva 
care cunoaşte zona. 

Pitt dădu din cap aprobator, deschise uşa din spate a Voisin-ului şi îl 
invită cu un gest înăuntru: 

— Nu vrei să stai jos puţin? 

Kid se uită la scaunele tapiţate ale maşinii de parcă ar fi fost 
îmbrăcate în aur. 

— Nici nu mai ţin minte de când n-am mai stat pe un scaun moale. 
Vă mulţumesc mult. 

Intră în maşină şi se cufundă pe locul din spate oftând de plăcere. 

— Nu avem decât o conservă de sardine, dar am fi fericiţi să o 
împărţim cu dumneata, spuse Giordino cu o generozitate la care Pitt 
rareori fusese martor. 

— Nu, cina o pregătesc eu. Am o grămadă de mâncare concentrată. 
Mi-ar face mare plăcere să o împart cu voi. Ce ziceţi de tocană de 
vacă? 

Pitt zâmbi: 

— Nici nu ştii cât de fericiţi ne face invitaţia dumitale. Sardinele nu 
sunt chiar mâncarea ideală în deşert. 

— Putem să facem tocana să alunece mai bine cu nişte sucuri de- 
ale noastre, sugeră Giordino. 

— Aveţi sucuri? Cum staţi cu apa? 

— Avem destulă pentru câteva zile, răspunse Giordino. 

— Dacă nu vă ajunge, ştiu eu un izvor cam la şaisprezece kilometri 
spre nord. 

— Ţi-am fi recunoscători pentru ajutor, zise Pitt. 

— Mai mult decât îţi dai seama, adăugă Giordino. 


Soarele coborâse la orizont şi apusul mai lumina încă cerul. O dată 
cu apropierea serii, aerul devenise din nou respirabil. După ce îl 
priponi pe domnul Periwinkle, care găsi câteva smocuri de iarbă aspră 
pe o dună mică şi începu să le rumege fericit, Kid puse apă în tocana 
concentrată de vacă şi, spre uşurarea lui Pitt, o pregăti pe o sobiţă 
mică Coleman împreună cu biscuiţii. Dacă generalul Kazim trimitea un 
avion după ei pe timpul nopţii, un foc mic, chiar dacă era ascuns de 
pereţii văii, i-ar fi dat de gol imediat. Bătrânul prospector mai scoase 
şi farfurii din tablă şi tacâmuri. 


Pitt curăţă tot sosul cu un biscuit şi decretă masa ca cea mai bună 
pe care o mâncase vreodată. Se gândi că e uimitor cum puţină 
mâncare îţi poate trezi din nou optimismul. După ce terminară, Kid 
scoase o sticlă de whisky Old Overholt pe jumătate plină şi le-o 
întinse: 

— Acum aţi putea să-mi spuneţi, dacă vreţi, cum aţi ajuns să 
mergeţi prin cea mai anevoioasă parte a Saharei, într-o maşină care 
pare la fel de bătrână ca mine. 

— Căutăm sursa unei contaminări toxice care poluează Nigerul şi e 
purtată în ocean, răspunse Pitt direct. 

— N-am mai auzit de asta. De unde vine chestia asta? 

— De la o fabrică de chimicale sau de la un centru de eliminare a 
deşeurilor. 

Kid clătină din cap: 

— Nu există aşa ceva prin părţile astea. 

— Nici o construcţie mai mare în vecinătate? întrebă Giordino. 

— Nu ştiu nici una, în afară de Fortul Foureau, care e mai sus spre 
nord-vest. 

— Combinatul de detoxificare solară al francezilor? 

Kid dădu din cap: 

— Se întinde pe o suprafaţă mare. Eu şi domnul Periwinkle am 
trecut pe lângă el acum şase luni. Ne-au luat la goană. Paznici peste 
tot. Iti venea să crezi că fac acolo bombe nucleare în secret. 

Pitt luă o înghiţitură de whisky, bucurându-se de senzaţia de arsură 
de pe gât şi până în stomac. li trecu sticla lui Giordino. 

— Fortul Foureau e prea departe de Niger ca să-i polueze apele. 

Kid rămase tăcut o clipă. Apoi se uită la Pitt cu un licăr ciudat în 
ochi. 

— Ar putea, în cazul în care combinatul ar fi aşezat peste Oued 
Zarit. 

Pitt se aplecă spre el: 

— Oued Zarit? 

— Un râu legendar care a curs prin Mali până acum o sută treizeci 
de ani, când a început să se cufunde în nisip. Nomazii locali, printre 
care mă număr şi eu, cred că Oued Zarit mai curge încă în subteran şi 
se varsă în Niger. 

— Ca un acvifer. 

— Un ce? 

— Un strat geologic care permite apei să îl penetreze prin pori şi 
cavităţi, răspunse Pitt. De obicei prin prundiş poros sau piatră de var. 

— Tot ce ştiu e că, dacă sapi destul de adânc în vechea albie a 
râului, dai de apă. 

— N-am mai auzit ca un râu să dispară şi totuşi să îşi continue 
cursul adânc sub pământ, zise Giordino. 


— Nu e nimic neobişnuit în asta, explică Kid. Aproape pe toată 
lungimea sa râul Mojave curge pe sub deşertul Mojave din California 
înainte să se verse într-un lac. Există şi o legendă despre un 
prospector care a descoperit o peşteră ce cobora la sute de metri sub 
pământ, până la un râu subteran. După cum spune povestea, a găsit 
un depozit de sute de tone de aur de-a lungul apei. 

Pitt se întoarse şi îl privi fix pe Giordino: 

— Ce părere ai? 

— S-ar părea că Fortul Foureau este singura posibilitate, răspunse 
Giordino serios. N 

— Una destul de vagă. Insă un curs de apă subteran care curge de 
la combinatul de eliminare a deşeurilor până în Niger ar putea fi 
purtătorul agentului nostru contaminant. 

Kid arăta în susul văii: 

— Cred că ştiţi că valea asta dă în vechea albie. 

— Ştim, zise Pitt. De noaptea trecută mergem de-a lungul ei, de pe 
ţărmul Nigerului. Ne-am refugiat azi-dimineaţă în valea asta, ca să ne 
ferim de căldură şi să nu fim găsiţi de echipele de căutare maliene. 

— Se pare că i-aţi păcălit până acum. 

— Dumneata ce faci pe aici? îl întrebă Giordino întinzându-i sticla 
de whisky. Faci prospecţiuni după aur. 

Kid studie eticheta de pe sticlă un moment, încercând parcă să se 
hotărască dacă se le dezvăluie motivul prezenţei sale. Apoi dădu din 
umeri şi clătină din cap: 

— Caut aur? Da. Prospecţiuni? Nu. Cred că n-are ce să strice dacă 
vă spun. Adevărul e că eu caut o epavă. 

Pitt îl privi neîncrezător: 

— O epavă?... O epavă aici, în mijlocul deşertului Sahara? 

— Un blindat confederat mai exact. 

Pitt şi Giordino rămaseră cu gura căscată, începând să îşi dorească 
să fi existat o cămaşă de forţă în cutia de scule a Voisin-ului. Amândoi 
îl priviră pe Kid foarte ciudat. Aproape că se lăsase întunericul, dar 
încă îi mai puteau vedea expresia serioasă din ochi. 

— Cu riscul de a pune o întrebare stupidă, zise Pitt sceptic, ne-ai 
putea spune cum a ajuns aici o navă care a luptat în războiul de 
secesiune? 

Kid luă o înghiţitură lungă de whisky şi se şterse la gură. Apoi 
aşternu o pătură pe nisip şi se întinse cu mâinile sub ceafă. 

— S-a întâmplat în aprilie 1865, cu o săptămână înainte ca Lee să 
capituleze în faţa lui Grant. La câţiva kilometri mai jos de Richmond, 
Virginia, la bordul blindatului confederat Texas au fost încărcate 
documentele guvernului confederat aflat în ultimele clipe de 
existenţă. Cel puţin aşa s-a spus, că erau documente şi registre, dar 
de fapt au încărcat aur. 


— Eşti sigur că nu e un mit, ca multe alte poveşti cu comori? 
întrebă Pitt. 

— Însuşi preşedintele Jefferson Davis, înainte să moară, a declarat 
că aurul din trezoreria statelor confederative a fost încărcat noaptea 
la bordul navei Texas. El şi cabinetul său sperau să îl strecoare prin 
blocada unionistă şi să îl ducă în altă ţară, astfel încât să poată forma 
un nou guvern în exil şi să continue lupta. 

— Dar Davis a fost capturat şi băgat la închisoare, spuse Pitt. 

Kid încuviinţă din cap: 

— Confederaţia a murit pentru a nu mai renaşte niciodată. 

— Şi Texas? 

— A dat o bătălie crâncenă pe râul James trecând de marina 
militară unionistă şi de forturile de la Hampton Roads şi a reuşit să 
ajungă la Chesapeake Bay şi să iasă în Atlantic. Ultima oară nava şi 
echipajul său au fost văzute dispărând într-un banc de ceaţă. 

— Şi crezi că Texas a traversat oceanul şi a ajuns pe râul Niger? se 
aventură Pitt. 

— Da, răspunse Kid cu convingere. A fost văzută de colonialiştii 
francezi şi de băştinaşi, care au transmis mai departe poveştile despre 
un monstru fără pânze care a plutit pe râu pe lângă satele lor. 
Descrierea navei şi datele la care a fost observată m-au convins că e 
vorba de Texas. 

— Cum putea un vas de război de dimensiunile şi tonajul unui 
blindat să pătrundă atât de adânc în Sahara fără să se 
împotmolească? întrebă Giordino. 

— Totul se întâmplă pe vremea dinaintea secolului de secetă. Ploua 
pe atunci în partea asta a deşertului, iar Nigerul era mult mai adânc 
decât acum. Oued Zarit era unul dintre afluenții săi. Pe vremea aceea, 
Oued Zarit curgea pe o distanţă de nouă sute de kilometri, din munţii 
Ahaggar din nord-est, până la Niger. Jurnalele exploratorilor francezi şi 
expedițiile militare spun că era destul de adânc ca să permită 
trecerea unor vase mari. Părerea mea e că Texas a intrat pe Oued 
Zarit de pe Niger, pe urmă s-a împotmolit când nivelul apei a început 
să scadă o dată cu venirea arşiţei verii. 

— Chiar dacă apa era destul de adâncă, mi se pare imposibil ca un 
blindat de mare tonaj să poată ajunge atât de departe de ocean. 

— Texas a fost construită pentru operaţiuni militare pe râul James. 
Avea fundul plat şi pescajul mic. Nu era nici o problemă pentru ea şi 
pentru echipajul ei să navigheze pe coturile şi adâncimile înşelătoare 
ale râului. Miracolul a fost că a traversat oceanul fără să se scufunde 
din cauza vremii rele şi a apelor agitate, cum s-a întâmplat cu vasul 
Monitor. 

— İn 1860, putea să se ducă într-o mulţime de regiuni nepopulate 
de pe țărmurile din nordul şi centrul continentului american, zise Pitt. 


De ce să rişte să piardă tot aurul navigând pe ape periculoase şi 
străbătând zone netrecute pe hartă? 

Kid scoase un chiştoc de trabuc din buzunarul cămăşii şi îl aprinse 
cu un chibrit. 

— Trebuie să recunoaşteţi că marina unionistă nu s-ar fi gândit 
niciodată să caute nava Texas la o mie şase sute de kilometri pe 
cursul superior al unui râu din Africa. 

— Poate că nu, dar tot pare o chestie cam exagerată. 

— Sunt de acord, zise Giordino. De ce atâta disperare? Nu aveau 
cum să reconstituie guvernul în mijlocul deşertului. 

Pitt îl privi pe Kid dus pe gânduri: 

— Trebuie să fi fost ceva mult mai important legat de voiajul ăsta 
periculos decât scoaterea aurului din ţară. 

— A circulat un zvon, spuse Kid pe un ton ciudat. Că Lincoln ar fi 
fost la bordul Texasului când a plecat din Richmond. 

— Doar nu Abraham Lincoln! exclamă Giordino neîncrezător. 

Kid dădu din cap în tăcere. 

— Cine a mai inventat şi povestea asta? întrebă Pitt refuzând sticla 
de whisky ce i se întindea. 

— Neville Brown, căpitan al cavaleriei confederate, a făcut o 
declaraţie pe patul de moarte în 1908 unui doctor din Charleston, 
Carolina de Sud. l-a spus că trupele lui l-au capturat pe Lincoln şi l-au 
dus la bordul Texasului. 

— Bazaconii înşirate de un muribund, murmură Giordino fără să 
creadă o vorbă. Lincoln ar fi trebuit să ia un Concorde după aia ca să 
ajungă la timp la Teatrul Ford unde a fost împuşcat de John Wilkes 
Booth. 

— Nu ştiu întreaga poveste, recunoscu Kid. 

— O poveste fantastică şi misterioasă, zise Pitt. Dar greu de luat în 
serios. 

— Nu pot garanta legenda cu Lincoln, zise Kid cu o hotărâre de fier, 
dar pot să pun pariu pe domnul Periwinkle şi pe toate proviziile mele 
că Texas şi oasele echipajului lui, împreună cu aurul zac îngropate în 
nisip pe aici pe undeva. Răscolesc deşertul de cinci ani căutându-i 
rămăşiţele şi sunt hotărât să caut până mor. 

Pitt îl privi prin întuneric pe prospector cu simpatie şi respect. Nu 
văzuse prea des atâta dăruire şi hotărâre. Există în Kid o încredere 
fierbinte care îi amintea de bătrânul miner din Comoara din Sierra 
Madre. 

— Cum o vei descoperi dacă e îngropată sub o dună? întrebă 
Giordino. 

— Am un detector bun de metale. Un Fisher 1265X. 

— Sper să ai norocul să găseşti nava Texas şi să fie exact aşa cum 
ţi-ai imaginat, zise Pitt negăsind altceva să spună. 


___ Kid rămase întins pe pătură fără să spună nimic, pierdut în gânduri. 
In cele din urmă, Giordino rupse tăcerea: 

— E timpul să plecăm dacă vrem să parcurgem ceva distanţă până 
în zori. 

Douăzeci de minute mai târziu, motorul Voisin-ului torcea încet, iar 
Pitt şi Giordino îşi luaseră deja rămas-bun de la Kid şi de la domnul 
Periwinkle. Bătrânul prospector insistase să le dea câteva pachete de 
mâncare concentrată din rezerva lui. Le desenase şi o hartă 
rudimentară a străvechii albii de râu, marcându-le puncte de reper şi 
singurul izvor de lângă drumul ce ducea la combinatul de eliminare a 
deşeurilor de la Fortul Foureau. 

— Cât avem până acolo? 

Kid înălţă din umeri: 

— In jur de o sută zece mile. 

— O sută şaptezeci şi şapte de kilometri pe contorul maşinii, 
traduse Giordino. 

— Sper să găsiţi ce căutaţi, băieţi. 

Pitt îi strânse mâna şi zâmbi: 

— Şi dumneata la fel. 

Urcă la volan aproape trist să se despartă de bătrân. Giordino mai 
rămase puţin să îşi ia rămas-bun. 

— Iţi mulţumim pentru ospitalitate. 

— Mă bucur că v-am fost de ajutor. 

— Voiam să îţi spun de mai mult timp că mi se pare că te cunosc de 
undeva. 

— Nu îmi dau seama de unde. Nu îmi amintesc să vă mai fi văzut 
vreodată. 

— Te-ai supăra dacă te-aş întreba care e numele dumitale 
adevărat? 

— Nu mă supăr eu aşa uşor. E un nume ciudat. Nu l-am folosit prea 
mult. 

Giordino îl ascultă răbdător fără să îl întrerupă. 

— Mă numesc Cussler Clive. 

Giordino zâmbi: 

— Ai dreptate, e un nume ciudat. j 

Apoi se întoarse şi urcă în maşină lângă Pitt. li făcu semn cu mâna 
în timp ce Pitt luă piciorul de pe ambreiaj şi Voisin-ul porni uşor pe 
suprafaţa netedă din fundul vâlcelei, iar bătrânul şi măgarul său 
credincios dispăruseră repede în întunericul serii. 

Avionul Concorde al companiei Air France ateriză pe aeroportul 
Dulles şi rula spre un hangar nemarcat al guvernului Statelor Unite, de 
lângă terminalele pentru încărcarea mărfurilor. Cerul era înnorat, dar 
pista era uscată şi fără nici un semn de ploaie. Ţinându-şi strâns în 
continuare rucsacul de parcă făcea parte din el, Gunn ieşi din 
aeronava elegantă imediat ce opri şi cobori în grabă scara mobilă spre 
un Ford Sedan negru în care se aflau poliţişti în uniformă. Cu girofarul 
aprins şi sirenele pornite, maşina plecă în viteză spre sediul NUMA din 
capitala Americii. 

Gunn se simţea ca un infractor capturat, stând pe locul din spate al 
maşinii de poliţie. Când traversară podul Rochambeau Memorial, 
observă că râul Potomac avea o nuanţă neobişnuită, verde-plumburie. 
Trecătorii se obişnuiseră prea mult cu luminile şi sirenele poliţiei ca să 
mai ridice ochii spre Fordul ce trecu pe lângă ei în viteză. 

Şoferul nu opri la intrarea principală, ci viră scârţâind din cauciucuri 
pe lângă aripa vestica a clădirii NUMA şi cobori o rampă ce ducea spre 
garajul subteran. Opri brusc în faţa unui lift. Doi paznici se apropiară, 
deschiseră uşa, îl însoţiră în lift, până la etajul al patrulea al agenţiei. 
Merseră puţin pe hol apoi îi deschiseră uşa sălii vaste de conferinţe a 
NUMA, plină de panouri sofisticate. 

Mai mulţi bărbaţi şi femei stăteau la o masă lungă de mahon, cu 
atenţia concentrată asupra doctorului Chapman, care le vorbea în faţa 
unui ecran pe care se afla imaginea centrului Oceanului Atlantic de-a 
lungul Ecuatorului până la coasta de vest a Africii. 

În încăpere se făcu brusc linişte când intră Gunn. Amiralul 
Sandecker se ridică de pe scaun şi se repezi să îl salute ca pe un frate 
care supravieţuise unui transplant de ficat. 

— Slavă Domnului că ai reuşit să ajungi acasă, spuse el cu o emoție 
neobişnuită. Cum a fost zborul de la Paris. 

— M-am simţit ca un paria stând singur în Concorde. 

— N-a fost disponibil nici un avion militar. Ca să te aducem repede 
aici, a trebuit să închiriem un Concorde. 


— Frumos, numai să nu afle contribuabilii. 

— Dacă ar şti că e în joc existenţa lor, mă îndoiesc că ar avea ceva 
de obiectat. 

Sandecker îl prezentă pe Gunn celor de la masa de conferinţă. 

— Cu trei excepţii, cred că îi cunoşti pe toţi de aici. 

Doctorul Chapman şi Hiram Yaeger se apropiară şi îi strânseră 
mâna, vădit încântați să îl vadă. li făcură cunoştinţă cu doctoriţa 
Muriel Hoag, directoarea secţiei NUMA de biologie marină şi cu 
doctorul Evan Holland, expertul de mediu al agenţiei. 

Muriel Hoag era înaltă şi avea trupul unui top-model care face 
foamea. Părul negru ca smoala era strâns la spate în coc şi ochii ei 
căprui priveau din spatele unor ochelari cu lentile rotunde. Nu era 
fardată deloc, ceea ce era foarte bine, gândi Gunn. Orice transformare 
făcută într-un salon de frumuseţe din Beverly Hills ar fi fost un efort 
inutil. 

Evan Holland era chimist de mediu şi arăta ca un baset care 
găseşte o broască în farfuria cu mâncare. Urechile erau prea mari 
pentru capul lui şi avea nasul lung ce se rotunjea la vârf. Ochii priveau 
lumea cu o expresie plină de melancolie. Insă înfăţişarea lui era 
înşelătoare. Era unul dintre cei mai abili specialişti în poluare din 
domeniu. 

Pe ceilalţi doi bărbaţi, Chip Webster, analist NUMA şi Keith Hodge, 
oceanograful-şef al agenţiei, îi cunoştea deja. 

Gunn se întoarse spre Sandecker: 

— Cineva a depus o mulţime de eforturi să mă scoată din Mali. 

— Hala Kamil în persoană ne-a dat aprobarea să folosim o echipă 
tactică a ONU. 

— Ofiţerul aflat la comanda misiunii, colonelul Levant, nu părea 
deloc fericit să mă vadă. 

— Nu ne-a fost uşor să îi convingem pe colonelul Levant şi pe 
generalul Bock, superiorul lui, recunoscu Sandecker. Dar când şi-au 
dat seama de importanţa informaţiilor aflate în posesia ta, au 
cooperat în întregime. 

— Au pus la cale o operaţiune extrem de iscusită, zise Gunn. E 
incredibil cum au reuşit să ducă totul la capăt într-o singură noapte. 

Dacă Gunn spera ca Sandecker să îi dea mai multe detalii, fu 
dezamăgit total. Nerăbdarea era imprimată în fiecare linie de pe faţa 
amiralului. Pe masă se afla o tavă cu cafea şi gogoşi, dar nu îi oferi 
nimic lui Gunn. Îl luă de braţ şi îl conduse repede spre un scaun la 
capătul mesei lungi de conferinţe. 

— Să trecem la treabă, zise amiralul cu bruscheţe. Toată lumea e 
nerăbdătoare să afle ce ai descoperit despre compusul care provoacă 
întinderea exploziva a fluxului roşu. 

Gunn se aşeză la masă, desfăcu rucsacul şi începu să scoată ce 


avea înăuntru. Cu mare grijă, despachetă eprubetele cu probe de apă 
şi le aşeză pe o pânză. Pe urmă despachetă dischetele cu date şi le 
puse într-o parte. Apoi ridică privirea. 

— Aici sunt probele de apă şi rezultatele interpretate de 
instrumentele şi computerele pe care le-am avut la bord. Printr-un 
noroc am identificat stimulatorul fluxului roşu ca fiind un compus 
organometalic extrem de rar, o combinaţie de aminoacid sintetic şi 
cobalt. Am mai găsit de asemenea urme de radiaţii în apă, dar nu 
cred că are vreo legătură directă cu impactul agentului contaminant 
asupra apelor roşii. 

— Luând în considerare greutăţile şi obstacolele pe care ţi le-au 
aruncat în cale vest-africanii, spuse Chapman, e un miracol că ai 
reuşit să găseşti cauza. 

— Din fericire, nici un instrument de-al meu nu a fost distrus în 
urma confruntării pe care am avut-o cu marina militară a Beninului. 

— Am fost chestionaţi de CIA, zise Sandecker cu un zâmbet ţeapăn, 
dacă nu ştim ceva despre vreo operaţiune disidentă din Mali, imediat 
după ce aţi distrus jumătate din marina militară a Beninului şi un 
elicopter. 

— Ce le-aţi spus? 

— Am minţit. Continuă, te rog. 

— Insă o canonieră din Benin a reuşit totuşi să ne distrugă sistemul 
de transmisie a datelor, continuă Gunn şi de aceea nu am putut 
trimite rezultatele în reţeaua de computere a lui Hiram Yaeger. 

— AŞ vrea să testez din nou probele de apă, iar Hiram poate 
verifica datele de analiză, zise Chapman. 

Yaeger se apropie de Gunn şi luă cu grijă dischetele: 

— Prezenţa mea nu e necesară la această şedinţă, aşa că am să mă 
apuc de treabă. 

După ce expertul în computere părăsi încăperea, Gunn îl privi fix pe 
Chapman: 

— Mi-am verificat rezultatele de câte două şi trei ori. Sunt sigur că 
laboratorul şi Hiram îmi vor confirma descoperirile. 

Chapman detectă tensiunea din tonul lui Gunn. 

— Te rog să mă crezi că nu îţi pun la îndoială nici o clipă 
procedurile sau datele. Tu, Pitt şi Giordino aţi făcut o treabă 
nemaipomenită. Mulțumită eforturilor voastre, ştim acum cu ce ne 
confruntăm. Preşedintele îşi poate folosi autoritatea ca să determine 
Maliul să înlăture sursa contaminării. Asta ne va da timp să găsim 
modalităţi de neutralizare a efectelor acesteia şi să oprim 
expansiunea fluxului roşu. 

— Nu scoate încă dopul şampaniei, îl avertiză Gunn pe un ton 
serios. Deşi am descoperit punctul de intrare al compusului în râu şi i- 
am identificat proprietăţile, nu am putut stabili locaţia sursei. 


Sandecker bătu cu degetele în masă: N 

— Pitt mi-a spus vestea proastă înainte să fim întrerupţi. Imi cer 
scuze că nu v-am transmis informaţia, dar sperăm că examenul prin 
satelit va pune piesa lipsă la locul ei. 

Muriel Hoag îl privi pe Gunn în ochi: 

— Nu înţeleg cum aţi luat urma compusului de-a lungul a o mie de 
kilometri pe apă, iar apoi l-aţi pierdut pe sol. 

— N-a fost greu, dădu Gunn din umeri obosit. După ce am trecut de 
punctul cu cea mai înaltă concentraţie, contaminantul a dispărut şi 
aparatele au început să indice apă cu poluanţi obişnuiţi. Am mers de 
câteva ori înainte şi înapoi pentru confirmare. Am stabilit şi puncte de 
reper vizuale în toate direcţiile. Nu există nici un centru de evacuare 
de deşeuri periculoase şi nici un depozit sau fabrică de chimicale de-a 
lungul râului sau mai departe în interior. Nici o clădire sau altă 
construcţie, nimic. Doar pustietatea deşertului. 

— Ar putea să fie vreun loc de evacuare a deşeurilor care a fost 
îngropat mai demult sugeră Holland. 

— Nu am observat nici o urmă de excavații, replică Gunn. 

— Există şansa ca toxina să fi fost produsă de mama natură? 
întrebă Chip Webster. 

Muriel Hoag zâmbi: 

— Dacă testele confirmă analiza domnului Gunn cu privire la un 
aminoacid sintetic, înseamnă că acesta a fost produs de un laborator 
de biotehnologie. Nu de mama natură. Şi undeva, cumva, a fost 
evacuat împreună cu chimicalele care conțin cobalt. Nu e prima oară 
când o integrare accidentală de chimicale produce un compus 
necunoscut anterior. 

— Cum Dumnezeu a putut un astfel de compus exotic să apară 
brusc în mijlocul Saharei? se minuna Chip Webster. 

— Şi să ajungă în ocean unde să acţioneze ca un steroid pentru 
dinoflagelate, adaugă Holland. 

Sandecker se uită la Keith Hodge: 

— Ce spune ultimul raport despre întinderea fluxului roşu? 

Oceanograful trecuse de şaizeci de ani. Ochii căprui priveau tot 
timpul fix fără să clipească de pe faţa îngustă cu pomeţi înalţi. Cu 
haine adecvate, ar fi putut să pară ieşit dintr-un portret din secolul al 
optsprezecelea. 

— Întinderea a crescut cu treizeci de procente în ultimele patru zile. 
Mă tem că rata de creştere depăşeşte şi cele mai negre previziuni ale 
noastre. 

— Dar dacă doctorul Chapman găseşte un compus care să 
neutralizeze contaminarea şi dacă găsim şi eradicăm sursa acesteia, 
n-am putea controla apoi extinderea fluxului? 

— Ar fi cazul ca asta să se întâmple cât mai curând, răspunse 


Hodge. În ritmul în care proliferează, peste o lună o să vedem că nu 
mai are nevoie de stimulantul adus de Niger. 

— Asta înseamnă cu trei luni mai devreme! exclamă Muriel Hoag. 

Hodge dădu din umeri neputincios: 

— Când te confrunţi cu necunoscutul, nimic nu e sigur. Sandecker 
se învârti cu scaunul într-o parte şi privi o fotografie mărită de satelit 
a Maliului de pe un perete. 

— Pe unde intră compusul în râu? îl întrebă pe Gunn. 

Gunn se ridică şi se duse lângă fotografie. Lua un creion colorat şi 
încercui pe panoul de proiecţie o zonă mică de pe râul Niger, mai sus 
de Gao. 

— Cam pe aici. Vine dintr-o veche albie a unui râu care se vărsa 
cândva în Niger. 

Chip Webster apăsă nişte butoane de pe o consolă mică aşezată pe 
masă şi mări zona marcată de Gunn. 

— Nu se vede nici o construcţie. Nici o indicație că ar fi populată. 
Nu văd nici un semn de excavații sau grămezi de pământ care ar 
trebui să fie acolo dacă s-ar fi făcut săpături ca să se îngroape 
materiale periculoase. 

— E într-adevăr o enigmă, mormăi Chapman. De unde naiba vine 
mizeria asta? 

— Pitt şi Giordino se află încă acolo încercând să-i dea de urmă, le 
reaminti Gunn. 

— Se mai ştie ceva despre ei şi despre locul unde se află? întrebă 
Hodge. 

— Nimic de când Pitt a telefonat de pe iahtul lui Yves Massarde, 
răspunse Sandecker. 

Hodge ridică ochii din carnetul de notițe: 

— Yves Massarde? Jigodia aia? Nu se poate! 

— II cunoşti? 

Hodge încuviinţă din cap: 

— Drumurile noastre s-au încrucişat după o scurgere gravă de 
chimicale în Marea Mediterană, lângă Spania, acum patru ani. Unul 
dintre vasele lui care transporta chimicale cancerigene cunoscute sub 
numele de PCB” ca să le distrugă în Algeria s-a sfărâmat şi s-a 
scufundat în timpul unei furtuni. Părerea mea personală e că a fosto 
scufundare deliberată într-o combinaţie de fraudă de asigurări şi 
deversare ilegală de deşeuri. S-a dovedit că oficialii algerieni nu aveau 
nici o intenţie de a accepta deşeurile pentru distrugere. Pe urmă 
Massarde a minţit şi a tras toate sforile posibile ca să scape de 
responsabilitatea de a curăța mizeria. Dacă dai mâna cu individul ăla, 
e bine să îţi numeri degetele după aceea. 


7 Abreviere de la Po/ychloinated Biphhenyl - fenilbenzen policlorurat. 


Gunn se întoarse spre Webster: 

— Sateliții care adună informaţii pot citi ziarele din spaţiu. Nu 
putem lansa unul pe orbită deasupra deşertului, la nord de Gao, ca să 
îi caute pe Pitt şi pe Giordino? 

Webster clătină din cap: 

— Nu. Oamenii mei de contact de la Agenţia de Securitate 
Naţională sunt prea ocupați cu supravegherea noilor lansări de 
rachete din China, a războiului civil din Ucraina şi a ciocnirilor de la 
graniţa dintre Siria şi Irak. Nu vor avea chef să-şi întrerupă activitatea 
ca să găsească doi civili în Deşertul Sahara. Aş putea încerca cu 
ultimul model GeoSat, dar nu cred că poate distinge forme umane pe 
terenul accidentat din deşert. 

— Nu ar fi vizibili pe o dună de nisip? întrebă Chapman. 

Webster clătină din cap: 

— Nici un om sănătos la cap n-ar merge pe nisipul moale de pe 
dune. Chiar şi nomazii le ocolesc. Să mergi pe o mare de dune e 
moarte sigură. Pitt şi Giordino sunt destul de deştepţi să se ferească 
de ele ca de ciumă. 

— Dar îi vei căuta, insistă Sandecker. 

Webster dădu din cap aprobator. Era chel şi aproape că nu avea 
gât. Peste curea i se revărsa o burtă rotundă şi ar fi putut apărea într- 
o reclamă de slăbire pentru obezi. 

— Am un prieten bun care e analist de vârf la Pentagon şi expert în 
misiuni de recunoaştere în deşert prin satelit. Cred că pot să îl conving 
să ne examineze fotografiile GeoSat cu computerele sale de ultimă 
generaţie. 

— Îți sunt recunoscător pentru sprijin, zise Sandecker cu 
sinceritate. 

— Dacă sunt acolo, el e singurul care îi poate repera, îi promise 
Webster. 

— A detectat satelitul tău vreo urmă a avionului care transporta 
echipa aceea de cercetători? întrebă Muriel. 

— Mă tem că încă nu. Nu ne-a apărut nimic de la ultima trecere 
peste Mali, decât o pată mică de fum ieşind dintr-un colţ al traiectoriei 
camerei. Să sperăm că de pe următoarea orbită putem obţine imagini 
mai detaliate. S-ar putea să nu fie decât un foc al nomazilor. 

— Nu e destul lemn în partea aceea a Saharei pentru un foc în aer 
liber, declara Sandecker. 

Gunn nu înţelegea nimic: 

— Despre ce cercetători vorbiţi? 

— Un grup de oameni de ştiinţă de la ONU, plecaţi într-o misiune în 
Mali, îi explică Muriel. Căutau cauza unor epidemii ciudate izbucnite în 
satele de nomazi din deşert. Avionul lor a dispărut undeva între Mali şi 
Cairo. 


— Era şi o femeie în echipă? O biochimistă? 

— Doctoriţa Eva Rojas era biochimista echipei, răspunse Muriel. Am 
lucrat o dată cu ea într-o misiune din Haiti. 

— O cunoşteai? îl întrebă Sandecker pe Gunn. 

— Nu eu, ci Pitt. S-a întâlnit cu ea în Cairo. 

— Mai bine că nu ştie, zise Sandecker. Are destule probleme 
luptându-se să supravieţuiască şi nu mai are nevoie de alte veşti 
proaste. 

— Nu s-a confirmat încă prăbuşirea avionului, zise Holland 
încurajator. 

— Poate că au făcut o aterizare forţată în deşert şi au supravieţuit, 
zise Muriel optimistă. 

Webster clătina din cap: 

— Ne facem iluzii. Mă tem că generalul Kazim şi-a băgat mâinile 
murdare în afacerea asta. 

Gunn îşi aminti ceva: 

— Pitt şi Giordino au avut o conversaţie cu generalul la aparatul 
radio de pe nava noastră, cu puţin timp înainte să mă arunc în râu. Mi 
s-a părut un individ dubios. 

— Lipsit de scrupule, ca orice dictator din Orientul Mijlociu, zise 
Sandecker. Şi foarte greu de abordat. Nici nu vrea să audă să se 
întâlnească sau să stea de vorbă cu diplomaţii noştri de la 
Departamentul de Stat până nu îi dau un cec gras ca ajutor străin. 

— Ignoră total Naţiunile Unite şi refuză orice ajutor în provizii 
pentru poporul său. 

Webster încuviinţă din cap: 

— Toţi activiştii pentru drepturile omului care fac greşeala să intre 
în Mali ca să protesteze, dispar pur şi simplu. 

— El şi Massarde sunt nişte tâlhari, spuse Hodge. Au adus ţara într- 
o stare de sărăcie cumplită. 

Pe faţa lui Sandecker apăru o expresie aspră: 

— Asta nu ne priveşte. Nu va mai exista nici Mali, nici Africa de Vest 
şi nici alt loc pe lume dacă nu oprim fluxul roşu. In clipa asta altceva 
nu mai contează. 

— Acum că avem nişte date de la care să pornim, spuse Chapman, 
trebuie să ne concentrăm cu toţii şi să lucrăm împreună ca să găsim o 
soluţie. 

— Grăbiţi-vă, zise Sandecker cu privirea îngustată. Dacă nu facem 
nimic în treizeci de zile, nu vom mai avea a doua şansă. 

O briză aspră înviora frunzele de-a lungul palisadelor de deasupra 


râului Hudson. Ismail Yerli privea prin binoclu o pasăre micuță cu 
penele de un gri-albăstrui, cocoţată pe un trunchi de copac cu capul în 
jos. Părea că e absorbit total de pasăre şi că nu îl observase pe 
bărbatul care apăruse în spatele lui. De fapt, îl simţise apropiindu-se 
de aproape două minute. 

— E o ciocănitoare mică cu pieptul alb, zise străinul înalt şi chipeş, 
îmbrăcat într-o haină scumpă din piele vişinie. 

Se aşeză pe o piatră lângă Yerli. Părul de culoarea nisipului era 
pieptănat lins, cu o cărare impecabilă pe partea stângă. Privea 
pasărea indiferent cu ochii de un albastru palid. 

— Pata neagră din spatele capului sugerează că e o femelă, spuse 
Yerli fără să coboare binoclul de la ochi. 

— Masculul trebuie să fie pe aproape. Probabil că are grijă de cuib. 

— Bravo, Bordeaux, spuse Yerli folosind numele de cod al 
bărbatului. Nu ştiam că eşti observator de păsări. 

— Nu sunt. Ce pot să fac pentru tine, Pergam? 

— Tu ai solicitat întâlnirea aceasta. 

— Dar nu la naiba în praznic, într-un vânt care îţi îngheaţă oasele. 

— Întâlnirile în restaurante luxoase nu se potrivesc cu munca sub 
acoperire. 

— Nu m-a încântat niciodată ideea de a opera din umbră şi de a 
locui în mahalale, zise Bordeaux sec. 

— Nu e prea înţelept să ieşi în evidenţă. 

— Treaba mea e să protejez interesele unui om care, aş putea să 
adaug, mă plăteşte extrem de bine. FBl-ul n-o să mă pună sub 
supraveghere decât dacă mă vor suspecta de spionaj. Şi cum 
misiunea noastră - cel puţin a mea - nu e să fur secrete americane, 
nu văd de ce artrebui să mă amestec cu masele urât mirositoare. 

Dispreţul cu care Bordeaux privea acţiunile de spionaj îl deranja pe 
Yerli. Deşi se cunoşteau de mulţi ani şi lucraseră deseori împreună 
pentru Yves Massarde, nici unul dintre ei nu ştia numele adevărat al 
celuilalt şi nici nu făcuse vreodată vreun efort să îl afle. Bordeaux 
conducea operaţiunile de spionaj comercial ale Massarde Enterprises 
în Statele Unite. Yerli, pe care îl cunoştea doar ca Pergam, îi 
transmitea adesea informaţii vitale pentru proiectele internaţionale 
ale lui Massarde. Pentru asta era plătit foarte bine, mult mai bine 
decât ca agent de informaţii francez. Superiorii săi tolerau această 
situaţie din cauza legăturilor puternice ale lui Massarde cu mulţi 
membrii ai cabinetului francez. 

— Devii neglijent, prietene. 

Bordeaux ridică din umeri: 

— M-am cam plictisit să am de-a face cu americani neciopliţi. New 
York-ul e o cloacă. Toată ţara e sfâşiată de diferenţe rasiale şi etnice 
şi se dezintegrează. Intr-o bună zi, Statele Unite vor repeta criza prin 


care trec azi Rusia şi statele din Commonwealth. De-abia aştept să mă 
întorc în Franţa, singura naţiune civilizată din lume. 

— Am auzit că unul din oamenii de la NUMA a reuşit să fugă din 
Mali, zise Yerli schimbând brusc subiectul. 

— Idiotul ăla de Kazim l-a lăsat să-i scape printre degete, replică 
Bordeaux. 

— Nu i-ai transmis domnului Massarde avertismentul meu? 

— Bineînţeles că l-am avertizat. lar el, la rândul lui, l-a avertizat pe 
generalul Kazim. Alţi doi indivizi au fost capturați de domnul Massarde 
pe iahtul lui, dar Kazim, în marea lui deşteptăciune, a omis să îl caute 
pe cel de-al treilea agent, care a fost evacuat de o echipă tactică a 
ONU. 

— Ce părere are domnul Massarde despre situaţia asta? 

— Nu e fericit deloc, ştiind că există un risc serios să se deschidă o 
anchetă internaţională asupra proiectului său de la Fortul Foureau. 

— Nu e bine deloc. Demascarea şi închiderea Fortului Foureau ar fi 
o ameninţare gravă la adresa programului nostru nuclear francez. 

— Domnul Massarde îşi dă foarte bine seama de situaţie, replică 
Bordeaux acid. 

— Ce se aude cu cercetătorii de la OMS? Ziarele de dimineaţă au 
scris că avionul lor e dat dispărut. 

— A fost una dintre ideile mai bune ale lui Kazim, răspunse 
Bordeaux. A înscenat o prăbuşire într-o regiune nelocuită a deşertului. 

— A înscenat o prăbuşire? Eu am avertizat-o pe Hala Kamil că 
avionul doctorului Hopper şi al echipei sale ar putea fii distrus de o 
bombă. 

— O mică schimbare de planuri, ca să descurajeze orice investigaţii 
viitoare din partea OMS, spuse Bordeaux. Avionul s-a prăbuşit într- 
adevăr, dar cadavrele de la bord nu erau ale doctorului Hopper şi ale 
celorlalţi. 

— Sunt încă în viaţă? 

— Sunt ca şi morţi. Kazim i-a trimis la Tebezza. 

Yerli dădu din cap: 

— Era mai bine să moară repede, decât să piară de epuizare şi de 
foame în minele de la Tebezza, spuse Yerli dus pe gânduri. Cred că 
generalul Kazim a făcut o greşeală. 

— Nu se va afla niciodată adevărul, zise Bordeaux nepăsător. Nu 
scapă nimeni de la Tebezza. Cine intră în mine, nu mai iese. 

Yerli scoase un şerveţel din buzunarul hainei şi şterse lentilele 
binoclului. 

— A descoperit Hopper ceva ce s-ar putea dovedi dăunător pentru 
Fortul Foureau? 

— Destul cât să trezească interesul şi să dea naştere la o anchetă, 
dacă raportul lui ar fi fost făcut public. 


— Ce se ştie despre agentul NUMA care a scăpat? 

— Numele lui e Gunn şi e director adjunct al Agenţiei Naţionale 
pentru Studii Subacvatice şi Marine. 

— Un om influent. 

— Într-adevăr. 

— Unde se află acum? 

— Am dat de urma avionului care l-a adus la Paris, de unde a luat 
un Concorde până la Washington. De acolo a fost dus direct la sediul 
NUMA. Sursele mele m-au anunţat că acum patruzeci de minute era 
încă acolo. 

— Se ştie dacă a plecat cu informaţii importante din Mali? 

— E un mister total dacă a obţinut vreo informaţie de pe râul Niger. 
Domnul Massarde e sigur că nu s-a descoperit nimic ce ar putea pune 
în pericol operaţiunile de la Fortul Foureau. 

— Lui Kazim îi va fi foarte uşor să îi facă pe ceilalţi doi americani să 
vorbească. 

— Am primit nişte veşti chiar când veneam încoace. Din păcate, au 
reuşit şi ei să fugă. 

Yerli îl privi fix pe Bordeaux enervat dintr-o dată: 

— Cine a dat-o în bară? 

Bordeaux înălţă din umeri: 

— Nu contează a cui e vina. Asta nu ne priveşte. Important e că se 
află încă în ţară. Dar nu au nici o şansă să scape peste graniţă. E doar 
o chestiune de ore până când Kazim o să pună mâna pe ei. 

— Ar trebui să mă duc la Washington şi să mă infiltrez în NUMA. 
Dacă mă mişc aşa cum trebuie, aş putea descoperi dacă se ascund 
mai multe în spatele acestei afaceri decât o simplă investigaţie de 
poluare. 

— Nu îţi face probleme în privinţa asta acum, spuse Bordeaux cu 
răceală. Domnul Massarde are alte treburi pentru tine. 

— A aranjat totul cu superiorii mei de la Apărarea Naţională? 

— Vei primi într-o ora aprobarea oficială de învoire pentru sarcini 
exterioare. 

Yerli nu zise nimic şi începu din nou să se uite prin binoclu la 
pasarea micuță care stătea tot cu capul în jos ciugulind scoarţa 
copacului. 

— Ce are Massarde pentru mine? 

— Vrea să te duci în Mali şi să acţionezi ca om de legătură pe lângă 
generalul Kazim. 

Yerli nu reacţionă în nici un fel şi vorbi ţinând binoclul aţintit asupra 
păsării. 

— Am fost trimis într-o misiune în Sudan pentru opt luni acum 
câţiva ani. Un loc îngrozitor. Dar oamenii erau destul de prietenoși. 

— Te va aştepta un avion al Massarde Entreprises la aeroportul La 


Guardia. Urmează să te îmbarci deseară la ora şase. 

— Aşadar urmează să fac pe dădaca pe lângă Kazim şi să nu-l las 
să mai dea cu bâta în baltă. 

Bordeaux consimţi din cap: 

— Miza e prea mare ca să-l lăsam pe nebun s-o ia razna. 

Yerli băgă binoclul în învelitoarea lui şi îl puse pe umăr. 

— Am avut odată un vis că muream în deşert, zise el încet. Mă rog 
lui Allah să fi fost doar un vis. 


Într-o încăpere tipică, fără ferestre, de undeva dintr-o aripă puţin 
umblată din clădirea Pentagonului, maiorul de aviaţie Tom Greenwald 
puse receptorul în furcă după ce îşi anunţase soţia că avea să întârzie 
la cină. Se relaxă un minut, mutându-şi gândurile de la analiza 
fotografiilor prin satelit, reprezentând lupta dintre unităţile armatei 
chineze cu forţele rebele democrate, la treaba nouă care îl aştepta. 

Filmul înregistrat de camerele satelitului GeoSat, trimis prin curier 
de Chip Webster de la NUMA, fusese procesat şi încărcat în aparatul 
militar sofisticat de expunere şi mărire. Când totul fu pregătit, 
Greenwald se aşeză într-un fotoliu confortabil cu o consolă instalată 
pe unul dintre braţe. Deschise o cutie de Pepsi Diet şi începu să 
învârtă butoanele de pe consolă privind spre un monitor de mărimea 
unui ecran mic de cinematograf. 

Fotografiile făcute de GeoSat îi reamintiră de vechile imagini de 
spionaj de acum treizeci de ani. Fără îndoială că GeoSat fusese 
proiectat doar pentru studii spaţiale geologice şi ale cursurilor de apă 
şi nu se apropia nici pe departe de imaginile incredibil de detaliate 
luate de ultimii sateliți de spionaj Pyramider şi Houdini, trimise prin 
naveta spaţială. Totuşi, era mult îmbunătăţit faţă de vechiul LandSat 
care întocmise hărţi ale pământului vreme de peste douăzeci de ani. 
Noul model avea camere ce puteau penetra întunericul, plafonul de 
nori şi chiar fumul. 

Greenwald făcu mai multe ajustări şi reglări cu ajutorul consolei în 
timp ce fotografiile, înfăţişând diferite zone din partea de nord a 
deşertului malian, apăreau pe rând pe ecran şi erau mărite de 
computer. incepu în curând să observe puncte mici, care erau avioane 
în zbor şi un şir de cămile şerpuind prin deşert de la minele de sare de 
la Taoudenni, la sud de Tombouctou. 

Imaginile se mutară la nord de Niger înspre Azaouad, o regiune 
pustie de dune ca atâtea altele din Sahara. Aici găsi şi mai puţine 
urme de prezenţă umană. Putu discerne oase de animale, cel mai 
probabil de cămile, împrăştiate în jurul unor izvoare izolate, dar un om 
stând în picioare era foarte dificil de detectat, chiar şi pentru sistemul 
lui electronic de ultima oră. 

După aproape o ora, Greenwald îşi freca ochii obosiţi şi îşi masa 


tâmplele. Nu găsise nici urmă de cei doi bărbaţi pe care i se spusese 
să îi caute. Examinase şi dăduse la o parte fotografiile din 
extremitatea nordica a deşertului, unde Webster credea că cei doi ar 
fi putut să ajungă pe jos. 

Greenwald îşi făcuse datoria şi era pe punctul de a a-şi încheia ziua 
şi de a pleca acasă la soţia lui, când decise să mai facă o ultimă 
încercare. Anii de experienţă îl învăţaseră că ţinta nu se află niciodată 
acolo unde te aştepţi să o găseşti. Trecu în revistă fotografiile din 
regiunile centrale ale sălbăticiei din Azaouad şi le scană rapid. 

Pustietatea era la fel de goală ca şi Marea Moartă. 

Aproape că îi scăpă şi i-ar fi scăpat dacă nu ar fi avut senzaţia 
indescriptibila ca un mic obiect nu se încadra cu peisajul. Putea fi un 
bolovan sau o dună mică, însă forma nu era neregulată ca cele 
produse de geologia naturală. Liniile erau drepte şi bine definite. 
Manevră câteva butoane, mărind obiectul. 

Işi dădu imediat seama că găsise ceva. Era prea experimentat ca 
să se lase prostit. In timpul războiului cu Irakul devenise un fel de 
legendă pentru abilitatea sa formidabila de a detecta buncărele 
ascunse, tancurile şi amplasamentele artileriei armatei irakiene. 

— E o maşină, mormăi el cu voce tare. O maşină acoperită cu nisip 
ca să nu se vadă. 

După ce mai studie imaginea o vreme, începu să distingă două 
puncte minuscule lângă maşină. Işi dori ca imaginile să fi fost luate de 
un satelit militar. Ar fi putut citi şi ora pe ceasurile de la mână ale 
țintelor. Insă GeoSat nu era construit pentru detalii de fineţe. După 
reglaje repetate, reuşi cu greu să îşi dea seama că era vorba de doi 
oameni. 

Se lasă pe spate o clipă să îşi savureze descoperirea. Apoi se duse 
la birou şi formă un număr. Aşteptă răbdător, sperând să nu audă o 
voce înregistrată cerându-i să lase un mesaj. La cel de-al cincilea apel 
răspunse un bărbat respirând greu. 

— Alo! 

— Chip? 

— Da. Tom? 

— Ai alergat? 

— Eu şi soţia mea eram în curtea din spate stând de vorbă cu 
vecinii, explică Webster. Am alergat din răsputeri când am auzit 
telefonul. 

— Am găsit ceva care cred că te-ar interesa. 

— Pe cei doi oameni ai mei, i-ai găsit în fotografiile de pe GeoSat? 

— Sunt cu o sută de kilometri mai spre nord decât credeai, zise 
Greenwald. 

Urmă o pauză. 

— Eşti sigur că nu e vorba de nişte nomazi? întrebă Webster. 


Oamenii mei n-ar fii putut ajunge pe jos atât de departe prin arşiţa 
deşertului în patruzeci şi opt de ore. 

— Nu au mers pe jos, ci au condus. 

— O maşină? întrebă Webster surprins. 

— Nu se pot detecta prea multe detalii. După părerea mea, o 
acoperă cu nisip în timpul zilei ca să o camufleze de avioanele care îi 
caută şi conduc doar noaptea. Ei trebuie să fie. Câţi fugari mai pot fi în 
locurile acelea unde nu creşte iarba? 

— Se poate spune dacă încearcă să ajungă la graniţă? 

— Doar dacă au un groaznic simţ de orientare. Sunt chiar în centrul 
părţii de nord a Maliului. Cea mai apropiată frontieră e la trei sute 
cincizeci de kilometri distanţă. 

Webster rămase tăcut o clipă lungă: 

— Pitt şi Giordino trebuie să fie. Dar unde naiba au găsit o maşină? 

— Par nişte tipi descurcăreţi. 

— Ar fi trebuit să renunţe de mult să mai caute sursa contaminării. 
Ce naiba i-a apucat? 

Era o întrebare la care Greenwald nu putea să răspundă. 

— Poate că te vor suna de la Fortul Foureau, sugeră el jumătate în 
glumă, jumătate în serios. 

— Se îndreaptă spre centrul de detoxificare solară? 

— Mai au doar cincizeci de kilometri până acolo şi e singura zonă 
civilizată din împrejurimi. j 

— Mulţumesc, Tom, zise Webster sincer. lţi rămân dator. Ce-ar fii să 
te invit la cină împreună cu soţia? 

— Sună bine. Alege restaurantul şi sună-mă să-mi spui ziua şi ora. 

Greenwald lăsă receptorul în furcă şi se concentră din nou asupra 
obiectului înceţoşat şi a celor două siluete de lângă el. 

— Nu sunteţi întregi la minte, oameni buni, spuse el către pereţii 
camerei goale. 

Apoi închise aparatele şi plecă acasă. 

Soarele răsări revărsând un val de căldură asupra deşertului, ca un 
cuptor uitat cu uşa deschisă. Răcoarea nopţii dispăru ca un nor. Doi 
corbi ce zburau pe cerul apăsător văzură ceva care li se păru 
neobişnuit în peisajul dezolant şi începură să coboare în cercuri 
sperând să găsească ceva de mâncare. La o inspecţie mai de 
aproape, se convinseră că nişte oameni vii nu reprezintă o masă 
gustoasă şi îşi reluară zborul spre nord. 

Pitt zăcea întins în partea de sus a dunei joase, aproape îngropat în 
nisip şi privi păsările câteva clipe. Apoi îşi întoarse atenţia spre 


imensul complex de detoxificare solară de la Fortul Foureau. Locul i se 
părea ireal. Nu doar un edificiu al tehnologiei creat de om, ci şi unul 
înfloritor şi productiv înconjurat de un pământ care murise de mult 
sub asaltul secetei şi al arşiţei. 

Se întoarse puţin când auzi nisipul scârţâind uşor şi îl văzu pe 
Giordino apropiindu-se pe burtă şi târându-se pe dună ca o şopârlă. 

— Admiri peisajul? îl întrebă Giordino. 

— Vino şi aruncă o privire. lţi garantez că vei fi impresionat. 

— Singurul lucru care m-ar impresiona în clipa asta ar fi o plajă cu 
valuri mari şi răcoroase. 

— Nu îţi scoate cârlionţii la vedere, îl avertiză Pitt. O coamă neagră 
de păr pe nisipul galben-alburiu iese în evidenţă ca un sconcs pe 
stâlpul unui gard. 

Giordino rânjii prosteşte în timp ce îşi turnă în cap un pumn de 
nisip. Se lungi lângă Pitt aruncând o privire peste vârful dunei. 

— Măi, măi, murmură el copleşit. Dacă n-aş şti că nu e aşa, aş 
putea să jur că ne uităm la un oraş de pe lună. 

— Peisajul e la fel de steril, admise Pitt, dar lipseşte cupola de 
sticlă. 

— Locul ăsta e aproape la fel de mare ca Disney World. 

— AŞ zice că are cam douăzeci de kilometri pătraţi. 

— Primim marfă, zise Giordino arătând spre un tren cu multe 
vagoane tras de patru locomotive cu motoare diesel. Afacerile par a fi 
înfloritoare. 

— Trenul plin de zeamă toxică al lui Massarde, reflectă Pitt. Aş 
estima în jur de o sută douăzeci de vagoane pline cu gunoaie 
otrăvitoare. 

Giordino arăta cu capul spre un câmp vast acoperit cu bazine lungi 
ca nişte jgheaburi, cu suprafeţe concave, ce răsfrângeau lumina 
soarelui ca o mare de oglinzi. 

— Par reflectoare solare. 

— Concentratori, spuse Pitt. Adună radiaţiile solare şi le 
concentrează dând naştere la o căldură şi la intensităţi protonice 
uriaşe. Energia radiată este apoi acumulată în interiorul unui reactor 
chimic care distruge complet deşeurile periculoase. 

— Cât eşti de deştept! zise Giordino. Când ai devenit expert în 
lumina solară? 

— Am avut o iubită ingineră la Institutul de Energie Solară. M-a luat 
într-un tur prin secţiile lor de cercetare. Asta se întâmpla acum câţiva 
ani, când tehnologia termică solară de eliminare a deşeurilor toxice 
periculoase se afla încă în fază de testare. Se pare că Massarde a 
ajuns maestru al acestei tehnici. 

— Nu înţeleg un lucru, zise Giordino. 

— Adică? 


— Toată chestia asta. De ce să bagi atâţia bani şi efort ca să înalţi 
această catedrală a salubrităţii în mijlocul celei mai mari cutii cu nisip 
din lume? Eu unul aş fii construit-o mai aproape de un centru 
industrial major. Trebuie să coste o grămadă numai transportul 
deşeurilor peste jumătate de ocean şi o mie şase sute de kilometri 
prin deşert. 

— O observaţie foarte inteligentă, admise Pitt. Şi mie mi-a stârnit 
curiozitatea. Dacă Fortul Foureau e o asemenea capodoperă de 
distrugere a deşeurilor toxice şi e considerată sigură de experţi, o 
operaţiune sigură şi meritorie, de ce nu au aşezat-o într-un loc mai 
convenabil? 

— Tot mai crezi că de aici vine scurgerea agentului de contaminare 
în râul Niger? întrebă Giordino. 

— Altă sursă n-am găsit. 

— S-ar putea ca povestea bătrânului prospector despre râul 
subteran să fie răspunsul. 

— Numai că are o hibă, remarcă Pitt. 

— Increderea n-a fost niciodată punctul tău forte, mormăi Giordino. 

— Nu am nimic împotriva teoriei cursului de apă subteran. Ceea ce 
nu mă convinge este scurgerea agentului contaminant. 

— Sunt de acord, dădu Giordino din cap. Ce să se scurgă dacă 
incinerează toate mizeriile? 

— Exact. 

— Deci Fortul Foureau nu este ceea ce se spune? 

— N-aş prea crede. 

Giordino se întoarse şi îl privi bănuitor: 

— Sper că nu plănuieşti să facem o plimbare înăuntru ca doi 
pompieri într-o scurtă vizită. 

— Nu, ca doi spărgători agili. 

— Cum propui să intrăm? Mergem la poartă şi cerem două permise 
de vizitatori? 

Pitt arată spre şirul de vagoane de marfă ce intrase pe o linie 
laterală, paralelă cu o platformă de încărcare lungă din interiorul 
complexului. 

— Sărim într-un tren. 

— Şi cum scăpăm? 

— Dat fiind că rezervorul Voisin-ului e aproape gol, ştiam dinainte 
că nu avem cum să ne luăm adio de la Mali şi să ne pierdem frumos în 
lumina apusului la volanul maşinii. Luăm un tren expres care pleacă 
de aici spre Mauritania. 

Giordino se întunecă la faţă: 

— Ce vrei de la mine, să merg în vagoane de marfă care au cărat 
tone de chimicale toxice? Sunt prea tânăr să mor intoxicat. 

Pitt dădu din umeri şi zâmbi: 


— Va trebui să ai grijă şi să nu atingi nimic. 

Giordino clătină din cap exasperat: 

— Te-ai gândit la obstacolele implicate? 

— Obstacolele sunt făcute pentru a fi sărite, răspunse Pitt emfatic. 

— Ca de exemplu gardul electrificat, paznicii cu dobermani, 
maşinile de patrulare cu arme automate, reflectoarele care luminează 
locul ăsta ca pe un stadion de baseball? 

— Da, dacă ţii neapărat să îmi reaminteşti. 

— Extrem de ciudat, medită Giordino, ca un crematoriu de deşeuri 
toxice să fie păzit ca un arsenal de bombe nucleare. 

— Asta ne dă un motiv în plus să inspectăm zona, spuse Pitt calm. 

— Aşadar n-ai de gând să îţi schimbi planurile şi să o luăm spre 
casă cât mai suntem încă în viaţă. 

— Cercetează şi vei afla. 

Giordino îşi ridică mâinile deasupra capului: 

— Eşti mai nebun decât bătrânul prospector cu povestea lui 
abracadabrantă despre blindatul confederat cu Abe Lincoln la cârmă, 
care ar fi îngropat în deşert. 

— Eu şi bătrânul avem multe în comun, replică Pitt. 

Se rostogoli pe o parte şi arată spre o clădire cam la şase kilometri 
distanţă spre est, aproape de calea ferată: 

— Vezi fortul ăla abandonat? 

Giordino dădu din cap aprobator: 

— Cel care miroase a aventură, a filme cu Gary Cooper şi Legiunea 
Străină? Da, îl văd. 

— De acolo şi-a luat Fortul Foureau numele, zise Pitt. De la zidurile 
lui până la calea ferată nu sunt mai mult de o sută de metri. Cum se 
face întuneric, ne refugiem acolo până putem sări în următorul tren 
care va veni încoace. 

— Am observat deja că merg prea repede. Nici un vagabond de 
profesie n-ar putea sări în ele. 

— Prudenţă şi răbdare, spuse Pitt. Locomotivele încep să 
încetinească imediat ce ajung la vechiul fort. Apoi se târăsc ca melcul 
până trag în ceea ce pare staţia de securitate. 

Giordino studie staţia prin care trenul trebuia să treacă pentru a 
intra în inima complexului. 

— Fac pariu pe cât vrei că o armată de paznici verifică fiecare 
vagon. 

— Nu cred că fac exces de zel. Verificarea a peste o sută de 
vagoane pline cu recipiente cu deşeuri periculoase nu e chiar o treabă 
căreia un om sănătos la cap să i se dedice trup şi suflet. Pe lângă 
asta, cine să fie atât de tâmpit încât să se vâre într-un vagon? 

— Tu eşti singura persoană care îmi vine în minte, zise Giordino 
sec. 


— Sunt deschis oricând unor sugestii mai practice de a ne strecura 
pe lângă gardul electrificat, dobermani, reflectoare şi maşini de 
patrulare. 

Giordino tocmai voia să îi arunce o privire lungă de exasperare, dar 
se încordă şi ridică ochii spre cer în direcţia de unde venea un zgomot 
surd, făcut de un elicopter ce se apropia. 

Pitt ridică şi el privirea. Venea dinspre sud şi se îndrepta direct spre 
ei. Nu era un avion militar, ci un model civil cu linii superbe, uşor de 
identificat ca aparţinând celor de la Massarde Entreprises după 
numele de pe fuzelaj. 

— La dracu! blestemă Giordino privind în spate spre mormanul de 
nisip pe care îl aruncaseră peste Voisin. Dacă mai coboară, va 
spulbera nisipul de pe maşină. 

— Doar dacă trece chiar pe deasupra noastră, zise Pitt. Bagă-te în 
nisip şi nu te mişca. 

Un ochi alert poate că i-ar fi prins observând duna de nisip cu o 
formă ciudată, dar pilotul era concentrat asupra pistei de aterizare de 
lângă clădirea principală de birouri a complexului şi nu privi în jos spre 
formele îngropate în nisip. Singurul pasager al elicopterului era ocupat 
cu studiul unui raport financiar şi nu privi pe fereastră. 

Trecu pe deasupra lor, viră uşor şi o luă în jos spre pistă, se clătină 
în aer câteva clipe şi se aşeză pe suprafaţa de beton. Peste câteva 
secunde, rotorul se opri, uşa pasagerului se deschise şi un bărbat 
cobori pe pistă. Chiar şi de la o jumătate de kilometru şi fără binoclu, 
Pitt ghici identitatea individului care o luă cu paşi mari spre clădirea 
de birouri. 

— Cred că prietenul nostru s-a întors să ne bântuie, zise el. 

Giordino îşi făcu mâinile pâlnie la ureche şi micşoră ochii: 

— E prea departe ca să fiu sigur, dar cred că ai dreptate. Păcat că 
nu a adus-o şi pe pianista de pe iaht. 

— N-ai putea să ţi-o scoţi din cap? 

Giordino îl privi cu o expresie îndurerată: 

— De ce să mi-o scot? 

— Nici măcar nu ştii cum o cheamă. 

— Dragostea învinge totul. 

— Atunci învinge-ţi gândurile amoroase şi hai să ne odihnim până la 
noapte. Avem de prins un tren. 


Ocoliseră izvorul despre care le vorbise bătrânul prospector, când 
fosta matcă a lui Oued Zarit şerpuise într-o altă direcţie. Sucurile se 
terminaseră, iar rezerva de apă scăzuse la doi litri. Insă o împărţiseră 
şi o băuseră pe toată ca să evite deshidratarea, gândindu-se că vor 
găsi o altă sursă de apă lângă complex. 

Parcară Voisin-ul într-o vale mică, la un kilometru spre sud de fortul 


abandonat de lângă calea ferată, apoi se băgaseră sub maşină feriţi 
într-o oarecare măsură de arşiţa înăbuşitoare. Giordino aţipi imediat, 
dar Pitt era prea agitat ca să doarmă. 

Noaptea se lăsă repede, pentru că amurgul era scurt în deşert. 
Urmă o linişte ciudată, singurul zgomot venind de la păcănitul uşor 
făcut de motorul Voisin-ului care se răcea. Aerul uscat al deşertului se 
purifică de căldura şi de nisipul învolburat din timpul zilei, amplificând 
puzderia de stele ce străluceau pe cerul de smoala. Erau atât de vii şi 
de distincte, încât Pitt putea să separe stelele roşii, de cele albastre şi 
verzi. Nu mai văzuse niciodată o astfel de expoziţie cosmică, nici 
măcar în largul oceanului. 

Acoperiră maşina pentru ultima oară şi o luară la picior sub lumina 
stelelor, spre fort, având grijă să îşi şteargă urmele paşilor cu o 
ramură de palmier. Trecură pe lângă vechiul cimitir al Legiunii şi se 
furişară pe lângă zidurile înalte de zece metri până ajunseră la 
intrarea principală. Porţile gigantice, solide şi decolorate de soare, 
erau uşor întredeschise. Intrară şi se pomeniră pe terenul de defilare 
pustiu şi întunecat. 

Imaginaţia începu să le zburde şi îşi închipuiră o formaţie 
fantomatică de infanterişti din Legiunea Străină franceză luând poziţie 
de drepţi în tunicile lor albastre, pantalonii albi largi şi căştile albe 
pentru ca apoi să îşi înceapă marşul prin nisipul fierbinte spre a lupta 
cu hoardele de tuaregi. 

Dimensiunile fostului avanpost erau mici după standardele Legiunii 
Străine. Zidurile, înalte de treizeci de metri, formau un pătrat perfect. 
Aveau o grosime de trei metri la bază, cu bastioane în zigzag în vârf 
pentru protecţia apărătorilor. Intreaga structură putea găzdui nu mai 
mult de cincizeci de oameni. 

Interiorul arăta semnele obişnuite de delăsare. Pe teren şi prin 
barăci erau împrăştiate gunoaie lăsate de trupele franceze şi de 
călătorii prin deşert, care se adăpostiseră între zidurile fortului în 
timpul furtunilor de nisip. Materialele lăsate în urmă de muncitorii care 
construiseră calea ferată erau îngrămădite lângă un zid: traverse de 
cale ferată din beton, diverse unelte, mai multe canistre cu motorină 
şi un autoîncărcător cu furcă ce părea într-o stare surprinzător de 
bună. 

— Cum ti-ar plăcea să stai în locul ăsta un an? murmură Giordino. 

— Nici măcar o săptămână, zise Pitt privind cu atenţie în jur. 

Timpul trecea chinuitor de încet cât aşteptară să apară un tren. 
Erau mari şanse că acel compus chimic pe care Gunn îl descoperise ca 
fiind cauza întinderii fluxului roşu să iasă din combinatul de 
detoxificare solară. După confruntarea pe care o avuseseră cu 
Massarde, Pitt ştia că o bătaie în uşă şi o cerere politicoasă de a-i lăsa 
să inspecteze zona nu avea să fie întâmpinată cu braţele deschise şi o 


strângere călduroasă de mână. Trebuiau să se strecoare înăuntru şi să 
găsească dovezi incontestabile. A 

Ceva sinistru se petrecea la Fortul Foureau. În aparenţă, îşi aducea 
contribuţia la lupta cu milioanele de tone de deşeuri toxice din lume. 
Dar dacă zgâriem puţin suprafaţa, gândi Pitt, nu se ştie ce vom găsi. 

Tocmai calcula că şansele de a trece de staţia de securitate şi de a 
ieşi din nou pe acolo erau extrem de slabe, când auzi un zgomot în 
depărtare. Giordino se trezi din somnul iepuresc şi îl auzi şi el. 

Se uitară unul la altul fără un cuvânt şi se ridicară. 

— Vine un tren, zise Giordino. 

Pitt îşi ridică ceasul Doxa şi se uită la acele luminoase: 

— Unsprezece şi douăzeci. Avem destul timp să ne facem inspecția 
şi să ieşim înainte de ivirea zorilor. 

— Cu condiţia să plece vreun tren, îl avertiză Giordino. 

— Până acum au trecut exact din trei în trei ore. Ca şi Mussolini, 
Massarde le-a programat un orar fix, zise Pitt scuturându-se de nisip. 
Să mergem. Nu vreau să rămân pe şină privind în urma trenului. 

— Eu n-aş avea nimic împotrivă. 

— Stai cât mai aproape de pământ, îl avertiză Pitt. Deşertul reflectă 
lumina stelelor, iar între fort şi calea ferată e teren deschis. 

— O să zbor prin noapte ca un liliac, îl asigură Giordino. Dar dacă 
ne împiedicam de vreun câine cu balele curgând şi colţi mari sau de 
un paznic cu ochii ageri şi puşcă automată? 

— Asta ne va confirma bănuielile că Fortul Foureau e o faţadă, zise 
Pitt ferm. Unul dintre noi trebuie să scape şi să îl alerteze pe 
Sandecker, chiar dacă asta înseamnă că unul se va sacrifica pentru 
celălalt. 

O expresie solemnă trecu pe faţa lui Giordino şi se uită la Pitt fără 
să spună nimic. Se auzi semnalul locomotivei anunţându-şi sosirea la 
staţia de securitate. Arătă cu capul spre şine. 

— Ar fii cazul să ne grăbim. 

Pitt dădu din cap în tăcere. leşiră pe poarta mare a fortului şi o 
luară la fugă spre calea ferată. 

Un camion Renault stătea abandonat cam la jumătatea drumului 
dintre fort şi şinele căii ferate. Tot ce putuse fi smuls de pe caroserie 
şi şasiu dispăruse de mult. Cauciucurile şi roţile, motorul, cureaua de 
transmisie şi diferenţialul, chiar şi parbrizul şi uşile fuseseră scoase ca 
să fie folosite ca piese sau vândute ca fier vechi de vreun comerciant 
întreprinzător care le dusese cu cămila la Gao sau Tombouctou. 

Lui Pitt şi Giordino, ghemuiţi în spatele camionului ca să nu fie 


prinşi în lumina farurilor locomotivei, singurătatea unui obiect folosit 
de oameni şi apoi uitat şi abandonat li se păru copleşitoare. Dar le 
oferea un adăpost perfect. 

Farurile rotitoare de deasupra locomotivei măturară deşertul, 
luminând fiecare piatră şi fir de iarbă rară pe o rază de aproape un 
kilometru. Se feriră să nu fie prinşi în conul de lumină până ce 
locomotivele bubuiră pe lângă ei cu o viteză pe care Pitt o estima ca 
fiind de aproape cincizeci de kilometri pe ora. Mecanicii începeau să 
frâneze pregătindu-se să intre în staţia de securitate. Pitt aşteptă 
răbdător ca trenul să piardă din viteză. Când ultimele vagoane 
ajunseră în dreptul camionului abandonat, calculă că trenul ajunsese 
la aproximativ cincisprezece kilometri pe ora, viteză ce le permitea să 
alerge pe lângă vagoane şi să se caţere înăuntru. 

Părăsiră siguranţa oferită de camionul abandonat şi străbătură în 
goană cei câţiva metri până la terasament, încovoiaţi şi neluându-şi 
ochii de la vagoanele cu platforma descoperită pe care erau aşezate 
containere uriaşe de marfă. Se vedea ultimul vagon, care nu era 
obişnuitul vagon de serviciu pentru personalul trenului, ci unul blindat 
cu mitraliere masive ieşind din turele, manevrate de gardieni ai 
corporației. Massarde avea aici o operaţiune bine păzită, gândi Pitt. 
Insoţitorii trenului erau probabil mercenari profesionişti, angajaţi cu 
salarii peste medie. 

De ce atâta securitate? Majoritatea guvernelor priveau deşeurile 
chimice ca pe o pacoste. Orice sabotaj sau scurgere accidentală în 
mijlocul deşertului ar fi trecut aproape neobservată de presa 
internaţională sau de cercurile de protecţie a mediului. De cine se 
temeau atât de tare? In mod sigur nu de eventualii bandiți sau 
terorişti, 

Din câte îşi dădea seama Pitt, Yves Massarde făcea un joc dublu, 
dând bani rebelilor malieni şi mituindu-l în acelaşi timp şi pe Kazim. 

— Hai să mergem la al doilea vagon-container din faţa celui blindat, 
îi zise lui Giordino. Riscăm prea mult să ne vadă vreun paznic dacă ne 
urcam în primul. 

Giordino dădu din cap: 

— Bine. Vagoanele apropiate de paznici nu vor fi inspectate la fel 
de minuţios ca cele de mai în faţă. 

Se ridicară repede şi o luară la fugă pe terasament. Pitt estimase 
greşit viteza: trenul mergea de două ori mai repede decât puteau ei 
să alerge. Nici nu putea fi vorba să se oprească sau să renunţe. Dacă 
ar fi încercat să se îndepărteze, gardienii i-ar fi văzut imediat la 
lumina ce venea din spatele vagonului blindat, revărsându-se în 
semicerc în jurul roţilor şi făcând şinele să strălucească. 

Se sforţară din răsputeri. Pitt era mai înalt şi avea braţele mai lungi. 
Se prinse de treapta unei scări, fu aruncat înainte şi, luându-şi avânt, 


sări înăuntru. 

Giordino întinse mâinile, dar nu reuşii să se prindă de scara din 
spate. Terasamentul era din pietriş şi era dificil să alergi pe el. 
intoarse capul şi se uită înapoi. Singura lui şansă era să rişte şi să urce 
în vagonul din faţa celui în care se aflau gardienii. 

Scara care urca de la platforma vagonului spre vârful containerului 
de marfă i se păru că se apropie cu viteza sunetului. Privi în jos spre 
roţile de oţel care alergau pe şine cam prea aproape. Era ultima lui 
şansă. Dacă nu reuşea să se prindă, avea să cadă sub roţi sau avea să 
fie împuşcat de gardieni. Nici una dintre perspective nu îl încânta. 

Se prinse de o treaptă a scării cu ambele mâini şi fu smuls din loc 
de mişcarea trenului. Se ţinu cu disperare, nereuşind să îşi ridice 
picioarele care îi fluturau în aer. Prinse următoarea treaptă cu mâna 
stângă, apoi şi cu dreapta şi reuşii să îşi îndoaie genunchii şi să îşi 
pună picioarele pe treapta de jos. 

Pitt se oprise câteva secunde să respire înainte să urce în vârful 
containerului. De-abia când se întoarse îşi dădu seama că Giordino nu 
venea în spatele lui. Se uită în jos şi îi văzu silueta întunecată 
căţărându-se în vagonul din spatele celui în care se află el, cu un 
rânjet întipărit pe faţa plină de hotărâre. 

Pitt privi neajutorat şi frustrat cum Giordino atârnă acolo câteva 
secunde, ţinându-se strâns de scara în timp ce platforma înainta 
zgomotos clătinându-se. Răsuci capul şi privi vagoanele din faţă. 
Prima locomotivă mai avea doar un kilometru până la staţia de 
securitate. In clipa aceea, un al şaselea simţ îl făcu să arunce brusc o 
privire în spate şi înţepeni. 

Pe platforma mică din spatele vagonului blindat stătea un gardian 
ţinând mâinile pe balustradă, privind în jos spre deşert. Lui Pitt i se 
păru adâncit în gânduri, meditând la ceva de departe sau la vreo fată. 
Dacă întorcea capul şi se uita de-a lungul trenului, Giordino era 
pierdut. 

Gardianul se îndreptă de spate, se întoarse şi intră în vagonul 
confortabil şi răcoros. 

Giordino nu mai pierdu nici o clipă şi se căţără pe scară până în 
vârful containerului, unde se întinse pe acoperiş. Rămase acolo 
respirând greu. Aerul era încă fierbinte şi amestecat cu fumul 
motoarelor diesel, îşi şterse fruntea de transpiraţie şi se uită după Pitt 
în următorul vagon. 

— Vino încoace, ţipă Pitt peste zgomotul trenului în mişcare. 

Târându-se cu grijă în mâini şi genunchi, privirea lui Giordino 
alunecă în jos spre traversele de beton şi şinele care alergau sub 
vagon, îşi luă inima în dinţi şi se ridică, alergă puţin şi sării. Ateriză pe 
acoperişul containerului cu mâinile desfăcute la un metru de margine. 
Se uită în jur după o mână întinsa, dar nu văzu nici una. 


Având deplină încredere în calităţile de atlet ale prietenului sau, Pitt 
studia calm un aparat de aer condiţionat instalat în vârful 
containerului ca să evite aprinderea deşeurilor chimice extrem de 
inflamabile din cauza temperaturilor extreme ale deşertului. Era un 
model extrem de rezistent, proiectat special pentru temperaturi mari, 
compresorul fiind propulsat de un motor mic cu gaz ce scotea puţin 
fum printr-o tobă de eşapament silenţioasă. 

Luminile staţiei de securitate apărură amenințătoare în faţă şi Pitt 
se concentra să găsească modalităţi de scăpare. Nu credea că 
gardienii vor trece din vagon în vagon cu bastoane în mâini ca paznicii 
de cale ferată care se uitau prin depouri şi trenuri după vagabonzi, ca 
în timpul crizei din 1930. Şi nu credea nici că cei care asigurau 
securitatea pentru Massarde se bizuiau pe câini, care nu ar fi putut 
mirosi nimic prin aromele puternice ale chimicalelor şi ale motoarelor. 

Foloseau în mod sigur camere de luat vederi, hotărî Pitt. Trenul 
trecea pur şi simplu printr-o mulţime de camere monitorizate din 
interiorul clădirii. Nu încăpea nici o îndoială că Yves Massarde se 
bizuia pe tehnologii moderne de securitate. 

— Ai ceva pentru desfăcut şuruburi? îl întrebă pe Giordino fără să 
se uite spre el. 

— Adică o şurubelniţă? întrebă Giordino buimăcit. 

— Vreau să desfac şuruburile panoului acela mare din partea 
laterală a aparatului de aer condiţionat. 

Giordino se căută prin buzunarele golite aproape de tot de oamenii 
lui Massarde de pe iaht. Găsi totuşi o monedă de cinci cenți şi una de 
zece cenți şi i le întinse lui Pitt: 

— Asta e tot ce pot să fac pentru tine în clipa de faţă. 

Pitt îşi lăsă mâinile să alunece peste panoul mare şi găsi şuruburile 
de fixare. Erau zece, din fericire canelate şi nu cu cap Phillips. Nu era 
deloc sigur că va reuşii să le desfacă la timp. Moneda de cinci cenți 
era prea mare, dar cealaltă se potrivea perfect. Incepu să deşurubeze 
şuruburile cu febrilitate, întorcând moneda cât putea de repede. 

— Ţi-ai ales un moment cam ciudat ca să repari aerul condiţionat, 
zise Giordino curios. 

— Mă bazez pe faptul că gardienii folosesc camere TV ca să 
inspecteze trenurile după nepoftiţi ca noi. Ne vor găsi în mod sigur aici 
sus. Singura noastră şansă de a nu fi prinşi e să ne ascundem după 
panoul ăsta. E destul de mare ca să ne acopere pe amândoi. 

Trenul încetinise acum şi jumătate din vagoane trecuseră de staţia 
de securitate şi intraseră în depou. 

— Ar fii cazul să te grăbeşti, zise Giordino neliniştit. 

Picăturile de sudoare i se prelingeau în ochi lui Pitt, dar scutură din 
cap şi continuă să răsucească moneda. Vagonul se apropia din ce în 
ce mai mult de camerele TV. Trei sferturi de tren fuseseră verificate şi 


el mai avea încă trei şuruburi de desfăcut. 

Desfăcu încă unul şi încă unul. Vagonul din faţă intră în staţie. 
Disperat, prinse panoul cu ambele mâini şi îl smulse cu tot cu ultimul 
şurub. 

— Repede, aşază-te cu spatele la aparatul de aer condiţionat, îl 
îndemnă pe Giordino. 

Se înghesuim amândoi în lăcaşul aparatului şi puseră panoul în faţa 
lor ca un scut. 

— Crezi că asta o să păcălească pe cineva? întrebă Giordino, 
nesigur. 

— Monitoarele TV sunt bidimensionale. Câtă vreme vor fi îndreptate 
direct spre noi, vom fi ca o umbră pentru oricine se uită. 

Vagonul intră încet într-un tunel de un alb ca de spital cu camere 
TV poziţionate în aşa fel încât să prindă partea de dedesubt, părţile 
laterale şi acoperişul. Pitt ţinea panoul cu vârful degetelor ferindu-se 
să le scoată peste margini unde ar fi putut fi văzute de gardianul care 
monitoriza trenul. Fațada improvizată nu era cea mai bună 
ascunzătoare, dar nu puteau decât să spere într-un paznic plictisit de 
monotonia de a privi un şir nesfârşit de containere pe o mulţime de 
monitoare TV. Ca şi în cazul în care ai fi silit să te uiţi la un program 
dat în reluare a nu ştiu câta oară, pe zece ecrane diferite, mintea 
amorţeşte şi atenţia slăbeşte. 

Rămaseră strânşi unul în altul aşteptând să audă alarme 
declanşându-se, dar nu se întâmplă nimic. Vagonul ieşi din nou sub 
cerul nopţii şi trase pe o linie laterală lângă platforma lungă de 
încărcare din beton, cu macarale mari ce se mişcau pe linii paralele. 

— O, Doamne! exclamă Giordino ştergându-şi iar fruntea. Mă 
gândesc cu groază la momentul când va trebui să repetăm şmecheria 
asta. 

Pitt rânijii, îi dădu un ghiont prietenesc în umăr şi se întoarse spre 
capătul trenului: 

— Nu te bucura încă. Prietenii noştri nu ne-au părăsit încă. 

Rămaseră nemişcaţi pe acoperişul containerului ţinând panoul 
aparatului de aer condiţionat în timp ce vagonul blindat era decuplat 
şi tras de acolo de o locomotivă electrica de manevra. Cele patru 
locomotive diesel fură şi ele decuplate şi pufăiră spre o altă linie 
laterală unde un lung şir de vagoane goale aştepta să plece înapoi 
spre Mauritania. 

In siguranţă pentru moment, Pitt şi Giordino rămaseră pe loc 
aşteptând calmi să vadă ce avea să se mai întâmple. Platforma de 
încărcare era luminată cu lămpi mari cu arc şi părea pustie. Un şir 
lung de vehicule stranii aşteptau acolo. Aveau toate câte patru roţi 
fără cauciucuri, platforme teşite în spate şi nimic altceva, în afară de 
nişte aparate mici ca nişte cutii care ieşeau din partea din faţă şi 


conţineau faruri şi nişte obiective bulbucate, îndreptate înainte. 

Pitt tocmai se pregătea să pună la loc panoul când simţi o mişcare 
deasupra capului. Din fericire, văzu camera TV montată pe un stâlp al 
platformei înainte ca aceasta să se rotească în arc complet şi să se 
îndrepte asupra lor. Aruncă o privire rapidă în jur şi mai observă alte 
patru camere. 

— Stai pe loc, îl avertiză pe Giordino. Au echipament de 
supraveghere de la distanţă peste tot. 

Se băgară la loc în spatele panoului şi se gândeau la următoarea 
mişcare, când luminile macaralelor se aprinseră dintr-odată şi 
motoarele electrice începură să bâzâie. Nici una nu avea cabine 
pentru operatori. Toate erau operate de la distanţă, dintr-un centru de 
comandă de undeva din interiorul complexului. Porniră de-a lungul 
trenului coborându-şi braţele metalice care intrară în fantele din 
partea de sus a containerelor. Apoi se auzi un claxon scurt şi 
macaralele ridicară containerele mari din vagoane, le purtară peste 
platformă şi le coborâră într-unul din vehiculele cu platforma. Apoi 
braţele fură ridicate şi macaralele trecură la următoarele containere. 

Rămaseră nemişcaţi în spatele panoului în timp ce macaraua cea 
mai apropiată îşi balansa braţul deasupra lor, îl cobori şi le ridică în 
aer containerul. Pitt era impresionat de felul în care decurgea întreaga 
operaţiune fără nici o fiinţă umană prezentă. După ce containerul fu 
aşezat bine pe platforma camionului, se auzi un bâzâit şi vehiculul 
porni pe platforma de încărcare şi apoi în josul unei rampe lungi, 
ducând spre un puț ce cobora în spirală în subteran. 

— Cine conduce? murmură Giordino. 

— Un robot transportator, răspunse Pitt. Controlat dintr-un centru 
de comandă de undeva din interiorul complexului. 

Fixară repede panoul la loc cu câteva şuruburi. Apoi se târâră pe 
burtă la marginea containerului şi studiară scena ce se desfăşura în 
jurul lor. 

— Trebuie să recunosc, zise Giordino încet, că n-am mai văzut în 
viaţa mea o astfel de eficienţă. 

Pitt admise că era o privelişte care te punea pe gânduri. Rampa 
arcuită, o minune a ingineriei, cobora foarte adânc în măruntaiele 
deşertului. Calculă că deja transportorul împreună cu încărcătura 
parcurseseră peste o sută de metri în jos, trecând de patru nivele 
diferite ce se întindeau departe în pământ. 

Pitt privi cu atenţie panourile mari de deasupra pasajelor. Pe ele 
erau desenate simboluri şi fraze în franceza. Nivelele superioare erau 
destinate deşeurilor biologice, iar cele inferioare celor chimice. Pitt 
începu să se întrebe ce conţinea containerul pe care stăteau. 

Misterul se intensifica. De ce să fie un reactor care ardea deşeuri 
îngropat atât de adânc în pământ? După părerea lui, ar fi trebuit să se 


afle la suprafaţă, lângă concentratoarele solare. În cele din urmă 
rampa intră în linie dreaptă dând într-o cavernă imensă ce părea să se 
întindă la infinit. Tavanul era înalt cât patru etaje şi din ea porneau 
tuneluri săpate în piatră, împrăştiindu-se în toate direcţiile ca spiţele 
unei roţi. Lui Pitt i se păru că era o grotă naturală, mărită printr-o 
lucrare imensă de excavaţie. 

Simţurile lui Pitt cercetau atent în jur ca nişte antene. Era în 
continuare surprins să nu vadă nici ţipenie de om, nici un muncitor şi 
nici un operator pentru maşini. Fiecare mişcare din ceea ce lui i se 
părea a fi o cavernă de depozitare era controlata automat. 
Transportorul electric îl urmă ca o furnică pe cel din faţă şi o luă pe 
unul dintre tunelurile laterale marcat cu un semn roşu cu o diagonală 
neagră, atârnând din tavan. Din faţă veneau mai multe sunete şi 
ecouri. 

— Ca un birou de tranzacţii, zise Giordino arătând spre mai multe 
transportoare mergând în direcţie opusa, cu uşile containerelor 
deschise dând la iveală interiorul gol. 

După ce parcurseră aproape un kilometru, camionul încetini şi 
zgomotele se intensificară. Coti şi intră într-o încăpere vastă, plină 
până în tavan cu mii de containere din beton de forma unor cutii, 
toate vopsite în galben şi cu marcaje negre. O maşină - robot 
descărca butoaiele din containere şi le aşeză lângă o mare de alte 
containere ce se înălţau până la tavanul cavernei. 

Pitt scrâşni încet din dinţi. Privea din ce în ce mai şocat şi îşi dori 
brusc să se fii aflat în altă parte, oriunde în afară de acea încăpere 
subterană a ororii. 

Butoaiele erau marcate cu simbolul radioactivităţii. El şi Giordino 
descoperiseră secretul Fortului Foureau, care era de fapt un teren 
subteran de depozitare de deşeuri nucleare la o scară colosală. 


Massarde privi lung monitorul TV şi clătina din cap minunându-se. 
Apoi se întoarse spre asistentul sau, Felix Verenne. 

— Oamenii ăştia sunt incredibili, murmură el. 

— Cum au reuşit să treacă de securitate? reflectă Verenne cu voce 
tare. 

— Prin aceleaşi metode cu ajutorul cărora au scăpat de pe iaht, au 
furat maşina generalului Kazim şi au străbătut jumătate din Sahara. 
Ingeniozitate şi perseverenţă. 

— Să îi împiedicăm să iasă din camera de depozitare? întrebă 
Verenne. Să îi închidem acolo până mor din cauza radiaţiilor? 

Massarde se gândi o clipă, apoi clătină din cap: 

— Nu, trimite paza să îi ia de acolo. Spală-i bine, ca să înlături orice 
pericol de contaminare şi adu-i aici. Vreau să mai vorbesc odată cu 
domnul Pitt înainte să moară. 

Gardienii lui Massarde îi capturară douăzeci de minute mai târziu, 
după ce ieşiseră la suprafaţă din cavernă, într-un container gol. 
Coborâseră de pe acoperişul containerului şi intraseră în el după ce 
fusese golit. O cameră ascunsă îi surprinsese strecurându-se înăuntru. 

Uşa fu deschisă cu câteva clipe înainte ca acest container să fie 
ridicat pe platforma unui vagon. Nu avea nici un rost să se 
împotrivească şi nu aveau nici o şansă de scăpare. Elementul surpriză 
fusese perfect coordonat. 

Pitt numără zece bărbaţi care stăteau încremeniţi cu armele 
automate îndreptate ameninţător spre ei. Simţi înţepătura amară a 
eşecului fulgerându-l din cap până în picioare ca o lovitură de cuţit. Pe 
limbă simţi veninul înfrângerii. Să fii prins în cursă de Massarde odată 
putea fi doar greşeală de calcul. Dar să fii prins şi a două oară era 
dovadă de prostie. Se uită la gardieni cu furie şi fără nici un pic de 
teamă. Se blestemă că nu fusese mai atent. 

Nu puteau decât să rămână în expectativă şi să spere că nu aveau 
să fie executaţi înainte să se ivească o altă şansă de scăpare, oricât 
de palidă. Ridicară mâinile încet şi le duseră la ceafă. 

— Sper că ne veţi ierta pentru deranj, zise Pitt încet. Nu făceam 
decât să căutăm o toaletă. 

— Doar nu voiaţi să facem pe noi, adăugă Giordino. 

— Nu mişcaţi! Amândoi! strigă un ofiţer de securitate într-o 
uniformă impecabilă şi având pe cap cozorocul armatei franceze. 

Vorbise pe un ton aspru şi rece, într-o engleză care nu avea 
aproape nici urmă de accent francez. 

— Mi s-a spus că sunteţi periculoşi. Nici să nu vă treacă prin cap că 
puteţi fugi. Oamenii mei nu sunt instruiți doar să-i rănească pe captivii 
care opun rezistenţă. 

— Ce mare lucru am făcut? întrebă Giordino cu o privire inocentă. 
Vă purtaţi de parcă am furat un butoi cu dioxină. 

Ofiţerul îl ignoră: 

— Spuneţi-vă identitatea. 

Pitt îl privi fix: 

— Eu mă numesc Rocky, iar prietenul meu este... 

— Bullwinkle, termină Giordino. 

Ofiţerul zâmbi subţire: 

— Numele acestea vi se potrivesc mai bine decât Dirk Pitt şi Albert 
Giordino. 

— Dacă ştiţi, de ce mai întrebaţi, zise Pitt. 

— Domnul Massarde vă aşteaptă. 


— Ultimul loc unde se aşteaptă să ne găsească e mijlocul 
deşertului, spuse Giordino repetând cuvintele spuse de Pitt în Bourem. 
Ne-am cam înşelat, nu-i aşa? 

Pitt ridică uşor din umeri: 

— Am citit alt scenariu. 

— Cum aţi reuşit să treceţi de securitatea noastră? întrebă ofiţerul. 

— Am luat trenul, răspunse Pitt nepăsător, neîncercând să ascundă 
adevărul. 

— Uşile vagoanelor sunt încuiate cu cifru după ce se încarcă 
containerele. Nu aveaţi cum să pătrundeţi înăuntru când trenul era în 
mişcare. 

— Ar trebui să îl avertizaţi pe cel care vă monitorizează camerele 
de luat vederi să ţină sub observaţie aparatele de aer condiţionat de 
pe acoperişuri. Nu e mare lucru să scoţi un panou şi să îl foloseşti 
drept pavăză. 

— Serios? spuse căpitanul Brunone extrem de interesat. Foarte 
inteligent. Vom trece modalitatea voastră de penetrare în manualul 
de securitate. 

— Sunt extrem de flatat, rânjii Pitt. 

Ochii ofițerului se îngustară: 

— O să vă treacă repede, fiţi fără grijă, îl asigură el, apoi vorbi într- 
un aparat portabil de emisie-recepţie. Domnule Massarde? 

— Sunt aici, se auzi vocea lui Massarde prin emiţător. 

— Sunt căpitanul Charles Brunone, domnule, şeful securităţii. 

— Pitt şi Giordino? 

— l-am prins. 

— Au opus rezistenţă? 

— Nu, domnule, s-au predat în linişte. 

— Adu-i, te rog, în biroul meu, domnule căpitan. 

— Da, domnule. Imediat ce îi decontaminăm. 

— Ajută la ceva dacă ne cerem scuze? îl întrebă Pitt pe Brunone. 
___— Se pare că umorul american n-are limite, remarcă Brunone rece. 
li puteţi cere scuze domnului Massarde personal, dar având în vedere 
că i-aţi distrus elicopterul, nu m-aş aştepta la nici un fel de milă, dacă 
aş fi în locul vostru. 


Yves Massarde nu zâmbea prea des, dar zâmbi când Pitt şi Giordino 
fură conduşi în vastul lui birou. Stătea rezemat de spătarul scaunului 
său scump din piele, cu coatele pe rezemătoarele pentru braţe şi 
degetele împletite sub bărbie, surâzând fericit ca un antreprenor de 
pompe funebre după o epidemie de tifos. 

Felix Verenne stătea la o fereastră dinspre complex. Privea cu ochii 
goi şi faţa întunecată, plină de dispreţ, în contrast vădit cu expresia 
nedumerită a superiorului său. 


— Ai făcut o treabă excelentă, căpitane Brunone, susură Massarde. 
Ai reuşit să îi prinzi vii şi nevătămaţi. 

li privi gânditor pe cei doi bărbaţi care stăteau în faţa lui în salopete 
albe, curate, părând să fie într-o condiţie fizică excelentă, le studie 
feţele bronzate şi expresiile nepăsătoare şi îşi aminti că arătaseră la 
fel de indiferenți pe iahtul său. 

— Aşadar au fost cooperanţi. 

— Ca şcolarii chemaţi în clase, zise Brunone. Au făcut tot ce li s-a 
ordonat. 

— Foarte înţelept din partea lor, murmură Massarde aprobator, 
împinse scaunul, se ridică, ocoli biroul şi se opri în faţa lui Pitt. 

— Vă felicit pentru felul în care aţi reuşit să traversaţi deşertul. 
Generalul Kazim se îndoia că veţi rezista mai mult de două zile. E un 
lucru remarcabil că aţi reuşit să ajungeţi atât de departe şi atât de 
repede pe teren ostil. 

— Generalul Kazim e ultimul om pe care m-aş baza pentru o 
previziune, zise Pitt amabil. 

— Mi-aţi furat elicopterul şi mi l-aţi scufundat în râu, domnule Pitt. 
Asta o să vă coste scump. 

— V-aţi purtat mizerabil cu noi pe iaht, aşa că v-am plătit cu 
aceeaşi monedă. 

— Ce aţi făcut cu maşina clasică a generalului Kazim? 

— I s-a stricat motorul, aşa că i-am dat foc, minţi Pitt. 

— Se pare că v-aţi făcut un obicei prost din a distruge lucrurile 
valoroase ale altora. 

— Când eram mic, îmi stricam toate jucăriile, zise Pitt nepăsător. 
Asta îl făcea pe tata să se caţere pe pereţi de nervi. 

— Eu pot să cumpăr oricând un alt elicopter, dar generalul Kazim 
nu are de unde să mai ia un alt Avions Voisin. Bucuraţi-vă de clipele 
care v-au mai rămas până când veţi ajunge pe mâinile sadicilor lui în 
camerele de tortură. 

— Norocul meu e că sunt masochist, zise Giordino indiferent. 

O clipă, Massarde păru amuzat, apoi faţa îi căpătă o expresie 
curioasă. 

— Ce v-a trezit interesul atât de tare, că aţi străbătut jumătate din 
Sahara să ajungeţi la Fortul Foureau? întrebă el. 

— Ne-a plăcut atât de mult de compania dumneavoastră pe iaht, 
încât ne-am gândit să vă mai facem o vizită.... 

Mâna lui Massarde se repezi înainte şi îl pălmui cu putere. Inelul 
mare cu diamant pe care îl purta făcu o tăietură adâncă pe obrazul 
drept al lui Pitt. Capul lui Pitt se răsuci într-o parte din cauza loviturii, 
dar picioarele îi rămaseră bine înţepenite pe covor. 

— Asta înseamnă că mă provocaţi la duel? întrebă el rânjind feroce. 

— Nu, înseamnă că o să vă cobor încet într-un butoi cu acid nitric 


până vorbiţi. 

Pitt se uită la Giordino, apoi înapoi la Massarde şi dădu din umeri: 

— Bine, Massarde. Ai o scurgere. 

Massarde se încruntă: 

— Fii mai clar. 

— Deşeurile tale periculoase, chimicalele pe care pretinzi că le arzi, 
se infiltrează într-un curs de apă subteran ce curge pe sub o albie 
străveche, poluând toate izvoarele de aici până la Niger. De acolo 
ajunge în Atlantic, unde provoacă un dezastru de proporţii uriaşe, care 
va distruge până la urmă toate formele de viaţă marină. Şi asta doar 
pentru început. Am urmat vechea matcă şi am descoperit că mai 
demult curgea pe sub Fortul Foureau. 

— Suntem la aproape patru sute de kilometri de Niger, zise 
Verenne. E imposibil ca un curs subteran să ajungă atât de departe. 

— De unde ştii? întrebă Pitt. Fortul Foureau e singurul loc din Mali 
unde se primesc deşeuri chimice şi biologice. Compusul care este 
responsabil pentru catastrofă nu poate veni decât de aici - singura 
sursă posibilă. Sunt sigur de asta acum că ştiu că ascundeţi deşeurile 
în loc să le ardeţi. 

Colţul gurii lui Massarde tresări de iritare: 

— Asta nu e adevărat în întregime, domnule Pitt. Chiar ardem 
deşeuri la Fortul Foureau. O cantitate considerabilă. Veniţi în 
încăperea învecinată şi am să vă arăt. 

Căpitanul Brunone se dădu înapoi şi le făcu semn lui Pitt şi Giordino 
să îl urmeze pe Massarde, care îi conduse. Intr-o cameră în mijlocul 
căreia se afla o machetă tridimensională, în secţiune, a centrului de 
eliminare a deşeurilor periculoase de la Fortul Foureau. Execuţia era 
atât de elaborată şi de detaliată, încât părea că priveşti construcţia 
adevărată din elicopter. 

— E o reproducere fidelă sau o fantasmagorie? întrebă Pitt. 

— Ceea ce vedeţi este o reprezentare exactă, îl asigură Massarde. 

— lar acum urmează să ne ţii o cuvântare scurtă şi la obiect despre 
modul său de operare. 

— O cuvântare pe care o puteţi lua cu voi în mormânt, zise 
Massarde cu reproş. 

Luă o baghetă din fildeş şi arătă spre un câmp mare din partea de 
sud a complexului, acoperit cu module plate uriaşe, înclinate spre 
soare. 

— Dispunem de toată energia de care avem nevoie, începu 
Massarde. Ne producem propria noastră electricitate cu acest sistem 
de grile fotovoltaice din module plate formate din celule solare, făcute 
din silicon policristalin, care se întind pe o suprafaţă de patru kilometri 
pătraţi. Ştiţi ceva despre fotovoltaj? 

— Ştiu că devine rapid cea mai economică sursă de energie a lumii, 


răspunse Pitt. Din câte înţeleg, fotoelectricitatea e o tehnologie solară 
ce converteşte puterea soarelui în energie electrică cu curent 
continuu. 

— Exact, spuse Massarde. Când razele soarelui sau ceea ce 
oamenii de ştiinţă numesc energie fotonică solară, lovesc suprafaţa 
acestor celule după o călătorie de o sută cincisprezece milioane de 
kilometri, se produce un flux electric suficient pentru operarea unui 
proiect de trei ori cât ăsta în cazul în care am dori să ne extindem. 

Făcu o pauză şi îndreptă indicatorul spre o structură de lângă 
mulţimea de module. 

— In această clădire se află generatorul ce funcţionează cu energia 
convertită de câmpul modular şi subsistemul de acumulatoare în care 
e înmagazinată energie pentru noapte sau pentru zilele în care nu 
străluceşte soarele, ceea ce e o raritate în această parte a Saharei. 

— Foarte eficient, remarcă Pitt. Un sistem eficient de energie. Dar 
concentratoarele tale solare nu funcţionează la fel de eficient? 

Massarde îl privi gânditor pe Pitt. Se întrebă de ce omul acesta i-o 
lua mereu cu un pas înainte. Intoarse indicatorul spre un câmp de 
lângă celulele solare unde se aflau colectoarele parabolice pe care le 
observase Pitt cu o zi înainte. 

— Ba da, răspunse el pe un ton de gheaţă. Tehnologia mea termică 
solară pentru distrugerea deşeurilor periculoase este cel mai avansat 
program din toate ţările industrializate. Câmpul acesta de 
superconcentratoare emite concentraţii solare mai mari decât lumina 
normală a optzeci de mii de sori. Această lumină solară de înaltă 
intensitate, sau energie fotonică, este concentrată apoi în primul din 
cele două reactoare cu cuarţ. 

Massarde se opri să atingă cu bagheta o clădire miniaturală. 

— Primul descompune deşeurile toxice în chimicale inofensive la o 
temperatură de 950* Celsius. Al doilea reactor, la temperaturi în jur 
de 1 200° Celsius, incinerează orice reziduuri infinitezimale. 
Distrugerea oricărui tip de chimicale toxice artificiale este totală şi 
completă. 

Pitt îl privi cu un respect amestecat cu dubii: 

— Pare o treabă foarte amănunţită şi definitivă. Dar dacă proiectul 
tău de detoxificare e aşa o minune a tehnicii de vârf, de ce ascunzi 
sub pământ milioane de tone de deşeuri? 

— Foarte puţin oameni îşi dau seama de numărul uluitor de 
chimicale împrăştiate pe tot globul. Există peste şapte milioane de 
compuşi chimici artificiali cunoscuţi. Şi în fiecare săptămână chimiştii 
creează încă zece mii de compuşi noi. In ritmul actual, peste două 
miliarde de tone de deşeuri se acumulează în toată lumea în fiecare 
an. Trei sute de milioane numai în Statele Unite. In Europa şi Rusia 
dublu pe atât. lar cifra se dublează din nou dacă pui la socoteală 


America de Sud, Africa, Japonia şi China. O parte sunt arse în 
incineratoare, dar majoritatea sunt aruncate ilegal în gropi sau 
deversate în reţelele de alimentare cu apă. Nu ai unde să le duci. Aici, 
în Sahara, departe de oraşe aglomerate şi de câmpuri agricole, am 
creat un loc sigur în care industriile din toată lumea îşi pot trimite 
deşeurile toxice. In clipa de faţă, Fortul Foureau poate distruge peste 
patru sute de milioane de tone de deşeuri periculoase pe an. Darnu le 
pot distruge pe toate, până când nu sunt gata centrele mele de 
detoxificare din Deşertul Gobi şi din Australia ca să preia deşeurile din 
China şi din ţările Orientului îndepărtat. Poate vă interesează să aflaţi 
că am un centru şi în Statele Unite, ce va intra în funcţiune peste două 
săptămâni. 

— Foarte lăudabil, dar asta nu e o scuză pentru faptul că îngropi ce 
nu poţi distruge şi iei bani pentru asta. 

Massarde dădu din cap: 

— Eficienţa costurilor, domnule Pitt. E mai ieftin să ascunzi 
deşeurile toxice decât să le distrugi. 

— Şi foloseşti acelaşi raţionament şi pentru deşeurile nucleare, zise 
Pitt acuzator. A 

— Deşeurile sunt deşeuri. In ceea ce îi priveşte pe oameni, singura 
diferenţă e că cele nucleare îi ucid prin radioactivitate, iar cele toxice 
prin otrăvire. 

— Aşa că le îngropi fără să îţi pese de consecinţe. 

Massarde înălţă din umeri indiferent: 

— Trebuie să fie duse undeva. [ara mea are cel mai vast program 
de energie nucleară din lume. Doar Statele Unite o întrec în număr de 
reactoare în funcţiune pentru generare de electricitate. Avem deja 
două depozite de deşeuri radioactive. Unul în Soulaines şi celălalt în 
La Manche. Din nefericire, nici unul nu a fost proiectat pentru 
eliminarea deşeurilor nucleare radioactive sau cu durata mare de 
viaţă. Plutoniul 239, de exemplu, are un timp de înjumătățire de 
douăzeci şi patru de mii de ani. Există alte nucleide cu durate de 
înjumătățire de o sută de ori mai mari. Nici un sistem de containere 
de siguranţă nu ţine mai mult de zece sau douăzeci de ani. După cum 
aţi descoperit în expediţia pe care aţi făcut-o neinvitaţi în caverna 
noastră de depozitare, primim şi distrugem aici deşeuri cu 
radioactivitate înaltă. 

— Atunci, în ciuda discursului tău mai mult decât onest despre 
administrarea deşeurilor, proiectul tău de detoxificare solară e, de 
fapt, de faţadă. 

Massarde zâmbi subţire: 

— Intr-un fel, da. Dar v-am mai explicat că distrugem de fapt o 
cantitate mare de deşeuri. 

— Mai mult de dragul aparenţelor, zise Pitt pe un ton rece şi 


imperativ. Trebuie să recunosc că eşti deştept, Massarde, dacă ai 
reuşit să construieşti proiectul ăsta fals fără ca agenţiile de spionaj 
internaţionale să afle ceva. Cum ai păcălit sateliţii-spion în perioada în 
care ţi-ai săpat cavernele de depozitare. 

— N-a fost mare lucru, zise Massarde arogant. După ce am 
construit calea ferată ca să aduc muncitorii şi materialele de 
construcţie, am început excavaţiile sub prima clădire ridicată. 
Pământul a fost încărcat în secret în containere şi dus în Mauritania 
unde a fost folosit să umple o groapă plină de deşeuri din oraşul port 
al ţării. Un proiect profitabil şi care continuă, aş putea adăuga. 

— Foarte abil. Eşti plătit şi pentru deşeurile care intră şi pentru 
nisipul şi pietrele care ies. 

— Nu mă opresc niciodată asupra unui singur avantaj, zise 
Massarde filosofic. 

— Nimeni nu ştie nimic, deci nimeni nu se plânge, zise Pitt. 
Agenţiile de protecţia mediului nu ameninţă să îţi închidă combinatul 
şi nu izbucneşte nici un scandal internaţional din cauza poluării apelor 
subterane. Nimeni nu îţi pune la îndoială metodele de operare, mai 
ales că marile corporaţii producătoare de deşeuri sunt fericite să 
scape de ele la un anumit preţ. 

Privirea fără expresie a lui Verenne se opri asupra lui Pitt: 

— Sunt prea puţini sfinţi care practică ceea ce predica atunci când 
vine vorba de salvarea mediului, spuse el cu răceală. Cu toţii suntem 
de vină, domnule Pitt. Cu toţii ne bucurăm de beneficiile compuşilor 
chimici, de la benzină, până la plastic, purificarea apei şi la 
conservanţii alimentari. E unul din cazurile acelea în care juriul e de 
acord în secret cu vinovatul. Nici o persoană sau organizaţie nu poate 
controla şi distruge monstrul. E un Frankenstein care se autopropagă 
şi e prea târziu ca să îl mai ucidem. g 

— Aşa că înrăutăţiţi situaţia în numele profitului. In loc de o soluţie, 
aţi creat o farsă. 

— O farsă? 

— Da, prin faptul că v-aţi încălcat promisiunea şi aţi săpat depozite 
adânci, la câţiva kilometri sub pământ, în formaţiuni geologice stabile, 
mult sub oglinzile de apă existente, zise Pitt şi se întoarse de la 
Verenne spre Massarde. Nu eşti decât un antreprenor escroc care ia 
preţuri exorbitante pe construcţii inferioare ce pun în pericol viaţa 
oamenilor. 

Massarde se înroşii la faţă, dar era un maestru al autocontrolului. 

— Pericolul că va exista o scurgere peste cincizeci sau o sută de ani 
şi care va omori câţiva cerşetori din deşert nu înseamnă mare lucru. 

— Ţie ţi-e uşor să spui asta, zise Pitt cu dispreţ, dar scurgerea are 
loc astăzi şi nomazii deşertului mor chiar în clipa asta. lar ceea ce ai 
făcut aici poate afecta toate formele de viaţă de pe Pământ. 


Riscul de a fi de vină pentru distrugerea lumii nu îi făcu nici o 
impresie lui Massarde. Dar pomenirea nomazilor pe moarte îi aminti 
de ceva. 

— Lucraţi cumva cu doctorul Frank Hopper şi cu echipa lui de 
inspecţie de la OMS? 

— Nu, eu şi Giordino lucrăm pe cont propriu. 

— Dar ştiţi de ei. 

Pitt consimţi din cap: 

— O cunosc pe biochimista din echipă, dacă asta te face fericit. 

— Doctorita Eva Rojas, zise Massarde încet, urmărind efectul 
cuvintelor sale. 

Pitt văzu capcana, dar nu avea nimic de pierdut: 

— Ai ghicit bine. 

Massarde nu îşi câştigase averea imensă la loterie. Era un maestru 
al înşelătoriilor şi al intrigilor, însă cea mai mare calitate a sa era 
perspicacitatea. 

— Am să încerc să mai ghicesc ceva. Tu ai fost cel care a salvat-o 
de asasinii generalului Kazim lângă Cairo. 

— Da, mă aflam întâmplător prin zonă. Ţi-ai ratat vocaţia, 
Massarde. Trebuia să te faci ghicitor în palmă. 

insă noutatea confruntării începuse să se tocească pentru 
Massarde. Nu era obişnuit să i se vorbească dispreţuitor. Pentru un 
om aflat la cârma unui vast imperiu financiar, pierderea timpului cu 
doi intruşi era doar o chestiune măruntă şi enervantă de care trebuiau 
să se ocupe angajaţii. 

Dădu din cap spre Verenne: 

— Discuţia noastră s-a încheiat. Aranjaţi să fie luaţi de generalul 
Kazim. 

Pe faţa de statuie a lui Verenne se aşternu, în sfârşit, un zâmbet de 
piton: 

— Cu plăcere. 

Căpitanul Brunone nu era făcut din acelaşi aluat ca Massarde sau 
Verenne. Un produs al armatei franceze, demisionase într-adevăr 
pentru un salariu de trei ori mai mare, dar încă mai păstrase puţină 
onoare. 

— Mă scuzaţi, domnule Massarde, dar nu i-aş încredința nici un 
câine turbat generalului Kazim. Oamenii ăştia poate că sunt vinovaţi 
de încălcarea proprietăţii, dar nu cred că merită să fie torturați şi 
omorâţi de nişte barbari ignoranti. 

Massarde rămase pe gânduri câteva clipe: 

— E adevărat, e adevărat, zise el ciudat de afabil. Nu ne putem 
cobori la nivelul generalului şi a măcelarilor săi, spuse el şi ochii îi 
luciră privindu-i pe Pitt şi pe Giordino. Transportaţi-i la minele de aur 
de la Tebezza. Te poţi bucura de compania doctoriţei Rojas în timp ce 


săpaţi în mină. 

— Şi ce facem cu Kazim?... N-o să se înfurie că nu s-a putut 
răzbuna pentru că i-au distrus maşina?... 

— N-are importanţă, răspunse Massarde cu o indiferenţă suverană. 
Până descoperă unde sunt, vor fi morţi. 

În Biroul Oval, preşedintele se uită la Sandecker peste masa de 
lucru. 

— De ce n-am fost informat mai devreme? 

— Mi s-a spus că aceasta e o chestiune lipsită de importanţă, ce nu 
merită să vă întrerupă programul încărcat. 

Preşedintele îşi mută privirea spre şeful său de stat major, Earl 
Willover. 

— E adevărat? 

Bărbatul chel, cu ochelari şi mustață mare, roşie, se foi în scaun şi 
se aplecă privindu-l duşmănos pe Sandecker. 

— Am expus teoria fluxului roşu în faţa comitetului ştiinţific 
naţional. Nu au fost de acord că ar fi o ameninţare mondială. 

— Atunci cum explică expansiunea incredibilă care a ajuns până în 
mijlocul Atlanticului? 

Willover se uită impasibil la preşedinte: 

— Oceanografi respectaţi sunt de părere că această expansiune e 
temporară şi că fluxul va începe curând să se împrăştie, cum s-a mai 
întâmplat în trecut. 

Willover conducea departamentul executiv, ca Horaţiu ţinând piept 
întregii armate etrusce, apărând podul spre Roma. Puţini reuşeau să 
pătrundă în Biroul Oval şi puţini scăpau de furia lui Willover dacă 
prelungeau prea mult vizita sau dacă aveau îndrăzneala să nu fie de 
acord cu preşedintele şi să îi conteste politicile. Se înţelege de la sine 
că aproape toţi membrii Congresului îl urau de moarte. 

Preşedintele cobori privirea spre fotografiile din satelit ale 
Atlanticului împrăştiate pe biroul său: 

— Mi se pare destul de clar că nu e un fenomen pe care să-l putem 
ignora. 

— Lăsat de capul lui, fluxul roşu ar dispărea în mod normal, explică 
Sandecker. Însă lângă coasta de vest a Africii e hrănit de un 
aminoacid sintetic şi de cobalt, care îi stimulează creşterea până la 
proporţii incredibile. 

Preşedintele, fost senator din Montana, părea mai în largul lui în şa 
decât la birou. Era înalt şi subţire, vorbea tărăgănat şi avea ochi 
albaştri strălucitori. Se adresa tuturor bărbaţilor cu domnule, iar 


femeilor cu doamnă. De câte ori reuşea să evadeze din Washington, 
se ducea la ferma lui, nu departe de câmpul de bătălie al lui Custer de 
pe râul Yellowstone. 

— Dacă e o ameninţare atât de serioasă pe cât spuneai, întreaga 
lume e în pericol. 

— Nu numai că e serioasă, dar probabil că am subestimat pericolul 
potenţial, zise Sandecker. Experții noştri în computere au actualizat 
rata de creştere. Dacă nu oprim expansiunea, viaţa pe Pământ se va 
stinge din cauza lipsei de oxigen din atmosferă până la sfârşitul anului 
viitor, poate şi mai curând. Oceanele vor muri înainte de venirea 
primăverii. N 

— E ridicol, pufni Willover. Imi pare rău, domnule amiral, dar ăsta e 
un caz clasic de alarmism, care se vaită că ne cade cerul în cap. 

Sandecker îi aruncă lui Willover o privire încărcată de pumnale: 

— Eu nu sunt alarmist, iar ameninţarea e foarte reală. Nu vorbim 
despre riscul distrugerii stratului de ozon şi cancerul de piele pe care îl 
va provoca peste două secole. Nu e vorba nici de răsturnări geologice 
sau de boli necunoscute, nici de vreun Armaghedon ce va cufunda 
lumea în întuneric şi nici de un meteorit ce ne va lovi planeta 
provocând cataclisme. Dacă înaintarea fluxului roşu nu e oprită cât 
mai repede, va absorbi tot oxigenul din atmosferă, provocând 
distrugerea totală a tuturor vieţuitoarelor de pe faţa Pământului. 

— Pictaţi o imagine foarte sumbră, domnule, zise preşedintele. Mi-e 
imposibil să o vizualizez. 

— Atunci daţi-mi voie să reformulez, domnule preşedinte. Dacă 
sunteţi reales, există toate şansele să nu mai ajungeţi la sfârşitul 
mandatului. Şi nici nu veţi avea un succesor, pentru că nu va mai 
avea cine să îl voteze. 

Willover nu credea nici un cuvânt: 

— Domnule amiral, ar trebui să vă puneţi un cearşaf în cap şi să 
umblaţi prin oraş cu o pancartă pe care să scrie că lumea se sfârşeşte 
la miezul nopţii. E prea exagerat să ne gândim ca omenirea va pieri 
până anul viitor pe vremea asta din cauza comportamentului sexual 
exacerbat al unor organisme microscopice. 

— Faptele vorbesc prin ele însele, zise Sandecker răbdător. 

— Termenul final pe care îl daţi pare mai mult o tactică de 
intimidare, replică Willover. Chiar dacă aveţi dreptate, savanții noştri 
au destul timp să găsească o soluţie. 

— Tocmai, că timpul e un lucru pe care nu îl avem. Daţi-mi voie să 
vă explic în termeni simpli. Imaginaţi-vă că fluxul roşu se poate dubla 
în fiecare săptămână. In cazul în care e lăsat să se întindă, va acoperi 
absolut toată suprafaţa oceanelor lumii într-o sută de săptămâni. 
Dacă istoria se repetă, guvernele lumii vor decide să nu ia în seamă 
problema până când oceanele nu vor fi acoperite pe jumătate. Doar 


atunci vor institui un program de urgenţă pentru eliminarea fluxului 
roşu. Întrebarea pe care vreau să v-o pun, domnule preşedinte şi 
dumneavoastră la fel, domnule Willover, este cât timp va mai avea 
lumea la dispoziţie ca să prevină dezastrul? 

Preşedintele schimbă o privire confuză cu Willover: 

— Habar n-am. 

— Răspunsul e că oceanele vor fi acoperite în nouăzeci şi nouă de 
săptămâni şi nu veţi mai avea decât o săptămână la dispoziţie ca să 
acţionaţi. 

Preşedintele evalua imediat situaţia dintr-o nouă perspectivă: 

— Cred că am început amândoi să vă înţelegem punctul de vedere, 
domnule amiral. 

— Fluxul roşu nu dă nici un semn că ar dispărea, continuă 
Sandecker. Acum ştim cauza, iar asta e un pas înainte. Problema 
următoare e să anihilăm contaminarea la sursă, iar apoi să căutăm un 
alt compus care va stopa sau cel puţin va împiedica expansiunea. 

— Scuzaţi-mă, domnule preşedinte, dar va trebui să ne oprim aici. 
Urmează să luaţi prânzul cu liderii majoritari şi minoritari din Senat. 

— Lasă-i să aştepte, zise preşedintele nervos. Aveţi idee de unde 
vine chestia asta, domnule amiral? 

Sandecker clătină din cap: 

— Incă nu, dar bănuiesc că se scurge printr-un curs subteran în râul 
Niger, de la centrul francez de detoxificare solară din Sahara. 

— Cum am putea să fim siguri? 

— Directorul meu de proiecte speciale şi mâna lui dreaptă se află 
chiar acum în Fortul Foureau. 

— Aşadar ţineţi legătura cu ei? 

Sandecker ezită: 

— Nu chiar. 

— Atunci de unde ştiţi? îl îmboldi Willover. 

— Fotografiile luate din satelit i-au descoperit intrând acolo la 
bordul unui tren cu deşeuri periculoase. 

— Directorul dumneavoastră de proiecte speciale, zise preşedintele 
dus pe gânduri. Nu cumva e vorba de Dirk Pitt? 

— Da, împreună cu Al Giordino. 

Preşedintele privi câteva clipe prin cameră fără să vadă, amintindu- 
şi. Apoi zâmbi: 

— Pitt e cel care ne-a salvat de ameninţarea cu bomba nucleară din 
maşină în Kaiten. 

— Chiar el. 

— E cumva de vină pentru conflictul cu marina militară din Benin 
de pe râul Niger? întrebă Willover. 

— Da, dar eu sunt de vină, zise Sandecker. Pentru că nimeni nu mi- 
a luat în seamă avertismentele şi nu am putut să obţin cooperarea 


personalului dumneavoastră sau a Pentagonului, l-am trimis pe Pitt 
împreună cu alţi doi oameni valoroşi de la NUMA în susul Nigerului, ca 
să găsească sursa compusului. 

— Ai ordonat o operaţiune neautorizată într-o ţară străină, explodă 
Willover furios. 

— Nu numai atât, am convins-o pe Hala Kamil să îmi împrumute o 
echipă tactică a ONU care să se ducă în Mali şi să îmi scoată de acolo 
cercetătorul principal împreună cu toate datele adunate. 

— Puteaţi să ne puneţi în pericol întreaga politică din Africa. 

— Nu ştiam că există aşa ceva, îi aruncă Sandecker cu ochii arzând 
de animozitate, fără să se sperie câtuşi de puţin de Willover. 

— Vă depăşiţi atribuţiile, domnule amiral. Asta ar putea avea 
repercusiuni serioase asupra carierei dumneavoastră. 

Sandecker nu era omul care să se dea în lături de la o confruntare. 

— Datoria mea este faţă de Dumnezeu, faţă de ţara mea şi 
preşedintele meu!... Willover. Tu şi cariera mea veniţi cam pe locul al 
optzeci şi şaselea. 

— Domnilor, îi întrerupse preşedintele, domnilor! N 

Incruntarea de pe fața lui era mai mult de faţadă. In secret, îi 
plăcea la nebunie să asiste la confruntări verbale între funcționari şi 
membri ai cabinetului său. 

— Nu vreau să mai văd divergențe între dumneavoastră. Sunt 
convins că ne aflăm în faţa unei realităţi sumbre şi ar fi cazul să 
lucrăm împreună ca să găsim o soluţie. 

Willover oftă exasperat: 

— Vă voi urma, bineînţeles, instrucţiunile. 

— Dacă n-o să mai strig în pustiu, zise Sandecker calm şi voi putea 
obţine sprijin ca să opresc plaga, nu veţi avea nici o problemă cu 
mine. 

— Ce ne sfătuiţi să facem? întrebă preşedintele. 

— Cercetătorii mei de la NUMA lucrează deja douăzeci şi patru de 
ore din douăzeci şi patru, căutând o substanţă care să neutralizeze 
sau să omoare fluxul roşu fără să afecteze echilibrul ecologic marin. 
Dacă Pitt reuşeşte să dovedească faptul că originea contaminării se 
află într-adevăr la Fortul Foureau, vă las pe dumneavoastră, domnule 
preşedinte, să folosiţi mijloacele care vă stau la dispoziţie ca să îl 
închideţi. 

Urmă o pauză, apoi Willover spuse încet: 

— Presupunând pentru o clipă că amiralul are dreptate, nu va fi o 
chestiune simplă să închidem în mod unilateral un centru în valoare 
de multe milioane de dolari controlat de interese de afaceri franceze 
şi aflat într-o naţiune suverană cum e Mali. 

— Vom avea de dat multe explicaţii, aprobă preşedintele, dacă aş 
ordona aviaţiei să distrugă centrul. 


— Aveţi grijă unde puneţi piciorul, domnule preşedinte, zise 
Willover. Nu văd în asta decât nisipuri mişcătoare pentru administraţia 
dumneavoastră. 

Preşedintele se uită la Sandecker: 

— Dar oamenii de ştiinţă din alte ţări? Ştiu şi ei ceva despre asta? 

— Nu toată povestea, răspunse amiralul. Nu încă. 

— Cum aţi aflat? 

— Acum douăsprezece zile, unul dintre oceanografii de la NUMA a 
observat o zonă mare de flux roşu în fotografiile luate de camerele 
noastre SeaSat şi a început să o măsoare. Uluit de viteza cu care se 
multiplică, m-a anunţat imediat. După ce am studiat atent problema, 
am luat hotărârea să nu fac nimic public până nu reuşesc să controlez 
situaţia. 

— Nu aveaţi nici un drept să vă ocupați singur de asta, se răsti 
Willover. 

Sandecker dădu din umeri: 

— Washingtonul s-a prefăcut că nu îmi aude avertismentele. N-am 
avut altă opţiune decât să lucrez pe cont propriu. 

— Ce măsuri imediate propuneţi? întrebă preşedintele. 

— Pentru moment nu putem face mare lucru decât să continuăm să 
adunăm date. Doamna secretar general Hala Kamil a fost de acord să 
convoace o şedinţă specială cu uşile închise a celor mai reputați 
oceanografi din lume, la sediul ONU din New York. M-a invitat pe mine 
să le prezint situaţia şi să înfiinţez un comitet internaţional de 
cercetători marini care să coordoneze eforturile şi informaţiile pentru 
găsirea unei soluţii. 

— Vă dau mână liberă, domnule amiral. Vă rog să îmi aduceţi la 
cunoştinţă orice apare nou, la orice oră din zi sau din noapte, zise 
preşedintele, apoi se întoarse spre Willover. Ar fi cazul să îl anunţi pe 
Doug Oates de la Departamentul de Stat şi să alertezi Consiliul de 
Securitate Naţională. Dacă Fortul Foureau se dovedeşte a fi vinovatul 
şi dacă naţiunile implicate nu vor să coopereze, va trebui să 
intervenim noi şi să distrugem locul ăla. 

Willover se ridică în picioare: 

— Domnule preşedinte, vă sfătuiesc cu tărie să aveţi răbdare. Sunt 
convins că plaga asta marină sau cum vreţi să o numiţi va dispărea 
singură, iar oamenii de ştiinţă a căror părere o respect sunt de acord 
cu mine. 

— Am încredere în sfatul amiralului Sandecker, zise preşedintele 
privindu-l fix pe Willover. De când mă aflu la Washington, nu a venit 
niciodată cu alarme false. 

— Vă mulţumesc, domnule preşedinte, zise Sandecker. Mai am o 
problemă care necesită atenţia dumneavoastră. 

— După cum v-am spus, Pitt şi ajutorul lui, Al Giordino, au penetrat 


Fortul Foureau. Dacă sunt cumva prinşi de malieni sau de gardienii 
francezi, va fi esenţial să fie recuperaţi pentru informaţiile pe care e 
posibil să le fi obţinut. 

— Vă rog, domnule preşedinte, insistă Willover, dacă ne asumăm 
riscul să trimitem forţe militare speciale sau o echipă Delta într-o 
misiune de salvare în deşert şi eşuează sau află presa, pot exista 
consecinţe urâte. 

Preşedintele dădu din cap gânditor: N 

— Sunt de acord cu Earl în chestia asta. Imi pare rău, domnule 
amiral, dar va trebui să găsim o altă soluție să vă salvăm oamenii. 

— Spuneaţi că o echipă ONU v-a scos din Mali omul care a strâns 
datele despre contaminarea de pe râul Niger? întrebă Willover. 

— Hala Kamil ne-a ajutat foarte mult şi a ordonat echipei tactice 
ONU de intervenție rapidă să îndeplinească misiunea. 

— Atunci va trebui s-o convingeti să îi folosească din nou în cazul în 
care Pitt şi Giordino sunt prinşi. 

— Dumnezeu ştie că aş fi crucificat, zise preşedintele, dacă trimit 
trupe americane care să umple deşertul cu cadavre de francezi. 

Pe faţa lui Sandecker se citea dezamăgirea: 

— Mă îndoiesc că o să o pot convinge să îi mai trimită încă odată. 

— O să o rog chiar eu, promise preşedintele. 

Sandecker oftă obosit. Consecințele îngrozitoare ale fluxului roşu 
nu fuseseră încă înţelese pe deplin. Misiunea lui devenea din ce în ce 
mai grea şi mai frustrată cu fiecare oră care trecea. Se ridică şi îi privi 
pe preşedinte şi pe Willover. Vocea lui deveni la fel de rece ca 
gheţurile arctice: 

— Pregătiţi-vă pentru ce e mai rău, pentru că, dacă nu putem opri 
fluxul roşu înainte să ajungă în nordul Atlanticului şi reuşeşte să se 
întindă în Pacific şi în Oceanul Indian, extincţia noastră va fi o 
certitudine. 

Apoi se întoarse şi ieşi în tăcere din încăpere. 


Tom Greenwald stătea în biroul său şi mărea pe computer imaginile 
primite de la un satelit-spion Pyramider. Prin comandă de la sol, îi 
mutase puţin orbita ca să treacă pe deasupra porțiunii din Sahara 
unde reuşise să distingă maşina şi siluetele lui Pitt şi Giordino pe 
fotografiile de la GeoSat. Nu ceruse permisiunea superiorilor săi, dar 
câtă vreme trimitea satelitul la timp înapoi pe orbită deasupra 
războiului civil din Ucraina, nimeni nu avea să ştie nimic. Pe lângă 
asta, luptele se potoliseră şi nu mai existau decât câteva ambuscade 
rebele şi numai vicepreşedintele părea să mai găsească imaginile 
luate de satelitul-spion interesante. Cei din consiliul de securitate 
naţională al preşedintelui erau preocupaţi de alte chestiuni, cum ar fi 
rezervele secrete de arme nucleare din Japonia. 


Greenwald încălcase ordinele din pură curiozitate. Voia să 
examineze imagini mai clare cu cei doi bărbaţi pe care îi descoperise 
mai devreme urcând într-un tren ca să intre în Fort. Cu ajutorul 
satelitului Pyramider putea face acum o identificare mai clară. Insă 
ceea ce văzu îi arătă că evenimentele luaseră o întorsătură tragică. 

Imaginile cu cei doi bărbaţi urcați sub escortă într-un elicopter erau 
uluitoare. Greenwald le putu compara cu uşurinţă cu fotografiile 
pentru identificare pe care i le dăduse Chip Webster din dosarele 
NUMA. Fotografiile luate de la sute de kilometri din spaţiu arătau clar 
că Pitt şi Giordino fuseseră capturați. 

Plecă din faţa monitorului şi se duse la birou, unde formă un număr. 
După ce telefonul de la celălalt capăt al liniei sună de două ori, 
răspunse Chip Webster de la sediul NUMA. 

— Alo. 

— Chip? Sunt Tom Greenwald. 

— Ce ai pentru mine, Tom? 

— Veşti proaste. Oamenii tăi au fost capturati. 

— Nu asta voiam să aud, zise Webster. La naiba! 

— Am imagini excelente cu ei urcați într-un elicopter, în lanţuri şi 
înconjurați de o duzină de gardieni înarmaţi. 

— Ai reuşit să determini încotro se îndreaptă elicopterul? întrebă 
Webster. 

— Satelitul meu a ieşit din raza vizuală la un minut după ce 
elicopterul a decolat. Părerea mea e că a luat-o spre nord-est. 

— Mai adânc în deşert? 

— Aşa se pare, răspunse Greenwald. Pilotul ar fi putut să vireze 
într-o direcţie diferită, dar n-am de unde să ştiu. 

— Amiralul Sandecker n-o să fie prea încântat. 

— O să mă ocup în continuare de asta, zise Greenwald. Dacă aflu 
ceva nou, te sun imediat. 

— Mulţumesc, Tom. Îţi rămân îndatorat. 

Greenwald închise şi rămase cu privirea la imaginea de pe monitor. 

— Bieţii de ei, mormăi el. N-aş vrea să fiu în pielea lor! 

Comitetul de întâmpinare de la Tebezza rămase acasă. Se părea că 
Pitt şi Giordino nu meritau să fie primiţi cu fast de demnitarii locali. 
Doi tuaregji îi priviră în tăcere din spatele armelor automate, iar un al 
treilea le prinse cătuşe cu lanţuri de oţel în jurul mâinilor şi gleznelor. 
Lanţurile şi cătuşele erau uzate, indicând că fuseseră folosite pentru 
mai multe persoane. 

Fură împinşi fără menajamente în partea din spate a unui camion 


Renault. Unul dintre tuaregi conducea, iar ceilalţi doi urcară în spate, 
îşi puseră armele pe genunchi şi îşi fixară ochii asupra prizonierilor 
prin tăieturile din turbanele lor /itham. 

Pitt nu le dădu atenţie gardienilor în timp ce motorul porni şi 
camionul pleca de pe câmpul de aterizare. Elicopterul care îi adusese 
de la Fortul Foureau se ridică repede în căldura de furnal şi porni 
înapoi. Pitt deja cântărea şansele de evadare. Ochii lui observau atent 
peisajul înconjurător. Nu existau nici garduri, nici gherete pentru 
paznici. Orice încercare de a străbate patru sute de kilometri de 
deşert cu lanţuri la glezne făcea orice obstacole de securitate total 
inutile. Evadarea părea imposibilă, dar înlătura imediat orice gânduri 
descurajatoare. Şansele de scăpare erau slabe, dar nu lipseau cu 
desăvârşire. 

Se aflau într-o zonă de deşert pur, fără nici un fel de vegetaţie. 
Dune joase maronii se înălţau ca nişte negi cât vedeai cu ochii, 
despărțite de văi mici cu nisip de un alb strălucitor. Doar spre vest se 
ridică un platou înalt de piatră deasupra suprafeţei deşertului. Era un 
ţinut perfid, dar avea totuşi o frumuseţe greu de descris. li aminti lui 
Pitt de una dintre scenele din vechiul film Cântec în deşert. 

işi rezemă capul de marginea camionului şi privi în faţă. Drumul, 
dacă putea fi numit astfel, consta doar din făgaşe de roţi ce duceau 
spre platou. Nu există nici o clădire pe pământul arid şi nici un fel de 
utilaje sau de vehicule. Nici urmă de săpături după minereu. Începu să 
se întrebe dacă operaţiunile miniere de la Tebezza nu erau cumva un 
mit. 

Peste douăzeci de minute camionul încetini, apoi viră într-o viroagă 
îngustă tăiată în platou. Nisipul era atât de moale acolo, încât 
prizonierii şi gardienii trebuiră să coboare şi să împingă camionul spre 
pământ mai tare. După aproape un kilometru, şoferul intră într-o 
peşteră înaltă doar cât să poată trece camionul. Apoi pătrunse într-o 
galerie lungă săpată în piatră. 

Camionul opri în faţa unui tunel luminat puternic. Gardienii săriră 
din maşină. Dând ascultare îndemnurilor tăcute făcute cu ţevile 
armelor, Pitt şi Giordino coborâră greoi din cauza lanțurilor. Gardienii 
le făcură semn să intre în tunel şi o luară într-acolo târşâindu-şi 
picioarele, mulţumiţi să scape de soare şi să intre în atmosfera 
subterană răcoroasă. 

Galeria se îngustă devenind un coridor cu pereţii canelaţi şi 
podeaua acoperită cu gresie. Fură duşi prin faţa mai multor 
deschizături arcuite tăiate în piatră, prevăzute cu uşi vechi sculptate. 
Gardienii se opriră în faţa unor uşi mari duble de la capătul 
coridorului, le deschiseră şi îi împinseră înăuntru. Amândoi fură 
surprinşi să se trezească pe un covor albastru, într-o cameră de 
primire la fel de luxoasă ca a oricărui birou de pe Fifth Avenue, New 


York. Pereţii erau zugrăviți într-un albastru stins ca să se potrivească 
cu mocheta şi erau decoraţi cu fotografii cu răsărituri şi apusuri în 
deşert care îţi tăiau respiraţia. Incăperea era luminată de lămpi înalte 
din crom, cu abajururi de un cenușiu cald. 

In mijlocul încăperii se afla un birou din lemn de salcâm cu canapea 
şi fotolii din piele gri. In colţurile din spate, păzind parcă uşa spre un 
sanctuar, stăteau două statui de bronz reprezentând doi tuaregi, 
bărbat şi femeie, cu ţinute mândre. Aerul era răcoros, dar fără 
umezeală. Pitt era sigur că detectase o aromă de flori de portocal. 

La birou stătea o femeie frumoasă, cu ochi luminoşi violet-cenuşiu 
şi păr lung negru ce îi ajungea mai jos de talie în spatele spătarului 
scaunului. Avea trăsături mediteraneene, dar Pitt nu reuşi să îşi dea 
seama de ce naţionalitate era. Ridică ochii şi îi studie pe amândoi o 
clipă cu nonşalanţă, de parcă se uită la doi agenţi de vânzări. Apoi se 
ridică dând la iveală un trup cu forme de amforă înfăşurat într-un 
veşmânt ca un sarii indian, deschise uşa dintre sculpturi şi întinse 
mâna invitându-i cu un gest să intre. 

Păşiră într-o cameră mare cu tavanul boltit şi pereţii plini de rafturi 
cu cărţi săpate în piatră solidă. Intreaga cameră era ca o sculptură 
gigantică, şlefuită pe măsură ce era excavată. Un birou uriaş de forma 
unei potcoave se ridica din piatră de parcă era una cu podeaua, 
acoperit cu diagrame inginereşti şi alte hârtii. In faţa biroului se aflau 
două bănci lungi din piatră, separate de o măsuţă de cafea cu 
sculpturi complicate, în afară de cărţi şi de coşul pentru hârtii, 
singurul obiect ce nu era săpat în piatră era un model de lemn la 
scară al unei galerii de mină susţinut cu bârne de lemn şi aşezat într- 
un colţ al neobişnuitei încăperi. 

Un bărbat extrem de înalt stătea în colţul opus, absorbit de o carte 
pe care o scosese de pe raft. Era îmbrăcat în roba stacojie a 
nomazilor, cu un /itham alb înfăşurat pe cap. De sub robă îi ieşeau 
nişte cizme de cow-boy din piele de şarpe care nu se potriveau cu 
restul. Pitt şi Giordino stătură acolo câteva momente bune până ce 
bărbatul se întoarse şi le aruncă o privire scurtă. Apoi ochii i se 
întoarseră din nou la paginile cărţii, de parcă vizitatorii se întorseseră 
şi plecaseră. 

— Aveţi un loc frumos aici, deschise Giordino discuţia tare, cu 
vocea răsunându-i pe pereţii de piatră. Cred că v-a costat o grămadă 
de bani. 

— Nu v-ar strica nişte ferestre, remarcă Pitt privind rafturile de 
cărţi, apoi uitându-se în sus. Un luminator cu vitralii ar mai lumina un 
pic pe-aici. 

O'Bannion, băgând cartea între alte două volume, îi privi mirat şi 
curios: 

— Ar trebui să se sape o sută douăzeci de metri în roca dură ca să 


se ajungă la suprafaţă. Nu merită cheltuiala. Am treburi mult mai 
folositoare pentru lucrătorii mei. 

— Vreţi să spuneţi pentru sclavi, zise Pitt. 

O'Bannion ridică uşor din umeri: 

— Sclavi, lucrători, prizonieri înseamnă acelaşi lucru la Tebezza. 

Puse cartea înapoi pe raft şi se apropie de ei. Pitt nu se mai aflase 
niciodată în prezenţa unui om mai înalt ca el cu două capete. Fu 
nevoit să îşi dea capul pe spate ca să-l privească în ochi pe 
capturatorul lor: 

— lar noi suntem ultimul supliment la armata dumneavoastră de 
trântori. 

— După cum domnul Massarde v-a informat fără îndoială, săpatul în 
mină e o opţiune mai puţin dureroasă decât să fiţi torturați de 
criminalii generalului Kazim. Ar trebui să fiţi recunoscători. 

— Bănuiesc că nu există nici o şansă de eliberare condiţionată, 
domnule... 

— Numele meu e Selig O'Bannion. Eu conduc lucrările miniere. Şi 
nu, nu există eliberare condiţionată. O dată ce intraţi în puţurile minei, 
nu veţi mai ieşi niciodată. 

— Nici măcar ca să fim înmormântați? întrebă Giordino cu o urmă 
de teamă. 

— Avem un cavou subteran pentru cei care sucombă, răspunse 
O'Bannion. 

— Eşti la fel de criminal ca şi Kazim, zise Pitt. Poate chiar mai rău. 

— Am citit despre aventurile dumitale subacvatice, domnule Pitt, 
zise O'Bannion nebăgând în seamă insulta lui Pitt. Va fi plăcut să am 
pe cineva cu un intelect la acelaşi nivel cu al meu. Rapoartele 
dumitale despre mineritul la mare adâncime m-au interesat în mod 
deosebit. Va trebui să luăm cina împreună din când în când ca să îmi 
vorbeşti despre operaţiunile dumitale de inginerie subacvatică. 

Pe faţa lui Pitt apăru o expresie de gheaţă: 

— Privilegii atât de curând după încarcerare? Nu, mulţumesc, prefer 
să iau masa cu o cămilă. 

Colţurile gurii lui O'Bannion se lăsară în jos: 

— Cum doreşti, domnule Pitt. Poate că o să te răzgândeşti după 
câteva zile de lucru sub comanda Melikăi. 

— A cui? 

— Supraveghetoarea mea. O femeie extrem de crudă. Voi doi aveţi 
o bună condiţie fizică. Aşa că aş estima că la următoarea noastră 
întâlnire vă veţi fi transformat în două insecte supuse. 

— O femeie? întrebă Giordino curios. 

— Cum n-aţi mai întâlnit alta. 

Pitt nu spuse nimic. Lumea ştia despre faimoasele mine de sare din 
Sahara. Deveniseră deja un sinonim pentru exploatare şi pentru 


muncitorii prost plătiţi. Dar o mină de aur în care lucrau sclavi era o 
chestie nouă. Fără îndoială că generalul Kazim îşi avea mâinile băgate 
în profituri, dar operaţiunea mirosea mai mult ca o altă întreprindere a 
lui Yves Massarde. Un centru de detoxificare cvasisolară, o mină de 
aur şi Dumnezeu mai ştia ce. Jocul avea o miză mare şi se întindea în 
toate direcţiile ca tentaculele unei caracatiţe, un joc internaţional în 
care nu părea a fi vorba numai despre bani, ci despre o putere 
incredibilă. 

O'Bannion se duse la birou şi apăsă un buton de pe o consolă mică. 
Uşa se deschise şi apărură doi gardieni care se opriră în spatele lui 
Pitt şi al lui Giordino. Giordino îi aruncă o privire lui Pitt căutând un 
semn, o mişcare a capului sau a ochilor care să dea tonul unui atac 
coordonat asupra gardienilor. Giordino ar fi atacat şi un rinocer fără să 
ezite, la îndemnul lui Pitt. Dar Pitt rămase ţeapăn, de parcă cătuşele 
de la glezne şi mâini îi slăbiseră instinctul de supravieţuire. Mai presus 
de toate, trebuia să se concentreze asupra găsirii unei modalităţi ca 
să îl pună la curent pe Sandecker cu secretul Fortului Foureau, chiar 
cu preţul vieţii. 

— Aş vrea să ştiu pentru cine lucrez, zise Pitt. 

— Cum, nu ştiţi? întrebă O'Bannion sec. 

— Pentru Massarde şi pentru amicul lui, Kazim? 

— Doi din trei. Nu e rău. 

— Cine e al treilea? 

— Eu, bineînţeles, zise O'Bannion răbdător. Un aranjament extrem 
de satisfăcător. Massarde Entreprises ne asigura echipamentul şi se 
ocupă de vânzarea aurului. Kazim ne asigură forţa de muncă, iar eu 
conduc operaţiunile de minerit şi de extragere a minereului, un lucru 
corect dat fiind că eu am descoperit filonul de aur. 

— Ce procentaj primeşte poporul malian? 

— Nici unul, desigur, răspunse O'Bannion impasibil. Ce să facă o 
naţiune de cerşetori cu astfel de bogății? Să le risipească sau să le fie 
luate de oameni de afaceri străini abili, care ştiu exact cum să profite 
de popoarele sărace? Nu, domnule Pitt, săracii e bine să rămână 
săraci. 

— Le-ai expus şi lor filosofia dumitale? 

O'Bannion părea plictisit: 

— In ce lume neinteresantă am trăi dacă am fi cu toţii bogaţi. 

— Câţi oameni mor aici într-un an? întrebă Pitt direct. 

— Numărul variază. Uneori două sute, alteori trei, depinde de 
epidemiile care apar şi de accidentele din mină. Nu prea îi număr. 

— Mă mir că nu face nimeni grevă, zise Giordino. 

— Cine nu munceşte, nu mănâncă, dădu O'Bannion din umeri. lar 
Melika reuşeşte să îi pună la treabă, biciuindu-i la sânge pe instigatori. 

— Eu habar n-am să lucrez cu lopata şi cu târnăcopul, îl anunţă 


Giordino. 

— O să devii repede expert. Dacă nu sapi dacă faci scandal, vei fi 
mutat la secţia de extracţii, zise O'Bannion şi se opri să se uite la 
ceas. Mai aveţi încă timp să lucraţi o tură de cincisprezece ore. 

— Nu am mâncat nimic de ieri, se plânse Pitt. 

— Şi nici azi nu veţi mânca, spuse O'Bannion, dădu din cap spre 
gardieni şi se întoarse spre rafturile de cărţi. Luaţi-i! 

Gardienii îi împinseră afară. In afară de recepţioneră şi de doi 
bărbaţi în salopete cafenii, cu căşti prevăzute cu lămpi de mineri, 
vorbind în franceză şi examinând cu lupa o bucată de minereu, nu mai 
văzură pe nimeni până ajunseră la un lift cu podeaua mochetată şi 
pereţi din crom. Se deschiseră uşile şi liftierul, un tuareg, le făcu semn 
să intre. Uşile se închiseră şi liftul începu să coboare, uruitul motorului 
lovindu-se de pereţii puţului. 

Liftul cobora repede, iar drumul părea să nu se mai sfârşească. 
Treceau pe lângă caverne negre, deschizăturile lor circulare marcând 
intrările în galerii. Pitt calculă că merseseră mai mult de un kilometru, 
când liftul începu să încetinească şi în cele din urmă se opri. Liftierul 
deschise uşile spre un puț îngust orizontal. Cei doi gardieni îi 
escortară la o poartă grea din fier. Unul dintre ei scoase un inel de 
chei de sub robă, alese o cheie şi descuie. Dincolo era un puț mult mai 
lat, cu şine înguste pe podea. Gardienii închiseră uşa şi îi lăsară acolo. 

Din obişnuinţă, Giordino verifica uşa. Avea cam cinci centimetri 
grosime şi nici o clanţă pe partea interioară, doar gaura cheii. 

— Nu vom putea folosi ieşirea aceasta decât dacă furăm o cheie. 

— Nu e pentru servitori, zise Pitt. Doar pentru O'Bannion şi ai lui. 

— Atunci va trebui să găsim o altă cale. E clar că scot minereul 
printr-un alt puț vertical. 

Pitt privi uşa meditativ: 

— Nu pot accepta asta. Ori cu liftul personalului executiv ori deloc. 

Giordino nu apucă să îi răspundă că se auzi zumzetul unui motor 
electric şi păcănitul unor roţi metalice pe şine, venind dinspre celălalt 
capăt al puţului. Apăru o locomotivă mică propulsată de un generator, 
trăgând un şir lung de vagonete de minereu goale, care încetini şi 
apoi opri. O femeie neagră cobori de pe locul mecanicului şi se aşeză 
în faţa celor doi bărbaţi. 

Pitt nu mai văzuse niciodată o femeie al cărei corp să fie pe atât de 
lat pe cât era de înalt. Era, decise el, cea mai urâtă femeie pe care o 
văzuse în viaţa lui. S-ar fi potrivit ca gargui, gândi el, pe streaşina unei 
catedrale medievale. Ţinea un bici lung de piele ce părea o prelungire 
a mâinii. Fără nici un cuvânt, veni în faţa lui Pitt. 

— Sunt Melika, supraveghetoarea minei. Ordinele mele trebuie 
ascultate şi niciodată comentate. Aţi înţeles? 

Pitt zâmbi: 


— E o experienţă nouă să primim ordine de la cineva care seamănă 
cu o broască râioasă obeză. N 

Văzu biciul şuierând prin aer, dar prea târziu ca să se ferească. Il 
lovi în partea de sus a feței şi văzu stele verzi. Se împletici şi se 
rezemă de o bârnă de susţinere. Lovitura fusese atât de puternică, 
încât fu aproape de a-şi pierde cunoştinţa. 

— Toată lumea dă în mine azi!... se plânse Pitt cu glasul răguşit de 
durere. 

— O scurtă lecţie de disciplină, se răsti femeia. 

Apoi, cu o mişcare ca fulgerul, incredibilă pentru cineva cu 
greutatea ei, întoarse cravaşa spre capul lui Giordino. Dar nu fu destul 
de rapidă. Spre deosebire de Pitt, Giordino fusese avertizat. li prinse 
mâna într-o strânsoare de fier, oprind-o în aer. Incet, ca într-o probă a 
voinţelor, cele două braţe tremurară şi muşchii li se încordară. 

Melika avea o forţă de taur. Nu îşi imaginase niciodată că vreun 
bărbat ar putea să o strângă atât de tare. Ochii i se măriră de 
surpriză, apoi de neîncredere şi în final de furie. Cu cealaltă mână, 
Giordino îi smulse biciul cum ai lua un băț din gura unui câine care 
mârâie şi îl aruncă într-un vagonet. 

— Jigodie împuţită, şuieră ea. O să suferi pentru asta. 

Giordino îşi ţuguie buzele şi îi trimise un sărut. 

— Relaţiile de dragoste şi ură sunt cele mai bune. 

Aroganţa îl costă. Nu îi văzu ochii mişcându-i-se rapid şi piciorul 
ridicându-se de pe pământ. Genunchiul ei îl izbi cu putere în vintre. 
Degetele lui Giordino se desfăcură de pe încheietura ei, căzu în 
genunchi şi apoi într-o parte, zvârcolindu-se de durere. 

Melika scoase un zâmbet satanic: 

— Dobitocilor, v-aţi condamnat singuri la un iad pe care nici nu vi-l 
puteţi imagina. ă 

Nu mai pierdu timpul cu discuţiile. Işi recuperă biciul şi arătă cu el 
spre un vagonet gol, spunând un singur cuvânt: 

— Urcaţi. 

Cinci minute mai târziu, trenul cu vagonete opri, apoi dădu înapoi 
într-un puț. Becurile prinse pe bârne aruncau umbre în întuneric. 
Părea un abataj nou. Peste zgomotul trenului se auzeau voci de 
bărbaţi şi în următoarea clipă trecură de o cotitură şi le văzură 
luminile căştilor. Erau mânaţi de la spate de paznici tuaregi cu bice şi 
arme şi cântau monoton cu voci obosite şi răguşite. Erau cu toţii 
africani, unii din triburile din sud, alţii oameni ai deşertului. Până şi 
zombi din filmele de groază vechi arătau mai bine decât acele biete 
trenţe umane. Se mişcau încet, târşâindu-şi picioarele. Majoritatea 
erau îmbrăcaţi în cămăşi zdrenţuite. Trupurile le erau acoperite de 
sudoare şi de praf. Privirile sticloase şi coastele care le ieşeau prin 
piele stăteau mărturie că erau înfometați. Toţi aveau urme cicatrizate 


de bici, câtorva le lipseau degete, iar alţi câţiva aveau bandaje 
murdare în jurul cioturilor de unde le lipseau mâinile. Cântecul lor slab 
se stinse, ca şi luminile de pe căşti, când dispărură după următoarea 
cotitură. 

Şinele se terminau în faţa unei grămezi de pietre ce fuseseră 
dinamitate de echipele care lucrau cu explozibili, pe lângă care 
trecuseră în puț. Melika desfăcu locomotiva. 

— Afară! le ordonă. 

Pitt îl ajută pe Giordino să sară peste marginea rotundă a 
vagonetelor şi îl susţinu în timp ce rămaseră în picioare, privind-o 
feroce pe supraveghetoarea de sclavi cât un butoi. 

Buzele ei imense se întinseră într-un rânjet crud: 

— O să arătaţi şi voi în curând ca scursurile alea. 

— Ar trebui să le dai vitamine şi mănuşi din oţel, zise Giordino 
îndreptându-se brusc de spate, cu faţa palidă de durere. 

Melika ridică biciul şi îl lovi peste piept. Giordino nici nu clipi. 
Indivizii ăştia nu sunt încă domesticiţi, gândi ea. Dar nu avea să Îi ia 
mai mult de câteva zile ca să îi aducă în stadiul de animale. 

— Echipa care dinamitează mai are şi accidente, zise ea practică. 
Membrele pierdute sunt un specific al meseriei. 

— Aminteşte-mi să nu mă ofer voluntar, mormăi Pitt. 

— Incărcaţi bolovanii în vagonete. Când terminaţi, veţi putea 
mânca şi dormi. Un gardian îşi va face rondul prin surprindere. Dacă 
vă găseşte dormind, veţi face schimburi suplimentare. 

Pitt şovăi. Pe vârful limbii îi stătea o întrebare. Dar nu o rosti. Era 
timpul să o lase mai moale. El şi Giordino se uitară la tonele de 
minereu îngrămădite în capătul puţului, apoi unul la altul. Părea o 
treabă imposibil de realizat în mai puţin de patruzeci şi opt de ore de 
doi oameni legaţi cu lanţuri. 

Melika urcă în locomotiva electrică şi arătă cu capul camera de luat 
vederi montată pe o bârnă transversală. 

— Nu vă pierdeţi timpul căutând mijloace de evadare. Sunteţi 
supravegheați continuu. Doar doi oameni au reuşit să evadeze din 
mină. Oasele lor au fost găsite de nomazi. 

Scoase un chicotit de vrăjitoare şi dispăru. Priviră până când nu o 
mai văzură şi toate sunetele încetară. Apoi Giordino ridică mâinile şi le 
lăsă să cadă pe lângă el. 

— Cred că am păţit-o, murmură el numărând abătut treizeci şi cinci 
de vagonete goale. 

Pitt îşi ridică lanţul prins între cătuşele de la mâini şi de la glezne şi 
şontâcăi spre o grămadă mare de bârne ce aşteptau să sprijine 
tunelul pe măsură ce era excavat. Măsură cu pasul o bârnă, apoi făcu 
acelaşi lucru cu un vagonet. Pe urmă dădu din cap. 

— O să terminăm treaba în şase ore. 


Giordino îi aruncă o privire acră: 

— Dacă chiar crezi asta, poate că ar trebui să te înscrii la un curs 
de fizică elementară. 

— E un mic truc pe care l-am învăţat la cules de zmeură într-o vară, 
la liceu, zise Pitt scurt. 

— Sper să putem păcăli camera de supraveghere, gemu Giordino. 

Pitt rânjii insidios: 

— Priveşte şi ia aminte! 

Paznicii veneau şi plecau într-adevăr pe neanunţate, cum 
promisese Melika. Nu stăteau mai mult de un minut, convingându-se 
că cei doi prizonieri încărcau cu spor vagonetele, de parcă încercau să 
stabilească vreun record. În şase ore şi jumătate, toate cele treizeci şi 
cinci de vagonete erau pline vârf cu minereu. 

Giordino se aşeză pe pământ, cu spatele de bârne. 

— Te speteşti muncind şi cu ce te alegi? zise el. 

— Cu nimic în afară de oboseală şi oase rupte, răspunse Pitt. 

— Aşadar aşa culegeai tu zmeura. 

Pitt se aşeză lângă Giordino şi zâmbi: 

— Intr-o vară, am făcut o excursie prin ţară cu un amic de şcoală şi 
ne-am oprit la o fermă din Oregon care angaja culegători de zmeură. 
Credeam că o să câştigăm uşor nişte bani de benzină aşa şi ne-am 
prezentat. Plăteau cincizeci de cenți pe ladă în care, din câte îmi 
amintesc, încăpeau opt cutii mai mici. Ceea ce nu ştiam era că 
zmeura e mult mai mică şi mai moale decât căpşunile. Culegeam cu 
toată viteza şi tot ne lua o veşnicie să umplem o ladă. 

— Aşa că le-aţi umplut cu pământ şi aţi pus zmeura deasupra. 

Pitt izbucni în râs: 

— Chiar şi aşa, nu scoteam decât vreo treizeci şi şase de cenți pe 
oră. 

— Ce crezi că se va întâmpla când bătrâna căţea va descoperi că 
am umplut vagonetele cu scânduri şi am pus doar câţiva bolovani 
deasupra ca să pară pline? 

— Nu o să fie prea încântată. 

— A fost o idee bună să arunci câteva mâini de praf în camera TV 
ca să estompeze imaginea. Paznicii nu s-au prins. 

— Cel puţin mica noastră şmecherie o să ne ajute să mai rezistăm 
puţin fără să ne epuizăm rezervele. 

— Mi-e aşa de sete, că aş putea să beau praf. 

— Dacă nu bem nişte apă cât mai curând, n-o să mai fim în stare 
de nimic. 


Giordino îşi privi lanţurile cătuşelor, apoi se uită la şinele pe care 
circulau vagonetele. 

— Mă întreb dacă ne putem tăia lanţurile punându-le pe şină şi 
lăsând un vagonet să treacă peste ele. 

— M-am gândit la asta cum cinci ore, zise Pitt. Lanţurile sunt prea 
groase. Ar fi nevoie de o locomotivă diesel Union Pacific ca să le 
zdrobească. 

— Urăsc indivizii care îţi strică cheful, mormăi Giordino. 

Pitt ridică alene o bucată de minereu şi o studie la lumina becurilor 
de sus: 

— Nu sunt geolog, dar aş zice că ăsta e cuarţ aurifer. După 
granulaţiile şi solzii din piatră, vine dintr-un filon destul de bogat. 

— Probabil că Massarde îşi foloseşte partea ca să îşi mărească 
imperiul sordid. 

Pitt clătină din cap: 

— Nu, pentru că nu i-ar conveni să aibă probleme cu fiscul. Pun 
pariu că nici nu transformă aurul în bani, ci ascunde lingourile pe 
undeva. Fiind francez, bănuiala mea e că le duce undeva prin insule. 

— În Tahiti? 

— În Bora Bora sau Mooreau. Doar Massarde şi lacheul lui, Verenne, 
ştiu exact unde. 

— Dacă scăpăm de aici, poate am putea să plecăm în căutare de 
comori în Mările Sudului... 

Brusc, Pitt se ridică şi duse un deget la gură: 

— Vine un paznic, anunţă el. 

Giordino ciuli urechea şi privi în josul puţului. Dar paznicul nu se 
zărea încă. 

— A fost o treabă deşteaptă din partea ta să împrăştii pietriş după 
cotitură. Aşa auzim scârţâitul paşilor paznicilor înainte să apară. 

— Hai să ne facem că muncim. 

Săriră în picioare şi se apucară grăbiţi să pună minereu în 
vagonetele deja pline. De după cotitură apăru un gardian tuareg şi îi 
privi un minut. Când se întoarse să plece, Pitt îl strigă: 

— Hei, prietene, noi am terminat. Vezi? Sunt toate pline. E timpul 
să tragem obloanele. 

— Şi să ne daţi mâncare şi apă, se băgă şi Giordino. 

Ochii paznicului îl măsurară pe Pitt, apoi se uitară la lungul şir de 
vagonete. Bănuitor, se plimbă de la un capăt la altul al trenului şi apoi 
încă odată. Privi grămada mare de minereu rămasă şi se scarpină în 
cap prin /itham. Apoi dădu din umeri şi le făcu semn cu arma 
automată să o ia spre ieşirea din puț. 

— Nu prea se omoară cu conversaţia pe aici, mormăi Giordino. 

— Asta îi face greu de mituit. 

Ajunseră în tunelul principal şi urmară şinele înguste în susul unei 


pante lungi săpate în măruntaiele platoului. Apăru un tren de minereu 
cu un gardian care conducea locomotiva şi trebuiră să se aşeze cu 
spatele la zid ca să îl lase să treacă. Mai merseră puţin şi ajunseră 
într-o cavernă scobită, unde şinele venind din celelalte puțuri se 
întâlneau în faţa unui lift mare în care încăpeau patru vagonete de 
minereu dintr-odată. 

— Unde duc minereul? întrebă Giordino. 

— Probabil că la un nivel superior, unde îl macină până îl fac 
pulbere, iar după aceea extrag aurul şi îl rafinează. 

Gardianul îi conduse la o poartă masivă de fier montată pe 
balamale la fel de masive şi cântărind în jur de o jumătate de tonă. Nu 
era proiectată să ţină găini înăuntru. De partea cealaltă aşteptau alţi 
doi tuaregi. Dădură din cap şi făcură uz de toată forţa pe care o aveau 
ca să deschidă poarta, apoi le făcură semn în tăcere lui Pitt şi Giordino 
să treacă în partea cealaltă. Unul dintre ei le întinse căni de tablă 
murdare pline pe jumătate cu apă maronie. 

Pitt se uită în cană, apoi la gardian. 

— Cât spirit creativ, apă garnisită cu vomă de liliac. 

Gardianul nu înţelese cuvintele, dar văzu privirea sălbatică din ochii 
lui Pitt. li smulse cana, aruncă apa pe jos şi îi dădu un şut lui Pitt, 
împingându-l în încăpere. 

— Să te înveţi minte să nu mai cauţi calul de dar la dinţi, zise 
Giordino zâmbind larg şi golindu-şi şi el cana pe jos. 

Noua lor locuinţă avea zece metri în lăţime şi treizeci în lungime şi 
era luminată de patru becuri micuţe. Pe toată lungimea ambilor pereţi 
erau aşezate patru nivele de priciuri. Carcera subterană nu dispunea 
de nici un fel de ventilaţie, iar duhoarea oamenilor înghesuiți acolo 
era oribilă. Singurele instalaţii sanitare erau câteva găuri săpate în 
piatră de-a lungul zidului din spate. In centru se aflau două mese lungi 
cu bănci rudimentare din lemn. Pitt estimă că erau mai mult de trei 
sute de fiinţe umane îngrămădite în locul acela greţos. 

Trupurile mototolite de pe priciurile din apropiere păreau cufundate 
în comă. Feţele lor erau lipsite de orice expresie. In jurul mesei 
stăteau îndesaţi vreo douăzeci de oameni mâncând cu mâinile dintr- 
un vas comun, ca nişte viermi flămânzi. Nici unul nu părea speriat sau 
îngrijorat - depăşiseră de mult faza în care mai simțeau ceva; erau 
doar traşi la faţă şi aveau ochii duşi în fundul capului din cauza lipsei 
mâncării şi a epuizării. Se mişcau mecanic ca nişte cadavre vii, privind 
cu ochii morţi ce reflectau înfrângerea şi supunerea totală. Nimeni nu 
le aruncă nici măcar o privire lui Pitt şi lui Giordino care îşi făceau 
drum prin acel ocean de mizerie umană. 

— Nu e chiar o atmosferă de carnaval, murmură Giordino. 

— Principiile umanitare nu înseamnă nimic aici, zise Pitt dezgustat. 
E mult mai rău decât mi-am imaginat. 


— Mult mai rău, încuviinţă Giordino ducându-şi mâna la nas într-un 
efort zadarnic de a se lupta cu mirosul. Gaura neagră din Calcutta nu 
e nimic pe lângă groapa asta mizerabilă. 

— Ai chef să mănânci ceva? 

Giordino se strâmbă când se uită la lăturile rămase pe marginile 
vasului: 

— Tocmai mi-a pierit apetitul. 

Aerul de nerespirat şi lipsa ventilaţiei din carceră ridică umiditatea 
şi căldura emanată de trupurile înghesuite până la un nivel aproape 
de nesuportat. Dar Pitt simţi brusc că îngheaţă, ca şi cum ar fi păşit pe 
un aisberg. O clipă, toată sfidarea şi furia îl părăsiră, iar oroarea şi 
suferinţa din jur părură să se dizolve şi să dispară când recunoscu o 
siluetă aplecată deasupra unui prici din josul peretelui din dreapta. Se 
repezi acolo şi îngenunche lângă o femeie care îngrijea un copil 
bolnav. 

— Eva, şopti el cu blândeţe. 

Ea era stoarsă din cauza muncii forţate şi a lipsei mâncării, iar faţa 
îi era palidă şi plină de crestături de bici şi de vânătăi. Insă se întoarse 
şi îl privi cu ochi ce străluceau de curaj: 

— Ce vrei? 

— Eva, sunt Dirk. 

Ea nu înţelese: 

— Lasă-mă în pace, murmură. Fetiţa asta e foarte bolnavă. 

El îi strânse mâna între ale lui şi se aplecă mai aproape. 

— Uită-te la mine! Sunt Dirk Pitt. 

Ochii ei se măriră şi îl recunoscu: 

— Dirk, eşti chiar tu? 

El o sărută şi îi atinse uşor vânătăile de pe faţă: 

— Dacă nu sunt, cineva ne joacă o farsă îngrozitoare. 

Giordino apăru lângă umărul lui: 

— E o prietenă de-a ta? 

Pitt dădu din cap aprobator: 

— Doctoriţa Eva Rojas, pe care am cunoscut-o în Cairo. 

— Cum a ajuns aici? întrebă el uimit. 

— Cum ai ajuns aici? o întrebă Pitt. 

— Generalul Kazim ne-a deturnat avionul şi ne-a trimis aici să 
muncim în mină. 

— Dar de ce? Ce fel de ameninţare reprezentaţi pentru el? 

— Echipa noastră ONU, condusă de doctorul Frank Hopper, era pe 
punctul de a identifica un contaminant toxic care ucide locuitorii 
deşertului. Ne întorceam la Cairo cu mostre biologice pentru analiză. 

Pitt ridică privirea spre Giordino: 

— Massarde ne-a întrebat dacă lucrăm cu doctorul Hopper şi grupul 
lui. 


Giordino dădu din cap: 

— Imi aduc aminte. Probabil că ştia că generalul Kazim i-a 
sechestrat aici. 

Ea tampona fruntea fetiţei cu o batistă udă şi dintr-o dată îşi puse 
capul pe pieptul lui Pitt şi începu să plângă: 

— De ce ai venit în Mali? Acum ai să mori, ca noi toţi. 

— Aveam întâlnire, nu mai ştii? 

Pitt îşi concentrase atenţia asupra Evei şi nu îi văzu pe cei trei 
bărbaţi venind încet între priciuri şi înconjurându-i. Conducătorul lor 
era un bărbat solid cu faţa roşie şi o barbă deasă. Ceilalţi doi erau 
traşi la faţă şi vlăguiţi. Cu toţii aveau urme de bici pe spinările şi pe 
piepturile goale. Expresiile amenințătoare de pe feţele lor îl făcură pe 
Giordino să zâmbească. Starea lor fizică era atât de jalnică, încât i-ar 
fi putut dobori pe toţi trei fără măcar să i se accelereze respiraţia. 

— Indivizii ăştia te supără? o întrebă protector bărbatul cu faţa 
roşie pe Eva. 

— Nu, nu, deloc, murmură ea. El e Dirk Pitt, bărbatul care mi-a 
salvat viaţa în Egipt. 

— Cel de la NUMA? 

— Exact, răspunse Pitt şi se întoarse spre Giordino. El e prietenul 
meu, Al Giordino. 

— la te uită! E o plăcere! Eu sunt Frank Hopper şi tipul asta care 
arată ca vai de lume din stânga mea e Warren Grimes. 

— Eva mi-a vorbit mult despre voi în Cairo. 

— Imi pare al naibii de rău că ne întâlnim în astfel de împrejurări 
odioase. 

Hopper se uită la tăieturile adânci de pe ambii obraji ai lui Pitt şi îşi 
atinse rana ce făcuse coajă de pe propria lui faţă. 

— Se pare că amândoi am înfuriat-o pe Melika. 

— Doar cea de pe obrazul stâng i-o datorez ei. Cea de pe dreptul 
vine din altă sursă. 

Cel de-al treilea bărbat făcu un pas înainte: 

— Sunt maiorul lan Fairweather, se prezentă. 

Pitt îi strânse mâna: 

— Englez? 

Fairweather încuviinţă din cap: 

— Liverpool. 

— De ce aţi fost adus aici? 

— Am condus expediţii de turişti prin Sahara, până când ultimul 
grup a fost masacrat de nişte localnici care o luaseră razna din cauza 
unei boli. De-abia am scăpat cu viaţă şi după ce m-am luptat zile 
întregi prin deşert, am fost salvat şi dus la spitalul din Gao. Generalul 
Zateb Kazim m-a arestat ca să nu spun nimănui ceea ce am văzut şi 
m-a adus aici, la Tebezza. 


— Am făcut autopsiile orăşenilor la care se referă maiorul 
Fairweather, explică Hopper. Toţi au murit din cauza unui compus 
chimic misterios. 

— Un aminoacid sintetic şi cobalt, zise Pitt. 

Hopper şi Grimes îl priviră uluiţi. 

— Ce... ce aţi spus? întrebă Grimes. 

— Agentul toxic ce cauzează boală şi moarte în tot Maliul este un 
compus organometalic format din combinaţia dintre un aminoacid 
sintetic modificat şi cobalt. 

— De unde ştiţi lucrul ăsta? întrebă Hopper. 

— In timp ce echipa dumneavoastră căuta prin deşert, a mea 
răscolea râul Niger. 

— Şi aţi reuşit să îl identificaţi, zise Hopper cu o expresie de 
optimism pe care nu o avusese mai înainte. 

Pitt îi povesti pe scurt despre explozia fluxului roşu, despre 
expediţia lor în susul râului şi despre presupusa plecare a lui Rudi 
Gunn cu toate datele strânse. 

— Slavă Domnului că aţi reuşit să scoateţi rezultatele din ţară, 
murmură Hopper. 

— Dar sursa, insista Grimes, unde e sursa? 

— La Fortul Foureau, îi răspunse Giordino. 

— Imposibil..., zise Grimes privindu-l înmărmurit. Fortul Foureau e 
la distanţă de sute de kilometri de locurile contaminate. 

— E purtat de un curs de apă subteran, îl lămuri Pitt. Eu şi Al am 
apucat să aruncăm o privire pe acolo înainte să fim capturați. Există 
caverne sub pământ în care sunt îngropate deşeuri nucleare extrem 
de radioactive şi de zece ori mai multe alte deşeuri periculoase sunt 
tot îngropate, în loc să fie arse. De acolo pătrund în apa subterană. 

— Organizațiile de mediu din toată lumea trebuie să afle toate 
astea! exclamă Grimes. Pagubele pe care le poate face un loc plin de 
deşeuri, de mărimea Fortului Foureau, sunt inestimabile. 

— Gata cu vorba, decise Hopper. Timpul e preţios. Trebuie să găsim 
un plan de evadare pentru oamenii aceştia. 

— Şi voi? 

— Noi nu suntem în stare să străbatem deşertul. Puterile ne-au fost 
slăbite şi trupurile vlăguite de munca în mină, de lipsa de somn, 
mâncare şi apă. Nu am avea nici o şansă. Aşa că am făcut altceva. Am 
strâns provizii şi ne-am rugat să apară cineva în bună condiţie fizică, 
ca voi. 

Pitt se uită la Eva: 

— Nu o pot lăsa aici. 

— Atunci rămâi şi mori alături de noi toţi, îl repezi Grimes. Eşti 
singura noastră speranţă de a ieşi din iadul ăsta. 

Eva îl strânse de mână: 


— Trebuie să pleci şi cât mai repede, îl imploră ea. Înainte să fie 
prea târziu. 

— Are dreptate, interveni Fairweather. După patruzeci şi opt de ore 
în puțuri, n-o să mai fiți buni de nimic. Uită-te la noi. Suntem 
terminaţi. Nici unul dintre noi n-ar putea merge mai mult de cinci 
kilometri în deşert. 

Pitt privi în pământ: 

— Cât de departe credeţi că am putea ajunge eu şi Al fără apă? Cu 
douăzeci, poate treizeci de kilometri mai departe decât voi? 

— Nu am strâns provizii decât pentru o singură persoană, zise 
Hopper. O să vă lăsăm pe voi să decideţi cine încearcă să fugă şi cine 
rămâne. 

Pitt clătina din cap: 

— Eu şi Al mergem împreună. 

— Două persoane nu vor reuşii să ajungă prea departe. 

— Despre ce distanţă e vorba? întrebă Giordino. 

— Şoseaua transsahariană e la distanţă de patru sute de kilometri 
spre est de aici, dincolo de graniţa cu Algeria, răspunse Fairweather. 
După primii trei sute de kilometri va trebui să vă încredeţi în şansă ca 
să ajungeţi mai departe. Odată ajunşi la şosea, veţi putea opri un 
vehicul care va trece pe acolo. 

Pitt îşi lăsă capul într-o parte de parcă nu auzise bine: 

— Cred că mi-a scăpat ceva. Aţi omis să îmi explicaţi cum vom 
străbate primii trei sute de kilometri. 

— Furaţi un camion de-al lui O'Bannion după ce ajungeţi la 
suprafaţă. Veţi reuşii să străbateţi distanţa asta cu el. 

— Nu sunteţi cam optimist. Dacă nimerim unul cu rezervorul gol? 

— Nimeni nu ţine rezervoarele goale în deşert, zise Fairweather 
sigur pe el. 

— Aşadar ieşim de aici, apăsam pe butonul liftului, urcăm la 
suprafaţă, furăm un camion şi pornim veseli la drum, se încruntă 
Giordino. Exact aşa se va întâmpla. 

Hopper zâmbi: 

— Aveţi un plan mai bun? 

— Să fim sinceri, izbucni Pitt în râs, n-avem nici măcar o schiţă de 
plan. 

— Ar fi bine să ne grăbim puţin, îi avertiză Fairweather. Melika o să 
ne târască înapoi în mină într-o oră. 

Pitt privi în jur: 

— Dinamitaţi şi încărcaţi minereu cu toţii? 

— Prizonierii politici, categorie în care intrăm şi noi, răspunse 
Grimes, sapă şi încarcă minereul dinamitat din stâncă. Deţinuţii 
condamnaţi pentru crimă lucrează la concasoarele de piatră şi la 
nivelurile de recuperare. Din ei se formează şi echipele pentru 


dinamitare. Bieţii de ei nu rezistă prea mult. Dacă nu sunt făcuţi praf 
de explozii, mor din cauza mercurului şi a cianurii folosite la 
amalgamarea şi rafinarea aurului. 

— Câţi străini sunteţi aici? 

— Am mai rămas cinci din echipa iniţială de şase. O colegă de-a 
noastră a fost omorâtă în bătaie de Melika. 

— O femeie? 

Hopper încuviinţă din cap: 

— Doctoriţa Marie Victor, o doamnă plină de viaţă şi unul dintre cei 
mai buni fiziologi din Europa, zise Hopper şi expresia jovială îi dispăru. 
A fost a treia ucisă de când am sosit. Melika a mai omorât două soţii 
de-ale inginerilor francezi de la Fortul Foureau. 

Se opri şi o privi trist pe fetiţa muribundă de pe prici. 

— Copii lor suferă cel mai tare şi nu putem face nimic. 

Fairweather arătă spre un grup de oameni îngrămădiţi în jurul a trei 
priciuri. Erau patru femei şi opt bărbaţi. Una dintre femei ţinea lipit de 
ea un băieţel cam de trei ani. 

— Dumnezeule! şopti Pitt. Bineînţeles! Massarde nu îi putea lăsa pe 
inginerii care i-au construit centrul să se întoarcă în Franţa şi să spună 
adevărul. 

— Câte femei şi câţi copii sunt aici, în total? întrebă Giordino cu faţa 
întunecată de mânie. 

— La ora asta sunt nouă femei cu patru copii mici, răspunse 
Fairweather. 

— Nu înţelegeţi? întrebă Eva încet. Cu cât plecaţi mai repede şi 
aduceţi ajutoare, cu atât mai mulţi oameni veţi salva. 

Pitt nu mai avea nevoie să fie convins. Se întoarse spre Hopper şi 
Fairweather: 

— Bine, să auzim ce plan aveţi. 

Era un plan plin de lipsuri, al unor oameni disperaţi şi lipsiţi aproape 
de orice resurse, incredibil de simplificat, dar destul de nebunesc ca 
să meargă. 

O oră mai târziu, Melika şi gardienii ei intrară în carcera subterană 
şi îi forţară pe salahori să intre în camera principală, unde fură grupaţi 
în echipe pentru a fi duşi în punctele de lucru desemnate din mină. Lui 
Pitt i se păru că îi făcea o plăcere imensă să împrăştie lovituri de bici 
în stânga şi în dreapta în carnea descoperită, blestemându-i şi 
croindu-i fără discernământ şi pe bărbaţi şi pe femei, care arătau deja 
cu toţii ca şi cum locul lor ar fi fost în coşciug. 

— Vrăjitoarea nu oboseşte să adauge răni pe pielea celor 


neajutoraţi, pufni Hopper cu furie. 

— Melika înseamnă regina. Şi-a dat singură numele asta, le spuse 
Grimes lui Pitt şi lui Giordino. Noi îi spunem Vrăjitoarea cea rea a 
Vestului, pentru că a fost gardian-şef într-o închisoare de femei din 
Statele Unite. 

— Dacă vă închipuiţi că e rea acum, şuşoti Pitt, aşteptaţi până o să 
descopere vagonetele în care eu şi Al nu am pus decât pe deasupra 
minereu. 

Giordino şi Hopper se aşezară în spatele lui Pitt care înconjură talia 
Evei cu braţul şi o conduse afara. Melika îl observă şi o luă spre el, se 
opri şi îi aruncă Evei o privire amenințătoare. Rânjii ştiind că avea să îl 
înfurie mai tare pe Pitt nelovindu-l cu biciul pe el, ci pe Eva. 

işi luă avânt, dar Giordino se băgă între ei şi biciul îl lovi în plin 
peste bicepşi cu o plesnitura groaznica. 

In afară de o tăietură din care începu să curgă sânge, Giordino nu 
dădu nici un semn că simţise lovitura care ar fi făcut pe oricine să se 
zvârcolească de durere. Nici un muşchi nu i se mişcă pe faţă când se 
întoarse spre ea, o privi cu răceală şi îi spuse: 

— Numai de atât eşti în stare? 

Oamenii încremeniră. Rămaseră pe loc ţinându-şi respiraţia şi 
aşteptând furtuna ce urmă să se declanşeze în mod sigur. Trecură 
cinci secunde în care timpul păru să îngheţe. Melika înlemni în faţa 
curajului cu care fusese înfruntată, apoi se făcu vişinie la faţă. Nu 
suporta să fie pusă într-o postură ridicolă şi mârâi ca un urs rănit 
repezindu-se la Giordino cu biciul. 

— Abţine-te! se auzi o voce din poartă. 

Melika se învârti pe loc. Selig O'Bannion stătea în faţa carcerei, ca 
un uriaş printre pigmei. Melika rămase cu biciul în aer câteva 
secunde, apoi îl cobori uitându-se umilită la O'Bannion, cu ochii 
arzând ca nişte cărbuni. Arăta ca bătăuşul cartierului certat în faţa 
victimelor sale de polițistul de serviciu. 

— Nu le face nici un rău lui Pitt şi Giordino, îi ordonă O'Bannion. 
Vreau ca ei să supravieţuiască cel mai mult, ca să îi care pe ceilalţi în 
cavou. 

— Păi, e frumos din partea dumneavoastră? zise Pitt. 

O'Bannion râse încet şi dădu din cap spre Melika: 

— Nu o să îmi facă nici o bucurie să asist la decăderea fizică a lui 
Pitt. Dar să îi înfrângem spiritul şi să facem din el un căţeluş speriat va 
fi o experienţă fericită pentru amândoi. Ai grijă să nu le dai prea mult 
de lucru în următoarele zece schimburi. 

Melika dădu din cap fără nici un chef, iar O'Bannion se urcă într-o 
locomotivă şi se îndepărtă într-unul din abataje pentru un tur de 
control. 

— Afară, împuţiţilor, mârâi Melika fluturând biciul pătat de sânge 


deasupra capului grotesc şi a trupului cât un butoi. 

Eva se împiedică, de-abia ţinându-se pe picioare, iar Pitt o sprijini 
până în locul de adunare al lucrătorilor. 

— Al şi cu mine o să plecăm de aici, îi promise el. Dar trebuie să 
rezişti până ne întoarcem cu ajutoare ca să vă scoatem de aici, pe 
tine şi pe ceilalţi. 

— Acum am un motiv să trăiesc, zise ea încet. O să te aştept. 

El îi sărută uşor buzele şi vânătăile de pe faţă. Apoi se întoarse spre 
Hopper, Grimes şi Fairweather, care stăteau în jurul lor formând un 
cerc protector. 

— Să aveţi grijă de ea! 

— O să avem, îl asigură Hopper, dând din cap. 

— AŞ fi vrut să nu deviaţi de la planul iniţial, zise Fairweather. E mai 
sigur să vă ascundeţi într-unul din vagonetele cu minereu care merge 
sus, la concasor, decât să urmaţi ideea voastră. 

Pitt clatină din cap: 

— Tot am mai avea de trecut de nivelul unde se zdrobeşte 
minereul, iar apoi de cele de rafinare şi recuperare până să ajungem 
la suprafaţă. Mi se pare prea dificil. Mă încântă mai mult ruta directă 
cu liftul personalului executiv şi prin zona de birouri a inginerilor. 

— Dacă are de ales între a se strecura pe uşa din spate şi a ieşi 
ţanţoş pe cea din faţă, se tângui Giordino, va alege tot timpul ieşirea 
grandioasă. 

— Aveţi idee care e numărul gardienilor înarmaţi? îl întrebă Pitt pe 
Fairweather, pentru că liderul de safari se află în mină de mai multă 
vreme decât Hopper şi oamenii lui. 

___— Cam câţi sunt? zise Fairweather rămânând pe gânduri o clipă. 
intre douăzeci şi douăzeci şi cinci. Inginerii sunt şi ei înarmaţi. Am 
numărat cam şase, în afară de O'Bannion. 

Grimes îi dădu două bidoane mici lui Giordino, care le ascunse sub 
tricoul jerpelit. 

— Asta e apa pe care am strâns-o. Toţi au dat ceva din rațiile lor. N- 
am reuşit să strângem decât ceva mai puţin de doi litri. Imi pare rău 
că nu e mai multă. 

Giordino îşi puse mâinile pe umerii lui Grimes, impresionat de 
sacrificiul făcut: 

— Imi dau seama ce a însemnat. Mulţumesc. 

— Dinamita, îl întrebă Pitt pe Fairweather. 

— E la mine, răspunse Hopper strecurându-i lui Pitt un mănunchi 
mic de dinamită cu detonator. Cineva din echipa de dinamitare l-a 
ascuns într-un pantof. 

— Incă două lucruri, zise Fairweather. O pilă să vă tăiaţi lanţurile, 
furată din cutia de unelte a unei locomotive de Grimes. Şi o schiţă a 
abatajelor, care indică şi camerele de supraveghere. Pe spate am 


desenat o hartă rudimentară a regiunii pe care trebuie să o străbateţi 
până la şoseaua transsahariană. 

— Nimeni dintre noi nu cunoaşte deşertul ca lan, afirmă Hopper. 

— Vă sunt recunoscător, zise Pitt şi ochii i se umeziră. Vom face tot 
ce ne va sta în puteri ca să ne întoarcem cu ajutoare. 

Hopper îl lua de umeri cu braţul său ca de urs: 

— Rugăciunile şi inimile noastre vor fi cu voi. 

Fairweather dădu din cap: 

— Ţineţi minte să mergeţi pe la marginea dunelor. Nu încercaţi să 
treceţi peste ele, pentru că vă veţi împotmoli şi veţi muri. 

— Mult noroc, zise Grimes simplu. 

Veni un gardian care îi împinse pe Pitt şi pe Giordino de lângă 
ceilalţi cu patul puştii. Pitt nu îl băgă în seamă, se apleca şi o sărută 
uşor pe Eva. 

— Nu uita, spuse el. Tu şi cu mine şi golful Monterey. 

— O să port rochia mea cea mai transparentă, zâmbi ea cu mult 
curaj, înainte să mai apuce să spună ceva, gardianul îl împinse de 
acolo. 

Când ajunse la tunelul de ieşire, se întoarse să le mai facă odată 
semn cu mâna, dar ea şi ceilalţi nu se mai vedeau în masa de lucrători 
şi gardieni. 


Gardianul îi duse în abatajul în care încărcaseră minereu cu o zi în 
urmă şi apoi plecă. Un alt tren cu vagonetele goale era tras pe linie 
lângă o grămadă proaspătă de rocă excavată. 

— O să mă prefac că vreau să câştig titlul de angajatul lunii, iar tu 
du-te să îţi tai lanţurile în afara bătăii camerelor, spuse Pitt. 

incepu să arunce piatră în vagonete, iar Giordino îşi ataca lanţurile 
cu pila de care făcuse rost Grimes. 

Din fericire, fierul era vechi şi de proastă calitate. Pila muşca adânc 
din zale şi în curând Giordino trase lanţul tăiat prin ochiurile de la 
cătuşe, putându-şi mişca liber mâinile şi picioarele. 

— E rândul tău, zise el. 

Pitt îşi prinse lanţul peste marginea unui vagonet pentru sprijin şi 
reuşii să taie veriga în mai puţin de zece minute. 

— Va trebui să ne ocupăm de cătuşe mai târziu, dar cel puţin acum 
putem să dansăm şi să lovim cu pumnul. 

Giordino începu să îşi învârtă lanţul în aer ca pe o elice. 

— Cine îl anihilează pe gardian, tu sau eu? 

— Tu, răspunse Pitt candid, băgându-şi la loc lanţul tăiat prin 
ochiurile de la cătuşe. Eu o să-l atrag în cursă. 

jumătate de oră mai târziu, când scârţâitul pietrişului anunţă 
apropierea gardianului, Pitt trase din priză cablul camerei TV. De data 
aceasta, de după cotitură apărură doi gardieni. Erau doi tuaregi care o 


luară în direcţii opuse de-a lungul şinelor, cu armele coborâte, ca 
întotdeauna, în poziţie de tragere. Fără să clipească şi cu ochii de-abia 
văzându-li-se prin despicăturile din /itham-uri, păreau îngheţaţi şi 
implacabili. 

— Vin doi, şopti Giordino. Şi nu par să fie într-o vizită de prietenie. 

Gardianul din dreapta se apropie şi îl lovi pe Pitt în coaste cu ţeava 
armei. Pitt tresări şi ridică o sprânceană. Apoi se dădu înapoi şi zâmbi 
dezarmant. 

— Drăguţ din partea voastră să treceţi pe la noi. 

Era esenţial să se mişte cu iuţeala fulgerului şi să nu le dea timp 
gardienilor să suspecteze că vor fi atacați. Pitt nici nu termină de 
vorbit şi îi smulse arma cu mâna stângă, iar cu dreapta arunca un 
bolovan cu o ţintă precisă. Fu o lovitură de maestru, iar piatra îl izbi 
pe gardian în frunte. Acesta se îndoi pe spate ca un arc strâns prea 
puternic şi se prăbuşi lat peste şine. 

Timp de două secunde, deşi li se păru mai mult, celălalt gardian se 
holbă fără să îi vină să îşi creadă ochilor la colegul căzut. Nu se mai 
întâmplase ca un lucrător să atace un paznic la Tebezza, iar faptul că 
se petrecea acum îl ului. Apoi îşi dădu seama că era în pericol de 
moarte şi se dezmetici. Ridică arma să tragă. 

Pitt se feri din bătaia puştii, aruncându-se într-o parte şi întinzând 
disperat mâna după arma celui prăbuşit. Văzu ca prin vis un lanţ 
rotindu-se pe deasupra capului tuaregului ca o coardă de copil, apoi 
Giordino trase şi răsuci capetele ca pe un ştreang. Forţa acestuia îl 
ridică pe gardian de la pământ, făcându-l să îşi bălăngăne picioarele 
în aer cu disperare. Dădu drumul armei, care căzu cu zgomot pe şine 
şi duse mâinile la lanţul care îi intrase adânc în carne. 

Când paznicul încetă să se mai zbată, Giordino slăbi strânsoarea în 
ultimul moment şi îl lăsă să cadă la pământ lângă partenerul său 
leşinat. Apoi ridică arma şi o îndrepta spre intrarea în puț. 

— Câtă bunătate din partea noastră să nu îi omorâm, mormăi el. 

— E doar o situaţie temporară, zise Pitt. Când Melika va afla că ne- 
au lăsat să scăpăm, se vor trezi muncind cot la cot cu cei pe care i-au 
bătut şi i-au chinuit. 

— Nu îi putem lăsa aici. 

— Aruncă-i într-un vagonet şi acoperă-i cu pietre. N-or să se 
trezească cel puţin două ore. Până atunci vom fi departe, în deşert. 

— Cu condiţia să nu se grăbească cineva să vină să repare camera. 

Giordino se apucă să îi târască pe cei doi, iar Pitt consulta schiţa cu 
puţurile minei făcută de Fairweather. Nu aveau cum să refacă din 
memorie drumul spre liftul inginerilor, cu labirintul de abataje ce se 
ramificau în toate direcţiile şi fără o busolă. 

Giordino îşi termină treaba, ridică puştile automate şi le studie: 

— Arme militare franceze de 5 şi 5,6 mm, numai plastic şi fibră de 


sticlă. Drăguţe. 

— Nu tragem decât dacă este absolută nevoie, spuse Pitt. Trebuie 
să fim discreţi, astfel încât Melika să îşi dea seama cât mai târziu că 
am şters-o. 


Din abataj ieşiră în tunelul principal, apoi pătrunseră printr-o 
deschizătură din peretele opus. După cincizeci de metri, aplecându-se 
cu grijă pe sub camerele marcate pe schiţa lui Fairweather, ajunseră 
într-o altă cavernă fără să vadă pe nimeni. Nu îi atacă nimeni în 
această primă etapă a evadării lor. 

Urmară şinele pe care fuseseră aduşi de la lift, oprindu-se la 
răspântii pentru ca Pitt să verifice schiţa. Secundele preţioase pe care 
le pierdeau astfel li se păreau lungi cât anii. 

— Ai idee unde ne aflăm? întrebă Giordino încet. 

— Păcat că n-am presărat firimituri în urma noastră când am intrat, 
murmură Pitt ridicând harta spre un bec prăfuit. Brusc, zgomotele 
metalice ale unui tren de minereu reverberară la distanţă, dincolo de 
tunel. 

— Se apropie marfă, zise Giordino. 

Pitt arată spre o crăpătură naturală în piatră, la zece metri distanţă 
de partea cealaltă a şinelor: 

— Intrăm acolo până trece. 

Se repeziră într-acolo şi se opriră brusc. O duhoare insuportabilă 
venea prin crăpătură, o miasmă greţoasă de putreziciune. Trecură 
prin crăpătură cu mare grijă şi ajunseră într-o cameră mare. Pitt avu 
impresia că intră într-o catacombă jilavă. Inăuntru era un întuneric de 
smoală, dar pipăi peretele şi dădu de un comutator electric. Impinse 
butonul în sus şi caverna vastă fu învăluită de o lumină fantomatică. 

Chiar era o catacombă, un cimitir subteran pentru morţii din mină. 
Ajunseseră din întâmplare în locul unde O'Bannion şi Melika aruncau 
cadavrele celor bătuţi, înfometați şi epuizați până când moartea 
venea ca o eliberare. Morţii nu intraseră în putrefacție din cauza 
aerului uscat. Cadavrele înţepenite erau puse fără nici o ceremonie 
unele peste altele ca nişte scânduri, câte treizeci într-o grămadă. Era 
o privelişte îngrozitoare. 

— Dumnezeule, şopti Giordino. Sunt mai mult de o mie de cadavre 
aici. 

— Foarte convenabil, zise Pitt simțind cum o flacără albă îl arde pe 
dinăuntru. O'Bannion şi Melika nu trebuie să îşi mai bată capul cu 
săpatul mormintelor. 

Prin faţa ochilor îi trecură imagini ce îl îngheţară. | se păru că o 
vede pe Eva, pe doctorul Hopper şi pe ceilalţi aruncaţi la grămadă, cu 
ochii lipsiţi de vedere privind fix spre tavanul de piatră. Inchise ochii, 
dar scena nu îi dispăru din minte. 


Doar când trenul de minereu trecu zgomotos pe lângă intrarea în 
criptă reuşii să îşi alunge din minte imaginea înfiorătoare. Când vorbi, 
vocea îi sună ca o şoaptă răguşită pe care nu şi-o recunoscu: 

— Hai să ieşim la suprafaţă. 

Zgomotul trenului se pierdu în depărtare. Se uitară prin crăpătură 
să vadă dacă nu era vreun paznic care să patruleze pe acolo. Tunelul 
era pustiu şi o luară la goană spre un puț lateral, indicat în harta lui 
Fairweather ca scurtătura spre liftul inginerilor. Un noroc incredibil le 
ieşi în cale. Puţul era plin de apă şi pe jos erau puse scânduri de 
trecere. 

Pitt smulse o scândură şi privi aproape vesel băltoaca de apă de 
dedesubt. 

— A dat norocul peste noi, zise el. Bea pe săturate ca să putem 
păstra bidoanele pe care ni le-a dat Hopper. 

— Nu trebuie să îmi spui de două ori, zise Giordino lăsându-se în 
genunchi şi bând apă din pumni. 

Băuseră cât putuseră şi tocmai puneau la loc scândura când auziră 
voci la capătul galeriei, urmate aproape imediat de zăngănit de 
lanţuri. 

— O echipă de lucru vine în spatele nostru, murmură Giordino. 

Porniră repede, învioraţi şi cu optimismul refăcut. Peste încă un 
minut, ajunseră la uşa de fier ce ducea spre lift. Se opriră şi Giordino 
băgă o bucată mică de dinamită în gaura cheii, apoi conecta 
detonatorul. Se dădură înapoi, iar Pitt luă o piatră şi o aruncă spre 
detonator. Nu nimeri. 

— Inchipuie-ţi că vrei să trânteşti o fată frumoasă în butoiul cu apă 
la carnaval, îi sugeră Giordino sec. 

— Să sperăm că detunătura nu îi va alerta pe gardieni sau pe liftier, 
spuse Pitt ridicând o altă piatră. 

— Vor crede că e ecoul unei explozii a echipei de dinamitare. 

De data aceasta Pitt nimeri detonatorul şi dinamita explodă. Se auzi 
un bubuit ascuţit şi broasca fu sfărâmată. Se repeziră şi deschiseră 
uşa, intrând repede în coridorul scurt care ducea spre lift. 

— Dacă există un cod pentru chemarea liftului? întrebă Giordino. 

— E puţin cam târziu se ne gândim la asta acum, mormăi Pitt. Va 
trebui să folosim un cod al nostru. 

Se duse spre lift, se gândi o clipă, apoi apăsă butonul de lângă uşă 
o dată, de două ori, pe urmă de trei ori, se opri şi mai apăsă de două 
ori. 

Auziră prin uşi un clinchet, motorul electric se trezi la viaţă şi liftul 
începu să coboare. 

— Probabil că l-ai atins la coarda sensibilă, zâmbi Giordino. 

— M-am gândit că orice combinaţie e bună în afară de o apăsare 
lungă. 


Într-o jumătate de minut, bâzâitul motorului se opri şi uşile se 
deschiseră. Liftierul se uită şi nu văzu pe nimeni. Intrigat, făcu un pas 
afară şi primi un pat de armă în ceafă. Giordino îl târî repede înăuntru 
şi Pitt închise uşile. 

— Toată lumea la bord pentru o călătorie fără opriri spre birourile 
executive, zise Pitt apăsând butonul cel mai de sus de pe panou. 

— Nu facem un tur şi pe la nivelurile de concasare şi de 
recuperare? 

— Doar dacă insişti. 

— Mai bine nu, mormăi Giordino când liftul începu să urce. 

Rămaseră unul lângă altul în spaţiul îngust privind beculeţele ce se 
aprindeau pe rând pe indicatorul de deasupra panoului de comandă şi 
întrebându-se dacă aveau să fie întâmpinați de o armată de gardieni 
tuaregi pregătiţi să îşi descarce armele în ei. Bâzâitul motorului încetă 
şi liftul se opri atât de lin, încât aproape nici nu simţiră. 

Pitt ridică arma şi dădu din cap spre Giordino: 

— Pregăteşte-te! 

Uşa se deschise, dar nu fură primiţi cu nici o rafală de gloanţe. Pe 
coridor mergeau un paznic împreună cu un inginer, dar erau adânciţi 
în conversaţie şi mergeau în direcţie opusă, cu spatele spre lift. 

— Parcă ar vrea să scape de noi, mormăi Giordino. 

— Nu sfida soarta, zise Pitt scurt. N-am ieşit încă. 

Nu aveau unde să îl ascundă pe liftier, aşa că Pitt apăsa butonul 
pentru nivelul cel mai de jos şi îl lăsară acolo. Se luară după gardian şi 
după inginer având grijă să nu fie văzuţi, până când oamenii lui 
O'Bannion cotiră şi intrară într-un birou din spatele uneia dintre uşile 
vechi, sculptate. 

Coridorul cu pereţii canelaţi era la fel de pustiu ca atunci când 
gardienii îi aduseseră pe acolo cu douăzeci şi patru de ore mai înainte. 
Merseră mai departe cu armele pregătite, fiecare pe lângă un zid, 
până când ajunseră la tunelul ce dădea în galeria unde erau parcate 
camioanele. Un tuareg aşezat pe un scaun de campanie păzea 
intrarea. Neaşteptându-se să apară vreun necaz dinspre birourile 
inginerilor şi spaţiile de locuit din spatele lui, îşi fuma pipa liniştit 
citind Coranul. 

Se opriră să respire şi priviră în urmă. Nu venea nimeni. Se 
concentrară asupra ultimei părţii a cursei cu obstacole. Drumul era 
deschis pe cel puţin cincizeci de metri şi nu se zărea nici urmă de 
camere de supraveghere. 

— Alerg mai repede ca tine, şopti Pitt întinzându-i arma lui 
Giordino. Dacă se repede la mine înainte să ajung la el, împuşcă-l! 

— Ai grijă să nu intri în linia mea de foc, îl preveni Giordino. 

Pitt îşi scoase încălţările, luă poziţie de sprinter fixându-şi bine 
tălpile de podea, se încordă şi porni accelerând din ce în ce mai tare. 


Era, îşi dădu el seama simțind un gol în stomac, teribil de expus. Deşi 
alerga în ciorapi şi zgomotul paşilor era înăbuşit, acustica în tunelul 
tăiat în piatră era foarte bună. Străbătuse aproape patruzeci de metri 
când gardianul, auzind zgomot de paşi în spate, se întoarse şi îl privi 
mut de uimire pe lucrătorul care venea în goană spre el. Reacţia lui 
încetinită fu salvarea lui Pitt. Ţeava puştii gardianului începuse să se 
ridice, dar Pitt sări şi se aruncă asupra lui. 

In ochii paznicului se citea şocul, apoi durerea când se lovi cu capul 
de zidul de piatră şi, dând ochii peste cap, se înmuie sub greutatea lui 
Pitt. Pitt se rostogoli într-o parte, respirând greu. Rămase pe spate, 
gâfâind, în timp ce Giordino veni lângă el. 

— Nu e rău pentru un om de aproape patruzeci de ani, zise el 
întinzându-i mâna şi ajutându-l să se ridice. 

— N-o să mai fac asta niciodată, clătină Pitt din cap, cu hotărâre. 

Din nou în picioare, privi atent lunga galerie subterană. Două 
camioane Renault erau parcate unul lângă altul chiar lângă tunelul 
îngust ce ducea spre albia secată. Apoi îl privi pe tuaregul prăbuşit. 

— Eşti un băiat plin de forţă, îi zise el lui Giordino. Du-l la camionul 
cel mai apropiat şi pune-l în remorcă. O să-l luăm cu noi. Dacă trece 
cineva, s-ar putea să creadă că s-a plictisit şi-a părăsit postul şi a 
şters-o la o plimbare cu camionul. 

Giordino îl ridică pe gardian pe umăr cu uşurinţă şi îl aruncă peste 
capacul de descărcare din spatele primului camion. Pitt urcă în cabină 
şi studie tabloul de bord. Nu exista cheie de contact, dar motorul 
pornea şi se oprea fără cheie. Cum le promisese Fairweather, 
indicatorul de combustibil era la „plin”. Apăsă comutatorul şi apoi 
butonul de demarare. Motorul porni imediat. 

— E vreun ceas pe bord? întrebă Giordino. 

Pitt se uită şi clătina din cap: 

— Asta e un model ieftin fără accesorii. De ce? 

— Jegoşii ăia de tuaregi mi-au luat ceasul. Am pierdut noţiunea 
timpului. 

Pitt îşi scoase unul din pantofii sport şi îşi recuperă ceasul Doxa de 
unde îl ascunsese. Şi-l puse din nou la mână şi-l ridică spre Giordino: 

— Unu şi douăzeci dimineaţa. 

— Nimic nu se compară cu pornitul la drum devreme. 

Pitt băgă în viteza întâi şi eliberă ambreiajul îndreptând camionul 
spre ieşirea din tunel, mergând foarte încet ca zgomotul motorului să 
nu ajungă la urechi suspicioase. 

Pereţii erau atât de apropiaţi, că atingeau aproape părţile laterale 
ale camionului. Lui Pitt puţin îi pasă că ar putea zgâria vopseaua. Nu-l 
interesa decât să nu facă zgomote care ar fi putut atrage atenţia, dar 
cum ieşiră din tunel şi intrară în valea îngustă, schimbă viteza, apasă 
acceleraţia până la podea şi aprinse farurile. Renault-ul porni în goană 


prin albia strâmtă, clătinându-se nebuneşte şi lăsând în urmă un nor 
de praf. 

Pitt încerca să îşi amintească unde erau zonele cu nisip moale. 
Privise atent în jur la venire când li se ceruse să împingă camionul şi 
îşi stabilise puncte de reper. Străbătu cu viteză poteca îngusta a 
platoului, fără să îşi facă prea mari probleme. Nisipul se prindea de 
roţi, dar repeziciunea cu care mergeau nu le lăsă să se 
împotmolească. 

Nu dădu atenţie mirosului libertăţii sau aerului rece al nopţii din 
deşert şi nici nu ridică privirea spre stele. Fiecare kilometru pe care îl 
punea între ei şi mină era de aur, fiecare minut - preţios. Conducea ca 
un demon, împingând vehiculul până la limită. 

Giordino nu se plânse şi nici nu îi ceru să încetinească. Având 
încredere deplină în Pitt, îşi propti picioarele de bord, se prinse cu 
mâinile de scaun, încleşta dinţii şi privi fix făgaşele de roții de-abia 
vizibile în întuneric, sub pereţii abrupți ai canionului. 

Brusc, farurile luminară teren neted şi intrară în deşert. Doar atunci 
se uită Pitt în sus spre cer, găsi Steaua Nordului şi o lua spre est. 

Trecuseră de punctul din care nu mai există întoarcere, într-o 
încercare sinucigaşă ce părea sortită, inevitabil, eşecului. Insă lui Pitt 
nici nu i-ar fi trecut prin cap să procedeze altfel. Nu există oprire până 
nu aveau să dea de apă sau de un adăpost. 

In faţa lor se întindeau patru sute de kilometri de deşert, îmbietor, 
ameninţător şi fatal. Cursa pentru supravieţuire începuse. 

În cele cinci ore de întuneric rămase, Pitt conduse în continuu prin 
pustietatea impresionantă a deşertului, în care timpul nu însemna 
aproape nimic. Era într-adevăr un pământ ce nu accepta 
compromisuri, care te îngheaţă cu dimineţile sale reci, te înăbuşă cu 
nisipul fin şi te arde cu soarele său ce pare mai mare din cauza 
atmosferei ca de cristal. | se păru că se află pe o altă planetă. 

Mergeau printr-o porţiune a Saharei numită Tanezrouft, cu uriaşe 
terenuri sterpe ce se întindeau pe aproape două sute de mii de 
kilometri pătraţi de peisaj pustiu şi mohorât, întrerupt doar de câteva 
povârnişuri colţuroase şi de dune care se mişcau neobosite pe terenul 
neted, ca nişte armate de fantome acoperite de văluri. 

Făceau cunoştinţă cu deşertul primordial, în care nu creşte nici 
măcar o buruiană. 

Cu toate acestea, există viaţă. Fluturi de noapte zburau în lumina 
farurilor. O pereche de corbi mâncători de hoituri, serviciul de 
salubritate al deşertului, deranjaţi de apropierea camionului, porniră 


în zbor croncănind enervaţi. Scarabei mari negri, scorpioni şi câte o 
şopârlă mică verde fugeau pe nisip ca să nu fie striviţi de roţi. 

Pitt era timorat de pustiul înconjurător, de sutele de kilometri pe 
care le aveau de parcurs, de foamea, setea şi alte privaţiuni pe care 
urmau să le îndure mai mult ca sigur. Singura încurajare era torsul 
ferm al motorului Renault-ului. Mergea fără cusur de când părăsiseră 
mina reuşind să treacă în viteză prin locuri cu nisipul moale, în care 
Pitt era sigur că aveau să se înfunde. De patru ori fusese nevoit să 
meargă prin văi adânci, înguste şi uscate, cu bancuri şerpuitoare de 
pietriş moale, reuşind cu greu să ajungă în partea cealaltă mergând 
cu viteza întâi. De multe ori îi era imposibil să evite gropi sau bolovani 
ce îi apăreau brusc în faţă şi care păreau bariere imposibil de trecut, 
dar solidul Renault răzbea cumva şi îi ducea mai departe. 

Nu făcură nici o oprire ca să iasă şi să îşi dezmorţească picioarele. 
Urmau să aibă parte de destul mers pe jos mai târziu, când vor 
abandona camionul. Chiar şi nevoile şi le făceau din mers. 

— Cât am mers? întrebă Giordino. 

Pitt se uită la kilometraj: 

— O sută doi kilometri. 

Giordino îl privi: 

— Ai luat-o pe scurtătura pe care nu trebuia sau ne învârtim în 
cerc? Ar fi trebuit să fi mers aproape două sute de kilometri până 
acum. Ne-am rătăcit? 

— Suntem pe drumul cel bun, zise Pitt sigur pe el. De vină e harta 
lui Fairweather. Ne-a dat direcţii în linie dreaptă, cum zboară cioara. 
Dar nici o cioară zdravănă la cap n-ar zbura de nebună prin deşert, 
când poate să atace o sperietoare într-un câmp de porumb din lowa. E 
imposibil să menţinem o linie dreaptă când a trebuit să facem deja un 
ocol de patruzeci de kilometri ca să evităm două văi adânci şi o 
grămadă de dune de nisip. 

Giordino se foi neliniştit: 

— Am sentimentul groaznic că va trebui să mergem pe jos mult mai 
mult de o sută de kilometri prin pustietate. 

— Nu e un gând prea vesel. 

— O să se lumineze curând. Nu ne vom mai putea ghida după stele. 

— Nu mai avem nevoie de ele. Mi-am amintit că am citit în 
Manualul infanteristului cum să îţi construieşti singur o busola. 

— Mă bucur, căscă Giordino. Ce spune indicatorul de combustibil? 

— Ne-a mai rămas puţin peste jumătate de rezervor. 

Giordino se întoarse şi se uită spre tuaregul pe care îl legaseră în 
remorcă. 

— Prietenul nostru nu pare prea fericit. 

— Nu ştie încă, dar el e biletul nostru de scăpare, zise Pitt. 

— Mintea ta vicleană complotează în continuu. 


Pitt aruncă o privire spre luna în primul pătrar. Ar fi preferat să fie 
lună plină, dar era recunoscător şi pentru lumina slabă pe care o 
aruncă peste peisajul selenar. Schimbă viteza şi îşi concentra privirea 
asupra terenului accidentat dezvăluit de lumina farurilor. Brusc, 
deşertul deveni plan şi începu să strălucească precum focul de 
artificii. 

Renault-ul intră în albia unui uriaş lac secat, cu depozite de cristal 
ce reflectau razele gemene ale farurilor ca pe nişte prisme în culori de 
curcubeu. Pitt băgă în viteză şi îl cuprinse euforia mergând pe o 
suprafaţă netedă şi fermă cu aproape nouăzeci de kilometri pe oră. 

Deşertul părea să se întindă la infinit, iar stelele dimineţii piereau 
peste linia orizontului ce semăna cu marginea unei lumi plate de unde 
te prăbuşeai în spaţiu. Cerul părea că se închide în jurul lor ca cei 
patru pereţi şi tavanul unei camere mici. O senzaţie apăsătoare de 
dezorientare îl cuprinse pe Pitt. Totuşi, se aflau aproape pe aceeaşi 
paralelă cu Havana, Cuba, aşa că Ursa Mare se află încă deasupra 
orizontului. Continua să se folosească de Steaua Polară ca punct de 
bază pentru a alinia o stea dinspre est, apoi viră în direcţia aceea. 

Trecură monoton ore după ore şi lacul de cristal făcu loc unor 
dealuri joase şi bolovănoase. Pitt nu mai călătorise niciodată printr-un 
peisaj atât de tern. Singura diversitate era o creastă mică din stânga, 
spre nord, care se înălța ca o insulă în mijlocul unei mări vaste şi 
pustii. 

Giordino trecu la volan când soarele se ridica la orizont, ca un obuz 
tras dintr-un tun. Păru să rămână toată ziua agăţat pe cer fără să se 
mişte, până cu puţin înainte de apus, când se prăbuşi ca o piatră. 
Umbrele se întindeau până departe sau nu existau deloc. Nu era cale 
de mijloc. 

La o oră după răsăritul soarelui, Pitt opri şi căută prin remorcă până 
găsi o bucată de ţeavă cam de un metru lungime. Apoi cobori şi 
înfipse ţeava în nisip în poziţie verticală, astfel încât să arunce o 
umbră. Ridică două pietre mici şi aşeză una în vârful umbrei. 

— Asta e busola ta? întrebă Giordino, observându-i mişcările stând 
la umbra camionului. 

— Priveşte maestrul la lucru! 

Se duse lângă Giordino şi aştepta cam douăsprezece minute, apoi 
marcă distanţa parcursă de umbră cu cealaltă piatră. După aceea 
trase o linie dreaptă de la prima piatră până la cea de-a doua şi o mări 
cam cu un metru dincolo de cea din urmă. Se aşeză cu degetul mare 
al piciorului stâng în dreptul primei pietre şi cu degetul piciorului drept 
unde se sfârşea linia. Ridică mâna stângă şi arată drept înainte: 

— Acolo e nordul, zise el. 

Apoi ridică mâna dreaptă lateral: 

— Şoseaua transsahariană e spre est. 


Giordino se uită în dreapta: 

— Văd o dună în direcţia aceea pe care o putem folosi ca punct de 
reper. 

Porniră mai departe, repetând procedura din oră în oră. Pe la nouă, 
începu să bată vântul dinspre sud-est, ridicând nisipul în nori care 
împiedicau vizibilitatea la mai mult de două sute de metri. Până la 
zece, vântul fierbinte crescuse în intensitate şi pătrundea în cabina 
camionului, cu toate că geamurile erau închise. Nisipul se ridica în 
trâmbe mici care se răsuceau în aer şi se agitau ca nişte dervişi 
rotitori. 

Mercurul se ridică în termometre cu repeziciune. Temperatura 
crescu de la 15° C la 35° C în trei ore, iar la prânz ajunse la 46° C. Pitt 
şi Giordino simțeau că merg printr-un furnal. Aerul fierbinte şi uscat le 
înţepa nările când respirau. Singura alinare era curentul făcut de 
viteza cu care mergeau pe terenul sterp. 

Acul indicatorului de temperatură se opri la un milimetru de 
marcajul roşu de fierbere, dar din radiator nu ieşeau aburi. Acum se 
opreau la fiecare jumătate de ora, iar Pitt stabilea direcţia cu ajutorul 
razelor slabe ce străpungeau norul de praf. 

Deschise un bidon cu apă şi i-l întinse lui Giordino: 

— E timpul să ne răcorim. 

— Câtă bem? întrebă Giordino. 

— O împărţim. Câte o jumătate de litru pentru fiecare şi ne mai 
rămâne unul de rezervă pentru mâine. 

Giordino prinse volanul cu genunchii cât calculă partea sa şi bău. 
Apoi îi întinse bidonul înapoi lui Pitt: 

— Probabil că O'Bannion şi-a trimis deja câinii de vânătoare după 
noi. 

— Dacă merg cu acelaşi tip de camion, nu au şanse să ne ajungă 
din urmă decât dacă au un campion de Formula 1 la volan. Singurul 
lor avantaj e că vor avea combustibil de rezervă după ce al nostru se 
va termina. 

— De ce nu ne-am gândit să ne luăm rezerve? 

— Nu era nici o canistră cu benzină în parcare. M-am uitat. Probabil 
că le ţin în altă parte şi nu aveam timp să căutăm. 

— S-ar putea ca O'Bannion să recurgă la un elicopter, zise Giordino 
reducând viteza ca să treacă peste o dună joasă. 

— Fortul Foureau şi armata maliană sunt singurele care au 
elicoptere. Bănuiala mea e că Massarde şi Kazim sunt ultimii cărora le- 
ar cere ajutorul. Ştie al naibii de bine că n-ar fii prea fericiţi să afle că 
i-a pierdut pe inamicii publici numărul unu şi doi doar la câteva ore 
după ce i-au fost daţi în grija lui părintească. 

— Crezi că haita lui O'Bannion n-o să ne prindă până trecem 
graniţa în Algeria? 


— Nu ne pot urmări printr-o furtună de nisip, la fel cum poliţia de 
munte canadiană nu-i poate prinde pe răufăcători pe viscol, zise Pitt 
arătând cu degetul peste umăr. Nu există urme. 

Giordino se uită în oglinda retrovizoare şi văzu cum vântul ridică 
valuri de nisip peste roţi, ca şi cum camionul era o bărcuţă în largul 
oceanului. Se relaxă şi se întinse pe scaun: 

— E o mare plăcere să călătoreşti cu un etern optimist. 

— Nu-ţi închipui că am scăpat încă de O'Bannion. Dacă ajung primii 
la şoseaua transsahariană şi încep să patruleze înainte şi înapoi până 
apărem, partida e pierdută. 

Pitt goli bidonul şi îl aruncă în spate lângă paznicul tuareg care se 
trezise din leşin şi stătea cu spatele rezemat de capacul de 
descărcare al camionului, uitându-se urât spre ei. 

— Cum stăm cu benzina. 

— Aproape de zero. f 

— E timpul să le aruncăm un indiciu fals. Intoarce camionul cu botul 
spre vest, apoi opreşte. 

Giordino făcu ceea ce i se ceruse, răsuci volanul şi frână: 

— De aici o luăm pe jos. 

— O luăm pe jos. Dar mai întâi adu-l pe gardian aici şi vezi dacă 
găseşti prin camion ceva folositor, cum ar fi o cârpă cu care să ne 
înfăşuram capul ca să nu facem insolaţie. 

In ochii paznicului ardea o combinaţie ciudată de teamă şi 
ameninţare când îl aduseră pe locul din faţă, îi tăiară fâşii din haina 
lungă şi din turban, iar apoi îl legară strâns, astfel încât să nu ajungă 
cu mâinile şi cu picioarele la volan sau la pedale. 

Răscoliră camionul şi găsiră câteva cârpe murdare de ulei şi două 
prosoape din care îşi făcură turbane. Armele le îngropară în nisip. Pitt 
legă volanul şi băgă camionul în viteza a două, apoi sări din cabină. 
Credinciosul Renault zvâcni şi porni înapoi spre Tebezza, cărându-şi 
pasagerul legat fedeleş şi dispăru în furtuna de nisip. 

— li dai mai multe şanse de supravieţuire decât ne-ar fi dat el nouă, 
protestă Giordino. 

— Poate că da, poate că nu, zise Pitt moale. 

— Cât crezi că avem de mers pe jos? 

— Cam o sută optzeci de kilometri, răspunse Pitt de parcă ar fi fost 
vorba de o mică excursie. 

— Asta înseamnă aproape o sută douăsprezece mile cu un singur 
litru de apă care nu i-ar ajunge nici unui cactus, se plânse Giordino. 

Privi caustic nisipul agitat, bătut de furtună: 

— Sunt sigur că bietele mele oase obosite şi bătrâne se vor albi în 
nisip. 

— Priveşte partea bună a lucrurilor, îl îndemnă Pitt punându-şi pe 
cap turbanul improvizat. Vei avea ocazia să respiri aer proaspăt, să te 


bucuri de linişte şi să intri în comuniune cu natura; fără smog, fără 
trafic, fără înghesuială. Ce poate fi mai înviorător pentru suflet? 

— O sticlă de bere rece, un hamburger şi o baie, suspină Giordino. 

Pitt ridică patru degete: 

— În patru zile, dorinţa îţi va fi îndeplinită. 

— Ce ştii despre supraviețuirea în deşert întrebă Giordino cu 
speranţă. 

— Am petrecut un sfârşit de săptămână într-o tabără a cercetaşilor 
în deşertul Mojave, când aveam doisprezece ani. 

Giordino clătină din cap, trist: 

— Asta chiar că e de natură să îmi potolească toate grijile. 

Pitt stabili din nou direcţia. Apoi, folosind ţeava pe post de baston, 
îşi lăsă capul în jos în bătaia vântului şi începu să meargă către ceea 
ce stabilise că era estul. Giordino îl prinse de curea ca să nu se piardă 
în vreun val orbitor de nisip şi porni cu paşi greoi în urma sa. 

Întâlnirea cu uşile închise de la sediul ONU începu la zece dimineaţa 
şi se termină după miezul nopţii. Douăzeci şi cinci dintre cei mai buni 
cercetători din lume pe probleme de oceanografie şi mediu, alături de 
treizeci de biologi, toxicologi şi experţi în contaminare o ascultau cu 
mare atenţie pe Hala Kamil care deschise şedinţa cu o scurtă 
cuvântare, apoi îi dădu cuvântul amiralului Sandecker care le dezvălui 
aria dezastrului ecologic. 

După aceea, Sandecker îl prezentă pe doctorul Darcy Chapman, 
care vorbi adunării despre structura chimică a prolificelor fluxuri roşii, 
îi urmă Rudi Gunn cu un raport privitor la datele de contaminare. 
Hiram Yager completa informarea cu poze luate din satelit ale fluxului 
în extindere şi cu date statistice despre creşterea prevăzută a 
acestuia. 

Sesiunea de informare dură până la ora două după-amiaza. Când 
Yager se aşeză şi Sandecker se întoarse pe podium, se lăsase o tăcere 
ciudată, în locul protestelor obişnuite printre oamenii de ştiinţă care 
rareori cădeau de acord cu teoriile şi dezvăluirile altora. Din fericire, 
doisprezece dintre cei prezenţi ştiau deja despre creşterea 
extraordinară a fluxului şi începuseră studii proprii. Işi aleseseră un 
purtător de cuvânt care le prezentă rezultatele ce susțineau datele 
strânse de oamenii de la NUMA. Cei câţiva care refuzaseră să accepte 
ideea unei catastrofe iminente se convinseseră acum şi erau de acord 
cu previziunile sumbre ale lui Sandecker. 

Ultimul punct de pe ordinea de zi era formarea unor comitete şi 
echipe de cercetare, prin care să îşi unească resursele şi să coopereze 


împărtăşindu-şi datele, pentru a opri pericolul ce ameninţa să distrugă 
viaţa pe Pământ. 

Deşi ştia că e inutil, Hala Kamil se întoarse pe podium şi îi imploră 
pe cercetători să nu discute cu presa până ce situaţia nu era, 
oarecum, sub control. Ultimul lucru de care aveau nevoie, îi conjura 
ea, era panica mondială. 

Hala Kamil încheie şedinţa anunțând data următoarei conferinţe, 
până la care aveau să strângă informaţii noi şi să raporteze progresele 
făcute pentru găsirea unei soluţii. Nu urmară nici un fel de aplauze 
politicoase. Oamenii de ştiinţă se strânseră în grupuri pe culoarele 
dintre scaune, vorbind pe un ton neobişnuit de scăzut şi gesticulând în 
timp ce îşi expuneau punctele de vedere, fiecare în domeniul său de 
cercetare. 

Sandecker se lăsă epuizat pe un scaun de pe estradă. Faţa îi era 
ridată şi obosită, dar exprima multă hotărâre şi o voinţă puternică. 
Simţea că în sfârşit depăşise un obstacol şi nu îşi mai expunea cazul 
unor urechi surde şi ostile. 

— A fost o prezentare magnifică, zise Hala Kamil. 

Sandecker se ridică pe jumătate din scaun în timp ce ea se aşeză 
lângă el: 

— Sper că şi-a îndeplinit scopul. 

Hala dădu din cap aprobator şi zâmbi: 

— Ai stârnit cele mai inspirate minţi din domeniul oceanografiei şi 
mediului ca să descopere o soluţie până nu e prea târziu. 

— l-am informat, dar nu ştiu dacă i-am inspirat. 

Ea clătina din cap: 

— Te înşeli, domnule amiral. Şi-au dat cu toţii seama de caracterul 
presant al situaţiei. Entuziasmul de a înfrânge pericolul se citea pe 
faţa lor. 

— Nu aş fi reuşit nimic fără tine. A fost nevoie de intuiţia unei femei 
care să recunoască pericolul. 

— Ceea ce mie mi s-a părut evident, altora li s-a părut absurd, zise 
ea încet. 

— Mă simt mai bine acum, că dezbaterile şi controversele au luat 
sfârşit şi ne putem concentra eforturile doar asupra opririi dezastrului. 

— Următoarea problemă cu care ne vom confrunta este păstrarea 
secretului. Mai mult ca sigur toată povestea va deveni publică în 
patruzeci şi opt de ore. 

— Invazia unei armate de reporteri e aproape inevitabilă, consimţi 
Sandecker. Oamenii de ştiinţă sunt renumiţi că nu-şi pot ţine gura. 

Hala se uită prin sala acum goală. Spiritul de cooperare depăşea cu 
mult ceea ce văzuse în adunările generale. Poate că mai există 
speranţă până la urmă pentru o lume divizată de atâtea culturi etnice 
şi de atâtea limbi. 


— Ce planuri ai acum? îl întrebă ea. 

Sandecker dădu din umeri: 

— Să îi scot pe Pitt şi pe Giordino din Mali. 

— Cât a trecut de când au fost arestaţi la centrul de detoxificare 
solară. 

— Patru zile. 

— Ai mai aflat ceva de soarta lor. 

— Nimic, din păcate. Agenţiile noastre de informaţii sunt slabe în 
partea aceea a lumii şi nu avem idee unde au fost duşi. 

— Dacă au căzut în mâinile lui Kazim, mă tem de ce e mai rău. 

Sandecker nu putea accepta ideea că i-ar putea pierde pe Pitt şi pe 
Giordino, aşa că schimbă subiectul. 

— Li s-a părut cumva investigatorilor suspectă moartea echipei tale 
de la OMS? 

Ea nu răspunse o clipă: 

— Mai caută încă printre rămăşiţele avionului, răspunse ea în cele 
din urmă. Insă rapoartele preliminare spun că nu există probe că 
accidentul ar fi fost provocat de o bombă. Până acum, e un mister. 

— Nu există supraviețuitori? 

— Nu, doctorul Hopper, întreaga sa echipă şi piloţii au fost ucişi. 

— Greu de crezut că generalul Kazim n-are nici un amestec în asta. 

—E un om îngrozitor, spuse Hala cu o expresie sumbră şi 
gânditoare. Şi eu cred că e implicat. Doctorul Hopper probabil că a 
descoperit ceva în legătură cu boala care face ravagii în Mali, ceva ce 
Kazim nu putea permite să fie dezvăluit, mai ales guvernelor care îi 
acordă ajutoare. 

— Să sperăm că Pitt şi Giordino ştiu despre ce e vorba. 

Ea se uită la el cu o expresie de simpatie în ochi: 

— Trebuie să iei în calcul şi posibilitatea că sunt morţi deja, 
executaţi la ordinul lui Kazim. 

Sandecker păru brusc extrem de obosit şi un zâmbet întunecat îi 
apăru pe buze: 

— Nu, spuse el încet. Nu voi accepta niciodată moartea lui Pitt până 
nu îi văd cadavrul cu ochii mei. Are obiceiul de a se întoarce cu 
regularitate din morţi. 

Hala îl luă de mână pe Sandecker: 

— Să ne rugăm că se va întâmpla aşa şi de data asta. 


Felix Verenne aştepta la aeroportul din Gao când Ismail Yerli cobori 
scara avionului. 

— Bine ai venit în Mali din nou, îi zise el, întinzându-i mâna. Am 
auzit că ai stat un timp aici, cu câţiva ani în urmă. 

Yerli nu zâmbi în timp ce îi strângea mâna: 

— Imi pare rău că am întârziat, dar avionul de la Massarde 


Enterprises pe care l-aţi trimis să mă ia din Paris a avut probleme 
mecanice. 

— Am auzit. Aş fi trimis un alt avion, dar plecaseşi deja cu un zbor 
Air Afrique. 

— Mi s-a părut că domnul Massarde vrea să ajung aici cât se poate 
de repede. 

Verenne dădu din cap aprobator: 

— Ai fost informat de Bordeaux care e misiunea ta? 

— Ştiu, desigur, despre investigaţiile nefericite ale Naţiunilor Unite 
şi ale Agenţiei pentru Studii Marine şi Subacvatice, dar Bordeaux mi-a 
sugerat că treaba mea e să mă împrietenesc cu generalul Kazim şi să 
îl împiedic să se mai amestece în operaţiunile domnului Massarde. 

— Idiotul a dat peste cap toată chestia cu investigarea 
contaminării. E o minune că presa din întreaga lume nu a mirosit 
nimic. 

— Hopper şi echipa lui sunt morţi? 

— Ca şi morţi. Muncesc ca sclavi într-o mină secretă de aur a 
domnului Massarde, din cea mai pustie parte a Saharei. 

— Şi intruşii de la NUMA? 

— Au fost şi ei prinşi şi trimişi la mină. 

— Aşadar tu şi domnul Massarde aveţi totul sub control. 

— De aceea te-a chemat domnul Massarde. Ca să împiedici vreun 
alt fiasco al lui Kazim. 

— Unde merg acum? întrebă Yerli. 

— La Fortul Foureau, să primeşti instrucţiuni de la domnul Massarde 
personal. Va aranja să îi fii prezentat lui Kazim, ridicându-i în slăvi 
acţiunile tale de spionaj. Kazim are o slăbiciune pentru romane de 
spionaj. Se va repezi să profite de ocazia de a se folosi de serviciile 
tale, fără să ştie că îi vei raporta domnului Massarde toate mişcările 
pe care le face. 

— Cât de departe e Fortul Foureau? 

— Două ore cu elicopterul. Haide, să îţi luăm bagajul şi să plecăm. 

Ca şi japonezii care nu cumpără niciodată nimic din ţările cărora le 
bagă pe gât produsele lor, Massarde nu angaja decât ingineri şi 
constructori francezi şi nu folosea decât utilaje şi vehicule franţuzeşti. 
Elicopterul Ecureuil era identic cu cel pe care Pitt îl scufundase în 
Niger. Verenne îl puse pe copilot să ia bagajele lui Yerli şi să le aducă 
la bord. 

După ce el şi turcul cu faţa lipsită de orice expresie se aşezară pe 
scaune confortabile din piele, un steward le servi antreuri şi 
şampanie. 

— Cam extravagant, nu-i aşa? întrebă Yerli. Aşterneţi întotdeauna 
covorul roşu pentru oaspeţii obişnuiţi? N 

— Astea au fost ordinele domnului Massarde, replică Verenne sec. li 


repugnă obiceiul american de a oferi sucuri, bere şi alune. Insistă ca 
noi, francezi fiind, să ne demonstrăm gusturile rafinate, indiferent de 
statutul vizitatorilor noştri. 

Yerli ridică paharul cu şampanie: 

— Pentru Yves Massarde. Să rămână întotdeauna la fel de generos. 

— Pentru şeful nostru, spuse Verenne. Să rămână întotdeauna 
generos celor care îi sunt loiali. 

Yerli goli paharul, dând indiferent din umeri şi îl ridică să îi fie 
reumplut. 

— Aţi primit vreo reacţie de la grupurile de mediu cu privire la 
operaţiunile voastre de la Fortul Foureau? 

— Nu chiar. Sunt în dilemă. Aplaudă proiectul nostru autonom de 
captare a energiei solare, dar sunt speriaţi de moarte de efectele pe 
care le-ar putea avea arderea deşeurilor toxice asupra aerului din 
deşert. 

Yerli studie bulele din paharul de şampanie: 

— Eşti sigur că secretul Fortului Foureau e bine păstrat? Dacă se 
află ceva despre operaţiunile voastre reale din America şi din Europa? 

Verenne izbucni în râs: 

— Glumeşti? Majoritatea guvernelor lumii industrializate sunt foarte 
fericite să se descotorosească în secret de gunoaiele lor periculoase. 
Neoficial, funcţionarii şi directorii centralelor nucleare şi combinatelor 
chimice din toată lumea ne-au dat binecuvântarea lor. 

— Adică ştiu? întrebă Yerli surprins. 

Verenne îl privi cu un surâs amuzat: 

— Cine crezi că sunt clienţii lui Massarde? 

După ce abandonară camionul, Pitt şi Giordino merseră prin arşiţa 
după-amiezii şi prin frigul nopţii, dorind să parcurgă o bucată cât mai 
mare, cât mai erau încă în puteri. De-abia a doua zi, la răsăritul 
soarelui, se opriră să se odihnească. Ingropându-se în nisip pe timpul 
caniculei de peste zi, se protejau de soarele arzător şi îşi reduceau 
pierderile de apă ale organismului. Pe lângă asta, apăsarea uşoară a 
nisipului le alina puţin muşchii obosiţi. 

Reuşiseră să străbată patruzeci şi opt de kilometri spre destinaţia 
lor, în această primă parte a călătoriei. De fapt, merseseră mai mult, 
fiind nevoiţi să coboare prin văile dintre dunele de nisip. In cea de-a 
doua noapte, porniră înainte de apus pentru ca Pitt să poată stabili 
direcţia înainte să răsară stelele. Până la răsăritul soarelui în 
dimineaţa următoare, erau mai aproape cu patruzeci şi doi de 
kilometri de şoseaua transsahariană. Inainte să se bage sub pătura lor 


zilnică din nisip, băură ultimele picături de apă din bidoane. De acum 
înainte, dacă nu găseau o nouă rezervă de apă, trupurile lor aveau să 
înceapă să se ofilească şi să moară. 

In cea de-a treia noapte a călătoriei lor, trebuiră să traverseze o 
barieră de dune ce se întindea în stânga şi în dreapta, fără să i se 
vadă capătul. Dunele, deşi periculoase, sunt foarte frumoase. In 
suprafeţele lor delicate şi netede vântul necruţător sculptează valuri 
mişcătoare. Pitt le învăţa repede tainele. După o pantă lină, dunele 
devin de obicei abrupte de cealaltă parte. Mergeau pe crestele lor ca 
lama de cuţit ca să nu se afunde în nisipul moale. Dacă acest lucru se 
dovedea dificil, le ocoleau prin văile unde simțeau nisipul mai ferm 
sub picioare. 

In cea de-a patra zi, dunele deveniră din ce în ce mai joase şi, în 
cele din urmă, făcură loc unei câmpii late de nisip, anoste şi lipsite de 
apă. În cea mai călduroasă parte a zilei, soarele lovea pământul uscat 
cum loveşte ciocanul făurarului fierul roşu. Deşi mulţumiţi să 
traverseze o suprafaţă plană, mersul era dificil. Două feluri de valuri 
se distingeau pe solul nisipos. Primele erau movile mici care nu 
puneau nici o problema. Dar celelalte erau mai mari şi aşezate mai 
departe unele de altele, având crestele la distanţe chiar cât lungimea 
pasului lor şi fiind astfel obositoare, exact cum ai încerca să mergi de 
pe o şină de cale ferată pe alta. N 

Mergeau mai puţin şi se odihneau mai mult şi mai des. Inaintau cu 
greutate şi cu capul plecat, în tăcere. Gura li se usca mai tare dacă 
vorbeau. Erau prizonierii nisipului într-o cuşcă ce părea fără sfârşit. 
Peisajul conţinea puţine lucruri noi, cu excepţia vârfurilor colţuroase 
ale unui şir de bolovani scunzi, care îi aminteau lui Pitt de vertebrele 
unui monstru mort. Era o regiune unde fiecare kilometru arată exact 
ca cel din urmă şi timpul trecea fără nici o noimă, ca şi cum învârteai 
o roată de ocnă. 

După douăzeci de kilometri, câmpia făcu loc unui platou. Soarele 
stătea să răsară când se consultară şi hotărâră să urce până în vârful 
podişului abrupt, înainte să se odihnească. Patru ore mai târziu, când 
ajunseră în sfârşit pe creastă, soarele se ridicase la orizont. Efortul 
făcut îi secătuise complet de puteri. Inima le bătea nebuneşte după 
urcuşul chinuitor, muşchii picioarelor le ardeau de durere, iar pieptul li 
se ridica şi cobora cu repeziciune, plămânii cerându-le mai mult aer. 

Pitt era vlăguit şi nu voia să se aşeze de teamă că nu se va mai 
putea ridica. Rămase în picioare pe culme clătinându-se, ca un 
căpitan pe puntea de comandă a vasului. Câmpia de jos era într- 
adevăr pustie şi monotonă, însă platoul era un coşmar grotesc, ars de 
soare. O mare de pietre roşii şi negre amestecate cu bucăţi ruginite 
de minereu de fier se întindea spre est, exact în drumul lor. Părea un 
oraş distrus de secole de o explozie nucleară. 


— Ce parte a iadului mai e şi asta? hârâi Giordino. 

Pitt scoase harta lui Fairweather, acum mototolită rău şi începând 
să se rupă şi şi-o întinse pe un genunchi: 

— A trecut-o pe hartă, dar nu a scris nici un nume. 

— Prin urmare, de acum înainte va fi cunoscută sub numele de 
movila lui Giordino. 

Pitt zâmbi: 

— Dacă vrei să înregistrezi numele, nu trebuie decât să faci cerere 
la Institutul Internaţional de Geologie. 

Giordino se prăbuşi pe pământul pietros şi privi în jur cu ochii goi: 

— Cât am mers? 

— Cam o sută douăzeci kilometri. 

— Incă şaizeci de kilometri până la şoseaua transsahariană. 

— Numai că am încălcat una din legile lui Pitt. 

— Ce lege e aia? 

— Cel care merge după harta făcută de altul se păcăleşte cu 
douăzeci de kilometri. 

— Eşti sigur că nu am luat-o pe un drum greşit? 

Pitt clatină din cap: 

— Nu am mers în linie dreaptă. 

— Aşadar cât mai avem? 

— Cred că vreo optzeci de kilometri. 

Giordino îl privi cu ochii duşi în fundul capului, roşii de oboseală şi 
vorbi printre buzele crăpate şi umflate. 

— Deci încă cincizeci de mile. Am venit deja şaptezeci fără nici un 
strop de apă. 

— Mie mi s-au părut o mie, zise Pitt răguşit. 

— Ei bine, mormăi Giordino, trebuie să îţi spun că nu cred că voi 
putea merge până la capăt. 

Pitt ridică ochii din hartă: 

— Nu credeam că voi auzi asta vreodată de la tine. 

— N-am mai simţit o sete atât de mistuitoare până acum. Ţin minte 
că era cândva o senzaţie cotidiană. Acum a devenit mai mult o 
obsesie, decât o dorinţă. 

— Incă două nopţi şi ajungem la şosea. 

Giordino clătină din cap, încet: 

— Îţi faci iluzii. Nu avem putere să mergem încă optzeci de 
kilometri fără apă prin arşiţa asta, în halul de deshidratare în care 
suntem. 

Pitt era bântuit de imaginea constanta a Evei muncind ca o sclavă 
în mină şi bătută de Melika. 

— Vor muri cu toţii dacă nu reuşim. 

— Nu poţi să storci sânge dintr-o piatră, zise Giordino. E un miracol 
că am ajuns şi până aici... 


Se ridică şi îşi duse mâna la ochi. Apoi arătă agitat spre o masă de 
bolovani uriaşi. 

— Uită-te acolo, între pietrele alea! Nu ţi se pare că e o intrare mică 
într-o peşteră. 

Pitt se uită în direcţia în care acesta arăta cu mâna. Era, într- 
adevăr, o deschizătură neagră între bolovani. Il luă pe Giordino de 
mână şi îl trase în picioare. 

— Vezi, deja ni se schimbă norocul. Nimic nu se compară cu o 
peşteră răcoroasă în arşiţa zilei. 

Deja căldura era sufocantă, reflectându-se pe pietrele roşii-maronii 
şi pe bucăţile de minereu de fier. Simţeau că merg pe jarul de la un 
grătar. Neavând ochelari de soare, îşi acoperiră ochii cu pânza 
turbanelor improvizate şi se uitau prin nişte deschizături mici, făcute 
în pânză, văzând doar la câţiva metri în faţa lor. 

Fură nevoiţi să escaladeze o grămadă de bolovani instabili până la 
intrarea în peşteră, având grijă să nu atingă piatra cu mâinile ca să nu 
se ardă. Un mic val de nisip fusese purtat până în faţa intrării şi 
trebuiră să îngenuncheze, ca să îl scoată cu mâinile. Pitt îşi cobori 
capul când trecu pe sub bolovanul de sus, în timp ce Giordino intră 
înaintând greoi prin nisip, dar cu capul drept. 

Nu trebuiră să aştepte ca să li se obişnuiască ochii cu întunericul. 
Nu există nici o zonă întunecată. Caverna nu fusese formată de vânt 
sau de apă erodând calcarul. O masă uriaşă de bolovani fusese 
îngrămădită în timpul unei mari răsturnări paleozoice, creând o 
cavernă scobită pe dinăuntru. Centrul acesteia era luminat de razele 
soarelui care pătrundeau printre bolovanii de deasupra. 

Pitt merse mai departe spre interiorul cavernei când, dintr-odată, îi 
apărură în faţă, din umbră, două siluete umane. Instinctiv se dădu 
înapoi, lovindu-se de Giordino: 

— M-ai călcat pe picior, mârâi Giordino. 

— Scuze, zise Pitt arătând spre un perete neted pe care se vedea o 
figură pregătindu-se să arunce cu o suliță într-un bivol. Nu mă 
aşteptam să întâlnim pe cineva. 

Giordino se uită peste umărul lui la aruncătorul de suliță, uluit să 
găsească desene rupestre în cea mai pustie parte a lumii. Se uită cu 
atenţie în jur la galeria de artă preistorică şi mitică, etalând secole de 
stiluri artistice ale unor culturi succesive: 

— Chiar e de-adevăratelea? murmură el. 

Pitt se apropie de picturile misterioase şi examină o figură de trei 
metri, cu o mască din care îi ieşeau flori pe cap şi pe umeri. Setea şi 
oboseala dispărură şi privi cu venerație. j 

— Sunt desene autentice, într-adevăr. Imi pare rău că nu sunt 
arheolog şi nu pot interpreta diversele stiluri şi culturi. Desenele cele 
mai vechi par să înceapă în fundul peşterii, apoi culturile se suprapun 


şi înaintează cronologic spre vremurile mai apropiate. 

— De unde ştii? 

— Cu zece până la douăsprezece mii de ani în urmă, Sahara avea o 
climă umedă şi tropicală. Viaţa plantelor era înfloritoare. Era o zonă 
mult mai locuibilă decât astăzi, spuse el dând din cap spre un grup de 
figuri înconjurând şi aruncând sulițe într-un uriaş bivol rănit, cu coarne 
enorme. Probabil că asta e pictura cea mai veche, pentru că arată 
vânători omorând un bivol mare aproape cât un elefant, care a 
dispărut de mult. 

Pitt se duse spre un alt desen care se întindea pe câţiva metri 
pătraţi: 

— Aici se văd păstori cu vite, spuse el arătând spre imagini. Era 
pastorală a început în jurul anului 5000 î. Hr. În stilul acesta târziu de 
artă întâlnim o compoziţie mai creativă şi o atenţie mai mare pentru 
detalii. 

— Un hipopotam, zise Giordino uitându-se la un desen imens ce 
acoperea un întreg perete. Cred că au dispărut de mult din partea 
aceasta a Saharei. 

— De vreo trei mii de ani. E greu să îţi închipui că aici a fost cândva 
un vast pământ înverzit, unde puteau trăi struţi, antilope şi girafe. 

Trecură mai departe, observând cum trecerea timpului în Sahara 
era consemnată în desene. 

— Cam de aici încolo se pare că artiştii locali au încetat să 
deseneze vite şi vegetaţie, spuse Giordino. 

— Ploile au încetat şi pământul s-a uscat până la urmă, zise Pitt 
amintindu-şi de un curs de istorie antică pe care îl urmase demult. 
După patru mii de ani de păşunat necontrolat, vegetaţia a dispărut şi 
deşertul a început să se întindă. 

Giordino se duse spre intrare şi se opri în faţa unei alte picturi: 

— Aici se vede o cursă de care de luptă. 

— Oamenii din bazinul mediteranean au introdus caii şi carele de 
luptă cândva, înainte de anul 1000 î. Hr., explică Pitt. Dar n-am ştiut 
că au pătruns atât de adânc în deşert. 

— Ce urmează, domnule profesor? 

— Perioada cămilei, răspunse Pitt stând în faţa unui desen lung, 
reprezentând o caravană cu aproape şaizeci de cămile, şerpuind în 
formă de S. Au fost aduse în Egipt după cucerirea de către perşi, în 
525 î. Hr. Folosindu-se de cămile, caravanele romane traversau 
deşertul de la coasta Tombouctoului. De atunci încoace cămilele au 
fost prezente aici tot timpul datorită rezistenţei lor incredibile. 

In perioadele mai recente, desenele cu cămile deveniseră mai 
rudimentare decât stilurile mai timpurii de artă. Pitt se opri în faţa 
unei alte serii de desene din galeria bogată în artă antică, studiind o 
bătălie frumos desenată, ce era gravată în piatră şi apoi pictată cu un 


roşu-brun magnific. Războinici cu bărbi pătrate, ridicându-şi lăncile şi 
scuturile în aer, mergeau în care de luptă cu două roţi trase de câte 
patru cai, atacând o armată de arcaşi negri ale căror săgeți plouau din 
cer. 

— la explică asta, domnule savant, zise Giordino. 

Pitt se duse lângă el urmărindu-i privirea. Câteva secunde, rămase 
cu ochii la desen, uluit. Imaginea era desenată într-un stil liniar, ca de 
copil. Un vas naviga pe un râu plin cu peşti şi crocodili. Era greu să îţi 
imaginezi că iadul din afara peşterii a fost cândva o regiune fertilă şi 
că în albiile acum secate înotau crocodili. 

Se dădu mai aproape, nevenindu-i să creadă. Nu crocodilii sau 
peştii îi atrăseseră atenţia, ci vasul care plutea pe valuri ce indicau 
cursul unui râu. Nava ar fi trebuit să fie una în stil egiptean, însă era 
un model total diferit, mult mai modern. Avea forma unei piramide 
trunchiate, cu vârful retezat şi paralel cu baza. Tuburi rotunde ieşeau 
din părţile laterale. Mai multe figuri mici stăteau în diverse poziţii pe 
punte, sub ceea ce părea a fi un steag mare, fluturând în vânt. Nava 
se întindea pe aproape patru metri pe suprafaţa dura a peretelui de 
piatră. 

— Un blindat, zise Pitt, perplex. Un blindat al armatei Statelor 
Confederate. 

— Nu se poate! Nu avea cum să ajungă aici, zise Giordino, uluit. 

— Ba avea şi a ajuns, zise Pitt sec. Probabil că e vasul despre care 
ne-a vorbit bătrânul prospector. 

— Atunci nu e un mit. 

— Artiştii locali nu puteau să picteze ceva ce n-au văzut niciodată. 
Are chiar drapelul de luptă confederat care a fost adoptat aproape de 
sfârşitul Războiului Civil. 

— Poate că vreun fost ofiţer de marină rebel, cutreierând deşertul 
după război l-a pictat. 

— Nu avea cum să copieze stilul local, zise Pitt, dus pe gânduri. 
Nimic din desenul ăsta nu indică vreo influenţă occidentală. 

— Ce zici de cele două figuri de pe cazemată? întrebă Giordino. 

— E clar că unul e un ofiţer de pe navă. Poate căpitanul. 

— Şi celălalt? şopti Giordino cu o expresie de zăpăceală. 

Pitt îl examina din cap până în picioare pe cel care stătea lângă 
căpitan: 

— Cine crezi că e? 

— Nu am încredere în ochii mei arşi de soare. Speram să îmi spui 
tu. 

Pitt făcea eforturi mari să înţeleagă ce se întâmpla: 

— Artistul, oricine o fi fost, murmură el fascinat, a pictat o figură 
uluitor de asemănătoare cu cea a lui Abraham Lincoln. 

Se odihniră toată ziua în peştera răcoroasă şi asta îi învioră atât de 
mult, încât se simţiră în stare să încerce o traversare fără opriri a 
terenului golaş şi ostil până la şoseaua transsahariană. Ingropară 
adânc într-un colţişor al minţii toate gândurile legate de blindatul 
legendar şi se concentrară numai asupra demersului aproape 
imposibil. 

După-amiaza târziu, Pitt ieşi în faţa peşterii, în arşiţa mistuitoare ca 
să îşi pregătească ţeava pentru încă o indicare a direcţiei. După 
câteva minute în cuptorul de afară, simţi că se topeşte ca o lumânare 
de ceară. Alese un bolovan mare care se vedea la orizont cam la cinci 
kilometri spre est, ca punct de reper pentru prima oră de mers. 

Când se întoarse în răcoarea peşterii cu picturi murale, nici nu mai 
fu nevoie să se gândească la cât era de epuizat şi de slăbit, pentru că 
toată suferinţa lui era reflectată în ochii duşi în fundul capului ai lui 
Giordino, în hainele lui murdare şi părul cenuşiu, dar mai ales în 
privirea de om care ajunsese la capătul puterilor. 

Infruntaseră nenumărate pericole împreună, dar nu-l văzuse 
niciodată pe Giordino cu acea expresie de înfrângere. Stresul învingea 
rezistenţa fizică. Giordino era pragmatic până în măduva oaselor. 
Primea eşecurile şi loviturile puternice cu multă încăpățânare, 
atacându-le frontal. Spre deosebire de Pitt, nu îşi putea folosi puterea 
imaginaţiei ca să alunge tortura setei şi suferinţa ascuţită a corpului în 
pragul prăbuşirii din cauza lipsei de mâncare şi de apă. Nu putea să se 
cufunde într-o lume a visului unde chinul şi disperarea sunt înlocuite 
cu piscine, pahare înalte cu băuturi tropicale şi mese imense gemând 
de delicatese. 

Pitt îşi dădu seama că era ultima noapte. Dacă voiau să înfrângă 
deşertul, aveau să fie nevoiţi să îşi dubleze hotărârea de a 
supravieţui. 

Incă douăzeci şi patru de ore fără apă aveau să însemne pieirea lor. 
Puterile aveau să le secătuiască total. li era tare teamă că şoseaua 
transsahariană era cu cincizeci de kilometri prea departe. 

Îl mai lăsă pe Giordino să se odihnească încă o oră, apoi îl trezi din 
somnul ca de mort: 

— Trebuie să plecăm acum, dacă vrem să ajungem undeva în 
noaptea asta. 

Giordino îşi crăpă ochii şi se forţă să se ridice în fund: 

— Ce-ar fi să mai stăm aici încă o zi şi să ne odihnim? 

— Prea mulţi bărbaţi, femei şi copii contează pe noi că ne 
întoarcem şi îi salvăm. Fiecare oră e importantă. 

Gândul la femeile în suferinţă şi la copiii speriaţi din minele de aur 


de la Tebezza fu de ajuns ca Giordino să se trezească de-a binelea şi 
să se ridice ameţit, în picioare. Apoi, la îndemnul insistent al lui Pitt, 
făcură cu greu câteva minute de exerciţii de întindere ca să îşi 
dezmorţească muşchii dureroşi şi încheieturile înţepenite. Se mai 
uitară o dată la desenele uluitoare, întârziind asupra imaginii 
blindatului rebel şi porniră să străbată vastul platou înclinat, cu Pitt în 
frunte spre bolovanul dinspre est ales ca punct de reper. 

Nu mai exista cale de întoarcere. Cu excepţia câtorva opriri scurte, 
trebuiau să meargă înainte până când ajungeau la şosea şi găseau o 
maşină care să treacă pe acolo, sperând să fie una cu o rezervă 
substanţială de apă. Orice li s-ar fi ivit în cale, căldură toridă, nisip 
bătut de vânt ce le ardea pielea, teren dificil, ei trebuiau să meargă 
înainte până se prăbuşeau sau găseau ajutoare. 

După ce îşi termină treaba pe ziua aceea, soarele apuse şi o lună în 
al doilea pătrar îi luă locul. Nici o adiere de vânt nu mişca nisipul, iar 
deşertul se cufunda în nemişcare şi într-o tăcere profundă. Peisajul 
dezolant părea să se întindă la nesfârşit, iar bolovanii ce ieşeau din 
platou ca nişte oase de dinozaur încă mai emanau valuri de căldură. 
Nu se mişcă nimic, în afară umbrelor ce se iveau prelungi din spatele 
pietroaielor ca nişte fantome ce se trezeau la viaţă în lumina palidă a 
apusului. 

Merseră în continuu şapte ore. Trecură de bolovanul folosit ca 
punct de reper şi noaptea înainta aducând cu ea răcoare. Ingrozitor 
de slăbiţi, începură să tremure incontrolabil. Suişurile şi coborâşurile 
extreme ale temperaturii îl făceau pe Pitt să se simtă de parcă 
experimenta schimbări de anotimpuri, cu arşiţa de peste zi aparţinând 
verii, seara toamnei, noaptea iernii şi dimineaţa primăverii. 

Terenul se schimba treptat, încât nu îşi dădu seama că pietroaiele 
şi bucăţile de minereu de fier se micşoraseră şi dispăruseră complet. 
Doar când se opri să se uite la stele pentru orientare şi privi apoi 
înainte văzu că povârnişul făcuse loc unei câmpii netede, tăiate de o 
serie de albii seci, rămase în urma unor cursuri sau torente de apă de 
mult uitate. 

Inaintau din ce în ce mai încet şi mai împiedicat din cauza oboselii. 
Epuizarea le punea bolovani pe umeri. Merseră şi merseră, iar chinul 
lor se adâncii. Cu toate acestea, avansau încet spre est cu puterile 
slabe ce le mai rămăseseră. Erau atât de vlăguiţi, că după scurtele 
opriri aproape că nu se mai puteau ridica în picioare. 

Pitt se sforţa să meargă mai departe, gândindu-se la felul în care 
O'Bannion şi Melika tratau femeile şi copiii în acea mină infernală. 
Avea viziuni cu biciul Melikăi lovind cu putere victimele neajutorate, 
bolnave deja din cauza lipsurilor şi a muncii peste puterile lor. Oare 
câţi muriseră de când plecaseră? Fusese şi Eva dusă în camera cu 
cadavre? Cu un efort, ar fii putut să îşi înlăture astfel de gânauri, dar 


le lăsă să stăruie pentru că îi dădeau impulsul de care avea nevoie ca 
să îşi depăşească puterile, să ignore suferinţa şi să meargă mai 
departe ca o maşină. 

| se păru ciudat că nu îşi amintea când scuipase ultima oară. Deşii 
sugea pietricele mici ca să îşi uşureze setea necruțătoare, nici nu mai 
ţinea minte de când nu mai simţise salivă în gura. Limba i se umflase 
ca un burete uscat şi o simţea de parcă era acoperită cu praf de 
piatră-acră, dar cu toate acestea mai putea încă să înghită. 

işi reduseseră transpiraţia mergând doar prin răceala nopţii şi 
păstrându-şi cămăşile pe ei în timpul zilei ca să reducă evaporarea 
sudorii fără să piardă din efectele ei răcoritoare. Totuşi, îşi dădea 
seama că organismul lor îşi pierduse toate sărurile, ceea îi făcea să se 
simtă şi mai slăbiţi. 

Pitt îşi răscoli memoria după toate trucurile despre supraviețuirea 
în deşert, inclusiv respiraţia pe nas ca să prevină pierderea de apă şi 
vorbeau foarte puţin şi numai când făceau o pauză de odihnă. 

Ajunseră la o albie îngustă plină de nisip, ce mergea printre dealuri 
pline de bolovani. Urmară cursul acesteia până coti spre nord, apoi 
urcară pe mal şi îşi continuară drumul. Se crapă de ziuă şi Pitt se opri 
să se uite pe harta lui Fairweather, ferind hârtia zdrenţuită de soarele 
orbitor care se ridica la orizont. Desenul stângaci indica un vast lac 
secat care se întindea până aproape de şoseaua transsahariană. Deşi 
se mergea mai uşor pe terenul neted, Pitt îşi dădu seama că era o 
zonă criminală, un holocaust în aer liber, în care nu există nici un 
petec de umbră. 

Nu mai putea fii vorba de odihnă în timpul arşiţei nemiloase a zilei. 
Pământul era acoperit de pietriş în care nu se mai puteau îngropa. 
Trebuiau să meargă înainte şi să îndure căldura de foc. Deja soarele 
se ridicase arzător pe cer semnalând încă o zi de tortură. 

Agonia se mai domoli când apărură câţiva nori ascunzând soarele şi 
oferindu-le aproape două ore de alinare. Dar pe urmă norii se risipiră 
şi soarele îşi făcu din nou apariţia mai fierbinte ca oricând. La prânz, 
Pitt şi Giordino abia se mai ţineau pe picioare. Dacă arşiţa zilei nu 
avea să le secătuiască trupurile vlăguite, frigul intens al nopţii avea să 
le pună capac, fără îndoială. 

Dintr-odată, ajunseră la marginea unei râpe adânci cu maluri 
abrupte ce coborau aproape şapte metri sub suprafaţa lacului secat, 
tăindu-l aproape ca un canal artificial. Pitt se uită doar pe unde călca 
şi aproape că se prăbuşii în râpă. Se opri clătinându-se şi privi 
disperat neaşteptatul obstacol. Pur şi simplu nu mai avea putere să 
coboare până în fundul râpei şi apoi să se caţere pe malul celălalt. 
Giordino îl ajunse din urmă împleticindu-se şi se prăbuşi moale la 
pământ, cu capul şi mâinile atârnându-i peste marginea râpei. 

Pitt privi peste râpă la pustiul din faţă şi ştiu că lupta lor se 


încheiase. Merseseră doar treizeci de kilometri şi încă cincizeci le mai 
stăteau în faţă. 

Giordino se întoarse încet şi se uită în sus spre Pitt, care stătea încă 
în picioare clătinându-se şi privind fix în zare de parcă vedea capătul 
călătoriei chinuitor de aproape, dar imposibil de atins. 

Pitt, deşi epuizat şi la capătul puterilor, arăta nemaipomenit. Faţa 
colţuroasă şi severă, statura înaltă, ochii opalini pătrunzători, nasul 
ascuţit ca de pasăre de pradă, capul înfăşurat în prosopul alb prăfuit 
de sub care ieşeau şuviţe ondulate de păr negru - nimic din toate 
acestea nu îi dădeau înfăţişarea unui om înfrânt şi aflat la un pas de 
moarte. 

Se uită atent în susul şi în josul fundului râpei şi se opri cu o 
expresie nedumerită în ochii care i se zăreau prin despicătura îngustă 
din turban: 

— Sănătatea mea mintală m-a părăsit, şopti el. 

Giordino înalţă capul: 

— Eu mi-am pierdut-o în urmă cu douăzeci de kilometri. 

— Aş putea să jur că am văzut... 

Pitt clătină din cap încet şi se freca la ochi: 

— Probabil că e un miraj. Giordino se uită şi el la vastul peisaj din 
jur. Oglinzi de apă îi apărură în depărtare sub valurile de căldură. Era 
mai mult decât putea îndura şi întoarse privirea. 

— Ai văzut? îl întrebă Pitt. 

— Dacă închid ochii, spuse Giordino cu o voce slabă, văd un salon 
plin de fete care dansează şi îmi fac semn cu halbe uriaşe de bere 
rece. 

— Vorbesc serios. 

— Şi eu, dar, dacă te referi la lacul ăla fals din depărtare, las-o 
baltă. 

— Nu, zise Pitt scurt, mă refer la avionul din râpă. 

La început Giordino crezu că prietenul lui o luase razna, dar apoi se 
rostogoli din nou pe burtă şi privi în jos, în direcţia în care se uita Pitt. 

Nici un lucru fabricat de om nu se dezintegrează şi nu rugineşte în 
deşert. Cel mai rău lucru care se poate întâmpla este ca metalul să fie 
îngropat sub nisip. Lângă un mal al râului secat, ca un obiect 
extraterestru, lustruit şi fără urmă de rugină, de praf sau de eroziune, 
zăcea un avion prăbuşit. Era un monoplan cu aripile pe fuzelaj, ce 
părea să fi fost abandonat acolo de mai multe decenii. 

— II vezi şi tu? repetă Pitt. Sau am înnebunit? 

— Doar dacă n-am înnebunit şi eu, zise Giordino uluit total. Arată ca 
un avion, fără îndoială. 

— Atunci înseamnă că e adevărat. 

II ajută pe Giordino să se ridice şi porniră împleticindu-se pe 
marginea râpei până când ajunseră deasupra epavei. Materialul din 


care era făcut fuzelajul şi aripile era încă intact şi se vedeau clar 
numerele de identificare. Elicea de aluminiu se sfărâmase când se 
lovise de peretele râpei, iar motorul radial cu cilindrii la vedere fusese 
împins în carlingă şi avea cadrul zdrobit. Dar, în afară de asta şi de 
trenul de aterizare distrus, avionul nu părea să aibă alte stricăciuni. 
Se vedeau şi urmele de pe pământ făcute de avion când aterizase, 
înainte să se prăbuşească în albia secată. 

— De câtă vreme crezi că stă aici? bolborosi Giordino. 

— De vreo cincizeci sau şaizeci de ani, răspunse Pitt. 

— Probabil că pilotul a supravieţuit şi a plecat. 

— N-a supravieţuit, zise Pitt. Uită-te sub aripa din stânga! Se văd 
picioarele unui cadavru. 

Giordino se uită sub aripa stângă. O gheată demodată, cu şireturi şi 
o bucată de pantaloni kaki ieşeau de sub umbra aripii. 

— Crezi că se supără dacă ne ducem şi noi lângă el? Are singurul 
loc umbrit din zonă. 

— Exact la asta mă gândeam şi eu, zise Pitt, dându-şi drumul să 
alunece pe spate, ridicându-şi genunchii şi folosindu-şi călcâiele pe 
post de frâne. 

Giordino îl urmă imediat şi alunecară împreună în albia uscată într- 
o trâmbă de pietriş şi praf. Ca şi în primele momente în care 
descoperiseră peştera şi picturile murale, uitară de sete, se ridicară 
clătinându-se şi se apropiară de pilotul mort de mult. 

Nisipul îi acoperise o parte din corpul rezemat cu spatele de 
fuzelajul aeroplanului. Lângă un picior din care lipsea gheata se afla o 
cârjă improvizată făcută dintr-o bară a aripii. Busola avionului era şi 
ea pe aproape, îngropată pe jumătate în nisip. 

Cadavrul pilotului era uimitor de bine păstrat. Arşiţa şi frigul îl 
mumificaseră, astfel încât pielea devenise închisă la culoare şi netedă, 
de parcă fusese tăbăcită. Pe faţă avea o expresie de linişte şi 
mulţumire, iar mâinile, rigide după peste şaizeci de ani de nemişcare, 
erau aşezate cu degetele împletite pe stomac. Pe unul dintre picioare 
stătea o cască veche din piele, cum purtau aviatorii pe vremuri şi o 
pereche de ochelari negri de zbor. Părul negru, mat, ţeapăn şi plin de 
praf, îi cădea până la umeri. 

— Dumnezeule, murmură Giordino zăpăcit. E o femeie. 

— De-abia trecuse de treizeci de ani, observă Pitt. Cred că a fost 
foarte frumoasă. 

— Mă întreb cine o fi, spuse Giordino curios. 

Pitt ocoli cadavrul şi dezlegă un pachet înfăşurat în muşama, ce 
fusese prins de clanţa uşii de la carlingă. Dădu cu grijă la o parte 
muşamaua şi scoase la iveală un jurnal de bord. Il deschise şi citi 
prima pagină. 

— Kitty Mannock, citi el cu voce tare. 


— Kitty şi mai cum. 

— Mannock, o celebră femeie-pilot, australiană, din câte îmi 
amintesc. Dispariţia ei a devenit unul dintre cele mai mari mistere ale 
aviaţiei, întrecut doar de acela al Ameliei Earhart. 

— Cum o fi ajuns aici. Intrebă Giordino neputându-şi lua ochii de la 
cadavru. 

— Zbura de la Londra la Cape Town încercând să doboare un 
record. După ce a dispărut, armata franceză din Sahara a desfăşurat o 
căutare sistematica, dar nu au găsit nici o urmă. 

— Ghinionul ei că a nimerit în singura râpă pe o rază de o sută de 
kilometri. Ar fi găsit-o uşor din aer dacă ar fi aterizat pe lacul secat. 

Pitt răsfoia paginile jurnalului: 

— S-a prăbuşit pe 10 octombrie 1931. Ultima însemnare e din 20 
octombrie. 

— A supravieţuit zece zile, murmură Giordino cu admiraţie. Kitty 
Mannock trebuie să fi fost o femeie şi jumătate. 

Se întinse la umbra aripii şi un oftat adânc îi ieşi printre buzele 
crăpate şi umflate. 

— După atâta vreme, va avea în sfârşit companie. 

Pitt nu îl asculta. li venise o idee nebunească. Băgă jurnalul în 
buzunarul pantalonilor şi începu să studieze rămăşiţele avionului. Nu 
dădu nici o atenţie motorului, dar verifică trenul de aterizare. Deşi 
lonjeroanele fuseseră distruse la impact, roţile erau în stare bună şi 
cauciucurile la fel. Roata mică din spate era şi ea în stare bună. 

Pe urmă examină aripile. Cea din stânga suferise stricăciuni minore 
şi se părea că Kitty tăiase o bucată mare din ea, însă cea din dreapta 
era într-o stare surprinzător de bună. Materialul ce acoperea 
lonjeroanele şi nervurile era întărit şi coşcovit, dar arşiţa şi frigul nu îl 
crăpaseră. Pierdut în gânduri, puse mâna pe un panou de metal din 
faţa carlingii, dar şi-o trase repede. Metalul era încins ca o tigaie pusă 
pe foc. In interiorul fuzelajului găsi o cutie mică de unelte, în care se 
aflau, printre altele, un bomfaier mic şi o pompă de mână pentru 
cauciucuri. 

Rămase acolo meditând, părând să nu îi pese de razele ucigătoare 
ale soarelui. Era tras la faţă şi slăbit. Ar fi trebuit să se afle pe un pat 
de spital unde să i se pompeze fluide în corp. Bătrâna doamnă cu 
coasa nu mai avea mult până să îşi pună degetul osos pe umărul lui. 
Insă acum mintea îi lucra cu repeziciune, cântărind toate avantajele şi 
dezavantajele. 

Hotărî pe loc că nu avea de gând să moară. Ocoli aripa dreapta şi 
se apropie de Giordino: 

— Ai citit Zborul avionului Phoenix de Elleston Trevor? întrebă el. 

Giordino îl privi cu ochii micşoraţi: 

— Nu, dar am văzut filmul cu Jimmy Stewart. De ce? [i s-au 


înţepenit rotiţele dacă îţi închipui că poţi să faci epava asta să zboare 
din nou. 

— Nu să zboare, replică Pitt, încet. Am studiat avionul şi cred că 
putem scoate destule piese din el ca să construim un iaht de uscat. 

— Să construim un iaht de uscat! repeta Giordino cu exasperare. 
Cum să nu? Şi facem şi un bar şi o cameră de zi... 

— Ca o sanie cu pânze, doar că va merge pe roţi, continuă Pitt, 
surd la sarcasmul lui Giordino. 

— Ce vrei să foloseşti ca pânze? 

— O aripă a avionului. E, practic, o aripă eliptică. Dacă o aşezi cu 
vârful în sus, obţii o velă. 

— Nu suntem în stare, protestă Giordino. O treabă ca asta ne-ar lua 
zile. 

— Nu, doar ore. Aripa din dreapta e în stare bună şi materialul e 
intact. Carena o putem face din partea din centru a fuzelajului, dintre 
carlingă şi coadă. Din lonjeroane şi bare putem face zbaturi pentru 
roţi. Cu cele două roţi ale trenului de aterizare şi cu roata din spate 
facem un sistem de angrenare cu trei roţi. Şi avem destul cablu de 
control pentru pârghii şi pentru fusul cârmei. 

— De unde luăm unelte? 

— E o trusă în carlingă. Nu are cine ştie ce, dar ne va ajuta. 

Giordino clătină încet din cap. l-ar fi fost foarte uşor să considere 
ideea lui Pitt o halucinație, să se întindă pe pământ şi să aştepte 
moartea în linişte. Impulsul de a face asta era copleşitor. Dar în 
pieptul său bătea o inimă curajoasă şi un spirit ce nu voia să moară 
fără luptă. Ca un om bolnav, forţat să ridice o povară grea, se ridică în 
picioare şi vorbi împleticit de oboseală şi prea multă căldură: 

— Hai să nu mai stăm să ne plângem de milă. Tu scoţi aripile şi eu 
demontez roţile. 

La umbra unei roţi, Pitt îşi schiţa planul de construcţie a unui iaht 
de uscat cu ajutorul pieselor vechiului avion. Era un plan incredibil de 
simplu, născut într-o criptă a deşertului, în minţile a doi oameni care 
erau de fapt morţi deja, dar nu voiau să recunoască. Trebuiau să 
caute în ei puteri pe care le crezuseră dispărute de mult ca să ducă 
treaba până la capăt. 

Navigarea pe uscat nu era ceva inventat de ei. Au folosit-o chinezii 
acum două mii de ani. La fel au făcut şi olandezii, care au pus vele pe 
căruţe ca să transporte mici armate. Feroviarii americani construiau 
adeseori vagoane mici cu pânze, care alergau pe şine de-a lungul 
preriilor. Europenii au făcut din asta un sport practicat pe plajă la 


începutul lui 1900 şi, după puţin timp, ideea a fost preluată de 
amatorii de viteză din sudul Californiei, care se întreceau în maşinile 
lor puternice de-a lungul lacurilor secate din deşertul Mojave şi care 
până la urmă au organizat curse unde veneau participanţi din 
întreaga lume şi care au reuşit să atingă viteze de aproape 145 de 
kilometri pe ora. 

Cu ajutorul sculelor găsite de Pitt în carlingă, se ocupară de 
treburile mai uşoare pe căldura de foc a după-amiezii şi le lăsară pe 
cele mai grele pentru răcoarea nopţii. Pentru doi bărbaţi a căror 
distracţie preferată era să restaureze maşini de epocă şi avioane, 
treaba merse uşor şi eficient, fără risipă de mişcări, pentru a-şi 
conserva puţina energie care le mai rămăsese. 

Lucrau fără să mai ţină seama de efort, avantajos, fără pauze, 
vorbind puţin, pentru că limbile umflate şi gurile uscate nu le 
permiteau. Luna îi lumina, aruncându-le umbrele agitate pe peretele 
râpei. 

Din respect, nu mişcară din Loc cadavrul lui Kitty Mannock şi 
lucrară ocolind-o, fără nici o manifestare de emoție, uneori chiar 
adresându-i-se de parcă era vie, când minţile lor înnebunite de sete 
pierdeau şirul. 

Giordino scoase cele două roţi mari ale trenului de aterizare şi roata 
mică de la spate, curăţă nisipul din rulmenţi şi îi unse cu unsoare din 
filtrul de ulei al motorului. Vechile cauciucuri erau crăpate şi întărite 
de soare. Işi mai păstrau încă forma, dar nu era nici o şansă să reţină 
aer, aşa că Giordino le scoase camerele de aer din interior, umplu 
cauciucurile cu nisip şi le fixă la loc pe roţi. 

După aceea confecţiona zbaturile pentru roţi din lonjeroanele 
demontate de pe aripa deteriorată. Când termină, tăie cu bomfaierul 
barele ce fixau centrul fuzelajului de partea din spate a carlingii şi 
făcu acelaşi lucru şi cu coada avionului. După ce desfăcu partea din 
mijloc, prinse capătul mai lat al carlingii de prelungirile aduse aripilor, 
pentru a susţine cele două roţi principale luate de la trenul de 
aterizare. Roţile se aflau acum la doi metri şi jumătate de partea de 
jos a fuzelajului, în capătul mai lat al acestuia. Capătul celălalt, care 
mergea îngustându-se spre coada avionului, devenise acum partea 
din faţă a iahtului de uscat, dându-i un aspect aerodinamic primitiv. 
Ultima adăugire adusă bucății ce devenise acum carena iahtului era 
construirea unui rotor ce urma a fi fixat de roata mică, situată la trei 
metri în faţă. Produsul aproape finit ar fi semănat pentru cei destul de 
în vârstă ca să îşi amintească de comediile Gașca noastră şi Micii 
hoțomani cu un vehicul de curse improvizat din anii 30. 

In timp ce Giordino lucra la corpul iahtului, Pitt se concentra asupra 
velei. După ce desfăcu aripa de pe fuzelaj, imobiliză eleronii şi 
flapsurile şi prelungi lonjeronul din interiorul muchiei, astfel încât să 


formeze un catarg. Împreună cu Giordino, ridicară aripa în poziţie 
verticală şi fixară catargul în centrul carenei, o treabă simplă pentru 
că lonjeroanele de lemn şi materialul care acoperea vechea aripă se 
uscaseră în căldura deşertului şi erau foarte uşoare. Reuşiseră să 
construiască o velă de vânt rotativă. Pe urmă Pitt folosi cablurile de 
control ale avionului ca să prindă sârme de ancorare de roţile laterale 
cu zbaturi ale lui Giordino şi botul iahtului de catarg pentru susţinere. 
Apoi înjgheba, tot cu ajutorul cablurilor de control, un sistem de 
direcţie prin leviere din interiorul carenei până la roata din faţă. in 
final, alcătui un sistem de pârghii pentru vela de vânt. 

Ultimul retuş fu scoaterea scaunelor pilotului şi aşezarea lor în 
cocpitul iahtului de uscat, unul în spatele celuilalt. Pitt mai scoase şi 
busola de pe panoul de bord al avionului şi o aşeză lângă cârmă. 
Ţeava pe care o folosise până atunci pe post de compas o legă de 
catarg, ca talisman. 

Terminară totul la trei dimineaţa şi căzură ca morţi în nisip. 
Rămaseră tremurând în frigul tăios, privindu-şi capodopera. 

— N-o să zboare niciodată, bolborosi Giordino fără nici un pic de 
vlagă. 

— Nu trebuie decât să ne ducă pe teren neted. 

— Te-ai gândit cum o s-o scoatem din râpă? 

— La cincizeci de metri mai jos, înclinația peretelui dinspre est e 
destul de lină ca s-o putem trage afară. 

— Nu cred c-o să putem nici măcar să mergem până acolo, cu atât 
mai puţin să tragem chestia asta până sus. Pe lângă asta, nu avem 
nici o garanţie că o să meargă. 

— Nu avem nevoie decât de un vânt uşor, zise Pitt cu vocea slabă. 
Şi dacă e să mă iau după ultimele şase zile, nu cred că trebuie să ne 
facem griji în privinţa asta. 

— Nu e nimic mai frumos ca un vis imposibil. 

— O să meargă, zise Pitt cu hotărâre. 

— Ce greutate crezi că are. 

— Vreo sută şaizeci de kilograme. 

— Cum o să-i spunem? întrebă Giordino. 

— Să-i spunem? 

— Un nume, trebuie să aibă un nume. 

Pitt dădu din cap spre Kitty: 

— Dacă reuşim să scăpăm din iadul ăsta, ei îi vom datora acest 
lucru. Eu zic să o numim Kitty Mannock. 

— Bună alegere. 

Mai stătură puţin de vorbă, voci şoptite în vidul unui spaţiu mort, 
până reuşiră să se cufunde într-un somn binevenit. 

Când se treziră, soarele inundase fundul râpei. Avură nevoie de un 
monumental efort de voinţă ca să se ridice în picioare. Işi luară în 


tăcere rămas-bun de la Kitty şi merseră clătinându-se spre maşinăria 
improvizată ce reprezenta speranţa lor de supravieţuire. Pitt legă 
două bucăţi de cablu de partea din faţă a iahtului de uscat şi îi dădu 
una lui Giordino. 

— Te simţi în stare? 

— La dracu, nu, îngăimă Giordino cu gura uscată. : 

Pitt rânjii, deşi buzele crăpate şi sângerânde îl dureau. Il privi atent 
pe Giordino căutând în el scânteia ce avea să îi ajute să ajungă la 
liman. Era acolo, dar foarte slabă. 

— Hai să vedem care ajunge primul sus. 

Giordino se clatină ca un betiv, dar îi făcu cu ochiul: 

— Respiră praful care o să rămână în urma mea, fraiere! 

Işi puse cablul pe umăr, se aplecă luându-şi avânt şi imediat căzu în 
nas. lahtul de uscat aproape că trecu peste el, mergând la fel de uşor 
ca un cărucior pe gresia unui supermarket. Se uită la Pitt cu ochii roşii 
şi cu o expresie de surpriză pe faţa arsa de soare: 

— E uşoară ca un fulg! 

— Bineînţeles, a fost făcută de doi mecanici clasa întâi. 

Fără să mai stea la discuţii, îşi traseră iahtul spre mijlocul râpei 
până ajunseră la o pantă ce se înclina în unghi de 30 de grade spre 
suprafaţa lacului secat. 

Nu aveau de urcat decât şapte metri, dar pentru doi oameni, care 
erau cu un picior în groapa numai cu optsprezece ore înainte, panta 
semăna cu Everestul. Nu se aşteptaseră să mai trăiască încă o noapte 
şi totuşi acum se aflau în faţa a ceea ce era, cu siguranţă, ultimul 
obstacol până la salvare sau moarte. N 

Pitt porni primul în timp ce Giordino se odihnea. Işi prinse cablul de 
talie şi începu să se târască în susul pantei ca o furnică beată, făcând 
paşi de câţiva centimetri. Trupul sau era ca o maşina teribil de uzată, 
acţionând la comanda unei minţi ce nu mai avea decât o legătură 
vagă cu realitatea. Toţi muşchii lui protestau cu junghiuri teribile. Işi 
simţi imediat mâinile şi picioarele înmuindu-se, dar se forţă să 
continue. Ochii injectaţi i se închideau de oboseală, pe faţă i se săpase 
o expresie de suferinţă atroce, plămânii îl dureau la fiecare gâfâit şi 
inima îi bătea ca un ciocan din cauza efortului supraomenesc. 

Dar nu se putea opri. Dacă el şi Giordino mureau, toţi acei nefericiţi 
care munceau ca nişte sclavi la Tebezza aveau să piară şi ei, fără ca 
lumea să ştie ceva de soarta lor. Nu putea să renunţe, să se 
prăbuşească şi să moară acum când se afla la câţiva paşi de a-i râde 
în nas doamnei cu coasa. Strânse din dinţi cu furie şi continua să urce. 

Giordino încerca să îi strige cuvinte de încurajare, dar nu putu să 
scoată decât o şoaptă slabă. 

Apoi mâinile lui Pitt apucară marginea râpei şi cu încă un efort de 
voinţă se trase în albia seacă a lacului. Rămase întins şi aproape 


leşinat, auzindu-şi doar respiraţia grea şi inima ce părea că stă să îi 
spargă pieptul. 

Nu ştia cât rămăsese în bătaia soarelui până când respiraţia îi 
reveni oarecum la normal. Într-un târziu, se ridică în patru labe şi se 
uită în râpă. Giordino stătea liniştit la umbra velei de vânt şi reuşii un 
salut anemic cu mâna. 

— Eşti gata să vii sus? 

Giordino dădu uşor din cap, prinse cablul şi începu să se târască 
încet. Pitt îşi aruncă cablul peste umăr şi se aplecă spre el. Patru 
minute mai târziu, pe jumătate târâş, pe jumătate tras de Pitt, 
Giordino se rostogoli fără putere pe terenul plat de sus, ca un peşte 
tras din apă după o luptă îndelungată cu cârligul şi undiţa. 

— Acum vine partea cea mai distractivă, îngăimă Pitt. 

— Nu sunt în stare, suspină Giordino. 

Pitt se uită la el. Giordino părea deja mort. Ochii i se încinseseră, iar 
faţa şi barba de zece zile erau pline de praf alb. Dacă nu îl putea ajuta 
pe Pitt să tragă iahtul de uscat din râpă, aveau să moară amândoi în 
ziua aceea. 

Pitt îngenunche şi îl lovi tare peste faţă: 

— Nu mă lăsa acum, mormăi el. Cum crezi că o să ajungi să o 
cunoşti mai bine pe pianista aia superbă a lui Massarde, dacă nu te 
ridici să mă ajuţi? 

Pleoapele lui Giordino fluturară şi îşi freca obrazul cu mâna. Cu un 
efort suprem de voinţă, se ridică în picioare clătinându-se de parcă 
era beat. Se uită la Pitt fără nici un fel de răutate şi, în ciuda 
suferinţei, reuşii să zâmbească: 

— Nu pot să sufăr faptul că sunt atât de previzibil. 

— E foarte bine că eşti aşa. 

Ca doi catâri numai piele şi os în ham, luară cablurile şi înaintară cu 
greu câţiva paşi, forţa lor combinată începu să tragă încet iahtul în 
susul pantei. Ţineau capul plecat, spatele încovoiat, iar mintea le era 
înceţoşată de delirul setei. Inaintau îngrozitor de încet. 

In curând căzură în genunchi şi începură să se târască. Giordino 
observă că palmele lui Pitt fuseseră roase de cablu şi îi curgea sânge, 
dar el nu simţea nimic. Dintr-odată, cablurile slăbiră şi iahtul 
improvizat apăru peste marginea râpei şi se lovi de ei. Din fericire, Pitt 
avusese prevederea să împiedice vela care era îndreptată acum în 
direcţia unei brize uşoare şi nu genera nici un fel de forţă motrică. 

Işi desfăcură cablurile şi Pitt îl ajută pe Giordino să urce în fuzelaj, 
unde se prăbuşi ca un sac de cartofi pe scaunul din faţă. Pitt se uită la 
pânza îngustă pe care o legase de catarg ca indicator şi aruncă un 
pumn de nisip în aer să detecteze direcţia vântului. Bătea dinspre 
nord-vest. A 

Sosise momentul adevărului. Il privi pe Giordino care făcu fără 


vlagă înainte un gest cu mâna: 

— Dă-i drumul, şopti el răguşit. 

Pitt se aplecă peste marginea fuzelajului şi împinse iahtul până ce 
acesta începu să alunece încet pe nisip. Apoi se ridică şi se prăbuşi pe 
scaunul din spate. Vântul bătea din spatele umărului său stâng, aşa 
că eliberă frânghia velei şi roti cârma ca să-l aibă la babord. Mai trase 
puţin frânghia şi vântul începu să bată în velă, iar Kitty Mannock 
începu să se deplaseze singură. Prinse repede viteză în timp ce Pitt 
mai eliberă o bucată de frânghie. 

Aruncă o privire spre busolă şi stabili cursul, copleşit de epuizare şi 
de euforie în acelaşi timp. Aranjă poziţia velei care se înclina în bătaia 
vântului şi în curând iahtul de uscat gonea de-a lungul lacului secat, 
cu roţile ridicând valuri de praf, minunat de silențios, cu aproape 60 
de kilometri pe oră. 

Dar bucuria se transforma repede în panică, fiindcă Pitt schimbase 
cursul prea mult şi brusc roata ce mergea în contra vântului începu să 
se ridice, în ceea ce navigatorii numeau urcuş. Pusese vela prea mult 
în vânt, mărind forţa de deplasare. Acum trebuia să ia măsuri ca să 
împiedice urcuşul să răstoarne iahtul, ceea ce ar fi fost un dezastru, 
pentru că nici el, nici Giordino nu mai aveau forţă să îl ridice iar. 

Erau la un pas de a se rostogoli, când trase de frânghii şi roti uşor 
cârma, trimițând iahtul în direcţia vântului. Menţinu cursul şi urcuşul 
se diminuă până când roata atinse pământul. 

Pitt navigase pe vase mici când era copil în Newport Beach, 
California, dar niciodată la o astfel de viteză. leşii din bătaia vântului 
într-un unghi larg de 45 de grade, orientă vela uriaşă şi făcu mici 
corectări ale cursului. Incă o privire aruncată busolei îi spuse că era 
timpul să o ia în zigzag spre est. 

Prinse din ce în ce mai multă încredere şi trebui să se abţină ca să 
nu forţeze limita de viteză, acea linie subţire ce desparte controlul de 
accident. Nu avea de gând să dea înapoi acum, dar prudenta îi aminti: 
Kitty Mannock nu era cel mai stabil iaht de uscat şi, în plus, era prins 
la un loc cu sârmă, cablu şi vergi vechi de şaizeci de ani. 

Se lăsă pe spate şi se uită atent după vârtejuri de nisip, care 
măturau adesea suprafaţa pustie a lacului. Un nor mic de praf ivit din 
senin şi totul se putea termina. Ştia prea bine că nu se puteau bizui 
decât pe norocul lor. O vale văzuta prea târziu, o piatră care ar fi rupt 
zbatul unei roţi şi multe alte asemenea catastrofe le putea arunca în 
cale deşertul nemilos. 

Deşi aluneca şi zdrăngănea, Kitty Mannock zbura cu o viteză de 
care Pitt nu ar fi crezut-o capabilă. Vântul frontal începu să îi arunce 
nisip în faţă pe care îl simţea ca pe nişte alice. Din spate, forţa 
vântului sporea şi estima că ajunseseră la 85 de kilometri pe ora. 
După ce zile întregi se târâseră pe jos prin deşert, acum i se părea că 


zboară într-un avion cu reacţie. Spera din toată inima că Kitty 
Mannock se va ţine tare şi nu se va dezmembra. 

După o jumătate de ora, începu să caute puncte de reper. Acum 
era îngrijorat că ar putea să treacă de şoseaua transsahariană fără să 
îşi dea seama. La urma urmelor, era doar o cărare vagă în nisip, 
mergând dinspre nord spre sud. Dacă o ratau, aveau toate şansele să 
se piardă în imensitatea deşertului. 

Nu se vedea nici urmă de alte vehicule şi terenul deveni din nou 
neregulat, cu dune mişcătoare. Trecuseră oare de graniţa cu Algeria? 
Nu avea cum să îşi dea seama. Toate urmele marilor caravane ce 
străbătuseră cândva bogata vale a Nigerului spre Mediterana, 
transportând aur, fildeş şi sclavi dispăruseră de mult în negura 
timpului. Locul lor fusese luat de rare maşini cu turişti, camioane 
cărând piese şi provizii şi câte un vehicul al armatei în patrulare prin 
pustiul ignorat chiar şi de Dumnezeu. 

Dacă Pitt ar fi ştiut că linia roşie care indica traseul pe hărţi nu 
există de fapt în realitate, ci doar în imaginaţia cartografilor, ar fi fost 
extrem de frustrat. Singurele indicii reale, dacă erau destul de 
norocoşi să le remarce, erau oasele de animale împrăştiate, câte un 
vehicul demontat, urmele de roţi ce nu fuseseră acoperite de nisip şi 
canistre de ulei la distanţă de kilometri unele de altele, cu condiţia să 
nu fi fost luate de nomazi ca să le folosească sau să le vândă în Gao. 

Apoi observă un obiect la distanţă spre dreapta, ca un punct negru 
în valul tremurător de căldura. Giordino îl văzu şi el şi arăta cu mâna 
în direcţia aceea, singurul semn de viaţă pe care îl dăduse de când 
pornise iahtul. Aerul era limpede şi transparent ca sticla. leşiseră din 
albia secată a lacului şi nu se mai ridicau trâmbe sau vârtejuri de praf 
de pe sol. Văzură acum că obiectul era de fapt ceea ce mai rămăsese 
dintr-un autobuz Volkswagen căruia îi fuseseră luate absolut toate 
piesele. Nu mai rămăsese decât carcasa, cu un slogan ironic scris pe o 
parte în engleză cu vopsea: „Unde e Lawrence al Arabiei când ai 
nevoie de el?” 

Sperând că ajunseseră la şosea, Pitt schimbă direcţia spre nord, în 
contra vântului. Terenul devenise nisipos, cu fâşii de pietriş. Din când 
în când treceau peste o porţiune cu nisip moale, dar iahtul de uscat 
era prea uşor să se afunde şi trecea cu graţie mai departe. 

După zece minute, Pitt observă o canistră în depărtare. Acum era 
sigur că mergeau paralel cu şoseaua şi porni în zigzaguri de câte doi 
kilometri spre nord, către Algeria. 

Giordino nu se mai mişcase. Pitt îl scutură de umăr, dar capul lui 
Giordino alunecă într-o parte, apoi căzu cu bărbia în piept. Işi pierduse 
cunoştinţa. Pitt încercă să tipe şi să îl zgâlţâie mai tare, dar nu avu 
putere. Un văl negru începea să i se lase şi lui peste ochi şi în câteva 
minute avea să leşine şi el. 


I se păru că aude un zgomot de motor în depărtare, dar nu văzu 
nimic şi se gândi că începuse să delireze. Zgomotul se amplifica şi 
recunoscu vag că aparţinea unui motor diesel, însoţit de huruitul 
eşapamentului. Dar nu se vedea deloc de unde venea şi fu sigur că 
începuse să îşi piardă minţile. 

Dintr-odată, răsuna un claxon puternic şi Pitt întoarse încet capul 
într-o parte. Un camion Bedford mare, cu remorcă, de provenienţă 
britanică, mergea paralel cu ei şi şoferul arab privea curios şi zâmbitor 
cele două figuri de pe iahtul de uscat. Venise din spate fără ca Pitt să 
observe. 

Şoferul se aplecă pe fereastră, duse o mână pâlnie la gură şi strigă: 

— Aveţi nevoie de ajutor. 

Pitt nu putu decât să dea uşor din cap. Nu făcuse nici un fel de 
pregătiri pentru oprirea iahtului. Incerca să tragă de frânghii şi să 
aducă vela în vânt, dar nu reuşii decât să rotească iahtul în semicerc. 
Simţurile nu îi mai funcționau aşa cum trebuia şi aprecie greşit o pală 
bruscă de vânt. Dădu drumul ancorei, dar era prea târziu. Vântul şi 
forţa gravitaţiei răsturnară iahtul, smulgându-i zbaturile roţilor şi vela 
şi aruncându-i pe Pitt şi pe Giordino cât colo ca pe nişte păpuşi de 
cârpă, într-un nor de praf şi pietre. 

Şoferul arab viră spre ei şi opri. Sări din cabină şi alergă spre cei doi 
bărbaţi leşinaţi. Recunoscu imediat semnele deshidratării şi se grăbi 
înapoi la camion, de unde se întoarse cu patru sticle de plastic pline 
cu apă. 

Pitt îşi reveni aproape imediat când simţi lichidul pe faţă, 
prelingându-i-se în gura pe jumătate deschisă. Transformarea fu ca un 
miracol: era la un pas de moarte dar, imediat ce bău aproape şase litri 
de apă se redresă, începând să funcţioneze din nou ca o fiinţă umană. 

Şi trupul lui Giordino, secătuit până în măduva oaselor, se 
reîntoarse la viaţă. Părea aproape incredibil că o cantitate sănătoasa 
de lichid îi salvase atât de repede de la o moarte sigură. 

Şoferul arab le mai dădu tablete de sare şi curmale uscate. Avea o 
faţă inteligentă şi pe cap purta o şapcă de base-ball. Se aşeză pe vine 
şi privi cu mare interes cum se întorc la viaţă. 

— Aţi venit cu maşinăria asta de la Gao? îi întrebă el. 

Pitt clătina din cap: 

— De la Fortul Foureau, minţi el. 

Nu era încă sigur că se aflau în Algeria. Şi nici nu ştia dacă şoferul 
nu avea să îi predea primului poliţist, dacă află că evadaseră de la 
Tebezza. 

— Unde ne aflăm, mai exact? 

— In mijlocul pustiului Tanezrouft. 

— Ce ţară? 

— Algeria, bineînţeles. Unde credeaţi că sunteţi. 


— Oriunde, numai să nu fim în Mali. 

Arabul se strâmbă: 

— În Mali sunt oameni răi. Guvernul e rău. Omoară mulţi oameni. 

— Cât avem de mers până la cel mai apropiat telefon? întrebă Pitt. 

— Adrar e la trei sute cincizeci de kilometri spre nord. Ei au 
mijloace de comunicaţii. 

— E un sat? 

— Nu, Adrar e un oraş mare, cu mult progres. Au şi aeroport cu 
zboruri regulate spre Alger. 

— Mergeţi în direcţia aceea? 

— Da, am dus un transport de conserve la Gao şi acum mă întorc la 
Alger. 

— Ne puteţi lua şi pe noi până la Adrar? 

— Aş fi onorat. 

Pitt îl privi pe şofer şi zâmbi: 

— Cum te cheamă, prietene? 

— Ben Hadi. 

Pitt îi strânse mâna cu căldură. 

— Ben Hadi, spuse el încet, tu nu ştii, dar prin faptul că ne-ai salvat 
viaţa, ai mai salvat şi vieţile altor sute de oameni. 

— Au ieşit! strigă Hiram Yager dând buzna în biroul lui Sandecker, 
urmat de Rudi Gunn. 

Sandecker, gândindu-se la bugetul pentru un proiect subacvatic, 
ridică privirea fără să înţeleagă. 

— Au ieşit? 

— Dirk şi Al au trecut graniţa în Algeria. 

Sandecker căpătă brusc înfăţişarea unui copil căruia i s-a spus că 
vine Moş Crăciun. 

— De unde ştii? 

— Au sunat de la aeroportul unui oraş din deşert numit Adrar, 
răspunse Gunn. Legătura a fost proastă, dar am înţeles că urmau să ia 
un avion spre Alger. Odată ajunşi acolo, ne vor suna din nou de la 
ambasada noastră. 

— Au mai spus ceva? 

Gunn se uită la Yaeger şi dădu din cap: 

— Tu ai vorbit cu Dirk înainte să vin eu. 

— L-am auzit foarte prost, spuse Yaeger. Sistemul telefonic din 
deşert al Algeriei e doar puţin mai mult decât nişte cutii de conserve 
legate pe o sârmă dată cu ceară. Dacă am înţeles bine, insista să ceri 
o echipă specială care să se întoarcă cu el în Mali. 

— A explicat de ce? întrebă Sandecker curios. 

— İl auzeam prea slab. Erau paraziți tot timpul. Puţinul pe care l-am 
înţeles pare o nebunie. 

— Cum adică o nebunie? vru să ştie Sandecker. 

— Spunea ceva despre salvarea unor femei şi copii dintr-o mină de 
aur. Vorbea pe un ton foarte imperativ. 

— Nu înţeleg nimic, zise Gunn. 

Sandecker se uită la Yaeger. 

— A spus cum au scăpat din Mali? 

Yager arăta ca un om pierdut într-un labirint. 

— AŞ putea să jur că a zis că au străbătut deşertul într-un iaht cu o 
femeie pe nume Kitty Manning sau Manncock. 

Sandecker se lăsă pe spate şi zâmbi resemnat: 

— Din câte îi cunosc eu pe Pitt şi pe Giordino, n-aş zice că nu e aşa. 
Apoi ochii i se îngustară brusc şi pe faţă i se aşternu o expresie 
întrebătoare: 

— N-a zis cumva Kitty Mannock? 

— N-am auzit prea bine, dar cred că da. 

— Kitty Mannock a fost o aviatoare faimoasă în anii 20, explică 
Sandecker. A zburat peste jumătate din glob şi a stabilit recorduri de 
viteză pe distanţe mari, înainte să dispară în Sahara. Mi se pare că în 
1931. 

— Şi ce legătura ar putea să aibă cu Pitt şi cu Giordino? se întrebă 
Yaeger cu voce tare. 


— Habar n-am, zise Sandecker. 

Gunn se uită la ceas: 

— Am verificat distanţa în aer dintre Adrar şi Alger. Puțin mai mult 
de o mie două sute de kilometri. Dacă zboară deja, vom avea veşti de 
la ei în aproximativ o oră şi jumătate. 

— Daţi instrucţiuni departamentului de comunicaţii să deschidă o 
linie directă cu ambasada noastră din Algeria, ordonă amiralul. Şi 
spuneţi-le să ia toate măsurile de securitate. Dacă Pitt şi Giordino au 
descoperit date esenţiale legate de contaminarea fluxului roşu, nu 
vreau să afle ceva presa. 


Când Pitt sună la centrul de comunicaţii internaţional al NUMA, 
Sandecker şi ceilalţi, inclusiv doctorul Chapman, erau strânşi în jurul 
unei console telefonice care înregistra discuţia şi amplifica vocea lui 
Pitt printr-un sistem de difuzoare, astfel încât puteau să converseze 
fără microfoane sau receptoare. 

Majoritatea întrebărilor care se adunaseră în ultimele nouăzeci de 
minute îşi găsiră răspunsul în raportul precis al lui Pitt, care dura o 
oră. Toţi ascultau cu atenţie şi îşi luau notițe în timp ce el le relata 
evenimentele nefericite şi chinurile pe care le înduraseră după ce se 
despărţiseră de Gunn pe râul Niger. Le descrise detaliat felul în care 
descoperiseră operaţiunea frauduloasă de la Fortul Foureau. li şocă 
atunci când le dezvălui că doctorul Hopper şi ceilalţi cercetători de la 
Organizaţia Mondiala a Sănătăţii erau în viaţă şi lucrau ca sclavi în 
minele de la Tebezza, cot la cot cu inginerii francezi ai lui Massarde, 
cu nevestele şi copiii acestora şi cu alţi nenumărați prizonieri politici şi 
străini răpiți de generalul Kazim. Işi încheie raportului cu felul 
întâmplător şi fericit în care o găsiseră pe Kitty Mannock şi avionul ei 
dispărut de atâta vreme, în timp ce străbăteau deşertul. Auditorii nu 
se putură abţine să nu zâmbească, când auziră despre construcţia 
iahtului de uscat. 

Bărbaţii aşezaţi în jurul consolei înțelegeau acum de ce Pitt cerea 
să se întoarcă în Mali cu o forţă armată. Fură îngroziţi de ceea ce li se 
spusese despre minele de aur de la Tebezza şi despre condiţiile 
inumane de acolo. lar ceea ce aflară despre depozitele secrete de 
deşeuri toxice şi nucleare de la Fortul Foureau îi cutremură şi mai 
tare. Când auziră că centrul atât de rafinat de eliminare solară a 
deşeurilor era o fraudă, feţele li se întunecară începând cu toţii să se 
întrebe câte din celelalte proiecte ale Massarde Enterprises din toată 
lumea nu erau de fapt decât o faţadă pentru altceva. 

Pitt continua explicându-le adevărata natură a relaţiilor dintre Yves 
Massarde şi Zateb Kazim. Le repetă cuvânt cu cuvânt conversațiile pe 
care le avusese cu Massarde şi O'Bannion. 

Apoi Chapman dădu startul întrebărilor: 


— Aşadar concluzia voastră este că Fortul Foureau este sursa 
contaminării fluxului roşu? întrebă el. 

— Eu şi Giordino nu suntem experţi în hidrologie, replică Pitt, dar 
suntem siguri ca deşeurile toxice care nu sunt arse, ci ascunse în 
subteran, se scurg şi migrează direct în pânza freatica. De acolo se 
scurg spre sud pe sub o albie veche de râu şi se varsă în Niger. 

— Cum au putut să facă săpături atât de mari fără ca inspectorii de 
mediu din toată lumea să nu afle nimic? întrebă Yaeger. 

— Şi fără ca sateliții să nu fotografieze nimic? adaugă Gunn. 

— Factorii cheie sunt calea ferată şi containerele de marfă, 
răspunse Pitt. Excavaţiile nu au început în timpul construirii 
reactorului solar şi a reţelei de concentratoare fotovoltaice. După ce 
au ridicat o clădire mare ca să ascundă întreaga operaţiune, trenurile 
care aduceau deşeuri toxice şi nucleare au început să se întoarcă în 
Mauritania pline cu pământ şi pietre destinate umplerii unei gropi. Din 
câte am putut vedea noi, Massarde a profitat de existenţa unor 
caverne în calcar. 

Rămaseră tăcuţi cu toţii un moment, apoi Chapman spuse: 

— Când se va afla chestia asta, scandalul şi investigaţiile nu se vor 
mai termina. 

— Aveţi vreo dovada? îl întrebă Gunn pe Pitt. j 

— Doar ce am văzut şi am auzit de la Massarde. Imi pare rău că nu 
vă putem oferi mai mult. 

— Aţi făcut o treabă incredibilă, spuse Chapman. Datorită vouă, 
sursa contaminării nu mai e o necunoscută şi putem să plănuim cum 
să suprimăm scurgerea în pânza freatică. 

— Uşor de zis, spuse Sandecker. Dirk şi Al ne-au pus în mână un 
gigantic măr al discordiei. 

— Amiralul are dreptate, zise Gunn. Nu putem să intrăm pur şi 
simplu în Fortul Foureau şi să îl închidem. Yves Massarde e puternic şi 
bogat şi are multe relaţii atât în guvernul generalului Kazim, cât şi în 
cel francez... 

— Plus o grămadă de alte persoane influente din cercurile de 
afaceri şi de stat, adaugă Gunn. 

— Massarde e pe planul doi, interveni Pitt. Prioritatea noastră e să îi 
salvăm pe acei bieţi oameni de la Tebezza înainte să fie ucişi. 

— E vreun american prinde ei? întrebă Sandecker. 

— Doctoriţa Eva Rojas e cetăţean american. 

— Ea e singură? 

— Da, din câte ştiu. 

— Nici un preşedinte nu s-a zbătut vreodată să elibereze ostaticii 
noştri din Liban, aşa că nici preşedintele de acum nu va trimite o 
echipă specială ca să salveze un singur american. 

— Nu strică să întrebaţi, spuse Pitt. 


— M-a refuzat deja când i-am cerut să vă salveze pe tine şi pe Al. 

— Hala Kamil ne-a mai pus odată la dispoziţie echipa tactică şi de 
intervenţie rapidă a ONU, zise Gunn. In mod sigur va autoriza o 
operaţiune de salvare a propriilor ei oameni de ştiinţă. 

— Hala Kamil e o doamnă cu principii înalte, zise Sandecker cu 
convingere. Mai idealistă decât majoritatea bărbaţilor pe care îi 
cunosc. Cred că ne putem baza pe ea să îi trimită pe generalul Bock şi 
pe colonelul Levant împreună cu oamenii lor înapoi în Mali. 

— Oamenii mor ca şobolanii în mină, zise Pitt cu amărăciune. 
Numai Dumnezeu ştie câţi au mai fost ucişi de când am plecat noi. 
Fiecare oră contează. 

— Am să iau legătura cu doamna secretar general şi am să o pun la 
curent, promise Sandecker. Dacă Levant se va mişca la fel de repede 
cum a făcut-o în cazul lui Rudi, bănuiesc că îi vei explica situaţia faţă 
în faţă înainte de micul dejun. 

La o oră şi jumătate după ce Sandecker îi sunase pe Hala Kamil şi 
pe generalul Bock, colonelul Levant împreună cu oamenii şi 
echipamentul său zburau deasupra Atlanticului, îndreptându-se spre o 
bază aviatică franceză de lângă Alger. 


Generalul Hugo Bock îşi aranja pe birou hărţile şi fotografiile luate 
din satelit şi luă o lupă antică pe care o avea din copilărie de la 
bunicul lui, de pe vremea când colecţiona timbre. Lupa era bine 
lustruită, nu avea nici o zgârietură şi mărea imaginea fără nici o 
distorsiune. O purtase cu el ca pe un talisman tot timpul carierei sale 
militare. 

Luă o gură de cafea şi începu să examineze zona din interiorul 
cerculeţelor pe care le marcase pe hărţi şi pe fotografii şi care indicau 
amplasamentul aproximativ al Tebezzei. Deşi descrierea minei făcută 
de Pitt trimisă lui Bock prin fax de Sandecker, era destul de 
aproximativă, ochiul generalului detectă repede pista de aterizare şi 
drumul vag prin canionul îngust ce despica platoul înalt şi bolovănos. 

„Individul ăsta, Pitt, îşi spuse el, are un ascuţit simţ de observaţie. 
Probabil că memorase puţinele puncte de reper pe care le observase 
în călătoria lor prin deşert spre Algeria şi le reconstituise în minte 
înapoi până la mină.” 

Bock începu să studieze terenul din jur şi nu îi plăcu ceea ce văzu. 
Misiunea de salvare a lui Gunn de pe aeroportul din Gao fusese relativ 
simplă. Echipa ONU plecase de la o bază militară din Egipt, de lângă 
Cairo şi nu trebuise decât să captureze aeroportul din Gao, să îl ia pe 
Gunn şi să plece. Tebezza era o cu totul altă mâncare de peşte. 

Echipa lui Levant va trebui să aterizeze pe pista din deşert, să 
meargă aproape douăzeci de kilometri până la intrarea în mină, să ia 
cu asalt un labirint de tuneluri şi caverne, să transporte Dumnezeu 

ştie câţi prizonieri înapoi la pistă, să îi urce pe toţi la bord şi să 
decoleze. 

Problema critică era timpul prea îndelungat pe sol. Sosirea avea să 
fie descoperită şi putea provoca un atac al aviaţiei lui Kazim. 
Intervalul necesar unei rute dus - întors de patruzeci de kilometri pe 
un drum primitiv din deşert creştea considerabil şansele de eşec. 

Atacul nu se putea baza numai pe sincronizare la secundă. Mai erau 
încă multe variabile necunoscute. Era esenţial să se împiedice orice 
comunicare cu exteriorul. Nu vedea cum operaţiunea putea fi 
îndeplinita în mai puţin de o oră şi jumătate minimum. Două ore ar fi 
dus la dezastru. 

Dădu cu pumnul în masă: 

— La dracu! exclamă el de unul singur. Nu e timp de pregătiri, nu e 
timp de planificare. O misiune de urgenţă pentru a salva vieţi 
omeneşti. La naiba, probabil că vom pierde mai multe decât vom 
salva! 

După ce privi operaţiunea din toate unghiurile, Bock oftă şi formă 
un număr de telefon. Secretara doamnei Hala Kamil îi făcu legătura 
imediat. 

— Da, domnule general, zise ea. Nu mă aşteptam să mă căutaţi aşa 
de repede. E vreo problemă cu misiunea de salvare? 

— Mă tem că mai multe, doamna secretar. E foarte dificil de data 
asta. Colonelul Levant va avea nevoie de întăriri. 

— Am să aprob desfăşurarea oricăror forţe ONU suplimentare de 
care aveţi nevoie. 

— Nu avem nici o echipă disponibilă, explică Bock. Restul forţelor 
mele sunt în misiuni de securitate la graniţa siriano-israeliană sau în 
misiuni de salvare a civililor prinşi în tulburările din India. Intăririle 
pentru colonelul Levant vor trebui să vină din afara ONU. 

Se lasă un moment de tăcere, în timp ce Hala îşi aduna gândurile. 

— Asta e foarte greu, spuse ea într-un final. Nu sunt sigură că ştiu 
la cine aş putea să apelez. 

— La americani? 

— Spre deosebire de predecesorii săi, noului preşedinte al Americii 
nu îi place să se bage în problemele lumii a treia. De fapt, el a fost cel 
care mi-a cerut să autorizez misiunea voastră de salvare a celor doi 
oameni de la NUMA. 

— De ce n-am fost informat? întrebă Bock. 

— Amiralul Sandecker nu ne-a putut da nici un indiciu despre locul 
exact unde se aflau. In timp ce aşteptam să apară ceva, au evadat 
singuri şi astfel orice încercare de salvare a devenit inutilă. 

— Tebezza nu va fi o operaţiune rapidă şi sigură, zise Bock 
întunecat. 

— Poţi să-mi garantezi că va reuşii? întrebă Hala. 


— Sunt sigur de abilităţile oamenilor mei, doamnă secretar, dar nu 
pot da nici un fel de garanţii. Mă tem că vor exista multe victime. 

— Nu putem sta cu mâinile încrucişate, declară Hala cu seriozitate. 
Doctorul Hopper şi echipa sa de cercetători sunt membri ONU. E 
datoria noastră să ne salvăm oamenii. 

— Sunt de acord, zise Bock. Dar m-aş simţi mai bine dacă am putea 
conta pe întăriri în cazul în care colonelul Levant e prins în cursă de 
armata maliană. 

— Poate că britanicii sau francezii ar fi dispuşi... 

— Americanii sunt capabili de reacţia cea mai rapidă, o întrerupse 
Bock. Dacă mi-ar sta în puteri, le-aş cere să îmi pună la dispoziţie 
Delta Force?. 

Hala tăcu ştiind că preşedintele Statelor Unite se va dovedi 
încăpățânat şi greu de convins. 

— O să vorbesc cu preşedintele şi o să îi expun cazul, spuse ea 
resemnată. Mai mult de atât nu pot să fac. 

— Atunci îl voi informa pe colonelul Levant că nu se poate aştepta 
la nici un ajutor şi că nu e loc pentru nici un fel de eroare sau calcul 
greşit. 

— Poate va avea noroc. 

Bock respira adânc simțind un sloi de gheaţă alunecându-i pe şira 
spinării. 

— De câte ori am contat pe noroc, doamna secretar, ceva a mers 
teribil de prost. 


St. Julien Perlmutter stătea în biblioteca sa imensă, în care se aflau 
mii de cărţi, majoritatea aranjate frumos pe rafturi lăcuite de mahon. 
Dar cel puţin două sute de volume erau puse unele peste altele şi 
împrăştiate pe covorul persan sau pe un birou cu rulou extrem de 
uzat. Imbrăcat în ţinuta sa obişnuită de zi, pijama de mătase şi halat 
cu imprimeuri, îşi ţinea picioarele încălţate cu papuci pe biroul în 
dezordine şi citea un manuscris din secolul al şaptesprezecelea. 

Perlmutter era un expert legendar în istorie maritimă. Colecţia sa 
de documente istorice şi romane despre nave şi mări era considerată 
cea mai bună din lume. Custozii muzeelor din toată ţara şi-ar fi dat 
fericiţi o mână sau un picior, ori ar fi semnat un cec în alb în schimbul 
bibliotecii lui masive. Insă banii nu contau pentru un om care primise 
o moştenire de cincizeci de milioane de dolari, decât pentru a 
cumpăra cărţi rare despre mări şi oceane, pe care nu le avea încă. 

Dragostea lui pentru femei nu se compara nici pe departe cu 
dragostea lui pentru cercetare. Dacă există vreo persoană care să 

dedice cu pasiune o oră de lectură oricărei epave consemnate 
vreodată, aceea era St. Julien Perlmutter. Toţi recuperatorii sau 
vânătorii de comori din Europa şi America apăreau mai devreme sau 
mai târziu la uşa lui pentru sfaturi. 

Era un adevărat monstru, cântărind o sută optzeci şi unu de 
kilograme, îi plăceau mâncărurile şi băuturile rafinate şi singurele 
exerciţii fizice pe care le făcea constau în ridicarea cărţilor şi răsfoirea 
paginilor. Avea ochii albaştri ca cerul, plini de veselie şi o faţă roşie 
îngropată sub o uriaşă barbă căruntă. 

Sună telefonul şi împinse la o parte mai multe cărţi deschise ca să 
răspundă: 

— Perlmutter. 

— Julien, sunt Dirk Pitt. 

— Dirk, băiete! exclamă el. 

Nu ţi-am mai auzit vocea de mult. 

— De vreo trei săptămâni. 

— Cine mai număra orele când e pe urmele unei epave, râse el. 

— Noi doi în nici un caz. 

— Ce-ar fi să vii încoace ca să guşti din faimoasele mele clătite 
Perlmutter? 

— Mă tem că s-ar răcii până ajung eu acolo, replică Pitt. 

— Unde eşti? 

— În Alger. 

Perlmutter pufni cu dispreţ: 

— Ce cauţi în locul ăla oribil? 

— Printre altele, mă interesează o epavă. 

— In Mediterana, dincolo de coasta Africii de Nord? 

— Nu, în Deşertul Sahara. 

Perlmutter îl cunoştea bine pe Pitt şi ştia că nu glumeşte. 

— Ştiu despre legenda unei nave aflate în deşertul californian, mai 
sus de Marea Cortez, dar n-am auzit vreodată că s-ar găsi aşa ceva în 
Sahara. 

— Am găsit trei mărturii cu privire la ea, explică Pitt. Una dintre 
surse e un bătrân şobolan al deşertului american, care caută un 
blindat confederat numit Texas. Jură că a navigat în susul unui râu 
secat astăzi şi că a eşuat în nisip. Povestea spune că transporta aurul 
din trezoreria confederata. 

— Unde l-ai găsit? râse Perlmutter. Ce fel de buruieni ale deşertului 
fuma individul? 

— Mai pretinde şi ca la bord se află Lincoln. 

— Asta depăşeşte ridicolul şi trece în zona aberaţiilor. 

— Oricât ar suna de ciudat, eu l-am crezut. Pe urmă am mai găsit 
două surse care confirmă legenda. Una a fost o veche pictură murala 
dintr-o peşteră ce înfăţişa o navă de luptă confederata. Cealaltă a fost 


o referinţă din jurnalul pe care l-am găsit în avionul lui Kitty Mannock. 

— la stai puţin, zise Perlmutter sceptic. Avionul cui? 

— Kitty Mannock. 

— Ai găsit-o! Dumnezeule, a dispărut acum peste şaizeci de ani! 
Chiar ai găsit locul unde s-a prăbuşit? 

— Eu şi Al Giordino am dat de cadavrul ei şi de epava avionului într- 
o râpă lăturalnică, în timp ce traversam deşertul. 

— Felicitări! răcni Perlmutter. Aţi rezolvat unul dintre cele mai 
faimoase mistere ale aviaţiei. 

— A fost un noroc chior, recunoscu Pitt. 

— Cine plăteşte pentru convorbirea asta? 

— Ambasada americană din Alger. 

— In cazul ăsta, aşteaptă puţin. Mă întorc imediat. 

Perlmutter se ridică greoi din scaun, se duse spre un raft şi se uită 
la şirul de cărţi câteva momente. Găsi cartea pe care o căuta, o 
scoase, se întoarse la birou şi începu să o răsfoiască. Apoi ridică 
receptorul. 

— Spui că nava se numeşte Texas? 

— Exact. 

— O navă blindată cu pinten, citi Perlmutter. A fost construită pe 
şantierul naval Rockets din Richmond şi lansată pe apă în martie 
1865, doar cu o lună înainte de sfârşitul războiului. Cinzeci şi şapte de 
metri în lungime şi doisprezece în lăţime. Două motoare, două elice, 
putea pluti în apă de numai trei metri adâncime, armura de 
cincisprezece centimetri. Bateria consta în două tunuri Blakely cu 
obuze de 50 de kilograme şi alte două cu calibrul de douăzeci şi doi 
de centimetri şi obuze de 32 de kilograme. Viteză, paisprezece noduri, 
zise Perlmutter şi făcu o pauză. M-ai auzit? 

— Foarte puternică pentru vremea ei. 

— Într-adevăr şi de două ori mai rapidă decât orice alt blindat din 
armata unionistă sau confederată. 

— Care e povestea ei? 

— Destul de scurtă, răspunse Perlmutter. Singura ei apariţie în 
luptă a fost în timpul unei goane eroice în josul râului James, când a 
trecut prin întreaga flotă unionistă şi pe lângă forturile de la Hampton 
Roads. Grav vătămată, a scăpat în Atlantic şi de atunci n-a mai fost 
văzută niciodată. 

— Aşadar dispariţia ei e o realitate, spuse Pitt. 

— Da, dar nu un fenomen supranatural. Blindatele confederate nu 
erau construite decât pentru râu şi nu pentru traversarea oceanului. 
Părerea generala a fost că s-a scufundat în vreo furtună. 

— Crezi că e posibil să fi traversat oceanul până pe coasta de vest 
a Africii şi să fi navigat în susul râului Niger? 

— Atlanta e singurul blindat confederat despre care îmi amintesc că 


a încercat să iasă în larg. A fost capturată în timpul unei lupte cu două 
monitoare unioniste la Wassaw Sound, în Georgia. Cam la un an după 
terminarea războiului, a fost vândută regelui din Haiti pentru flota sa. 
A plecat din Chesapeake Bay spre Caraibe şi a dispărut. Echipajul care 
lucrase pe ea spunea că lua apă chiar şi pe vreme bunicică. 

— Şi totuşi bătrânul prospector jură că au existat poveşti transmise 
de coloniştii francezi şi de localnici despre un monstru de fier fără vele 
care a navigat pe Niger. 

— Vrei să verific? 

— Ai putea? 

— Istoria asta mă fascinează deja, spuse Perlmutter. Mai văd încă o 
enigmă în legătură cu nava Texas care o face şi mai interesantă. 

— Ce anume? întrebă Pitt. 

— Mă uit în biblia flotelor din războiul civil, răspunse Perlmutter 
încet. Toate enumera mai multe referinţe pentru studii suplimentare. 
Biata Texas nu are nici un fel de referinţe. De parcă cineva a vrut să 
fie dată complet uitării. 

Pitt şi Giordino părăsiră discret ambasada americană prin holul 
biroului de paşapoarte, ieşiră în stradă şi opriră un taxi. Pitt îi întinse 
şoferului un bilet cu indicaţii în franceză, scrise de un funcţionar al 
ambasadei şi se lăsă pe spate în timp ce taxiul îşi croi drum prin piaţa 
centrală, pe lângă moschei pitoreşti cu minarete înalte. Spre norocul 
lor, dădură de un şofer nervos care claxona tot timpul, blestemând 
mulţimea de pietoni şi traficul aglomerat ce nu ţinea cont de stopuri şi 
de poliţiştii care nu făceau nici cel mai mic efort să controleze haosul. 

Când ajunseră la artera principală, paralelă cu portul aglomerat, 
şoferul viră spre sud şi o luă spre periferia oraşului, unde opri într-o 
alee şerpuitoare, conform instrucţiunilor. Pitt îl plăti şi aşteptă să se 
îndepărteze. În mai puţin de un minut, o maşină de serviciu a aviaţiei 
franceze, un Peugeot 605 diesel, opri lângă ei. Urcară în spate fără să 
fie băgaţi în seamă de şoferul în uniformă, care acceleră înainte ca 
Giordino să închidă uşa. 

După zece kilometri maşina opri la intrarea principala a unui 
aerodrom militar, cu tricolorul francez fluturând deasupra gheretei 
santinelei. Paznicul aruncă o privire spre Peugeot şi dădu din cap 
salutând în stil franțuzesc cu palma în afara. În capătul pistei, şoferul 
opri şi fixă un steag în soclul montat pe aripa din stânga. 

— Nu-mi spune, zise Giordino. Vreau să ghicesc. Suntem mareşali şi 
mergem la o paradă. 

Pitt izbucni în râs: 


— Ai uitat când lucrai în aviaţie? Toate vehiculele ce trec de linia de 
zbor trebuie să arboreze steagul. 

Peugeot-ul rulă pe lângă un şir lung de avioane de luptă Mirage 
2000, înconjurate de mecanici. Intr-un capăt se află o escadrilă de 
elicoptere Super Puma AS-332, ce arătau de parcă fuseseră proiectate 
de un individ miop. Construite să transporte rachete aer-sol, nu aveau 
înfăţişarea agresiva a majorităţii elicopterelor de atac. 

Şoferul merse mai departe spre capătul pustiu al unei piste 
secundare şi parcă. Rămaseră pe loc aşteptând. Giordino aţipi imediat 
în interiorul răcorit de aerul condiţionat, iar Pitt se apucă să citească 
un număr al ziarului Wall Street Journal pe care îl luase de la 
ambasadă. 

Cincisprezece minute mai târziu, un avion mare viră dinspre vest şi 
ateriză. Nici unul dintre ei nu îl observară până nu îi auziră scârţâitul 
roţilor pe pista de beton. Giordino se trezi şi Pitt împături ziarul în timp 
ce avionul frână şi se roti încet într-un arc de 180 de grade. Imediat ce 
se opri, şoferul Peugeoct-ului porni motorul şi se apropie la cinci metri 
de coada avionului. 

Pitt observă că avionul era vopsit într-un cafeniu-deschis şi că de 
sub vopsea se zăreau nişte marcaje. O femeie îmbrăcată în uniformă 
de luptă pentru deşert, având pe o mânecă emblema cu o sabie a 
ONU, cobori printr-o trapă din burta avionului, dintre roţile uriaşului 
tren de aterizare. Porni în marş forţat spre maşină şi deschise uşa din 
spate. 

— Vă rog să mă urmaţi, zise ea într-o engleză cu puternic accent 
spaniol. 

Maşina de serviciu se îndepărtă, iar femeia, membră a echipei 
tactice a ONU, îi conduse sub fuzelajul bombat şi le făcu semn să urce 
la bord. Intrară în magazia avionului şi de acolo urcară o scară îngustă 
ce ducea spre cabina principală. 

Giordino se opri şi se uită la cele trei transportoare blindate având 
mai puţin de doi metri înălţime. Apoi privi fascinat vehiculul de teren 
deşertic dotat cu arme puternice, folosit pentru recuperarea lui Gunn 
la Gao. 

— Intră într-o cursă de teren cu chestia asta, zise el admirativ şi 
nimeni nu va îndrăzni să te depăşească. 

— Arată, într-adevăr, destul de intimidant, admise Pitt. 

Un ofiţer îi aştepta când ajunseră în cabina principală: 

— Sunt căpitanul Pembroke-Smythe, se prezentă acesta. Mă bucur 
că aţi venit. Colonelul Levant vă aşteaptă în camera de planificare. 

— Sunteţi englez, zise Giordino. 

— Da. Veţi vedea că suntem un grup destul de pestriţ, spuse 
Pembroke-Smythe vesel, învârtind un baston în jurul cabinei şi 
arătând spre trei duzini de bărbaţi şi femei aflaţi în variate stadii de, 


curăţare şi asamblare a armelor şi echipamentului. O minte creatoare 
a venit cu ideea că ONU trebuie să aibă propria sa unitate tactică, 
care să meargă acolo unde guvernele din întreaga lume se tem să 
păşească. Ni se mai spune şi „războinicii secreţi”. Am fost cu toţii 
instruiți de forţele speciale ale ţărilor noastre. Suntem toţi voluntari. 
Unii sunt permanenţi, iar câţiva sunt într-un stagiu de un an. 

Era cel mai dur grup pe care îl văzuse Pitt vreodată. Cu trupurile 
întărite prin exerciţii şi instrucţie brutală, erau profesionişti tăcuţi şi 
tenace, dispunând de toate abilităţile şi inteligenţa cerute de acţiunile 
secrete. Pe nici unul nu ar fi vrut să îl întâlnească pe o alee 
întunecoasă, iar asta le includea şi pe femei. 

Pembroke-Smythe îi introduse în compartimentul ce reprezenta 
centrul de comandă al avionului. Locul era spaţios şi plin cu sisteme 
electronice. Un operator supraveghea echipamentul de comunicaţii, 
iar altul programa în calculator datele pentru misiunea pe care urmau 
să o desfăşoare la Tebezza. 

Colonelul Levant se ridică grațios din spatele biroului şi îi întâmpină 
pe Pitt şi pe Giordino la uşă. Nu era sigur la ce să se aştepte. Citise 
dosarele cuprinzătoare ale ambilor bărbaţi, furnizate de Serviciul 
Internaţional de Informaţii al Naţiunilor Unite şi nu putuse să nu fie 
impresionat de realizările celor doi. Citise şi un scurt raport despre 
încercările prin care trecuseră în deşert după ce evadaseră de la 
Tebezza şi le admirase tenacitatea. 

Levant fusese rezervat când venise vorba să îi ia pe Pitt şi pe 
Giordino cu ei, dar îşi dăduse repede seama că fără îndrumarea lor 
prin labirintul minelor operaţiunea putea fii în mare pericol. Le strânse 
mâinile observând că erau slăbiţi şi se resimţeau după mersul 
îndelungat prin soare, dar altfel păreau într-o condiţie fizică uimitor de 
bună. 

— Am aflat prin ce aventuri aţi trecut, domnilor şi aşteptam cu 
nerăbdare să vă cunosc. Sunt colonelul Marcel Levant. 

— Dirk Pitt, iar tipul ăsta urâcios de aici e prietenul meu, Al 
Giordino. 

— După ce am citit raportul despre chinurile prin care aţi trecut, mă 
aşteptam să fiţi aduşi aici cu targa, dar mă bucur să constat că sunteţi 
în formă. 

— Lichidele, vitaminele şi mişcarea în aer liber, zise Pitt zâmbind, 
au avantajele lor. 

— Nu uita de distracţiile în plin soare, mormăi Giordino. 

Levant nu le răspunse şi se uită la Pembroke-Smythe: 

— Căpitane, anunţă oamenii şi ordonă-i pilotului-şef să se 
pregătească imediat pentru decolare. 

După aceea se întoarse spre cei doi bărbaţi din faţa lui: 

— Dacă ceea ce spuneţi e adevărat, timpul se măsoară în vieţi 


omeneşti. Vom discuta detaliile misiunii în timpul zborului. 

Pitt dădu din cap total de acord: 

— Vă aplaud promptitudinea. 

Levant se uită la ceas: 

— Avem de zburat puţin mai mult de patru ore. Culoarul nostru de 
timp este foarte strâmt. Nu putem întârzia nici o clipă dacă vrem să 
dăm atacul în timpul perioadei de odihnă a prizonierilor. O clipă prea 
devreme sau prea târziu şi vor fi împrăştiaţi prin toate puţurile minei 
în echipe de lucru şi nu vom putea să îi găsim şi să îi adunăm până în 
momentul retragerii programate. 

— În patru ore va fi noapte la Tebezza. 

— Ora 20.00, cinci minute în plus sau în minus. 

— Vreţi să  coborâţi cu luminile de aterizare? întrebă Pitt 
neîncrezător. Aţi putea să daţi drumul şi la artificii ca să îi anunţaţi că 
venim. 

Levant îşi răsuci vârful mustăţii, un gest pe care Pitt avea să îl vadă 
deseori în următoarele zece ore. 

— Vom ateriza în întuneric. Dar înainte să încep explicaţiile, ar fi 
bine să vă aşezaţi şi să vă puneţi centurile de siguranţă. 

Cuvintele lui fură însoţite de zgomotul ciudat de înăbuşit al 
motoarelor, în timp ce pilotul împingea manetele. Imensul aparat de 
zbor începu să accelereze pe pistă, motoarele scoțând doar un uşor 
zumzăit. 

Lui Giordino, Levant i se păru puţin cam prea afectat şi arogant şi îl 
trata cu o indiferenţă politicoasă. Pitt, pe de altă parte, recunoştea 
imediat simţul practic şi ingeniozitatea când le întâlnea la cineva. Mai 
simţi şi un curent subteran de respect venind dinspre colonel, care lui 
Giordino îi scăpa. 

In timpul decolării, Pitt remarcă silenţiozitatea motoarelor, 
neobişnuită pentru un avion funcţionând la presiune maximă. 

— E dotat cu amortizoare speciale de zgomot pentru turbină, 
explică Levant. 

— Işi fac efectul, spuse Pitt admirativ. Când aţi aterizat, n-am auzit 
nimic până în clipa când roţile au atins pista. 

— Ar putea fi considerat un factor ce contribuie la reuşita 
aterizărilor în locuri unde nu suntem bine veniţi. 

— Vă strecuraţi fără lumini? 

Levant consimţi din cap: 

— Fără lumini. 

— Pilotul are echipament sofisticat pentru vedere nocturnă? 

— Nu, domnule Pitt, nu are nimic sofisticat. Patru oameni de-ai mei 
vor sări cu paraşuta pe pista de aterizare de la Tebezza, o vor asigura, 
apoi vor plasa o serie de lumini cu infraroşu după care să se ghideze 
pilotul. 


— După ce ajungem jos, spuse Pitt, nu va fi o treabă uşoară să 
parcurgem distanţa dintre pistă şi intrarea în mină prin întunericul de 
smoală. 

— Asta, zise Levant întunecat, e cea mai mică dintre problemele 
noastre. 

Avionul începuse să urce virând spre sud. Colonelul îşi desfăcu 
centura şi se duse spre o masă pe care se afla o fotografie mărită a 
platoului de deasupra minei. Luă un creion şi bătu cu el în fotografie: 

— Ar fi fost mult mai simplu să aterizăm cu elicoptere pe platou şi 
să coborâm cu corzi pe pereţii canionului până la intrarea în mină. Ar 
fi mărit de asemenea elementul surpriză. Din păcate, a trebuit să 
luăm în calcul şi alte elemente. 

— Vă înţeleg dilema, zise Pitt. Elicopterele nu au destul combustibil 
pentru o călătorie dus-întors la Tebezza. Stabilirea unor centre de 
încărcare cu combustibil în deşert ar fi însemnat pierdere de timp. 

— Treizeci şi două de ore, după estimările noastre. Ne-am gândit să 
folosim două elicoptere, unul să transporte combustibil, iar celălalt 
oamenii şi proviziile, dar ne-am lovit de complicaţii şi cu planul ăsta. 

— Prea dificil şi prea încet, zise Giordino. 

— Viteza a fost şi ea un factor care a înclinat în favoarea folosirii 
acestui avion, spuse Levant. Un alt element important a fost faptul că 
ne-am putut lua propriile mijloace de transport în avion. Mai avem, de 
asemenea, spaţiu la bord pentru instalaţii medicale. Aţi menţionat în 
raport că un mare număr de oameni vor avea mare nevoie de îngrijiri. 

— Din câţi oameni e formată echipa de asalt? întrebă Pitt. 

— Treizeci şi opt de luptători şi doi medici, răspunse Levant. După 
ce aterizăm, patru vor rămâne să păzească avionul. Medicii vor însoţi 
echipa ca să acorde îngrijiri captivilor. 

— Nu va fi loc în transportoare pentru toată lumea. 

— O parte din oamenii mei vor merge pe acoperiş şi prinşi de 
părţile laterale. In felul ăsta vom putea evacua patruzeci de prizonieri. 

— S-ar putea să nu mai fie atâţia rămaşi în viaţă, spuse Pitt solemn. 

— Vom face tot ce ne va sta în puteri pentru cei care sunt, îl 
asigură Levant. 

— Dar ce facem cu malienii? întrebă Pitt. Cu disidenţii politici şi cu 
inamicii generalului Kazim? 

— Ei vor trebui să rămână, dădu Levant din umeri. Le vor fi 
deschise toate depozitele de provizii şi le vom da armele gardienilor. 
Altceva nu putem face pentru ei. Vor trebui să se descurce singuri. 

— Kazim e destul de sadic să îi execute în masă după ce va afla că 
sclavii lui iubiţi au fugit din colivie. 

— Am şi eu ordine de respectat, spuse Levant simplu. lar acestea 
nu includ salvarea infractorilor locali. 

Pitt privi în fotografie vastul deşert ce înconjura platoul Tebezza. 


— Deci planul dumneavoastră e să aterizăm în toiul nopţii pe o 
pistă pustie, să străbatem un drum dificil şi la lumina zilei, să luăm 
mina cu asalt, să încărcăm toţi prizonierii străini şi să ne întoarcem în 
goană la pistă, de unde să decolăm spre Alger. S-ar putea ca treaba 
să fie prea grea pentru resursele limitate de care dispuneţi. 

Levant nu detecta nici o notă de dezaprobare sau cinism în 
expresia lui Pitt. 

— Cum se spune în locul dumneavoastră de baştină, domnule Pitt, 
asta e situaţia. 

— Nu pun la îndoială calităţile oamenilor dumneavoastră, domnule 
colonel. Dar mă aşteptam la o forţă mai mare şi mai bine echipată. 

— Regret că ONU nu furnizează echipei noastre tactice şi de 
intervenţie rapidă fonduri pentru efective mai mari şi echipament 
ultrasofisticat, cum au majoritatea forţelor operaţionale speciale. 
Avem un buget restrâns şi ne desfăşurăm în limitele acestuia. 

— Dar de ce o echipă UNICRATT? întrebă Pitt curios. De ce nu au 
trimis o unitate de comando britanică sau a Legiunii Străine franceze, 
sau chiar una a forţelor speciale americane? 

— Pentru că nici o altă naţiune, inclusiv a dumneavoastră, nu a vrut 
să îşi murdărească mâinile în acest gen de misiune, explică Levant 
obosit. Serviciile noastre au fost oferite voluntar de doamna secretar 
general Kamil. 

Numele îi aduse în minte lui Pitt o amintire dragă a unui interludiu 
pe care îl avusese cu Hala Kamil la bordul unui vas, în Strâmtoarea 
Magellan. Se întâmplase cu doi ani înainte, îşi aminti el, în timpul 
căutării comorilor Bibliotecii din Alexandria. 

Levant îi observă privirea pierdută, iar Giordino zâmbi cu înţeles. 
Pitt le surprinse expresiile şi reveni la harta din satelit: 

— Există o bubă undeva. 

— Există mai multe, zise Levant calm, dar toate pot fi depăşite. 

— Cu excepţia a două. 

— Şi anume? 

— Nu ştim unde sunt localizate centrul de comunicaţii şi camerele 
de monitorizare ale lui O'Bannion. Dacă reuşeşte să alerteze forţele 
de securitate ale lui Kazim, nu vom avea nici cea mai mică şansă să 
ne întoarcem la avion şi să pornim spre Alger înainte să îşi facă 
apariţia o escadrilă a lui de luptă şi să ne doboare. 

— In cazul ăsta, va trebui să părăsim mina în patruzeci de minute, 
spuse Levant. Nu ar fi imposibil dacă majoritatea captivilor pot să urce 
la suprafaţă fără ajutor. Dacă cei mai mulţi dintre ei trebuie căraţi, 
vom pierde un timp preţios de care nu vom dispune. 

In clipa aceea, apăru căpitanul Pembroke-Smythe din bucătărie cu 
o tavă cu sanvişuri şi cafea. 

— Mâncarea noastră nu e prea de soi, dar e săţioasa, spuse el 


vesel. Puteţi alege între salata de pui şi ton. 
Pitt se uită la Levant şi rânjii: 
— Nu glumeaţi când spuneaţi că aveţi un buget restrâns. 


În timp ce avionul zbura deasupra deşertului negru ca marea, Pitt şi 
Giordino schiţau din memorie hărţile nivelelor minei. Levant fu uluit de 
cât de multe îşi aminteau. Nici unul dintre ei nu pretindea că are o 
memorie fotografică, dar ţineau minte enorm de multe detalii pentru 
perioada scurtă cât fuseseră prizonieri în mină. 

Levant şi alţi doi ofiţeri îi chestionară pe bărbaţii de la NUMA în 
profunzime, repetând o întrebare de trei sau patru ori în speranţa că 
vor obţine detalii ce fuseseră observate, dar trecute cu vederea. 
Drumul spre canion, amplasarea minei, armele gardienilor, toate fură 
trecute în revistă iar şi iar. 

Discuţia era înregistrata în computer, care realiza planuri 
tridimensionale ale minei. Nimic nu fu scăpat din vedere: prognoza 
meteo pentru următoarele ore, timpul de zbor necesar avioanelor de 
luptă ale lui Kazim din Gao, planuri alternative şi rute de retragere în 
caz că avionul era distrus la sol. Alcătuiră planuri pentru toate 
împrejurările posibile. 

Cu o oră înainte de a ateriza la Tebezza, Levant îşi adună mica 
unitate de bărbaţi şi femei în cabina principală. Pitt începu şedinţa de 
informare descriindu-le gardienii, numărul acestora şi armele pe care 
le aveau, ca şi atitudinea lor indolenta după atâta vreme în care 
trăiseră şi lucraseră în subteran. 

li urmă Giordino care le făcu un „tur” prin galeriile minei cu ajutorul 
schițelor mari prinse pe un panou. 

Pembroke-Smythe împărţi echipa tactică ONU ce urmă să execute 
asaltul în patru unităţi şi le împărţi hărţi individuale ale tunelurilor din 
subteran scoase din calculator. Levant încheie informarea, dându-le 
instrucţiuni echipelor cu privire la misiunile lor. 

— Îmi cer scuze pentru lipsa de informaţii, începu el. N-am mai 
pornit niciodată într-o operaţiune atât de periculoasă cu date aşa de 
puţine. Hărțile care v-au fost date acoperă probabil mai puţin de 20 la 
sută din tunelurile şi puţurile existente. Va trebui să atacăm în forţă şi 
rapid şi să preluăm controlul asupra birourilor şi zonelor de pază. 
După ce eliminăm rezistenţa, vom aduna prizonierii şi vom începe 
retragerea. Adunarea finală va avea loc la intrarea în cavernă, fix la 
patruzeci de minute după ce intrăm. Aveţi vreo întrebare până acum? 

Se ridică o mână şi un bărbat din faţă vorbi cu accent slav: 

— De ce numai patruzeci de minute, domnule colonel? 

— Dacă stăm mai mult, domnule caporal Wadilinki, un avion de 
luptă malian de la cea mai apropiată baza aeriană ne poate ajunge 
din urmă şi dobori înainte să ajungem înapoi în Algeria. Speranţa mea 


e că majoritatea captivilor vor putea ajunge la transportoarele noastre 
fără ajutor. Dacă va trebui să îi cărăm pe majoritatea, vom întârzia. 

Se ridică o altă mână: 

— Ce se întâmplă dacă ne rătăcim în mină şi nu putem ajunge la 
întâlnire pentru retragere? 

— Veţi rămâne acolo, răspunse Levant pe ton de conversaţie. 
Altcineva? 

— Putem păstra aurul pe care îl găsim? 

Intrebarea veni de la un individ musculos din spate şi fu urmată de 
hohote de râs. 

— Veţi fi percheziţionaţi la piele la sfârşitul misiunii, replică 
Pembroke-Smythe jovial şi tot aurul care se va găsi asupra voastră va 
fi depus în contul meu personal din Elveţia. 

— Şi femeile? veni o întrebare din partea unei femei. 

Pembroke-Smythe îi arunca un zâmbet pervers. 

— Mai ales femeile. 

Deşi expresia serioasă nu îl părăsii, Levant fu mulţumit de glumele 
care relaxau atmosfera tensionată. 

— Acum că ştim unde se va duce prada, zise el, haideţi să 
încheiem. Eu voi conduce prima unitate, cu domnul Pitt ca ghid. Vom 
prelua controlul asupra birourilor de la nivelul superior, apoi vom 
cobori în mină să îi eliberam pe prizonieri din gaura aceea de iad. 
Unitatea a doua, sub comanda căpitanului Pembroke-Smythe, cu 
domnul Giordino ca ghid, va cobori cu liftul şi va asalta sediul pazei. 
Locotenentul Sicinholm va comanda unitatea a treia care ne va urma 
ca întăriri şi va lua poziţii defensive la puţurile laterale dincolo de 
tunelul principal pentru a preveni orice mişcări de linie. Unitatea a 
patra, sub comanda locotenentului Morrison, va prelua controlul 
asupra nivelurilor de recuperare a aurului. Cu excepţia echipei de 
medici, restul veţi rămâne să păziţi pista. Dacă aveţi întrebări, le veţi 
pune comandanților unităţilor voastre. 

Levant se opri şi îşi privi oamenii: 

— Regret că am avut atât de puţin timp să ne pregătim pentru 
operaţiunea aceasta, dar n-ar trebui să se dovedească peste 
posibilităţile unei echipe care şi-a îndeplinit cu succes ultimele şase 
misiuni fără nici o pierdere umană. Dacă vă confruntaţi cu situaţii 
neprevăzute, improvizaţi. Trebuie să intrăm, să eliberăm prizonierii şi 
să ieşim repede înainte să fim prinşi de forţele aeriene maliene. Am 
terminat. Mult noroc tuturor! 

Levant se întoarse şi intră în compartimentul său de comandă. 

Datele comunicate prin sistemele de poziţionare prin satelit 
ajunseră în computerul de navigare, care transmise cursul pilotului 
automat şi duse avionul exact deasupra platoului Tebezza. Urmă o 
uşoară corecție a noii coordonate şi pilotul curând zbura în cercuri 
deasupra pistei, ce arăta ca o fâşie aridă din deşert pe monitorul 
radarului. 

Uşile magaziei de marfă se deschiseră şi patru ofiţeri de comando 
se aliniară la marginea vidului negru. Peste douăzeci de secunde, se 
auzi o sonerie şi cei patru săriră şi se pierdură imediat în noapte. Uşile 
se închiseră şi pilotul porni în cercuri spre nord timp de douăsprezece 
minute, apoi viră şi începu coborârea. 

Pilotul privea instrumentele de bord prin ochelarii cu vedere 
nocturnă, iar copilotul ţinea sub observaţie deşertul prin ochelarii 
bifocali cu lentile speciale, care îi permiteau să detecteze luminile 
infraroşii puse de paraşutişti. 

— Văd pista, anunţă pilotul. 

Copilotul clatină din cap, detectând patru lumini clipind la unison 
spre dreapta: 

— Ceea ce vezi e o pistă scurtă pentru avioane uşoare. Cea 
principala e la o jumătate de kilometru spre dreapta. 

— Am înţeles. Redu viteza. 

Copilotul trase maneta şi roţile coborâră în poziţii: 

— Trenul de aterizare e coborât. 

— Cum reuşesc piloţii de pe elicopterele Apache să nu se izbească 
de sol mormăi pilotul. Parcă mă uit prin tuburile de la hărtia igienica. 

Copilotul nu avu timp să zâmbească sau să răspundă. Era prea 
ocupat cu citirea vitezometrului, a altitudinii şi cu corecţiile de curs. 

Roţile mari se izbiră de nisip şi de pietriş stârnind un nor de praf 
care ascunse stelele în spatele avionului în viteză. Elicele de manevră 
erau uimitor de silenţioase în vreme ce aparatul de zbor gonea pe 
pistă. Apoi frânele interveniră ferm şi avionul opri la mai puţin de o 
sută de metri de capătul pistei. 

Praful încă nu se aşezase când rampa din spate cobori şi vehiculele 
ieşiră şi parcară în convoi, cu maşina de nisip în faţă. Echipa de pază 
de şase persoane care urma să asigure paza cobori şi se dispersă în 
jurul avionului. Urmară membrii echipei principale care urcară rapid la 
bordul transportoarelor blindate. Şeful echipei de paraşutişti alergă 
spre colonelul Levant care tocmai cobora şi îl salută. 

— Zona e pustie, domnule. Nici urmă de gardieni sau de pază 
electronica. 

— Există vreo clădire? întrebă Levant. 

— Doar una mică de cărămida în care se află unelte şi canistre de 
motorină şi de combustibil pentru avioane. Să o distrugem. 

— Aşteptaţi până ne întoarcem de la mină, zise el şi făcu un semn 


spre silueta din întuneric de lângă el: 

— Domnule Pitt? 

— Da, domnule colonel. 

— Domnul Giordino mi-a spus ca aţi participat la curse de teren. 

— Aşa e, domnule. 

Levant arăta spre volanul vehiculului de atac şi îi întinse o pereche 
de ochelari de noapte: 

— Dumneavoastră cunoaşteţi drumul spre mină. Treceţi, vă rog, la 
volan şi conduceţi-ne acolo, spuse el, apoi se întoarse spre o altă 
figură care apăru din întuneric. Domnule căpitan Pembroke-Smythe! 

— Da, domnule. 

— Plecăm. Urcaţi în ultimul transportor şi supravegheaţi-ne spatele, 
în special cerul. Nu vreau să ne trezim cu un avion deasupra coloanei. 

— O să fiu atent, îl asigură Pembroke-Smythe. 

Dacă echipa UNICRATT opera cu un buget foarte mic, Pitt nu se 
putu abţine să nu se întrebe ce echipament incredibil de neobişnuit 
foloseau forţele speciale americane, ale căror fonduri erau nelimitate. 
Toţi oamenii lui Levant, inclusiv Pitt şi Giordino, purtau costume de 
camuflaj gri cu negru rezistente la foc şi veste antiglonţ, ochelari de 
protecţie pentru noapte şi căşti dotate cu echipament de radio- 
comunicaţie şi erau înarmaţi cu puşti-mitraliere Heckler Koch. 

Pitt îi făcu cu mâna lui Giordino care se urcă lângă şoferul 
transportorului din spate, apoi urcă şi el şi se aşeză într-un scaun 
înghesuit, cu capul sub o mitraliera Vulcan cu şase ţevi. Işi puse 
ochelarii şi încerca să îşi obişnuiască ochii cu lumina bruscă ce colora 
deşertul la două sute de metri în faţă în verde, de parcă se afla pe altă 
planetă. Arătă spre nord-vest: 

— Drumul spre mină începe cam la treizeci de metri în faţă şi spre 
dreapta. 

Levant dădu din cap, apoi se întoarse să vadă dacă echipa urcase 
în maşini şi era gata de drum. Făcu un gest înainte şi îl bătu pe Pitt pe 
umăr: 

— Timpul trece, domnule Pitt. Să mergem, vă rog! 

Pitt acceleră şi schimbă viteza. Vehiculul făcu un salt înainte, urmat 
de cele trei transportoare. Pământul începu curând să alerge sub 
roţile late ale vehiculului de nisip. Particule fine de nisip explodau în 
urmă sa, obligând transportoarele să meargă în V ca să evite norii 
orbitori de praf. In scurt timp, maşinile şi pasagerii erau acoperiţi cu 
toţii de un strat de praf fin, maro-cenuşiu. 

— Cât de repede poate merge, îl întrebă Pitt pe Levant. 

— Pe suprafaţa plană prinde 210 kilometri. 

— Asta înseamnă în jur de 130 de mile pe ora, zise Pitt. Nu e rău, 
luând în considerare forma ei deloc aerodinamică şi greutatea. 

— Marina din ţara dumneavoastră a venit cu ideea să le folosim în 


timpul războiului din deşert cu Irakul. 

— Spuneţi-le şoferilor că vom face un viraj de 30 de grade spre 
stânga, apoi vom merge în linie dreaptă cam opt kilometri. 

Levant transmise indicațiile prin radio şi peste o clipă 
transportoarele virară în formaţie, urmând vehiculul de nisip. 

Punctele de reper erau rare pe poteca vagă ce mergea de la pistă 
spre canionul săpat în platou. Pitt se baza în parte pe memorie şi în 
parte pe ochi. Goana prin deşert în toiul nopţii era de ajuns să pună 
nervii oricui la încercare, chiar cu ochelarii pentru vedere nocturnă. 
Nu avea cum să vadă sau să ştie sigur ce se află după următorul 
dâmb sau dacă nu cumva deviase de la curs şi ducea tot convoiul în 
fundul unei râpe. Doar câte un rar făgaş de roţi ce nu fusese acoperit 
de nisip îi spunea că era pe drumul cel bun. 

Aruncă o privire spre Levant. Colonelul stătea relaxat şi incredibil 
de calm. Dacă felul nebunesc în care conducea Pitt prin întuneric îl 
speria, nu o arată deloc. Nu se arată preocupat decât atunci când se 
întorcea să vadă dacă toate trei transportoarele veneau în urma lor. 

Platoul se înălța ameninţător în faţă, blocând spre vest perdeaua 
joasă de stele. Patru minute mai târziu, un val de uşurare îl cuprinse 
pe Pitt. Ajunsese drept la ţintă. Intrarea în canionul şerpuitor despica 
pereţii negri ai platoului ca o lovitură de topor. Incetini şi opri. 

— Intrarea în peştera ce duce spre parcarea subterană e doar la un 
kilometru de aici, îi spuse el lui Levant. Doriţi să trimiteţi înainte o 
echipă de recunoaştere pe jos? 

Levant clatină din cap: 

— Vă rog să mergeţi mai departe cu viteză redusă, domnule Pitt. 
Chiar cu riscul de a ne da de gol prezenţa, vom intra cu toate 
vehiculele în acelaşi timp ca să economisim timp. Sunteţi de acord? 

— De ce nu? Nu ne aşteaptă nimeni. Dacă gardienii lui O'Bannion 
simt că ne apropiem, vor crede că suntem un nou lot de prizonieri 
trimis de Kazim şi Massarde. 

Pitt porni încet. Transportoarele îl urmară în coloană. Apasă uşor 
acceleratorul doar când simţea că îşi pierde tracţiunea în nisip. Merse 
cu viteza a treia şi cu motorul torcând încet. Coloana se târa în urmă 
la baza pereţilor abrupți ca nişte umbre negre. Amortizoarele speciale 
de zgomot ale vehiculelor nu puteau înăbuşi complet bâzâitul tobelor 
de eşapament, iar bătaia motoarelor reverbera uşor pe suprafaţa de 
piatră, ca zumzetul îndepărtat al unui avion cu motor cu piston. Aerul 
nopţii era rece şi bătea o adiere slabă, Insă pereţii canionului mai 
radiau încă arşiţa adunată peste zi. 

Intrarea în peşteră se căscă brusc din întuneric şi Pitt dirija 
vehiculul de nisip printre pereţii strâmţi din piatră şi în galeria 
principală de parcă era cel mai natural lucru din lume. Interiorul era 
luminat doar de luminile ce veneau din tunelul birourilor şi era pustiu, 


cu excepţia unui camion Renault şi a gardianului pe care se aşteptau 
să îl găsească acolo. 

Tuaregul în haine lungi şi cu turban se uită la vehiculele care se 
apropiau mai mult din curiozitate decât din prudenţă. Căscă ochii 
suspicios doar când vehiculul de nisip opri la câţiva metri. Îşi trase 
arma de pe umăr şi o îndreptă spre ei, când Levant îl împuşca între 
ochi cu un Beretta automat cu amortizor. 

— Frumoasă lovitură, comentă Pitt sec, oprind maşina. 

Levant se uită la ceas: 

— Mulţumesc, domnule Pitt. Ne-aţi adus aici cu douăsprezece 
minute mai devreme decât era programat. 

— Scopul meu e să vă fac pe plac. 

Colonelul cobori din maşină şi făcu mai multe semne cu mâna. 
Rapid şi în tăcere membrii echipei tactice săriră din vehicule, se 
grupară imediat pe unităţi şi intrară în tunel. Ajunşi în coridorul cu 
pereţii canelaţi şi podea de gresie, oamenii lui Levant pătrunseră în 
tăcere prin deschiderile arcuite şi îi înconjurară pe inginerii luaţi prin 
surprindere ai lui O'Bannion. Giordino conduse celelalte trei unităţi 
tactice spre liftul principal de marfă indicat pe harta lui Fairweather, 
care cobora la nivelele inferioare. 

Patru din ingineri fură surprinşi în timp ce jucau pocher aşezaţi la o 
masă rotundă. Oamenii înarmaţi în uniforme de camuflaj îi înconjurară 
cu pistoalele aţintite spre capetele lor înainte ca aceştia să apuce să 
reacționeze în vreun fel, apoi le puseră căluş la gură, îi legară şi îi 
aruncară într-o magazie. 

Levant apasă uşor clanţa şi deschise uşa centrului de monitorizare 
a securităţii. Camera era luminată doar de monitoarele TV pe care se 
vedeau diferite locuri din mină. Un bărbat cu trăsături europene 
stătea într-un scaun rotativ, cu spatele spre uşă. Purta o cămaşă 
elegantă şi pantaloni până la genunchi. Fuma nepăsător un trabuc 
subţire privind spre monitoarele cu imagini din puţurile minei. 

Imaginea oamenilor care intrară se reflectă într-un monitor stins. 
Alertat, bărbatul se întoarse uşor spre stânga întinzând mâna spre o 
consolă mică cu butoane roşii. Levant sării spre el şi îl lovi puternic cu 
arma Heckler Hoch, dar prea târziu. Gardianul se prăbuşi leşinat peste 
consolă, dar apucase să declanşeze un sistem de alarmă care începu 
să urle ca sirena unei ambulanţe răsunând prin toată mina. 

— Pe toţi dracii! blestema Levant. Intregul element-surpriză s-a dus 
pe apa sâmbetei. 

II dădu pe paznic la o parte şi trase de mai multe ori în consolă. Din 
comutatoare ieşiră scântei şi fum, iar alarma se opri brusc. 

Pitt alergă pe coridor deschizând uşile până găsi camera de 
comunicaţii. Operatoarea, o femeie frumoasă cu trăsături maure, nu 
se lăsă intimidată de intrarea intrusului şi nici măcar nu ridică privirea 


de pe echipamentul radio. Alertată de alarmă, tipa în franceză în 
microfonul căştii aşezate pe părul lung şi negru. Pitt se apropie repede 
şi o lovi cu pumnul în ceafa. Dar, ca şi Levant, acţionă prea târziu. 
Inainte ca femeia să se prăbuşească pe podeaua de piatră, alarma 
fusese transmisă trupelor de securitate ale generalului Kazim. 

— Am ajuns prea târziu, îi spuse Pitt lui Levant care intră în goană 
în camera. A transmis un mesaj înainte să apuc să o opresc. 

Levant evaluă situaţia cu o privire rapidă. Apoi se întoarse şi strigă: 

— Sergent Chauvel! 

— Da, domnule! Era aproape imposibil să îţi dai seama că sub 
uniforma greoaie de luptă se află o femeie. 

— Treci la aparat, îi ordonă Levant în franceză şi spune-le malianilor 
că alarma a fost provocată de un scurtcircuit. Asigură-i că nu e nici o 
urgenţă. Şi, pentru numele lui Dumnezeu, convinge-i să nu întreprindă 
nimic! 

— Da, domnule, zise Chauvel, o împinse la o parte cu piciorul pe 
operatoare şi se aşeză în faţa aparatului radio. 

— Biroul lui O'Bannion e la capătul coridorului, zise Pitt luând-o la 
goană pe lângă Levant. 

Nu se opri până nu se izbi cu umărul de uşă. Nu era încuiata şi 
năvăli în holul recepţiei ca un înaintaş atacând prin surprindere un 
mijlocaş. 

Recepţionera cu ochii violeţi şi părul lung până mai jos de talie 
stătea calmă la biroul ei ţinând cu ambele mâini un pistol automat. 
Pitt se aruncă peste birou asupra femeii şi se prăbuşiră amândoi pe 
mocheta albastră. Insă recepţionera avu timp să îi trimită două 
gloanţe în vesta antiglont. 

Pitt avu impresia că cineva îl lovise cu barosul în piept. Loviturile îi 
tăiară respiraţia pentru o clipă, dar nu îl încetiniră. Recepţionera 
încerca să se elibereze zbierând şi probabil înjurând într-o limbă 
necunoscută lui Pitt. Mai trase un glonţ, care zbura peste umărul lui 
ricoşând din tavan într-un tablou. Pitt îi smulse pistolul, o trase în 
picioare şi o aruncă pe canapea. 

Se întoarse şi o luă spre sculpturile de bronz reprezentând doi 
tuaregi şi apăsă clanţa biroului lui O'Bannion. Era încuiat. Ridică 
pistolul luat de la recepţioneră şi trase de trei ori în încuietoare, 
împuşcăturile răsunară asurzitor în camera din piatră, dar nu mai era 
nevoie de precauţii. Se lipi de perete şi deschise uşa cu piciorul. 

O'Bannion stătea rezemat de birou. Arăta de parcă se pregătea să-l 
întâmpine pe directorul unei companii rivale. | se vedeau prin /itham 
ochii privind cu aroganță şi fără nici un pic de teama. Dar expresia i se 
transformă dintr-o dată în uluire când Pitt intră în cameră şi îşi scoase 
casca. 

— Sper că n-am întârziat la cină, O'Bannion. Din câte îmi amintesc, 


ţi-ai exprimat dorinţa să iei masa cu mine. 

— Tu! şuiera O'Bannion şi pielea din jurul ochilor i se albi de furie. 

— M-am întors să te bântui, zise Pitt zâmbind cu jumătate de gură. 
Am venit şi cu câţiva prieteni care nu-i privesc cu bunăvoință pe 
sadicii care transformă femeile şi copiii în sclavi şi îi omoară. 

— Ar fi trebuit să fii mort. Nimeni nu poate traversa deşertul fără 
apă. 

— Nici eu, nici Giordino n-am murit. 

— Unul dintre avioanele de căutare ale generalului Kazim a găsit 
camionul răsturnat într-o vale seacă, departe la vest de şoseaua 
transsahariana. Nu aveaţi cum să ajungeţi acolo pe jos. 

— Şi gardianul pe care l-am lăsat legat de volan? 

— Trăia, dar a fost împuşcat imediat pentru că v-a lăsat să scăpaţi. 

— Viaţa nu valorează nimic prin părţile astea. 

Şocul dispăru încet din ochii lui O'Bannion, dar tot nu era nici urmă 
de teamă: 

— Ai venit să îţi eliberezi oamenii? Sau să furi aur? 

Pitt îl privi fix: 

— Da, la prima întrebare, nu, la a doua. Avem intenţia să te 
eliminăm pe tine şi pe jigodiile care lucrează pentru tine pentru 
totdeauna. 

— Aţi invadat o naţiune suverană. Nu aveţi nici un fel de drepturi în 
Mali sau vreo jurisdicție asupra mea şi a minei. 

— Dumnezeule! Imi vorbeşti mie de jurisdicție? Dar cu drepturile 
oamenilor din care ai făcut sclavi şi pe urmă i-ai ucis cum rămâne? 

O'Bannion dădu din umeri: 

— Generalul Kazim i-ar fi executat oricum pe majoritatea. 

— Ce te-a oprit să te porţi cu ei omeneşte? vru să ştie Pitt. 

— Tebezza nu e o staţiune de odihnă şi recreere. Ne aflăm aici să 
scoatem aur. 

— Pentru profitul tău, al lui Massarde şi al lui Kazim. 

— Da, consimţi O'Bannion. Ţelurile noastre sunt mercantile. Şi ce e 
cu asta? 

Caracterul rece şi nemilos al lui O'Bannion îl făcu pe Pitt să fiarbă 
de mânie şi îi aduse în minte suferinţele îndurate de nenumărați 
bărbaţi, femei şi copii, imaginea cadavrelor stivuite în cripta 
subterană şi a Melikăi bătându-i pe lucrătorii neajutoraţi cu biciul 
pătat de sânge. Era convins că cei trei indivizi bolnavi de lăcomie erau 
de vină pentru un măcel de neimaginat. Se apropie de O'Bannion şi îl 
lovi cu patul pistolului peste bucata din /itham-ul indigo care îi 
acoperea gura. 

Pitt se uită o clipă lungă la inginerul irlandez înveşmântat în haine 
de nomad, care zăcea acum pe covor cu turbanul pătat de sânge, apoi 
înjură cu furie şi îl ridică pe umăr. Pe coridor se întâlni cu Levant. 


— O'Bannion? întrebă colonelul. 

Pitt dădu din cap aprobator: 

— A avut un accident. 

— Aşa se pare. 

— Cum stăm? 

— Unitatea a patra a preluat nivelurile de recuperare a minereului. 
Unităţile a doua şi a treia se confruntă cu prea puţină rezistenţă din 
partea gardienilor. Se pare că se pricep mai bine să bată oameni 
neajutoraţi decât să se lupte cu profesionişti. 

— Liftul VIP-urilor spre mină e pe aici, zise Pitt luând-o pe un coridor 
lateral. 

Liftul cu mochetă şi pereţii din crom fusese abandonat de liftier. 
Pitt, Levant şi membrii unităţii întâi care nu îi păzeau pe ingineri şi 
funcţionari, coborâră la nivelul principal. leşiră şi se apropiară de uşa 
metalică, ce atârna strâmbă în balamale cu încuietoarea sfărâmată de 
dinamită aşa cum o lăsaseră. 

— Cineva ne-a luat-o înainte, reflectă Levant. 

— Eu şi cu Giordino i-am pus dinamita când am fugit, îi explică Pitt. 

— Se pare că n-au avut timp s-o repare. 

In puț se auziră focuri de armă venind de undeva din adâncurile 
minei. Pitt aşeză trupul inconştient al lui O'Bannion pe umărul unui 
soldat musculos de comando şi o luă la fugă spre caverna 
prizonierilor. 

Ajunseră în sala centrală fără să întâlnească nici o rezistenţă, unde 
se întâlniră cu membrii unităţii a doua care tocmai dezarmau un grup 
de gardieni, care tremurau cu mâinile la ceafa. Giordino şi doi soldaţi 
din echipa tactică trăseseră în încuietoare şi împingeau poarta mare 
de fier ce dădea spre carcera subterană. Pembroke-Smythe îl văzu pe 
Levant şi se grăbi spre el ca să îi raporteze: 

— Am imobilizat şaisprezece gardieni, domnule colonel. Unul sau 
doi au scăpat în puțuri. Şapte au făcut greşeala să reziste şi sunt 
morţi. Noi avem doar doi oameni răniţi, dar nici unul serios. 

— Trebuie să ne grăbim, zise Levant. Mă tem că au transmis un 
semnal de alarmă înainte să tăiem comunicațiile. 

Pitt se duse lângă Giordino şi începu şi el să împingă poarta. 
Giordino se întoarse şi îl privi: 

— Era timpul să îţi faci apariţia. 

— M-am oprit pentru o mică discuţie cu O'Bannion. 

— Trebuie dus la doctor sau la morgă? 

— La dentist de fapt, răspunse Pitt. 

— Ai văzut-o pe Melika? 

— Nici urma de ea în birourile inginerilor. 

— O s-o găsesc, zise Giordino cu ură. Ea mea. 

Reuşiră să deschidă poarta şi echipa tactică intră în cavernă. Pitt şi 


Giordino ştiau la ce să se aştepte şi totuşi ceea ce văzură îi îngrozi. 
Soldaţii încremeniră şi se albiră la faţă din cauza duhorii şi a suferinţei 
care le apăru în faţa ochilor. Chiar şi Levant şi Pembroke-Smythe 
rămaseră şocaţi o vreme până să îşi ia inima în dinţi şi să intre. 

— Dumnezeule, murmură Smythe, parcă am fii la Auschwitz sau la 
Dachau. 

Pitt îşi făcu drum prin mulţimea de prizonieri amorţiţi şi înfometați, 
arătând ca nişte schelete. Il găsi pe doctorul Hopper stând pe un prici 
şi privind în gol, cu hainele murdare fluturându-i pe trupul decimat de 
munca peste puteri şi de lipsa mâncării. Zâmbi larg, se ridică nesigur 
în picioare şi îl îmbrăţişa pe Pitt. 

— Aţi reuşit, Slavă Domnului! E un miracol! 

— Imi pare rău că a durat atât, zise Pitt. 

— Eva n-a renunţat nici o clipă să spere, zise Hopper cu vocea 
frântă. Ştia că vă veţi întoarce. 

Pitt privi în jur: 

— Unde e? 

Hopper dădu din cap spre un prici: 

— Aţi ajuns în ultima clipă. E foarte rău. 

Pitt îngenunche lângă o formă ca o statuie zăcând pe un prici de 
jos. Pe faţă i se aşternu tristeţea. Nu îi venea să creadă în ce hal 
ajunsese Eva numai într-o săptămâna. O luă de umeri cu blândeţe şi o 
scutură uşor: 

— Eva, m-am întors după tine. 

Ea se mişcă încet, flutură din pleoape şi îl privi ca prin ceaţă. 

— Te rog, mai lasă-mă să dorm puţin, şopti ea. 

— Eşti în siguranţă acum. Am venit să te scot de aici. 

Ea îl recunoscu şi ochii i se umplură de lacrimi: 

— Ştiam că o să vii după mine... după noi toţi. 

— Ne-am chinuit mult până am reuşit. 

Ea îl privi în ochi şi îi zâmbi: 

— Nu m-am îndoit nici o clipă că veţi veni. 

O sărută lung, cu gingăşie şi tandrete. 


Echipa de medici a lui Levant se apucă imediat să trateze captivii, 
în timp ce unităţile de asalt începură să îi evacueze pe cei care puteau 
merge la nivelul de sus unde erau încărcaţi în transportoare. Temerile 
iniţiale se adeveriră şi operaţiunea mergea încet, pentru că cei mai 
mulţi erau prea slăbiţi ca să meargă singuri şi trebuiau căraţi. 

După ce se asigură că Eva şi celelalte femei şi copii primiseră 
îngrijiri şi erau în drum spre suprafaţă, Pitt împrumută o pungă de 
explozibili din plastic de la expertul în demolări al lui Levant şi se 
întoarse la O'Bannion care îşi recăpătase cunoştinţa şi stătea lângă un 
vagonet sub supravegherea atentă a unei femei-soldat. 


— Haide, O'Bannion, îi ordonă Pitt. O să facem o plimbare. 

Litham-ul lui O'Bannion se desfăcuse dând la iveală o faţă 
desfigurată de o explozie în tinereţe, când lucra într-o mină din 
Brazilia. Urâţenia îi era accentuată de gura plină de sânge, cu dinţii 
din faţă scoşi de lovitura pe care o primise de la Pitt. 

— Unde? întrebă el cu buzele umflate. 

— Să aducem un omagiu morţilor. 

Femeia care îl păzea se dădu la o parte şi Pitt îl trase în picioare pe 
O'Bannion şi îl împinse de-a lungul şinelor spre cripta mortuara. Nici 
unul dintre ei nu mai spuse nimic pe drum. Din când în când, trebuiau 
să ocolească trupul câte unui paznic tuareg, care făcuse greşeala să 
reziste oamenilor lui Levant. Când ajunseră în caverna morţilor, 
O'Bannion se opri, dar Pitt îi dădu un brânci înăuntru. 

O'Bannion se întoarse spre Pitt cu ochii încă plini de dispreţ: 

— De ce m-ai adus aici? Ca să îmi ţii o cuvântare, înainte să mă 
omori, despre cruzimea de care am dat dovadă faţă de semenii mei? 

— Deloc, replică Pitt încet. Nu e nevoie să îţi ţin cuvântări şi n-am 
să te omor. Ar fi prea uşor. O scurtă durere şi apoi întunericul. Nu?... 
Cred că meriţi să sfârşeşti cu totul altfel. 

Pentru prima oară, o licărire de teamă dansă în ochii lui O'Bannion: 

— Ce ai de gând să faci? 

Pitt arătă cu ţeava armei spre maldărele de cadavre: 

— O să îţi dau timp să meditezi la brutalitatea şi cruzimea ta. 

O'Bannion păru deconcertat: 

— De ce? Te înşeli amarnic dacă îţi închipui că o să vă cer iertare şi 
o să vă implor să aveţi milă. 

Pitt observă într-un morman de cadavre trupul fragil şi înfometat şi 
ochii rămaşi deschişi ai unei fetiţe ce nu putea avea mai mult de zece 
ani. Simţi cum îl arde un val de furie şi se luptă din greu să se 
controleze. 

— Ai să mori, O'Bannion, dar foarte încet, după ce vei trece prin 
agonia, setea şi foamea pe care le-ai impus acestor nefericiţi oameni 
din jurul tău. Până când te vor găsi prietenii tăi, Kazim şi Massarde, cu 
condiţia să facă efortul să te caute, te vei fi alăturat victimelor tale. 

— Impuşcă-mă, omoară-mă acum! ţipa O'Bannion cu sălbăticie. 

__ Pe buzele lui Pitt se aşternu un zâmbet de gheaţă şi rămase tăcut. 
II împinse cu pistolul forțându-l să se retragă spre capătul cavernei. 
Apoi Pitt intră în tunel, aşeză explozibilii din plastic la diferite intervale 
şi fixă detonatoarele. li aruncă lui O'Bannion un ultim salut şi alerga în 
puț, unde se ascunse în spatele unui tren cu vagoneţi de minereu. 

Patru explozii răsunătoare, urmând la o fracțiune de secundă una 
după alta, aruncară în aer stâlpii de susţinere de la intrarea în puţul 
principal dinspre criptă. Ecoul exploziilor răsună câteva momente în 
toată mina, apoi se lăsă o linişte stranie. Pitt se întrebă furios dacă nu 


pusese explozibilii în poziţii greşite. Dar apoi auzi un zgomot surd, 
care se amplifica într-un huruit năvalnic şi acoperişul tunelului se 
prăbuşi, îngropând intrarea spre sala mortuară sub sute de tone de 
rocă. 

Pitt aşteptă până ce praful începu să se aşeze apoi îşi puse calm 
arma pe umăr şi o luă de-a lungul şinelor spre zona de evacuare, 
fluierând „Am lucrat la calea ferată.” 


Giordino auzi un zgomot, apoi observă mişcare într-o galerie 
transversală din stânga lui. O luă pe şine până ajunse la un vagonet 
gol. Se lipi de zid şi, având grijă să nu lovească vreo piatră cu gheata, 
se apropie încet. Agil ca o pisică, sări peste şine şi băgă ţeava armei 
în vagonet. 

— Aruncă arma, zise el pe ton dur. 

Luat prin surprindere, gardianul tuareg se ridică încet din vagonet, 
cu mitraliera ridicata sus deasupra capului. Nu ştia engleză şi nu 
înţelesese exact ce îi spusese Giordino, dar putea recunoaşte repede 
o cauză pierdută. Urmări cu privirea cum Giordino îl înghionti cu arma 
apoi arătă cu ţeava într-o parte. Inţelese mesajul şi îşi aruncă 
mitraliera peste marginea vagonetului. 

— Melika! se răsti Giordino. 

Paznicul clătina din cap, dar Giordino îi citi teamă abjecta din ochi. 
Îi apăsă buzele cu ţeava armei şi i-o băgă în gură, ţinând degetul pe 
trăgaci. 

— Melika! bolborosi paznicul cu ţeava vârâtă adânc în gură, dând 
disperat din cap. 

Giordino trase arma: 

— Unde e Melika? îl întrebă ameninţător. 

Paznicul părea la fel de speriat de Melika precum era de Giordino. 
Cu ochii măriţi dădu din cap spre interiorul puţului. Giordino îi făcu 
semn să iasă din galerie şi să intre în puţul central. 

— Du-te înapoi în caverna principală. Ai înţeles? 

Tuaregul se înclină cu mâinile deasupra capului şi ieşi cu spatele 
din galerie, atât de grăbit să îi dea ascultare, încât se împiedică şi 
căzu peste şine. Giordino se întoarse şi porni cu grijă prin tunelul 
întunecat care se întindea în faţa lui, aşteptându-se la fiecare pas să 
audă o împuşcătura. 

Cu excepţia paşilor săi uşori pe şine, era o tăcere mormântală. Se 
opri de două ori, toate simţurile avertizându-l de apropierea 
pericolului. Ajunse la o cotitură bruscă şi se opri. De după colţ venea o 
lumină slabă. Se mai vedea o umbră şi zgomot de pietre. Scoase o 
oglindă micuță de semnalizare dintr-unul din nenumăratele buzunare 
ale uniformei sale de luptă şi o strecură încet după un stâlp de 
susţinere. 


Melika îngrămădea cu febrilitate roci de minereu la capătul puţului, 
ridicând un perete fals după care să se ascundă. Era cu spatele la 
Giordino cam la zece metri de el şi avea o arma lângă ea, rezemată 
de peretele tunelului. Lucra fără grijă, sigură că paznicul pe care 
Giordino îl dezarmase avea să o avertizeze în caz că venea cineva. 
Giordino ar fi putut să se ducă în centrul puţului şi să o împuşte 
înainte ca ea să îi simtă prezenţa. Dar nu voia să o omoare aşa de 
repede. 

Giordino se strecură după cotitură şi o luă spre Melika încet, paşii 
lui fiind acoperiţi de zgomotul pietrelor îngrămădite în grabă de ea. 
Când ajunse destul de aproape, îi smulse arma şi o aruncă peste umăr 
în puț. 

Ea se răsuci pe călcâie, cântări situaţia în două secunde şi se repezi 
asupra lui Giordino cu biciul mortal şuierându-i deja deasupra capului. 
Din fericire, nu îl putea lua prin surprindere. Giordino nici nu clipi. Cu 
faţa ca o mască rece şi implacabilă, apasă calm pe trăgaci şi o 
împuşcă în rotule. 

Răzbunarea pusese stăpânire pe Giordino. Melika era rea şi 
nemernică ca un pitbull turbat. Schilodea şi ucidea din plăcere. Chiar 
şi acum, zăcând încolăcită pe pietre, cu picioarele îndoite grotesc, îl 
privea cu dinţii dezgoliţi şi cu ochii negri strălucind de o răutate 
infernală. Sadismul ei nebunesc îi întrecea durerea. Mărâii la el ca o 
bestie rănită şi se chinui să îl lovească cu biciul, proferând cele mai 
obscene blesteme. 

Giordino se dădu câţiva paşi înapoi şi îi privi uluit încercările 
zadarnice de atac: 

— Trăim într-o lume violenta, zise el încet, dar va fi mai puţin aşa 
după ce tu o vei părăsi. 

— Pitic nenorocit, mârâi ea. Ce ştii tu despre violenţă? N-ai trăit 
niciodată în mizeria asta şi n-ai suferit chinurile prin care am trecut 
eu. 

Expresia lui Giordino era la fel de dură ca piatra din mină: 

— Asta nu-ţi dădea dreptul să îi faci pe ceilalţi să sufere. Acum eu 
sunt judecător şi călău şi nu mă interesează problemele vieţii tale. 
Poate că ai avut motive să ajungi în halul ăsta. Dar, după părerea 
mea, te-ai născut bolnavă la cap. Ai lăsat în urma ta un drum lung 
presărat cu victime inocente. Nu există nici o rațiune să rămâi în 
viaţă. i 

Melika nu îl imploră să nu o omoare. Işi dădu frâu liber urii negre şi 
răutăţii veninoase printr-un val de blesteme. Cu o precizie calculată, 
Giordino o împuşcă de două ori în stomac. Ochii strălucitori îl mai 
priviră o dată, dând doar de indiferenţă pe faţa lui Giordino, apoi se 
goliră de orice expresie şi trupul ei masiv păru să se chircească pe 
podeaua de piatră a puţului. 


Giordino o privi câteva momente: 
— Bang, bang, murmură el spre cadavrul care nu îl mai putea auzi. 
Vrăjitoarea e moartă. 

— Numărătoarea totală e douăzeci şi cinci, îi raporta Pembroke- 
Smythe lui Levant. Paisprezece bărbaţi, opt femei şi trei copii. Cu toţii 
pe jumătate morţi din cauza chinurilor prin care au trecut. 

— Cu o femeie şi un copil mai puţin faţă de câţi erau când am 
plecat noi, zise Pitt cu furie. 

Levant se uită la vehiculele încărcate cu prizonierii eliberaţi, apoi 
aruncă o privire la ceas. 

— Am depăşit ora programată de plecare cu şaisprezece minute, 
zise el impacientat. Grăbiţi-vă, domnule căpitan! Trebuie să plecăm. 

— Suntem gata imediat, zise Pembroke-Smythe vesel, agitându-se 
în jurul maşinilor şi îndemnându-i pe membrii echipei tactice să se 
grăbească. 

— Unde e prietenul dumneavoastră, Giordino? îl întrebă Levant pe 
Pitt. Dacă nu apare repede, îl lăsăm aici. 

— Are o treabă de făcut. 

— Va fi norocos dacă va putea să treacă de nebunia de la nivelurile 
inferioare. Prizonierii au luat cu asalt depozitele de alimente şi de apă, 
apoi au început să se răzbune pe gardieni. Ultima echipă care s-a 
retras a raportat ca are loc un masacru acolo. 

— E de înţeles după câte au suferit, zise Pitt pe gânduri. 

— Imi pare rău că trebuie să îi abandonez, recunoscu Levant, dar 
dacă nu plecăm curând, vor urca cu lifturile şi ne va fi foarte greu să îi 
tinem la distanţă de maşini. 

Giordino ieşi în fugă din coridorul birourilor trecând pe lângă o 
echipă de comando formată din şase oameni, care păzea intrarea spre 
cavernă. Giordino părea foarte mândru de el. Rânjii spre Pitt şi Levant: 

— Mă bucur ca aţi ţinut convoiul pe loc doar pentru mine. 

Levant nu era amuzat. 

— Nu am întârziat din cauza dumneavoastră. 

— Melika? întrebă Pitt. 

Giordino ridică în aer biciul pe care îl luase ca suvenir. 

— Semnează registrul de oaspeţi în iad. Şi O'Bannion? 

— Supraveghează camera mortuară. 

— Suntem gata de plecare, ţipă Smythe dintr-un vehicul. 

Levant dădu din cap: 

— Domnule Pitt, conduceţi-ne, vă rog, înapoi la pistă! 

Pitt se duse repede să vadă ce face Eva, uimit de cât de repede îşi 


revenise după ce băuse aproape patru litri de apă şi devorase 
mâncarea dată de echipa medicală. Hopper, Grimes şi Fairweather 
păreau şi ei să fi revenit la viaţă. Apoi alerga la vehiculul de teren şi 
urcă la volan. 

Ultimul membru al echipei alergă spre ultimul blindat şi fu tras 
înăuntru doar cu câteva secunde înainte ca prizonierii să dea năvală 
prin birouri în caverna în care era ţinut echipamentul. Însă ajunseră 
prea târziu şi nu le mai rămase decât să se uite crunt dezamăgiţi cum 
forţele speciale care îi salvaseră de la moarte dispăreau în noapte, 
lăsându-i în voia sorții. 


Pitt acceleră prin canion fără să mai considere că e nevoie de 
prudenţă. Aprinse farurile înguste şi apăsă acceleraţia până la podea. 
La îndemnul colonelului Levant, lăsase transportoarele mult în urmă şi 
se grăbeau să ajungă înainte, ca să supravegheze pregătirile pentru o 
îmbarcare şi o decolare rapidă. Giordino se afla la volanul primului 
transportor şi urma fără probleme făgaşele de roţi după ce Pitt 
dispăru din vedere. 

Levant era neliniştit. Se uita la ceas tot timpul, îngrijorat că 
depăşiseră acum cu douăzeci de minute ora programată de plecare. 
Când mai aveau doar cinci kilometri de parcurs, începu să se mai 
liniştească. Cerul era senin şi nu se vedea nici un avion. Simţi un val 
de optimism. Poate că forţele de securitate ale lui Kazim se lăsaseră 
totuşi păcălite de explicaţia sergentului Chauvel cu privire la 
declanşarea alarmei. 

Dar iluziile îi fură spulberate rapid. Pe deasupra zgomotului înăbuşit 
făcut de toba de eşapament a vehiculului de teren, auziră dintr-odată 
zgomotul inconfundabil al unor motoare cu reacţie şi văzură luminile 
de navigare ale avionului tăind cerul întunecat. Levant ordonă imediat 
în aparatul din cască piloților şi unităţii de pază să plece de lângă 
avion şi să se ascundă. 

Pitt apăsa frâna cu putere făcând maşina să derapeze într-o parte 
şi opri într-un nor de praf în spatele unei dune mici. işi descleştă 
mâinile de pe volan şi privi în sus spre avionul intrus. 

— Cred că am atras atenţia cui nu trebuia. 

— Probabil că generalul Kazim a trimis un singur avion în 
recunoaştere, ca să se asigure că n-a fost vorba de un atac, zise 
Levant calm, dar pe faţa lui se citea neliniştea. 

— Cred că pilotul nu bănuieşte nimic, altfel n-ar zbura cu luminile 
aprinse. 

Levant se uită spre avionul de luptă care zbura în cerc deasupra 
aparatului lor de zbor aşteptând în capătul pistei. 

— Mă tem că tocmai raportează că a detectat un avion neidentificat 
şi cere permisiunea să atace. 


Nu fură ţinuţi în suspans prea multă vreme. Avionul de vânătoare, 
pe care Levant îl recunoscu acum ca fiind un Mirage, viră brusc şi 
începu să coboare spre pistă, având cătările cu laser aţintite asupra 
avionului ce stătea neajutorat pe pistă. 

— Incepe să coboare! exclamă Pitt. 

— Deschide focul! urlă Levant spre bărbatul de lângă ei, aplecat 
deasupra mitralierei Vulcan cu multe ţevi. Doboară-l! 

Puşcaşul prinse avionul de vânătoare malian în cătare, stabili 
unghiul şi distanţa şi acţiona sistemul de tragere. Precum armele 
Gatling din secolul al nouăsprezecelea, cele şase ţevi ale mitralierei 
începură să se rotească scuipând mii de gloanţe de 20 de mm spre 
cerul negru. Proiectilele începură să muşte din aparatul Mirage exact 
în clipa în care pilotul lansa două rachete spre neputinciosul avion de 
la sol. 

Deşertul se transformă într-un cazan clocotitor de zgomot şi flăcări, 
ambele avioane explodând simultan. Cel de luptă, transformat acum 
într-o uriaşă minge portocalie, continuă să coboare în linie dreaptă şi 
se prăbuşi, împrăştiind peste deşertul nepăsător un mare val de 
fragmente în flăcări. Din epavă începu să se ridice o coloană de fum 
negru ce astupă cerul. 

Fascinat, Pitt se uită spre rămăşiţele a ceea ce cu numai câteva 
secunde înainte erau două aparate de zbor solide. Acum nu se mai 
vedea decât foc şi distrugere. Coborî din maşină împreună cu Levant 
şi rămaseră înţepeniţi pe loc. La lumina flăcărilor, văzu expresia 
amară de înfrângere de pe faţa lui Levant. 

— La dracu! blestemă Levant. Exact de asta mi-era frică. Acum 
suntem prinşi în cursă fără nici o şansă de salvare. 

— Kazim îşi va da seama în curând că o forţă străină i-a invadat din 
nou teritoriul, adaugă Pitt sever. Va trimite la Tebezza întreaga sa 
forţă aeriană. Elicopterele dumneavoastră de întărire vor fi făcute praf 
şi pulbere înainte să ajungă la locul de întâlnire. 

— Nu avem altă alternativă decât să încercăm să ajungem la 
graniţă, zise Levant. 

— Nu vom reuşii. Avioanele lui Kazim şi forţele lui de securitate ne 
vor ataca la fiecare pas şi, chiar dacă reuşim să ne strecurăm, 
vehiculele dumneavoastră nu au destul combustibil. S-ar putea ca cei 
mai duri dintre soldaţii dumneavoastră să scape, dar nefericiţii pe 
care i-aţi salvat de la moarte în mină vor muri sigur în deşert. Ştiu 
pentru că am făcut deja drumul acela. 

— Aţi fost nevoiţi să mergeţi spre est, către şoseaua 
transsahariană, îi reaminti Levant. Asta înseamnă aproape patru sute 
de kilometri. Dacă o luăm spre nord, nu avem de mers decât două 
sute patruzeci de kilometri până la graniţa cu Algeria, unde vom primi 
întăriri din Alger. Avem destul combustibil pentru distanţa asta. 


— Uitaţi că minele de la Tebezza înseamnă mult pentru Kazim şi 
Massarde, spuse Pitt privindu-l în ochi. Vor face tot ce le va sta în 
puteri ca să nu le fie descoperite atrocitățile. 

— Credeţi că ne vor ataca în Algeria... 

— Operaţiunea de salvare îi va transforma în nişte oameni 
disperaţi, îl întrerupse Pitt. O chestie minoră cum ar fi o graniţă nu îi 
va opri să ordone atacuri aeriene într-o regiune pustie a Algeriei. 
Imediat ce echipa dumneavoastră va fi slăbită şi avionul de salvare 
distrus sau îndepărtat, îşi vor arunca în joc forţele de elită ca să se 
asigure că ne-au anihilat complet. Nu-şi pot permite să lase să scape 
nici măcar un singur supravieţuitor care să le dea pe faţă activităţile 
inumane. 

Levant se întoarse dinspre incendiu, cu faţa portocalie din cauza 
flăcărilor şi îl privi pe Pitt în ochi: 

— Nu sunteţi de acord cu planurile mele de rezervă? 

— Nu îmi place să fiu previzibil. 

— Vă exprimaţi criptic, domnule Pitt, sau sunteţi doar modest? 

— Sunt practic, răspunse Pitt scurt. Am toate motivele să cred că 
generalul Kazim nu va da înapoi la graniţă. 

— Ce propuneţi? întrebă Levant răbdător. 

— Să o luăm spre sud până ne intersectăm cu calea ferată ce vine 
de la Fortul Foureau, răspunse Pitt. Apoi atacam un tren care merge 
spre Mauritania. Dacă ne jucăm cărţile corect, Kazim nu ne va prinde 
până ajungem la portul Etienne şi la mare. 

— Drept în gura leului, mormăi Levant sceptic. Faceţi ca totul să 
pară absurd de simplu. 

— De aici şi până la Fortul Foureau terenul e plan, cu câteva dune 
de nisip din loc în loc. Dacă mergem cu aproximativ 50 de kilometri pe 
ora, avem destul combustibil ca să putem ajunge la calea ferată 
înainte de răsăritul soarelui. 

— Şi după aceea ce facem? Vom fi expuşi din toate părţile. 

— Ne ascundem într-un vechi fort al Legiunii Străine până la 
lăsarea întunericului, apoi oprim şi ne urcam cu toţii într-un tren care 
pleacă spre Mauritania. 

— Autenticul Fort Foureau. A fost abandonat imediat după cel de-al 
doilea război mondial. L-am vizitat mai demult. 

— Exact. 

— E o adevărată sinucidere fără un ghid care să ne îndrume printre 
dune, spuse Levant. 

— Unul dintre prizonierii salvaţi e ghid turistic profesionist. 
Cunoaşte deşertul malian la fel de bine ca un nomad. 

Levant se întoarse din nou câteva momente spre avionul în flăcări, 
meditând la propunerea lui Pitt. Dacă ar fi fost în locul generalului 
Kazim, s-ar fi aşteptat ca prada să fugă spre nord, către cea mai 


apropiată graniţă şi şi-ar fi aruncat în luptă toate forţele mobile ca să 
le blocheze drumul. Pitt avea dreptate, conchise el. Nu aveau nici cea 
mai mică şansă să scape cu bine în Algeria. Kazim nu s-ar fi potolit 
până nu îi vedea pe toţi morţi. Dacă o luau în direcţie opusă, existau 
şanse să îi ţină pe general şi pe Massarde la distanţă până ce echipa 
tactică ajungea la adăpost. 

— Nu v-am spus că am petrecut opt ani în deşert când făceam 
parte din Legiunea Străină, nu-i aşa? 

— Nu, domnule colonel, nu mi-aţi spus. 

— Nomazii au o fabulă despre un leu care a străbătut jungla şi a 
traversat înot râul Niger cu sulița unui vânător înfipta în spate ca să 
moară în nisipul cald al deşertului. 

— E vreo lecţie în asta pe undeva? întrebă Pitt. 

— Nu chiar. 

— Atunci ce vrea să însemne? 

Levant se întoarse spre transportoarele care se apropiară şi opriră 
lângă vehiculul de nisip. Apoi îl privi din nou pe Pitt şi zâmbi: 

— Înseamnă că voi avea încredere în judecata dumneavoastră. O 
luăm spre sud, către calea ferată. 

La ora unsprezece seara, Kazim intră în biroul lui Massarde. Îşi 
turnă un gin sec cu gheaţă şi se aşeză pe un scaun înainte ca 
Massarde să se obosească să ridice privirea şi să ia act de prezenţa 
generalului. 

— Am fost informat de sosirea ta neaşteptată, Zateb, zise 
Massarde. Ce te aduce la Fortul Foureau la ora asta? 

Kazim îşi studia paharul învârtind cuburile de gheaţă. 

— M-am gândit că e mai bine să îţi spun personal. 

— Ce să-mi spui? întrebă Massarde nerăbdător. 

— Tebezza a fost asaltată. 

Massarde se încruntă: 

— Ce vrei să spui. 

— In jur de ora nouă, secţia mea de comunicaţii a primit un semnal 
de urgenţă transmis de sistemul de securitate al minei, explică 
generalul. Câteva minute mai târziu, operatorul radio de la Tebezza 
ne-a anunţat încetarea alarmei spunând că aceasta s-a declanşat din 
greşeală din cauza unui circuit electric defect. 

— Pare o chestie nevinovată. 

— Doar la suprafaţă. Nu am încredere în situaţiile aparent 
nevinovate. Am ordonat ca unul dintre avioanele mele de luptă să 
facă un zbor de recunoaştere deasupra zonei. Pilotul a anunţat prin 


radio prezenţa unui avion neidentificat pe pista de la Tebezza. Acelaşi 
model franțuzesc ca cel care l-a ridicat pe american de pe aeroportul 
din Gao, aş vrea să adaug. 

Massarde se întunecă brusc: 

— Pilotul e absolut sigur de asta? 

Kazim consimţi din cap: 

— Pentru că nu am autorizat aterizarea nici unui avion la Tebezza, 
i-am ordonat pilotului să îl distrugă. S-a conformat şi a lansat atacul. A 
raportat lovirea țintei şi aproape în aceeaşi clipă legătura radio s-a 
întrerupt. 

— Dumnezeule, putea să fie un avion comercial care a făcut o 
aterizare de urgenţă! 

— Avioanele comerciale nu zboară fără nici un fel de marcaj. 

— Cred că exagerezi. 

— Atunci explică-mi de ce pilotul meu nu s-a mai întors la bază. 

— Vreo defecţiune mecanică? dădu Massarde din umeri. Cine ştie 
ce problemă a avut. 

— Părerea mea e că a fost doborât de cei care au luat mina cu 
asalt. 

— N-ai cum să fii sigur. 

— Oricum, am ordonat ca o escadrilă de luptă să survoleze zona şi 
am trimis cu elicopterul un detaşament de elită să vadă care e 
situaţia. 

— Ce e cu O'Bannion? întrebă Massarde. Nu te-a contactat? 

— Absolut deloc. La patruzeci de minute după ce au negat că ar 
exista vreo urgenţă, toate comunicațiile cu Tebezza s-au întrerupt. 

Massarde medită o vreme asupra raportului lui Kazim, dar nu găsi 
nici o explicaţie. _ 

— Dar de ce să atace mina? întrebă el într-un târziu. În ce scop? 

— Cel mai probabil pentru aur, replică generalul Kazim. 

— E stupid să furi minereu. Doar ducem tot aurul pur în depozitul 
din Pacificul de Sud imediat ce e prelucrat. Ultimul transport a plecat 
acum patru zile. Nişte hoţi cu un pic de creier ar fi încercat să îl 
jefuiască în timpul transportului. 

— În clipa asta nu am nici o teorie, mărturisi Kazim uitându-se la 
ceas. Detaşamentul meu trebuie să aterizeze chiar acum pe platoul 
de lângă mină. O să aflăm totul într-o ora. 

— Dacă e adevărat ce spui, se întâmplă ceva ciudat, murmură 
Massarde. 

— Trebuie să luăm în considerare posibilitatea că aceeaşi trupă de 
comando care mi-a lovit baza aeriana din Gao e responsabilă pentru 
raidul de la Tebezza. 

— La Gao a fost altceva. De ce să se întoarcă şi să lovească 
Tebezza? La ordinele cui? 


Kazim îşi termină ginul şi îşi turnă încă unul: 

— Hala Kamil? Poate că s-a aflat ceva despre soarta doctorului 
Hopper şi a echipei sale şi şi-a trimis echipa tactică să îi recupereze. 

— N-avea cum să se afle, clătină Massarde din cap. Doar dacă n-au 
vorbit oamenii tăi. 

— Oamenii mei ştiu că îi aşteaptă moartea dacă mă trădează, zise 
Kazim cu răceală. Dacă a transpirat ceva, s-a întâmplat de la tine. 

Massarde îi aruncă lui Kazim o privire candidă: 

— E o prostie să ne certăm pe tema asta. Nu putem schimba ceea 
ce s-a întâmplat, dar putem controla viitorul. 

— In ce fel? 

— Ziceai că pilotul a pretins că a lovit avionul. 

— Astea au fost ultimele lui cuvinte. 

— Asta înseamnă că singurul mijloc de ieşire din Mali al celor care 
au făcut raidul a fost eliminat. 

— Numai dacă avionul a fost distrus complet. 

Massarde se ridică şi se întoarse spre o hartă mare de plastic a 
Saharei, agăţată pe peretele din spatele biroului lui. 

— Dacă ai fi la comanda trupei de asalt şi avionul tău ar fi fost 
distrus, cum ai fi văzut situaţia? 

— Lipsită de speranţă. 

— Ce opţiuni ai fi avut. 

Kazim se apropie şi lovi uşor harta cu paharul: 

— Nu există decât o singură opţiune. Să fugă spre graniţa cu 
Algeria. 

— Ar putea să o facă? 

— Presupunând că vehiculele le-au rămas intacte şi au destul 
combustibil, ar trebui să treacă graniţa în Algeria în zori. 

Massarde îl privi: 

— Poţi să îi prinzi şi să îi distrugi înainte să ajungă la graniţă? 

— Capacitatea noastră de luptă pe timp de noapte e limitată. Aş 
putea să îi zgudui un pic, dar ca să îi distrug am nevoie de lumina 
zilei. 

— Ar fi prea târziu. 

Kazim luă un trabuc din cutia ceramica, îl aprinse şi sorbi din gin: 

— Să fim practici. Trebuie să meargă prin Tanezrouft, cea mai 
pustie parte a Saharei. Armata algeriană trimite foarte rar patrule în 
regiunea nelocuită de-a lungul graniţei. Şi de ce ar face-o? Nu au nici 
un conflict cu Mali şi nici noi cu ei. Forţele mele de securitate pot intra 
uşor cam o sută cincizeci de kilometri pe teritoriul vecinilor noştri din 
nord fără să fie detectate. 

Massarde îi aruncă o privire aspră: 

— Dacă se dovedeşte a fi o misiune de salvare a forţelor ONU, nu 
trebuie să scape nici un om de-al lui Hopper şi nici vreunul dintre 


inginerii mei ori familiile lor. Dacă ajunge vreunul să vorbească despre 
Fortul Foureau sau despre Tebezza, colaborarea noastră se va încheia. 

Faţa generalului se întinse într-un zâmbet: 

— Nu îţi face probleme, prietene. Ne merge prea bine ca să îi 
permitem vreunui bun samaritean să ne tragă covorul de sub picioare. 
iți promit că până mâine la prânz absolut toţi vor fi hrană pentru 
vulturi. 


După plecarea lui Kazim, Massarde spuse câteva cuvinte în 
intercom. Câteva secunde mai târziu, Ismail Yerli intră în încăpere. 

— Ai observat totul pe monitor? întrebă Massarde. 

Yerli aprobă din cap: 

— Uluitor cât poate fi de viclean şi de prost în acelaşi timp. 

— L-ai citit corect. Îți dai seama acum că n-o să îţi fie uşor să îl ţii în 
frâu. 

— Când voi fi introdus în anturajul său? 

— Am să i te prezint în seara asta la un dineu pe care îl dau în 
onoarea preşedintelui Tahir. 

— O să aibă Kazim timp să vină dată fiind situaţia critică de la 
Tebezza? 

Massarde zâmbi: 

— Marele leu al Maliului nu e niciodată prea ocupat ca să ia parte la 
un dineu elegant dat de un francez. 


În New York, în centrul mic de comandă din clădirea ONU, generalul 
Bock citea raportul transmis de colonelul Levant printr-un satelit de 
comunicaţii al Naţiunilor Unite. Pe faţa sa îmbătrânită se aşternuse o 
expresie gravă. Ridică receptorul şi formă numărul privat al amiralului 
Sandecker. Răspunse robotul telefonic şi Bock lăsă un mesaj scurt. 
Sandecker îl sună înapoi în opt minute. 

— Tocmai am primit un raport neplăcut de la colonelul Levant, îl 
anunţă Bock. 

— Care e situaţia? întrebă Sandecker pe un ton plat. 

— Un avion malian le-a distrus la sol aparatul de zbor pentru 
transport. Sunt prinşi în cursă. 

— Cum a mers operaţia de salvare de la mină? 

— Conform planului. Toate persoanele de naţionalitate străină 
aflate încă în viaţă au primit îngrijiri medicale şi au fost evacuate. 
Levant raportează pierderi uşoare în rândul oamenilor lui. 

— Sunt atacați în clipa de faţă? 

— Incă nu. Dar în câteva ore forţele generalului Kazim se vor 
năpusti asupra lor. 

— Au o rută alternativă de scăpare? 

— Colonelul a afirmat clar că singura lor şansă e să ajungă la 


graniţa cu Algeria înainte de zorii zilei. 

— O şansă cam străvezie, zise Sandecker întunecat. 

— Bănuiesc că mesajul a fost o diversiune. 

— De ce crezi asta? 

— A trimis raportul pe o frecvenţă deschisă. Operatorii lui Kazim l- 
au interceptat în mod sigur. 

Sandecker reflectă o clipă: 

— Crezi că Levant a luat-o în altă direcţie? 

— Speram să îmi spui tu. 

— Nu sunt ghicitor în stele. 

— Raportul lui Levant include şi un mesaj pentru tine de la omul 
tău, Pitt. 

— Dirk! exclamă Sandecker cu căldură şi respect, sigur că Pitt 
născocise vreun plan inimaginabil. Ce spune mesajul? 

— Sună aşa: „Spuneţi-i amiralului că, după ce mă întorc în 
Washington, îl duc să o asculte pe prietena lui Harvey, Judy, care 
cântă la salonul AT&S”. E o glumă sau ce? 

— Dirk nu face glume din astea, zise Sandecker cu convingere, 
încearcă să ne spună ceva prin asta. 

— İl cunoşti pe acest Harvey? întrebă Bock. 

— Numele nu-mi spune nimic, murmură Sandecker. Nu l-am auzit 
pe Dirk să pomenească de cineva pe nume Harvey. 

— Există vreun salon AT&S în Washington unde cântă o femeie pe 
nume Judy întrebă Bock. 

— Din câte ştiu eu, nu, răspunse Sandecker răscolindu-şi memoria. 
Singura cântăreaţă pe nume Judy pe care o ştiu eu era... 

Răspunsul îl lovi pe Sandecker brusc, ca o palmă peste faţă. 
Simplitatea ingenioasă, codul elementar era evident pentru orice 
pasionat de filme vechi, ca amiralul. Trebuia să îşi dea seama că Pitt 
avea să se folosească de asta. Izbucni în râs. 

— Nu văd ce e aşa de amuzant, zise Bock grav. 

— Nu se îndreaptă spre graniţa cu Algeria, afirmă Sandecker 
triumfător. 

— Poftim? 

— Echipa colonelului Levant a luat-o spre sud, către calea ferată 
dintre mină şi Fortul Foureau. 

— Aş putea să întreb cum ai ajuns la concluzia asta întrebă Bock 
bănuitor. 

— Dirk ne-a aruncat o ghicitoare, pe care e puţin probabil că 
generalul Kazim să o rezolve. Judy, cântăreaţa, e Judy Garland şi 
Harvey e un film în care a jucat - The Harvey Girls. 

— Şi salonul AT&S ce rol are în toată chestia asta? 

— Nu e un salon, ci un cântec celebru pe care l-a interpretat Judy 
Garland în film. Se numea The Atchison, Topeka and the Santa Fe. 


Numele unei căi ferate. 

— Asta explică de ce Levant a trimis un raport uşor de interceptat 
de oamenii lui Kazim, zise Bock încet. Ca să îi facă să creadă că a luat- 
o spre nord, spre Algeria. 

— Când de fapt ei merg în direcţia opusă, completă Sandecker. 

— Levant a presupus corect că nu e sigur să treacă graniţa în 
Algeria. Un individ ca generalul Kazim nu îşi face probleme să ignore 
legea internaţională, i-ar fi urmărit pe oamenii noştri până i-ar fi ucis 
pe toţi. 

— Intrebarea e ce vor face după ce ajung la calea ferată? 

— Poate că vor deturna un tren, sugeră Bock. 

— Da, dar în plină zi? 

— Nu ţi-am citit tot mesajul lui Pitt. 

— Spune mai departe. 

— Partea următoare zice aşa: „Mai informaţi-l pe amiral că Gary, 
Ray şi Bob se duc acasă la Brian să se joace şi să se distreze”. Cum 
interpretezi asta? 

Sandecker se gândi o clipă: 

— Dacă Pitt codifică tot cu ajutorul filmelor, atunci Gary trebuie să 
fie Gary Cooper. Şi cred că se refera şi la Ray Milland. 

— Îți aminteşti de vreun film în care au jucat împreună? 

— Bineînţeles, zise Sandecker cu faţa toată un zâmbet. E foarte 
clar. Au jucat cu Robert Preston şi Brian Donlevy într-un film epic din 
1939, numit Beau Geste. 

— L-am văzut când eram copil, zise Bock. Era vorba de trei fraţi 
care au luptat în Legiunea Străină franceza. 

— Referirea la casa lui Brian sugerează un fort. 

— Dar nu Fortul Foureau, unde sunt distruse deşeurile periculoase. 
E ultimul loc unde s-ar duce Levant. 

— Mai există vreun fort în zonă? 

Bock îşi consulta hărţile: 

— Da, există un vechi avanpost al Legiunii la câţiva kilometri de 
centrul de eliminare a deşeurilor. Cel după care Massarde şi-a numit 
proiectul de fapt. 

— Cred că vor să se ascundă acolo până se lasă întunericul. 

— Şi eu aş face la fel în locul colonelului Levant. 

— Or să aibă nevoie de ajutor, zise Sandecker. 

— Exact de asta te-am sunat, spuse Bock luând brusc un ton 
practic. Trebuie să îl convingi pe preşedinte să trimită un grup 
american de forţe speciale, care să îi scoată pe Levant şi pe foştii 
prizonieri de pe teritoriul generalului Kazim. 

— Ai vorbit cu doamna secretar general Kamil? Ea are mai multă 
influenţă asupra preşedintelui decât am eu. 

— Din păcate, a fost chemată la o conferinţă de urgenţă la 


Moscova. Tu eşti singurul la care pot apela în condiţiile astea. 

— Cât timp avem? N 

— Practic nu avem timp deloc. În două ore se va lumina de ziuă în 
partea aceea a deşertului. 

— O să fac tot ce o să pot, promise Sandecker. Sper numai că 
preşedintele nu s-a culcat încă, altfel o să am probleme mari ca să îi 
fac pe funcţionarii lui să îl trezească. 

— Cred că ai înnebunit dacă vrei să îl vezi pe preşedinte la ora asta, 
zise Earl Willover furios. 

Sandecker îl privi pe şeful de cabinet al preşedintelui, îmbrăcat 
elegant într-un costum cu dunguliţe, cu pantalonii doar uşor şifonaţi. 
Se întrebă dacă omul acesta pleca vreodată din birou şi dacă nu 
cumva dormea în picioare. 

— Crede-mă pe cuvânt, Earl. Nu m-aş afla aici dacă n-ar fi urgent. 

— Nu îl trezesc pe preşedinte decât dacă izbucneşte o criză 
internaţională care ne pune în pericol securitatea naţională. 

Până acum Sandecker reuşise să se stăpânească, dar începu să îşi 
piardă firea. 

— Bine, spune-i că a dat buzna în Casa Albă un contribuabil cu 
drept de vot al naibii de furios. 

— Eşti nebun. 

— Destul de nebun să mă duc la el în dormitor şi să îl trezesc chiar 
eu. 

Willover era pe punctul de a da în clocot: 

— Încearcă numai şi îi pun pe cei din Serviciul Secret să te 
aresteze. 

— O mulţime de oameni nevinovaţi, inclusiv femei şi copii, vor muri 
dacă preşedintele nu intervine. 

— Aud povestea asta în fiecare zi, pufni Willover cu dispreţ. 

— Şi faci glume despre victime, nu? 

Willover nu se mai putu abţine: 

— Ai un răspuns arogant pentru toate, nu-i aşa? Pot să te fac praf 
oricând, ai înţeles? 

Sandecker se apropie atât de mult de Willover, că îi simţi mirosul 
de mentă al respirației. 

— Intr-o bună zi, mandatul preşedintelui se va încheia şi o să devii 
din nou un ilustru necunoscut. Atunci am să vin la tine acasă şi am să 
îţi smulg ficatul. 

— Sunt sigur de asta, se auzi o voce familiară. 

Sandecker şi Willover se întoarseră şi dădură cu ochii de preşedinte 


care stătea în prag în pijama şi halat. Mânca pateuri de pe o farfurie 
pe care o ţinea în mână. 

— M-am strecurat la bucătărie să îmi iau o gustare şi am auzit voci 
înfierbântate, zise el uitându-se la Sandecker. Vreţi să îmi spuneţi ce 
înseamnă asta, domnule amiral? 

Willover veni în faţa lui Sandecker: 

— Vă rog, domnule, e o problemă fără nici o importanţă. 

— Lasă-mă pe mine să hotărăsc asta, Earl. Bine, domnule amiral, 
spuneţi ce aveţi de spus. 

— Mai întâi de toate, vreau să vă întreb dacă vi s-au adus la 
cunoştinţă ultimele evenimente legate de operaţiunea de la Fortul 
Foureau. 

Preşedintele se uită spre Willover. 

— Mi s-a spus că oamenii dumitale, Pitt şi Giordino, au reuşit să 
fugă în Algeria şi că ne-au dat informaţii vitale despre felul corupt şi 
lipsit de scrupule în care Yves Massarde îşi conducea centrul de 
eliminare a deşeurilor periculoase. 

— Pot să vă întreb cum intenţionaţi să reacţionaţi? 

— Vom convoca un tribunal internaţional de mediu pentru ca 
reprezentanţii legali din Europa şi Africa de Nord să discute un plan de 
acţiune, răspunse Willover. 

— Atunci, nu intenţionaţi să... domnule preşedinte, parcă aţi spus 
că... vom distruge locul acela chiar noi. 

— A prevalat opinia celor mai moderați, zise preşedintele arătând 
cu capul spre Willover. 

— Chiar şi acum, când avem dovezi că fluxul roşu se extinde din 
cauza chimicalelor scurse de la Fortul Foureau nu avem de gând decât 
să stăm la discuţii? întrebă Sandecker exasperat. 

—O să mai vorbim despre asta altădată, zise preşedintele 
întorcându-se să o ia spre dormitorul de la etaj. Earl vă va fixa o 
întâlnire. 

— V-a pus Earl la curent şi cu situaţia de la minele de aur din 
Tebezza? întrebă Sandecker brusc. 

Preşedintele se opri şi clătină din cap: 

— Nu. Numele nu îmi spune nimic. 

— După ce Pitt şi Giordino au fost capturați la Fortul Foureau, 
continuă Sandecker, au fost duşi la o altă întreprindere sinistră a 
generalului Kazim şi a lui Yves Massarde, o mină de aur puţin 
cunoscută, unde prizonierii opozanți şi disidenţi sunt făcuţi sclavi şi 
puşi la muncă până mor în cele mai barbare şi mai inumane condiţii. 
Mulţi dintre ei sunt ingineri francezi împreună cu familiile lor, aruncaţi 
acolo de Massarde ca să nu se întoarcă acasă şi să dezvăluie ce se 
întâmplă la Fortul Foureau. Oamenii mei au mai găsit acolo echipa de 
la OMS, chipurile ucişi într-un accident de avion. Cu toţii erau oribil de 


anemiaţi şi epuizați din cauza muncii grele şi a mâncării insuficiente. 

Preşedintele îi aruncă lui Willover o privire rece: 

— Se pare că mi se ascund o mulţime de lucruri. 

— Incerc şi eu să o iau în ordinea priorităţilor, zise Willover repede. 

— Deci care a fost urmarea? îl întrebă preşedintele pe Sandecker. 

— Ştiind că nu are rost să vă cer o echipă de forţe speciale, 
continuă Sandecker, am apelat la Hala Kamil care m-a ajutat din nou 
şi a trimis acolo echipa de intervenţie rapidă a ONU. Ghidaţi de Pitt şi 
de Giordino, colonelul Levant şi oamenii săi au aterizat în deşert, au 
luat mina cu asalt şi au salvat douăzeci şi cinci de persoane de 
naţionalitate străină - bărbaţi, femei şi copii... 

— Au pus copiii să lucreze în mină? îl întrerupse preşedintele. 

Sandecker consimţi din cap: 

— Erau copiii inginerilor francezi. Mai era acolo şi o americancă, 
doctoriţa Eva Rojas, membră a echipei OMS. 

— Dacă raidul a reuşit, care e problema urgentă? vru să ştie 
Willover. 

— Avionul cu care au zburat din Algeria a fost distrus la sol pe pista 
de la Tebezza de aviația maliană. intreaga echipă, împreună cu 
prizonierii eliberaţi, sunt prinşi în cursă în centrul Maliului. Armata lui 
Kazim îi va găsi în câteva ore. 

— Ne descrieţi o situaţie sumbră, zise preşedintele grav. Nu există 
nici o modalitate să ajungă la graniţa cu Algeria? 

— Nu ar conta prea mult dacă ar ajunge, explică Sandecker. Kazim 
nu va ezita să rişte o confruntare cu guvernul algerian ca să îi 
împiedice pe captivi să dezvăluie atrocitățile de la Tebezza şi pericolul 
reprezentat de Fortul Foureau. Işi va trimite trupele până departe în 
Algeria ca să îi distrugă, pentru a se asigura că nu va răsufla nimic. 

Preşedintele rămase tăcut, privind fix pateurile, dar fără să mai 
muşte din vreunul. Implicaţiile a ceea ce îi spusese Sandecker nu 
puteau fi ignorate, cum ştia că avea să îi recomande Willover. Nu 
putea să stea cu mâinile încrucişate în timp ce un despot dintr-o ţară 
îndepărtată omora cetăţeni străini. 

— Kazim e la fel de rău ca Saddam Hussein, murmură preşedintele 
şi se întoarse spre Willover. N-am de gând să mai stau deoparte, Earl. 
Sunt prea multe vieţi în joc, inclusiv vieţile celor trei americani. 
Trebuie să dăm o mână de ajutor. 

— Dar, domnule preşedinte, protestă Willover. 

— la legătura cu generalul Halverson de la Centrul de comandă al 
forţelor speciale din Tampa. Spune-i să se pregătească pentru o 
intervenţie imediată, zise preşedintele şi îşi fixa privirea asupra lui 
Sandecker. Cine sugeraţi să coordoneze operaţiunea, domnule 
amiral? 

— Generalul Bock, comandantul Echipei tactice şi de intervenţie 


rapidă a ONU. Ţine permanent legătura cu colonelul Levant şi îi poate 
oferi generalului Halverson date noi asupra situaţiei. 

Preşedintele lăsă farfuria cu pateuri pe un bufet şi îşi puse mâinile 
pe umerii lui Willover. 

— Îţi preţuiesc sfatul, Earl, dar de data asta trebuie să acţionez. 
Putem omori doi iepuri dintr-odată, iar dacă operaţiunea dă greş nu 
vor putea să dea toată vina pe noi. Vreau ca forţele noastre speciale 
să se infiltreze în secret în Mali, să scoată de acolo echipa ONU şi 
prizonierii şi să plece rapid înainte ca Massarde şi Kazim să îşi dea 
seama de ceva. După aceea poate găsim o modalitate să neutralizam 
centrul de eliminare a deşeurilor de la Fortul Foureau. 

— Aveţi tot sprijinul meu, îl asigură Sandecker zâmbind larg. 

— Bănuiesc că nu vă pot face să vă răzgândiţi, orice aş spune, îi 
zise Willover preşedintelui. 

— Nu, Earl, spuse preşedintele luându-şi farfuria cu pateuri. Nu 
putem închide ochii sperând că lucrurile se vor rezolva şi fără ajutorul 
nostru. 

— Şi dacă dăm greş. 

— Nu putem da greş. 

Willover îl privi curios: 

— De ce nu, domnule? 

Preşedintele zâmbi la fel de larg ca Sandecker: 

— Pentru că eu fac cărţile şi sunt convins că forţele noastre 
speciale îi vor arunca pe Kazim şi pe Massarde înapoi în mocirla de 
unde s-au ridicat. 


La câţiva kilometri la vest de Washington, D.C., în ţinutul Maryland, 
un deal mare se ridică în mod neaşteptat deasupra câmpiei. Cei care 
trec pe acolo şi au timp să observe anomalia, o consideră pur şi 
simplu o festă a naturii. Aproape nimeni nu ştie că e opera omului, 
provenind din pământul excavat pentru construirea unui centru de 
comandă şi adăpost destinat liderilor militari din cel de-al doilea 
război mondial. 

In timpul războiului rece, galeria subterană a fost lărgită şi 
transformată într-un vast depozit pentru documentele naţionale şi 
pentru vestigii rămase încă de pe vremea primilor pionieri care s-au 
stabilit pe coasta estică, în anul 1600. Spaţiul este atât de întins, încât 
nu e măsurat în metri sau hectare, ci în mile sau kilometri pătraţi. Cei 
câţiva care ştiu de existenţa lui îl cunosc sub numele de DPA 
(Depozitul pentru protecţia arhivelor). 

Mii de secrete sunt îngropate în nesfârşitele şiruri de recipiente 
metalice de depozitare. Dintr-un motiv straniu, cunoscut doar de 
câţiva birocraţi, secţiuni întregi ale depozitului conţin materiale 
secrete şi obiecte ce nu vor fi văzute niciodată de public. Oasele 


Ameliei Earhart şi ale lui Fred Noon şi documentele japoneze despre 
execuţia lor în Saipan, dosarele secrete despre asasinarea ambilor 
fraţi Kennedy, informaţiile despre sabotajul sovietic din spatele 
accidentelor rachetelor spaţiale americane şi răzbunarea de la 
Cernobil, filmele trucate cu farsa aterizării navei Apollo pe lună şi 
multe, multe altele - toate erau arhivate şi puse la păstrare pentru a 
nu mai vedea niciodată lumina zilei. 

St. Julien Perlmutter nu conducea, aşa că luă un taxi până în 
micuțul oraş Forestville din Maryland. Aşteptă pe o bancă într-o staţie 
de autobuz aproape o jumătate de ora până fu luat de o camionetă 
Dodge. 

— Domnul Perlmutter? întrebă şoferul, agent guvernamental 
purtând ochelari negri regulamentari. 

— Eu sunt. 

— Urcaţi, vă rog. 

Perlmutter făcu ceea ce i se spusese, gândindu-se că subterfugiile 
acestea erau puerile. 

— Nu doriţi să îmi vedeţi carnetul de şofer? întrebă el acid. Şoferul, 
un afro-american cu pielea ca ciocolata, clatină din cap. 

— Nu e nevoie. Sunteţi singurul om din oraşul acesta care se 
potriveşte descrierii. 

— Cum va numiţi, dacă pot să vă întreb? 

— Ernie Nelson. 

— Pentru ce agenţie lucraţi? De Securitate naţională? Biroul 
federal? Secrete speciale? 

— Nu vă pot spune, răspunse Nelson pe un ton oficial. 

— Nu mă legaţi la ochi? 

Nelson clatină scurt din cap: 

— Nu e nevoie. Dat fiind că cererea dumneavoastră de a cerceta 
arhivele istorice a fost aprobata de preşedinte şi având în vedere că 
aţi fost cândva posesorul unui permis Beta-Q, cred că se poate avea 
încredere că nu veţi dezvălui ceea ce veţi vedea azi. 

— Dacă mi-aţi fi cercetat dosarul mai atent, aţi fi văzut că asta ea 
patra mea vizită de cercetare la DPA. 

Agentul nu îi răspunse şi rămase tăcut tot restul drumului. leşi de 
pe autostradă şi o luă pe un drum pavat, ajunse la o poartă, arată 
legitimaţia şi intră. Mai trecură de două puncte de pază până când 
ajunseră la o clădire mică, ca un hambar, aşezată în mijlocul unei 
ferme dotată cu de toate, de la porci şi găini până la rufe atârnate pe 
frânghie. Intrară în hambar şi coborâră o rampă lată de beton care 
mergea adânc în subteran. Ajunseră la un alt punct de pază unde 
agentul opri şi parcă. 

Perlmutter cunoştea procedura. Cobori din maşină şi o luă spre un 
vehicul electric ce semăna cu o maşinuţă de golf. Un arhivar îmbrăcat 


în halat alb de laborator îi strânse mâna: 

— Frank Moore, se prezentă el. Mă bucur să vă văd din nou. 

— Şi eu mă bucur, Frank. Cât timp a trecut? 

— Sunt trei ani de la ultima dumneavoastră vizită, când aţi cercetat 
documentele referitoare la Sakito Maru. 

— Nava japoneză pentru pasageri şi marfă scufundată de 
submarinul american Trout. 

— Din câte îmi amintesc, transporta rachete nemţeşti V-2 în 
Japonia. 

— Ai o memorie bună. 

— Mi-am reîmprospătat-o când am scos dosarele referitoare la 
vizitele dumneavoastră anterioare, recunoscu Moore. Cu ce vă pot 
ajuta de data aceasta? 

— Mă interesează războiul civil, răspunse Perlmutter. Vreau să 
studiez toate documentele care ar putea aduce lumină în dispariţia 
misterioasă a unui blindat confederat. 

— Pare interesant, zise Moore făcându-i semn spre unul dintre 
scaunele maşinii electrice. Documentele şi obiectele pe care le avem 
referitoare la războiul civil se află în nişte clădiri la doi kilometri de 
aici. 

După un ultim control şi o scurtă întâlnire cu curatorul-şef, 
Perlmutter semnă o declaraţie prin care se obliga să nu publice şi să 
nu dezvăluie nimic din ceea ce avea să afle fără aprobarea 
guvernului. După aceea, el şi Moore porniră în maşina electrică, 
trecând pe lângă un mic grup de oameni care descărcau suveniruri şi 
memento-uri lăsate de oameni la monumentul veteranilor din 
Vietnam. Fotografii, bocanci şi uniforme militare vechi, nasturi, 
ceasuri, verighete, tăblițe de identificare, păpuşi - toate erau 
catalogate, numerotate, învelite în plastic şi aşezate pe rafturi 
nesfârşite. Guvernul nu aruncă nimic. 

Deşi mai văzuse vasta întindere subterană la vizitele anterioare, 
Perlmutter fu uluit din nou de mărimea incredibilă a locului şi de 
şirurile de recipiente pline de documente şi obiecte vechi, multe 
dintre ele din alte ţări. Numai secţiunea Germaniei naziste se întindea 
pe un teren de mărimea a patru stadioane de fotbal. 

Vestigiile rămase din războiul civil erau păstrate în patru clădiri de 
trei etaje - cu tavane având cincisprezece metri înălţime. In faţa 
clădirilor erau aşezate diverse tipuri de tunuri din războiul civil, curate 
şi imaculate ca în ziua când fuseseră trimise pe câmpul de luptă. Erau 
fixate pe afeturile lor şi prinse de antetrenuri ce mai purtau încă 
ghiulele şi obuze. Se mai puteau vedea aliniate ca pentru inspecţie şi 
imense tunuri navale de pe vase ca Hartford, Kearsage, Carondelet şi 
Merrimack. g 

— Documentele se află în clădirea A, explică Moore. In clădirile B, E 


şi D sunt depozitate arme, uniforme, relicve medicale şi mobilă care a 
aparţinut cândva lui Lincoln, Jefferson Davis, Lee, Grant şi altor 
personalităţi faimoase din războiul de secesiune. 

Coborâră din vehicul şi intrară în clădirea A. Parterul era o vastă 
întindere de fişiere. 

— Tot ce ţine de Confederație se află aici la parter, zise Moore, 
arătând cu mâna în jurul sălii cavernoase. Documentele Uniunii sunt 
ţinute la etajele al doilea şi al treilea. Cu ce vreţi să începeţi? 

— Cu tot ce aveţi referitor la Texas. 

Moore răsfoi un registru pe care îl adusese cu el: 

— Documentele marinei militare confederate se află în dosarele 
albastre de pe peretele din faţă. 

Deşi nimeni nu mai atinsese dosarele de ani de zile, iar pe unele 
niciodată de când fuseseră depozitate aici, era surprinzător de puţin 
praf. Moore îl ajută pe Perlmutter să adune un teanc conţinând istoria 
cunoscută a nefericitei sorţi a blindatului. 

Moore arată spre o masă cu un scaun: 

— Aşezaţi-vă.  Cunoaşteţi regulile privitoare la protecția 
documentelor şi ştiţi că trebuie să rămân pe aproape şi să vă 
supraveghez. 

— Cunosc foarte bine regulile, zise Perlmutter. 

Moore se uită la ceas: 

— Aveţi la dispoziţie opt ore pentru cercetare. După aceea trebuie 
să vă întoarceţi în biroul curatorului, de unde veţi fi condus înapoi la 
Forestville. Inţelegeţi? 

Perlmutter dădu din cap: 

— Atunci e cazul să mă pun pe treabă. 

— Daţi-i bătaie, zise Moore. Şi mult noroc. 

După o oră, trecuse în revistă conţinutul a două fişiere metalice 
până să dea de un dosar galben foarte vechi, cu înscrisuri despre 
nava cu aburi confederată Texas. Hârtiile dinăuntru conţineau puţine 
date istorice care nu fuseseră publicate deja. Erau specificaţii despre 
construcţia navei de luptă, rapoarte ale unor martori oculari despre 
înfăţişarea acesteia, o schiţă făcută de inginerul-şef şi o listă cu 
numele ofiţerilor şi al echipajului. Mai erau şi câteva relatări din acea 
vreme despre bătălia cu vasele unioniste în timpul fugii ei legendare 
către ocean. Unul dintre articole, scris de un reporter din Nord aflat la 
bordul unui vas-monitor unionist care se luptase cu Texas, avea două 
rânduri tăiate. De ce fusese cenzurat? se întrebă Perlmutter curios. 
Era prima oară în anii lui de cercetări asupra epavelor din războiul 
civil, când dădea de foarfeca cenzurii. 

Apoi găsi un articol tăiat dintr-un ziar şi îl desfăcu încet pe masă. 
Era o mărturisire făcută pe patul de moarte unui reporter britanic de 
un om pe nume Clarence Beecher, într-un spital micuţ de lângă York. 


Beecher pretindea că e unicul supravieţuitor de pe nava C.S.S. Texas, 
dispărută în mod misterios şi descria călătoria acesteia de-a lungul 
Atlanticului şi în susul unui mare râu african. Vasul navigase fără 
probleme sute de mile de-a lungul unor ţărmuri luxuriante, apoi 
ajunsese la marginea unui mare deşert. Căpitanul nu cunoştea râul, 
care nu era trecut pe nici o hartă şi schimbase din greşeala cursul 
intrând pe un afluent. Căpitanul îşi dăduse seama de greşeală doar 
după două zile şi două nopţi de mers. Incercaseră să se întoarcă, dar 
blindatul se împotmolise şi, cu toate eforturile făcute, nu reuşiseră să 
o mai clintească. 

Ofițerii se sfătuiseră şi hotărâseră să aştepte să treacă vara şi să 
vină ploile de toamnă care aveau să ridice din nou nivelul râului. La 
bord mai aveau puţine provizii, însă râul avea să le asigure apa 
necesară. Căpitanul cumpărase provizii de la triburile nomade de 
tuaregi, plătind cu aur. Bande mari de bandiți ai deşertului făcuseră 
de două ori greşeala să încerce să atace şi să jefuiască nava eşuată 
de aparent inepuizabila sa rezervă de aur. 

Până în august, tifoida, malaria şi hrana proastă făcuseră ravagii în 
rândul echipajului, decimându-i până nu mai rămăseseră decât doi 
ofiţeri, preşedintele şi zece marinari care se mai puteau încă ţine pe 
picioare. 

Perlmutter se opri şi rămase privind în gol, cu curiozitatea stârnită. 
Cine era preşedintele la care se referea Beecher? Era foarte intrigat. 

Beecher mai povestise cum el şi alţi patru bărbaţi înarmaţi fuseseră 
aleşi să plece în josul râului cu una dintre bărcile de pe blindat, ca să 
încerce să găsească ajutor. Numai că el se îmbolnăvise grav până să 
ajungă la gura râului Niger. Fusese îngrijit de nişte negustori de la un 
punct comercial britanic, apoi transportat gratuit în Anglia unde se 
căsătorise şi devenise fermier în Yorkshire. Beecher declarase că nu 
se mai întorsese niciodată în statul său natal, Georgia, fiind sigur că 
acolo avea să fie spânzurat pentru teribila crimă comisă de Texas, iar 
până în ceasul morţii fusese prea înspăimântat ca să vorbească 
despre toate acestea. 

După ce îşi dăduse suflarea, doctorul şi soţia lui Beecher 
consideraseră mărturisirea sa drept delirul unui muribund. Se pare că 
editorul publicase povestea doar pentru că nu prea aveau ştiri în ziua 
aceea şi nici un subiect de editorial cu care să umple ziarul. 

Perlmutter mai citi încă odată articolul. Ar fi vrut să îl poată lua de 
bun, în ciuda scepticismului soţiei şi medicului, dar o scurtă verificare 
a echipajului îi arată că nu exista nici un Clarence Beecher la bord 
după ce Texas părăsise şantierul naval de la Richmond, Virginia. Oftă 
şi închise dosarul. 

— Am terminat aici, îi spuse lui Moore. Acum aş vrea să mă uit prin 
documentele marinei unioniste. 


Moore puse la loc dosarele în fişiere şi îl conduse pe o scară 
metalică la etajul al doilea. 

— Ce lună şi ce an vă interesează? întrebă el. 

— Aprilie 1865. 

O luară pe coridoarele înguste dintre fişierele ce se înălţau până în 
tavan. Moore aduse o scară, în caz că Perlmutter voia să caute pe sus 
şi îi arătă dulapul care îi trebuia. 

Metodic, Perlmutter îşi începu căutările din 2 aprilie 1865, data la 
care Texas ridicase ancora de la docul de lângă Richmond. Avea 
propriul său sistem de cercetare şi erau puţini care să îl întreacă în 
depistarea indiciilor. Cu ajutorul tenacităţii, raţiunii şi al instinctului, 
separa lucrurile de prisos de cele importante. 

incepu cu rapoartele oficiale ale luptelor. Când le termină, trecu la 
relatările martorilor oculari civili care urmăriseră totul de pe malurile 
râului James şi la cele ale echipajelor de pe navele de război unioniste, 
în două ore, trecuse în revistă aproape şaizeci de scrisori şi 
cincisprezece jurnale, îşi lua notițe pe un caiet mare, totul sub privirea 
atentă a lui Frank Moore, care avea încredere în Perlmutter, dar 
prinsese prea mulţi cercetători încercând să fure documente istorice şi 
scrisori, ca să nu îşi facă treaba conştiincios. 

Perlmutter prinse un fir şi merse pe urmele acestuia strângând 
descrieri şi bucățele de informaţii care încet-încet îi revelară o poveste 
ce părea absolut incredibilă. Când epuiză totul, îi făcu semn lui Moore: 

— Cât timp mai am? 

— Două ore şi zece minute. 

— Vreau să trec la altceva. 

— Ce anume doriţi să mai vedeţi? 

— Corespondenţa privată sau documentele pe care le aveţi despre 
Edwin McMasters Stanton. 

Moore dădu din cap: 

— Ursuzul secretar de război al lui Lincoln. Nu ştiu ce avem despre 
el. Documentele lui nu au fost catalogate complet. Dar trebuie să se 
afle sus, la etajul cu documentele guvernului american. 

Dosarele Stanton erau voluminoase şi umpleau zece fişiere. 
Perlmutter lucră continuu, oprindu-se doar odată ca să se ducă la 
toaleta cea mai apropiată. Trecu prin documente cât de repede putu, 
dar găsi surprinzător de puţine despre relaţia lui Stanton cu Lincoln 
din perioada dinspre sfârşitul războiului. Era de notorietate faptul că 
secretarul de război nu îl plăcea pe preşedinte şi că distrusese un 
număr de pagini din jurnalul asasinului lui Lincoln, John Wilkes Booth 
şi mai multe documente referitoare la cei care conspiraseră împreună 
cu Booth. Spre iritarea istoricilor, Stanton lăsase în mod deliberat o 
mulţime de întrebări fără răspuns cu privire la asasinatul de la teatrul 
Ford. 


Apoi, doar cu patruzeci de minute înainte să îi expire timpul, 
Perlmutter dădu de o adevărată mină de aur. Găsi în fundul unui fişier 
un pachet îngălbenit de vreme, cu sigiliul de ceară încă intact. Privi 
scrisul cu cerneala maronie care indica data de 9 iulie 1865, două zile 
după ce conspiratorii lui Booth, Mary Surratt, Lewis Paine, David 
Herold şi George Atzerodt, fuseseră spânzurați în închisoarea 
Washington Arsenal. Sub dată erau scrise câteva cuvinte: „A nu fi 
deschis decât la o sută de ani după moartea mea”, sub care se află 
semnătura lui Edwin M. Stanton. 

Perlmutter se aşeză la o masă, rupse sigiliul, deschise pachetul şi 
începu să citească hârtiile dinăuntru, cu o întârziere de treizeci şi unu 
de ani faţă de termenul dat de Stanton. 

Citind, se simţii de parcă ar fi mers înapoi în timp. Deşi în încăperea 
subterană era răcoare, pe frunte începură să îi lucească picături de 
sudoare. Patruzeci de minute mai târziu termină şi puse deoparte 
ultima pagină cu mâinile tremurându-i. Respira adânc şi clatină încet 
din cap: 

— Dumnezeule! şopti. 

Moore îl privi peste masă: 

— Aţi găsit ceva interesant? 

Perlmutter nu îi răspunse. Rămase cu ochii la grămada de hârtii 
vechi bolborosind întruna: 

— Dumnezeule! 

Stăteau împreună după creasta unei dune, privind şinele pustii ce 
străbăteau nisipul pierzându-se la orizont. Singurele semne de viaţă 
care răzbăteau prin întunericul de dinaintea zorilor erau luminile 
îndepărtate ale Fortului Foureau. Peste calea ferată, la mai puţin de 
un kilometru spre vest, umbra neagră a fortului Legiunii Străine se 
ridica pe fundalul cerului negru ca un castel învăluit în umbre dintr-un 
film de groază. 

Cursa nebunească prin deşert mersese bine, fără să aibă probleme 
mecanice sau să fie detectaţi. Foştii captivi suferiseră din cauza 
arcurilor tari ale blindatelor, dar erau prea fericiţi că erau liberi ca să 
se plângă. Fairweather îi călăuzise de-a lungul străvechiului drum de 
cămile, ce ducea de la vechile mine de sare de la Taoudenni până la 
sud de Tombouctou. Adusese convoiul până la calea ferată de lângă 
fort, folosindu-se doar de cunoştinţele sale despre teren şi de o busolă 
împrumutată. 

O singură dată Pitt şi Levant se opriseră detectând zgomotele 
făcute de un elicopter nevăzut escortat de avioane de vânătoare. 


Zburau spre nord spre Tebezza şi spre graniţa cu Algeria. După cum 
prezisese Pitt, piloţii malieni trecuseră mai departe, neavând idee că 
prada lor se află chiar dedesubt. 

— Aţi făcut o treabă excelentă, domnule Fairweather, îl felicită 
Levant. Ne-aţi adus drept la ţintă. 

— Instinctul, zâmbi Fairweather. Instinct pur amestecat cu o doză 
de noroc. 

— Hai să traversăm calea ferată şi să intram în fort, îi îndemnă Pitt. 
Avem mai puţin de o ora până se face lumină ca să ascundem 
vehiculele. 

Ca nişte creaturi stranii ale nopţii, vehiculul de teren şi 
transportoarele blindate trecură peste şine, clătinându-se pe 
traversele de beton şi opriră lângă fort. Pitt ocoli rămăşiţele 
camionului Renault în spatele căruia se ascunsese cu Giordino înainte 
să sară în trenul cu care intraseră în Fortul Foureau şi opri la intrare. 
Porţile mari de lemn erau tot întredeschise, cum le lăsaseră cu o 
săptămână înainte. Levant chemă câţiva oameni care le deschiseră 
cât să poată intra convoiul. 

— Dacă îmi permiteţi să fac o sugestie, domnule colonel, zise Pitt 
cu tact, ar mai fi timp să trimiteţi nişte oameni să şteargă urmele 
noastre de roţi de la calea ferată până la fort. Cine le vede trebuie să 
creadă că un convoi militar malian a venit din deşert şi a mers mai 
departe de-a lungul şinelor spre centrul de distrugere a deşeurilor. 

— E o idee bună, spuse Levant. Să îi facem să creadă că a fosto 
patrulă de-a lor. 

Pembroke-Smythe urmat de Giordino şi de ceilalţi ofiţeri se adunară 
în jurul comandantului lor pentru ordine. 

— Prioritatea noastră principală este să camuflam blindatele şi să 
găsim un adăpost pentru femei şi copii, zise Levant. Apoi să pregătim 
fortul pentru luptă, în caz că malienii îşi dau seama că aleargă după 
cai verzi pe pereţi şi găsesc urmele lăsate de noi în nisip, pe care nu 
le-a acoperit vântul. 

— Unde plănuiţi să ne retragem de aici, domnule? întrebă un ofiţer 
cu accent suedez. 

Levant se întoarse spre Pitt: 

— Dumneavoastră ce ziceţi, domnule Pitt? 

— Oprim primul tren care va pleca de la fort după lăsarea 
întunericului, răspunse Pitt şi îl împrumutam. 

— Trenurile sunt dotate cu sisteme de comunicaţie, remarcă 
Pembroke-Smythe. Mecanicul va declanşa imediat alarma dacă 
încercăm să îi luăm trenul. 

— Şi, odată alertaţi, malienii vor baricada calea ferată, zise ofiţerul 
suedez. 

— Nu vă mai faceţi probleme, le spuse Pitt pe un ton de reproş. 


Lăsaţi totul pe seama lui Jesse James Pitt şi a lui Butch Cassidy 
Giordino. Practicăm vechea artă a deturnării trenurilor de cel puţin..., 
se uită spre Giordino. De cât timp, Al? 

— De cel puţin o săptămână, adică de joia trecută, răspunse 
Giordino. 

Pembroke-Smythe se uită trist la Levant: 

— Ar fi momentul să ne mărim primele la asigurarea de viaţă. 

— E prea târziu pentru aşa ceva, zise Levant scrutând interiorul 
întunecat al fortului. Zidurile astea n-au fost construite să reziste la 
atacul rachetelor aer-sol sau al artileriei grele. Forţele lui Kazim pot să 
transforme locul ăsta într-o grămadă de moloz într-o jumătate de oră. 
Aşa că trebuie să avem grijă să pară abandonat în continuare. 

— Malienii nu vor mai ataca civili de data asta, spuse Pembroke- 
Smythe cu hotărâre. Terenul e neted ca un teren de crichet pe o 
distanţă de doi kilometri în toate direcţiile. Forţele de atac n-ar avea 
nici un fel de acoperire. Aceia dintre noi care ar supravieţui unui atac 
aerian l-ar face pe Kazim să plătească scump până să pună mâna pe 
locul ăsta. 

— Cu condiţia să nu aibă tancuri staționate în zonă, îi aminti 
Giordino. 

— Plasaţi oameni care să stea de pază pe metereze, ordonă Levant. 
Apoi căutaţi o intrare într-un tunel subteran. Din câte îmi amintesc 
există un depozit de muniţie. 

Găsiră repede sub podeaua din baracă treptele ce coborau în 
subteran. Cele două încăperi mici de dedesubt erau goale, cu excepţia 
câtorva cutii metalice deschise în care fuseseră cândva încărcătoare 
pentru mitraliere. Foştii captivi de la Tebezza fură ajutaţi să coboare 
din maşini şi în subteran, fericiţi să simtă din nou pământul solid sub 
picioare. Echipa medicală îi ajută să se aşeze cât mai confortabil şi 
acorda îngrijiri celor în stare gravă. 

Vehiculele echipei tactice fură ascunse repede şi acoperite astfel 
încât să pară mormane de moloz. Când soarele îşi aruncă razele 
fierbinţi, vechiul fort al Legiunii îşi recăpătase aparenţa de abandon. 
Levant era confruntat cu două probleme: posibilitatea de a fii 
descoperiţi până la căderea nopţii şi vulnerabilitatea la un atac aerian. 
Simţea că erau în pericol. Odată prinşi, nu mai există cale de scăpare. 
Cei care stăteau de pază pe metereze priviră cu jind un tren care 
părăsea centrul de distrugere a deşeurilor şi se îndrepta spre coasta 
Mauritaniei, dorindu-şi să fi fost şi ei în el. 

Pitt cercetă cu atenţie un fost garaj, acum cu acoperişul prăbuşit. 
Inspecta o duzină de cazane de oţel pentru motorina, îngropate pe 
jumătate sub o grămadă de gunoaie. Şase dintre ele erau aproape 
pline. Tocmai le deşuruba capacele când apăru Giordino: 

— Ai de gând să faci focul? îl întrebă. 


— N-ar fi o idee rea în caz că suntem atacați de blindate, spuse Pitt. 
Lansatoarele de rachete antitanc ale trupelor ONU au sărit în aer 
odată cu avionul. 

— Motorina, murmură Giordino dus pe gânduri. Probabil că a fost 
lăsată aici de muncitorii care au construit calea ferată. 

Pitt băga degetul în gura unui cazan, apoi îl ridică şi se uită la el. 

— La fel de pură ca în ziua când a ieşit din rafinărie. 

— La ce ne-ar putea folosi, în afară de cocteiluri Molotov? întrebă 
Giordino cu îndoială. Doar dacă nu vrei s-o fierbi şi s-o torni în capul 
celor care vor încerca să escaladeze zidurile, precum cavalerii de 
demult. 

— Te apropii. 

Giordino se strâmbă: 

— Nici cinci bărbaţi şi un băieţel n-ar putea să ridice pe zid un 
cazan din ăla când e plin. 

— Ai văzut vreodată vreun arc de torsiune? 

— Niciodată, mormăi Giordino. Poate îmi faci o schiţă. 

Spre surpriza lui, Pitt chiar asta făcu. Se lăsă pe vine, scoase un 
cuţit de comando cu lamă dublă dintr-o teacă de la picior şi începu să 
facă un desen pe praful de pe podea. leşi o schiţă rudimentară, dar 
Giordino îşi dădu seama ce plănuia Pitt. Când termină, Pitt ridică ochii: 

— Crezi că am putea construi aşa ceva? 

— Nu văd de ce nu, zise Giordino. Există o mulţime de scânduri în 
fort, iar în maşini se găseşte destul cablu din nailon pentru căţărări pe 
stânci sau tractări de urgenţă. Singura chestie e că ne trebuie ceva 
pentru torsiune. 

— Foile de arc de pe osiile din spate? 

Giordino se gândi o clipă, apoi dădu din cap: 

— S-ar putea să meargă. Da, cred că s-ar potrivi perfect. 

— Probabil că ne agitam degeaba, zise Pitt, studiindu-şi desenul. N- 
avem nici un motiv să credem că va apărea aici vreo patrulă de-a lui 
Kazim înainte să deturnăm trenul. 

— Mai sunt unsprezece ore până la lăsarea întunericului. Ne va da o 
ocupaţie până atunci. 

Pitt o luă spre uşă: 

— Incepi să aduni piesele! Eu am ceva de făcut. Ne vedem mai 
târziu. 

Trecu pe lângă un grup de bărbaţi care întăreau porţile de la 
intrarea principală şi ocoli fortul având grijă să îşi acopere urmele. 
Cobori într-o vale îngustă şi merse până la o moviliţă ce se ridică 
lângă o pantă abruptă. 

Avions Voisin-ul stătea acolo într-o solitudine desăvârşită. Aproape 
tot nisipul cu care el şi Giordino acoperiseră în grabă acoperişul şi 
capota fusese împrăştiat de vânt, dar rămăsese destul ca să nu poată 


fii detectat de patrulele aeriene ale lui Kazim. Deschise uşa, se aşeză 
la volan şi apasă butonul de contact. Imediat, motorul porni să 
zumzăie încetişor. 

Pitt rămase acolo câteva minute, admirând automobilul vechi. Apoi 
stinse motorul, cobori şi îl acoperi din nou cu nisip. 


Pitt cobori în depozitul de muniţie. Observă imediat că Eva 
începuse să se refacă. Deşi era încă palidă şi trasă la faţă, iar hainele 
îi erau zdrenţuite şi murdare, hrănea un băieţel ţinut în braţe de 
mama lui. Ridică spre Pitt ochii care reflectau forţă reînnoită şi 
hotărâre. 

— Cum îi merge? întrebă Pitt. 

— O să poată să joace soccer” după ce mănâncă bine şi ia nişte 
vitamine. 

— Eu joc fotbal, şopti băieţelul. 

— În Franţa? întrebă Eva curioasă. Ă 

— Noi îi spunem soccer, zise Pitt zâmbind. In toate celelalte ţări i se 
spune fotbal. 

Tatăl băiatului, unul dintre inginerii francezi care construiseră Fortul 
Foureau, se apropie şi îi strânse mâna lui Pitt. Arăta ca o sperietoare 
de ciori. Purta sandale din piele netăbăcită, cămaşa îi era ruptă şi 
pătată, iar pantalonii strânşi în jurul mijlocului cu o sfoară înnodată. 
Faţa îi era ascunsă sub o barbă neagră şi o parte a capului îi era 
bandajată. 

— Numele meu e Louis Monteux. 

— Dirk Pitt. 

— In numele soţiei şi al băiatului meu, zise Monteux pe un ton slab, 
nu vă pot mulţumi îndeajuns că ne-aţi salvat viaţa. 

— Nu am ieşit încă din Mali, zise Pitt. 

— Mai bine o moarte rapidă decât Tebezza. 

— Mâine la ora asta generalul Kazim nu ne va mai putea prinde, îl 
asigura Pitt. 

— Kazim şi Yves Massarde, scuipa Monteux. Nişte criminali de cea 
mai joasă speţă. 

— De ce v-a trimis Massarde la Tebezza? îl întrebă Pitt. Ca să nu 
vorbiţi despre lucrurile ilegale care se petrec la Fortul Foureau? 

— Da. Echipa de oameni de ştiinţă şi ingineri care au proiectat şi au 
construit centrul au descoperit la sfârşit că Massarde intenţiona să 
aducă o cantitate mult mai mare de deşeuri toxice decât puteau fi 
distruse. 

— Treaba dumneavoastră care a fost? 

— Să proiectez şi să supraveghez construcţia reactorului termic 


? Denumirea americană pentru fotbal. 


pentru distrugerea deşeurilor. 

— Care e în funcţiune acum, nu? 

Monteux dădu din cap cu mândrie: 

— Da. Şi merge foarte bine. E cel mai mare şi cel mai eficient 
sistem de detoxificare din lume. Tehnologia de energie solară de la 
Fortul Foureau e cea mai avansată în domeniu. 

— Atunci Massarde a cheltuit sute de milioane de dolari pentru 
echipament de ultima oră ca să îl folosească doar ca faţadă pentru a 
îngropa în secret cantităţi imense de deşeuri nucleare şi toxice? 

— Germania, Rusia, China, Statele Unite - jumătate din lume nu 
mai poate face faţă deşeurilor radioactive care rezulta în urmă barelor 
combustibile reprelucrate ale reactoarelor şi a materialului fisionabil 
din producţia de bombe nucleare. Deşi deşeurile radioactive 
reprezintă mai puţin de unu la sută din tot materialul nuclear rămas, 
există încă milioane de kilograme care nu au unde să fie duse. 
Massarde s-a oferit să îl distrugă pe tot. 

— Dar unele ţări au construit depozite pentru aşa ceva. 

— Prea puţine şi prea târziu! dădu Monteux din umeri. Noul depozit 
subteran din Franţa aproape că s-a umplut imediat după ce a fost 
terminat. Apoi mai este depozitul Hanford Reservation de la Richland, 
Washington, din ţara dumneavoastră. Rezervoarele care fuseseră 
proiectate să păstreze deşeurile radioactive o jumătate de secol au 
început să se fisureze după douăzeci de ani. Aproape un milion de litri 
de deşeuri radioactive s-au scurs în pământ şi au contaminat pânza 
de apă freatică. 

— Un aranjament extrem de convenabil, zise Pitt dus pe gânduri. 
Massarde încheie înţelegeri secrete cu guverne şi corporaţii disperate 
să scape de deşeurile toxice. Pentru că Fortul Foureau, situat în vestul 
Saharei, pare un loc ideal pentru aşa ceva, devine partener cu Zateb 
Kazim ca să înăbuşe orice proteste interne sau externe. Apoi cere 
taxe exorbitante şi aduce deşeurile în mijlocul celei mai aride regiuni 
de pe pământ, unde le îngroapă sub faţada unui centru de 
detoxificare termică. 

— O descriere simplificată, dar destul de precisă. De unde ştiţi 
toate astea? 

— Eu şi prietenul meu am reuşit să pătrundem în depozitul 
subteran şi am văzut rezervoarele pentru deşeuri nucleare. 

— Doctorul Hopper ne-a spus că aţi fost prinşi acolo. 

— După părerea dumneavoastră, domnule Monteux, ar fi putut 
Massarde să construiască un centru benefic şi sigur la Fortul Foureau 
şi care să poată distruge toate deşeurile primite? 

— Absolut, zise Monteux cu hotărâre. Dacă ar fi săpat depozite 
subterane la o adâncime de doi kilometri în formaţii stabile de rocă, 
imune la activitatea seismica, toată lumea l-ar fi considerat un sfânt. 


Dar nu e decât un afacerist lipsit de scrupule, interesat doar de 
profituri. E un om bolnav, obsedat de putere şi de bani, pe care îi 
adună undeva în secret. 

— Ştiaţi că un deşeu chimic s-a scurs în pânza de apă freatică? 

— O substanţă chimică? 

— Din câte am înţeles eu e vorba de un compus alcătuit dintr-un 
aminoacid sintetic şi cobalt, care a provocat sute de decese în toată 
partea aceasta a deşertului. 

— Nu am auzit nimic despre asta după ce am fost duşi la Tebezza, 
zise Monteux, cutremurându-se. Doamne, e mai îngrozitor decât mi- 
am imaginat! Dar partea cea mai rea urmează să vină. Massarde a 
folosit recipiente de calitate inferioară pentru stocarea deşeurilor 
nucleare şi toxice. Nu va mai trece mult până ce întregul depozit şi o 
suprafaţă de kilometri întregi de teren din jurul acestuia vor înota în 
lichid mortal. 

— Mai e ceva ce nu ştiţi, zise Pitt. Compusul a ajuns în râul Niger 
printr-un curs de apă subteran, iar de acolo e transportat în ocean 
unde a provocat o explozie de flux roşu ce consumă tot oxigenul din 
apă. 

Monteux îşi trecu mâinile peste faţă şocat: 

— Ce am făcut? Dacă am fi ştiut că Massarde vrea să construiască 
ceva atât de periculos, nici unul dintre noi nu l-am fii lăsat să o facă. 

Pitt îl privi drept în faţă: 

— Trebuia să vă fi imaginat ce avea în cap Massarde încă de când 
aţi început construcţia. 

Monteux clătina din cap: 

— Cei care am fost aruncaţi în minele de la Tebezza eram cu toţii 
consultanţi şi antreprenori externi. Nu am fost implicaţi decât în 
proiectarea şi construcţia sistemului fotovoltaic şi a reactorului cu 
neutroni termici. Nu am dat atenţie excavaţiilor, care constituiau un 
proiect separat realizat de Massarde Enterprises. 

— Când aţi început să aveţi suspiciuni? 

— Nu de la început. Dacă cineva punea întrebări din curiozitate 
lucrătorilor lui Massarde, i se răspundea că săpăturile se făceau 
pentru depozitarea temporară a deşeurilor înainte de detoxificare. 
Nimeni nu avea voie să se apropie de zonă în afară echipei de 
constructori în subteran. Am început să ne dăm seama că totul era o 
înşelătorie doar spre încheierea proiectului. 

— Ce l-a dat de gol pe Massarde până la urmă? întrebă Pitt. 

— Am presupus cu toţii că depozitul subteran fusese terminat în 
momentul în care reactorul a fost testat cu succes pentru a fi pus în 
funcţiune. În momentul acela au început să sosească materialele 
toxice pe calea ferată construită de Massarde cu forţă de muncă 
ieftină asigurată de generalul Kazim. Intr-o seară, inginerul care 


montase colectoarele solare parabolice a furat o legitimaţie şi s-a 
strecurat în depozit. A descoperit că săpăturile continuau şi că 
pământul excavat era transportat în secret în vagoanele care aduceau 
deşeurile toxice. A mai găsit şi caverne în care se aflau recipiente 
pline cu deşeuri nucleare. 

Pitt dădu din cap: 

— Am dat şi noi peste ele, fără să ne dăm seama că erau camere 
video de supraveghere înăuntru. 

— Inginerul s-a întors la locuinţele noastre şi ne-a spus totul, 
continuă Monteux. La puţin timp după aceea, toţi cei care nu eram 
angajaţii Massarde Enterprises am fost strânşi împreună cu familiile 
noastre şi duşi cu forţa la Tebezza, ca să nu se afle nimic în Franţa. 

— Cum a explicat dispariţia bruscă a atâtor oameni? 

— A inventat o poveste despre un dezastru - un incendiu în care 
am fi pierit cu toţii. Guvernul francez a insistat să se desfăşoare o 
anchetă, dar Kazim a refuzat să permită intrarea inspectorilor străini 
în Mali, pretinzând că guvernul său va desfăşura ancheta. Bineînţeles 
că nu a avut loc aşa ceva şi s-a raportat că am fost incineraţi şi 
cenuşa împrăştiată peste deşert după ce s-ar fi ţinut o ceremonie 
funerara adecvată. 

Ochii lui Pitt se întunecară: 

— Massarde e un tip calculat. Dar a făcut câteva greşeli. 

— Greşeli? întrebă Monteux curios. 

— A lăsat prea mulţi oameni în viaţă. 

— L-aţi întâlnit când aţi fost capturați? 

Pitt îşi duse mâna la una dintre rănile de pe obraz: 

— Are un caracter infect. 

Monteux zâmbi: 

— Puteţi să vă consideraţi norocos că aţi scăpat numai cu atât. 
Când am fost adunaţi şi ni s-a anunţat condamnarea la munca silnică 
în mine, o femeie a încercat să se împotrivească şi l-a scuipat în faţă 
pe Massarde. A împuşcat-o în frunte în faţa soţului ei şi a fiicei în 
vârstă de zece ani. 

— Cu cât aud mai multe despre omul ăsta, cu atât îmi devine mai 
puţin simpatic. 

— Soldaţii de comando spun că diseară vom încerca să capturăm 
un tren cu care să ajungem în Mauritania. 

Pitt consimţi, dând din cap: 

— Asta ar fi planul, numai să nu fim descoperiţi de armata maliană 
înainte de lăsarea întunericului. 

— Am vorbit între noi, zise Monteux solemn. Mai bine murim decât 
să ne întoarcem la Tebezza. Am făcut un pact să ne ucidem noi înşine 
soțiile şi copiii decât să sufere din nou în mine. 

Pitt se uită fix la Monteux, apoi la femeile şi la copiii aşezaţi pe 


podeaua de piatră. Faţa trasă şi obosită i se umplu de durere şi 
mânie: 
— Să sperăm că nu se va ajunge la asta, zise el încet. 


Eva era prea obosită ca să adoarmă. Se uită în ochii lui Pitt. 

— Faci o plimbare cu mine în soarele dimineţii? 

— Nu avem voie să umblăm pe afară. Fortul trebuie să pară 
abandonat pentru trenurile care trec sau avioanele care ar putea să 
zboare pe deasupra. 

— Am mers toată noaptea trecută şi aproape două săptămâni am 
fost închisă sub pământ. Nu există nici o posibilitate să văd soarele? îl 
implora ea. 

El nu zise nimic, dar îi zâmbi şmechereşte, o luă în braţe, urcă 
scările şi o scoase pe terenul central de afară. Merse mai departe, 
urcă pe platforma ce se întindea în jurul meterezelor fortului şi o puse 
uşor jos. 

Soarele o orbi câteva momente şi nu o văzu apropiindu-se de ei pe 
femeia din trupele de comando care stătea de pază. 

— Nu aveţi voie să staţi afară, le spuse ea. Ordinul colonelului 
Levant. 

— Doar câteva minute, o rugă Pitt. Doamna n-a văzut cerul de 
multă vreme. 

Femeia-soldat din echipa tactică părea dură în uniforma ei de luptă 
şi înarmată până în dinţi, dar avea de două ori mai multă compasiune 
şi înţelegere decât un bărbat. Aruncă o privire spre femeia slăbită 
care stătea rezemată de Pitt şi expresia i se îmblânzi: 

— Două minute, zise ea zâmbind aproape imperceptibil. După 
aceea va trebui să vă întoarceţi la adăpost. 

— Mulţumesc, zise Eva. |ţi sunt recunoscătoare. 

Mai era o oră până să se facă simțită arşiţa. Pitt şi Eva priviră peste 
şine spre pământul nesfârşit dinspre nord. În mod ciudat, doar Pitt fu 
acela care simţi măreţia peisajului arid şi ostil, cu toate că fusese la 
un pas să îl ucidă. 

— De-abia aştept să văd din nou oceanul, zise ea. 

— Faci scufundări? o întrebă. 

— Am iubit apa întotdeauna, dar n-am făcut scufundări. 

— Monterey are o floră şi o faună extrem de variată. Peşti superbi 
înotând printre alge şi formaţiuni incredibile de roci, mai ales în josul 
coastei dincolo de Carmel, spre Big Sur. Când ne întoarcem, o să îţi 
dau lecţii de scufundare la adâncime ca să vedem toate astea 
împreună. 

— De-abia aştept. 

Inchise ochii, îşi dădu capul pe spate şi lăsă soarele să îi 
încălzească obrajii. El îi privi trăsăturile frumoase, rămase neafectate 


de lunga suferinţă. Paznicii staţionaţi pe metereze dispăruseră în 
razele puternice ale soarelui. Voia să o ia în braţe, să uite de pericole, 
să uite de toate şi să o sărute. Asta şi făcu. 

Ea îi înconjura gâtul cu braţele şi îi răspunse la sărut. El o prinse de 
mijloc şi o ridică, făcând-o să stea în vârful degetelor. Nu îşi dădură 
seama cât timp stătură aşa, agăţaţi unul de altul. 

intr-un târziu, ea se trase înapoi şi se uită în ochii lui de un verde 
opalin şi se simţi copleşită de slăbiciune, de emoție şi de dragoste. 

— Am ştiut de când am luat cina împreună la Cairo că nu am să-ţi 
pot rezista, îi şopti. 

— Am crezut că n-o să te mai văd niciodată, spuse el încet. 

— Te întorci la Washington după ce scăpăm de aici? îl întrebă ea ca 
şi cum salvarea lor era o certitudine. 

El dădu din umeri fără să o lase din braţe: 

— Sunt sigur că îmi vor cere să mă întorc şi să pun umărul la 
oprirea fluxului roşu. Dar tu ce vei face după ce te vei reface? Pleci din 
nou într-o ţară subdezvoltată să te lupţi cu bolile? 

— Asta îmi e meseria, murmură ea. De când eram mică nu mi-am 
dorit decât să salvez viaţa oamenilor. 

— Asta nu îţi lasă prea mult timp pentru o viaţă sentimentală, nu-i 
aşa? 

— Suntem amândoi prizonierii profesiunilor noastre. 

Femeia-soldat apăru din nou. 

— Va trebui să coborâţi acum, le zise ea oarecum stânjenită. 
Trebuie să fim foarte prudenţi, nu-i aşa? 

Eva îl trase pe Pitt de barbă făcându-l să îşi coboare capul şi îi şopti 
din nou la ureche: 

— O să mă crezi uşuratică dacă îţi spun că te doresc? 

El zâmbi: 

— Sunt o pradă uşoară pentru fete uşuratice. 

Ea îşi netezi părul şi îşi îndrepta hainele zdrenţuite: 

— Dar nu pentru una care nu a făcut baie de două săptămâni şi e 
slabă ca o pisică vagaboandă. 

— Nu ştiu ce să zic. Femeile murdare şi slabe au trezit întotdeauna 
animalul din mine. 

Fără un alt cuvânt, Pitt o luă de mână, traversară terenul central şi 
o conduse într-o cămară mică de lângă ceea ce fusese cândva 
bucătăria şi popota. Era goală, cu excepţia unei lăzi de lemn pline cu 
piroane din oţel. Nu se vedea nimeni în jur. O lăsă singură un minut şi 
se întoarse cu două pături. Le întinse pe podeaua prăfuită şi încuie 
uşa. 

De-abia se vedeau în lumina slabă ce pătrundea pe sub uşă. O luă 
din nou în braţe. 

— Imi pare rău că nu pot să-ţi ofer şampanie şi un pat imens. 


Eva netezi păturile şi se aşeză în genunchi, ridicând ochii spre faţa 
lui aspră: 

— O să închid ochii şi o să-mi închipui că mă aflu cu iubitul meu 
într-un apartament luxos din cel mai bun hotel din San Francisco. 

Pitt o sărută şi râse încet: 

— Doamnă, aveţi o imaginaţie fantastică. 


51 


Felix Verenne, mâna dreaptă a lui Massarde, intră în biroul şefului 
său: 

— Vă caută Ismail Yerli. Sună de la cartierul general al lui Kazim. 

Massarde dădu din cap şi ridică receptorul: 

— Da, Ismail. Sper că ai veşti bune. 

— Imi pare rău, dar veştile sunt departe de a fi bune, domnule 
Massarde. 

— A prins Kazim echipa de luptă de la ONU? 

— Nu i-a găsit încă. Avionul lor a fost distrus, aşa cum ne aşteptam, 
dar ei au dispărut în deşert. 

— Şi patrulele nu le-au luat urma? întrebă Massarde enervat. 

— Vântul deşertului a acoperit urmele, răspunse Yerli calm. N-au 
mai putut găsi nimic. 

— Care e situaţia la mină? 

— Prizonierii s-au răsculat, au ucis gardienii, au distrus utilajele şi 
au devastat birourile. Inginerii sunt morţi şi ei. Va fi nevoie de şase 
luni ca mina să fie pusă din nou în stare de funcţionare. 

— Şi O'Bannion? _ 

— A dispărut. Cadavrul lui n-a fost găsit nicăieri. Insă oamenii mei 
au dat peste supraveghetoarea lui sadică. 

— Americanca al cărei nume era Melika? 

— Deţinuţii i-au mutilat cadavrul şi l-au făcut aproape de 
nerecunoscut. 

— Probabil că atacatorii l-au luat cu ei pe O'Bannion ca să scoată 
informaţii de la el, presupuse Massarde. 

— E prea devreme ca să ştim ceva sigur, replică Yerli. Ofițerii lui 
Kazim de-abia au început să interogheze deţinuţii. Mai am o veste 
care n-o să vă placă. Un gardian care a supravieţuit i-a recunoscut pe 
cei doi americani, Pitt şi Giordino. Au reuşit cumva să fugă din mină 
acum o săptămână, au traversat deşertul până în Algeria şi s-au întors 
cu echipa ONU. 

Massarde înlemni: 

— Dumnezeule! Asta înseamnă că au ajuns în Alger şi au luat 
legătura cu exteriorul. 


— Asta zic şi eu. 

— De ce nu te-a informat O'Bannion despre fuga lor? 

— E clar că i-a fost teamă de reacţia dumneavoastră şi a lui Kazim. 
E un mister cum au reuşit să străbată patru sute de kilometri de 
deşert fără mâncare şi apă. 

— Dacă şi-au informat superiorii din Washington despre 
exploatarea minei cu deţinuţi, trebuie să le fi dezvăluit şi secretul 
Fortului Foureau. 

— Nu au nici un fel de dovezi concrete, îi reaminti Yerli. Nici un 
tribunal internaţional n-o să ia în serios doi străini care au trecut mai 
multe graniţe ilegal şi au comis acte criminale împotriva guvernului 
malian. 

— Da, dar proiectul meu va fi luat cu asalt de ziarişti şi de 
investigatori internaţionali de mediu. 

— Nu vă faceţi probleme. Am să îl sfătuiesc pe Kazim să închidă 
graniţele şi să expulzeze orice intrus. 

— Nu uita de inginerii şi de oamenii de ştiinţă francezi pe care i-am 
angajat să lucreze la proiect şi pe urmă i-am aruncat în minele de la 
Tebezza, zise Massarde încercând să rămână calm. Dacă scapă, vor 
spune tuturor ce li s-a întâmplat. Şi, ceea ce e şi mai rău, ne vor 
demasca operaţiunea ilegală de stocare a deşeurilor. Massarde 
Enterprises va fi atacată din toate părţile, iar eu voi fi dat în judecată 
în toate ţările în care am reprezentanţe sau centre de eliminare a 
deşeurilor. 

— Nu va rămâne nimeni în viaţă ca să depună mărturie, zise Yerli 
ca şi cum concluzia se impunea de la sine. 

— Care e următorul pas? întrebă Massarde. 

— Trupele aeriene şi terestre de recunoaştere ale lui Kazim nu au 
găsit nici un indiciu că ar fi traversat graniţa în Algeria. Asta înseamnă 
că se află încă în Mali, ascunzându-se şi aşteptând să fie salvaţi. 

— Ceea ce forţele lui Kazim nu vor permite. 

— Bineînţeles. 

— S-ar putea să o fii luat spre vest, spre Mauritania? 

Yerli clătina din cap: 

— Imposibil. Ar avea de mers o mie de kilometri până la primul sat 
care are apă. Şi nu aveau cum să fi adus cu ei combustibil pentru o 
asemenea distanţă. 

— Trebuie opriţi, Ismail, zise Massarde fără să îşi poată ascunde 
disperarea. Trebuie exterminați. 

___— Aşa se va întâmpla, promise Yerli. Vă jur că n-or să iasă din Mali. 
li vom prinde pe absolut toţi. Poate pe Kazim îl pot prosti, dar pe 
mine, nu. 


El Haj Ali stătea pe nisip la umbra cămilei sale şi aştepta să treacă 


un tren. Venise două sute de kilometri din satul său, Araouane, ca să 
vadă miracolul căii ferate, pe care i-o descrisese un britanic aflat în 
trecere, ghid al unui grup de turişti prin deşert. 

Tocmai trecuse de cea de-a paisprezecea sa aniversare şi tatăl lui îi 
dăduse voie să ia una dintre cele două cămile ale familiei, un animal 
alb superb şi să călătorească spre calea ferată din nord ca să vadă cu 
ochii lui marele monstru de oţel. Automobile şi avioane sus pe cer mai 
văzuse, dar alte minuni ca aparatul de filmat, radioul şi televizorul 
erau încă un mister pentru el. Dar după ce va vedea şi poate va 
atinge o locomotivă avea să fie invidiat de toţi copiii din sat. 

În timp ce aştepta, bău ceai şi mâncă bomboane. După trei ore în 
care nu zări nici un tren, încalecă pe cămilă şi o luă de-a lungul şinelor 
spre Fortul Foureau ca să poată povesti familiei despre clădirile 
imense răsărite în deşert. 

Ajunse lângă fortul demult abandonat al Legiunii Străine şi, curios, 
se apropie de intrare. Porţile mari, albite de soare, erau închise. Sări 
de pe cămilă şi o duse de căpăstru în jurul zidurilor căutând o altă 
intrare, dar nu găsi decât mormane de pământ şi de piatră, aşa că 
renunţă şi o luă înapoi spre calea ferată. 

Se uită în stânga uimit de felul în care şinele argintii se întindeau 
până departe, ondulându-se în valurile de căldură emanate de nisipul 
fierbinte. Stând pe şine, zări ceva în depărtare. Un punct negru ce 
plutea prin valurile de căldură. Se mări apropiindu-se de el. Marele 
monstru de oţel, se gândi el entuziasmat. 

Dar pe măsură ce obiectul se apropia şi mai mult, îşi dădu seama 
că era prea mic pentru o locomotiva. Apoi distinse doi bărbaţi într-un 
fel de automobil deschis ce alerga pe şine. Ali se dădu la o parte şi 
rămase lângă cămilă, în timp ce furgonul cu doi lucrători care 
inspectau şinele opri în faţa lui. 

Unul dintre bărbaţi era un străin alb, iar celălalt, un maur cu pielea 
întunecată, îl salută: 

— As-salam” alay kum. 

— Alay-kum as-salam, răspunse Ali. 

— De unde vii, băiete? îl întrebă maurul în limba berbera a 
tuaregilor. 

— Din Araouane, ca să văd monstrul de oţel. 

— Ai făcut un drum lung. 

— A fost uşor, se lăudă Ali. 

— Ai o cămilă frumoasă. 

— Tata mi-a dat-o pe cea mai bună. 

Maurul se uită la ceasul de aur: 

— Nu mai ai mult de aşteptat. Trenul din Mauritania trebuie să 
ajungă în patruzeci şi cinci de minute. 

— Mulţumesc. O să aştept, zise Ali. 


— Ai văzut ceva interesant în vechiul fort? 

Ali clătină din cap: 

— N-am putut să intru. Uşile sunt încuiate. 

Cei doi lucrători se uitară miraţi unul la altul şi vorbiră în franceză 
câteva momente. 

— Eşti sigur? îl întrebă maurul. Fortul e deschis tot timpul. Acolo 
tinem traversele şi sculele cu care reparăm terasamentul. 

— Nu mint. Duceţi-vă să vă uitaţi! 

Maurul cobori din furgon şi se apropie de fort. Se întoarse în câteva 
minute şi i se adresa în franceză bărbatului alb: 

— Băiatul are dreptate. Porţile principale sunt încuiate pe 
dinăuntru. 

Faţa francezului deveni serioasă: 

— Trebuie să ne întoarcem şi să raportăm chestia asta. 

Maurul dădu din cap şi urca în furgon. Il salută cu mâna pe Ali: 

— Nu sta prea aproape de şine când vine trenul şi ţine-ţi bine 
cămila! 

Motorul pufni şi vehiculul rulă înapoi spre centrul de eliminare a 
deşeurilor, lăsându-l pe Ali privind în urmă lor. Cămila privea stoic în 
depărtare şi scuipa pe şine. 


Colonelul Marcel Levant îşi dădu seama că nu îi putea împiedica pe 
băiatul nomad şi pe lucrător să inspecteze exteriorul fortului. Încet, 
ameninţător, o duzina de mitraliere nevăzute fuseseră îndreptate 
asupra intruşilor curioşi. Ar fi putut fi împuşcaţi şi târâţi în fort cu 
uşurinţă, dar nu se putu hotărî să omoare civili inocenți, aşa că vieţile 
le fură cruţate. 

— Ce părere aveţi? întrebă Pembroke-Smythe în timp ce furgonul 
mergea cu viteză pe şine spre centrul de securitate al Fortului 
Foureau. 

Levant privi cu atenţie băiatul şi cămila lui, micşorând ochii ca un 
trăgător de elită: 

— Dacă cei doi din furgon spun gardienilor că fortul e închis, ne 
putem aştepta la vizita unei patrule înarmate. 

Pembroke-Smythe se uită la ceas: 

— Mai sunt şapte ore bune până la lăsarea întunericului. Să sperăm 
că nu se vor grăbi. 

— Vreo veste de la generalul Bock? 

— Am pierdut contactul. Aparatul radio a luat o căzătură pe drumul 
dinspre Tebezza şi i s-au stricat circuitele. Nu mai putem transmite, 
iar recepţia e slabă. Ultimul mesaj al generalului nu a putut fi decodat 
aşa cum trebuie. Operatorul nu a înţeles decât ceva despre o echipa 
americană de operaţiuni speciale care ne va aştepta în Mauritania. 

Levant îl privi pe Pembroke-Smythe fără să îi vină să creadă: 


— Americanii n-au de gând să meargă mai departe de Mauritania? 
Dumnezeule, până acolo sunt peste trei sute de kilometri! Cu ce naiba 
ne vor putea ajuta din Mauritania dacă suntem atacați înainte să 
apucăm să trecem graniţa? 

— Mesajul a fost neclar, domnule, înalţă Pembroke-Smythe din 
umeri. Operatorul nostru a făcut tot ce a putut. Poate că a înţeles 
greşit. 

— Nu poate să conecteze cumva aparatul radio la echipamentul 
nostru de comunicaţii pentru luptă? 

Pembroke-Smythe clătină din cap: 

— S-a gândit deja la asta. Sistemele nu sunt compatibile. 

— Nici măcar nu ştim dacă amiralul Sandecker a descifrat corect 
codul lui Pitt, zise Levant descurajat. Bock poate să-şi închipuie că 
rătăcim prin deşert sau că mergem spre Algeria. 

— E mai bine să gândim pozitiv, domnule. 

Levant se aşeză greoi pe pământ şi se rezemă de metereze: 

— Nu are nici un sens să plecăm de aici. Nu avem destul 
combustibil. Am fi prinşi în mod sigur de malieni. Nu mai avem nici o 
legătura cu exteriorul. Mă tem că mulţi dintre noi vor muri în gaura 
asta de şobolan, Pembroke-Smythe. 

— Gândiţi-vă şi la partea bună a lucrurilor, domnule colonel! Poate 
că americanii vor da năvala aici precum unitatea a şaptea de 
cavalerie a generalului Custer. 

— Doamne! gemu Levant cu disperare. Ce ţi-a venit să aduci vorba 
tocmai despre e? 


Giordino era întins pe spate sub un camion şi scotea un arc al 
şasiului când văzu ghetele şi picioarele lui Pitt apărând în raza sa 
vizuală limitată: 

— Unde ai fost? mormăi el desfăcând un şurub. 

— Am avut grijă de cei slabi şi infirmi, răspunse Pitt vesel. 

— Acum ar fi timpul să ai grijă şi de cadrul chestiei pe care vrei să o 
construieşti, am uitat cum îi spune. Poţi să foloseşti bârnele din 
tavanul sălii ofiţerilor. Sunt uscate, dar solide. 

— Văd c-ai fost ocupat. 

— Păcat că nu se poate spune acelaşi lucru şi despre tine, se 
plânse Giordino. Ar fi cazul să începi să te gândeşti cum vom prinde 
totul la un loc. 

Pitt puse jos în faţa lui o ladă mică din lemn. 

— Problema e rezolvată. Am găsit o ladă cu vreo douăzeci de 
kilograme de cuie în sala de mese. 

— In sala de mese? 

— Am descoperit-o într-o cămară de lângă sala de mese, se corectă 
Pitt. 


Giordino ieşi de sub vehicul şi îl măsură pe Pitt, plimbându-şi ochii 
de la ghetele cu şireturi desfăcute, până la uniforma de luptă 
descheiată şi la părul ciufulit. 

— Pun pariu că n-ai descoperit numai lada de cuie în cămară, zise 
el sarcastic. 

Când raportul celor doi lucrători fu transmis centrului de securitate 
al lui Kazim de la Fortul Foureau, maiorul Sid Ahmed Gowan, ofiţerul 
de informaţii al generalului, îl citi repede şi îl dădu deoparte. Nu găsi 
nimic interesant în el şi nu văzu nici un motiv să îl transmită mai 
departe turcului aceluia băgăreţ, Ismail Yerli. 

Gowan nu văzuse vreo legătură între fortul abandonat şi prada care 
presupunea că se află la patru sute de kilometri spre nord. li expedie 
pe lucrătorii care supravegheau calea ferată, considerându-i doi 
indivizi dubioşi care încercau să se bage pe sub pielea superiorilor. 

Dar orele treceau şi echipa ONU nu fusese văzută pe nicăieri, aşa 
că maiorul Gowan se uită din nou peste raport şi începu să devină 
suspicios. Era un bărbat chibzuit, tânăr şi foarte inteligent, singurul 
ofiţer din forţele de securitate ale generalului Kazim care studiase în 
Franţa şi absolvise Saint Cyr-ul, academie militară franceză de prim 
rang. Începu să întrevadă posibilitatea unei lovituri spectaculoase, 
prin care să îşi mulţumească şeful şi să îl facă pe Yerli să pară un 
amator. 

Ridică receptorul şi îl sună pe comandantul forţelor aeriene 
maliene, cerând efectuarea unei acţiuni de recunoaştere în deşert, la 
sud de Tebezza, în care să se caute în special urme de roţi în nisip. Ca 
măsură de precauţie, îi sfătui pe cei de la Fortul Foureau să nu mai 
permită ieşirea sau intrarea nici unui tren. Dacă forţele ONU 
traversaseră într-adevăr deşertul spre sud fără să fie observati, 
specula el, era posibil să se fii refugiat pe timpul zilei în vechiul fort al 
Legiunii Străine. In mod sigur nu mai aveau combustibil, aşa că 
probabil aşteptau lăsarea întunericului, după care aveau să încerce să 
captureze un tren care se îndrepta spre graniţa cu Mauritania. 

Nu avea nevoie, ca să îşi confirme bănuielile, decât de urme de roţi 
venind de la Tebezza spre calea ferată. Sigur că se află pe calea cea 
bună, îl sună pe Kazim şi îi explică nouă abordare a operaţiunii de 
căutare. 


În vechiul fort, cea mai mare suferinţă era provocată de încetineala 
cu care trecea timpul. Toată lumea număra minutele rămase până la 
lăsarea întunericului. Fiecare oră trecută fără să fi fost atacați era 


considerată un dar. Dar pe la ora patru după-amiază, Levant îşi dădu 
seama că se întâmpla ceva extrem de ciudat. 

Stătea pe metereze studiind prin binoclu centrul de eliminare a 
deşeurilor, când se apropie Pembroke-Smythe urmat de Pitt. 

— Aţi trimis după mine, domnule colonel? întrebă Pitt. 

Levant îi răspunse fără să coboare binoclul: 

— Când aţi pătruns în Fortul Foureau împreună cu domnul Giordino, 
aţi observat cumva la ce interval treceau trenurile? 

— Da, venirile şi plecările alternau. Un tren intră la trei ore după 
plecarea altuia. 

Levant cobori binoclul şi se uită la Pitt: 

— In cazul ăsta, ce părere aveţi de faptul că n-a apărut nici un tren 
de patru ore şi jumătate? 

— O fi vreo problemă cu linia, o deraiere sau o defecţiune a 
utilajelor. Pot fi o mulţime de motive pentru o întrerupere în program. 

— Credeţi că asta s-a întâmplat? 

— Nu. 

— Atunci ce părere aveţi? insistă Levant. 

Pitt privi şinele pustii din faţa vechiului fort: 

— Mi-aş paria salariul pe un an că ne-au descoperit. 

— Credeţi că au oprit trenurile ca să ne împiedice să fugim? 

Pitt dădu din cap aprobator: 

— E logic că în momentul în care Kazim îşi dă seama ce avem de 
gând, iar patrulele lui ne descoperă urmele de roţi ducând spre sud 
către calea ferată, îi va fi clar că obiectivul nostru e deturnarea unui 
tren. 

— Malienii sunt mai deştepţi decât am crezut, admise Levant. 
Suntem prinşi în cursă, fără nici o posibilitate de a-i comunica situaţia 
generalului Bock. 

Pembroke-Smythe îşi drese glasul: 

— Dacă îmi permiteţi să fac o sugestie, domnule, aş vrea să mă 
ofer voluntar să încerc să ajung la graniţă, unde să iau legătura cu 
forţele speciale americane şi să le aduc aici. 

Levant îl privi perplex: 

— Ar fi o misiune sinucigaşă în cel mai bun caz. 

— Se pare că e singura noastră şansă. Dacă iau vehiculul de atac 
rapid, aş putea să trec graniţa în şase ore. 

— Sunteţi optimist, domnule căpitan, îl contrazise Pitt. Eu am 
străbătut partea asta a deşertului. Chiar în momentul în care ai prins 
viteză pe ceea ce pare drum întins, te trezeşti că te-ai prăbuşit 
cincisprezece metri într-o râpă. Şi printre dune nu se poate merge cu 
viteză. Nu cred că puteţi ajunge în Mauritania decât mâine dimineaţă. 

— Intenţionez să merg în linie dreaptă pe calea ferată. 

— N-ar fi o idee prea bună. Patrulele lui Kazim v-ar găsi înainte să 


faceţi cincizeci de kilometri, dacă n-au ridicat deja blocade pe linie. 

— Şi n-ai uitat de lipsa de combustibil? adăugă Levant. Nu mai 
avem benzină nici pentru un sfert din drumul pe care vrei să-l faci. 

— Putem să scurgem ce-a mai rămas în rezervoarele celorlalte 
maşini, zise Pembroke-Smythe fără să dea înapoi. 

— Ar fii mult prea periculos, zise Pitt. 

Pembroke-Smythe dădu din umeri: 

— Ar fi plicticos fără nici un risc. 

— Nu poţi să te duci singur, zise Levant. 

— E riscant să traversezi deşertul noaptea cu viteză mare, îl 
avertiză Pitt. Veţi avea nevoie de încă un şofer şi de un navigator. 

— Nici nu mă gândeam să plec singur, anunţă Pembroke-Smythe. 

— Pe cine vrei să iei? întrebă Levant. 

Smythe se uită la Pitt şi zâmbi: 

— Ori pe domnul Pitt ori pe prietenul dumnealui, Giordino, dat fiind 
faptul că au făcut deja un curs de supravieţuire în deşert. 

— Un civil n-o să-ţi fie de ajutor într-o luptă cu patrulele lui Kazim, îl 
preveni Levant. 

— Am de gând să reduc greutatea vehiculului scoţându-i toată 
armura şi mitralierele. Vom lua doar un cauciuc de rezervă, nişte 
scule, apă pentru douăzeci şi patru de ore şi doar pistoale. 

Levant cântări metodic planul nebunesc al lui Pembroke-Smythe. 
Apoi dădu din cap. 

— Bine, căpitane. Incepe să pregăteşti vehiculul! 

— Da, domnule. 

— Dar mai e ceva. 

— Da? 

— Imi pare rău să îţi stric escapada, dar pentru că eşti adjunctul 
meu, am nevoie de tine aici. Va trebui să trimiţi pe altcineva în locul 
tău. Eu l-aş sugera pe locotenentul Steinholm. Dacă ţin minte bine, a 
luat parte cândva la raliul de la Monte Carlo. 

Pembroke-Smythe nu îşi putu ascunde dezamăgirea. Dădu să 
spună ceva, dar se răzgândi, salută şi cobori repede scara spre 
terenul de defilare, fără să protesteze. 

Levant se uită la Pitt: 

— Va trebui să vă oferiţi voluntar, domnule Pitt. Nu am autoritatea 
să vă ordon să vă duceţi. 

— Domnule colonel, zise Pitt rânjind cu jumătate de gură, în ultima 
săptămână am fost fugărit prin toată Sahara, am fost la un pas de a 
muri de sete, s-a tras în mine, am fost pus la fiert în aburi ca un 
homar şi toţi nemernicii pe care i-am întâlnit mi-au pus cătuşe. Băiatul 
doamnei Pitt se opreşte aici. Al Giordino o să plece cu locotenentul 
Steinholm. 

Levant zâmbi: 


— Sunteţi un veritabil farsor, domnule Pitt. Ştiţi la fel de bine ca şi 
mine că e moarte curată să rămâneţi aici. E un gest nobil să îi daţi 
prietenului dumneavoastră şansa să scape. Aveţi tot respectul meu. 

— Gesturile nobile nu mă caracterizează. Pur şi simplu nu îmi place 
să las treburile neterminate. 

Levant se uită în jos spre maşinăria care începea să prindă formă, 
lângă un zid: 

— Vă referiţi la catapulta dumneavoastră. 

— De fapt, e un fel de arc. 

— Chiar credeţi că o să aibă vreun efect împotriva unor vehicule 
blindate? 

— O să aibă, zise Pitt pe un ton plin de încredere. Dar nu ştiu cât de 
mare. 


La puţin timp după apusul soarelui, sacii plini cu nisip şi celelalte 
obstacole improvizate fură date la o parte de la intrare şi porţile 
masive se deschiseră. Locotenentul Steinholm, un austriac solid, 
blond şi frumos se aşezase la volan şi îşi prindea centura de siguranţă, 
primind ultimele instrucţiuni de la Pembroke-Smythe. 

Giordino stătea lângă vehiculul de teren golit de tot echipamentul, 
luându-şi rămas-bun de la Pitt şi Eva. 

— La revedere, prietene, îi spuse lui Pitt silindu-se să zâmbească. 
Nu e drept să plec eu în locul tău. 

Pitt îl prinse într-o îmbrăţişare ca de urs: 

— Ai grijă la gropi. 

— Eu şi Steinholm vom fi înapoi până mâine la prânz cu bere şi 
pizza. 

Cuvintele nu erau decât o amăgire. Nici unul nu se îndoia, nici 
măcar o secundă că a două zi la prânz fortul şi toţi cei de acolo aveau 
să fie doar o amintire. 

— O să ţin o lumină aprinsă la fereastră, zise Pitt. 

Eva îl sărută pe Giordino pe obraz şi îi întinse un pachet mic învelit 
în plastic. 

— Ceva de mâncare pentru drum. 

— Mulţumesc, spuse Giordino şi se întoarse ca să nu îi vadă ochii 
plini de lacrimi. 

Zâmbetul îi pierise şi faţa i se încordase de tristeţe. 

— Dă-i drumul repede, îl îndemnă pe Steinholm. 

Locotenentul dădu din cap, băgă în viteză şi apasă acceleraţia până 
la podea. Vehiculul de nisip făcu un salt înainte şi ieşi pe poartă ca o 
săgeată. Dispăru pe fundalul cerului portocaliu, lăsând în urmă o 
trâmbă de praf. 

Giordino se răsuci pe scaun şi se uită înapoi. Pitt stătea în faţa 
intrării ţinând-o pe Eva de talie. Ridică mâna într-un gest de salut. 


Giordino mai avu timp să îi vadă zâmbetul diavolesc înainte ca praful 
să astupe imaginea. 

Un minut lung, întreaga echipă de luptă se uită în urma vehiculului 
de teren. În timp ce maşina se micşoră devenind un punct negru în 
semiîntunericul amurgului, reacţiile lor variau de la un fel de tristeţe 
obosită, la acceptare resemnată. Orice speranţă de supravieţuire 
pierise odată cu Giordino şi Steinholm. Levant dădu un ordin scurt şi 
soldaţii închiseră porţile şi baricadară intrarea pentru ultima oara. 


Maiorul Gowan primi raportul pe care îl aştepta de la o patrulă de 
elicoptere care urmărise urmele lăsate de roţile convoiului lui Levant 
până la calea ferată, unde dispăreau. Din cauza întunericului, 
misiunea de recunoaştere se opri. Cele câteva avioane maliene 
echipate cu echipament de vedere nocturnă erau blocate la sol pentru 
reparaţii. Dar Gowan nu mai ceru alte misiuni de căutare sau de 
recunoaştere. Ştia că prada era ascunsă. Il contactă pe Kazim şi îi 
confirmă că situaţia stătea exact cum o evaluase mai devreme. 
Incântat, acesta îl promovă pe loc la gradul de colonel şi îi promise o 
decorație pentru merite în serviciu. 

Rolul lui Gowan se încheiase. Aprinse un trabuc, îşi puse picioarele 
pe birou şi îşi turnă un pahar de coniac scump Remy Martin, pe care îl 
păstra pentru ocazii speciale, iar aceasta era într-adevăr o ocazie 
specială. 

Din nefericire, comandantul său suprem, generalul Kazim, nu mai 
beneficie pe parcursul restului operaţiunii de spiritul de observaţie şi 
de puterea de deducție ale lui Gowan. Chiar când avea cea mai mare 
nevoie de el, nou promovatul colonel se duse acasă la vila lui de lângă 
Niger, pentru o scurtă vacanţă cu amanta sa franţuzoaică, fără să îi 
mai pese de furtuna care se apropia de partea de vest a deşertului. 


Massarde asculta la telefon ultimul raport al lui Yerli despre modul 
cum progresa căutarea. 

— Ce se mai aude? întrebă el îngrijorat. 

— li avem în mână, anunţă Yerli asumându-şi meritul pentru intuiţia 
maiorului Gowan. Credeau că ne vor prosti luând-o în direcţie opusă, 
dar nu le-a mers. Sunt prinşi în cursă în fortul abandonat, chiar lângă 
dumneavoastră. 

— Mă bucur mult să aud asta, spuse Massarde oftând adânc. Ce 
planuri are Kazim? 

— Le va cere să se predea, pentru început. 

— Şi după ce se predau? 

— li va judeca pe soldaţii şi pe ofiţerii de comando pentru că i-au 
invadat ţara. După sentinţă, vor fi ţinuţi ostatici ca să îi poată preda în 
schimbul unor revendicări economice de la ONU. Deţinuţii de la 


Tebezza vor fi duşi în camerele de interogatoriu unde li se va aplica 
tratamentul cuvenit. 

— Nu, zise Massarde. Nu asta vreau. Singura soluţie e să fie 
eliminaţi cu toţii. Şi cât mai repede. Nu trebuie să rămână nici unul în 
viaţă. Nu ne mai putem permite şi alte complicaţii. Insist să vorbeşti 
cu Kazim şi să-l convingi să pună capăt acestei probleme imediat. 

Cererea fu atât de bruscă şi de imperioasă, încât Yerli amuţi o clipă. 

— Bine..., spuse el într-un târziu. Am să fac tot ce o să pot ca să-l 
conving pe Kazim să lanseze atacul în zori cu avioanele de vânătoare, 
urmate de elicopterele de asalt. Din fericire are patru tancuri şi trei 
companii de infanterie la manevre în vecinătate. 

— Nu poate ataca fortul diseară? 

— Va avea nevoie de timp să îşi adune forţele şi să coordoneze 
atacul. Nu poate face toate astea mai devreme de mâine dimineaţă. 

— Ai grijă să ia toate măsurile pentru ca Pitt şi Giordino să nu mai 
scape din nou. 

— Exact motivul pentru care am oprit toate trenurile înspre şi 
dinspre Mauritania, minţi Yerli. 

— Unde eşti acum? 

— In Gao. Urmează să urc la bordul avionului de comandă pe carei 
l-aţi dăruit lui Kazim cu atâta generozitate. Plănuieşte să 
supravegheze personal atacul. 

— Nu uita, Yerli, zise Massarde cât putea de convingător, că nu 
trebuie să existe supraviețuitori. 

Atacul începu puţin după şase dimineaţa. Membrii echipei tactice 
ONU erau sleiţi de oboseală după ce săpaseră tranşee adânci la baza 
zidurilor, însă aveau toate simţurile treze şi erau pregătiţi să reziste. 
Majoritatea se ghemuiseră acum ca nişte cârtiţe în adăposturi, 
aşteptând atacul aerian. In depozitul subteran, echipa de medici 
înjghebase un spital de campanie, iar inginerii francezi şi familiile lor 
se strânseseră unii în alţii sub mesele vechi de lemn ca să se ferească 
de pietrele şi molozul ce ar fi putut să cadă dacă tavanul se surpa. 
Doar Levant şi Pembroke-Smythe împreună cu puşcaşii care se 
ocupau de mitraliera Vulcan, ce fusese scoasă din vehiculul de asalt, 
rămăseseră pe zidul fortului, apăraţi doar de parapete şi de saci cu 
nisip îngrămădiţi în grabă. 

Avioanele de vânătoare fură auzite înainte să fie văzute şi se dădu 
alarma. 

Pitt nu îşi căută adăpost, ci continua să se agite pe sub dispozitivul 
de luptă pe care-l concepuse, făcând ajustări disperate de ultima 


clipă. Arcurile camioanelor, montate vertical într-un hăţiş de bârne din 
lemn, se încovoiaseră sub greutatea dispozitivului de suspensie al 
vechiului autoîncărcător cu furcă, pe care îl găsiseră la un loc cu 
echipamentul pentru calea ferată. De arcurile îndoite era prins un 
cazan pe jumătate plin cu motorină, cu găuri perforate în partea de 
sus şi aşezat pe o scândură scobită care se ridică într-un unghi ascuţit 
spre cer. După ce îl ajutaseră pe Pitt să asambleze complicata 
invenţie în stil Rube Goldbert, oamenii lui Levant se îndepărtaseră 
repede, îndoindu-se că acel cazan cu motorina putea fi aruncat peste 
zid şi siguri că avea să explodeze înăuntru şi să îi ardă pe toţi cei aflaţi 
pe terenul de defilare. 

Levant îngenunche în spatele parapetului având spatele apărat de 
saci de nisip şi scruta cerul fără un nor. Văzu avioanele şi le studie 
prin binoclu pe măsură ce acestea începeau să zboare în cerc, la nu 
mai mult de cinci sute de metri deasupra deşertului şi doar la trei 
kilometri distanţă de fort. Observă că nu se temeau deloc de 
eventuale rachete sol-aer. Păreau siguri că fortul nu dispunea de nici 
un fel de mijloc de apărare în faţa unui atac aerian. 

Ca mulţi alţi conducători militari din ţările lumii a treia care preferă 
lucrurile strălucitoare celor practice, Kazim achiziţionase avioane de 
vânătoare rapide Mirage de la francezi mai mult pentru spectacol 
decât pentru luptă. Neavând de ce să se teamă de slabele forţe 
militare ale ţărilor vecine, forţele aeriene şi de infanterie ale lui Kazim 
fuseseră alcătuite ca să îi satisfacă vanitatea şi să inspire teamă 
oricăror revoluționari. 

Forţele de atac erau întărite de o mică flotă de elicoptere slab 
înarmate, a căror singură misiune era să efectueze patrulări şi să 
transporte trupe de asalt. Doar avioanele de vânătoare puteau lansa 
rachete capabile să facă praf tancuri blindate sau fortificaţii. Dar, spre 
deosebire de noile bombe ghidate prin laser, piloţii malieni trebuiau să 
ţintească şi să ghideze manual rachetele tactice de tip mai vechi. 

Levant vorbi în microfonul din cască: 

— Domnule căpitan Pembroke-Smythe, rămâi lângă mitraliori! 

— Sunt lângă Madeleine şi suntem pregătiţi să tragem, răspunse 
Pembroke-Smythe din locul unde era plasată mitraliera, pe zidul de 
vizavi. 

— Madeleine? 

— Echipa s-a ataşat de mitraliera, domnule şi i-au dat numele fetei 
de ale cărei favoruri s-au bucurat în Algeria. 

— Ai grijă ca Madeleine să nu înceapă să facă pe nebuna şi să se 
blocheze. 

— Da, domnule. 

— Lăsaţi primul avion să tragă, îi dădu Levant instrucţiuni. Apoi 
loviţi-l în spate când virează să plece. Dacă acţionaţi la momentul 


potrivit, veţi avea timp să vă întoarceţi şi să trageţi în al doilea avion 
chiar înainte să îşi arunce rachetele. 

— Am înţeles, domnule. 

Pembroke-Smythe nu termină de vorbit, că Mirage-ul din frunte se 
desprinse din formaţie şi cobori până la şaptezeci şi cinci de metri fără 
ca măcar să se balanseze înainte şi înapoi ca să evite un eventual foc 
de la sol. Pilotul nu era prea priceput. Se apropie prea încet şi lansă 
cele două rachete o idee prea târziu. 

Acţionată de o forţă puternică, prima rachetă trecu pe deasupra 
fortului, iar focosul explodă în nisipul de dincolo, fără a provoca vreo 
pierdere celor asociaţi. A doua lovi parapetul dinspre nord şi explodă 
făcând o gaură de doi metri în partea de sus a zidului şi aruncând o 
ploaie de pietre peste terenul de defilare. 

Mitraliorii ochiră avionul şi în clipa în care trecu de fort deschiseră 
focul. Cele şase ţevi potrivite să tragă o mie de focuri pe minut, în loc 
de maximul de două mii, pentru a economisi muniţia scuipară o ploaie 
de proiectile de 20 mm spre avionul care, virând, se află într-o poziţie 
vulnerabilă. Una dintre aripi i se desprinse tăiată parcă de bisturiul 
unui chirurg şi Mirage-ul se învârti cu burta în sus şi se prăbuşii. 

Chiar înainte de impact, Madeleine fusese răsucită cu 180 de grade 
şi se dezlănţui din nou, proiectilele sale lovind frontal cel de-al doilea 
avion. Se ridică un fum negru şi avionul de vânătoare se transformă 
într-o minge de foc şi se dezmembră în aer. Bucăţi din el loviră partea 
exterioară a zidului fortului. 

Următorul avion, intrat în panică, îşi aruncă rachetele mult prea 
devreme şi fugi. Levant privi cu o expresie uimită cum exploziile sapă 
două cratere la două sute de metri de fort. Rămasă fără conducător, 
escadrila întrerupse atacul şi începu să zboare fără un scop anume, în 
cerc, la distanţă. 

— Bine ţintit, îi felicită Levant pe mitraliori. Acum că ne-au simţit 
muşcătura, îşi vor lansa rachetele de la distanţă mai mare şi cu mai 
puţină precizie. 

— Nu mai avem decât vreo şase sute de focuri, raporta Pembroke- 
Smythe. 

— Nu mai tragem pentru moment. Trimite-i pe oameni să se 
adăpostească, îi vom lăsa să ne bombardeze o vreme. Mai devreme 
sau mai târziu o să îşi piardă răbdarea şi se vor apropia din nou. 


Kazim îşi ascultase piloţii agitaţi prin aparatele radio şi privise 
prima rundă pe monitoarele sistemului video - telefoto din centrul de 
comandă. 

Cu încrederea zdruncinată serios după prima lor luptă, în care 
inamicul ripostase, piloţii se bâlbâiau acum ca nişte copii speriaţi şi 
cerşeau instrucţiuni. 


Cu faţa inundată de mânie, Kazim intră în cabina de comunicaţii şi 
începu să strige în aparatul radio: 

— Laşilor! Sunt generalul Kazim. Voi, aviatorii, ar trebui să fiţi braţul 
meu drept, executanţii mei. Atacaţi! Atacaţi! Cei care nu dau dovadă 
de curaj vor fii împuşcaţi imediat ce aterizează, iar familiile lor vor fi 
aruncate în închisoare. 

Slab instruiți şi mult prea aroganţi până acum, piloţii malieni se 
pricepeau mai bine să umble ţanţoş pe străzi şi să se ţină după fete 
frumoase decât să lupte împotriva duşmanului şi să-l distrugă. 
Francezii încercaseră să îi înveţe pe nomazii deşertului tacticile 
moderne de luptă aeriană, dar obiceiurile şi felul lor tradiţional de a 
gândi erau prea adânc înrădăcinate ca să poată deveni vreodată o 
forţă combatantă eficientă. 

Treziţi la realitate de cuvintele lui Kazim şi fiindu-le mai teamă de 
furia lui decât de proiectilele care le spulberaseră primele două 
avioane, reluară atacul fără nici o tragere de inimă şi o luară într-un 
singur şir spre zidurile încă neclintite ale vechiului fort al Legiunii 
Străine. 


Ca şi cum se credea „nemuritor”, Levant stătea în picioare şi 
observă atacul dintre metereze, cu calmul unui spectator de la un 
meci de tenis. Primele două avioane îşi lansară încărcătura şi virară 
brusc fără să se apropie de fort. Rachetele explodară de cealaltă parte 
a liniei ferate. 

Veneau din toate direcţiile făcând manevre haotice şi imprevizibile. 
Asalturile lor ar fi trebuit să fie organizate şi să se concentreze asupra 
distrugerii unui singur zid, în loc să atace la întâmplare fortul din toate 
direcţiile. Văzând că nu li se mai răspunde la foc, precizia lor crescu. 
Fortul începu să primească lovituri devastatoare. Găuri mari apărură 
în construcţia veche şi zidurile începură să se năruie. 

Apoi, exact cum prezisese Levant, piloţii căpătară mai multă 
încredere şi începură să se apropie mai mult înainte să îşi lanseze 
rachetele. Se ridică din spatele micului sau post de comandă şi îşi 
scutură praful de pe uniformă: 

— Avem vreo victimă, domnule căpitan Pembroke-Smythe? 

— Nu a fost raportată nici una, domnule colonel. 

— E timpul ca Madeleine şi prietenii ei să treacă din nou la treabă. 

— Pregătesc deja armamentul, domnule. 

— Dacă vă planificaţi focul bine, mai aveţi destulă muniţie ca să 
doborâţi încă două avioane. 

Sarcina le fu uşurată când două avioane se apropiară cu viteză pe 
deasupra deşertului, aripă lângă aripă. Mitraliera Vulcan se roti şi 
deschise focul. La început păru că nu nimeriseră. Dar imediat din 
Mirage-ul din dreapta începură să iasă flăcări şi fum negru. Avionul nu 


explodă şi nici pilotul nu păru să piardă controlul. Vârful i se înclină 
pur şi simplu în jos şi Mirage-ul merse în picaj până se prăbuşi în nisip. 

Madeleine fu rotită spre avionul din stânga şi se dezlănţui cu furie 
asupra lui. Peste câteva secunde, ultimele focuri părăsiră ţevile şi 
mitraliera amuţi brusc. Dar nu înainte ca gloanţele sale să facă al 
doilea avion să arate ca trecut prin concasor. Bucăţi din el zburară în 
toate părţile. 

In mod ciudat, din acesta nu ieşi nici fum, nici foc. Mirage-ul atinse 
solul, se clatină şi se zdrobi de zidul estic într-o explozie asurzitoare, 
care trimise pietre şi bucăţi arzând pe tot terenul de defilare şi până la 
barăcile ofiţerilor. Celor dinăuntru li se păru că fortul fusese ridicat pur 
şi simplu de la pământ de unda de şoc. 

Pitt fu răsucit şi aruncat la pământ când cerul se despică. | se păru 
că explozia fusese deasupra lui, când de fapt venise din partea opusă 
a fortului. Simţea că nu mai are aer în timp ce detunătura reverbera în 
jurul lui într-o babilonie de aer comprimat. 

Se ridică în genunchi tuşind din cauza valului de praf care năpădise 
fortul. Prima lui grijă fu arcul. Stătea neatins în norul de praf. Apoi 
observă un corp zăcând lângă el pe pământ. 

— Dumnezeule! gemu bărbatul. 

Pitt îl recunoscu pe Pembroke-Smythe, care fusese aruncat de pe 
metereze de forţa exploziei. Se târî lângă el şi văzu că avea ochii 
închişi. Dar vena care îi pulsa pe gât îi spuse că era în viaţă. 

— Cât de rău v-aţi rănit? întrebă Pitt, nevenindu-i altceva în minte. 

— Mi-a tăiat respiraţia şi mi-a distrus spatele, icni Pembroke- 
Smythe printre dinţii încleştaţi. 

Pitt ridică ochii spre parapetul prăbuşit: 

— Aţi luat o căzătură serioasă. Nu văd sânge şi nici un os care să 
pară rupt. Puteţi să mişcaţi picioarele? 

Pembroke-Smythe reuşii să ridice genunchii şi îşi roti picioarele 
încălţate în bocanci. 

— Cel puţin, bine că şira spinării nu s-a rupt. 

Ridică mâna şi arătă peste umărul lui Pitt spre terenul de defilare. 
Praful începuse să se aşeze şi privi disperat la grămada de moloz care 
îi îngropase câţiva oameni. 

— Scoate-i de acolo! îl imploră. Pentru numele lui Dumnezeu, 
scoate-i de-acolo! 

Pitt se întoarse brusc şi se uită spre zidul prăbuşit, transformat într- 
un morman de moloz. Cei îngropaţi acolo nu aveau cum să fi 
supravieţuit. lar cei aflaţi încă în viaţă printr-un miracol aveau să se 
sufoce în curând. Pitt simţi un fior de groază dându-şi seama că nu 
puteau fi scoşi de acolo la timp decât cu utilaj greu. 

Inainte să facă ceva, o altă salvă de rachete lovi fortul, făcând praf 
sala de mese. Bârnele de susţinere ale tavanului luară foc trimițând o 


coloană de fum în aerul din ce în ce mai fierbinte al dimineţii. Pereţii 
arătau de parcă un uriaş îi lovise cu un baros. Cel dinspre nord 
suferise cel mai puţin şi, ca prin minune, porţile principale nu aveau 
nici o zgârietură. Dar celelalte trei ziduri erau grav deteriorate, cu 
coamele sparte în mai multe locuri. 

Cu patru avioane pierdute, rachetele consumate şi combustibilul pe 
terminate, aparatele de zbor rămase se regrupară şi o luară înapoi 
spre baza lor din sud. Luptătorii de comando ONU care 
supravieţuiseră ieşiră din adăposturile subterane ca nişte morţi din 
morminte şi începură să îşi caute disperaţi camarazii printre 
dărâmături. În ciuda eforturilor lor, nu aveau nici o şansă să îi scoată 
doar cu mâinile goale pe cei îngropaţi sub zid. 

Levant cobori de pe parapet şi începu să dea ordine. Cei răniţi fură 
trimişi sau căraţi în depozitul de muniţie unde personalul medical era 
gata să îi primească, ajutaţi de Eva şi de celelalte femei care făceau 
pe infirmierele. 

Feţele bărbaţilor şi femeilor din echipa tactică se umplură de durere 
când Levant le ordonă să înceteze săpatul molozului şi să se apuce de 
umplut spărturile cele mai mari. Le împărtăşea durerea, dar 
responsabilitatea lui era faţă de cei vii. Pentru cei care muriseră nu se 
mai putea face nimic. 

Rânjind şi suportând durerea crâncenă de spate, neobositul 
Pembroke-Smythe ocoli fortul şchiopătând, stabili numărul victimelor 
şi împărţi cuvinte de încurajare. Cu toată moartea şi oroarea care îi 
înconjura, încerca să le trezească simţul umorului ca să suporte mai 
bine chinul. 

Aveau şase morţi şi trei grav răniţi, cu oase rupte de pietrele care 
zburaseră prin aer. Alţi şapte se întoarseră la posturi după ce li se 
bandajaseră şi dezinfectaseră rănile. Ar fi putut fi mult mai rău, îşi 
spuse colonelul Levant examinând situaţia. Insă ştia că atacurile 
aeriene fuseseră doar primul act. După o scurtă pauză, începu actul al 
doilea cu o rachetă care lovi zidul sudic, trasă de unul dintre cele 
patru tancuri aflate la două mii de metri spre sud. Apoi încă trei 
rachete teleghidate, cu traiectorie în linie dreaptă, loviră fortul în 
succesiune rapidă. 

Levant se urcă repede pe dărâmăturile zidului şi se uită cu binoclul 
spre tancuri: 

— Sunt tancuri franţuzeşti AMX-30 cu rachete de câmp SS-11, îi 
anunţă el calm pe Pitt şi pe Pembroke-Smythe. Vor să ne zguduie 
puţin înainte să vină cu infanteria. 

Pitt se uită în jur la fortul distrus: 

— N-a mai rămas mare lucru de zguduit, mormăii el. 

Levant cobori binoclul şi se întoarse spre Pembroke-Smythe, care 
stătea încovoiat ca un om bătrân. 


— Ordonă-le tuturor să intre în depozitul de muniții. Lăsăm pe 
cineva de pază, iar restul vom înfrunta atacul de acolo. 

— Şi când vor veni tancurile să ne ciocănească la uşă? întrebă Pitt. 

— Va trebui să ne bazăm pe catapulta dumneavoastră, nu-i aşa? 
zise Pembroke-Smythe pesimist. Astea e tot ce mai avem împotriva 
tancurilor ălora nenorocite. 

Pitt zâmbi întunecat la faţă: 

— Se pare că va trebui să vă conving, domnule căpitan. 

Cumva Pitt era mândru de el. Reuşea să ascundă foarte bine 
groaza care îl copleşea în valuri. Nu avea nici cea mai mică idee dacă 
arma sa medievală antitanc avea vreo şansă să ţină piept atacului. 

La patru sute de kilometri spre vest, zorii se ridicară într-o linişte 
absolută - nici cea mai mică adiere de vânt nu mişcă aerul deasupra 
întinderilor pustii de nisip. Singurul sunet venea de la motorul 
vehiculului de atac, care alerga prin deşert ca o furnică neagră pe 
plajă. 

Giordino studia computerul de bord al maşinii, care scădea distanţa 
parcursă în linie dreaptă din ocolurile pe care fuseseră siliţi să le facă 
în jurul văilor şi al mării de dune. De două ori fuseseră nevoiţi să se 
întoarcă douăzeci de kilometri ca să îşi poată relua cursul. 

Conform numerelor de pe ecranul mic, lui Giordino şi Steinholm le 
luase aproape douăsprezece ore să parcurgă cei patru sute de 
kilometri dintre Fortul Foureau şi graniţa cu Mauritania. Faptul că 
trebuiseră să se îndepărteze de calea ferată îi făcuse să piardă mult 
timp. Dar prea multe depindeau de ei, ca să rişte o întâlnire cu trupele 
înarmate care păzeau şinele sau să fie detectaţi şi aruncaţi în aer de 
avioanele de vânătoare maliene. 

Ultima treime a drumului o făcuseră pe pământ ferm, presărat cu 
pietre bine șlefuite de nisipul fin zburat de vânt. Rocile erau de mărimi 
variate, de la pietricele până la unele cât nişte mingi de fotbal, 
îngreunându-le foarte mult mersul, dar nici nu se gândiră să reducă 
viteza. Cu oasele zgâlţâite de hopuri, păstrară cu hotărâre şi stoicism 
o viteză constantă de 90 de kilometri pe oră pe terenul accidentat. 

Epuizarea şi chinurile erau uitate când se gândeau prin ce trebuiau 
să treacă cei lăsaţi în urmă. Giordino şi Steinholm ştiau foarte bine că 
singura lor speranţă era să găsească repede forţele speciale 
americane şi să îi ducă la fort înainte ca generalul Kazim să îi 
masacreze pe toţi. 

Promisiunea pe care le-o făcuse că se vor întoarce până la prânz îi 
obseda. Şansele de a se întâmpla astfel erau foarte slabe. 


— Cât mai e până la graniţă? întrebă Steinholm în engleză cu un 
accent ca al lui Arnold Schwarzenegger. A 

— N-avem de unde să ştim, răspunse Giordino. In plin deşert nu se 
pun pancarte de bun venit. S-ar putea să fi trecut deja peste graniţă. 

— Cel puţin acum e lumină şi vedem pe unde mergem. 

— Dar şi malienii ne pot detecta imediat. 

— Eu zic să o luăm spre nord, către calea ferată, zise Steinholm. 
Indicatorul arată că rezervorul e aproape gol. Incă treizeci de kilometri 
şi va trebui să o luăm pe jos. 

— Bine, m-ai convins, zise Giordino şi se uită din nou pe computer, 
apoi arată spre busola montată deasupra tabloului de bord. Fă o 
întoarcere de 50 de grade spre nord-vest şi mergi în diagonală până 
intersectam calea ferată. In felul asta câştigăm câţiva kilometri, în caz 
că n-am ajuns încă în Mauritania. 

— Momentul adevărului, zise Steinholm zâmbind. 

Apasă acceleraţia până la podea făcând roţile să împrăştie 
pietricele şi praf în jur. Trase de volan în acelaşi timp şi versiunea 
militară a vehiculului de nisip porni ca o săgeată prin deşert spre 
calea ferată a lui Massarde. 


Avioanele de vânătoare se întoarseră la ora unsprezece şi 
reîncepură să devasteze fortul deja distrus cu rachete. Când 
terminară, bombardamentul fu continuat de cele patru tancuri şi 
deşertul vui de zgomotul exploziilor. Celor din fort li se părea că 
vacarmul nu avea să mai înceteze niciodată. Trupele de infanterie ale 
lui Kazim se apropiară la trei sute de metri şi începură să tragă în 
ruine cu tunuri cu ţeava scurtă şi puşti cu lunetă. 

Un asemenea foc concentrat nu se mai pomenise pe toată perioada 
în care Legiunea franceză se luptase cu tuaregii în cei o sută de ani în 
care ocupaseră Africa de Vest. Proiectilele cădeau unul după altul şi 
detonaţiile se ţineau lanţ într-un bubuit nesfârşit. Rămăşiţele zidurilor 
fură pulverizate metodic, iar aerul vâjâia de pietre, mortar şi nisip 
până ce vechiul fort nu mai semăna deloc cu ceea ce fusese cândva. 
Acum arăta ca un morman de ruine antice. 

Avionul de comandă al generalului Kazim ateriză lângă un lac secat 
din apropiere. Insoţit de şeful său de stat major, colonelul Sghir Cheik 
şi de Ismail Yerli, fu întâmpinat de căpitanul Mohammed Batutta. 
Căpitanul îi conduse la o maşină blindată, apoi îi transportă repede în 
locul unde comandantul artileriei de câmp, colonelul Nouhoum Mansa, 
îşi ridicase în grabă cartierul general. Colonelul le ieşi în întâmpinare. 

— l-ai înconjurat din toate părţile? întrebă Kazim. 

— Da, domnule general, se grăbi Mansa să răspundă. Planul meu e 
să strâng treptat liniile în jurul fortului până la asaltul final. 

— Ai încercat să îi faci să se predea? 


— De patru ori. De fiecare data am primit un refuz categoric din 
partea comandantului lor, colonelul Levant. 

Kazim zâmbi cu cinism: 

— Dacă ţin neapărat să moară, o să-i ajutăm. 

— Nu cred că au mai rămas mulţi în viaţă, zise Yerli privind printr- 
un telescop montat pe trepied. Fortul arată ca o strecurătoare. 
Trebuie să fie cu toţii îngropaţi sub ziduri. 

— Oamenii mei de-abia aşteaptă să se avânte în luptă, zise Mansa. 
Vor să îi arate ce pot conducătorului lor iubit. 

Kazim păru mulţumit: 

— Vor avea ocazia să o facă. Dă ordin ca fortul să fie luat cu asalt 
într-o oră. 


Bubuiturile nu încetară nici o clipă. În depozitul de muniții, în care 
se înghesuiau acum aproape şaizeci de soldaţi de comando şi civili, 
dalele care susțineau tavanul boltit începură să se prăbuşească peste 
masa de oameni de dedesubt. 

Eva era ghemuită lângă scară şi bandaja o femeie-soldat al cărei 
umăr fusese găurit în mai multe locuri de şrapnele mici, când un 
proiectil de tun explodă la intrarea de sus şi se trezi acoperită de un 
val de pietre. Işi pierdu cunoştinţa şi se trezi mai târziu întinsă pe 
podea lângă ceilalţi răniţi. 

Unul dintre medici se ocupa de ea, iar Pitt o ţinea de mână, cu faţa 
obosită şi brăzdată de sudoare şi cu barba albită de praf, dar luminată 
de un zâmbet plin de dragoste. 

— Bine ai venit din nou printre noi, zise el. Ne-ai speriat destul de 
rău când s-a prăbuşit scara. 

— Suntem prinşi înăuntru? murmură ea. 

— Nu, putem ieşi când va veni momentul. 

— E atât de întuneric! 

— Căpitanul Pembroke-Smythe şi echipa lui au făcut o deschizătură 
doar cât să respirăm. Nu intră prea multă lumină, dar nici şrapnele. 

— Am tot corpul amorţit. Ce ciudat că nu simt nici o durere! 

Medicul, un scoţian roşcat tânăr, îi zâmbi: 

— V-am dat o mulţime de sedative. Nu puteam să îmi permit să vă 
treziţi în timp ce vă puneam la loc frumoasele oase. 

— Cât e de grav? 

— In afară de braţul şi umărul drept rupte, câteva coaste fisurate - 
îmi dau seama şi fără radiografie - tibia stângă şi glezna fracturate, 
plus nenumărate contuzii şi posibile leziuni interne, n-aveţi nimic. 

— Sunteţi foarte sincer, zise Eva, forţându-se să zâmbească 
amuzată de francheţea medicului militar. 

Doctorul o bătu uşor pe braţul nevătămat: 

— lertaţi-mi duritatea, dar cred că e mai bine să ştiţi adevărul. 


— Mulţumesc, zise ea pe un ton slab. 

— Două luni de odihnă şi veţi fi gata să străbateţi Canalul Mânecii 
înot. 

— Mulţumesc, dar prefer piscinele încălzite. 

Pembroke-Smythe, neobosit ca întotdeauna, se plimba de colo-colo 
ridicând moralul oamenilor. Veni şi îngenunche lângă Eva. 

— Sunteţi o femeie de fier, doamna doctor Rojas. 

— Mi s-a spus că voi supravieţui. 

— | s-au interzis partidele de sex pasionat pentru o vreme, o 
tachină Pitt. 

Pembroke-Smythe îi aruncă o privire amuzată. 

— Ce n-aş da să fiu prin preajmă când se reface! 

Eva nu mai auzi comentariul căpitanului. Leşină înainte ca acesta 
să termine de vorbit. Pitt şi Pembroke-Smythe se uitară unul la altul 
cu feţele golite brusc de orice urmă de veselie. Căpitanul dădu din cap 
spre pistolul automat agăţat de braţul stâng al lui Pitt. 

— Când va veni sfârşitul, zise el încet, îi faceţi dumneavoastră 
onorurile? 

Pitt dădu din cap cu solemnitate: 

— Am eu grijă de ea. 

Levant veni lângă ei, obosit şi întunecat la faţă. Ştia că oamenii săi 
nu mai puteau rezista mult. Era un profesionist dur, dar priveliştea 
femeilor şi copiilor în suferinţă îl sfâşia. Nu suporta să îi vadă pe 
aceştia şi pe membrii iubitei sale echipe tactice supuşi unui astfel de 
chin. Cea mai groaznică temere a lui era dacă avea să fie nevoit să 
privească neputincios masacrul dezlănţuit de malieni în momentul 
când vor înceta bombardamentul. 

Estima că aveau să fie asaltaţi de în jur de o mie, o mie cinci sute 
de soldaţi. El nu mai avea decât douăzeci şi nouă de oameni capabili 
să lupte, incluzându-l şi pe Pitt. Şi mai erau şi cele patru tancuri. Nu 
avea idee cât mai puteau rezista până să fie luaţi cu asalt. O oră, 
poate două sau mai puţin. Nu aveau să se predea fără luptă, asta era 
sigur. Bombardamentul lucrase în mod ciudat în favoarea lor. 
Dărâmăturile de afară aveau să îngreuneze drumul trupelor de asalt. 

— Caporalul Wadilinski raportează că malienii au început să se 
grupeze şi să pornească încoace, îi spuse lui Pembroke-Smythe. 
Atacul e iminent. Lărgiţi deschizătura dinspre scări şi pregăteşte 
oamenii să iasă imediat ce încetează focul. 

— Imediat, domnule colonel. 

Levant se întoarse spre Pitt: 

— Domnule Pitt, cred că a sosit momentul să vă testaţi invenţia. 

Pitt se ridică în picioare şi se întinse: 

— E o minune că a scăpat neatinsă. 

— M-am uitat afară acum câteva minute şi stătea încă întreagă sub 


o bucată de zid rămasă în picioare. 

— Asta e de ajuns să mă facă să nu mai pun gura pe tequila. 

— Nu cred că e nevoie de ceva atât de drastic. 

Pitt îl privi în ochi: 

— Pot să vă întreb ce i-aţi răspuns lui Kazim când v-a cerut să ne 
predăm? 

— Acelaşi răspuns pe care l-au dat francezii la Waterloo. Merdee. 

— Cu alte cuvinte, rahat, traduse Pembroke-Smythe. 

Levant zâmbi: 

— Asta ar fi varianta politicoasa. 

Pitt oftă: 

— N-aş fi crezut niciodată că băiatul doamnei Pitt va ajunge ca 
Davy Crockett şi Jim Bowie la Alamo. 

— Ţinând cont de faptul că suntem puţini şi de puterea de foc a 
inamicului, zise Levant, aş zice că şansele noastre de supravieţuire nu 
sunt mai bune decât ale lor, probabil chiar mai rele. 

Liniştea se lăsă atât de brusc, de parcă o pătură imensă fusese 
aruncată peste depozitul subteran. Toată lumea îngheţă şi ridică 
privirea spre tavan, ca şi cum ar fi putut să vadă prin trei metri de 
pietre şi nisip. 

După şase ore în care fuseseră bombardaţi şi închişi în subteran, 
membrii echipei tactice care mai puteau încă sta în picioare şi lupta 
dădură la o parte molozul care astupase intrarea, ieşiră în căldura 
arzătoare de afară şi se împrăştiară printre ruine. Fortul era aproape 
de nerecunoscut. Arăta ca o magazie după plecarea echipei de la 
demolări. Din transportoarele blindate ieşea fum negru şi toate 
clădirile fuseseră culcate la pământ. Gloanţele bâzâiau şi ricoşau 
printre grămezile de pietre ca nişte albine demente. 

Soldaţii ONU  transpirau în arşiţa sahariană, erau murdari, 
înfometați şi obosiţi de moarte, dar în ochii lor nu se citea nici urmă 
de teamă, ci doar furia de a fi trebuit să suporte atacul malienilor fără 
să riposteze. Nemaiavând nimic, în afară de curaj, se aşezară în poziţii 
de atac, jurându-şi că înainte ca ultimul dintre ei să cadă îşi vor face 
atacatorii să plătească scump. 

— La ordinul meu, trageţi fără oprire, le comandă Levant prin 
radioul din cască. 


Planul de bătaie al lui Kazim era ridicol de simplu: tancurile urmau 
să pătrundă prin intrarea principală dinspre nord, iar trupele de asalt 
să atace din toate părţile. Toţi cei o mie patru sute şaptezeci de 
oameni ai săi urmau să fie aruncaţi în luptă. Nici unul nu avea să fie 
păstrat în rezervă. 

— Vreau victorie totală, le zise Kazim ofiţerilor săi. Doborâţi toţi 
membrii echipei ONU care încearcă să scape. 


— Îi omorâm pe toţi? întrebă colonelul Cheikv surprins. Credeţi că e 
bine să facem asta, domnule general? 

— Ai vreo problemă, prietene? 

— Comunitatea internaţională va reacţiona violent când va afla că 
am executat o întreagă echipă ONU. 

Kazim se îndreptă de spate: 

— Nu am intenţia să las nepedepsită o incursiune ostilă peste 
graniţele noastre. Intreaga lume va afla că poporul malian nu se lasă 
călcat în picioare. 

— Sunt de acord cu generalul, se grăbi Yerli să spună. Duşmanii 
poporului dumneavoastră trebuie distruşi. 

Kazim era cuprins de un mare entuziasm. Nu mai condusese trupe 
în luptă până acum. Avansarea lui rapidă şi puterea sa îşi aveau 
originea în manipulări şi stratageme. În afară de a da ordin să fie ucişi 
cei care i se opuneau, nu mai făcuse mare lucru. Acum se vedea ca un 
mare războinic pe cale de a ataca duşmanii venetici. 

— Daţi ordin să înainteze, comandă el. E un moment istoric. Pornim 
la luptă împotriva inamicului. 


Trupele de asalt străbătură deşertul conform regulilor clasice de 
infanterie, lăsându-se la pământ să îi acopere pe cei aflaţi în înaintare, 
apoi ridicându-se şi pornind din nou. Cei din primul val al trupelor de 
elită prinseră curaj şi începură să urle când ajunseră la două sute de 
metri de fort fără să fie întâmpinați cu foc. In faţa lor, tancurile nu 
reuşiseră să se răspândească în evantai şi înaintau în zigzag. 

Pitt decise să încerce cu cel care încheia formaţia. Cu ajutorul a 
cinci soldaţi de comando, curăţă catapulta de moloz şi o trase într-o 
zonă deschisă. La străvechile maşinării de asediu, tensiunea ar fi fost 
preluată de un troliu şi de un scripete. Dar la modelul construit de Pitt, 
încărcătorul cu furcă era înclinat astfel încât cele două gheare de 
ridicare să tragă arcurile înapoi în poziţie orizontală. Un butoi perforat 
de motorină fu ridicat pe catapultă, iar restul de cinci, constituind 
întreaga rezervă a lui Pitt, fură aliniate alături. 

— Haide, iubito, mormăi el pornind motorul încărcătorului. Să nu 

faci pe nebuna tocmai acum. 
__ Carburatorul tuşi şi eşapamentul începu să păcăne constant. 
Inainte de ivirea zorilor, Levant ieşise din fort şi pusese jaloane în 
nisip. Să aştepte apropierea atacatorilor ar fi însemnat moarte sigura. 
Nu îşi puteau permite o luptă strânsă, aşa că pusese jaloanele la o 
distanţă de şaptezeci şi cinci de metri. 

Acum toţi ochii erau aţintiţi asupra lui Pitt. Dacă nu reuşeau să 
oprească tancurile, trupelor de asalt maliene nu le mai rămânea de 
făcut decât să strângă cadavrele. 

Pitt luă un cuţit şi făcu un semn în locul unde arcurile se întâlneau 


cu platforma de lansare, ca indicator pentru a evalua tensiunea 
pentru distanţă. Apoi se urcă pe una dintre bârnele de susţinere şi 
privi din nou spre tancuri. 

— In care vreţi să trageţi? îl întrebă Levant. 

Pitt arătă spre tancul din coada formaţiei, în partea stângă: 

— Ideea mea e să încep din spate şi apoi să înaintez. 

— Pentru ca cele din faţă să nu ştie ce se întâmplă în spate, 
mormăi Levant. Să sperăm că o să meargă. 

Căldura arzătoare radia de pe suprafeţele blindate ale tancurilor. 
Foarte siguri că nu vor găsi decât cadavre în fort, tanchiştii mergeau 
cu trapele deschise trăgând în cele câteva metereze rămase. 

Când Pitt începu să distingă trăsăturile primului tanchist, aprinse o 
torţă şi o apropie de motorina care se prelingea din cazanul găurit. 
Flacăra izbucni imediat. Băgă torţa în nisip şi trase de cablul ce 
declanşa trăgaciul construit dintr-o încuietoare de uşă. Cablul de 
nailon eliberă arcurile care săriră aruncând cazanul în flăcări peste 
zidul prăbuşit. Cazanul zbură ca un meteor pe deasupra ultimului tanc 
şi explodă la o distanţă considerabila în spatele acestuia. 

Pitt rămase uluit: 

— Chestia asta face o treabă mai bună decât mi-am imaginat. 

— A căzut la cincizeci de metri în spate şi zece spre dreapta, 
remarcă Pembroke-Smythe nonşalant de parcă relata scorul unui meci 
de fotbal. 

In timp ce oamenii lui Levant ridicau încă un cazan, Pitt făcu un nou 
semn pe platforma de lansare ajustând distanţa. Apoi acţionă 
pistoanele hidraulice ale încărcătorului, compresând arcurile din nou. 
Dădu foc cu torţa, eliberă trăgaciul şi al doilea cazan porni în zbor. 

Acesta căzu la câţiva metri în faţa ultimului tanc, se rostogoli sub 
şenile şi explodă. Tancul fu cuprins de flăcări pe loc. Tanchiştii, 
disperaţi să îl abandoneze, se luptară care să iasă primul şi doar doi 
din patru scăpară cu viaţă. 

Pitt nu pierdu nici o secundă, încă un cazan fu aşezat şi aruncat 
spre tancuri. De data asta lovi drept la ţintă. Zbură în arc pe deasupra 
zidului şi ateriză chiar pe turela următorului tanc, explodând şi 
transformând vehiculul într-un incinerator. 

— Merge, chiar merge, mormăi Pitt încântat şi pregăti catapulta 
pentru următoarea lovitură. 

— Un spectacol pe cinste! urlă Pembroke-Smythe, un om rezervat 
în mod obişnuit. l-ai lovit unde îi doare mai tare. 

Pitt şi ceilalţi soldaţi de comando care se luptau să ridice următorul 
cazan pe platforma de lansare nu mai avură nevoie de nici un îndemn. 
Levant se urcă pe singurul parapet care nu fusese distrus. Pierderea 
neaşteptata a două tancuri oprise înaintarea pentru moment. Levant 
era foarte mulţumit de succesul maşinăriei lui Pitt, dar era suficient să 


ajungă un singur tanc în fort, ca să se instaureze dezastrul. 

Pitt eliberă trăgaciul şi aruncă al patrulea cazan. Zbura pe o 
traiectorie corectă, dar comandantul tancului, conştient acum de 
ofensiva de foc cu care erau întâmpinați, ordonă şoferului să meargă 
în zigzag. Prudenţa lui dădu rezultate şi cazanul se prăbuşi la patru 
metri în spatele şenilei din stânga. Cazanul explodă, dar lichidul în 
flăcări de-abia atinse partea din spate a tancului şi monstrul îşi 
continua drumul spre fort. 

Celor ghemuiţi printre dărâmături hoarda de malieni în înaintare li 
se părea o armată de furnici. Erau atât de mulţi, venind în grup 
compact, încât era aproape imposibil să dea greş. Inaintau cu ţipete 
de luptă şi trăgând întruna. 

Primul val ajunse la câţiva metri de jaloanele lui Levant, dar acesta 
nu dădu încă ordin de tragere, sperând că Pitt reuşea să elimine cele 
două tancuri rămase. lar dorinţa i se îndeplini. Pitt, anticipând 
următoarea mişcare a comandantului tancului, făcu ajustările 
necesare şi aruncă al cincilea cazan drept în trapa tancului. 

Un val de foc cuprinse partea din faţa a tancului şi apoi, incredibil, 
explodă. Toţi atacatorii se opriră şi priviră uluiţi cum turela tancului 
zbură şuierând pe deasupra deşertului, iar apoi se înfipse în nisip ca 
un zmeu de plumb. 

Pitt ajunsese la ultimul cazan cu motorina. Era atât de epuizat din 
cauza efortului şi a căldurii dogoritoare, încât abia se mai ţinea pe 
picioare. Respira greu şi inima îi bătea ca un ciocan în urma sforţărilor 
de a ridica butoaiele grele pe platforma de lansare şi pe urmă de a 
regla tirul catapultei. 

Tancul uriaş de 60 de tone se ivi ameninţător prin perdeaua de praf 
şi fum ca un balaur înfometat în căutare de victime. Se vedea 
comandantul dând ordine şoferului şi mitraliorului, care deschise focul 
în linie dreaptă. 

Toţi cei din fort se încordară şi îşi ţinură răsuflarea în timp ce Pitt 
ajusta tirul. Mulţi credeau că venise sfârşitul. Era ultima lovitura, 
ultimul cazan cu motorină. 

Pitt era exact în situaţia unui fotbalist care trebuie să înscrie golul 
victoriei în ultimele secunde din prelungiri. Dacă greşea ţinta, mulţi 
aveau să moară, inclusiv el însuşi şi copiii din depozit. 

Tancul venea drept spre ei, comandantul nemaifăcând nici o 
încercare să se ferească. Era atât de aproape, că Pitt trebui să ridice 
partea din spate a catapultei ca să apese platforma de lansare. 
Eliberă trăgaciul sperând că nu va rata. 

Mitraliorul de pe tanc trase în aceeaşi clipă. Printr-o coincidenţă 
fantastică, proiectilul greu şi cazanul în flăcări se întâlniră în aer. 

Făcând exces de zel, mitraliorul încărcase un proiectil de străpuns 
armura ce trecu prin cazan împrăştiind un val de motorină aprinsă 


peste tanc. Monstrul de oţel fu înghiţit imediat de flăcări. Panicat, 
şoferul băgă în marşarier în încercarea zadarnică de a scăpa din 
infern, dar se ciocni de tancul în flăcări din spate. Cele două blindate 
se topiră unul în altul într-un ocean de flăcări punctat de exploziile 
proiectilelor şi al combustibilului. 

Uralele trupei de comando acoperiră zgomotele împuşcăturilor ce 
se apropiau. Temerile cele mai rele fiindu-le alungate de succesul 
catapultei improvizate a lui Pitt şi cu moralul ridicat la culme, erau mai 
hotărâți ca niciodată să se lupte pe viaţă şi pe moarte. In acea zi, frica 
nu avea ce căuta în vechiul fort devastat. 

— Ochiţi şi deschideţi focul, le ordonă Levant pe un ton formal. 
Acum e rândul nostru să îi facem să sufere. 

Giordino zări şirul lung format din patru trenuri oprite pe şine, dar 
în clipa următoare totul fu astupat de un curent brusc de aer ce 
declanşă o furtună de nisip. Vizibilitatea se reduse de la douăzeci de 
kilometri la cincizeci de metri. 

— Ce zici? întrebă Steinholm băgând vehiculul de nisip în viteza a 
treia ca să economisească ultimele picături de combustibil preţios. Am 
ajuns în Mauritania? 

— Habar n-am, recunoscu Giordino. Se pare că Massarde a oprit 
toate trenurile, dar nu îmi dau seama de care parte a graniţei se află. 

— Ce spune computerul de navigare? 

— Calculele sugerează că am trecut zece kilometri peste graniţă. 

— Atunci ar trebui să ne apropiem de calea ferată şi să vedem ce 
se întâmplă. 

In timp ce vorbea, Steinholm trecu printre doi bolovani mari, urcă 
până în vârful unei coline şi opri brusc. Amândoi auziră zgomotul în 
aceeaşi clipă. Era inconfundabil în bătaia vântului. Deşi slab, era clar 
de unde venea vâjâitul ciudat. Se auzea din ce în ce mai distinct şi 
brusc păru că venea de deasupra lor. 

Steinholm trase repede de volan, apăsă acceleraţia şi roti vehiculul 
încercând să o ia înapoi. Dar motorul tuşi şi muri. Combustibilul se 
terminase. Cei doi bărbaţi se uitară unul la altul neputincioşi în timp 
ce vehiculul se oprea. 

— Am impresia că până aici ne-a fost, gemu Giordino întunecat la 
faţă. 

— Probabil că ne-au văzut pe radar şi vin drept spre noi, se lamentă 
Steinholm dând furios cu pumnul în volan. 

Incet, prin perdeaua maronie de nisip şi praf, ca o insectă uriaşă de 
pe altă planetă, un elicopter se materializa planând ameninţător la doi 


metri de sol. Nu e o experienţă prea amuzantă să vezi îndreptate 
asupra ta o mitralieră Chain de 30 mm, două lansatoare de rachete cu 
calibru de 7 centimetri şi opt proiectile antitanc ghidate prin laser. 
Giordino şi Steinholm rămaseră nemişcaţi în maşină pregătindu-se 
pentru ce e mai rău. 

Dar în locul exploziei finale după care trebuia să urmeze neantul, 
văzură o siluetă ieşind printr-o trapă din burta elicopterului. Când se 
apropie, văzură că purta o uniformă de luptă încărcată cu aparate 
sofisticate. Pe cap avea o cască de camuflaj învelită cu pânză, iar faţa 
îi era acoperită de o mască şi de ochelari negri. [inea o puşcă- 
mitralieră ce părea o prelungire a mâinilor. 

Se opri lângă vehiculul de teren şi se uită un moment la Giordino şi 
la Steinholm. Apoi îşi scoase masca şi îi întrebă: 

— De unde naiba aţi apărut, oameni buni? 


Misiunea catapultei fiind încheiată, Pitt luă două puşti-mitralieră de 
la doi membri grav răniţi ai echipei tactice şi se aşeză în poziţie de 
atac în spatele unui bolovan. Nomazii în uniforme îl impresionară. 
Erau bărbaţi solizi care înaintau cu multă agilitate spre fort. Curajul le 
creştea pe măsură ce se apropiau fără să întâmpine rezistenţă. 

Raportul de forţe fiind de cincizeci la unu, echipa ONU nu putea 
spera că va rezista până la venirea ajutoarelor. Situaţia era cum nu se 
poate mai gravă. Pitt îşi dădu seama repede cum trebuie să se fi 
simţit apărătorii de la Alamo. [inti spre hoarda care se apropia şi 
apasă trăgaciul la ordinul lui Levant. 

Primul val de soldaţi malieni fu întâmpinat cu o  rafală 
distrugătoare, care le opri înaintarea. Erau ţinte uşoare pe terenul 
lipsit complet de orice adăpost. Ghemuiţi printre dărâmături, luptătorii 
ONU nu se grăbiră şi ţintiră cu precizie mortală. Ca buruienile rămase 
în urmă coasei, atacatorii căzură în grămezi fără să îşi dea seama ce li 
s-a întâmplat. În douăzeci de minute, peste două sute şaptezeci şi 
cinci de morţi şi răniţi zăceau în jurul fortului. 

Al doilea val se împiedica de cadavrele lăsate de primul; soldaţii 
malieni ezitară când rândurile lor începură să fie decimate şi dădură 
înapoi. Nici unul dintre ei, nici măcar ofiţerii, nu se aşteptaseră la o 
astfel de rezistenţă. Atacul pus la cale în grabă de Kazim degeneră în 
haos. Oamenii intrară în panică şi mulţi dintre cei din spate începură 
să tragă orbeşte în camarazii lor din faţă. 

Se retraseră în dezordine, majoritatea fugind ca nişte animale 
speriate de foc, dar câţiva curajoşi o luară înapoi mai încet, 
continuând să tragă în tot ce semăna cât de cât cu capul unui 
apărător al fortului. Treizeci de atacatori încercară să se adăpostească 
în spatele tancurilor în flăcări, dar Pembroke-Smythe se aşteptase la 
această tactică şi orientă într-acolo un foc precis şi îi dobori. 


La o oră după începerea asaltului, zgomotele împuşcăturilor se 
estompară şi terenul sterp din jurul fortului se umplu de ţipetele 
răniților şi de gemetele muribunzilor. Echipa ONU se înfurie văzând că 
malienii nu făceau nimic ca să îşi ridice de acolo propriii oameni. Nu 
ştiau că generalul Kazim, turbat, dăduse ordin să fie lăsaţi acolo ca să 
se chinuie sub soarele saharian. 

Printre ruinele din fort, soldaţii de comando se ridicară încet şi 
începură numărătoarea. Un mort şi trei răniţi, dintre care doi grav, îi 
raporta Pembroke-Smythe lui Levant. 

— S-ar putea spune că i-am scărmănat bine, zise el vesel. 

— Se vor întoarce, îi aminti Levant. 

— Cel puţin am mai redus din diferenţă. 

— Şi ei au făcut la fel, zise Pitt oferindu-i colonelului o înghiţitură de 
apă din sticla lui. Avem patru oameni mai puţin pentru a respinge 
următorul atac, iar Kazim va chema întăriri. 

— Domnul Pitt are dreptate, admise Levant. Am văzut elicoptere 
care au mai adus încă două companii. 

— Când credeţi că vor încerca din nou? îl întrebă Pitt pe Levant. 

Colonelul ridică mâna să îşi apere ochii şi privi spre soare: 

— Presupun că în cel mai fierbinte moment al zilei. Oamenii lui 
suportă căldura mult mai bine decât noi. Kazim o să ne lase să ne 
prăjim câteva ore, apoi va ordona un alt asalt. 

— Au suferit pierderi acum, zise Pitt, dar data viitoare nu-i va mai 
opri nimic. 

— Nu, spuse Levant cu faţa descompusă de oboseală. Nu îi va mai 
opri nimic. 


— Cum adică, întrebă Giordino furios la culme, nu puteţi să vă 
duceţi să îi scoateţi de acolo? 

Colonelul Gus Hargrove nu era obişnuit să fie contrazis, mai ales de 
un civil arogant şi mai scund cu un cap decât el. Comandant al unei 
unităţi de elicoptere de asalt Army Rangers, Hargrove era un militar 
dur, având la activ misiuni în Vietnam, Grenada, Panama şi Irak. Era 
sever şi abil, fiind respectat şi de subordonați şi de superiori. Işi cobori 
vizorul şi întâlni privirea necruțătoare a doi ochi albaştri strălucind ca 
oţelul. In colţul gurii avea un trabuc, pe care îl scotea din când în când 
ca să poată să scuipe. 

— Se pare că nu înţelegeţi, domnule Giordano. 

— Giordino. 

— Mă rog, mormăi Hargrove indiferent. A existat o scurgere de 
informaţii, probabil de la Naţiunile Unite. Malienii ne aşteptau să 
intrăm în spaţiul lor aerian. Jumătate din aviația lor patrulează acum 
imediat dincolo de graniţă. In caz că nu ştiţi, elicopterele Apache sunt 
lansatoare minunate de rachete, dar nu se compară cu avioanele de 


vânătoare Mirage. Mai ales în plină zi. Fără o escadrila de avioane de 
vânătoare Stealth care să ne acopere, nu putem intra până la lăsarea 
întunericului. De-abia atunci vom putea să profităm de terenul jos şi 
de văile din deşert ca să zburăm pe sub ecranele radarelor lor. 
Inţelegeţi acum? 

— Bărbaţi, femei şi copii vor muri dacă nu ajungeţi la Fortul 
Foureau în câteva ore. 

— Nu se poate să îmi trimit unitatea acolo în plină zi, fără acoperire 
şi mai ales când cealaltă parte a fost anunţată, zise Hargrove ferm. 
Dacă încercăm să intram în Mali acum, cele patru elicoptere ale mele 
vor fi făcute fărâme înainte să parcurgă mai mult de cincizeci de 
kilometri peste graniţă. Şi la ce-ar folosi lucrul ăsta oamenilor 
dumitale din fort, domnule? 

Prins la strâmtoare, Giordino dădu din umeri: 

— Am înţeles. Scuzele mele, domnule colonel. Nu ştiam care e 
situaţia. 

Hargrove se îmblânzi: 

— Inţeleg că sunteţi îngrijorat, dar acum că misiunea noastră a fost 
compromisă, iar malienii abia aşteaptă să ne prindă la înghesuială, 
mă tem că şansele de a vă salva oamenii sunt nule. 

Giordino îşi simţi stomacul prins ca într-o menghină. Se întoarse cu 
spatele la Hargrove şi privi spre deşert. Furtuna de nisip trecuse şi se 
vedeau trenurile înţepenite pe linii la depărtare. Se întoarse la loc: 

— Câţi oameni aveţi în subordine? 

— Optzeci de oameni, fără piloţi. 

Ochii lui Giordino se măriră: 

— Optzeci de oameni împotriva a jumătate din armata maliană? 

— Da, rânjii Hargrove şi îşi scoase din gură chiştocul trabucului ca 
să scuipe. Dar avem destulă putere de foc încât să facem una cu 
pământul jumătate din Africa de Vest. 

— Şi dacă ar exista o posibilitate să traversaţi deşertul până la 
Fortul Foureau fără să fiţi detectaţi? 

— Sunt deschis întotdeauna unui plan bun. 

— Au fost lăsate să treacă trenurile care merg spre centrul de 
eliminare a deşeurilor de la Fortul Foureau? 

Hargrove clatină din cap: 

— Am trimis un om să vadă care e situaţia. Mi-a raportat că 
mecanicii trenurilor au primit instrucţiuni prin radio să se oprească la 
graniţa dintre Mauritania şi Mali. Mecanicul-şef al primului tren a zis că 
i s-a transmis să stea pe loc până va primi ordin de plecare de la şeful 
triajului de la Fort. 

— Cât e de puternic punctul de control malian de la frontieră? 

— Are zece gardieni, poate doisprezece. 

— l-aţi putea elimina înainte să dea alarma? 


instinctiv, ochii lui Hargrove se plimbară peste vagoanele trenului, 
stăruiră asupra vagoanelor-platformă în care se aflau vehicule noi de 
transport acoperite cu prelate, urmând a fi duse la Fortul Foureau, 
apoi priviră o clipă ghereta paznicilor malieni de lângă calea ferată şi 
se întoarseră la Giordino. 

— Ştie John Wayne să călărească? 

— Trebuie să ajungem acolo în două ore şi jumătate, zise Giordino. 
Trei maximum. 

Hargrove îşi scoase trabucul din gură şi se uită la el. 

— Cred că încep să înţeleg unde bateţi. Generalul Kazim nu se 
aşteaptă ca unitatea mea să dea năvală pe terenul lui într-un tren. 

— Urcaţi-vă oamenii în vagoanele de marfă. Elicopterele pot fi puse 
pe platforme şi acoperite. Dacă ajungeţi la fort înainte ca generalul 
Kazim să bănuiască ceva, avem mari şanse să evacuam echipa lui 
Levant şi civilii şi să ne întoarcem în Mauritania în siguranţă. 

Lui Hargrove îi plăcu planul lui Giordino, dar mai avea îndoieli: 

— Dacă unul dintre piloţii lui Kazim îşi dă seama că trenul încalcă 
ordinele şi decide să tragă în el? 

— Nici Kazim însuşi n-ar îndrăzni să distrugă un tren de-al lui Yves 
Massarde fără să fie absolut sigur că a fost deturnat. 

Hargrove începu să se plimbe în sus şi în jos. Planul i se părea prea 
îndrăzneţ. Viteza era un element esenţial. Decise să îşi pună cariera în 
joc şi să încerce: 

— Bine, spuse el scurt. Să-i dăm drumul. 


Zateb Kazim turba că nu reuşise să strivească echipa lui Levant din 
vechiul fort al Legiunii Străine. Blestema şi urla în pragul isteriei la 
ofiţerii lui, ca un copil căruia i s-au luat jucăriile. li plesni peste faţă pe 
doi dintre ei ca un dement şi ordonă de două ori să fie împuşcaţi cu 
toţii, dar şeful său de stat major, colonelul Cheik, reuşii cu mult tact să 
îl facă să se răzgândească. Abia păstrându-şi controlul, aruncă o 
privire nimicitoare spre trupele sale în retragere şi ordonă să se 
regrupeze imediat pentru un al doilea asalt. 

Temându-se îngrozitor de furia lui Kazim, colonelul Mansa alerga 
printre forţele în retragere ţipând şi făcându-şi cu ou şi cu oţet ofiţerii 
pentru ruşinea ca şase sute de atacatori să nu fie în stare să învingă o 
mână de apărători. Ocărându-i, îi făcu să îşi regrupeze companiile ca 
să atace din nou. Ca să îi facă să înţeleagă că, de data asta, nu mai 
putea fi vorba de eşec, împuşcă pe loc zece oameni care fuseseră 
prinşi că încercau să dezerteze. 

In loc să atace fortul încercuindu-l şi în valuri, Kazim îşi masă forţele 
într-o coloană masivă. Intăririle fură plasate în spate cu ordinul de a 
trage în oricine ar fi încercat să rupă rândurile şi să fugă. Kazim 
transmise un singur ordin care circula din companie în companie: 


„luptaţi sau muriţi”. 

La ora două după-amiază, forţele militare maliene se regrupaseră şi 
aşteptau semnalul. O singură privire aruncată trupelor mohorâte şi 
speriate şi orice comandant ar fi anulat atacul. Kazim nu era un lider 
atât de iubit încât oamenii săi să îşi dea viaţa pentru el. Insă privind 
terenul presărat cu cadavre din jurul fortului, teama de moarte le fu 
înlocuită încet de furie. 

De data asta, îşi jurară ei în tăcere, apărătorii fortului aveau să 
moară. 

Etalând o indiferenţă incredibilă faţă de gloanţele lunetiştilor, 
Pembroke-Smythe stătea în soarele torid pe un scaun de campanie şi 
ţinea sub observaţie forţele maliene ce se aliniau pentru asalt. 

— Am impresia că dobitocii pornesc din nou, îi informă pe Levant şi 
pe Pitt. 

Mai multe rachete semnalizatoare fură trase în aer indicând 
începerea înaintării. De data asta nu mai există foc de acoperire ca în 
cazul asaltului precedent. Soldaţii malieni o luară la fugă pe terenul 
plat într-o cursa a morţii. Deşertul răsuna de strigatele ieşite din 
aproape două mii de piepturi. 

Pitt se simţea ca un actor pe o scenă rotundă, înconjurat de un 
public ostil. 

— Nu s-ar zice că are imaginaţie tactică, spuse el, stând lângă 
Levant şi Pembroke-Smythe şi privind fix coloana comasată. Dar s-ar 
putea să-i iasă. 

Pembroke-Smythe aprobă din cap: 

— Kazim îşi foloseşte oamenii pe post de tăvălug. 

— Mult noroc, domnilor, le ură Levant cu un zâmbet amar. Probabil 
că ne vom întâlni din nou în iad. 

— Nu poate fi mai cald decât aici, rânjii Pitt. 

Colonelul se uită la Pembroke-Smythe: 

— Repoziţionează oamenii pentru respingerea unui singur atac 
frontal. Apoi ordonă-le foc de voie. 

Pembroke-Smythe dădu mâna cu Pitt şi începu să meargă din om în 
om. Levant îşi reluă locul în vârful singurului parapet rămas, iar Pitt se 
întoarse în mica redută pe care şi-o săpase în dărâmături. Gloanţele 
plouau deja deasupra fortului ricoşând pe zidurile sfărâmate. 

Prima linie a atacatorilor se întindea pe cincizeci de metri. Cu tot cu 
întăriri, numărau aproape o mie opt sute de oameni. Kazim îi mână 
spre partea laterală a fortului care suferise cel mai rău de pe urma 
atacurilor aeriene şi bombardamentelor. Aici era zidul nordic cu 


intrarea principală distrusă. 

Cei din rândurile din spate erau îmbărbătaţi de siguranţa că vor 
intra în fort vii. Cei din faţă nu gândeau la fel. Nici unul nu se aştepta 
să supravieţuiască. Ştiau că şi apărătorii din faţă şi propriii camarazi 
din spate nu vor avea nici un fel de milă. 

Puţinii oameni din fort deschiseră focul cu înverşunare şi începură 
deja să apară locuri goale în primul rând. Dar malienii îşi continuară 
înaintarea, sărind peste cadavrele celor căzuţi în primul asalt. Nimic 
nu îi mai putea opri de data asta; simțeau mirosul însângerat al 
victoriei. 

Pitt ochi şi începu să tragă salve scurte ca în transă. Ocheşte, foc, 
ocheşte, foc, apoi evacuează încărcătorul şi încarcă. | se păru că face 
asta de o veşnicie, deşi de fapt trecuseră doar zece minute de la 
transmiterea semnalului de atac. 

Un proiectil de tun exploda undeva în spatele lui. Kazim ordonase 
să se menţină bombardamentul până ce primele rânduri intrau în fort. 
Pitt simţi un şrapnel şuierându-i pe deasupra capului. Malienii erau 
atât de aproape, că îi umpleau cătarea mitralierei. 

Proiectilele cădeau în valuri ca o ploaie de foc. Apoi barajul cedă şi 
soldaţii din primele rânduri începură să escaladeze dărâmăturile. Aici 
erau în poziţia cea mai vulnerabilă. Cei din primele rânduri fură 
seceraţi de focul disperat al apărătorilor. Nu aveau unde să se 
adăpostească şi nu puteau sări peste mormanele de moloz trăgând în 
acelaşi timp în ţinte pe care nici nu le vedeau. 

Pe de altă parte, apărătorii nu puteau rata. In ploaia de gloanţe, 
malienii cădeau zvârcolindu-se printre dărâmături. Prima linie fu deci 
măturată de la o sută de metri, iar a două avu aceeaşi soartă până să 
ajungă la umbra fortului. A treia, la fel. De-a lungul întregului zid 
nordic, soldaţii şi ofiţerii lor se prăbuşeau urlând. Insă focul comasat al 
acestora, oricât de haotic, începu să doboare din apărători. 

Erau prea mulţi pentru ca echipa ONU să le poată face faţă şi focul 
lor slăbi pe măsură ce erau ucişi sau răniţi unul câte unul. 

Levant îşi dădu seama că doar câteva momente îi mai despărţeau 
de dezastru: 

— Doborâţi-i! urlă el în cască. Doborâţi-i de pe zid! 

Părea imposibil, dar valul de gloanţe al echipei ONU se intensifică 
brusc. Coloana fu nevoită să se oprească. Pitt terminase muniţia, dar 
aruncă grenade cu repeziciune. Exploziile provocară haos în mulţime. 
Malienii începură să dea înapoi. Erau uluiţi şi nu le venea să creadă că 
cineva putea lupta cu atâta înverşunare. Dar îşi adunară curajul şi 
năvăliră prin ce mai rămăsese din intrarea principală. 

Echipa ONU se ridică din şanţuri trăgând de la şold şi retrăgându-se 
pe terenul de defilare şi în jurul maşinilor blindate fumegânde. 
Formară o nouă linie de apărare printre ruinele fostelor barăci ale 


Legiunii. Praful, sfărâmăturile şi fumul reduceau vizibilitatea la mai 
puţin de cinci metri. Focul constant îi asurzise pe luptători şi nu mai 
auzeau ţipetele răniților. 

Pierderile teribile ale malienilor ar fi putut submina moralul oricărei 
forţe de atac, dar continuară să se reverse în fort ca o mare de 
trupuri. Ajunşi pe terenul de defilare în bătaia focului, prima companie 
formată din soldaţii care trecuseră peste zid fu decimata în timp ce se 
învârteau pe loc cuprinşi de confuzie pentru că nu găsiseră nici un 
apărător în viaţă. 

Pembroke-Smythe făcu o numărătoare în interiorul barăcilor 
prăbuşite, în timp ce puţinii răniţi pe care reușiseră să îi salveze era 
căraţi jos în depozit. Doar Pitt şi doisprezece membri ai echipei tactice 
mai puteau lupta. Colonelul Levant dispăruse. Ultima oară fusese 
văzut trăgând de pe parapet, când hoarda atacatorilor năvălise prin 
poarta dinspre nord. 

Pembroke-Smythe îl recunoscu pe Pitt şi zâmbi: 

— Arăţi îngrozitor, bătrâne, zise el dând din cap spre petele roşii de 
pe uniforma lui Pitt, ce se întindeau pe braţul stâng şi pe umăr. 

li curgea sânge şi pe un obraz de la o tăietură făcută de o piatră. 

— Nici tu nu eşti chiar sănătatea întruchipată, replică Pitt, arătând 
spre rana urâtă din şoldul lui Pembroke-Smythe. 

— Cum stai cu muniţia? 

Pitt îşi aruncă mitraliera care îi mai rămăsese: 

— Prost. Nu mai am decât două grenade. 

Pembroke-Smythe îi întinse o mitralieră luată de la inamic: 

— E timpul să cobori în depozit. Cei care am mai rămas îi vom ţine 
pe loc până când... 

Nu fu în stare să termine şi rămase cu ochii în pământ. 

— Le-am adus pagube serioase, zise Pitt scoțând calm încărcătorul 
şi numărând gloanţele dinăuntru. Sunt ca nişte câini turbaţi setoşi de 
răzbunare. N-o să-i fie moale nici unuia dintre noi pe care îl vor găsi în 
viaţă. 

— Nu putem lăsa femeile şi copiii să cadă în mâinile lui Kazim din 
nou. 

— Nu vor suferi, îi promise Pitt. 

Pembroke-Smythe îl privi şi îi văzu durerea năprasnică din ochi: 

— Rămas-bun, domnule Pitt. A fost o onoare să vă cunosc. 

Pitt îi strânse mâna în timp ce în jurul lor se dezlănţui un val de foc. 

— La fel, domnule căpitan. 

Se întoarse şi porni printre dărâmăturile ce astupau intrarea în 
depozitul de muniții. Hopper şi Fairweather îl văzură în acelaşi timp şi 
se apropiară de el. 

— Cine câştigă? întrebă Hopper. 

Pitt clatină din cap: 


— Nu noi. 

— N-are sens să aşteptăm moartea cu mâinile încrucişate, zise 
Fairweather. N-aveţi o armă în plus. 

— Şi mie mi-ar folosi una, adaugă Hopper. 

Pitt îi întinse mitraliera lui Fairweather: 

— Imi pare rău, dar în afară de pistolul meu automat n-o mai am 
decât pe asta. Sunt o mulţime de arme afară, dar trebuie luate de la 
malienii morţi. 

— N-am nimic împotrivă, bubui Hopper şi îi dădu lui Pitt o palmă 
puternică pe spate. Mult noroc, băiete. Ai grijă de Eva. 

— Promit. 

Fairweather dădu din cap: 

— Mi-a făcut plăcere să te cunosc, bătrâne. 

Urcară scara împreună să se avânte în lupta de afara. O doctoriţă 
se ridică de lângă un rănit şi îi făcu semn lui Pitt: 

— Care e situaţia? întrebă ea. 

— Pregătiţi-vă pentru ce e mai rău, zise Pitt încet. 

— Cât mai avem? 

— Căpitanul Pembroke-Smythe şi ce a mai rămas din echipa 
noastră nu le mai pot ţine piept mai mult de zece sau cincisprezece 
minute. 

— Cum rămâne cu amărâţii ăştia? întrebă doctoriţa arătând spre 
răniții întinşi pe jos. 

— Malienii nu vor da dovadă de compasiune, răspunse Pitt pe un 
ton apăsat. 

Ochii ei se măriră: 

— Nu iau prizonieri? 

El clătină din cap: 

— Se pare că nu. 

— Şi femeile şi copiii? 

Nu îi răspunse, dar durerea de pe faţa lui vorbi în locul lui. Ea făcu 
un efort să zâmbească. 

— Înseamnă că aceia dintre noi care mai pot apăsa încă un trăgaci 
trebuie să o facă. 

Pitt o strânse puternic de umeri o clipă, apoi îi dădu drumul. Ea 
zâmbi cu curaj şi se întoarse să dea vestea cumplită colegului ei. Pitt o 
luă spre locul unde zăcea Eva, dar fu oprit de inginerul francez, Louis 
Monteux: 

— Domnule Pitt. 

— Domnule Monteux. 

— A venit momentul? 

— Mă tem că da. 

— Câte gloanţe are pistolul dumneavoastră? 

— Zece, dar mai am încă un încărcător cu patru. 


— N-avem nevoie decât de unsprezece pentru femei şi copii, şopti 
Monteux întinzând mâna după armă. 

— V-o dau după ce mă ocup de doamna doctor Rojas, zise Pitt cu 
hotărâre. 

Monteux ridică privirea. Sunetele luptei se apropiau şi îşi trimiteau 
ecoul pe scară. 

— Nu întârziaţi prea mult. 

Pitt se duse şi se aşeză pe podeaua de piatră lângă Eva. Era trează 
şi îl privi cu o expresie inconfundabilă de afecţiune şi grijă: 

— Sângerezi, eşti rănit! 

El dădu din umeri: 

— Am uitat să mă feresc atunci când a explodat o grenadă. 

— Mă bucur atât de mult că eşti aici. Incepusem să cred că nu te 
voi mai vedea niciodată. 

— Sper că ţi-ai ales rochia pentru întâlnirea noastră, zise el, luând-o 
uşor după umeri şi punându-i capul pe genunchii lui. 

Fără să îl vadă, scoase pistolul automat de la centura şi îi puse 
ţeava la câţiva centimetri de tâmpla ei dreaptă. 

— Am ales şi restaurantul... 

Se opri şi înclină capul, ascultând: 

— Ai auzit? 

— Ce să aud? 

— Nu ştiu. Ceva ca un şuierat. 

Pitt se gândi că sedativele îi înceţoşaseră mintea. Nu avea cum să 
audă aşa ceva prin zgomotele luptei. Incepu să apese trăgaciul. 

— Nu aud nimic, zise el. 

— Ba da... ascultă, s-a auzit din nou. 

El şovăi, văzându-i ochii trezindu-se la viaţă într-un fel de anticipare 
vagă. Dar se forţă să meargă până la capăt. Se aplecă să o sărute pe 
buze şi să îi distragă atenţia. Incepu să apese din nou trăgaciul. 

Ea încerca să ridice capul: 

— Acum ai auzit? 

— Adio, iubita mea. 

— E un şuierat de tren, zise ea emoţionată. E Al, s-a întors! 

Pitt luă degetul de pe trăgaci şi ridică capul spre intrarea din 
capătul scării. Apoi auzi şi el un sunet prin zgomotul împuşcăturilor 
sporadice. Nu era un şuierat, ci claxonul pneumatic al unei locomotive 
diesel. 


Giordino stătea lângă mecanic şi trăgea ca un nebun de coarda 
claxonului în timp ce trenul zbura pe şine spre locul luptei. In timp ce 
se apropiau, se holba la fort fără să recunoască dezastrul. Devastarea 
totală şi norul gros de fum negru ce se ridica spre cer îi frânseră 
inima. După toate aparențele, ajutorul venea prea târziu. 


Hargrove privea fascinat. Nimeni nu putea să supravieţuiască unui 
astfel de dezastru. Majoritatea parapetelor erau făcute praf, iar 
meterezele - în ruină totală. Zidul din faţă unde se aflase cândva 
intrarea principală nu mai era decât un munte de moloz. Rămase uluit 
văzând mulţimea de cadavre împrăştiate în perimetrul fortului şi cele 
patru tancuri incendiate. 

— Dumnezeule, s-au luptat pe viaţă şi pe moarte! murmură el, cu 
respect. 

Giordino îi puse mecanicului pistolul la tâmplă: 

— Frânează! Acum! 

Mecanicul, un francez care fusese momit cu un salariu dublu de 
Massarde Enterprises să îşi lase trenul TVG ultrarapid pe care îl 
conducea între Paris şi Lyon frână şi opri trenul între fort şi cartierul 
general al lui Kazim. 

Cu o precizie de ceas, membrii forţelor de operaţiuni speciale ai lui 
Hargrove săriră din tren în ambele direcţii simultan şi o luară la fugă. 

Una dintre unităţi lansă imediat atacul asupra cartierului general 
malian, luându-i pe Kazim şi pe ofiţerii lui total prin surprindere. 
Ceilalţi atacară armata maliană din spate. Prelatele fură repede date 
la o parte de pe elicopterele Apache, fixate pe vagoanele-platformă. 
In două minute se ridicau în aer şi se aşezau în poziţii ca să îşi arunce 
rachetele ucigaşe. 

In panica şi confuzia declanşate instantaneu, Kazim rămase 
paralizat, dându-şi seama că forţele speciale americane se furişaseră 
peste graniţă pe sub nasul radarelor sale aeriene. Şocul îi strânse 
stomacul şi nu făcu nici un efort să lanseze o apărare sau să fugă la 
adăpost. 

Coloneii Mansa şi Cheik îl înşfăcară de câte un braţ, îl scoaseră din 
cort şi îl împinseră într-o maşină blindată. Căpitanul Batutta sării la 
volan. Ismail Yerli, la fel de doritor să îşi salveze pielea, urcă pe locul 
de lângă Batutta. 

— Dă-i drumul! urlă Mansa la Batutta, după ce urcă împreună cu 
Cheik pe bancheta din spate, de o parte şi de alta a lui Kazim. In 
numele lui Allah, dă-i drumul până nu ne omoară pe toţi! 

Nici Batutta nu avea mai mult chef să moară decât superiorii săi. 
Disperaţi să îşi salveze pielea, ofiţerii nici nu se gândiră că îşi lasă 
oamenii să se descurce singuri. Infricoşat la culme, Batutta porni 
motorul şi băgă în viteză. Deşi blindatul avea patru roţi, îi înfipse 
cauciucurile adânc în nisip tăind două făgaşe, dar fără să facă 
tracţiune. Batutta nu ridică piciorul de pe accelerator. Motorul hurui 
protestând împotriva rotaţiilor excesive, dar căpitanul înfundă 
prosteşte vehiculul şi mai mult în nisip. 

Bolborosind fără glas, Kazim reveni brusc la realitate şi faţa i se 
strâmbă de groază. 


— Salvaţi-mă! urlă el. Vă ordon să mă salvaţi! 

— Dobitocule! strigă Mansa la Batutta. la piciorul de pe acceleraţie, 
că nu mai plecăm de aici! 

— Incerc! ţipă şi Batutta cu fruntea acoperită de sudoare. 

Doar Yerli stătea calm, acceptându-şi soarta. Privi în tăcere pe 
fereastră cum moartea se apropia în persoana unui american solid şi 
cu o expresie hotărâtă, îmbrăcat în uniformă de luptă în deşert. 


Sergentul-major Jason Rasmussen din Paradise Valley, Arizona, îşi 
condusese unitatea de la tren drept spre corturile din cartierul general 
al lui Kazim. Treaba lor era să captureze centrul de comunicaţii ca să îi 
împiedice pe malieni să dea alarma şi să declanşeze un atac al 
aviaţiei. Trebuiau să intre şi să iasă mai repede decât urinează un 
vampir sânge, după cum se exprimase plastic colonelul Hargrove 
când le dăduse instrucţiuni, altfel mureau cu toţii dacă erau prinşi din 
urmă de avioanele de vânătoare maliene înainte să ajungă din nou în 
Mauritania. 

După ce echipa lui înfrânsese rapid slaba rezistenţă a soldaţilor 
malieni luaţi ca din oală şi îşi îndeplinise misiunea de a întrerupe toate 
comunicațiile, Rasmussen observase cu colţul ochiului maşina 
blindată şi o luase la fugă spre ea. Din spate observă trei capete pe 
locurile din spate şi două în faţă. Primul lui gând, când văzu maşina 
împotmolindu-se în nisip, fusese să îi ia pe cei dinăuntru prizonieri. 
Dar apoi vehiculul făcuse brusc un salt înainte şi ajunsese pe teren 
ferm. Şoferul accelera cu grijă şi maşina începu să se îndepărteze. 

Rasmussen deschise focul cu mitraliera. Gloanţele găuriră uşile şi 
ferestrele şi cioburile zburară lucind în lumina soarelui. După ce goli 
două încărcătoare, maşina ciuruită încetini şi opri. Rasmussen se 
apropie prudent şi văzu că şoferul se prăbuşise peste volan. Trupul 
unui ofiţer malian atârna pe fereastră, iar un altul căzuse pe uşa 
deschisă şi zăcea pe spate cu ochii fără viaţă aţintiţi spre cer. Un al 
treilea bărbat stătea la mijlocul banchetei din spate cu ochii larg 
deschişi de parcă privea ca hipnotizat un obiect din depărtare. Insă 
bărbatul de pe locul din dreapta avea în mod straniu o expresie plină 
de pace în ochii lipsiţi de vedere. 

Lui Rasmussen, ofiţerul din mijlocul banchetei i se păru că seamănă 
cu un mareşal din desene animate. Haina uniformei era acoperită de o 
mulţime de fireturi de aur, de panglici şi de medalii. Nu putea să 
creadă că un astfel de caraghios era comandantul forţelor maliene. 
Băgă capul în maşină şi îi dădu un ghiont cu patul armei. Trupul 
înaltului ofiţer se prăbuşi într-o parte dând la iveală două găuri de 
glonţ la baza gâtului. 

Sergentul-major verifică dacă ceilalţi mai aveau nevoie de ajutor 
medical. Rănile tuturor fuseseră fatale. Nu avea nici cea mai mică 


idee că îşi îndeplinise misiunea mult peste aşteptări. Fără un ordin 
direct de la Kazim sau de la aghiotanţii săi, ofiţerii subordonați nu 
erau dispuşi să convoace un atac aerian de capul lor. Sergentul din 
Arizona schimbase de unul singur soarta poporului vest-african. In 
urma morţii lui Kazim, un nou partid politic sprijinind reformele 
democratice avea să îi măture pe toţi foştii lideri din Mali şi să 
formeze un nou guvern. De data aceasta unul care nu avea să se lase 
corupt de nemernici ca Yves Massarde. 

Fără să ştie că schimbase cursul istoriei, Rasmussen îşi reîncărcă 
arma, îşi alungă cadavrele însângerate din minte şi porni înapoi să 
ajute la curăţarea zonei. 

Aveau să treacă aproape zece zile până ce generalul Kazim să fie 
îngropat în deşert, la locul înfrângerii sale finale, neplâns de nimeni, 
cu mormântul rămas pentru totdeauna nemarcat. 

Pitt urcă scările depozitului în goană şi se alătură celor care mai 
rămăseseră din echipa tactică şi care se grupaseră într-un ultim 
bastion în jurul intrării subterane. Ridicaseră baricade improvizate şi 
ţineau terenul de defilare sub foc constant. Inconjuraţi de forţe 
distrugătoare şi de moarte, se ţineau încă tari, luptând cu o ferocitate 
aproape dementă ca să-l împiedice pe inamic să intre în depozit şi să 
măcelărească civilii şi răniții, înainte ca Giordino şi forţele speciale să 
intervină. 

Uluiţi de rezistenţa încăpăţânată ce refuză să se lase înfrântă, valul 
de atacatori se opri, în timp ce Pitt, Pembroke-Smythe, Hopper, 
Fairweather alături de doisprezece luptători ONU nu dădură înapoi, ci 
făcură un salt înainte. Paisprezece oameni atacând aproape o mie. 
Năvăliră asupra mulţimii împietrite urlând ca nişte demoni şi trăgând 
în tot ce le stătea în faţă. 

Valul de malieni se despică precum Marea Roşie în faţa lui Moise şi 
dădu înapoi în faţa asaltului care le nimicea raidurile. Se împrăştiară 
în toate direcţiile. Insă nu toţi fuseseră loviți de paralizie. Câţiva mai 
curajoşi îngenuncheară şi începură să tragă. Patru luptători ONU 
căzură, dar restul continuară să înainteze şi lupta deveni una corp la 
corp. 

Detunătura armei sale automate îl asurzi pe Pitt şi patru malieni 
dispărură din faţa lui. Nu exista posibilitate de retragere sau de 
adăpost câtă vreme forţele maliene rămâneau pe poziţii. 

Faţă în faţă cu un zid de oameni, Pitt îşi goli pistolul şi îl aruncă, 
apoi fu lovit în coapsă şi căzu. 

In aceeaşi clipă, oamenii colonelului Gus Hargrove împânziră fortul 


deschizând un foc necruţător ce îi luă complet prin surprindere pe 
soldaţii răposatului general Zateb Kazim. In faţa lui Pitt şi a celorlalţi 
păru să se topească orice rezistenţă, malienii dându-şi seama că erau 
atacați din spate. Orice urmă de curaj şi de rațiune se dizolvă. Pe un 
câmp deschis de bătălie s-ar fi declanşat debandada, dar în fort nu 
aveau unde să fugă. Dând parcă ascultare unui ordin mut, începură să 
arunce armele şi să ducă mâinile la ceafă. 

Focul intens se domoli şi în curând înceta cu totul, iar deasupra 
fortului se lăsă o stranie tăcere. Oamenii lui Hargrove îi încercuiră pe 
malieni şi începură să îi dezarmeze. Sfârşitul brusc al luptei aduse un 
moment ciudat şi deconcertant. 

— Doamne, Dumnezeule! exclamă un soldat american văzând 
carnagiul înspăimântător. 

De când săriseră din tren punând o barieră între fort şi calea ferată, 
fuseseră nevoiţi să sară peste sau să ocolească un vast covor de morţi 
şi răniţi, de multe ori atât de mulţi, că nu aveau unde să pună piciorul. 
Acum, în interiorul fortului distrus, cadavrele zăceau în grămezi de 
câte trei şi câte patru. Nici unul dintre ei nu mai văzuse atâţia morţi 
într-un singur loc. N 

Pitt se ridică greu şi începu să sară într-un picior. Işi smulse o 
mânecă şi o legă în jurul găurii din coapsă ca să oprească sângele. 
Apoi se uită la Pembroke-Smythe, care stătea țeapăn şi cenuşiu la 
faţă, având dureri mari de la numeroasele răni. 

— Arăţi chiar mai rău decât ultima oară când te-am văzut, îi zise 
Pitt. 

Căpitanul îl măsură de sus până jos şi îşi scutură praful de pe 
tresele de pe umăr. 

— Nici pe tine nu te-ar lăsa să intri în hotelul Savoy în halul în care 
arăţi. 

Ca ridicat din morţi, colonelul Levant apăru din mijlocul 
incredibilului dezastru şi şchiopătă spre Pitt şi Pembroke-Smythe, 
folosind un lansator de grenade drept cârjă. Casca îi dispăruse şi 
mâna stângă îi atârna pe lângă corp. Avea glezna ruptă şi o rană care 
îi sângera în creştetul capului. 

Nici unul nu se aşteptase să îl mai vadă în viaţă. Amândoi îi 
strânseră mâna cu solemnitate. 

— Sunt fericit să vă văd, domnule colonel, zise Pembroke-Smythe 
vesel. Credeam că sunteţi îngropat sub zid. 

— Am fost o vreme, zise Levant, dând din cap spre Pitt şi zâmbind. 
Văd că sunteţi încă cu noi, domnule Pitt. 

— Ca proverbialul soi rău. 

Faţa lui Levant se întunecă văzând mâna de oameni care mai 
rămăsese din echipa lui. Il înconjurară cu toţii şi îl salutară. 

— Ne-au cam împuţinat rândurile. 


— l-am împuţinat şi noi pe ei, mormăi Pitt crunt. 

Levant îi văzu pe Hargrove şi pe aghiotanţii lui apropiindu-se, 
însoţiţi de Giordino şi Steinholm. Inţepeni şi se întoarse spre 
Pembroke-Smythe. 

— Aranjează oamenii în formaţie, domnule căpitan. 

Pembroke-Smythe se abţinu cu greu să nu îi tremure vocea în timp 
ce aduna ceea ce mai rămăsese din echipa tactică ONU. 

— Haideţi, băieţi... 

Se opri, văzând o femeie-caporal sprijinind un sergent solid. 

— Şi doamnelor! Alinierea! 

Hargrove se opri în faţa lui Levant şi cei doi colonei se salutară. 
Americanul rămase perplex când văzu cât de puţini oameni ţinuseră 
piept unui număr atât de mare. Membrii echipei de luptători 
internaţionali stăteau mândri, dar marcați de bătălie, fiind cu toţii 
răniţi. Erau atât de prăfuiţi, că arătau ca nişte statui. Ochii le erau roşii 
şi adânciţi în orbite, iar feţele trase de chinurile prin care trecuseră. 
Bărbaţilor le crescuse barba. Uniformele de luptă le erau zdrenţuite şi 
murdare. Unii aveau bandaje improvizate, îmbibate de sânge. Şi totuşi 
stăteau acolo neînvinşi. 

— Sunt colonelul Jason Hargrove, se prezentă el. Detaşamentul 
Army Rangers al Statelor Unite. 

— Colonelul Marcel Levant, Echipa de intervenţie rapidă a 
Naţiunilor Unite. 

— Regret din suflet, zise Hargrove, că n-am putut ajunge mai 
devreme. 

Levant ridică din umeri: 

— E un miracol că aţi ajuns şi acum. 

— Aţi opus o rezistenţă extraordinară, domnule colonel. 

Hargrove privi în jur urmele distrugerii. Apoi se uită peste umărul 
lui Levant la luptătorii aliniaţi în spate şi pe faţă i se aşternu o 
expresie de neîncredere. 

— Aceştia sunteţi toţi? 

— Da, e tot ce a mai rămas din echipa mea. 

— Câţi s-au aflat sub comanda dumneavoastră? 

— In jur de patruzeci, la început. 

Ca în transă, Hargrove îl salută din nou pe Levant: 

— Vă felicit pentru modul eroic în care v-aţi apărat. Nu am mai 
văzut niciodată aşa ceva. 

— Avem răniţi în depozitul subteran de muniții, îl informă Levant. 

— Mi s-a mai spus că aveţi cu dumneavoastră femei şi copii. 

— Sunt jos cu răniții. 

Hargrove se întoarse brusc şi strigă spre ofiţerii săi: 

— Aduceţi medicii aici şi aveţi grijă de oamenii aceştia! Scoateţi-i 
pe cei de jos şi evacuaţi-i în elicopterele de transport cât mai repede! 


Aviația maliană poate apărea din clipă în clipă. 

Giordino se apropie de Pitt, care stătea mai într-o parte şi îl 
îmbrăţişa. 

— Am crezut că de data asta s-a zis cu tine, prietene. 

Pitt încă mai surâdea în ciuda valurilor de oboseală şi a durerii 
usturătoare din coapsă. 

— Eu şi dracul n-am căzut de acord asupra condiţiilor. 

— Imi pare rău că nu i-am adus aici cu două ore mai devreme, se 
lamentă Giordino. 

— Nimeni nu vă aştepta să veniţi cu trenul. 

— Hargrove n-a putut să rişte să zboare cu elicopterele printre 
radarele lui Kazim, în plină zi. 

Pitt ridică ochii şi văzu un elicopter Apache zburând în cercuri 
deasupra fortului, cu echipamentul sofisticat ţinând cerul sub 
observaţie. 

— Aţi reuşit să ajungeţi aici fără să fiţi detectaţi, zise el. Asta 
contează. 

Giordino îl privi în ochi îngrijorat. 

— Eva? 

— În viaţă, dar rănită grav. Mulțumită ţie şi claxonului pneumatic, a 
scăpat de moartea de care o mai despărţeau două secunde. 

— A fost atât de aproape de a fii împuşcata de gaşca lui Kazim? 
întrebă Giordino, curios. 

— Nu, de mine. 

Inainte ca Giordino să zică ceva, Pitt arată spre intrarea în depozit: 

— Vino. Se va bucura să îţi vadă faţa de Quasimodo. 

Faţa lui Giordino deveni gravă la vederea răniților cu bandaje pline 
de sânge, zăcând înghesuiți pe podea. Il uimiră stricăciunile cauzate 
de pietrele căzute din tavan. Dar cel mai mult îl uimi liniştea 
incredibilă. Nici unul dintre răniţi nu scotea vreun sunet, nici un 
geamăt nu le scapă printre buze. Şi nimeni nu vorbea în depozitul 
năruit. Copiii îl priveau doar, năuciţi total după ore de groază. 

Apoi, ca la un semn, izbucniră cu toţii în urale slabe şi aplauze, 
recunoscându-l ca fiind cel care adusese întăriri şi le salvase viaţa. Pe 
Pitt îl amuză totul. Nu îl văzuse niciodată pe Giordino atât de stânjenit, 
ca atunci când bărbaţii îi întinseră mâinile, iar femeile îl sărutară ca pe 
un iubit pierdut de mult. 

Giordino o văzu pe Eva, care îşi ridicase capul şi îi arunca un 
zâmbet larg. 

— Al... Al, ştiam că ai să te întorci. 

Se lăsă pe vine lângă ea, atent să nu îi atingă rănile şi o bătu pe 
mână încurcat: 

— Nu ştii cât sunt de fericit să vă văd pe tine şi pe Dirk în viaţă. 

— Am avut o petrecere pe cinste, zise ea cu curaj. Păcat că ai ratat- 


O. 

— M-au trimis după gheaţă. 

Eva privi în jur la cei suferinzi: 

— Nu se poate face ceva pentru ei? 

— Medicii forţelor speciale sunt pe drum, îi explică Pitt. Toată 
lumea va fi evacuată cât mai curând. 

Mai stătură de vorbă câteva clipe, după care apărură membrii 
forţelor speciale. Duseră copiii şi pe mamele lor afară, la un elicopter 
de transport care aterizase pe terenul de defilare. Apoi medicii 
americani, ajutaţi de echipa medicală vlăguită a ONU, organizară 
evacuarea răniților. 

Giordino făcu rost de o targă şi, cu Pitt şchiopătând în celălalt 
capăt, o scoaseră încet pe Eva în soarele după-amiezii. 

— Nu credeam că o să spun vreodată că îmi place arşiţa deşertului, 
murmură ea. 

Doi soldaţi americani întinseră mâinile din interiorul elicopterului. 

— Ne ocupăm noi de aici, spuse unul dintre ei. 

— Aşezaţi-o la clasa întâi, le zâmbi Pitt. E o doamnă deosebită. 

— Eva! bubui o voce din elicopter. 

Doctorul Hopper se ridică pe o targă. Jumătate din pieptul gol îi era 
acoperit de bandaje, la fel şi jumătate din faţă. 

— Să sperăm că zborul acesta va avea o destinaţie mai plăcută 
decât ultimul. 

— Felicitări, doctore, zise Pitt. Mă bucur că aţi scăpat. 

— Am doborât patru nemernici, dar m-a pus unul la pământ cu o 
grenadă de mână. 

— Fairweather? întrebă Pitt, uitându-se după britanic. 

Hopper clatină trist din cap. 

— N-a supravieţuit. 

Pitt şi Giordino îi ajutară pe soldaţii americani să fixeze targa Evei 
lângă a lui Hopper. Apoi Pitt îi dădu părul pe spate. 

— Eşti într-o companie bună cu doctorul. 

Ea ridică ochii spre el dorindu-şi din tot sufletul să fi putut să o 
îmbrăţişeze. 

— Tu nu vii? 

— Nu încă. 

— Dar ai nevoie de îngrijiri medicale, protestă ea. 

— Am nişte treburi de terminat. 

— Nu poţi să rămâi în Mali, îl imploră ea. Nu trebuie, după toate 
câte s-au întâmplat. 

— Al şi cu mine am venit în Africa de Vest cu o treabă. Nu am 
terminat-o încă. 

— Aşadar aici se termină totul între noi? întrebă ea cu vocea 
sugrumată. 


— Nu, niciodată. 

— Când o să ne mai întâlnim? 

— Curând, dacă totul merge bine, zise el cu sinceritate. 

Ea înălţă capul şi ochii îi străluciră de lacrimi în lumina soarelui. 
Apoi îl sărută uşor pe buze: 

— Grăbeşte-te, te rog! 

Pitt şi Giordino se dădură înapoi. Pilotul ridică elicopterul, aruncând 
o perdea de praf peste fort. Il priviră cum se înalţă deasupra zidurilor 
prăbuşite şi virează spre vest. 

Giordino se întoarse spre Pitt şi făcu un semn cu capul spre rănile 
lui. 

— E cazul să mergem să te bandajezi, dacă vrei să facem ceea ce 
cred că vrei să facem. 


Pitt insistă să aştepte până când toţi cei cu răni mai grave fură 
trataţi, apoi îl lăsă pe doctor să îi scoată şrapnelul din braţul şi umărul 
stâng şi să îi coasă rănile, împreună cu cea din coapsă, să îi facă două 
injecții, una contra infecțiilor şi una cu un analgezic, iar apoi să îl 
bandajeze. După aceea, el şi Giordino îşi luară rămas-bun de la Levant 
şi de la Pembroke-Smythe. Ofițerii urmau să plece împreună cu ceilalţi 
membri supraviețuitori ai echipei ONU. 

— Nu veniţi cu noi? întrebă Levant. 

— Cel care poartă vina acestui măcel fără sens nu poate fi lăsat să 
scape, răspunse Pitt misterios. 

— Yves Massarde? 

Pitt consimţi din cap: 

— Vă doresc noroc, spuse Levant şi le strânse mâinile. Domnilor, nu 
ştiu ce să vă spun decât că vă mulţumesc pentru serviciile 
dumneavoastră. 

— A fost o plăcere, domnule colonel, zise Giordino cu un zâmbet 
încrezut. Apelaţi la noi de câte ori aveţi nevoie. 

— Sper să vă dea o medalie, zise Pitt şi să vă facă general. Nimeni 
nu merită mai mult. 

Levant îşi plimbă ochii peste locul devastat de parcă ar fi căutat 
ceva, văzând poate feţele oamenilor lui care erau încă îngropaţi sub 
dărâmături. 

— Sper ca sacrificiile îndurate de ambele părţi să merite preţul 
teribil în vieţi omeneşti. 

Pitt ridică din umeri: 

— Moartea e plătită cu suferinţă şi măsurată doar de adâncimea 
mormântului. 

Pembroke-Smythe, cu capul sus şi cu un dispreţ suveran întipărit pe 
faţa sa frumoasă, urcă ultimul la bord. 

— Un sport al naibii de sângeros! zise el. Trebuie să ne mai întâlnim 


şi să repetăm chestia asta cândva. 

— Putem organiza o reuniune, mormăi Giordino sarcastic. 

— Dacă ne întâlnim vreodată în Londra, zise Pembroke-Smythe 
imperturbabil, fac cinste cu Dom Perignon. Şi o să vă fac cunoştinţă cu 
nişte fete minunate cărora, în mod ciudat, americanii li se par 
atrăgători. 

— Putem să mergem cu Bentley-ul tău? 

— De unde ştii că am un Bentley? întrebă Pembroke-Smythe uşor 
surprins. 

Pitt zâmbi amuzat: 

— Mi s-a părut că ţi se potriveşte. 

Se întoarseră şi nu mai priviră înapoi, iar elicopterul având la bord 
ce mai rămăsese din echipa tactică a ONU pluti deasupra deşertului 
spre Mauritania. Un locotenent de culoare tânăr le ieşi în drum şi le 
făcu semn să se oprească: 

— Mă scuzaţi, sunteţi domnul Pitt şi domnul Giordino? 

Pitt dădu din cap: 

— Noi suntem. 

— Colonelul Hargrove vă roagă să veniţi la cartierul central malian, 
peste linia ferată. 

Giordino ştia că nu are rost să se ofere să îl sprijine pe prietenul său 
care şchiopăta pe nisip, cu dinţii încleştaţi de durerea care îl înjunghia 
în coapsă. Pe faţa suptă, acoperită parţial de bandaje, ochii opalini 
străluceau ca întotdeauna, plini de o hotărâre dârză. 

Corturile alcătuind fostul cartier general al lui Kazim purtau 
însemnele de camuflaj pentru deşert, dar prin forma lor te duceau cu 
gândul la scenografia din Kismet. Colonelul Hargrove era în cortul 
principal aplecat peste masă, studiind codurile militare de 
comunicaţie ale lui Kazim. Intre buze avea un chiştoc de trabuc. 

— Ştie vreunul dintre dumneavoastră cum arată Zateb Kazim? îi 
întrebă el fără să îi salute. 

— L-am văzut, răspunse Pitt. 

— L-aţi putea identifica? 

— Probabil. 

Hargrove se îndreptă şi o luă spre ieşirea din cort: 

— Veniţi cu mine. 

li conduse pe o potecă scurtă de pământ neted spre o maşină 
găurită de gloanţe. Işi scoase trabucul şi scuipa în nisip. 

— Recunoaşteţi pe vreunul dintre clovnii ăştia? 

Pitt se uită în interiorul maşinii. Roiuri de muşte colcăiau deja pe 
trupurile pline de sânge. li aruncă o privire lui Giordino, care privea 
din partea cealaltă a maşinii. Giordino dădu din cap. 

Pitt se întoarse spre Hargrove: 

— Cel din mijloc e fostul general Zateb Kazim. 


— Sunteţi siguri? întrebă Hargrove. 

— Foarte siguri, zise Pitt hotărât. 

— lar ceilalţi trebuie să fie ofiţerii lui superiori, adaugă Giordino. 

— Felicitări, domnule colonel. Acum nu trebuie decât să informaţi 
guvernul malian că îl ţineţi pe general ostatic pentru a asigura 
întoarcerea în siguranţă a unităţii dumneavoastră în Mauritania. 

Hargrove îl privi fix: 

— Dare mort. 

— Şi cine ştie? In mod sigur nu subordonații lui din forţele de 
securitate maliene. 

Hargrove aruncă trabucul şi îl îngropă în nisip. Se uită la cele 
câteva sute de supraviețuitori din forţele de asalt ale lui Kazim care 
erau acum comasaţi într-un cerc mare şi păziţi de soldaţii lui. 

— Cred că va merge. O să îl pun pe ofiţerul meu de informaţii să 
deschidă comunicațiile în timp ce noi încheiem evacuarea. 

— Acum că nu vă mai grăbiţi atât de tare să plecaţi de aici, aş vrea 
să vă mai cer ceva. 

— Ce anume? întrebă Hargrove. 

— Un serviciu. 

— Ce aş putea să fac pentru dumneavoastră? 

Pitt zâmbi spre Hargrove, care era cu jumătate de cap mai scund: 

— Să îmi împrumutaţi un elicopter, domnule colonel. Şi câţiva 
dintre cei mai buni oameni ai dumneavoastră. 

După ce luă legătura cu demnitari malieni şi le aruncă minciuna că 
îl ţinea pe Kazim ostatic, Hargrove fu sigur că nu mai există 
posibilitatea ca forţele sale să fie atacate. Nu mai trepida şi era 
extrem de uşurat că ultima faza a misiunii sale de salvare era scutită 
de presiune. Fu, de asemenea, foarte amuzat când preşedintele de 
paie al Maliului îl implora să îl execute pe generalul Kazim. 

insă nu avea de gând să împrumute elicopterul său personal 
Sikorsky H-76 Eagle, împreună cu echipajul de zbor al acestuia şi şase 
soldaţi de-ai săi unei perechi de birocraţi şmecheri, mai ales într-o 
zonă de luptă. Singura concesie pe care i-o făcu lui Pitt fu să îi 
transmită cererea mai departe centrului de comandă a operaţiunilor 
speciale din Florida cu ajutorul sistemului de comunicaţii al lui Kazim, 
sigur că superiorii săi se vor prăpădi de râs când vor auzi. 

Rămase năuc când răspunsul veni aproape imediat. Nu numai că 
era acceptată, dar aprobarea venea prin ordin preşedinţial. 

— Probabil că aveţi prieteni sus-puşi, îi zise acid Hargrove lui Pitt. 

— Nu plec la plimbare, replică Pitt fără să îşi ascundă satisfacția. Nu 


vi s-a spus, dar sunt mai multe în joc aici decât o misiune de salvare 
sub acoperire. 

— Foarte bine, oftă Hargrove din greu. Cât timp veţi avea nevoie de 
oamenii mei şi de elicopter? 

— Două ore. 

— Şi după aceea? 

— Dacă totul merge conform planului meu, vă va fi înapoiat, 
împreună cu oamenii şi echipajul de zbor, în stare perfectă. 

— Şi dumneavoastră şi Giordino? 

— Rămânem aici. 

— Nu o să mă obosesc să întreb de ce, zise Hargrove clătinând din 
cap. Toată această operaţie a fost un mister pentru mine. 

— Aţi auzit de vreo operaţiune militară care să nu fie aşa? întrebă 
Pitt serios. Ceea ce aţi realizat astăzi aici va avea un efect în lanţ mai 
mare decât vă puteţi imagina. 

Hargrove ridică sprâncenele nedumerit: 

— Credeţi că voi afla vreodată la ce vă referiţi? 

— Cea mai bună metodă să afli secretele guvernului, zise Pitt cu 
viclenie, e să citeşti despre ele în ziarul de mâine. 


După un ocol de douăzeci de kilometri şi o oprire într-un sat părăsit 
de unde luară probe de apă contaminată din fântâna din piaţa 
oraşului, Pitt îi spuse pilotului de pe elicopterul Eagle să facă un zbor 
de recunoaştere deasupra centrului de eliminare a deşeurilor 
periculoase de la Fortul Foureau. 

— Lasă-i pe gardieni să se uite bine la armamentul nostru, îi spuse 
Pitt pilotului. Dar fii pregătit în caz că vor deschide focul. 

— Elicopterul lui Massarde e pe terenul de aterizare cu elicele 
mergând, zise Giordino. Probabil că intenţionează să îşi ia tălpăşiţa. 

— Kazim fiind mort, n-avea de unde să fi aflat rezultatul luptei, zise 
Pitt, dar e destul de viclean ca să îşi dea seama că ceva n-a mers 
bine. 

— Mare păcat că va trebui să-şi anuleze zborul, spuse Giordino 
maliţios. 

— Nici un semn de foc de la sol, domnule, îl anunţă pilotul pe Pitt. 

— Bine, lasă-ne pe pista terenului de aterizare. 

— Nu vreţi să venim cu dumneavoastră? întrebă un sergent cu 
înfăţişare dură. 

— Acum că i-am impresionat pe gardieni, eu şi cu Al ne vom 
descurca. Rămâneţi prin zonă ca etalare de forţă cam treizeci de 
minute, ca să intimidaţi pe oricine ar fi destul de prost să reziste. Şi 
opriţi elicopterul acela dacă încearcă să decoleze. Când vă dau 
semnalul, întoarceţi-vă la centrul de comandă al colonelului Hargrove. 

— Va aşteaptă cineva să vă ureze bun venit, zise pilotul arătând 


spre terenul de aterizare. 

— Vai de mine şi de mine! exclamă Giordino, uitându-se chiorâş din 
cauza soarelui. Se pare că e vechiul nostru prieten, căpitanul Brunone. 

— Împreună cu ceata sa de gorile, adăuga Pitt şi îl bătu pe pilot pe 
umăr. Ţineţi armele aţintite asupra lor până vă facem semn să plecaţi. 

Pilotul cobori până la o jumătate de metru de sol, cu lansatoarele 
de rachete şi mitraliera Chain aţintite asupra gardienilor de jos. 
Giordino sării pe pista de ciment, apoi îl ajuta pe Pitt să coboare. Se 
apropiară de Brunone care înlemni când îi recunoscu şi se holba la ei 
uluit: 

— Nu mă aşteptam să vă mai văd vreodată, spuse el. 

— Sunt sigur că nu, mormăi Giordino printre dinţi. 

Pitt îl privi fix pe Brunone, văzând în ochii căpitanului o expresie 
care lui Giordino îi scăpă, o expresie de uşurare şi nu de furie sau 
teamă. 

— Pari aproape fericit să ne vezi. 

— Chiar sunt. Mi s-a spus că nimeni n-a reuşit vreodată să evadeze 
din Tebezza. 

— Tu i-ai trimis acolo pe ingineri împreună cu soțiile şi copiii lor? 

Brunone clatină din cap serios: 

— Nu. Porcăria aia s-a întâmplat cu o săptămână înainte să vin eu. 

— Dar ştiai că au fost închişi acolo. 

— Am auzit doar zvonuri. Am încercat să fac cercetări, dar domnul 
Massarde a înălţat un zid de tăcere în jurul chestiunii ăsteia. Toţi cei 
care au avut legătură cu asta au dispărut din centru. 

— Probabil că le-a tăiat gâturile ca să-i amuţească, remarcă 
Giordino. 

— Nu prea îţi place Massarde, nu-i aşa? 

—E un porc şi un bandit, izbucni Brunone. V-aş putea spune 
anumite lucruri despre proiectul ăsta... 

— Ştim deja, îl întrerupse Pitt. De ce nu renunţi şi nu te întorci 
acasă? 

Brunone îl privi fix: 

— Cei care îşi dau demisia de la Massarde Enterprises sunt 
înmormântați cam la o săptămână. Am o soţie şi cinci copii. 

Trebuia mers până la capăt. Pitt simţi că poate să aibă încredere în 
Brunone. Cooperarea căpitanului se putea dovedi valoroasă. 

— Din clipa aceasta, nu mai sunteţi angajatul lui Yves Massarde. 
Lucraţi pentru Pitt Giordino Industries. 

Brunone medită o vreme la propunerea - mai mult înştiinţarea - lui 
Pitt, cu ochii la elicopterul ce plutea în aer şi avea destulă putere de 
foc încât să facă una cu pământul întreg centrul, apoi studie expresiile 
de hotărâre şi supremă siguranţă de pe feţele lui Pitt şi Giordino. Dădu 
din umeri: 


— Consideraţi-mă angajat. 

— Şi gardienii dumneavoastră? 

Brunone zâmbi pentru prima oară: 

— Oamenii mei îmi sunt loiali. II urăsc pe Massarde la fel de mult ca 
mine. Nu vor protesta dacă schimbă patronul. 

— Cimentaţi-le loialitatea informându-i că salariul tocmai li s-a 
dublat. 

— Şi eu? 

— Dacă vă jucaţi cărţile aşa cum trebuie, zise Pitt, veţi fi următorul 
director executiv al acestei întreprinderi. 

— Asta da stimulent. Puteţi fi sigur de cooperarea mea totală. Ce 
doriţi să fac? 

Pitt făcu semn cu capul într-o parte, spre birourile administraţiei: 

— Aduceţi-l încoace pe Massarde ca să-l anunţăm că e concediat. 

Brunone ezita brusc: 

— Aţi uitat de generalul Kazim, nu-i aşa? El şi Massarde sunt 
parteneri. N-o să renunţe la partea lui din proiect fără să se lupte. 

— Generalul Zateb Kazim nu mai constituie o problemă, îl asigura 
Pitt. 

— Cum adică? Care e situaţia lui acum? 

— Situaţie, situaţie? replică Giordino batjocoritor. Ultima oară când 
a fost văzut bâzâiau muştele deasupra lui. 


Massarde stătea la biroul lui masiv, iar ochii lui albaştri atenţi 
reflectau o uşoară iritare, ca şi cum apariţia bruscă a lui Pitt şi 
Giordino nu era decât o neplăcere trecătoare. Verenne stătea în 
spatele lui ca un discipol loial, cu faţa strâmbată de dezgust. 

— Precum furiile răzbunătoare din mitologia greaca, nu încetaţi să 
mă plictisiţi, remarcă el filosofic. Chiar şi arătaţi de parcă veniţi de pe 
lumea cealaltă. 

Pe peretele din spatele biroului se afla o oglindă antică mare, cu 
rama barocă poleită, împodobită cu heruvimi graşi. Pitt se uită în ea şi 
văzu că evaluarea lui Massarde era corectă. Diferenţa dintre el şi 
Giordino era izbitoare, acesta fiind neatins şi destul de curat. Uniforma 
lui Pitt era zdrenţuită şi înnegrită de fum şi de praf. Prin materialul 
pătat de sânge şi sfâşiat se vedeau bandajele de pe braţul şi umărul 
stâng şi de pe coapsa dreaptă, pe obraz avea o tăietură care mergea 
până la bărbie, iar faţa trasă îi era plină de dâre de sudoare. Dacă ar fi 
găsit o stradă în mijlocul căreia să se aşeze, ar fi putut trece drept 
victima unui accident în care şoferul a fugit de la locul faptei. 

— Suntem stafiile celor ucişi, veniţi să îi bântuie pe criminali, i-o 
întoarse Pitt. Am venit să te pedepsim pentru nemernicia ta. 

— Scutiţi-mă de glumele astea de doi bani, zise Massarde. Ce vreţi? 

— Centrul de eliminare a deşeurilor periculoase de la Fortul 


Foureau pentru început. 

— Vreţi centrul, preciză el, ca şi cum era un lucru obişnuit. Din 
tupeul vostru deduc că generalul Kazim n-a reuşit să recaptureze 
evadaţii de la Tebezza. 

— Dacă te referi la familiile pe care le-ai aruncat în sclavie, nu, n-a 
reuşit. Chiar acum sunt duşi într-un loc sigur, mulţumită sacrificiilor 
făcute de echipa tactică a ONU şi de apariţia la timp a unei unităţi 
americane de forţe speciale. Imediat ce vor ajunge în Franţa, îţi vor da 
în vileag acţiunile criminale. Asasinatele, atrocitățile oribile de la mina 
de aur, operaţiunea ilegală de stocare a deşeurilor care a cauzat mii 
de decese în rândul populaţiei din deşert - destul cât să facă din tine 
cel mai mare criminal al lumii. 

— Prietenii mei din Franţa mă vor proteja, afirmă el cu tărie. 

— Nu conta pe relaţiile tale sus-puse din guvernul francez. Când 
amicii tăi politicieni vor realiza dimensiunile scandalului public, nu vor 
mai recunoaşte că au auzit vreodată de tine. Va urma un proces urât, 
după care vei zbura spre Insula Diavolului sau oriunde altundeva îşi 
trimit francezii criminalii condamnaţi zilele astea. 

Verenne îşi încleştă mâinile pe spătarul scaunului lui Massarde, 
ocrotindu-l, precum  maimuţele zburătoare plutind deasupra 
Vrăjitoarei rele a Vestului. 

— Domnul Massarde nu va fi dat niciodată în judecată şi nici nu va 
ajunge la închisoare. E mult prea puternic; o mulțime de lideri 
mondiali îi sunt îndatoraţi. 

— Adică îi are în buzunar, îl corectă Giordino mergând la bar şi 
servindu-se cu o sticlă de apă minerală. 

— Nimeni nu mă poate atinge câtă vreme rămân în Mali, zise 
Massarde. Pot foarte uşor să conduc afacerile grupului Massarde 
Entreprises de aici. 

— Mă tem că nu se poate, zise Pitt, pregătindu-se să îi dea lovitura 
finală. Mai ales în lumina decesului binemeritat al generalului Kazim. 

Massarde rămase cu ochii la el, încleştându-şi maxilarul: 

— Kazim e mort? 

— impreună cu statul său major şi cu jumătate din armata sa. 

Massarde întoarse privirea spre Brunone: 

— Spuneţi, domnule căpitan, dumneavoastră şi forțele 
dumneavoastră de securitate sunteţi de partea mea? 

Brunone clatină încet din cap: 

— Nu, domnule, în lumina evenimentelor curente am decis să 
accept propunerea mult mai atrăgătoare a domnului Pitt. 

Massarde oftă lung, înfrânt: 

— De ce naiba te interesează să controlezi proiectul? îl întrebă pe 
Pitt. 

— Ca să îl fac să meargă cum trebuie şi să încerc să repar 


catastrofa de mediu pe care ai cauzat-o. 

— Malienii nu vor permite niciodată ca cineva din afară să preia 
controlul. 

— Cred că demnitarilor din guvern le va veni mintea la cap când li 
se va spune că ţara lor va primi toate profiturile din această 
operaţiune. Având în vedere că Mali e una dintre ţările cele mai 
sărace, cum ar putea refuza? 

— Aţi fi în stare să daţi cel mai avansat proiect solar de eliminare a 
deşeurilor pe mâna unor barbari ignoranţi ca să se aleagă praful de 
el? întrebă Massarde uimit. Veţi pierde tot. 

— Credeai că m-am strecurat aici ca să dau lovitura din punct de 
vedere financiar? Imi pare rău, Massarde, dar mai există şi oameni 
cărora lăcomia nu le-a luat minţile. 

— Eşti un idiot, Pitt, zise Massarde ridicându-se furios de la birou. 

— Stai jos! N-ai auzit încă partea cea mai bună a afacerii. 

— Ce altceva ai mai putea să vrei în afară de controlul asupra 
Fortului Foureau? 

— Comoara pe care ai ascuns-o în Society Islanas. 

— Ce vrei să spui? întrebă Massarde enervat. 

— Milioanele, poate sutele de milioane de bani lichizi pe care le-ai 
acumulat de-a lungul anilor din maşinaţiile tale dubioase şi din 
tranzacţiile lipsite de scrupule. E de notorietate că nu ai încredere în 
instituţii financiare ca să faci investiţii şi că nu ţi-ai dus banii nici în 
Grand Cayman sau în Channel Islands. Ai fi putut să te retragi de 
multă vreme şi să trăieşti bine şi să investeşti în picturi sau în maşini 
clasice sau în vile în Italia. Sau şi mai bine, ai fi putut să devii filantrop 
şi să îţi împarţi inventivitatea cu instituţii caritabile în nevoie. Dar 
lăcomia naşte lăcomie. Nu suporţi să îţi cheltuieşti profiturile. 
Indiferent cât de mult ai aduna, nu e de ajuns. Eşti prea dement ca să 
trăieşti ca un om normal. Ceea ce nu ţii la Massarde Enterprises 
pentru achiziţii, ascunzi undeva în insulele din Pacificul de Sud. Tahiti, 
Moorea sau Bora? Eu aş zice că într-una dintre insulele mai puţin 
locuite din zonă. Cât sunt de aproape de adevăr? 

Massarde nu răspunse nimic. 

— Asta e târgul, continua Pitt. Dacă renunţi la orice pretenţie 
asupra acestui centru şi îmi spui unde ţi-ai ascuns banii murdari, te las 
să te urci în elicopter împreună cu dobitocul din spatele tău şi să zbori 
unde doreşti. 

— Eşti un cretin, izbucni Verenne. Nu ai autoritatea sau puterea de 
a-l şantaja pe domnul Massarde. 

Neobservat de ceilalţi, Giordino stătea în spatele barului şi vorbea 
încet într-un radio transmiţător mic. Sincronizarea era aproape 
perfectă. Urmară câteva secunde de tăcere şi la fereastră apăru brusc 
elicopterul Eagle plutind ameninţător, cu armele puternice părând 


gata să facă fărâme biroul lui Massarde. 

Pitt arăta cu capul spre elicopter: 

— Autoritate poate că nu, dar putere, da. 

Massarde zâmbi. Nu era genul de om pe care să îl pui la colţ fără 
luptă. Părea să nu se teamă de nimic. Se aplecă peste birou şi spuse 
pe un ton calm: 

— la centrul, dacă vrei. Fără sprijinul unui tiran cum a fost Kazim, 
guvernul de dobitoci de aici îl va lăsa să se degradeze şi să devină fier 
vechi, ca toate celelalte tehnologii occidentale aduse în deşertul ăsta 
uitat de lume. Am alte proiecte şi alte întreprinderi cu care să-l 
înlocuiesc pe ăsta. 

— Primul punct al cererii noastre a fost aprobat, zise Giordino, cu 
răceală. 

— İn ceea ce priveşte averea mea, ia-ţi gândul! Ce-i al meu e al 
meu. Dar ai dreptate că se află pe o insulă din Pacific. Tu şi încă un 
milion de oameni puteţi să căutaţi o mie de ani şi nu veţi găsi nimic. 

Pitt se întoarse spre Brunone: 

— Domnule căpitan, soarele după-amiezii va mai străluci câteva 
ore. Vă rog să îi puneţi căluş domnului Massarde şi să îi scoateţi 
hainele. Apoi ţintuiţi-l pe pământ cu membrele desfăcute şi lăsaţi-l 
acolo. 

Asta îl zgudui rău pe Massarde. Nu putea suporta să fie tratat cu 
cruzimea cu care îi tratase şi el pe alţii. 

— Nu poţi să îi faci aşa ceva lui Yves Massarde! urlă el, sălbatic. 
Pentru numele lui Dumnezeu, nu eşti... 

Pitt îl plesni peste faţă, întrerupându-l: 

— Dinte pentru dinte, amice. Doar că ai noroc că nu port inel. 

Massarde amuţi. Câteva clipe rămase nemişcat, cu faţa o mască a 
urii, apoi albindu-se treptat pe măsură ce îl copleşea frica. Se uită la 
Pitt şi văzu că nu avea nici o scăpare, pentru că americanul îl privea 
cu o răceală şi o lipsă totală de compasiune care înlătura orice idee de 
scăpare. Se dezbracă încet până rămase gol. 

— Domnule căpitan Brunone, zise Pitt, faceţi-vă datoria! 

— Cu plăcere, domnule, răspunse Brunone, cu o bucurie evidentă. 

După ce lui Massarde i se puse căluş şi fu țintuit pe pământul 
fierbinte de lângă clădirea administraţiei sub nemilosul soare 
saharian, Pitt dădu din cap spre Giordino: 

— Transmite-le mulţumirile mele oamenilor din elicopter şi spune-le 
să se întoarcă la colonelul Hargrove. 

După ce primi mesajul, pilotul îşi flutură mâna spre ei şi o luă înapoi 
spre câmpul de luptă. Acum rămăseseră doar cu inteligenţele lor 
creative, bazându-se în mare măsură pe o enormă cacealma. 

Giordino cobori privirea spre Massarde, apoi se uită la Pitt cu ochii 
strălucindu-i de curiozitate. 


— De ce ai vrut să-i pună căluş? întrebă el. 

Pitt zâmbi: 

— Dacă te-ai prăjii tu la soare în locul lui, cât le-ai oferi lui Brunone 
şi oamenilor lui ca să te facă scăpat? 

— Vreo două milioane de dolari sau mai mult, răspunse Giordino, 
admirând simţul de prevedere al lui Pitt. 

— Probabil că mai mult. 

— Chiar crezi că o să vorbească? 

Pitt clătină din cap: 

— Nu. Preferă să suporte cele mai groaznice torturi, să crape şi să 
se ducă în iad decât să spună unde şi-a ascuns averea. 

— Dacă el n-o să spună, atunci cine ne va zice? 

— Bunul lui prieten şi confident, zise Pitt arătând spre Verenne. 

— Nu ştiu, să te ia dracu! ţipă Verenne, disperat. 

— Eu cred că ştii, poate nu locul exact, ci împrejurimile. 

Din felul în care îşi feri privirea şi din expresia înfricoşată, era clar 
că Verenne ştia secretul. 

— Nu vă spun nimic. 

— AI, în timp ce eu profit de luxoasa locuinţă a lui Massarde ca să 
mă spăl, tu du-l pe prietenul nostru într-un birou gol şi convinge-l să 
ne deseneze o hartă cu locul în care se află seiful lui Massarde. 

— Excelent, zise Giordino netulburat. N-am mai pilit nici un dinte de 
aproape o săptămână. 

Peste aproape două ore, după un duş şi un somn scurt, Pitt se 
simţea din nou om; iar usturimea provocată de răni era aproape 
suportabilă. Se aşezase la biroul lui Massarde, îmbrăcat într-un halat 
de mătase cu cel puţin două numere prea mic, pe care îl găsise într-o 
debara înţesata cu atâtea haine, că se putea deschide un magazin cu 
ele. Tocmai scotocea prin sertarele biroului, studiind hârtiile şi 
dosarele francezului, când pe uşă intră Giordino, împingând un 
Verenne alb la faţă. 

— Aţi avut o conversaţie plăcută? întrebă Pitt. 

— E uimitor cum i se dezleagă limba când are o companie potrivită, 
aprobă Giordino. A 

Verenne privi în jur cu ochii goi. Işi clătina încet capul dintr-o parte 
în alta de parcă voia să şi-l limpezească. Părea pe punctul de a face o 
cădere nervoasă. 

Pitt îl studie curios: 

— Ce i-ai făcut? îl întrebă pe Giordino. Nu i-ai lăsat nici un semn. 

— Cum ţi-am spus, am stat de vorbă frumos. l-am descris cu detalii 


vii cum am să-l dezmembrez milimetru cu milimetru. 

— Asta e tot? 

— Are o imaginaţie extrem de bogată. Nici n-a trebuit să-l ating. 

— Ţi-a spus care e insula în care îşi păstrează Massarde comoara? 

— Ai intuit bine că e o insula aparţinând francezilor, dar se află la 
aproape cinci mii de kilometri la nord-est de Tahiti şi la două mii de 
kilometri sud-vest de Mexic. Cu adevărat, la dracu-n praznic. 

— Nu ştiu de nici o insulă franţuzească în Pacific, dincolo de Mexic. 

— În 1979, Franţa şi-a asumat administrarea directa a unei insule 
de corali, numită Insula Clipperton, după piratul englez John 
Clipperton, care şi-a avut bârlogul acolo în 1705. După câte spune 
Verenne, insula nu are decât vreo cinci kilometri pătraţi, cu un 
promontoriu de douăzeci şi unu de metri în punctul ei cel mai ridicat. 

— E locuită? 

Giordino clătină din cap: 

— Doar dacă pui la socoteală câţiva porci sălbatici. Verenne zice că 
singura urmă lăsată de oameni e un far abandonat în secolul al 
optsprezecelea. 

— Un far, zise Pitt meditând. Doar un pirat nemernic ca Massarde s- 
ar gândi să ascundă o comoară lângă un far, pe o insulă nelocuită din 
mijlocul oceanului. 

— Verenne pretinde că nu ştie locul exact. 

— De câte ori îşi ancora iahtul lângă insulă, murmură Verenne, 
domnul Massarde se ducea singur cu barca la țărm şi numai noaptea, 
ca nimeni să nu vadă ce face. 

Pitt se uită la Giordino: 

— Crezi că spune adevărul? 

— Spun adevărul, vă jur! ţipă Verenne. 

— S-ar putea să fie doar un povestitor înnăscut, presupuse 
Giordino. 

— V-am spus adevărul, se ruga el ca un copil. Doamne, nu vreau să 
fiu torturat! Nu suport durerea. 

Giordino îi aruncă o privire vicleană lui Verenne: 

— Sau poate că e un actor talentat. 

Verenne părea îngrozit: 

— Ce să fac ca să mă credeţi? 

— Voi fi convins doar când o să-mi dai toate informaţiile despre 
şeful tău. Vreau registrele lui, numele victimelor şi data la care le-a 
omorât, firmele necurate pe care le-a înfiinţat - toată structura 
organizaţiei lui putrede. 

— Dacă fac asta, o să dea ordin să fiu omorât, cârâi Verenne 
înfricoşat. 

— Nu te va putea atinge. 

— Ba da! Nu ştiţi ce putere are. 


— Cred că avem idee. 

— Răul pe care ţi-l va face nu se va compara nici pe jumătate cu cel 
pe care o să ţi-l fac eu, zise Giordino ameninţător. 

Verenne se prăbuşi pe un scaun, se uită la Giordino cu faţa scăldată 
în sudoare şi cu ochii măriţi de groază, în care nu se putea vedea 
decât o urmă slabă de speranţă, apoi se întoarse spre Pitt. Oamenii 
aceştia îi smulseseră şefului său toată demnitatea, toată aroganţa. 
Ştia că trebuie să aleagă dacă voia să îşi salveze viaţa. 

— Am să fac ce îmi cereţi, gemu el slab. 

— Cum ai spus? întrebă Pitt. 

— Vă voi da toate registrele şi toate datele despre Massarde 
Enterprises. 

— Asta include actele neoficiale şi toate activităţile ilegale şi 
imorale. 

— Am să vă dau tot ce nu se găseşte pe hârtie sau în computere. 

Se lăsă o tăcere scurtă. Pitt se uită pe fereastra la Massarde. Chiar 
şi de la distanţă aceea văzu că pielea albă a acestuia se făcuse 
vişinie. Se ridică de la birou şi puse o mână pe umărul lui Giordino. 

— Al, omul ăsta e răspunderea ta. Scoate toate informaţiile pe care 
poţi de la el. 

Giordino îl înconjura cu braţul pe Verenne, care se feri. 

— Noi doi vom avea o mică discuţie prietenească. 

— Ocupă-te în primul rând de numele victimelor lui Massarde. 

— Ai vreun motiv special pentru asta? întrebă Giordino curios. 

— Când va veni timpul să facem o călătorie în Insula Clipperton şi, 
dacă aceasta se va dovedi de succes, vreau să înfiinţez o organizaţie 
prin care să dau înapoi banii ascunşi ai lui Massarde celor cărora le-a 
făcut rău sau familiilor celor pe care i-a ucis. 

— Domnul Massarde nu va permite aşa ceva, bolborosi Verenne. 

— Că veni vorba de tâlharul ăla, zise Pitt, cred că s-a copt destul la 
soare. 


Partea din faţă a corpului lui Massarde arăta ca un rac fiert. Trecea 
deja prin chinuri îngrozitoare şi pielea i se umpluse de băşici. Până 
mâine avea să i se cojească în fâşii mari. Stătea fără să fie sprijinit de 
nimeni, între Brunone şi doi gardieni impasibili, nemişcat, cu buzele 
lipite de dinţi ca un câine care mârâie şi faţa roşie, contorsionată de 
furie şi ură. 

— Veţi plăti cu viaţa pentru ce mi-aţi făcut, şuieră el. Am găsit 
metode să îi pedepsesc pe cei responsabili chiar şi după moartea 
mea. 

— O echipă plătită de ucigaşi răzbunători, remarca Pitt sec. Cât eşti 
de prevăzător. După ce te-ai prăjit atât la soare, trebuie să fii obosit şi 
însetat. la loc, te rog. Al, adu-i domnului Massarde o sticlă din apa sa 


minerală franţuzească. 

Massarde se aşeză foarte încet într-un fotoliu de piele, cu faţa 
strâmbată de suferinţă. Işi găsi o poziţie confortabilă şi respiră adânc. 

— Sunteţi nişte cretini dacă vă închipuiţi că o să scăpaţi aşa uşor. 
Kazim a lăsat în urmă ofiţeri ambiţioşi care îi vor lua repede locul, 
indivizi la fel de corupți şi de vicleni cum a fost el şi care vor trimite 
unităţi militare care să vă îngroape în deşert până la răsăritul soarelui. 

Luă sticla de apă pe care i-o întinse Giordino şi o bău pe toată în 
câteva secunde. Fără să fie rugat, Giordino îi mai dădu încă una. 

Pitt nu se putu abţine să nu admire insolenţa inegalabila a lui 
Massarde. Se purta de parcă avea controlul deplin asupra situaţiei. 
Termină şi a doua sticlă şi se uită în jur după secretarul său personal. 

— Unde e Verenne? 

— Mort, zise Pitt scurt. 

Pentru prima oară, Massarde păru surprins, cu adevărat: 

— L-aţi ucis? 

Pitt dădu din umeri, indiferent: 

— A încercat să îl înjunghie pe Giordino. O prostie din partea lui să 
atace un bărbat înarmat, cu un cuţit de desfăcut scrisori. 

— Aşa a făcut? întrebă Massarde prudent. 

— Pot să-ţi arăt cadavrul dacă vrei. 

— Nu e stilul lui Verenne. A fost un laş. 

Pitt făcu un schimb de priviri cu Giordino. Verenne fusese deja pus 
la treabă şi se afla într-un birou cu două etaje mai jos, sub pază. 

— Am o propunere pentru tine, spuse Pitt. 

— Ce am putea avea noi doi de împărţit? mârâi Massarde. 

— M-am răzgândit. Dacă promiţi că îţi îndrepţi comportamentul 
mârşav, te las să ieşi din camera asta, să urci în elicopter şi să pleci 
din Mali. 

— Asta vrea să fie o glumă? 

— Deloc. Am decis că e mai bine să scap de tine cât mai repede. 

— Nu cred că vorbiţi serios, spuse Brunone. Omul ăsta e periculos. 
Va lovi cum i se va ivi prima ocazie. 

— Da!... Scorpionul!... Aşa ţi se spune, Massarde? 

Francezul nu scoase nici un sunet. 

— Eşti sigur că ştii ce faci? întrebă Giordino. 

— Nu stau la discuţii, zise Pitt cu asprime. Vreau ca gunoiul ăsta să 
se care de aici imediat. Domnule căpitan Brunone, escortaţi-l pe 
Massarde la elicopter şi aveţi grijă să decoleze cu el înăuntru. 

Massarde se ridică tremurând în picioare; pielea arsă i se întărea şi 
doar cu un efort agonizant reuşii să stea drept. În ciuda durerii, zâmbi. 
Mintea îi începuse să lucreze din nou: 

— Am nevoie de câteva ore să îmi împachetez lucrurile şi actele 
personale. 


— Ai exact două minute să părăseşti centrul. 

Massarde înjură grosolan: 

— Nu aşa, fără haine! Dumnezeule, ai un pic de bun-simţ! 

— Ce ştii tu despre bun-simt? întrebă Pitt calm. Domnule căpitan, 
scoateţi-l pe nemernicul asta de aici până nu-l omor cu mâna mea! 

Brunone nu avu nevoie să le dea vreun ordin celor doi gardieni. 
Dădu doar din cap şi aceştia îl împinseră pe Yves Massarde, care 
înjura sălbatic, în lift. Cei trei bărbaţi rămaşi în birou nu schimbară nici 
un cuvânt, în timp ce stăteau la fereastră şi priveau cum marele 
mahăr era aruncat în elicopterul său de lux. Uşa se închise şi elicele 
porniră să se învârtă în aerul fierbinte. In mai puţin de patru minute, 
dispăru deasupra deşertului, spre nord. 

— O ia spre nord-est, observă Giordino. 

— Cred că în Libia, zise Brunone. Apoi se va ascunde undeva până 
îşi va recupera prada. 

— Destinația lui finală n-are nici o importanţă, zise Pitt căscând. 

— Ar fi trebuit să-l omorâţi, spuse Brunone extrem de dezamăgit. 

— Nu merita efortul. Nu va mai apuca sfârşitul săptămânii. 

— De unde ştiţi? întrebă Brunone descumpănit. De ce l-aţi lăsat să 
plece? Individul ăsta are nouă vieţi, ca o pisică. N-o să moară din 
cauza unei arsuri de soare. 

— Nu, dar va muri, zise Pitt, dând din cap spre Giordino. Ai făcut 
schimbul fără probleme? 

Giordino râniii: 

— A fost la fel de uşor ca decantarea vinului. Brunone părea năucit: 

— Despre ce vorbiţi? 

— L-am legat pe Massarde afară în soare, explică Pitt, ca să îi 
provoc sete. 

— Sete? Nu înţeleg. 

— Al a golit sticlele de apă minerală şi le-a reumplut cu apă 
contaminată cu chimicalele care se scurg din depozitul subteran. 

— Se numeşte justiţie poetică, spuse Giordino, ridicând sticlele 
goale. A băut aproape trei litri din mizeria aia. 

— In timp ce organele interne i se vor dezintegra, creierul i se va 
deteriora şi va înnebuni. 

Vocea lui Pitt era rece ca gheaţa, iar faţa ca sculptată în piatră. 

— Nu mai există nici o şansă de salvare pentru el? 

Pitt clătină din cap: 

— Yves Massarde va muri urlând, legat de un pat. Singurul meu 
regret e că victimele lui nu vor fi acolo să asiste. 


PARIEA A V-A 
NAVA TEXAS 

10 iunie 1996 
Washington, D.C. 


La două săptămâni după asediul Fortului Foureau, amiralul 
Sandecker stătea într-o cameră de conferinţe la sediul NUMA din 
Washington, în capătul unei mese lungi. Doctorul Chapman, Hiram 
Yaeger şi Rudi Gunn stăteau şi ei la masă, privind spre ecranul mare 
al unui televizor îngropat în perete. 

Amiralul făcu un gest nerăbdător spre ecranul negru: 

— Când au de gând să înceapă? 

Yaeger ţinea receptorul unui telefon la ureche, cu ochii pe ecran: 

— Satelitul trebuie să ne transmită semnalul din Mali din clipă în 
clipă. 

Inainte ca Yaeger să termine de vorbit, pe ecran apăru o imagine. 
Pitt şi Giordino, cu faţa spre cameră, stăteau împreună la un birou 
încărcat cu dosare şi hârtii. 

— Ne recepţionaţi bine acolo? întrebă Yaeger. 

— Bună, Hiram, răspunse Pitt. Mă bucur să te văd şi să te aud. 

— Vă vedem bine. Toată lumea e nerăbdătoare să vorbească cu 
voi. 

— Bună dimineaţa, Dick, îl salută Sandecker. Ce îţi fac rănile? 

— E după-amiază aici, domnule amiral. Se vindecă, mulţumesc de 
întrebare. 

După ce Pitt făcu schimb de saluturi prieteneşti cu Rudi Gunn şi cu 
doctorul Chapman, amiralul trecu la subiect. 

— Avem veşti bune, anunţă el cu entuziasm. Computerul a analizat 
acum o oră imaginile transmise prin satelit ale Atlanticului de Sud şi a 
constatat că rata de creştere a fluxului roşu se micşorează. Toate 
analizele lui Yager indică faptul că expansiunea se opreşte încet. 

— Exact la ţanc, zise Gunn. Am detectat deja o scădere de 5 la sută 
a rezervei totale de oxigen de pe pământ. Nu va trece mult până vom 
începe să simţim cu toţii efectele. 

— Toate automobilele din naţiunile cooperante urmau ca în 
douăzeci şi patru de ore să fie interzise pe străzi, îi expuse Yager 
situaţia. Şi toate avioanele consemnate la sol, iar fabricile şi uzinele 


închise. Lumea întreagă a fost la un pas de a-şi înceta toate 
activităţile. 

— Dar se pare că eforturile voastre au dat roade, spuse Chapman. 
Tu şi cu Al aţi găsit şi aţi ars sursa aminoacidului care stimula explozia 
dinoflagelatelor, iar echipa noastră de cercetători de la NUMA a 
descoperit că minusculele creaturi nu mai au chef de reproducere 
dacă li se administrează o doză de cupru de o parte la un milion. 

— A scăzut gradul de contaminare a râului Niger în mod 
semnificativ, de când am oprit fluxul? întrebă Pitt. 

Gunn consimţi din cap: 

— Cu aproape 30 la sută. Am subestimat rata de deplasare a apei 
subterane, de la centrul de eliminare a deşeului şi spre sud către râu. 
Se mişcă mult mai rapid prin nisipul şi pietrişul Saharei decât am 
prevăzut iniţial. 

— Cât mai e până când poluarea va atinge un nivel normal? 

— Eu şi doctorul Chapman suntem de părere că vor mai trece încă 
şase luni bune până când cea mai mare parte a reziduurilor se va 
vărsa în ocean. 

— Inlăturarea agentului de poluare a fost un prim pas vital, spuse 
Chapman răspicat. Ne-a dat timp să aruncăm din aer particule de 
cupru peste suprafeţele afectate de fluxul roşu. Cred că putem spune 
că am înlăturat un dezastru ecologic cu consecinţe înfricoşătoare. 

— Dar bătălia e departe de a se fi terminat, îi aminti Sandecker. 
Statele Unite produc doar 58 la sută din oxigenul pe care îl consumă, 
oxigen creat în mare parte de planctonul din Oceanul Pacific. Peste 
alţi douăzeci de ani, din cauza măririi traficului auto şi a celui aerian şi 
a continuei devastări a pădurilor şi a terenurilor mlăştinoase ale lumii, 
vom începe să consumăm mai mult oxigen decât poate produce 
natura. 

— Şi se mai adaugă problema cu care ne confruntăm în momentul 
de faţă, a chimicalelor care otrăvesc oceanele, interveni Chapman. Ni 
s-a tras un semnal de alarmă serios. Fluxul roşu care a fost atât de 
aproape de a provoca o tragedie ne-a demonstrat cât de aproape 
suntem de a respira ultima gură de oxigen. 

— Poate că de acum încolo, spuse Pitt, vom da mai multă atenţie 
aerului pe care îl respirăm. 

— Au trecut două săptămâni de când aţi preluat Fortul Foureau, 
zise Sandecker. Cum merg lucrurile? 

— Al naibii de bine, răspunse Giordino. După ce am oprit toate 
transporturile de deşeuri pe calea ferată, am pus reactorul solar la 
treabă zi şi noapte. In treizeci şi şase de ore, toţi contaminanţii 
industriali ascunşi de Massarde în depozitul subteran vor fi distruși. 

— Ce măsuri aţi luat pentru depozitul de deşeuri nucleare? întrebă 
Chapman. 


— După ce s-au odihnit puţin în urma chinurilor de la Tebezza, 
răspunse Pitt, i-am rugat pe inginerii francezi care au supravegheat 
construcţia proiectului să se întoarcă. Au fost de acord şi de atunci au 
format echipe de muncitori malieni care vor continua excavaţiile în 
depozit şi îl vor adânci cu încă un kilometru. 

— Adâncimea asta e de ajuns să ţină deşeurile radioactive la 
distanţă de organismele de pe pământ? Plutoniul 239, de exemplu, 
are o perioadă de înjumătățire de 24 000 de ani. 

Pitt zâmbi: 

— Fără să ştie, Massarde n-ar fi putut alege un loc mai bun pentru a 
îngropa deşeurile. Structura geologică a acestei părţi a Saharei este 
foarte stabilă. Straturile de roci n-au fost tulburate de sute de 
milioane de ani. Nu avem prin apropiere nici margini de plăci ale 
scoarţei terestre, nici ape subterane de mare adâncime. Nu trebuie să 
ne mai facem griji că deşeurile vor afecta viaţa pe pământ de acum 
încolo. 

— Cum intenţionaţi să stocaţi deşeurile în subteran? 

— Criteriile de siguranţă create de experţii francezi sunt foarte 
severe. Inainte să fie îngropate la adâncime în rocă, vor fi capsulate în 
beton şi apoi în cilindri din oţel inoxidabil. Aceştia vor fi îmbrăcaţi într- 
un strat de bitum încasetat în unul din fontă. In final, în jurul 
containerului se va turna un strat de beton după care va fi încastrat în 
rocă. 

Chapman zâmbea cu gura până la urechi: 

— Felicitările mele, Dirk. Ai creat un centru de eliminare a 
deşeurilor de mare clasă. 

— Mai am o veste interesantă, anunţă Sandecker. Guvernul nostru 
şi cel al Mongoliei au închis două centre de eliminare a deşeurilor 
periculoase, aparţinându-i lui Massarde din Deşertul Mojave şi din 
Deşertul Gobi, în urma unei inspecții inopinate a unei echipe de 
specialişti internaționali, care a stabilit că nu corespundeau 
standardelor şi erau nesigure. 

— Cel din Australia a fost închis şi el, adăugă Chapman. 

Pitt se lăsă pe spate şi oftă: 

— Mă bucur să aflu că Massarde a ieşit din afacerile cu eliminarea 
deşeurilor. 

— Apropo de Scorpion, zise Giordino, cum se mai simte? 

— A fost îngropat ieri în Tripoli, răspunse Sandecker. Agenţii CIA ne- 
au raportat că înainte să moară a înnebunit şi a încercat să mănânce 
un doctor. 

— Un sfârşit perfect, mormăi Giordino sardonic. 

— Apropo, zise Sandecker. Preşedintele vă trimite cele mai calde 
salutări şi mulţumiri. Spune că va emite o citare speciala de merit 
pentru tot ceea ce aţi făcut. 


Pitt şi Giordino se uitară unul la altul şi dădură din umeri cu 
indiferenţă. Sandecker îi ignoră. 

— Poate v-ar interesa să ştiţi că, pentru prima oară de două 
decade, Departamentul nostru de Stat conlucrează strâns cu noul 
parlament malian. Îmbunătăţirea relaţiilor se datorează în mare parte 
faptului că aţi oferit guvernului lor toate profiturile centrului ca să îşi 
susţină programele sociale. 

— N-aveam ce altceva să facem, dat fiind că noi nu ni le puteam 
însuşii, zise Pitt binevoitor. 

— E vreo posibilitate de lovitură de stat din partea armatei? 

— Nucleul de ofiţeri ai lui Kazim a cedat. Au căzut cu toţii în 
genunchi şi au jurat credinţă veşnică liderilor noului guvern. 

— A trecut aproape o lună de când nu v-am văzut feţele urâte în 
persoană, zâmbi Sandecker. V-aţi terminat treaba în Sahara. Când vă 
întoarceţi în Washington? 

— Chiar şi haosul capitalei ne va părea frumos după locul asta, 
mormăi Giordino. 

— Nu mi-ar strica o săptămână de vacanţă, răspunse Pitt serios. 
Trebuie să expediez ceva acasă şi să rezolv nişte treburi personale. 
Apoi mai e şi un proiect istoric pe care vreau să-l investighez aici, în 
deşert. 

— Nava Texas! 

— De unde ştii? 

— St. Julien Perlmutter mi-a şoptit la ureche. 

— V-aş fi recunoscător dacă mi-aţi face un serviciu, domnule 
amiral. 

Sandecker dădu din umeri cu prefăcută condescendenţă: 

— Cred că îţi sunt dator cu puţin timp liber. 

— Vă rog să aranjaţi un zbor pentru Julien în Mali cât mai repede 
posibil. 

— Julien cântăreşte 180 de kilograme, zise Sandecker aruncându-i 
o privire şireată. Cum crezi că o să-l urci pe cămilă? 

— Sau cum o să-l convingi să călătorească pe nisipul fierbinte sub 
un soare arzător? i se alătură Gunn. 

— Din câte ştiu eu, zise Pitt privindu-i amuzat, n-am nevoie decât 
de o sticlă rece de Chardonnay ca să-l fac pe Julien să meargă 
douăzeci de paşi pe nisip. 

— Să nu uit, interveni Sandecker. Australienii au fost înnebuniţi de 
bucurie când au auzit că ai descoperit-o pe Kitty Mannock şi avionul 
ei. Tu şi Giordino sunteţi eroi naţionali conform ziarelor din Sydney. 

— Şi-au făcut planuri de recuperare? 

— Un fermier bogat din oraşul ei natal a fost de acord să finanţeze 
operaţiunea. Intenţionează să restaureze avionul şi să îl pună într-un 
muzeu din Melbourne. Echipa de recuperatori va ajunge mâine la 


locaţia indicată de tine. 

— Şi Kitty? 

— Va fi sărbătoare naţională când îi vor aduce corpul. Ambasadorul 
Australiei mi-a spus că vin din toată ţara contribuţii pentru construirea 
unui monument în locul unde vor să o înmormânteze. 

— Ar trebui să contribuie şi ţara noastră, în special Sudul. 

— Ce legătura avem noi cu ea? întrebă Sandecker curios. 

— Ea ne va duce la Texas, răspunse Pitt succint. 

Sandecker se uită întrebător la ceilalţi membri ai NUMA din jurul 
mesei. Apoi se întoarse din nou spre ecran. 

— Ne-ar interesa pe toţi să aflăm cum o femeie moartă de şaizeci şi 
cinci de ani va reuşii să facă asta. 

— Am găsit jurnalul de bord al lui Kitty în epava avionului, răspunse 
Pitt încet. Descrie cum a descoperit o navă înainte să moară. O navă 
din metal îngropată în deşert. 

— Dumnezeule mare! exclamă Perlmutter, privind prin parbrizul 
elicopterului terenul lipsit de viaţă de dedesubt, luminat de răsăritul 
de soare. Aţi străbătut pe jos toată întinderea asta? 

— Pe aici am mers cu iahtul nostru de uscat improvizat, răspunse 
Pitt. Acum mergem în sens invers călătoriei noastre. 

Perlmutter zburase până în Alger într-un avion militar, apoi cu unul 
comercial până în orăşelul Adrar, din sudul Algeriei. Acolo îl 
aşteptaseră Pitt şi Giordino puţin după miezul nopţii şi urcaseră 
împreună într-un elicopter împrumutat de la echipa franceză de 
construcţii de la fort. 

Făcuseră plinul şi o luaseră spre sud. Găsiră iahtul de uscat imediat 
după răsărit, zăcând trist răsturnat într-o parte, în locul unde îl 
lăsaseră după ce fuseseră salvaţi de şoferul arab. Aterizară şi 
demontară aripa veche, cablurile şi roţile care le salvaseră viaţa, apoi 
le legară de şinele de aterizare ale elicopterului. Pe urmă decolară cu 
Pitt la comanda elicopterului şi o luară spre valea în care se afla epava 
avionului lui Kitty Mannock. 

In timpul zborului, Perlmutter citi o copie a jurnalului de bord al lui 
Kitty făcută de Pitt. 

— Ce doamnă curajoasă! spuse el admirativ. Doar cu câteva 
înghiţituri de apă, o gleznă ruptă şi un genunchi scrântit, a şchiopătat 
aproape şaisprezece kilometri în cele mai nenorocite condiţii. 

— Şi asta a fost numai la dus, îi reaminti Pitt. După ce a descoperit 
nava în deşert, s-a târât înapoi la avion. 

— Da, uite aici descrie totul, spuse Perlmutter şi citi cu voce tare: 


„Miercuri, 14 octombrie. Arşiţă extremă. Mi-e din ce în ce mai greu. 
Am mers de-a lungul văii spre sud până ce, în sfârşit, am dat de-o 
albie lată, seacă. Estimez că am făcut în jur de şaisprezece kilometri 
de la avion. Nopțile sunt foarte reci şi nu pot să dorm. In după-amiaza 
aceasta am găsit o navă ciudată, îngropată pe jumătate în nisip. Am 
crezut că am halucinaţii, dar după ce i-am atins bordurile din metal, 
mi-am dat seama că e reală. Mi-am petrecut noaptea într-un vechi 
canion. La adăpost, în sfârşit. 


Joi, 15 octombrie. Am cercetat interiorul navei. Prea întuneric să 
văd mare lucru. Am găsit cadavrele echipajului. Intr-o stare foarte 
bună. Cred că au murit de multă vreme judecând după uniforme. A 
trecut un avion pe deasupra, dar n-au văzut nava. N-am putut să ies 
la timp ca să le fac semn. Mergea în direcţia în care m-am prăbuşit, în 
locul ăsta nu am nici o şansă să fiu găsită, aşa că am decis să mă 
întorc la avion. Poate că acolo mă vor descoperi. Imi dau seama acum 
că a fost o greşeala să plec. Dacă cei care mă caută mi-au găsit 
avionul, nu au cum să-şi dea seama încotro am luat-o. Vântul mi-a 
acoperit urmele cu nisip. Deşertul are propriul lui joc, iar eu nu îl pot 
invinge.” 


Perlmutter se opri şi ridică privirea. 

— Asta explică de ce i-ai găsit jurnalul la locul prăbuşirii. S-a întors 
sperând în zadar că avioanele de căutare i l-au găsit pe alei. 

— Care sunt ultimele ei cuvinte? întrebă Giordino. 

Perlmutter întoarse pagina şi continua să citească: 


„Duminică, 18 octombrie. M-am întors la avion, dar n-am găsit nici 
urmă de vreo echipă de salvare. Nu mai rezist mult. In caz că voi fi 
găsită după ce mor, cer iertare pentru toată durerea pe care am 
provocat-o. li sărut pe mama şi pe tata. Spuneţi-le că am încercat să 
mor cu curaj. Nu mai pot scrie, mâna nu mai vrea să dea ascultare 
creierului.” 


Perlmutter tăcu şi toţi trei se simţiră copleşiţi de tristeţe. Îi 
impresiona lupta lui Kitty pentru supravieţuire. Dar fiind bărbaţi duri, 
îşi reprimară lacrimile care le invadaseră ochii. 

— l-ar fii putut învăţa pe mulţi bărbaţi ce înseamnă curajul, zise Pitt 
apăsat. 

Perlmutter dădu din cap: 

— Datorită rezistenţei ei, s-ar putea să se rezolve încă un mare 
mister. 

— Ne-a dat un indiciu preţios, adăuga Pitt. Nu mai avem decât să 


urmăm valea spre sud până se deschide într-o veche albie şi să 
începem căutarea blindatului de acolo. 


Două ore mai târziu, echipa australiană de recuperare se opri din 
demontarea rămăşiţelor bătute de vreme ale avionul Fairchild al lui 
Kitty Mannock şi ridicară privirea spre un elicopter care apăru 
deasupra văii. Pe feţele australienilor se aşternură zâmbete când 
recunoscură aripa şi trenul de aterizare legate de şinele elicopterului. 

Pitt cobori uşor elicopterul pe terenul plat de deasupra văii, ca să 
nu îngroape lucrătorii şi echipamentul lor într-o tornadă de praf şi 
nisip. Opri motoarele şi se uită la ceas. Era opt şi patruzeci dimineaţa. 
Mai erau doar câteva ore până la cea mai caniculară perioadă a zilei. 

St. Julien Perlmutter se trase pe scaunul copilotului pregătindu-se 
să iasă. 

— Eu n-am fost făcut pentru astfel de curse de şoareci, mormăi el, 
lovit de un val de căldură la ieşirea din cabina dotată cu aer 
condiţionat. 

— Sunt mai bune decât mersul pe jos, zise Giordino privind terenul 
familiar. lţi garantez. 

Un australian solid şi musculos, roşcovan la faţă, urcă peretele văii 
şi se apropie de ei: 

— Salut! Sunteţi Dirk Pitt? 

— Eu sunt Al Giordino. El e Pitt, spuse Giordino arătând peste umăr. 

— Mac Quinn. Eu supraveghez operaţiunea de recuperare. 

Pitt se strâmbă de durere când mâna uriaşă a lui Quinn îi zdrobi 
palma. 

— Am adus înapoi părţile din avionul lui Kitty pe care le-am 
împrumutat acum câteva săptămâni, zise el masându-şi încheieturile 
degetelor. 

— Vă mulţumim mult, zise Quinn cu o voce ca glaspapirul. O 
chestie ingenioasă să folosiţi aripa ca să străbateţi deşertul. 

— St. Julien Perlmutter, zise Perlmutter, prezentându-se singur. 

Quinn se bătu peste pântecul enorm, revărsat peste pantalonii de 
lucru. 

— Se pare că amândurora ne place mâncarea bună şi băutura, 
domnule Perlmutter. 

— N-aveţi cumva nişte bere bună australiana la dumneavoastră? 

— Vă place berea noastră? 

— Păstrez întotdeauna o ladă de Castlemaine adusă din Brisbane 
pentru ocazii speciale. 

— Nu avem Castlemaine, zise Quinn foarte impresionat, dar vă pot 
oferi o sticlă de Fosters. 

— V-aş rămâne îndatorat, zise Perlmutter, recunoscător şi scăldat 
în sudoare. 


Quinn se duse spre cabina unui camion cu remorcă şi scoase patru 
sticle dintr-o cutie frigorifică. Se întoarse cu ele şi le oferi tuturor. 

— Cât mai aveţi până terminati? întrebă Pitt schimbând subiectul. 

Quinn se întoarse şi se uită spre macaraua ce se pregătea să ridice 
motorul avionului şi să îl pună în camion. 

— Incă trei sau patru ore până îl fixăm bine, apoi plecăm înapoi la 
Alger. 

Pitt scoase jurnalul din buzunarul cămăşii şi i-l întinse lui Quinn. 

— Jurnalul de bord al lui Kitty. Şi-a notat aici ultimul zbor şi 
evenimentele tragice care au urmat. L-am împrumutat ca să mă 
documentez asupra a ceva ce a găsit după prăbuşirea avionului. Sper 
că nu s-ar fi supărat. 

— Sunt sigur că nu s-ar fi supărat deloc, zise Quinn dând din cap 
spre coşciugul de lemn drapat în steagul australian, cu crucea 
Sfântului Gheorghe şi stelele din constelația Crucii Sudului. 
Conaţionalii mei vă sunt extrem de îndatoraţi, dumneavoastră şi 
domnului Giordino, pentru că aţi dezlegat misterul dispariţiei ei şi că o 
putem duce acasă. 

— A fost plecată prea multă vreme, zise Perlmutter încet. 

— Da, zise Quinn, cu o undă de reverență în vocea lui aspră. Prea 
multă vreme. 


Spre încântarea lui Perlmutter, Quinn insistă să îi aprovizioneze cu 
zece sticle de bere înainte să se despartă. Toţi australienii urcară 
peretele abrupt să îşi exprime mulţumirile şi să le strângă mâinile lui 
Pitt şi lui Giordino. 

Elicopterul zbură în linie dreaptă peste valea şerpuitoare pe care 
Kitty se luptase zile întregi să o străbată şi ajunse la străvechea albie 
în mai puţin de douăsprezece minute. Din ceea ce fusese cândva un 
râu curgător înconjurat de o centură verde nu mai rămăsese decât 
albia seacă, împresurată de nisipuri instabile. 

— Oued Zarit, anunţă Perlmutter. Greu de crezut că a avut cândva 
ape bogate. 

— Oued Zarit, repetă Pitt. Aşa a spus şi bătrânul prospector 
american. Zicea că a început să sece acum aproximativ o sută treizeci 
de ani. 

— Are dreptate. Am cercetat nişte studii vechi franţuzeşti asupra 
zonei. Cândva, în apropiere se afla un port unde caravanele aduceau 
marfă negustorilor, care aveau flote întregi de vase. Acum n-avem 
cum să ne mai dăm seama unde se afla exact. A fost acoperit de nisip 
la puţină vreme după ce a început seceta nesfârşită şi apa a secat. 

— Aşadar teoria ar fi că Texas a navigat în susul râului şi s-a 
împotmolit când râul a secat, zise Giordino. 

— Nu e doar o teorie. Am găsit în arhive o mărturie făcută pe patul 


de moarte de un membru al echipajului pe nume Beecher. A jurat că 
el era singurul supravieţuitor de pe Texas şi a dat o descriere 
detaliată a ultimului drum al navei pe Atlantic şi în susul unui afluent 
al Nigerului, unde s-a împotmolit. 

— De unde ştii că nu erau doar aiurelile unui muribund? 

— Povestea lui e prea detaliată, ca să nu fie veridică, spuse 
Perlmutter cu fermitate. 

Pitt reduse viteza şi privi în jos spre albia seacă: 

— Prospectorul a mai spus că Texas avea la bord aurul din 
trezoreria Confederaţiei. 

Perlmutter consimţi din cap: 

— Şi Beecher a zis ceva de aur. Pe lângă asta, mi-a mai dat un 
indiciu extraordinar care m-a condus la secretul secretarului de război 
Edwin Stanton şi la scrisorile lui încă nedeschise... 

— Cred că se vede ceva, îl întrerupse Giordino arătând în jos. Spre 
dreapta. O dună mare care se revarsă de pe malul vestic. 

— Cea cu un bolovan în vârf? întrebă Perlmutter, ridicând vocea de 
emoție. 

— Exact. 

— Scoate gravimetrul Schonstedt adus de Julien de la Washington, 
îi spuse Pitt lui Giordino. După ce îl instalezi, o să zbor peste dună. 

Giordino  despachetă repede detectorul de metale, verifică 
conexiunile bateriilor şi reglă citirea sensibilităţii. 

— Sunt gata să cobor senzorul. 

— Bine, mă apropii de dună cu o viteză de zece noduri, răspunse 
Pitt. 

Giordino cobori senzorul pe cablul conectat la gravimetru până 
ajunse la zece metri sub burta elicopterului. Apoi el şi Perlmutter 
rămaseră cu ochii la acul cadranului de frecvenţă. In timp ce 
elicopterul zbura încet peste dună, acul începu să se mişte şi 
amplificatorul de sunet începu să bâzâie. Brusc, acul trecu în partea 
cealaltă a ecranului, polaritatea magnetica detectată de senzor 
trecând de la pozitiv la negativ. In acelaşi timp şi bâzâitul se 
intensifică. 

— A ieşit de pe scară, ţipă Giordino triumfător. Avem o masă 
enormă de fier acolo jos. 

— S-ar putea să vină de la bolovanul maroniu rotund de pe dună, îl 
avertiză Perlmutter. Deşertul e plin de minereu de fier în zona asta. 

— Nu e un bolovan maro! exclamă Pitt. E vârful coşului de fum, 
acoperit de rugină. _ 

Amuţiră cu toţii. In adâncul sufletului avuseseră îndoieli că există, 
însă acum le fuseseră spulberate. 

Texas fusese redescoperită. 

Primul val de bucurie şi entuziasm se stinse curând, după ce 
examinară movila şi îşi dădură seama că, exceptând doi metri din coş, 
întreaga navă era acoperită cu nisip. Avea să le ia zile întregi să dea la 
o parte straturile de nisip. 

— Duna s-a mutat deasupra cazematei de când a fost aici Kitty, 
acum şaizeci şi cinci de ani, murmură Perlmutter. Epava e îngropată 
prea adânc ca să putem ajunge la ea. Doar un utilaj greu de excavaţie 
ar putea face un tunel. 

— Cred că există o soluţie, zise Pitt. 

Perlmutter privi colina imensă şi clatină din cap: 

— Nu prea îmi vine să cred. 

— Un dragaj! exclamă Giordino de parcă i se aprinsese un beculeţ 
în cap. Metoda folosită de recuperatorii de nave ca să scoată epava 
de sub mâl. i 

— Mi-ai citit gândurile, râse Pitt. In loc să excavăm cu un furtun de 
înaltă presiune, venim cu elicopterul deasupra şi lăsam elicele să 
vânture nisipul. 

— Mi se pare o aiureală, mormăi Perlmutter dus pe gânduri. E 
imposibil să exercităm atâta presiune fără să ne mişcăm. 

— Laturile dunei se ridică abrupt spre vârf, zise Pitt. Dacă am putea 
nivela creasta cu trei metri, ar trebui să se vadă vârful cazematei. 

Giordino dădu din umeri: 

— N-avem nimic de pierdut dacă încercăm. 

— Aşa zic şi eu. 

Pitt aduse elicopterul deasupra movilei şi aplică doar forţa necesară 
să îl ţină pe loc. Forţa rotorului începu să ridice nisipul într-un vârtej 
nebunesc. Zece, apoi douăzeci de minute, ţinu elicopterul pe loc 
luptându-se cu oscilaţiile provocate de curentul de jos. Nu vedea 
nimic - duna dispăruse în furtuna de nisip indusă. 

— Cât mai durează? întrebă Giordino. Nisipul o să distrugă 
turbinele. 

— N-are decât să le distrugă, răspunse Pitt cu o încăpățânare de 
buldog. 

Perlmutter începu să aibă viziuni cu ulii ce aveau să se hrănească 
zece zile din trupul lui. Era pesimist în privinţa ideii lor, dar nu spuse 
nimic. 

După o jumătate de oră, Pitt ridică elicopterul şi îl duse într-o parte, 
aşteptând ca norul de nisip şi praf să se aşeze. Toţi ochii erau aţintiţi 
în jos. Minutele care urmară le părură nesfârşite. Apoi Perlmutter 
scoase un urlet care acoperi zgomotul turbinelor. 

— Se vede! 


Pitt se afla pe locul din partea opusă: 

— Ce se vede? ţipă şi el. 

— Plăci de metal şi nituri care trebuie să aparţină timoneriei. 

Pitt ridică elicopterul mai sus ca să nu mai stârnească nisipul. Norul 
de praf se aşezase în sfârşit, dând la iveală timoneria blindatului şi în 
jur de doi metri pătraţi din puntea cazematei. O navă în deşert era o 
imagine atât de insolită, încât părea un monstru uriaş ieşit dintr-un 
film ştiinţifico-fantastic. 

In mai puţin de zece minute, după ce aterizară, iar Pitt şi Giordino îl 
ajutaseră pe Perlmutter să urce duna, se treziră că stau deasupra 
navei Texas. Timoneria era complet descoperită şi aproape că se 
aşteptară să vadă ochi privindu-i atent prin fantele de observaţie. 

Pe metalul gros care proteja lemnul cazematei nu se aşternuse 
decât un strat subţire de rugină. Găurile şi zgârieturile făcute de 
tunurile marinei unioniste se vedeau încă bine pe armură. 

Trapa din spate era blocată, dar nu rezistă forţei lui Pitt, muşchilor 
lui Giordino şi greutăţii lui Perlmutter şi se deschise scârţâind. Priviră 
scara ce cobora în întuneric, apoi se uitară unul la altul. 

— Cred că tu va trebui să faci onorurile, Dirk. Tu ne-ai adus aici. 

Giordino scoase din rucsacul pe care îl purta pe umeri nişte 
lanterne atât de puternice, că ar fi putut lumina un teren de baschet. 
Interiorul navei îl chema, aşa că Pitt aprinse lanterna şi porni să 
coboare scara. 

Nisipul ce pătrunsese prin fantele de observaţie îi ajungea aproape 
până la glezne. Cârma stătea încremenită în timp, aşteptând parcă 
răbdătoare stafia unui timonier. Singurele obiecte care se mai vedeau 
erau o pereche de tuburi difuzoare şi un taburet înalt răsturnat într-o 
parte într-un colţ invadat de nisip. Pitt şovăi în dreptul trapei deschise 
care ducea spre puntea tunurilor, apoi respiră adânc şi coborî în 
întunericul de dedesubt. 

In clipa în care atinse cu piciorul puntea de lemn, se ghemui şi se 
roti într-un cerc complet, luminând toate colţurile sălii imense. 
Tunurile uriaşe cu obuze de 50 de kilograme şi celelalte două cu 
calibru de 22 de centimetri şi obuze de 32 de kilograme stăteau 
cufundate pe jumătate în nisipul ce intrase prin orificiile ţevilor 
rămase deschise. Se duse lângă unul dintre tunurile Blakely, încă bine 
fixat pe uriaşul său afet din lemn. Văzuse fotografii vechi făcute de 
Mathew Brady înfăţişând tunuri navale din războiul civil, dar nu îşi 
dăduse seama de dimensiunea lor monumentală. Se gândi uluit la 
forţa oamenilor care le manevraseră cândva. 

Aerul din puntea tunurilor era închis, dar surprinzător de răcoros. 
Cu excepţia tunurilor, puntea era pustie. Nu existau găleți pentru stins 
focul şi nici vergele, praf de puşcă sau obuze. Parcă fusese curățată 
pentru reparaţii. Pitt se întoarse şi îl văzu pe Perlmutter coborând 


scara greoi, urmat de Giordino. 

— Ce ciudat, remarcă Perlmutter privind în jur. Mă înşală ochii sau 
puntea asta e goală ca un mausoleu? 

— Vezi foarte bine, zâmbi Pitt. 

— Parcă n-a trecut nimeni pe aici vreodată, murmură Giordino. 

— Oamenii şi tunurile de pe puntea asta au bătut jumătate din flota 
unionistă, exclamă Perlmutter. Mulţi dintre ei au murit aici. Nu e logic 
să nu fi lăsat nimic în urmă. 

— Kitty Mannock spunea că a văzut cadavre, îi aminti Giordino. 

— Probabil că sunt jos, spuse Pitt. 

Indreptă raza lanternei spre scara ce duce în carenă. 

— Sugerez să începem cu cabina echipajului, apoi să ne întoarcem 
în sala motoarelor, de unde să mergem spre pupa şi în cabinele 
ofiţerilor. 

Giordino dădu din cap aprobator: 

— S-a făcut. 

Porniră, copleșiți de venerație. Ideea că se aflau pe singurul blindat 
intact din vremea războiului civil şi că la bord se mai aflau încă 
rămăşiţele pământeşti ale echipajului nu făcu decât să le adâncească 
sentimentul de reverență aproape superstiţioasă. Pitt avu senzaţia că 
merge printr-o casă bântuită. N 

Intrară încet în cabina echipajului şi se opriră brusc. Incăperea era o 
adevărată criptă. Cincizeci de cadavre stăteau înlemnite în poziţia în 
care le găsise moartea. Cei mai mulţi muriseră în timp ce stăteau 
întinşi pe priciuri. Râul, chiar dacă avea apele împuţinate, le asigurase 
apă de băut, dar burţile supte ale trupurilor mumificate vorbeau 
despre boală şi foametea pe care le-au îndurat după ce îşi 
terminaseră proviziile de hrană. Câţiva stăteau prăbuşiţi peste masa 
popotei, alţii zăceau ghemuiţi pe punte. Erau aproape goi. Nu se 
vedea nici urmă de pantofi, de cufere sau de lucruri personale. 

— Cineva a curăţat totul, murmură Giordino. 

— Tuaregii, concluzionă Perlmutter, trist. Beecher spunea că 
bandiții deşertului, cum îi numea el, atacaseră nava. 

— Erau nebuni dacă au avut curajul să atace o navă blindată plină 
de muschete şi lănci, zise Giordino. 

— Voiau aurul. După spusele lui Beecher, căpitanul a folosit aurul 
confederat ca să cumpere mâncare de la triburile din deşert. Vestea s- 
a împrăştiat şi probabil că tuaregii au făcut câteva încercări zadarnice 
să atace nava, dar apoi s-au deşteptat şi le-au tăiat toate sursele de 
hrană. Pe urmă au aşteptat ca echipajul să moară de inaniţie sau de 
febră tifoidă şi malarie. Când a dispărut orice urmă de rezistenţă, au 
urcat pur şi simplu la bord şi au prădat tot aurul şi ce-au mai putut 
căra. După ani de jaf din partea tuturor triburilor nomade care au 
trecut pe aici, n-a mai rămas nimic în afară de trupurile echipajului şi 


de tunurile, prea grele să fie luate. 

— Deci putem să ne luăm gândul de la aur, zise Pitt meditativ. A 
dispărut demult. 

Perlmutter dădu din cap: 

— Nu ne vom îmbogăţi azi. 

Nu mai stăruiră în cabina morţii. O luară spre pupa şi intrară în sala 
motoarelor. Găleţile erau încă pline cu cărbuni şi lopeţile atârnau 
lângă ele. Nefiind umezeala care să cauzeze eroziunea, alama de pe 
instrumentele de măsură şi de pe celelalte piese mai lucea încă slab 
în lumina puternică a lanternelor. Făcând abstracţie de praf, 
motoarele şi cazanele păreau să fie în excelentă stare de funcţionare. 

Una dintre razele lanternelor lumină figura unui bărbat căzut peste 
o masă mică. Sub una din mâini avea o hârtie îngălbenită, lângă care 
era o călimară pe care o răsturnase când se prăbuşise mort. 

Pitt scoase uşor hârtia şi o citi la lumina lanternei: 


„Mi-am făcut datoria până am ajuns la capătul puterilor. Îmi 
las iubitele mele motoare atât de credincioase în cea mai bună 
stare. Ne-au purtat peste ocean fără cea mai mică defecţiune şi 
sunt la fel de puternice ca în ziua în care au fost instalate în 
Richmond. Le las moştenire mecanicului care va veni după mine, 
ca să pornească iarăşi cu această minunată navă împotriva 
odioşilor yankei. Dumnezeu să binecuvânteze Confederaţia. 


Mecanicul-şef al navei Texas, 
Angus O'Hare” 


— Uite un om devotat trup şi suflet, zise Pitt admirativ. 

— Nu se mai nasc oameni ca el astăzi, încuviinţă Perlmutter. 

Părăsindu-l pe mecanicul-şef, Pitt o luă înainte trecând pe lângă 
cele două motoare şi pe lângă cazane. Un coridor dădea spre cabinele 
ofiţerilor şi spre popotă, unde găsiră încă patru cadavre dezbrăcate, 
întinse pe paturile din cabinele individuale. Pitt de-abia le aruncă o 
privire, apoi se opri în faţa unei uşi din mahon fixată în peretele 
dinspre pupa. 

— Cabina căpitanului, spuse el convins. 

Perlmutter încuviinţă din cap: 

— Comandantul Mason Tombs. Din ceea ce am citit despre 
eroismul cu care a luptat Texas din Richmond până la Atlantic, Tombs 
a fost un bărbat pe cinste. 

Pitt îşi alungă un fior de teamă, apăsă clanţa şi deschise uşa. 
Perlmutter îl prinse brusc de braţ: 

— Aşteaptă! 

Pitt se uită la el surprins: 


— De ce? [i-e teamă de ceva? 

— Bănuiesc că am putea găsi ceva ce ar fi mai bine să rămână 
ascuns. 

— Nu poate fi mai rău decât tot ce am văzut deja, replică Giordino. 

— Ce ne ascunzi, Julien? îl chestionă Pitt. 

— Eu... nu v-am spus ce am găsit în documentele secrete ale lui 
Edwin Stanton. 

— Îmi spui mai târziu, mormăi Pitt nerăbdător. Se întoarse, ridică 
lanterna şi intră. 

Cabina putea fi considerată mică şi înghesuită după standardele 
contemporane, însă blindatele nu erau construite pentru perioade 
lungi pe mare. În timpul luptelor pe râurile şi pe golfurile Statelor 
Confederate, rareori erau plecate de la doc mai mult de două zile la 
rând. 

Ca şi în celelalte cabine, toate obiectele şi mobila care nu era fixată 
de navă dispăruseră. Tuaregii, nepricepându-se la unelte şi la chei 
fixe, ignoraseră tot ce era încastrat. În cabina căpitanului se mai aflau 
încă rafturi cu cărţi şi un barometru spart. Dintr-un motiv inexplicabil, 
cum era şi cazul scaunului din timonerie, tuaregii lăsaseră în urmă un 
balansoar. 

Lumina lanternei lui Pitt dădu la iveală două cadavre, unul zăcând 
într-un pat, iar celălalt parcă aţipit în balansoar. Cadavrul din pat 
zăcea pe o parte gol, lipit de perete, unde îl aruncaseră tuaregii după 
ce îi luaseră hainele şi trăseseră aşternuturile şi salteaua. Capul şi faţa 
îi mai erau încă acoperite de o claie de păr roşu. 

Giordino veni lângă Pitt şi se uită atent la figura celui de pe scaun. 
Sub lumina puternică a lanternei, pielea îi luase o nuanţă maro-închis 
cu acelaşi aspect de piele tăbăcită pe care îl avea şi trupul lui Kitty 
Mannock. Şi acesta se mumificase sub influenţa căldurii uscate a 
deşertului. Cadavrul mai era încă îmbrăcat în lenjerie de corp 
demodată, dintr-o singură bucată. 

Chiar şi aşezat se vedea bine că bărbatul fusese foarte înalt. Avea 
barbă şi faţa îi era extrem de suptă, cu urechi proeminente. Ochii erau 
închişi de parcă de-abia aţipise, sprâncenele groase şi ciudat de 
scurte, se opresc brusc, de parcă ar fi fost tunse, la marginea 
exterioară a ochiului. Părul şi barba erau negre ca smoala, cu doar 
câteva şuviţe cărunte. 

— Omul ăsta seamănă leit cu Lincoln, remarcă Giordino în treacăt. 

— Chiar e Abraham Lincoln, se auzi vocea şoptită a lui Perlmutter 
din pragul uşii. 

Se prăbuşi încet pe punte, cu spatele rezemat de perete, ca o 
balenă care se aşează pe fundul oceanului. Ochii îi erau aţintiţi ca în 
transă asupra cadavrului din balansoar. 

Pitt îl privi îngrijorat şi cu un scepticism evident: 


— Cum se poate ca un istoric renumit să o ia razna în halul ăsta. 

Giordino îngenunche lângă el şi îi oferi sticla cu apă: 

— Ţi-a făcut rău căldura, amice. 

Perlmutter refuză cu un gest sticla de apă: 

— Doamne Dumnezeule, nici mie nu mi-a venit să cred! Dar 
secretarul de război al lui Lincoln, Edwin McMasters Stanlon, chiar a 
spus adevărul în documentele lui secrete. 

— Ce adevăr? întrebă Pitt curios. 

Perlmutter tăcu o clipă, apoi vorbi aproape în şoaptă: 

— Lincoln nu a fost împuşcat de John Wilkes Booth la Teatrul Ford. 
El e cel care stă în balansoarul ăla. 

Pitt îl privi fix, incapabil să înţeleagă ce spunea: 

— Asasinatul lui Lincoln a fost unul dintre cele mai documentate 
evenimente din istoria Americii. Au fost peste o sută de martori 
oculari la teatru. Cum poţi să spui că nu s-a întâmplat? 

Perlmutter ridică uşor din umeri: 

— Asasinatul a avut loc aşa cum s-a scris, numai că a fost o 
înşelătorie pusă în scenă şi îndeplinită de Stanton, folosindu-se de un 
actor care semăna foarte bine cu Lincoln. Cu două zile înainte de 
falsul asasinat, adevăratul Lincoln a fost capturat de confederați şi 
dus pe furiş prin liniile unioniste până la Richmond unde a fost ţinut 
ostatic. Partea asta a poveştii e confirmată de o altă mărturie pe patul 
de moarte făcută de un căpitan din cavaleria confederată care a 
înfăptuit captura. 

Pitt îl privi îngândurat pe Giordino, apoi se uită din nou la 
Perlmutter. 

— Căpitanul acesta din cavaleria sudistă se numea cumva Neville 
Brown? 

Lui Perlmutter îi căzu falca: 

— De unde ştii? 

— Ne-am întâlnit cu un bătrân prospector american care căuta 
nava Texas şi aurul ei. El ne-a spus povestea lui Brown. 

Giordino arată de parcă se trezise dintr-un coşmar: 

— Am crezut că e un basm. 

— Credeţi-mă, zise Perlmutter neputând să îşi ia ochii de la 
cadavru, că nu e nici un basm. Răpirea a fost pusă la cale de un 
consilier al preşedintelui confederat, Jefferson Davis, în efortul de a 
salva ce mai rămăsese din Sud. Cu Grant strângând lațul în jurul 
Richmondului şi Sherman mărşăluind spre nord ca să lovească din 
spate armata generalului Lee din Virginia, războiul era pierdut şi toată 


lumea ştia asta. Ura din Congres faţă de statele secesioniste nu era 
un secret. Davis şi guvernul său erau siguri că Nordul îi va face să 
plătească un tribut teribil după înfrângerea totală a Confederaţiei. 
Consilierul al cărui nume a fost uitat, a venit cu propunerea 
nebunească ca Lincoln să fie capturat şi ţinut ostatic, pentru ca Sudul 
să obţină pe baza asta condiţii avantajoase de capitulare. 

— N-a fost o idee rea, zise Giordino aşezându-se şi el pe punte. 

— Numai că antipaticul Edwin Stanton a stricat tot târgul. 

— A refuzat să se lase şantajat, zise Pitt. 

— Asta şi altele, dădu Perlmutter din cap. Spre cinstea lui, Lincoln a 
insistat că Stanton să se alăture cabinetului său ca secretar de război. 
Credea că Stanton era cel mai bun pentru funcţia asta, deşi individul 
avea o mare aversiune faţă de el şi chiar îl numea în derâdere 
„gorila”. Stanton a văzut în capturarea preşedintelui o oportunitate şi 
nu un dezastru. 

— Cum l-au răpit pe Lincoln? întrebă Pitt. 

— Se ştia că preşedintele făcea aproape în fiecare zi o plimbare cu 
trăsura în jurul Washingtonului. O trupă din cavaleria confederată, 
purtând uniformele cavaleriei unioniste, condusă de căpitanul Brown, 
a anihilat escorta lui Lincoln în timpul unei astfel de ieşiri şi l-a dus 
peste râul Potomac, în teritoriul Statelor Confederative. 

Pitt era năucit. Un eveniment istoric pe care îl credea literă de 
evanghelie îi era revelat acum drept impostură. Trebui să facă apel la 
toată voinţa sa ca să fie receptiv: 

— Care a fost reacţia lui Stanton imediat după răpire? întrebă el. 

— Din nefericire pentru Lincoln, Stanton a fost anunţat primul de 
gărzile de corp ale lui Lincoln care supravieţuiseră. A prevăzut că ţara 
avea să fie cuprinsă de panică şi de furie dacă se află că preşedintele 
fusese capturat de inamic. A învăluit repede dezastrul într-o mantie de 
taină şi a inventat o poveste de acoperire. A ajuns chiar să-i spună lui 
Mary Todd Lincoln că soţul ei era într-o misiune secreta la cartierul 
general al lui Grant şi că avea să fie plecat câteva zile. 

— Greu de crezut că n-a transpirat nimic, zise Giordino sceptic. 

— Stanton era cel mai de temut om din Washington. Dacă îţi cerea 
să ţii un secret, mureai păstrându-l, altfel te omora el. 

— Nu s-a aflat totul când Davis a trimis vorbă despre capturarea lui 
Lincoln şi despre cererile lui referitoare la condiţiile de capitulare? 

— Stanton a fost un om viclean. Şi-a dat seama ce voiau 
confederaţii la câteva ore după capturarea lui Lincoln. L-a alertat pe 
generalul unionist responsabil cu apărarea Washingtonului şi când 
curierul lui Davis a traversat liniile frontului cu un steag de armistițiu, 
a fost dus imediat la Stanton. Nici vicepreşedintele Johnson, nici 
secretarul de stat William Henry Seward şi nici vreun alt membru al 
cabinetului lui Lincoln nu ştia ce se întâmpla. Stanton i-a răspuns în 


secret preşedintelui Davis respingând categoric orice negocieri şi 
sugerându-i că Statele Confederative ar face tuturor un serviciu dacă 
l-ar îneca pe Lincoln în râul James. Davis a fost uluit când a primit 
răspunsul lui Stanton. Vă puteţi imagina în ce dilema se afla. In jurul 
lui, întreaga Confederație se ducea de râpă şi îl avea pe liderul Uniunii 
în captivitate. Un înalt demnitar din guvernul Statelor Unite îi spune că 
îl doare în cot şi că din partea lor n-au decât să-l păstreze pe Lincoln. 
Davis a început să se teamă că va fi spânzurat de yankeii victorioşi. 
Planul lui măreț de a salva Sudul ducându-se de râpă şi nedorind să 
fie el cel care îl omoară pe Lincoln, a ordonat să fie urcat la bordul 
navei Texas ca prizonier. Spera că nava va reuşii să spargă blocada 
unionistă, va salva aurul confederat şi îl va ţine pe Lincoln departe de 
Uniune ca zălog pentru viitoare negocieri, când capete mai puţin 
înfierbântate decât cel al lui Stanton aveau să prevaleze. Din 
nefericire, nimic nu a mers aşa cum trebuia. 

— Stanton înscenează asasinatul, iar Texas dispare şi se presupune 
că s-a scufundat, trase Pitt concluzia. 

— Da, încuviinţă Perlmutter. Ţinut în închisoare doi ani după război, 
Jefferson Davis n-a suflat nici o vorbă despre capturarea lui Lincoln de 
teamă să nu abată furia şi răzbunarea Uniunii asupra Sudului care se 
zbătea să se ridice de la pământ. 

— Cum a reuşit Stanton să însceneze asasinatul? întrebă Giordino. 

— Nu există poveste mai stranie în istoria americană, răspunse 
Perlmutter, decât complotul care, chipurile, i-a luat viaţa lui Lincoln. 
Adevărul cutremurător e că Stanton l-a angajat pe John Wilkes Booth 
să regizeze şi să joace un anumit rol în această farsă. Booth cunoştea 
un actor care avea cam aceeaşi înălţime cu Lincoln şi era la fel de 
slab. Stanton i-a dezvăluit totul generalului Grant şi împreună au 
împrăştiat povestea că s-ar fii întâlnit cu Lincoln în după-amiaza aceea 
şi că Grant a refuzat invitaţia de a merge la Teatrul Ford. Agenţii lui 
Stanton au drogat-o pe Mary Todd Lincoln, astfel încât atunci când a 
apărut Lincoln să meargă împreună la teatru, avea mintea prea 
înceţoşată ca să îşi dea seama că acela nu era soţul ei. La teatru, 
actorul s-a înclinat în faţa aplauzelor spectatorilor, care erau destul de 
departe de loja preşedintelui ca să nu observe nimic. Booth şi-a jucat 
rolul împuşcându-l în ceafa pe actorul care nu bănuia nimic şi apoi 
sărind pe scenă. Pe urmă amărâtul ăla a fost cărat pe stradă cu o 
batistă pe faţă pentru ca martorii oculari să nu bănuiască nimic, apoi 
a murit în cadrul unei scene regizate de Stanton însuşi. 

— Dar au existat oameni lângă patul de moarte, protestă Pitt. 
Doctori militari, membri ai cabinetului şi consilierii lui Lincoln. 

— Doctorii erau prieteni şi agenţi ai lui Stanton, zise Perlmutter 
obosit. Nu vom şti niciodată cum au fost păcăliţi ceilalţi. Stanton nu 
spune. 


— Şi atentatul la viaţa vicepreşedintelui Johnson şi a secretarului de 
stat Seward? Făcea şi asta parte din planul lui Stanton? 

— Scăpând de ei, rămânea singurul candidat la preşedinţie. Dar 
indivizii angajaţi de Booth au rasolit treaba. Chiar şi aşa, Stanton s-a 
purtat ca un dictator în primele săptămâni după ce Johnson a devenit 
preşedinte. A condus investigaţiile şi arestarea conspiratorilor şi a pus 
la cale un proces rapid urmat de execuţia prin spânzurare. Pe urmă a 
răspândit zvonul că Lincoln a fost omorât de agenţii lui Jefferson Davis 
ca un ultim gest disperat al Confederaţiei. 

— Aşadar Stanton l-a ucis pe Booth ca să nu vorbească, 
concluzionă Pitt. 

Perlmutter clatină din cap. 

— Altcineva a fost împuşcat în hambarul care a luat foc. Autopsia şi 
identificarea au fost înscenate. Booth a fugit şi a mai trăit câţiva ani, 
dar până la urmă s-a sinucis în Enid, Oklahoma în 1903. 

— Am citit undeva că Stanton a ars jurnalul lui Booth, zise Pitt. 

— E adevărat, răspunse Perlmutter. Răul fusese făcut. Stanton 
inflamase opinia publică împotriva Confederaţiei înfrânte. Planurile lui 
Lincoln de a ajuta Sudul să se ridice au fost luate cu „el” în mormântul 
dublu pe care i l-au construit în Springfield, Illinois. 

— Şi mumia aceasta din balansoar, şopti Giordino înlemnit de 
venerație, stând aici în epava unei nave confederate îngropată într-o 
dună de nisip în mijlocul deşertului Sahara este, într-adevăr, Abraham 
Lincoln? 

— Sunt sigur de asta, răspunse Perlmutter. Un examen anatomic va 
stabili identitatea fără nici cea mai mică posibilitate de îndoială. De 
fapt, dacă vă aduceţi aminte, a existat o încercare de jefuire a 
mormântului, dar au fost prinşi înainte să poată fura cadavrul. Ceea 
ce nu s-a ştiut a fost că cei care au pregătit corpul pentru a fi 
reîngropat au descoperit că nu era al lui Abraham Lincoln. Li s-a trimis 
ordin de la Washington să nu scoată o vorbă şi să aranjeze în aşa fel 
încât mormântul să nu mai poată fi deschis vreodată. Peste coşciugul 
lui Lincoln şi al fiului său, Tad, s-a turnat o sută de tone de beton ca 
nici un jefuitor să nu mai poată profana mormântul, său cel puţin asta 
a fost varianta oficiala. Dar adevărul e că au vrut să îngroape toate 
dovezile crimei. 

— Îţi dai seama ce înseamnă asta, nu? îl întrebă Pitt pe Perlmutter. 

— Ce înseamnă ce? mormăi el amorţit. 

— Suntem pe cale să modificăm trecutul, explică Pitt. Odată ce 
anunţăm ce am găsit aici, cel mai tragic eveniment din istoria Statelor 
Unite se va rescrie irevocabil. 

Perlmutter se holbă la Pitt cu groază: 

— Nu ştii ce spui. Abraham Lincoln e venerat ca un sfânt şi ca un 


om unic în folclorul american, în cărţile de istorie, în poeme şi în 
romane. Asasinatul l-a transformat într-un martir ce va fi glorificat de- 
a lungul secolelor. Dacă dăm în vileag urzeala lui Stanton, imaginea 
lui va fi spulberată şi americanii vor fi cei care vor avea de suferit. 

Pitt arăta foarte, foarte obosit, dar faţa sa exprima hotărâre şi ochii 
îi erau strălucitori şi vii. 

— Nimeni n-a fost mai admirat pentru onestitatea lui decât 
Abraham Lincoln. Principiile lui morale şi compasiunea lui au rămas 
inegalabile. N-a meritat să moară în astfel de împrejurări făţarnice şi 
imorale. Rămăşiţele lui merită să fie îngropate aşa cum se cuvine. 
Cred cu tărie că ar fi vrut ca generaţiile viitoare ale oamenilor pe care 
i-a slujit cu atâta credinţă să ştie adevărul. 

— Sunt de acord, îl sprijini Giordino cu convingere. Aş fi onorat să 
stau lângă tine când se va ridica cortina. 

— Se va stârni un scandal cu consecinţe negative, îngână 
Perlmutter de parcă cineva îl strângea de gât. Dumnezeule, Dirk, nu-ţi 
dai seama? E mai bine să nu se ştie. Poporul nu trebuie să afle 
niciodată. 

— Ai vorbit ca un politician arogant sau ca un birocrat care îşi 
asumă rolul lui Dumnezeu şi ascunde publicului adevărul, acoperind 
totul sub masca securităţii naţionale, ca să nu mai vorbim de 
pretextul mizerabil cu interesele naţionale. 

— Aşadar ai de gând să o faci, spuse Perlmutter şocat. Ai de gând 
să provoci o rumoare naţională în numele adevărului. 

— Ca şi cei din Congres şi din Casa Albă, Julien, subestimezi poporul 
american. Vor accepta adevărul şi imaginea lui Lincoln se va ridica 
mai luminoasă ca niciodată. Imi pare rău, prietene, dar n-ai să mă faci 
să mă răzgândesc. 

Perlmutter îşi dădu seama că nu mai e nimic de făcut. Îşi încrucişa 
mâinile peste stomacul imens şi oftă. 

— Bine, vom rescrie ultimul capitol al Războiului Civil şi vom sta 
împreună în faţa plutonului de execuţie. 

Pitt se duse lângă figura grotescă şi îi studie mâinile şi picioarele 
lungi şi faţa obosită, dar senină. 

— După ce a stat închis aici o sută treizeci de ani, cred că e timpul 
ca bătrânul Abe să se întoarcă acasă, zise el de-abia auzit. 

20 iunie 1996 
Washington, D.C. 


Ştirea despre descoperirea cadavrului lui Lincoln şi despre 
înşelătoria pusa la cale de Stanton electriză întreaga lume. Corpul fu 
luat de pe blindat şi dus cu avionul înapoi la Washington. În toate 
şcolile din ţară copiii învăţară pe de rost şi recitară Cuvântarea de la 
Gettysburg, cum făcuseră şi bunicii lor. 

In capitală începură să se ţină lanţ celebrările şi ceremoniile. Cinci 
preşedinţi în viaţă se aliniară în jurul coşciugului aşezat în sala 
rotundă a Capitoliului şi îşi aduseră omagiul predecesorului lor mort 
de atâta vreme. Discursurile ţinură la nesfârşit, politicienii întrecându- 
se să citeze din Lincoln sau măcar din Carl Sandburg. 

Rămăşiţele celui de-al şaisprezecelea preşedinte nu aveau să fie 
duse în cimitirul din Springfield. Prin ordin prezidenţial, se săpa un 
mormânt la baza monumentului său memorial, imediat sub faimoasa 
sa statuie de marmură albă. Nimeni, nici măcar reprezentanţii în 
Congres ai Statului Illinois, nu ridicară nici un fel de protest. 

Se declară sărbătoare naţională şi milioane de oameni din toată 
ţara priviră la televizor festivitățile din Washington, cu feţele 
transfigurate de venerație văzând faţa omului care condusese ţara în 
cele mai grele timpuri. 

De dimineaţă până seara toate posturile de televiziune transmiseră 
numai asta, iar celelalte programe fură amânate temporar. 
Prezentatorii de ştiri avură o zi plină descriind evenimentul, iar toate 
celelalte ştiri rămaseră în umbră. 

Membrii Congresului, într-un rar consens, votară atribuirea de 
fonduri pentru recuperarea navei Texas şi transportarea ei din Mali în 
Washington, unde avea să fie recondiţionată şi aşezată pentru 
totdeauna la vedere. Membrii echipajului fură îngropaţi în Cimitirul 
Confederat din Richmond, Virginia, cu mare fast şi în sunetele unei 
fanfare cântând Dixie. 

Kitty Mannock şi avionul ei se întoarseră în Australia, unde fu 
proslăvită şi i se făcu o primire răsunătoare în toată ţara. Fu îngropată 
în Muzeul Militar din Canberra. Credinciosul ei Fairchild avea să fie 
aşezat după restaurare lângă faimosul avion de cursă lungă al lui Sir 
Charles Kingsford-Smith, The Southern Cross. 

Cu excepţia câtorva fotografi şi a doi reporteri, ceremonia onorând 
contribuţia doamnei secretar general Hala Kamil şi a amiralului 
Sandecker la oprirea expansiunii fluxului roşu şi la prevenirea 
extincţiei vieţii pe pământ trecu aproape neobservată. Preşedintele, 
într-o scurtă pauză dintre discursuri, le oferi medalii de onoare, 
acordate printr-un act special al Congresului. După aceea, Hala se 
întoarse la sediul Naţiunilor Unite de la New York, unde se întruni o 
sesiune specială pentru a o omagia. Emoţiile o copleşiră până la urmă 
în timpul celor mai lungi ovaţii ţinute vreodată în Adunarea Generală. 

Sandecker se întoarse în linişte la biroul său de la NUMA, îşi făcu 


exerciţiile în sala sa particulară de gimnastică, apoi începu să lucreze 
la un nou proiect subacvatic, ca în orice altă zi obişnuită. 

Deşi nu aveau să câştige, doctorul Darcy Chapman şi Rudi Gunn 
fură nominalizați împreună pentru Premiul Nobel. Ignorară tot 
tărăboiul şi se întoarseră împreună în sudul Atlanticului, ca să 
analizeze efectele uriaşului flux roşu asupra vieţii marine. Doctorul 
Frank Hopper li se alătură după ce fu ajutat să fugă din spital şi să 
ajungă la bordul navei de cercetare. Se jură că avea să se refacă mai 
repede muncind la studiul efectului toxic al apelor roşii. 

Hiram Yaeger primi o primă grasă de la NUMA şi un concediu plătit 
de zece zile. Îşi duse familia la Disney World şi, în timp ce ei se 
distrau, el participă la un seminar despre sisteme computerizate de 
arhivare. 

Generalul Hugo Bock, după ce avu grijă ca supraviețuitorii şi 
familiile celor morţi în lupta de acum legendară de la Fortul Foureau 
să primească medalii de merit şi recompense financiare generoase, 
decise să îşi dea demisia din echipa tactică ONU în culmea gloriei şi se 
retrase într-un sat din Alpii Bavariei. 

Cum prezisese Pitt, colonelul Levant fu înaintat la gradul de 
general. ONU îi acordă o medalie pentru pace şi îl numi în locul 
generalului Bock. 

După ce se refăcu la reşedinţa familiei sale din Cornwall, căpitanul 
Pembroke-Smythe fu înaintat la gradul de maior şi se întoarse la 
regimentul său. Fu primit de regină care îi acordă Ordinul pentru 
Bravură în Servicii (DSO). Acum lucrează cu o unitate specială de 
comando. 

St. Julien Perlmutter, fericit că se înşelase şi că poporul american 
acceptase reapariţia celui mai stimat preşedinte al lor, ca şi expozeul 
mult întârziat al trădării lui Edwin Stanton, fu invitat la nenumărate 
festinuri date de organizaţii istorice şi onorat cu destule premii încât 
să acopere un perete întreg al casei sale. 

Al Giordino o căută şi o găsi pe nostima pianistă pe care o întâlnise 
pe iahtul lui Massarde de pe râul Niger. Spre norocul lui, era 
nemăritată şi, dintr-un motiv inexplicabil, cel puţin pentru Pitt, îl plăcu 
pe Giordino şi îi acceptă invitaţia de a merge împreună într-o excursie 
de scufundări la Marea Roşie. 

lar Dirk Pitt şi Eva Rojas?... 


65 


25 iunie 1996 
Monterey, California 


În luna iunie Peninsula Monterey are cel mai mare aflux de turişti. 
Maşinile merg bară la bară pe frumoasa Seventeen-Mile Drive dintre 
Monterey şi Carmel. Cannery Row forfoteşte de turişti plecaţi în 
expediţii de cumpărături şi care zăbovesc apoi să ia masa servind 
fructe de mare în pitoreştile restaurante, aşezate cu faţa spre ocean. 

Veneau să joace golf la Pebble Beach, să vadă Big Sur şi să 
fotografieze apusurile de soare de la Point Lobos. Se plimbau prin 
crame, priveau chiparoşii străvechi şi se plimbau pe plaje încântați de 
zborul pelicanilor, de mormăitul focilor şi de valurile care se spărgeau 
la țărm. 

Părinţii Evei deveniseră imuni la peisajul spectaculos după ce 
trăiseră treizeci şi doi de ani în aceeaşi vilişoară din Pacific Grove. Nu 
se gândeau prea des la cât erau de norocoşi să locuiască într-o zonă 
atât de frumoasă de pe coasta Californiei. Dar legăturile de la ochi le 
cădeau de fiecare dată când venea Eva acasă. Intotdeauna privea 
peninsula cu ochii unei adolescente care îşi priveşte prima maşină. 

De câte ori venea acasă, îşi smulgea părinţii din obiceiurile 
cotidiene şi-i făcea să se bucure de frumuseţile simple ale comunităţii 
lor. Dar de această dată lucrurile nu se mai petrecură la fel. Nu mai 
era în stare să îi facă să se plimbe cu bicicleta sau să înoate în apele 
fremătătoare ale Pacificului. Nu avea chef de nimic şi se plimba 
bosumflată prin casă. 

leşise de două zile din spital şi era ţintuită într-un scaun cu rotile 
până la vindecarea rănilor căpătate la Fortul Foureau. Trupul slăbit de 
chinul suferit în minele de la Tebezza se împlinise cu ajutorul unei 
diete sănătoase. Caloriile în exces îi adăugaseră trei centimetri în 
talie, un lucru pe care mişcarea fizică nu îl putea îndrepta până nu i se 
vindecau fracturile şi nu îşi scotea ghipsul. 

Trupul i se refăcea încet, dar inima îi era bolnavă pentru că nu 
primise nici o veste de la Pitt. De când fusese dusă cu elicopterul de la 
ruinele vechiului fort al Legiunii Străine în Mauritania, iar de acolo la 
un spital din San Francisco, nu mai auzise nimic de el, de parcă 
dispăruse de pe faţa pământului. Il sunase pe amiralul Sandecker care 
îi spusese doar că Pitt era încă în Sahara şi că nu se întorsese la 
Washington cu Giordino. 

— De ce nu vii cu mine să jucăm golf în dimineaţă asta? o întrebă 
tatăl ei. Ţi-ar face bine să ieşi din casă. 

Ea îl privi în ochii cenuşii scânteietori şi zâmbi de felul în care părul 
lui nu voia niciodată să asculte de pieptene: 

— Nu cred că aş fi în stare să lovesc mingea, surâse ea. 

— Credeam că ţi-ar plăcea să te plimbi cu mine în maşina de golf. 

Se gândi o clipă, apoi dădu din cap: 

— De ce nu? zise ea ridicând mâna teafără şi mişcându-şi degetele 


de la piciorul drept. Dar numai dacă mă laşi să conduc. 

Mama ei se agită în jurul Evei, ajutând-o să urce în maşina Chrysler 
a familiei: 

— Ai grijă să nu păţească ceva, îl atenţionă ea pe soţul ei. 

— Promit să o aduc acasă în aceeaşi stare în care am luat-o, glumi 
el. 

Domnul Rojas îşi începu jocul de la a patra gaură a terenului de golf 
municipal din Pacific Grove, situat în jurul farului de la Point Pinos. 
Privi cum mingea îi cade într-un obstacol cu nisip, clătină din cap şi 
dădu drumul crosei în sac. 

— Am lovit prea încet, mormăi el, supărat. 

Eva stătea la volanul maşinii de golf şi îi făcu semn spre o bancă 
aşezată pe un dâmb deasupra oceanului. 

— Tată, te superi dacă nu particip la următoarele cinci găuri? E o zi 
atât de frumoasă şi aş vrea să privesc oceanul. 

— Sigur că nu, iubito. Vin să te iau când mă întorc de la club. 

O ajută să se aşeze cât mai confortabil pe bancă, apoi îi făcu semn 
cu mâna şi plecă la volanul maşinii spre pajişte, împreună cu trei 
prieteni de golf care îl urmară într-o altă maşină. 

Chiar deasupra apei plutea o ceaţă uşoară, dar se vedea ţărmul 
bătut de valuri al golfului intrând arcuit în oraşul Monterey, iar apoi 
luând-o aproape în linie dreaptă spre nord. Apa era calmă şi valurile 
forfoteau ca nişte animale mici pe sub întinderile vaste de iarbă de 
mare. lInhala aerul încărcat de mirosul înţepător al algelor ce 
acopereau malul stâncos şi privi giumbuşlucurile unei vidre-de-mare 
care ţopăia în jurul stratului de iarbă. 

Eva ridică brusc ochii auzind ţipătul unui pescăruş plutind 
deasupra, întoarse încet capul să îi urmărească zborul şi dintr-o dată 
privirea îi rămase aţintită asupra unui bărbat care stătea în spatele 
băncii. 

— Noi doi şi Golful Monterey, spuse el încet. 

Zâmbetul lui Pitt exprima încântare şi o imensă afecţiune, iar Eva îl 
privea năucită de bucurie şi fără să îi vină să creadă. in clipa 
următoare era lângă ea şi o lua în braţe. 

— Dirk, Dirk! Nu ştiam dacă o să mai vii. Credeam că s-a terminat 
totul între noi... 

El o întrerupse cu un sărut şi se uită în ochii ei albaştri plini de 
lacrimi ce i se prelingeau pe obrajii aprinşi. 

— Ar fi trebuit să te caut, zise el. Viaţa mea a fost un haos până 
acum două zile. 

— Te-am iertat, spuse ea veselă. Dar de unde ai ştiut că sunt aici? 

— De la mama ta. E o doamnă drăguță. Ea m-a trimis aici. Am 
închiriat o maşinuţă de golf şi am bătut terenul până am văzut o biată 
făptură singuratică având o mulţime de oase rupte şi privind tristă 


marea. 

— Eşti nebun, spuse ea fericită sărutându-l din nou. 

O prinse uşor în braţe şi o ridică încet: 

— AŞ fi vrut să mai stăm să privim valurile rostogolindu-se pe țărm, 
dar trebuie să plecăm. Doamne, ghipsul ăsta te face să cântăreşti o 
tonă! 

— De ce atâta grabă? 

— Trebuie să îţi facem bagajele şi să prindem un avion, răspunse el 
aşezând-o în maşina de golf. 

— Ce avion? Incotro? 

— Spre un mic sat de pescari pe coasta de vest a Mexicului. 

— Mă duci în Mexic? zâmbi ea printre lacrimi. 

— De acolo luăm o barcă închiriată de mine. 

— Mergem într-o croazieră? 

— Cam aşa ceva, spuse el cu un zâmbet. Vom naviga într-un loc 
numit Insula Clipperton să căutăm o comoară. 

In timp ce parcă maşina lângă club, Eva îi spuse: 

— Cred că eşti cel mai ascuns, cel mai şmecher şi cel mai viclean 
om pe care l-am cunoscut vreodată... 

Se întrerupse văzând că opreşte lângă o maşină ciudată, vopsită 
într-un roşu strălucitor. 

— Ce e asta? întrebă ea uimită. 

— Un automobil. 

— Asta văd şi eu, dar ce marcă de automobil? 

— Avions Voisin, un cadou de la vechiul meu amic, Zateb Kazim. 

Se uită la el perplexă: 

— L-ai expediat aici din Mali? 

— Cu un avion militar american, răspunse el nepăsător. 
Preşedintele îmi e dator vândut. N-a trebuit decât să-l rog. 

— Unde ai de gând să-l parchezi dacă zici că plecăm cu avionul? 

— Am convins-o pe mama ta să mi-l ţină în garaj până la cursa din 
Pebble Beach din august. 

Eva clătină din cap, nevenindu-i să creadă: 

— Eşti incorigibil! 

Pitt îi prinse faţa în palme şi îi zâmbi: 

— De aceea e atât de plăcută compania mea. 

1995, Egipt. Aflat în căutarea unei 
comori ascunse undeva, pe Nil, 
Dirk Pitt împiedică asasinarea 
unei frumoase cercetătoare ce 
studiază o boală care a împins mii 
de africani în bratele nebuniei, 
canibalismului și mortii. Cauza 
acestei epidemii pare să fie un 
dezastru ecologic care amenintă 
să distrugă definitiv viata din 
mările si oceanele lumii. Celebrul 
aventurier si echipa lui pornesc 
într-o cursă contra cronometru 

în care vor afla cheia unor vechi 


mistere. 


„Să citesti Sahara e ca Și cum 

te-ai afla în montagnes-russes, 
pentru că acesta este un roman 
care combină tot ce e mai bun în 
aventurile lui James Bond si în cele 


ti 


ale lui Indiana Jones. 

